
MENAS IR ATSAKOMYBĖ 


Visuma vadinama mechanine, jeigu atskiri jos elementai 
erdvėje ir laike tėra sujungti išoriniu ryšiu, bet jų nesieja 
vidinė prasmės vienovė. Tokios visumos dalys, nors ir 
yra šalia bei liečiasi viena su kita, iš esmės yra viena kitai 
svetimos. 

Trys žmogaus kultūros sritys - mokslas, menas ir gy- 
venimas - susivienija tik jas apimančioje asmenybės vie- 
novėje. Bet šis ryšys gali tapti mechaniškas, išorinis. Deja, 
dažniausiai taip ir būna. Menininkas ir žmogus naiviai, 
dažniausiai mechaniškai siejasi vienoje asmenybėje; išsiil- 
gęs „įkvėpimo, salsvo garso ir maldų“, žmogus iš „gyveni- 
mo skubos“! laikinai pasitraukia į kūrybos pasaulį. Kas iš 
to išeina? Menas per daug įžūliai pasitiki savimi, tampa 
pernelyg patetiškas, juk jis neatsako už gyvenimą, kuris 
paskui tokį meną, aišku, nespėja. „Juk tai - menas, - sako 
gyvenimas, - o mums lieka gyvenimo proza“. 

Kai Žmogus mene, jo nėra gyvenime, ir atvirkščiai. Ne- 
bėra jų vidinės vienybės asmenybės vienovėje. 

Tik atsakomybė laiduoja vidinę asmenybės aspektų vie- 
novę. Už tai, ką išgyvenau ir supratau mene, turiu atsakyti 
savo gyvenimu, kad visa, kas išgyventa ir suprasta, nelik- 
tų jame neveiksnu. Tačiau su atsakomybe susijusi ir kaltė. 
Gyvenimas ir menas turi būti ne tik atsakingi vienas už ki- 
tą, bet ir prisiimti vienas kito kaltę. Poetas turi atminti, kad 
dėl gašlios gyvenimo prozos kalta jo poezija, o gyvenimo 
žmogus težino, jog dėl meno nevaisingumo kaltas jo ne- 
reiklumas bei jo gyvenimo poreikių menkumas. Asmeny- 
bė turi tapti visiškai atsakinga: visi jos aspektai turi ne tik 

išsidėstyti pagrečiui gyvenimo laiko sekoje, bet ir sietis vie- 
ni su kitais kaltės ir atsakomybės vienovėje. 

Tad nereikia teisinant neatsakingumą dangstytis „įkvė- 
pimu“. Įkvėpimas, kuris ignoruoja gyvenimą ir pats yra gy- 
venimo ignoruojamas, - tai ne įkvėpimas, o manija. Nuo 
seno svarstant gyvenimo ir meno santykį, kalbant apie gry- 
nąjį meną ir kt., iš tiesų siekiama, kad gyvenimas ir menas 
padėtų vienas kitam atsikratyti atsakomybės, nes lengviau 
kurti nebūnant atsakingam už gyvenimą ir lengviau gy- 
venti nesiskaitant su menu. 

Gyvenimas ir menas nėra tas pats, bet turi susivienyti 
mano atsakomybės vienovėje. 

[...] Ir estetinė veikla nepajėgia užfiksuoti kaitos akimirkos 
bei atviro būties vyksmo, jos produkto prasmė taip pat nėra 
iš tikrųjų tampanti būtis, šis produktas pritampa prie jos 
tik per istorinį veiklios estetinės intuicijos aktą. Estetinė in- 
tuicija taip pat neužčiuopia vienatinio įvykio vyksmo, nes 
jos vaizdiniai objektyvuoti, o jų turinys atsietas nuo tikro- 
vėje vykstančio vienatinio tapsmo, neįeina į jį (įeina tik kaip 
gyvos ir gyvenančios žiūros subjekto sąmonės dalis). 
Diskursyvinį teorinį mąstymą (gamtos mokslų ir filoso- 
finį), istorinį vaizdavimą arba aprašymą bei estetinę intui- 
ciją sieja viena mums svarbi bendrybė. Visose šiose veik- 
los srityse prasminis akto turinys atsiskiria nuo istorinės 
šio akto būties tikrovės, tikrojo ir vienatinio jo išgyvenimo, 
dėl to bet koks aktas praranda savo vertybiškumą - nebe- 
lieka gyvo jo tapsmo bei savimonės vienovės. Iš tikrųjų — 
realiai - vienatiniame būties įvykyje dalyvauja tik šio akto 
visuma, tik tuomet jis tikras, visais atžvilgiais [?] ir nesu- 
grąžinamai tampa ir vyksta, tikrai ir gyvai reiškiasi kaip 
būties įvykio dalyvis. Jis įtrauktas į vienatinę vykstančios 
būties vienovę, bet tai neturi jokios įtakos jo turiniui ir pras-- 
mei, kurie siekia visiškai ir galutinai pritapti prie vienos 
ar kitos prasminės srities vienovės: mokslo, meno ar isto- 
rijos, o šios objektyvios sritys bei jų prasmė anapus įtrauk- 
ties akto, kaip jau sakėme, yra nerealios. Taip stoja vienas 
prieš kitą du pasauliai, absoliučiai nesusisiekiantys ir ne- 
skaidrūs vienas kitam: kultūros pasaulis ir gyvenimo pa- 
saulis, vienintelis pasaulis, kuriame mes kuriame, dalyvau- 
jame pažinime ir žiūroje, gyvename ir mirštame, pasaulis, 

kuriame objektyvuojamas mūsų veiklos aktas, ir pasaulis, 
kuriame šis aktas kartą iš tikrųjų įvyksta. Mūsų veiklos, 
mūsų išgyvenimo aktas kaip dviveidis Janas! žvelgia į skir- 
tingas puses: į objektyvią kultūros vienovę ir nepakarto- 
jamą vienatinį gyvenimą, bet nėra tokios bendros ir vienin- 
gos plotmės, kurioje abu šie veidai sutaptų kaip vienoje ir 
vienatinėje vienovėje. Tokia vienovė ir tegali būti vienati- 
nis tampančios būties įvykis, visa, kas susiję su teorija ir 
estetika, turi būti apibrėžta kaip jo dalis, nors, žinoma, jau 
ne teoriniais ar estetiniais terminais. Kad veiksmas galė- 
tų būti reflektuojamas abiem - ir jo prasmės, ir jo būties — 
kryptimis, reikia atrasti jas siejančią plotmę, aktas turi įgyti 
dvipusę atsakomybę ir už savo turinį (specialioji" atsako- 
mybė), ir už savo būtį (moralinė), be to, specialioji atsako- 
mybė turi kaip dalis įeiti į vieningą ir vienatinę moralinę 
atsakomybę. Tik taip galima įveikti beprasmį kultūros ir 
gyvenimo atsietumą bei abipusį jų neskaidrumą. 
Kiekviena mano mintis kartu su jos turiniu yra mano 
individualus ir atsakingas poelgis, vienas iš poelgių, iš 
kurių susideda visas mano vienintelis gyvenimas kaip iš- 
tisinis poelgis, nes visą gyvenimą galima laikyti tam tikru 
sudėtiniu poelgiu: aš elgiuosi visu savo gyvenimu, kiek- 
vienas atskiras aktas ar išgyvenimas yra mano gyvenimo 
poelgio dalis. Bet kuri mintis (kaip poelgis) — vientisa: ir 
prasminis jos turinys, ir jos buvimo faktas mano, kaip vie- 
natinio, visiškai konkretaus, konkrečiu laiku ir konkrečio- 
mis sąlygomis esančio Žmogaus, sąmonėje, t. y. visas kon- 
kretus jos realizavimo istoriškumas, abu šie aspektai - ir 
prasminis, ir individualus istorinis (faktinis) - yra neatski- 
riami vertinant mintį kaip mano atsakingą poelgį. Tačiau 
galima minties turinį bei prasmę suvokti atskirai, t. y. pa- 
žvelgti įją kaip į bendros reikšmės teiginį. Kalbant apie šią 
plotmę - prasmės plotmę, visai nesvarbūs individualūs is- 

toriniai aspektai: laikas, sąlygos, autorius bei moralinė jo 
gyvenimo vienovė, - bendros reikšmės teiginys priklauso 
teorinei tam tikros teorinės srities vienovei, ir jo vieta šio- 
je vienovėje visiškai nulemia jo vertę. Vertinant mintį kaip 
individualų poelgį, atsižvelgiama ir į minties (teiginio) te- 
orinę vertę, kuri visa įeina [į šį vertinimą). Teiginio vertės 
suvokimas yra būtinas poelgio aspektas, nors ir ne lemia- 
mas. Mat teorinė teiginio vertė yra visai indiferentiška in- 
dividualiam istoriniam mąstymo veiksmui, tam, kaip tei- 
ginys virsta atsakingu autoriaus poelgiu. Manęs, iš tiesų 
mąstančio ir atsakingo už savo mąstymo aktą, teoriškai 
reikšmingame teiginyje nėra. Nėį vieną teoriškai reikšmin- 
go teiginio aspektą mano individualus ir atsakingas ak- 
tyvumas neprasiskverbia. Kad ir kokius aspektus jame 
išskirtume - formą (sintezės kategorijas) ir turinį (materi- 
ją, patirtinę ir juslinę duotį), objektą ir turinį, nė vieno iš 
šių aspektų vertė nėra kaip nors susijusi su individualiu 
aktu - pačiu mąstančio Žmogaus poelgiu. 

Bet koks mėginimas mąstyti privalomybę kaip pagrin- 
dinę formalią kategoriją (Rickerto teigimas-neigimas) ky- 
la iš gryniausio nesusipratimo. Privalomybe galima paaiš- 
kinti tam tikro teiginio radimąsi būtent mano sąmonėje tam 
tikromis aplinkybėmis, t. y. istorinį individualaus fakto 
konkretumą, bet ne teorinį teiginio teisingumą. Kad teigi- 
nys taptų man privalomas, teorinis jo teisingumas yra bū- 
tinas, bet nepakankamas, teisingas teiginys nėra kartu jau 
ir privalus mąstymo poelgis. Leisiu sau pateikti tik apytik- 
rę analogiją: techniškai nepriekaištingas poelgio taisyklin- 
gumas nesusijęs su jo moraline verte. Teorinis teisingumas 
privalomybės atžvilgiu tėra grynai techninis dalykas. Jeigu 
privalomybė įeitų į teiginį kaip formalus aspektas, nebūtų 
atotrūkio tarp gyvenimo ir kultūrinės kūrybos, poelgio ak- 
tas (vientiso ir vienatinio mano gyvenimo dalis) neatitrūktų 

nuo teiginio turinio (kaip vienos ar kitos objektyvios teo- 
rinės mokslo vienovės dalies). Tai reikštų, kad būtų vien- 
tisas ir vienatinis pažinimo ir gyvenimo, kultūros bei gy- 
venimo kontekstas, o to, žinoma, nėra. Teigti, kad teiginys 
teisingas, - vadinasi, priskirti jį kuriai nors teorinei vieno- 
vei, o ši vienovė anaiptol nėra vienatinė istorinė mano gy- 
venimo vienovė. 

Nėra prasmės kalbėti apie kokią nors specialią teorinę 
privalomybę: jeigu aš mąstau, privalau mąstyti teisingai, 
teisingumas yra mąstymo privalomybė. Tačiau ar tikrai 
privalomybė kyla iš paties teisingumo? Privalomybė atsi- 
randa tik susiejant tiesą (savyje reikšmingą) su realiu mū- 
sų pažinimo aktu, ir šis susiejimo veiksmas yra istoriniu 
požiūriu vienatinis, jis reiškiasi kaip individualus poelgis, 
visiškai nekeičiantis objektyvios teorinio teiginio vertės, ir 
vertinamas bei suvokiamas vientisame subjekto vienatinio 
gyvenimo kontekste. Privalomybei nepakanka vien teisin- 
gumo, taip pat ir atsakomasis iš subjekto vidaus kylantis 
veiksmas, kuriuo pripažįstama tiesos privalomybė, - net 
ir šis veiksmas — nėra kaip nors susijęs su teorine teiginio 
struktūra bei teorine jo verte. Taigi kodėl aš mąstydamas 
privalau mąstyti teisingai? Iš pažintinio (teorinio) teisin- 
gumo sampratos anaiptol neišplaukia paties teisingumo 
privalomybė, privalomybės aspektas anaiptol nėra jam 
imanentiškas ir su juo nesietinas; jis tegali būti atneštas ir 
prikabintas iš išorės (Husserlis*). Apskritai nė vienas teo- 
rinis apibrėžimas ar teiginys nėra privalus iš vidaus, pri- 
valomybė iš jų neišplaukia. Nėra estetinės, mokslinės ir 
greta jų etinės privalomybės, tėra estetiniu, teoriniu ar 
sočialiniu požiūriu reikšmingi dalykai, o kartu su jais gali 
reikštis privalomybė, kuriai visos šios vertės yra grynai 
techninės. Tam tikri teiginiai tampa reikšmingi estetikos, 
mokslo, sociologijos vienovėse, tuo tarpu privalomybė — 

mano atsakingo vienatinio gyvenimo vienovėje. Todėl ne- 
galima kalbėti apie jokias moralines ar etines normas, apie 
turiningą privalomybę, prie to dar grįšime vėliau. Privalo- 
mybė neturi jokio konkretaus ir specialaus teorinio turinio. 
Visa, kas turininga ir reikšminga, gali kilti iš privalomy- 
bės, bet nė vienas teorinis teiginys nėra savaime privalus 
ir neatsiranda tik iš jam konstitutyvios privalomybės. Nė- 
ra mokslinės, estetinės ar kitokios privalomybės, bet nėra 
ir specialios etinės privalomybės kaip kokį nors konkretų 
turinį turinčių normų rinkinio, visko, kas reikšminga, reikš- 
mingumą įtvirtina skirtingos specialiosios disciplinos, ir 
etikai nieko nelieka (vadinamosios etinės normos yra pir- 
miausia socialiniai normatyvai, ir kai bus pagrįsti atitin- 
kami socialiniai mokslai, jos bus įtrauktos tenai). Privalo- 
mybė yra tam tikra poelgio (elgimosi) kategorija (o viskas, 
net mintis ir jausmas, yra mano poelgis), tai tam tikra sąmo- 
nės nuostata, kurios struktūrą ir ketiname fenomenologiš- 
kai aprašyti. Nėra konkrečių savyje reikšmingų moralės 
normų, bet yra moralinis tam tikrą struktūrą (žinoma, ne 
psichologinę ar fizinę) turintis subjektas, kuriuo ir reikia 
remtis: jis žinos, kas ir kada bus morališkai privalu, tiksliau 
tariant, apskritai privalu (nes specialios moralinės priva- 
lomybės nėra). 

Mūsų atsakingas aktyvumas nedaro įtakos teiginio tu- 
riniui (jo prasmei), matyt, dėl to, jog, teiginio forma (trans- 
cendentinis teiginio aspektas) kyla būtent iš mūsų proto 
aktyvumo, dėl to, jog mes patys kuriame sintezės katego- 
rijas. Mes pamiršome kopernikišką Kanto darbą*. Tačiau 
ar iš tikrųjų transcendentinis aktyvumas yra istoriškas ir 
individualus mano poelgio aktyvumas, už kurį esu indivi- 
dualiai atsakingas? Niekas, aišku, nedrįstų tvirtinti nieko 
panašaus. Mūsų pažinimo veikloje aptikus apriorinį tran- 
scendentinį aspektą, nebuvo rastas priėjimas iš pažinimo 

vidaus, t. y. iš jo turinio (prasmės), prie tikrojo individua- 
laus - istorinio? pažinimo akto, nebuvo įveiktas jų atsietu- 
mas bei abipusis vieno kitam neskaidrumas, todėl, kalbant 
apie šį transcendentinį aktyvumą, teko išgalvoti grynai te- 
orinį, istoriškai netikrą gnoseologinį subjektą, sąmonę ap- 
skritai, mokslinę sąmonę“. Kita vertus, šis teorinis subjek- 
tas turėjo kiekvienąkart įsikūnyti į kokį nors realų, tikrą 
mąstantį žmogų, kad būtų su visu jam imanentišku būties 
pasauliu, kaip jo pažinimo objektu, įtrauktas į tikrą istori- 
nį būties įvykio vyksmą. 

Taigi atplėšiant teiginį nuo istorinio tikrovėje vykstan- 
čio poelgio veiksmo ir priskiriant prie vienos ar kitos te- 
orinės visumos, iš jo turinio ir prasmės vidaus nebelieka 
išėjimo į privalomybę bei tikrąjį vienatinį būties įvykį. Vi- 
sos pastangos iš teorinio pažinimo vidaus įveikti pažini- 
mo ir gyvenimo, minties ir vienatinės, konkrečios tikrovės 
dualizmą yra visiškai beviltiškos. Atplėšę pažinimo turinį 
nuo istorinio veiksmo, kuriuo prasmė realizuojama, mes 
išjo tik šuoliu galime ištrūkti į privalomybę, tikrojo pažini- 
mo poelgio veiksmo ieškoti nuo jo atplėštame prasminiame 
turinyje — tai tas pats kaip mėginti pakelti save už plaukų. 
Atplėštą pažinimo akto turinį ima valdyti jam imanentiški 
dėsniai, pagal kuriuosjis ir plėtojasi tarsi savarankiškai. Jei 
jau patekome į jo valdas, t. y. atlikome atsiribojimo veiks- 
mą, Mus jau ėmė valdyti jo autonomijos dėsniai, tiksliau, 
mūsų - kaip individualiai atsakingų ir aktyvių - jame pa- 
prasčiausiai nebėra. Taip atsitinka technikos pasaulyje, 
veikiančiame pagal savus imanentinius dėsnius, kuriems 
jis ir paklūsta nesulaikomai plėtodamasis, nepaisant to, jog 
jau seniai nebereflektuoja kultūrinės savo misijos ir gali 
tarnauti blogiui, o ne gėriui. Taip pagal savus vidinius dės- 
nius tobulėja ginklai, kurie iš priemonės protingai savigy- 
nai tampa baisia, žudančia ir griaunančia jėga. Apskritai 

kelia pasibaisėjimą viskas, kas techniška, kas atitrūksta nuo 
vienatinės vienovės ir paklūsta imanentinio dėsnio valiai 
bei saviraidai, nes visa tai vieną kartą gali įsiveržti į šį vie- 
natinį gyvenimą kaip už nieką neatsakanti, baisi ir griau- 
nanti galia. 

Tiek, kiek abstraktus teorinis pagal savus dėsnius vei- 
kiantis pasaulis (iš principo prasilenkiantis su gyvu viena- 
tiniu istoriškumu) pasilieka savo ribose, tiek jo autonomi- 
ja yra nepažeidžiama ir pateisinama, pateisinamos ir tokios 
specialiosios filosofinės disciplinos kaip logika, pažinimo 
teorija, pažinimo psichologija, filosofinė biologija, kurios 
taip pat teoriškai, t. y. pažintiniu abstrahavimo būdu, ban- 
do atskleisti teoriškai pažįstamo pasaulio struktūrą bei 
principus. Tačiau šis pasaulis, kuris yra teorinio pažinimo 
objektas, siekia pasiskelbti visu pasauliu, turėti ne tik abst- 
rakčiai vientisos, bet ir konkrečios vienatinės būties (kaip 
galimos visumos) statusą, t. y. teorinis pažinimas bando 
sukurti pirmąją filosofiją“ (prima philosophia) arba gnoseo- 
logijos pavidalu, arba [2 neįsk.] (kaip biologiją, fiziką ir kt.). 
Būtų neteisinga manyti, kad ši filosofijos istorijos tenden- 
cija dominuoja -ji būdinga tik naujiesiems laikams, galima 
sakyti, tik XIX ir XX amžiams. 

Dalyvaujamas mąstymas reiškiasi visose didžiosiose 
filosofijos sistemose, sąmoningai ir aiškiai (ypač Viduram- 
žiais) arba nesąmoningai ir užslėptai (XIX ir XX a.). Reikia 
pasakyti, kad dabar savotiškai nuvertėjo pačios „būties“, 
„tikrovės“ sąvokos. Klasikinis ontologinį įrodymą [?] nei- 
giantis Kanto pavyzdys, kad šimtas tikrų talerių - ne tas 
pats kas šimtas tik mąstomų talerių, jau nebejtikina; tai, kas 
iš tikrųjų, istoriškai vienąkart turėta mano apibrėžiamoje 
vienatinėje tikrovėje, yra nepalyginamai svariau ir tikriau 
nei tai, kas matuojama teoriniu matu, atsietai nuo istori- 
nės vertybinės vienatinybės; net jei papildomai teoriškai 

konstatuotume empirinę esinio esatį, vargu ar jis taptų dėl 
to svaresnis nei tiesiog mąstomas. Vienatinė istoriškai tik- 
ra būtis svarbesnė ir svaresnė už vientisą teorinio mokslo 
būtį, bet šio esminio skirtumo, akivaizdaus gyvai ir gyve- 
nančiai sąmonei, neįmanoma apibrėžti teorinėmis kate- 
gorijomis“. 

Nuo poelgio atsietą prasminį akto turinį galima priskir- 
ti tam tikrai [1 neįsk.] ir vientisai būčiai, bet, žinoma, tai 
nebus ta vienatinė būtis, kurioje mes gyvename ir miršta- 
me, kurioje atsakingai elgiamės, nes ji prasilenkia su gyvu 
istoriškumu. Aš negaliu įtraukti tikrojo savęs bei savo gy- 
venimo į teorinės sąmonės konstruktų pasaulį kaip jo da- 
lies anapus individualaus ir atsakingo istorinio akto, nors 
tai būtina, jei tai - visas pasaulis, visa būtis (visa iš princi- 
po, t. y. sistemiškai, kaip užduotis, be to, pati teorinės bū- 
ties sistema gali likti atvira). Šioje būtyje mes būtume jau 
esami, iš anksto nulemti, buvę [?] ir išbaigti, mes iš esmės 
ne gyventume, o būtume atitrūkę nuo gyvenimo, kuris yra 
atsakingo ir rizikingo elgimosi tapsmas, ir nupultume į in- 
diferentišką, iš principo jau esamą teorinę būtį (ne pažini- 
mo išbaigtą ar jam užduotą, bet būtent jau duotą). Supran- 
tama, jog; tai įmanoma padaryti tik atsiribojus nuo to, kas 
absoliučiai laisva (atsakingai laisva), absoliučiai nauja, kas 
tik dabar kuriama ir numatoma kaip poelgio ateitis, t. y. 
kaip tik nuo to, kas suteikia poelgiui gyvastį. Teoriniame 
pasaulyje negalima jokia praktinė mano gyvenimo orien- 
tacija, jame neįmanoma gyventi ir atsakingai elgtis, jame 
esu nereikalingas ir dėl to manęs iš principo nėra. Teorinis 
pasaulis kuriamas iš principo atsiribojus nuo mano viena- 
tinės būties fakto bei moralinės šio fakto prasmės, „tarsi 
manęs nebūtų“. Ir tokia būties samprata, kuriai nesvarbus 
aktualiausias man faktas, jog iš tikrųjų vienatiniu būdu esu 
būtyje (ir apskritai jog esu), kuri iš principo negali nieko 

nei pridėti, nei atimti iš šio fakto, savo prasme ir reikšme 
likdama tapati sau nepriklausomai nuo to, esu aš ar ma- 
nęs nėra, negali nulemti mano gyvenimo kaip atsakingo 
poelgio, ji negali suteikti jokių praktinio gyvenimo (poel- 
gio gyvenimo) kriterijų. Aš gyvenu ne teoriniame pasaulyje, 
jeigu jis būtų vienintelis, nebūtų manęs. 

Žinoma, iš to jokiu būdu neišplaukia, jog teisingas koks 
nors reliatyvizmas, neigiantis tiesos autonomiškumą ir 
bandantis paversti ją sąlygišku ir sąlygotu, jai ir jos teisin- 
gumui svetimu gyvenimišku (praktiniu) dalyku ar dar kuo 
nors. Mūsų požiūris išlaiko tiesos autonomiškumą, meto- 
dinį grynumą ir tapatumą sau; tik būdama visiškai gryna, 
ji gali atsakingai dalyvauti būties įvykyje, jei tiesa iš esmės 
sąlygiška, ji gyvenimo įvykiui nereikalinga. Tiesa yra sau 
pakankama, absoliuti ir amžina vertė, ir atsakingas paži- 
nimo poelgis atsižvelgia į šią jos ypatybę, jos esmę. Vienos 
ar kitos teorinės tiesos svarba visiškai nepriklauso nuo to, 
ar ją kas nors suvokė, ar ne. Newtono dėsniai buvo reikš- 
mingi savaime dar prieš juos atrandant Newtonui, tad ne 
jų atradimas padarė juos pirmąkart svarbius, tiesiog šios 
tiesos nebuvo suvoktos, nebuvo tapusios vienatinio būties 
įvykio dalimi. O tai labai svarbu, mat dėl to poelgis, ku- 
riuo jos pažįstamos, tampa prasmingas. Visiškai neteisin- 
ga būtų įsivaizduoti, jog visos šios amžinos tiesos egzista- 
vo prieš jas atrandant Newtonui, kaip Amerika egzistavo 
prieš ją atrandant Kolumbui; tiesos amžinumo negalima 
lyginti su mūsų laikiškumu - kaip begalinės trukmės, ku- 
riai visas mūsų laikas tėra akimirka, atkarpa. 

Tikrosios istorinės būties laikiškumas tėra abstrakčiai 
suvokiamo istoriškumo aspektas; nuo laiko nepriklauso- 
mos tiesos abstraktumą galima priešpriešinti tokiam pat 
abstrakčiam istoriškai pažįstamo objekto laikiškumui, bet 
pati ši skirtis neperžengia teorinio pasaulio ribų ir vien 

jame yra prasminga bei vertinga. Iš tiesų nuo laiko nepri- 
klausoma teorinė tiesa visa įeina į būties įvykio istorinę tik- 
rovę. Žinoma, įeina ne laikiškai ar erdviškai (visa tai tėra 
abstraktūs aspektai), bet kaip istoriškumą praturtinantis 
aspektas. Tik abstrakčiomis mokslinėmis kategorijomis 
pažinta būtis yra iš principo svetima taip pat abstrakčiai 
teoriškai pažintai prasmei, tuo tarpu tikrasis pažinimo ak- 
tas ne iš teoriškai atsieto jo produkto vidaus (t. y. ne per 
bendros reikšmės teiginį), bet kaip atsakingas poelgis įtrau- 
kia bet kokią nelaikinę vertę į vienatinį būties įvykį. Kita 
vertus, paprastai supriešinant amžiną tiesą su mūsų neto- 
bulu laikiškumu, ši priešprieša įgyja visai neteorinę pras- 
mę, o turi tam tikrą vertybinį atspalvį bei emocinį-valinį 
toną: štai amžinoji tiesa (ir tai gerai) - štai mūsų netobulas, 
kintantis bei laikinas gyvenimas (ir tai blogai). Tokiu at- 
veju susiduriame jau su dalyvaujamu mąstymu, turinčiu 
atgailos toną ir siekiančiu įveikti savo duotį vardan užduo- 
ties; be to, toks dalyvaujamas mąstymas galimas tik mūsų 
aprašomoje būties kaip įvykio architektonikoje. Tokia yra 
Platono koncepcija“. 

Dar blogiau, kai, mėginant įtraukti teorinio pažinimo 
pasaulį į kokią nors vientisą būtį, jis priskiriamas prie psi- 
chinės būties. Psichinė būtis yra abstraktus teorinio mąs- 
tymo konstruktas, ir jokiu būdu neleistina aiškinti gyvą 
mąstymo poelgį kaip psichinį procesą bei priskirti su visu 
jo turiniu prie teorinės būties. Psichinė būtis yra toks pat 
abstrahavimo produktas kaip ir transcendentinė vertė. To 
nesuvokiant, prieinama prie grynai teorinių nesąmonių: 
platų teorinį pasaulį (visų mokslų, viso teorinio pažinimo 
objektą) paverčiame siauro teorinio pasaulio (psichinės 
būties kaip psichologijos objekto) dalimi. Tiek, kiek psi- 
chologija, likdama savo ribose, pažinimą mato vien kaip 
psichinį procesą bei į psichinės būties kalbą verčia ir paži- 

nimo akto prasminį turinį, ir individualią atsakomybę už 
poelgį, kuriuo jis realizuojamas, ji yra visiškai teisi. Tačiau 
kai ji pretenduoja į filosofinį pažinimą ir mėgina pateikti 
savo psichologinę transkripciją kaip tikrą bei vienintelę 
būtį, atmesdama tiek pat teisėtą transcendentinę-loginę 
transkripciją, vertinant ir grynai teoriniu, ir filosofiniu- 
praktiniu požiūriu, galima sakyti, jog ji labai klysta. 
Mažiausiai gyvenime, suvokiamame kaip poelgis, su- 
siduriu su psichine būtimi (išskyrus atvejus, kai elgiuosi 
kaip psichologas - teoretikas). Galima teoriškai įsivaizduo- 
ti, bet neįmanoma iš tikrųjų operuoti matematinėmis sąvo- 
komis kaip psichinės būties esiniais, atsakingai ir produk- 
tyviai dirbant kaip matematikui, tarkim, gilinantis į kokią 
nors teoremą; jokio poelgio čia, aišku, nebus: poelgis vyksta 
ne psichikoje. Kai sprendžiu teoremą, aš sutelkiu dėmesį į 
jos prasmę, kurią atsakingu savo poelgiu įtraukiu į pažin- 
tą būtį (toks tikrasis mokslo tikslas), tačiau nieko nežinau 
ir neturiu Žinoti apie galimą šio mano tikro ir atsakingo po- 
elgio psichologinę transkripciją, nors tokia transkripcija 
psichologui, turint galvoje jo tikslus, yra [1 neįsk.] teisinga. 
Tokios pat teorinės sąmonės pastangos yra mėginimai 
įtraukti teorinį pažinimą į biologinėmis, ekonominėmis ar 
kitokiomis kategorijomis mąstomą vienatinį gyvenimą, — 
visų rūšių pragmatizmo pastangos. Šiais atvejais viena 
teorija tampa kitos teorijos aspektu, o ne tikrojo būties įvy- 
kio dalimi. Reikia įtraukti teoriją ne į teorines struktūras 
bei mąstomą [?] gyvenimą, o į iš tiesų vykstantį dorovinį 
būties įvykį - susieti ją su praktiniu protu. Taip daro kiek- 
vienas pažįstantysis, prisiimantis atsakomybę už kiekvie- 
ną savo pažinimo veiksmą, t. y. tiek, kiek pažinimo aktas, 
kaip mano poelgis, su visu savo turiniu įeina į mano atsa- 
komybės vienovę, per kurią ir iš kurios aš iš tiesų gyvenu 
bei veikiu. Visos pastangos iš teorinio pasaulio vidaus pa- 

tekti į tikrąjį būties įvykį yra visiškai bergždžios; iš pažini- 
mo vidaus neįmanoma paversti teorinio pasaulio tikruoju 
vienatiniu pasauliu. Tačiau iš paties poelgio, o ne iš teori- 
nės jo transkripcijos visiškai apčiuopiamas ryšys su jo pras- 
miniu turiniu, kuris visas priimamas ir perimamas iš šio 
poelgio vidaus, nes poelgis iš tiesų vyksta būtyje. 

Pasaulis, kaip mokslinio mąstymo objektas, yra savitas 
autonomiškas pasaulis, nors ir ne izoliuotas, o atsakingos 
sąmonės tikru poelgio veiksmu įtrauktas į vientisą ir vie- 
natinį būties įvykį. Bet šis vienatinis būties įvykis jau ne 
mąstomas, o yra, iš tikrųjų ir nesulaikomai vyksta mano ar 
kitų dėka, jis realiai patiriamas ir mano pažinimo poelgy- 
je, kuriame reiškiasi emociniu-valiniu būdu, be to, visos 
šios patirties bei jos raiškos visumoje pažinimas tėra vie- 
nas iš aspektų. Vienatinės vienatinybės neįmanoma mąs- 
tyti, o tik dalyvaujant išgyventi. Visas teorinis protas įeina 
į praktinį protą, kuriuo vienatinis subjektas morališkai 
orientuojasi vienatiniame būties įvykyje. Nedalyvaujamos 
teorinės sąmonės kategorijomis šios būties apibrėžti neį- 
manoma, tai galima padaryti tik tikrosios pritapties, t. y. 
poelgio, kategorijomis, kuriomis konkreti pasaulio viena- 
tinybė išgyvenama dalyvaujamai ir veikliai. 

Šiuolaikinei gyvenimo filosofijai, bandančiai įtraukti te- 
orinį pasaulį į gyvenimo, kaip tapsmo, vienovę, būdinga 
tam tikru būdu gyvenimą estetizuoti, taip pridengiant per- 
nelyg akivaizdų grynosios teorinės sąmonės ydingumą 
(kad platus teorinis pasaulis įtraukiamas į mažą taip pat te- 
orinį pasaulėlį). Teoriniai ir estetiniai elementai šiose gy- 
venimo koncepcijose dažniausiai gana organiškai sukimba. 
Tokios filosofijos pavyzdys yra labiausiai pavykusi Berg- 
sono gyvenimo filosofija'?. Didžiausias visų jo filosofinių 
rašinių trūkumas, jau ne kartą akcentuotas jam skirtuose 
darbuose, - kad metodiškai nuosekliai neskiriami skirtin- 

gi koncepcijos aspektai. Jei kalbėtume apie metodinį skaid- 
rumą, lieka neaišku ir kaip jis apibrėžia filosofinę intuiciją, 
kurią supriešina su sąmoningu analitiniu pažinimu. Ne- 
kyla abejonių dėl to, jog į intuicijos sampratą, kaip ją fak- 
tiškai vartoja Bergsonas, kaip būtinas elementas vis dėlto 
įeina ir racionalus pažinimas (teorinė sąmonė), tai aiškiai 
ir išsamiai ir atskleista puikioje Bergsonui skirtoje Loskio 
knygoje!!. Atėmus šį sąmoningumą, iš intuicijos liktų vien 
estetinė Žiūra su menka, homeopatine tikrojo dalyvauja- 
mo mąstymo priemaiša. Tačiau estetinės žiūros produk- 
tas taip pat atsijęs nuo veiklaus žiūros akto ir su juo ne- 
sutampa, todėl ir estetinė Žiūra negali užčiuopti vienatinio 
būties įvykio būtent kaip vienatinio. Estetinio matymo 
pasaulis, prieinamas atmetus tikrąjį matymo subjektą, nė- 
ra tas tikras pasaulis, kuriame aš gyvenu, nors jo turinys 
ir skleidžiasi gyvo subjekto dėka. Subjektas bei jo gyveni- 
mas - kaip estetinio matymo objektas - ir šio matymo sub- 
jektas taip pat iš principo nesusisiekia kaip ir teoriniame 
pažinime. 

Per estetinio matymo turinį neįmanoma prieiti prie pa- 
ties subjekto matymo veiksmo. Vieningas - nors ir dvikryp- 
tis, bet vientisas — veiksmas, kuriuo atsakinga sąmonė ap- 
ima ir turinį, ir patį poelgio veiksmą (taigi visą jo tapsmą), 
į estetinio matymo turinį neįeina, iš šio matymo vidaus ne- 
įmanoma patekti į gyvenimą. Iš to neišplaukia, jog esteti- 
nės žiūros turiniu negalima paversti savęs bei savo gyve- 
nimo, į turinį neprasiskverbia pats šio matymo veiksmas, 
estetinė žiūra nevirsta išpažintimi, o jei ir virsta, ji liaujasi 
buvusi estetine Žiūra. Ir, be abejo, yra tokių kūrinių, kurie 
balansuoja ant estetikos bei išpažinties ribos (moralinė 
orientacija vienatinėje būtyje). 

Esminis (bet ne vienintelis) estetinės žiūros aspektas 
yra įsijautimas!* į žiūros objekto individualybę, kai šis ma- 

tomas iš jo paties vidaus. Po įsijautimo visuomet atlieka- 
mas objektyvacijos veiksmas, t. y. įsigyvenant sučiupta 
individualybė iškeliama anapus savęs, nuo savęs atidali- 
jama, tuomet sugrįžtama į save, ir tik ši į save sugrįžusi są- 
monė iš savosios vietos estetiškai įformina iš įsigyvenimo 
vidaus suvoktą individualybę kaip vientisą, visuminę bei 
kokybiškai savitą. Visi estetiniai aspektai: vientisumas, vi- 
suma, pakankamumas sau, savitumas - yra transgredien- 
tiški pačiai apibūdinamai individualybei, iš jos pačios vi- 
daus -jai pačiai jos gyvenime - šių aspektų nėra, ir ji nesu- 
vokia jų pati, tik žvelgiant įsigyvenančiojo akimis jie įgyja 
prasmę, kai jis jau anapus šios individualybės įformina ir 
objektyvuoja aklą įsigyvenimo medžiagą; kitaip tariant: 
estetinė tikrojo gyvenimo refleksija iš principo nėra vyks- 
tančio bei iš tikrųjų gyvenamo gyvenimo savirefleksija, bet 
suponuoja kitą subjektą — transgredientišką įsigyvenantį- 
jį. Žinoma, nereikia manyti, kad po įsigyvenimo chrono- 
logiškai tuoj pat atliekamas objektyvacijos, įforminimo 
veiksmas, abu šie veiksmai tikrovėje neatskiriami; gryna- 
sis įsigyvenimas yra abstraktus viso estetinės veiklos akto 
aspektas, kurio ir nereikėtų suprasti kaip tam tikros laiko 
atkarpos; įsigyvenimo ir objektyvacijos veiksmai abipusiš- 
kai vienas su kitu susiję. Aš aktyviai įsigyvenu į individua- 
lybę, vadinasi, nė akimirkai neprarandu iki galo savęs bei 
savo vienintelės vietos anapus jos. Ne objektas mane pa- 
syvų netikėtai užvaldo, o aš aktyviai į jį įsigyvenu, įsigyve- 
nimas - tai mano atliekamas aktas, ir tik dėl to jis produk- 
tyvus bei naujas (Schopenhaueris ir muzika“). Įsigyvenant 
atsiranda kažkas, ko nebuvo nei įsigyvenimo objekte, nei 
manyje iki įsigyvenimo veiksmo, ir šiuo realizuotu kažkuo 
praturtinamas būties įvykis, neliekantis tapatus pats sau. 
Be to, pats nauja kuriantis poelgis iš esmės nebegali būti 
estetinė refleksija, nes tuomet jis būtų transgredientiškas 

besielgiančiajam bei jo atsakomybei. Visiškai įsigyventi, su- 
tapti su kitu ir prarasti savo vienintelę vietą vienatinėje bū- 
tyje - tai reikštų pripažinti, jog nesvarbi mano vienatinybė 
bei mano vietos vienatinumas, jog jie negali turėti įtakos 
pasaulio būties esmei. Tačiau pripažindamas savo vienati- 
nybės nereikšmingumą būties koncepcijai, neišvengiamai 
prarandu patį būties vienatinumą; tuomet belieka ne tik- 
rosios, vienatinės ir neišvengiamai realios, o tik galimos 
būties koncepcija, tačiau tokia būtis negali būti tapsmas, ji 
negyva. Manęs niekada negalės įprasminti būtis, kurioje 
mano vienintelė vieta laikoma nesvarbia, be to, ši būtis 
apskritai nebus būties įvykis. 

Reikia pasakyti, jog visiškai įsigyventi į kitą neįmano- 
ma. Jeigu aš iš tikrųjų ištirpčiau kitame (vietoj dviejų liktų 
vienas — būtis nuskurstų), t. y. jei liaučiausi buvęs vienin- 
telis, šios savo ne-būties niekada negalėčiau įsisąmoninti, 
ne-būtis negali tapti sąmonės būties dalimi, jos paprasčiau- 
siai man nebūtų. Pasyvus įsigyvenimas, užvaldymas, sa- 
vęs praradimas neturi nieko bendra su atsakingu atsiriboji- 
mo nuo savęs ir savęs išsižadėjimo poelgiu, išsižadėdamas 
savęs aš maksimaliai aktyviai ir iki galo realizuoju savo vie- 
tos būtyje vienatinybę. Pasaulis, kuriame aš iš savo vienin- 
telės vietos atsakingai išsižadu savęs, netampa pasauliu, 
kuriame manęs nėra, mano būčiai indiferentišku pasauliu, 
savęs išsižadėjimas yra būties įvykį apimantis [?] veiksmas. 
Didysis aktyvumo simbolis, Kristaus nužengimas [32 ne- 
įsk.]. Pasaulis po Kristaus jau nebus tas pasaulis, kuriame 
jo niekada nebuvo, jis pasikeitė iš esmės. 

Pasaulis, kuriame įvyko Kristaus gyvenimas ir mirtis, 
kaip prasmingas faktas, iš principo negali būti apibrėžtas 
nei teorinėmis, nei pažintinėmis istorinėmis kategorijomis, 
nei pasitelkus estetinę intuiciją; vienu atveju matome atsi- 
jusią prasmę, bet išslysta vienatinis tikro istorinio įvykio 

faktas, kitu atveju turime istorinį faktą, bet nematoma jo 
prasmė, trečiu — lieka svarbus ir pats faktas, ir jo prasmė 
kaip aspektas, bet prarandame savo poziciją jo atžvilgiu, 
savo privalų susietumą, t. y. visais atvejais netenkame įvy- 
kio visumos, kurioje vienatinio fakto esatis ir prasmė su- 
taptų ir sukibtų su mūsų susietumu (nes pats šis įvykis vie- 
ningas ir vienatinis). 

Mėginant aptikti save estetinio matymo produkte, iš 
tiesų mėginama tarsi atmesti save į nebūtį, atsisakyti savo 
aktyvumo iš vienintelės, bet kokiai estetinei būčiai trans- 
gredientiškos vietos bei atsisakyti išnaudoti tos vietos ga- 
limybes būties įvykyje. Estetinis matymas, kaip poelgio 
aktas, pranoksta pačią estetinę būtį —- savo produktą - ir 
priklauso kitai plotmei, tikrajai būties įvykio vienovei, 
kurios dalis yra ir estetinis pasaulis. Grynas įsigyvenimas 
ir būtų veiksmo nuopuolis į jo produktą, o to, žinoma, ne- 
turi įvykti. 

Estetinė Žiūra neturi peržengti savo ribų, tačiau, pre- 
tenduodama būti filosofiniu vientisos ir vienatinės įvykio 
būties matymu, abstrakčiai išskirtą dalį ji neišvengiamai 
pateikia kaip tikrovės visumą. 

Estetinis įsigyvenimas (ne visiškas, kai netenkama sa- 
vęs, bet objektyvuojantis įsigyvenimas) nesuteikia galimy- 
bės prieiti prie vienatinės įvykio būties, jis tik leidžia este- 
tiškai pamatyti subjektui transgredientišką būtį (ir jį patį 
tiek, kiek jis yra anapus savojo aktyvumo, pasyvus). Este- 
tiškai įsigyventi į dalyvį dar nereiškia pažinti įvykį. Netjei 
aš kiaurai matau kokį nors žmogų (kaip pažįstu ir save), 
vis dėlto pirmiausia turiu suvokti mus siejančio abipusio 
santykio tiesą, tiesą apie vieningą ir vienatinį įvykį, kurio 
dalyviai mudu esame, t. y. aš ir mano estetinės žiūros objek- 
tas turime būti suvokti mus abu apimančioje būties vieno- 
vėje, kurioje ir vyksta mano estetinės žiūros aktas, tačiau 

kuri jau negali būti estetinė būtis. Tik tiesiogiai per šį ak- 
tą, per atsakingą mano poelgį, galima patekti į būties vie- 
novę, o ne iš atsietai paimto žiūros produkto. Ir kiekvieno 
dalyvio funkciją galima suvokti tik remiantis savo, kaip da- 
lyvio, patirtimi. Būti kito vietoje, kaip ir savojoje, man vie- 
nodai beprasmiška. Suprasti objektą - tai suprasti mano 
privalomybę jo atžvilgiu (mano privalėjimo nuostatą), su- 
prasti jį kaip susijusį su manimi vienatiniame būties įvy- 
kyje, o tai suponuoja ne atsiribojimą nuo savęs, o atsakin- 
gą mano dalyvavimą. Tik dalyvaudamas būtyje galiu ją 
suvokti kaip įvykį, tačiau, atsiribojus nuo akto kaip poel- 
gio, regimo turinio viduje mano vienatinis dalyvavimas 
niekaip nepasireiškia. 

Be abejo, estetinė būtis panašesnė į tikrąją gyvenimo 
vienovę negu teorinis pasaulis, todėl estetizmo vylius toks 
įtikinamas. Estetinėje būtyje galima gyventi, ir gyvenama, 
bet gyvena kiti, o ne aš — čia su meile kontempliuojamas 
praeitas kitų Žmonių gyvenimas, ir visa, kas esti anapus 
manęs, susiję su jais. Savęs šiame gyvenime aš nerandu, 
nebent savo apsišaukėlį antrininką, galiu tik turėti jame 
vaidmenį, t. y. įkūnyti kitą - mirusijį, būti jo kūniška kau- 
ke. Kita vertus, gyvenimo tikrovėje išlieka estetinė akto- 
riaus ir viso Žmogaus atsakomybė už deramą vaidybą, ka- 
dangi visa vaidyba yra atsakingas jo — vaidinančiojo, o ne 
vaizduojamo asmens (herojaus) — poelgis; visas estetinis 
pasaulis tėra įvykio būties dalis, įtraukta į šią būtį atsakin- 
gos sąmonės - dalyvio poelgiu; estetinis protas įeina į prak- 
tinį protą. 

Taigi nei teorinis pažinimas, nei estetinė intuicija netu- 
ri prieigos prie vienatinės ir realios įvykio būties; kadangi 
mąstant prasmę bei dalyvaujant žiūroje iš principo atsiri- 
bojama nuo savęs kaip dalyvio, prasminis turinys (produk- 
tas) ir aktas (tikrasis istorinis įvykis) nesudaro vienovės. 

Dėl to filosofinis mąstymas, principingai siekiantis būti 
grynai teorinis, tampa savaip nevaisingas, kaip tik toks jis 
dabar ir yra. Pasitaikančios estetizmo priemaišos sukuria 
didesnio gyvenimiškumo iliuziją, bet tik iliuziją. Žmonėms, 
norintiems ir sugebantiems dalyvaujamai mąstyti, neski- 
riantiems savo poelgio nuo jo produkto ir siekiantiems 
mąstyti juos vientisame ir vienatiniame gyvenimo konteks- 
te neatsietai, atrodo, kad filosofija, kuriai privalu spręsti ga- 
lutinius klausimus (kuri turi svarstyti problemas visumi- 
nės - vientisos ir vienatinės - būties kontekste), kalba tarsi 
ne apie tai. Jos teiginiai lyg ir turi tam tikrą vertę, bet ji ne- 
sugeba apibrėžti poelgio bei pasaulio, kuriame poelgis vie- 
nąkart iš tikrųjų ir atsakingai atliekamas. 

Tai susiję ne vien su diletantizmu, kai nesugebama 
įvertinti, kokių reikšmingų laimėjimų pasiekė šiuolaikinė 
filosofija, kurdama atskirų kultūros sričių metodologijas. 
Galima ir privalu pripažinti, jog savo specialiųjų užduočių 
srityje šiuolaikinė filosofija (ypač neokantizmas) pasiekė 
akivaizdžių aukštumų ir pagaliau sugebėjo sukurti visai 
moksliškus metodus (nors to nesugebėjo padaryti pozi- 
tyvizmas, visos jo atmainos, taip pat ir pragmatizmas). 
Neteisinga būtų nepripažinti didžiulio mūsų laikų nuopel- 
no - vis labiau artėjama prie mokslinės filosofijos idealo. 
Tačiau ši mokslo filosofija tegali būti specialioji filosofija — 
tokia, kuri aprašo kultūros sritis bei jų vienovę, teoriškai 
ją transkribuodama iš pačių kultūrinės kūrybos objektų bei 
imanentinės jų saviraidos vidaus. Todėl ši teorinė filoso- 
fija negali pretenduoti būti pirmąja filosofija, t. y. teorija 
apie vientisą ir vienatinį būties įvykį, o ne apie vieningą 
kultūros kūrybą. Tokios pirmosios filosofijos nėra, ir tarsi 
pamirštama, kaip reikėtų ją kurti. Todėl ir kyla didžiulis 
dalyvaujamai mąstančiųjų nepasitenkinimas šiuolaikine 
filosofija, verčiantis juos prisišlieti - vienus prie tokios kon- 

cepcijos kaip istorinis materializmas, kuris, nepaisant vi- 
sų jo trūkumų ir netikslumų, vis dėlto patrauklus dalyvau- 
jamai sąmonei tuo, jog bando kurti savo pasaulį, kuriame 
būtų vietos tam tikram istoriškai konkrečiam bei tikram 
poelgiui ir kuriame galėtų orientuotis veržli bei veikli są- 
monė. Čia ne vieta svarstyti, kaip [1 neįsk.] bei per metodi- 
nius paklydimus istorinis materializmas iš pačios abstrak- 
čiausios teorinės plotmės prieina prie gyvo ir atsakingo 
istorinio poelgio, mums svarbu, kad šis perėjimas vis dėl- 
to įvyksta, ir čia glūdi materializmo galia bei jo sėkmės 
priežastis. Kiti ieško filosofinio [1 neįsk.] teosofijoje, ant- 
roposofijoje ir panašiose mąstymo srityse, perėmusiose 
daug tikros dalyvaujamo Viduramžių ir Rytų mąstymo iš- 
minties, bet tai nėra vientisos koncepcijos, o veikiau per 
amžius sukauptų atskirų dalyvaujamo mąstymo įžvalgų 
rinkiniai, taigi jos negali patenkinti ir turi tą pačią meto- 
dologinę ydą kaip istorinis materializmas: metodologiškai 
[?] neskiria duoties ir užduoties, būties ir privalomybės. 
Dalyvaujamai ir reikliai sąmonei aišku, kad šiuolaiki- 
nės filosofijos pasaulis — teorinis ir teorizuotas kultūros 
pasaulis — yra tam tikru mastu tikras, tam tikru mastu ver- 
tingas, bet jai aišku ir tai, jog šis pasaulis nėra tas vienati- 
nis pasaulis, kuriame ji gyvena ir atsakingai elgiasi. Be to, 
šiedu pasauliai nesusisiekia, nėra kaip priskirti ir susieti 
reikšmingą teorijos pasaulį bei teorizuotą kultūrą su vie- 
natiniu gyvenimo būties įvykiu. Šiuolaikinis žmogus pa- 
sitiki savimi, jaučiasi pajėgus ir jam viskas aišku, kai jis pats 
iš esmės nedalyvauja autonomiškame kultūros pasaulyje, 
veikiančiame pagal imanentinius kūrybos dėsnius, bet ne- 
pasitiki savimi, jaučiasi skurdus ir jam daug kas neaišku, 
kai susiduria pats su savimi, kai pats yra poelgio ištakų 
centras, tikrame ir vienatiniame gyvenime. Taigi mes pasi- 
tikime savimi, kai elgiamės ne savo valia, o tarsi užvaldyti 

vienos ar kitos kultūros srities imanentinės būtinybės. Nuo 
prielaidos prie išvados einama tvirtai ir ryžtingai, nes ma- 
nęs paties - einančio šiuo keliu - tarsi nėra; bet kaip ir prie 
ko priskirti patį mano mąstymą, kuris iš vidaus lieka skais- 
tus ir šventas, visiškai teisėtas? Prie sąmonės psichologi- 
jos? Galbūt jis priklauso atitinkamo mokslo istorijai? Gal 
mano materialiniam biudžetui, kur įvertinamas pagal pa- 
rašytų eilučių kiekį? Gal mano dienotvarkei, kaip mano už- 
siėmimas nuo 5-os iki 6-0s? Mano mokslinėms pareigoms? 
Tačiau visi šie prasminiai kontekstai patys pakibę tarsi 
kažkokioje beorėje erdvėje ir nesuleidę šaknų į jokį - nei 
vientisą, nei vienatinį - pagrindą. Šiuolaikinė filosofija ir- 
gi nepasako, kokia jų vieta, iš to matyti jos krizė. Poelgis 
skiriamas į objektyvų prasminį turinį ir subjektyvų atlik- 
ties procesą. Iš pirmosios dalies kuriama vieninga ir, turint 
omeny tikslumą, iš tiesų puiki sisteminė kultūros vieno- 
vė, iš antrosios, jeigu ji apskritai neatmetama kaip visiškai 
bevertė (atėmus prasminį turinį, belieka gryna subjektyvy- 
bė), geriausiu atveju galima išspausti ir apibrėžti tam tikrą 
estetinį bei teorinį kažką, panašų į Bergsono durėe, vientisą 
ėlan vital“ [12 neįsk.]. Tačiau ir vienoje, ir kitoje plotmėje 
nelieka vietos tikram bei atsakingam poelgio veiksmui. 
Kita vertus, šiuolaikinė filosofija neignoruoja nei etikos, 
nei praktinio proto. Šiuolaikinis neokantizmas šventai lai- 
kosi dar Kanto apibrėžto praktinio proto primato. Kalbė- 
dami apie teorinį pasaulį ir priešpriešindami jam atsakin- 
gą poelgį, mes nieko nepasakėme apie šiuolaikines etikos 
teorijas, kaip tik susiduriančias su poelgiu. Tačiau šiuolai- 
kinės filosofijos dėmesys etinėms prasmėms nė kiek nepri- 
sideda prie [1 neįsk.], beveik visą teorizmo kritiką galima 
pritaikyti ir etinėms sistemoms. Dėl to esamų etinių teori- 
jų čia išsamiai neanalizuosime; apie atskiras etines koncep- 
cijas (altruizmą, utilitarizmą, Coheno etiką“ ir kt.) bei su 

jomis susijusius atskirus klausimus kalbėsime atitinkamo- 
se mūsų darbo vietose. Dabar mums belieka parodyti, jog 
praktinė filosofija bei pagrindinės jos atmainos nuo teori- 
nės skiriasi tik objektu, bet ne metodu ir ne mąstymo bū- 
du, t. y. kad ir ji visa persunkta teorizmo, o siekiant tai at- 
skleisti, nebūtina paisyti atskirų krypčių skirtumų. 

Visos etinės sistemos dažniausiai (ir visai pagrįstai) 
skirstomos į materialiąsias bei formaliąsias. Materialiajai 
(turinio) etikai turime du esminius priekaištus, formalia- 
jai - vieną. Materialioji etika bando rasti ir pagrįsti specia- 
lias, konkretų turinį turinčias moralines normas, kartais 
visuotines, kartais a priori reliatyvias, tačiau bet kuriuo at- 
veju visiems bendras. Poelgis laikomas etišku tik tuomet, 
kai jis visiškai atitinka kurią nors moralinę normą, turin- 
čią tam tikrą visuotinai privalų turinį. Taigi pirmas princi- 
pinis priekaištas, apie kurį jau šiek tiek kalbėjome, yra toks: 
nėra specialių etinių normų, bet kurią turiningą normą tu- 
ri specialiai pagrįsti atitinkamas mokslas: logika, estetika, 
biologija, medicina, kuris nors iš socialinių mokslų. Žino- 
ma, atmetus visas atitinkamų disciplinų atskirai pagrįstas 
normas, ir etikai liks kažkiek normų (paprastai laikomų 
pagrindinėmis). Šios normos būna visiškai nepagrįstos, ir 
net sunku pasakyti, kokia disciplina jas apskritai galėtų pa- 
grįsti, kita vertus, jos skamba įtikinamai. Tačiau pagal sa- 
vo struktūrą šios normos niekuo nesiskiria nuo mokslinių, 
o dėl joms taikomo epiteto „etinės“ neišnyksta būtinybė 
moksliškai įrodyti jų teisingumą. Šis uždavinys lieka ak- 
tualus nepriklausomai nuo to, ar jis bus kada nors išspręs- 
tas, - kiekviena turininga norma turi įgauti specialaus 
mokslinio teiginio statusą; iki tol ji tėra praktinę naudą tu- 
rintis hipotetinis apibendrinimas. Būsimieji filosofiškai 
pagrįsti socialiniai mokslai (dabar jų padėtis gana liūdna) 
smarkiai sumažins tokių klaidžiojančių, prie jokio mokslo 

vienovės nepritapusių normų skaičių (tuo tarpu etika ne- 
gali būti toji mokslinė vienovė ir tėra praktikai naudingų, 
kartais neįrodytų teiginių sąvadas). Dauguma atvejų tokios 
etinės normos yra metodiškai nestruktūruotas skirtingų 
principų bei vertinimų kratinys. Pavyzdžiui, svarbiausius 
mokslinius utilitarizmo teiginius grindžia trys disciplinos: 
psichologija, teisės filosofija ir sociologija. Tuo tarpu pri- 
valomybė (tai, kaip teorinis teiginys virsta norma) materia- 
liojoje etikoje lieka visai nepagrįsta. Materialioji etika net 
neturi prie jos prieigos: tvirtindama esant specialiąsias eti- 
nes normas, ji tik nepagrįstai suponuoja, jog moralinė pri- 
valomybė kyla iš pačių turiningų teiginių, jog ji tiesiogiai 
išplaukia iš prasminio jų turinio, t. y. kad tam tikras teori- 
nis teiginys (svarbiausias etikos principas) gali būti priva- 
lus būtent dėl jo prasmės, žinoma, prieš tai numanant, jog 
yra subjektas, žmogus. Taigi etinė privalomybė prikabina- 
ma iš išorės, ir materialioji etika net nesugeba įžvelgti čia 
slypinčios problemos. Mėginimai pagrįsti privalomybę 
biologiškai yra iš esmės dėmesio nevertas nesusipratimas. 
Taigi suprantama, kad visos konkretų turinį turinčios nor- 
mos, net [1 neįsk.] įrodytos moksliškai, bus privalomybės 
atžvilgiu sąlyginės, nes ji prikabinta prie jų iš išorės. Aš 
galiu sutikti su vienu ar kitu teiginiu kaip psichologas, so- 
ciologas, teisininkas ex cathedra““, tačiau tvirtinti, kad dėl 
to šis teiginys tampa mano poelgį lemiančia norma, - tai ne- 
suprasti problemos esmės. Net kad iš tikrųjų sutikčiau su 
šio teiginio ex cathedra svarba — mano poelgiui, maža vien 
savaiminio šio teiginio reikšmingumo bei mano psicholo- 
ginio gebėjimo mąstyti, reikia dar kažko, kas kiltų iš ma- 
nęs, - morališkai privalios mano sąmonės nuostatos teo- 
riškai savaime reikšmingo teiginio atžvilgiu; būtent į šią 
moralinę sąmonės nuostatą ir neatsižvelgia materialioji 
etika, tarsi peršokanti per čia slypinčią problemą ir jos ne- 

matanti. Nė vienas teorinis teiginys negali tiesiogiai pagrįs- 
ti iš tikrųjų atlikto poelgio, net minties poelgio. Apskritai 
teorinis mąstymas neturi būti varžomas jokių normų. Nor- 
ma - tai speciali vieno [subjekto] valios kitiems reiškimo 
forma, ir tokia ji iš esmės būdinga tik teisei (įstatymai) bei 
religijai (priesakai). Čia apie būtinybę jos laikytis - kaip nor- 
mos - sprendžiama remiantis ne prasminiu turiniu, o jos 
šaltinio (reiškiančiojo valią) autoritetu, arba pagal tai, kiek 
norma autentiškai ir tiksliai perduota (nuorodos į įstaty- 
mus, Šventąjį Raštą, pripažintus tekstus, interpretacijas, au- 
tentiškumo arba - dar principingiau - gyvenimo, įstatymų 
leidžiamosios valdžios pagrindų kvestionavimas, siekiant 
įrodyti dievišką Rašto kilmę). Normos turinio bei prasmės 
vertė remiasi tik valios pareiškimu (įstatymų leidėjo, Die- 
vo), bet kai norma tik kuriama (svarstoma jos teorinė bei 
praktinė vertė), kuriančiajam ji dar ne norma, o veikiau teo- 
rinė pozicija (svarstoma: ar teisinga arba naudinga bus ši- 
tai, t. y. kam nors naudinga). Kitose srityse norma yra kalbi- 
nė forma, kuria tam tikri teoriniai teiginiai pagal situaciją 
pritaikomi konkrečiam tikslui: jeigu nori arba tau reikia to 
arba ano, vadinasi, dėl vienos ar kitos priežasties... (teori- 
nis argumentas) tu turi pasielgti vienaip arba kitaip. Čia 
jau nereiškiama valia, vadinasi, nėra ir autoriteto: sistema 
atvira - jeigu tu nori. Autoritetingas valios reiškimas (nor- 
ma) yra teisės filosofijos, religinės filosofijos problema ir 
viena iš tikrosios moralės filosofijos, kaip pagrindinio 
mokslo (pirmosios filosofijos), keliamų problemų (įstaty- 
mų leidėjo problema)". 

Antroji materialiosios etikos yda - jos visuotinumas, 
arba prielaida, kad privalomybę galima ekstrapoliuoti, pri- 
taikyti kiekvienam. Ši klaida išplaukia iš to, apie ką jau kal- 
bėjome. Jeigu normų turinys perimamas iš moksliškai įro- 
dyto teiginio, o forma [1 neįsk.] iš teisės arba priesako, tai 

normų visuotinumas neišvengiamas. Privalomybės vi- 
suotinumo tvirtinimas yra ir formaliajai etikai būdingas 
trūkumas, dėl to dabar prie jos ir pereisime. 

Formaliajai etikai nebūdingas (jei kalbame apie ją iš es- 
mės, kaip formaliąją, o ne kaip ji iš tikrųjų konkrečiai rea- 
lizuojama, nes paprastai būna [3 neįsk.] bei pasitelkiamos 
tam tikros konkretų turinį turinčios normos, taip yra ir Kan- 
to teorijoje) mūsų nagrinėtasis esminis materialiosios eti- 
kos trūkumas. Ji remiasi visai teisinga įžvalga, jog priva- 
lomybė yra sąmonės kategorija, forma, kurios negalima 
kildinti iš kokio nors konkretaus bei materialaus turinio. 
Tačiau formalioji etika, išplėtota remiantis išskirtinai Kan- 
tu, toliau privalomybės kategoriją mąsto kaip teorinės 5ą- 
monės kategoriją, kitaip sakant, ją teorizuoja, ir dėl to iš jos 
akiračio išsprūsta individualus poelgis. Tuo tarpu priva- 
lomybė yra būtent individualaus poelgio kategorija, maža 
to, tai paties poelgio individualumo ir vienatinumo, taip 
pat jo nepakeičiamumo ir nepavaduojamumo kategorija, 
ji numano vienatinį neišvengiamumą ir istoriškumą. Tuo 
tarpu imperatyvo kategoriškumas įsivaizduojamas kaip 
visuotinis ir mąstomas panašiai kaip teorinė tiesa. 

Neva kategorinis imperatyvas lemia poelgį panašiai 
kaip visiems bendras įstatymas, nors ir neturi konkretaus 
bei pozityvaus turinio, kitaip tariant, tai gryna įstatymo idė- 
ja, nes įstatymo turinys yra pats įstatymiškumas, — poelgis 
turi atitikti įstatymą. Čia esama tiesos: 1) poelgis turi būti 
absoliučiai neatsitiktinis, 2) privalomybė yra iš tikrųjų ab- 
soliučiai priverstinė ir mano atžvilgiu kategoriška. Tačiau 
įstatymo samprata nepalyginamai platesnė, be jau nuro- 
dytų aspektų, į ją įeina ir absoliučiai nesuderinami su pri- 
valomybe dalykai: tai pirmiausia juridinis visuotinumas, 
apie kurio teoriškai grindžiamą bendrumą šiuo atveju ir 
kalbama. Kai pasidaro svarbūs tokie įstatymiški aspektai, 

poelgis tampa pavaldus grynai teorijai, svarstomas tik teo- 
rinis teiginių teisingumas, ir būtent teoriškai kategorinis 
imperatyvas [2 neįsk.] kaip bendras ir visuotinai reikšmin- 
gas. Kaip tik to reikalauja Kantas; mano poelgius lemiantį 
dėsnį reikia pagrįsti kaip galintį tapti visuotinės elgsenos 
norma, tačiau — kaip pagrįsti? Akivaizdu, jog tik grynai teo- 
riškai: sociologiškai, ekonomiškai, estetiškai, moksliškai. 
Poelgis atmetamas į teorinį pasaulį, nepagrįstai reikalau- 
jant jo teisėtumo. 

Antras trūkumas toks: įstatymą nusistato pati valia, ji 
autonomiškai paverčia savo įstatymu gryną įstatymo re- 
gimybę - tai imanentinis pačios valios įstatymas. Čia ma- 
tome visišką analogiją su autonomiška kultūros pasaulio 
sankloda. Valios poelgis sukuria įstatymą, kuriam pats ir 
paklūsta, t. y. savo produkte numarina savo individualu- 
mą. Valia apsibrėžia ratą ir suskliaudžia save, atmesdama 
individualų ir tikrą istorinį poelgio aktyvumą. Taip susi- 
daro tokia pat iliuzija kaip ir teorinėje filosofijoje: ten - pro- 
to aktyvumas, su kuriuo mano istorinis, individualus ir 
atsakingas aktyvumas neturi nieko bendra, nors šis kate- 
gorinis proto aktyvumas pasyviai jam būtinas, čia toks pat 
valios vaidmuo. Taigi iškreipiama pati tikrosios moralinės 
privalomybės esmė ir nepaliekama jokios prieigos prie po- 
elgio tikrovės. Valia kūrybiškai aktyviai reiškiasi poelgiu, 
bet ji visai nenustato normos ar visuotinio normatyvo. Įsta- 
tymus kuria specialus minties poelgis, bet ir minties poel- 
gis, jeigu matome tik jo turinį, nėra aktyvus, produktyviai 
aktyvus jis tėra tą akimirką, kai savaime reikšmingą tiesą 
įtraukia į tikrą istorinę būtį (tikrasis pažinimas - tai pir- 
miausia pripažinimas), poelgis reiškiasi aktyviai tik kur- 
damas savo tikrąjį ir vienatinį produktą (realiu bei tikru 
veiksmu, sakomu žodžiu, galvojama mintimi, o atsietai su- 
vokiama savaiminė juridinio įstatymo vertė tėra poelgio as- 

pektas). Įstatymo, kaip prasminės vertės, atžvilgiu poelgio 
aktyvumas reiškiasi kaip realus to įstatymo pripažinimas 
bei priėmimas. 

Taigi teorinis mąstymas, kai mąstantysis atsiriboja nuo 
vienatinio savęs, lemtingu būdu reiškiasi ir formaliojoje eti- 
koje. Praktinis jos protas iš tikrųjų priklausomas nuo teo- 
rinio proto ir nesusijęs su realiai atliekamu poelgiu. Šiame 
grynai teoriniame pasaulyje atliktas poelgis, reikalaujantis 
grynai teorinės prieigos, galėtų būti (ir tai tik post factum) 
aprašytas bei suprastas iš formaliosios Kanto ir kantinin- 
kų etikos pozicijų. Prie gyvo poelgio realiame pasaulyje čia 
neprieinama. Praktinio proto pirmenybė iš tiesų yra vie- 
nos teorinės srities pirmenybė visų kitų atžvilgiu, ir vien 
dėl to, kad tai paties tuščiausio ir neproduktyviausio ben- 
drumo sritis. Įstatymiškai pagrįstas įstatymas — tai tuščia 
gryniausio teoriškumo formulė. Tik ne toks praktinis pro- 
tas gali pagrįsti pirmąją filosofiją. Formaliosios etikos prin- 
cipai — tai anaiptol ne elgimosi principai, ji tegali teoriškai 
transkribuoti jau atliktus poelgius ir yra visai neprodukty- 
vi, tai tik [1 neįsk.] viena iš šiuolaikinės kultūros filosofijos 
sričių. Visai kas kita, kai etika mėgina tapti socialinių moks- 
lų logika. Tokiu atveju transcendentalinis metodas gali būti 
daug produktyvesnis. Tačiau kam tuomet vadinti sociali- 
nių mokslų logiką etika ir kalbėti apie praktinio proto pri- 
matą? Žinoma, neverta ginčytis dėl žodžių: tokią morali- 
nę filosofiją galima ir reikia sukurti, bet galima ir privalu 
sukurti ir kitą, dar labiau, jei ne išskirtinai, vertą tokio pa- 
vadinimo. 

Taigi mums atrodo nepagrįsti ir iš principo beviltiški 
visi bandymai kurti pirmąją filosofiją — vientiso ir vienati- 
nio būties įvykio filosofiją —- remiantis prasminiu turiniu 
(objektyvuotu produktu) bei atsiribojant nuo vienatinio — 
tikrojo poelgio akto ir jo teoriškai mąstančio, estetiškai žvel- 

giančio ar etiškai besielgiančio autoriaus. Prie vientisos 
bei vienatinės būties, kaip konkrečios tikrovės, galima pri- 
eiti tik neapeinant vienatinio, visuminio bei atsakingai vien- 
tiso tikrojo poelgio, ir tik juo gali remtis pirmoji filosofija. 

Poelgis ne savo atsietai paimtu turiniu, o būtent kaip 
veiksmas yra kažkaip susijęs su vientisa ir vienatine gyve- 
nimo būtimi, kažkaip ją pažįsta ir joje orientuojasi, be to, 
visas poelgis - ir jo turinys, ir jo tikras vienatinis faktas. Iš 
vidaus poelgis mato jau ne tik vientisą, bet ir vienatinį tik- 
rą kontekstą — galutinį kontekstą, kuriam priskiria ir savo 
prasmę, ir savo faktą, kuriame jis bando atsakingai įgyven- 
dinti vienintelę ir fakto, ir prasmės (neatsiejamų konkrečio- 
je vienovėje) tiesą. Tačiau šiuo atveju poelgį būtina suvok- 
ti ne kaip iš išorės kontempliuojamą ar teoriškai mąstomą 
faktą, o iš vidaus - kaip atsakingą. Kalbant apie šį poelgio 
atsakingumą, reikia atsižvelgti į visus jo veiksnius: ir į pras- 
minę jo vertę, ir į faktinį jo vyksmą tam tikromis individu- 
aliomis istorinėmis aplinkybėmis. Poelgio atsakingumas 
numano esant vieną bendrą plotmę - vientisą kontekstą, 
kuriame atsižvelgiama ir į teorinę akto vertę, ir į istorinį jo 
faktą, ir į emocinį-valinį toną kaip į visus juos apimančios 
atlikties aspektus, be to, visi šie abstrahuojančiam mąsty- 
mui skirtingos svarbos aspektai nenuskurdinami ir verti- 
nami visavertiškai bei adekvačiai; vadinasi, yra tokia poelgį 
vienijanti bendra plotmė bei bendras principas, apimantis 
visus šiuos aspektus ir atsakingai juos susiejantis. 

Tik atsakingas poelgis įveikia bet kokį hipotetiškumą, 
juk atsakingas poelgis įgyvendina sprendimą -jau neišven- 
giamai, nepataisomai ir negrįžtamai; poelgis - tai paskuti- 
nis rezultatas, galutinė išvada; vientisame bei vienatinia- 
me ir jau galutiniame kontekste poelgis sutelkia, išsprendžia 
bei susieja ir prasmę, ir faktą, ir tai, kas bendra, ir tai, kas 
individualu, ir tai, kas realu, ir kas idealu, nes viskas įeina 

į jo atsakingą motyvaciją; per poelgį iš dar galimybės per- 
einama į jau vienatinumą vienąkart ir visiems laikams. 

Mažiausiai reikia baimintis, kad poelgio filosofija sugrįš 
prie psichologizmo ar subjektyvizmo. Subjektyvizmas bei 
psichologizmas yra koreliatyvūs būtent objektyvizmui (lo- 
giniam) ir [1 neįsk.] tik kai poelgis abstrakčiai skiriamas į 
jo objektyvią prasmę bei subjektyvų atlikties procesą. Pats 
visuminis poelgis iš vidaus nėra nei subjektyvus, nei psi- 
chologiškas, atsakingas poelgis vyksta pagal savą logiką, 
susiejančią abu šiuos aspektus, lygiai kaip ir bendrumo 
(bendros reikšmės) bei individualumo (tikrumo) aspektus. 
Ši vientisa ir vienatinė poelgio tiesa yra užduota kaip sin- 
tetinė tiesa. 

Tiek pat nepagrįstas nuogąstavimas, kad ši vientisa ir 
vienatinė sintetinė poelgio tiesa yra iracionali. Poelgis, kaip 
visuma, yra daugiau nei racionalus, jis - atsakingas. Racio- 
nalumas yra tik atsakomybės aspektas [1 arba 2 neįsk.], 
„kaip lempos spingsėjimas prieš saulės šviesą“ (Nietzsche). 

Visa šiuolaikinė filosofija išsirutuliojo iš racionalizmo 
ir yra kiaurai persmelkta racionalizmo prietaro, - net tuo- 
met, kai sąmoningai siekia iš jo išsilaisvinti, - kad vien tai, 
kas logiška, yra aišku ir racionalu, tuo tarpu kaip tik logiš- 
kumas anapus atsakingos sąmonės, kaip ir bet kokia savyje 
būtis, yra stichiškas ir tamsus. Atitrūkdamas nuo vientiso 
ir vienatinio atsakingos sąmonės centro, loginis aiškumas 
bei nuoseklumas tampa tamsia ir stichiška galia būtent dėl 
to, jog logiškumą ima valdyti jam imanentiški būtinieji dės- 
niai. Tą pačią klaidą racionalizmas daro racionaliu laikomą 
objektyvumą priešpriešindamas tam, kas atrodo subjek- 
tyvu ir individualu, vadindamas pastaruosius iracionalu- 
mu bei atsitiktinumu. Šiuo atveju abstrahuojant nuo poel- 
gio atskiriamam objektyvumui priskiriamas visas poelgio 
racionalumas (neišvengiamai nuskurdintas), o visa, kas lie- 

ka atlikus tokį atskyrimą, paskelbiama [?] subjektyviu pro- 
cesu. Nors iš tiesų tamsi ir stichiška tampa kaip tik visa 
transcendentalinė [?] objektyviosios kultūros vienovė, kai 
tik ji atitrūksta nuo vientiso ir vienatinio atsakingos sąmo- 
nės centro (aišku, iš tikrųjų ir visiškai jos abstrahuoti neįma- 
noma, ir tiek, kiek mes ją mąstome iš tikrųjų, ji vis dėlto, 
kad ir netiesiogiai, įgyja mūsų atsakingumo). Poelgis gali 
pasirodyti stichiškas ir tamsus, kaip ir bet kokia atsieta bū- 
tis, tik suvokiamas išoriškai, kaip fiziologinis, biologinis ar 
psichologinis faktas, bet iš poelgio vidaus pats atsakingai 
besielgiantysis mato aiškią ir ryškią šviesą, pagal kurią ir 
orientuojasi. Visi įvykio aspektai gali būti aiškūs ir supran- 
tami pačiam besielgiančiajam. Bet ar tai reiškia, kad jis jį 
suvokia logiškai? Kad jis mato tik bendrus, į sąvokas 
transkribuotus aspektus ir santykius? Anaiptol - jis aiškiai 
mato ir šiuos individualius vienintelius žmones, kuriuos 
myli, ir dangų, ir žemę, ir šiuos medžius [9 neįsk.], ir laiką, 
kartu jam duota ir konkreti bei tikra šių Žmonių, šių ob- 
jektų vertė, jis intuityviai jaučia ir jų vidinius gyvenimus 
bei troškimus, supranta tikrąją savo santykių su šiais žmo- 
nėmis bei daiktais prasmę - esamybės tikrovę — bei savo 
poelgių privalomybę, ne abstrakčius poelgiams keliamus 
reikalavimus, o tikrą ir konkrečią privalomybę, kylančią iš 
jo vienintelės vietos šiame įvykyje, - ir visi šie aspektai, su- 
darantys įvykio visumą, yra duoti ir užduoti jo vientisai 
bei vienatinei —- atsakingai sąmonei vienoje šviesoje bei re- 
alizuojami vientisu ir vienatiniu atsakingu poelgiu. Šio įvy- 
kio visumos neįmanoma transkribuoti teoriniais terminais 
neprarandant pačios jo vyksmo tikrovės - būtent to, ką at- 
sakingai žino ir į ką orientuojasi poelgis. Neteisinga būtų 
manyti, jog ši konkreti įvykio tiesa, kurią atsakingai elg- 
damasis mato, girdi, išgyvena ir supranta besielgiantysis, 
neišsakoma, kad ją galima tik kažkaip išgyventi poelgio 

akimirką, bet neįmanoma raiškiai ir aiškiai išsakyti. Aš ma- 
nau, kad kalba daug labiau pritaikyta išsakyti būtent įvy- 
kio tikrovę, o ne atskirus grynai loginius jos aspektus. Iš 
tikrųjų neišsakoma yra kaip tik tai, kas abstraktu ir gryna, 
nes grynai prasmei bet kokia raiška atrodo pernelyg kon- 
kreti, išraiška iškreipia ir sujaukia jos prasminį savaiminį 
reikšmingumą bei grynumą. Todėl mąstydami abstrakčiai 
mes niekada nevartojame žodžių visomis jų reikšmėmis. 

Kalba istoriškai klostėsi tarnaudama dalyvaujamam 
mąstymui ir elgesiui, o abstrakčiam mąstymui ji pradeda 
tarnauti tik naujaisiais laikais. Norint išreikšti poelgį, kaip 
jis atrodo iš vidaus, bei vienatinį būties įvykį, kuriame 
vyksta poelgis, reikia visos kalbos: šiuo atveju tampa svar- 
bus ir turinio bei prasmės lygmuo (žodis kaip sąvoka), ir 
išraiškinga vaizdinė žodžio galia (žodis kaip įvaizdis), ir 
emocinė-valinė žodžio intonacija. Be to, reikia visų šių as- 
pektų kartu, susijusių konkrečiame žodyje ir darančių visą 
vieningą Žodį atsakingai svarų - teisingą, o ne subjektyvų 
ar atsitiktinį. Aišku, nereikia perdėti kalbos galių: vientisą 
ir vienatinį būties įvykį bei jam priklausantį poelgį iš prin- 
cipo įmanoma išreikšti, bet faktiškai tai labai sunku, ir vi- 
siškas adekvatumas nepasiekiamas, nors visada užduotas. 

Todėl suprantama, jog pirmoji filosofija, bandanti at- 
skleisti būties įvykį, atsižvelgdama į tai, kaip jį pažįsta atsa- 
kingas-poelgis, kalbanti ne apie poelgiu sukuriamą pasau- 
lį, o apie pasaulį, kuriame poelgis atsakingai save suvokia 
ir vyksta, — tokia filosofija negali operuoti šiam pasauliui 
taikomomis bendrosiomis sąvokomis, teiginiais ar dėsniais 
(negali kalbėti apie abstraktų teorinį poelgio grynumą), ji 
tegali būti aprašymas - šio poelgio pasaulio fenomenolo- 
gija. Įvykį galima tik dalyvaujamai aprašyti. Tačiau šis po- 
elgio pasaulis nėra tik būties (duoties) pasaulis, niekas — 
nė vienas objektas ar santykis — nėra jame tiesiogiai duo- 

tas kaip duotis, kaip visiška esatis, bet visuomet susijęs su 
užduotimi - kaip tai, kas privalu, pageidautina ir pan. To, 
kas absoliučiai indiferentiška ar galutinai esama, apskritai 
neįmanoma suvokti ar išgyventi: išgyvendamas objektą, aš 
tuo pat metu ką nors jo atžvilgiu atlieku, įtraukiu į užduo- 
tį, suvokiu jį savo užduoties jo atžvilgiu kontekste. Gry- 
nos duotybės apskritai neįmanoma išgyventi. Jeigu aš iš 
tikrųjų išgyvenu objektą (net jei tik mąstau jį), šis objektas 
tampa kintamas priklausomai nuo mąstymo įvykio, kuriuo 
yra išgyvenamas, taigi objektas įgyja užduotumo, kitaip ta- 
riant, jis yra duotas tam tikroje vyksmo vienovėje, kurioje 
užduotis ir duotis, būtis ir privalomybė, būtis ir vertybė 
yra neatsiejami aspektai. Visos šios abstrakčios kategori- 
jos šiuo atveju įeina į konkrečią, tikrą ir akivaizdžiai vie- 
natinę visumą - įvykį. Taip pat ir gyvas - visavertis žodis 
nesusiduria su visiška objekto duotimi. Jau vien prakalbė- 
damas apie objektą, aš užimu jo atžvilgiu tam tikrą ne in- 
diferentišką, o suinteresuotą ir veiklią poziciją. Būtent dėl 
to žodis ne tik ženklina objektą kaip tam tikrą esinį, bet sa- 
vo intonacija (iš tikrųjų tariamo žodžio neįmanoma nein- 
tonuoti, intonacija išplaukia iš paties tarimo fakto) išreiš- 
kia ir mano vertybinį santykį su objektu - tai, ko iš jo gei- 
džiu ar nepageidauju — ir taip įtraukia jį į užduotį, į tikrą 
įvykio vyksmą. Visa, kas tikrai išgyvenama, išgyvenama 
mane ir objektą apimančiame įvykio vyksme kaip neatsie- 
jama duoties bei užduoties vienovė, išgyvenimo turinys 
įtraukiamas į veiklų santykį su manimi ir intonuojamas — 
įgyja emocinį-valinį toną. Emocinis-valinis tonas yra neat- 
siejama poelgio dalis. Net pati abstrakčiausia mintis - jei 
aš ją iš tikrųjų mąstau, priklausomai nuo to, kiek ji iš tik- 
rųjų mąstoma būtyje bei dalyvauja įvykyje - turi emocinį- 
valinį toną. Kaip ir visa kita, su kuo aš susiduriu, nes viską 
suvokiu įvykyje, kuriam priklausau. Kai tik pradedu ob- 

jektą mąstyti, mus susieja būties įvykis. Jame su manimi 
susijęs objektas neatsiejamas nuo savo funkcijos. Tačiau ši 
objekto funkcija mus apimančio tikrojo įvykio vienovėje yra 
jo tikroji, įtvirtintoji vertė, t. y. Jo emocinis-valinis tonas. 

Jeigu abstrahuodami atskiriame išgyvenimo turinį nuo 
paties realaus išgyvenimo veiksmo, turinį pradedame su- 
vokti kaip vertybiškai indiferentišką bei nesusijusį su esa- 
momis bei nusistovėjusiomis vertybėmis, dėl to kartais net 
mąstymas apie vertybes atskiriamas nuo vertinimo (Ricker- 
to'* santykis su vertybe). Bet juk savyje reikšmingas ga- 
limos minties turinys, kad būtų iš tikrųjų pamąstytas ir 
šitaip įtrauktas į tikrą istorinę pažinimo būtį, turi būti pir- 
miausia įvertintas, taigi aš jį išgyvenu ir mąstau tik kaip 
realią vertybę, t. y. iš tikrųjų aktyviai mąstau jį emociniu- 
valiniu tonu. Juk jis nešauna man į galvą atsitiktinai, ne- 
įskrenda tarsi meteoras iš kito pasaulio ir nelieka joje kaip 
uždaras bei neskaidrus [1 neįsk.], o įsipina į mano vienti- 
są, veiklų ir gyvą emocinį-valinį minties išgyvenimą kaip 
neatskiriama jo dalis. Joks turinys netaptų svarbus ir nė vie- 
na mintis nebūtų iš tikrųjų pamąstyta, jeigu mąstant turi- 
nys nebūtų susiejamas su emociniu-valiniu jo tonu - jeigu 
nebūtų realiai įtvirtinamas jo vertingumas mąstančiajam. 
Aktyviai išgyventi išgyvenimą, mąstyti mintį — reiškia ne- 
būti jo atžvilgiu absoliučiai indiferentiškam, reiškia emo- 
ciškai-valingai jį įtvirtinti. Tikrai besielgiantis mąstymas yra 
emocinis-valinis mąstymas, intonuojantis mąstymas, ir jo intona- 
cija taikoma iš esmės visiems minties turinio aspektams. Emoci- 
nis-valinis tonas apsiaučia visą prasminį minties turinį ir su- 
sieja jį su vienatiniu būties įvykiu. Būtent emocinis-valinis 
tonas duoda kryptį vienatinėje būtyje, orientuoja joje ir rea- 
liai įtvirtina prasminį turinį. 

Kartais sakoma, jog prasminio turinio vertės ir emoci- 
nio-valinio tono sąsaja aktyviai mąstančiajam yra neesmi- 

nė arba atsitiktinė. Juk gali būti, kad emocinė-valinė mano 
aktyvaus mąstymo paskata yra šlovės siekimas arba [1 ne- 
įsk.] godumas [?], o minčių turinys - abstraktūs gnoseo- 
loginiai konstruktai? Argi viena ir ta pati mintis neįgyja 
visai skirtingų emocinių-valinių atspalvių, kai ją mąsto 
skirtingi žmonės? Mintis gali kilti mano gyvoje ir tikroje 
emocinėje-valinėje sąmonėje dėl visai šalutinių ir nesusi- 
jusių su šios minties turiniu bei prasme motyvų. Kad taip 
gali būti ir kad tokių atvejų iš tikrųjų esama, abejonių ne- 
kyla. Tačiau ar galima dėl to daryti išvadą, jog turinio bei 
intonacijos ryšys iš principo neesminis ar atsitiktinis? Tai 
reikštų pripažinti, jog iš principo visa kultūros istorija jos 
sukurto objektyviai reikšmingo turinio atžvilgiu tėra atsi- 
tiktinumas. (Rickertas vertybę priskiria [?] prie [1 neįsk.].) 
Vargu ar kas imtųsi rimtai ginti nuomonę, jog jau sukur- 
tos prasmės iš principo atsitiktinės. Šiuolaikinėje kultūros 
filosofijoje mėginama suvokti ryšį, apie kurį kalbame, bet 
iš kultūros pasaulio vidaus. Kultūros vertybės iš esmės yra 
savaiminės vertybės, ir gyvai sąmonei privalu prie jų pri- 
sitaikyti, įtvirtinti jas sau, nes kūryba [?] galiausiai ir yra 
pažinimas. Jei aš kuriu estetiškai, tuo pat metu atsakingai 
pripažįstu to, kas estetiška, vertę ir turiu tik eksplikuotai, 
realiai ją pripažinti. Taip susidaro motyvo ir tikslo, tikro 
atlikimo veiksmo ir jo turinio (prasmės) vienovė. Tokiu bū- 
du gyva sąmonė tampa kultūrinė, o kultūrinė įsikūnija į 
gyvąją. Žmogus vienąkart iš tikrųjų įtvirtino visas kultū- 
ros vertybes ir dabar yra jų saistomas. Panašiai, pasak Hob- 
beso, liaudies valdžia realizuojama tik vieną kartą, atsisa- 
kant savęs ir atsiduodant valdovui, o po to liaudis tampa 
savo laisvo apsisprendimo vergė. Praktiškai šis pirminio 
apsisprendimo veiksmas, kuriuo vertybės įtvirtinamos, Ži- 
noma, lieka anapus bet kurios gyvos sąmonės ribų, bet ko- 
kia gyva sąmonė jau randa kultūros vertybes iš anksto duo- 

tas ir tėra aktyvi jas pripažindama. Vienąkart pripažinęs 
mokslinės tiesos vertę bei visus [1 neįsk.], aš tampu priklau- 
somas nuo jos imanentinės logikos: pasakęs a, turiu pasa- 
kyti ir b, ir c, ir taip visą abėcėlę. Kas pasakė „vienas“, turi 
pasakyti ir „du“, nes jį įsitraukia imanentinė sekos būtiny- 
bė (sekos dėsnis). Tai reiškia, kad išgyvenimo išgyvenimas, 
emocinis-valinis tonas savo vienovę gali įgauti tik kultū- 
ros vienovėje, anapus kurios jis būtų atsitiktinis. Kad tikroji 
sąmonė būtų vientisa, ji turi atspindėti sisteminę kultūros 
vienovę atitinkamu emociniu-valiniu [1 neįsk.|, kuris kal- 
bant apie atskiras sritis gali būti paprasčiausiai iškeltas už 
skliaustų. 

Toks požiūris yra iš esmės netinkamas dėl argumentų, 
kuriuos jau išdėstėme kalbėdami apie privalomybę. Emoci- 
nis-valinis tonas bei vertinimas susiję visai ne su izoliuotai 
suvokiamu turiniu, 0 su juo tiek, kiek jis susijęs su manimi 
mus apimančiame vienatiniame būties įvykyje. Emocinis- 
valinis žodis savo toną įgyja ne kultūros kontekste, o iš 
esmės visa kultūra integruojama į vientisą ir vienatinį gyve- 
nimo, kuriame aš dalyvauju, kontekstą. Į vienatinį ir indivi- 
dualų tikrojo mąstymo įvykį integruojasi ir visa kultūra, 
ir kiekviena atskira mintis, kiekvienas realaus poelgio pro- 
duktas. Emocinis-valinis tonas pralaužia galimo minties 
turinio uždarumą bei sau pakankamumą, įtraukia jį į vien- 
tisą ir vienatinį būties įvykį. Bet kuri visuotinai reikšmin- 
ga vertybė tampa iš tiesų reikšminga tik individualiame 
kontekste. 

Emocinis-valinis tonas susijęs būtent su visa konkrečia 
ir vienatine vienove, jis išreiškia visą įvykio ar situacijos 
beijų duoties ir užduoties santykio pilnatvę šiuo momentu 
mano, kaip privalaus dalyvio, akimis. Todėl jo negalima 
izoliuoti, atskirti nuo vientiso ir vienatinio gyvos sąmonės 
konteksto kaip susijusio tik su kuriuo nors atskiru objektu. 

Emocinis-valinis tonas nevertina objekto bendrai ir nepri- 
klausomai nuo to vienatinio konteksto, kuriame jis man šią 
akimirką duotas, bet išreiškia visą tiesą apie situaciją kaip 
apie vienatinę ir nepakartojamą įvykio vyksmo akimirką. 

Vienatinį būties įvykį apimantis ir persmelkiantis emo- 
cinis-valinis tonas nėra pasyvi psichinė reakcija, tai tam 
tikra privali - morališkai reikšminga ir atsakingai aktyvi — 
sąmonės nuostata. Tai atsakingas ir sąmoningas sąmonės 
judesys, galimybę paverčiantis jau atlikto minties, jausmo, 
noro ar kitokio poelgio tikrove. Emociniu-valiniu tonu mes 
pažymime būtent išgyvenimo aktyvumą, kad mes išgyve- 
name: aš mąstau - taigi elgiuosi mintimi. Šis terminas turi 
pasyvesnę reikšmę, kai vartojamas estetikoje. Tuo tarpu 
mums svarbu susieti išgyvenimą su manimi, kaip jį akty- 
viai išgyvenančiuoju. Jo santykis su manimi, kaip aktyviu, 
yra jausminis vertinamasis bei valinis — veiklus - ir kartu 
atsakingai racionalus. Visi šie aspektai susilieja į tam tikrą 
vienovę, kurią puikiai pažįsta kiekvienas, kuris bent kada 
nors išgyveno savo mintį, savo jausmą kaip savo atsakin- 
gą poelgį, t. y. aktyviai išgyvenusysis. Psichologijos, kuri 
orientuota į pasyviai išgyvenantį subjektą, vartojamas ter- 
minas šiuo atveju neturėtų klaidinti. Minties, jausmo, žo- 
džio ar veiksmo atlikimu reiškiasi aktyvi bei atsakinga — 
emocinė-valinė — mano nuostata visos esamos situacijos 
atžvilgiu tikrojo vientiso ir vienatinio gyvenimo kontekste. 

Tai, kad šis emocinis-valinis tonas, persmelkiantis vi- 
sa, kas iš tikrųjų išgyvenama, atspindi visą individualų šios 
įvykio akimirkos nepakartojamumą, anaiptol nepaverčia 
jo impresionistiškai neatsakingu ar tik tariamai reikšmin- 
gu. Kaip tik su tuo susijusi aktyvios - manosios - atsako- 
mybės esmė; emociniu-valiniu tonu siekiama išreikšti šios 
akimirkos tiesą, ir tai jį sieja su galutine - vientisa ir viena- 
tine - vienove. 

Racionalizmas paliko prietarą, kad tegali būti iš bendry- 
bių susidedanti absoliuti tiesa, kad teiginio tiesą sudaro bū- 
tent tai, kas jame bendra ir pastovu, be to, bendra ir tapatu 
iš principo (logiškai tapatu), o individuali tiesa yra meniš- 
ka ir neatsakinga, taigi atmetama visa, kas individualu. Jei- 
gu ir kalbama apie aktyvų vienatinį aktą (faktą), vis dėlto 
omenyje turimas jo turinys (sau tapatus), o ne tai, kaip tas 
aktas iš tikrųjų vyksta. Tačiau ar ši turinio tapatybės sau 
bei šios tapatybės pastovumo, kartojimosi (pagal sekos 
principą) vienovė yra principinė būties vienovė, kuri būti- 
na, jei kalbama apie vienovę? Ši vienovė pati tėra abstrak- 
tus konstruktas, atsirandantis iš jau esamos vienatinės ir 
tikros vienovės. Dėl to žodžio vienovė reikėtų apskritai atsi- 
sakyti kaip pernelyg teorizuoto: reikėtų sakyti ne vienovė, 
o savęs - niekur nepasikartojančios visumos bei jos tikro- 
vės - vienatinumas; galima sakyti, jog teoretikui vienatinu- 
mas yra atrama mąstant nekintamos vienovės kategoriją. 
Tokiu atveju daug aiškesnę prasmę įgyja ir specialioji gry- 
nai teorinės sąmonės kategorija, kuri šioje visumoje yra 
konkreti ir būtina, aktyviai poelgiais nesireiškianti sąmo- 
nė kaip dalis įeina į vienatinę tikrovę. Tuo tarpu tikrosios 
atsakingai besielgiančios sąmonės nederėtų laikyti nekin- 
tamu ir apibrėžtą turinį turinčiu principu, dėsniu ar juo la- 
biau būtimi; jai įvardyti labiau tiktų žodis ištikimybe, var- 
tojamas kalbant apie meilę bei santuoką, tik meilę tuomet 
reikia suvokti ne kaip psichologiškai pasyvų jausmą (tuo- 
met ji būtų nuolatos sieloje turimas pojūtis, kažkas pana- 
šaus į nuolatos juntamą šilumą, bet kai šis jausmas išgy- 
venamas, jokio pastovaus turinio jis neturi). Taigi emoci- 
nis-valinis tikrosios vienatinės sąmonės tonas adekvačiau 
įvardijamas žodžiu ištikimybė. 

Beje, šiuolaikinėje filosofijoje pastebima tendencija trak- 
tuoti sąmonės vienovę ir būties vienovę kaip tam tikros ver- 

tybės vienovę, tačiau tuomet vertybė teoriškai transkribuo- 
jama ir mąstoma arba kaip tapatus galimų vertybių turi- 
nys, arba kaip pastovus (tapatus) vertinimo principas, t. y. 
kaip tam tikra turininė galimos vertybės ar vertinimo pa- 
stovybė, o pats veiksmo faktas nuvertinamas - pamiršta- 
ma, jog kaip tik jis ir yra svarbiausias. Mane įpareigoja ne 
įsipareigojimo turinys, 0 mano parašas po šiuo įsipareigo- 
jimu, tai, kad aš kartą kažką patvirtinu ir pasirašau šį pa- 
tvirtinimą. Pasirašyti priverčia ne šio akto turinys, nes vien 
jis negalėjo paskatinti poelgio — pasirašant pripažinti, bet 
jis kartu su mano apsisprendimu įsipareigoti pripažįstant 
ir pasirašant; turinys buvo tik šio poelgio dalis, o viską lė- 
mė [1 neįsk.] iš tikrųjų padarytas pripažinimas, patvirtini- 
mas - atsakingas poelgis ir t. t. Visur ir nuolatos dalyvauja 
atsakomybė - ne koks nors nekintamas turinys ir ne pasto- 
vūs poelgio dėsniai (visas turinys tėra aspektas), o tikras, 
vienatinis ir nepakartojamas, individualus emocinis-vali- 
nis pripažinimo faktas. Žinoma, visa tai galima transkri- 
buoti teoriniais terminais ir įvardyti kaip nekintamą po- 
elgio dėsnį, kalbos dviprasmiškumas leidžia tai padaryti, 
tačiau tuomet gautume tik tuščią formulę, kuriai pačiai rei- 
kėtų tikro bei vienatinio jos pripažinimo, priešingu atveju 
ir ji sutaptų sąmonėje su savo turinio tapatybe. Galima būtų 
iki soties filosofuoti apie pripažinimo veiksmą, bet nepa- 
mirštant realaus ankstesnio savo pripažinimo kaip tikrai 
buvusio bei būtent mano padaryto, o tai suponuoja aper- 
cepcijos vienovę bei vieningą mano pažinimo aparatą, — 
tačiau visa tai nesvarbu gyvai besielgiančiai sąmonei ir iš- 
kyla tik teoriškai transkribuojant jau įvykusį faktą. Besi- 
elgiančiai sąmonei visa tai tėra poelgio technika. 

Net galima nustatyti tam tikrą atvirkštinę proporciją 
tarp teorinės vienovės ir tikrojo vienatinumo (būties ir bū- 
ties suvokimo). Kuo didesnę galią turi teorinė sąmonė (tu- 

rinio pastovumas ir tapatybė sau), tuo skurdžiau ir ben- 
driau, viskas susiveda į turinį ir galutinė vienovė pasiro- 
do besąs tuščias bei sau tapatus galimas turinys; kuo stip- 
resnis individualios vienatinybės aspektas, tuo konkrečiau 
ir tikriau - atsakingas poelgis linksta į tikrą vykstančios bū- 
ties įvykį, atsiskleidžiantį visa savo individualia įvairove. 
Atsakingai įsitraukiant į pripažintą bei vientisą būties įvy- 
kio vienatinybę ir atrandama esaties tiesa. Be to, ypač aki- 
vaizdus ir svarbus tampa naujumo aspektas, neatsiejamas 
nuo vienąkart atsakingai pripažinto vertybių konteksto, vi- 
sa, kas atsiranda, yra anksčiau nebūta ir nepakartojama. 
Atsakingos sąmonės vienovę laiduoja ne principas (kaip 
visa ko pradžia), o pripažinimas, kad realiai priklausau 
vientisam būties įvykiui. Šio pripažinimo fakto neįmano- 
ma adekvačiai įvardyti teoriniais terminais, jį galima tik ap- 
rašyti ir dalyvaujamai išgyventi; iš jo kyla poelgis bei vi- 
sos konkrečios ir vienatinės (neišvengiamos) privalomybės 
kategorijos. Aš esu — tai reiškia, jog visu emociniu-valiniu 
šio tvirtinimo poelgiu iš tikrųjų priklausau visumai ir įsi- 
pareigoju pripažinti, jog esu susijęs su būtimi vieninteliu 
ir nepakartojamu būdu, užimu vienatinėje būtyje vienin- 
telę, nepakartojamą, nepavaduojamą ir kitam neprieinamą 
vietą. Šiame vieninteliame taške, kuriame dabar esu, nie- 
ko kito vienatinės būties vienatiniame laike ir vienatinėje 
erdvėje nebuvo ir nėra. Ir visa vienatinė būtis išsidėsto ap- 
link šį vienintelį tašką vieninteliu bei nepakartojamu bū- 
du. To, ką galiu padaryti aš, negali padaryti niekas kitas ir 
niekada. Taigi esamos būties vienatinumas yra neišven- 
giamai privalus. Konkrečią ir vienatinę mano poelgio pri- 
valomybę grindžiantį faktą, kad būtyje neturiu alibi, aš ne 
sužinau ir ne pažįstu, o vienatiniu būdu pripažįstu ir įsi- 
sąmoninu. Jį tik Žinoti būtų tolygu paversti emocine-vali- 
ne tikimybe, nes tik žinodamas aš apibendrinu: kiekvienas 

užima vienintelę ir nepakartojamą vietą, o bet kokia būtis 
yra vienatinė. Šiuo atveju tai tik teoriniai teiginiai, neturin- 
tys emocinio-valinio tono. Tokie teiginiai man nieko ne- 
reiškia, jie niekuo manęs neįpareigoja. Jeigu savo vienati- 
numą mąstau kaip su bendra būtimi sutampantį būties 
aspektą, esu jau pasitraukęs iš savo vienatinės vienatiny- 
bės — aš atsistoju anapus jos ir teoriškai mąstau būtį, jau 
nebesu susijęs su savo minties turiniu. Vienatinumą kaip 
sąvoką galima lokalizuoti [?] bendrųjų sąvokų pasaulyje 
ir taip nustatyti logiškai būtinų santykių seką. Tuo tarpu 
pripažindamas savo dalyvavimo būtyje vienatinumą, aš 
realiai ir veikliai pagrindžiu savo gyvenimą bei poelgį. Ak- 
tyvus poelgis implicite [?] vienatinis ir nepakeičiamas bū- 
ties visumoje, jis vyksta ant jos ribų ir orientuojasi joje kaip 
visumoje. Jis nėra paprasčiausias savęs įtvirtinimas ar 
įtvirtinimas tikrosios būties, tai su būtimi nesutapęs, bet ir 
neatsietas savęs įtvirtinimas būtyje: aš dalyvauju būtyje 
kaip vienatinis jos veikėjas; niekas būtyje, išskyrus mane, 
nėra man aš. Visoje būtyje kaip save - turėdamas omenyje 
visą emocinę-valinę šio žodžio prasmę - aš suvokiu tik sa- 
ve; visi kiti aš (teoriniai) nėra man aš, tuo tarpu vienintelis 
(neteorinis) mano aš dalyvauja vienatinėje būtyje: aš esu jo- 
je. Taip pat nesusilieja, bet ir neatsiskiria ir pasyvumo bei 
aktyvumo aspektai: aš atsidūriau būtyje (pasyvumas) ir aš 
aktyviai joje dalyvauju; tai, kas man duota ir kas užduo- 
ta: mano vienatinumas duotas, bet kartu tėra tiek, kiek jį iš 
tikrųjų realizuoju kaip vienatinumą, jis visada įtrauktas į 
veiksmą, poelgį, t. y. užduotas; būtis ir privalomybė: esu 
tikras, nepakeičiamas ir todėl privalau realizuoti savo vie- 
natinumą. Visos tikrovės atžvilgiu reiškiasi mano viena- 
tinė privalomybė iš mano vienintelės vietos būtyje. Būda- 
mas vienatinis, nė akimirkos negaliu išvengti dalyvavimo 
tikrame ir vieninteliame gyvenime, aš privalau privalėti; į 

viską, kad ir kas tai būtų, kad ir kokiomis sąlygomis, pri- 
valau atsakyti poelgiu - bent numanomu poelgiu - iš savo 
vienintelės vietos. Mano vienatinumas, kaip būtinas ne- 
sutapimas su visu tuo, kas nesu aš, daro įmanomą vienati- 
nį ir nepakeičiamą mano veiksmą viso to, kas nesu aš, at- 
žvilgiu. Vien jau tai, kad iš savo vienintelės vietos būtyje 
matau ar pažįstu kitą, galvoju apie jį ir jo nepamirštu, kad 
ir man jis yra, — visoje būtyje šią akimirką dėl jo galiu pa- 
daryti tik aš. Mano veiksmas papildo jo būtį ir dėl to yra 
absoliučiai produktyvus bei naujas, be to, tik aš galiu jį at- 
likti. Šiuo vienatiniu veiksmu ir reiškiasi privalomybė bū- 
tyje. Privalomybė pasidaro įmanoma tuomet, kai asmenybė 
iš vidaus pripažįsta savo būties vienatinumą ir šis pripaži- 
nimas tampa atsakingu centru, kai aš prisiimu atsakomy- 
bę už savo vienatinumą bei savo būtį. 

Aišku, šis pripažinimo faktas gali būti ir nevisavertis, 
jis gali būti nuskurdintas; galima ignoruoti aktyvumą ir gy- 
venti pasyviai, atsisakyti savo privalomos vienatinybės. Kar- 
tais mėginama įrodyti savo alibi būtyje ir taip tampama ap- 
sišaukėliu. 

Atsakingas poelgis ir yra poelgis, kuriuo pripažįstamas 
mano privalomas vienatinumas. Būtent suvokimas, kad 
būtyje neturiu alibi, yra tikros ir neišvengiamos gyvenimo 
duoties bei užduoties pamatas. Tik tai, kad neturiu alibi 
būtyje, paverčia tuščią galimybę tikru ir atsakingu mano 
poelgiu (atsiranda aktyvus emocinis-valinis santykis). Alibi 
neturėjimas yra bet kokio gyvo ir atsakingo — sunkaus ir 
neišvengiamo - poelgio prielaida, gyvenimo kaip poelgio 
prielaida, nes iš tikrųjų gyventi — vadinasi, aktyviai elgtis 
ir nebūti indiferentiškam vienatinės visumos atžvilgiu. 

Pripažinti faktą, kad esi vienatiniu ir nepakeičiamu bū- 
du įtrauktas į būtį, - reiškia dalyvauti būtyje, kuri tampa 
netapati sau, - įžengti į būties įvykį. 

Visi turiniai ir prasmės - būtis kaip tam tikra turinio 
konkretybė, vertybių turiniai, tiesa, gėris, grožis ir kt. - tė- 
ra galimybės, galinčios tapti tikrove tik atliekant poelgį, ku- 
riuo pripažįstamas vienatinis mano dalyvavimas. Iš paties 
prasminio turinio, kaip galimybės, neįmanoma patekti į 
vienatinę tikrovę. Prasminis turinys yra begalinis ir sau 
pakankamas, jo savaiminės vertės akivaizdoje aš tampu 
nebereikalingas, mano poelgis jo atžvilgiu - atsitiktinis. Tu- 
rinys yra nesibaigiančių klausimų erdvė, kur įmanoma 
klausti ir apie tai, kas yra mano artimas, tačiau prasmės pa- 
saulyje neįmanoma nieko pradėti, nes bet kokia pradžia bū- 
tų atsitiktinė ir pasiklystų šiame pasaulyje, kuris neturi nei 
centro, nei pasirinkimo principo: jeigu viskas tėra mąsto- 
ma kaip turinio bei prasmės konkretybė, to, kas yra, galė- 
tų ir nebūti arba viskas galėtų būti kitaip. Iš prasmės per- 
spektyvos įmanoma tik vertinimų begalybė bei absoliutus 
ramybės neturėjimas. Vertinant atsietą galimos vertybės 
turinį, bet koks objektas, kad ir labai geras, galėtų būti dar 
geresnis, iš prasmės perspektyvos bet kokia konkretybė 
suvokiama kaip atsitiktinė ir bloga, ribota. Tuo tarpu pras- 
mei reikia poelgio iniciatyvos, ir ši iniciatyva negali būti 
atsitiktinė. Jokia atskira prasmė savaime negali būti kate- 
goriška ar privali, jeigu aš būtyje turiu alibi. Tik vienatiniu 
būdu pripažįstant savo dalyvavimą iš vienintelės vietos, 
atrandama tikra ir neatsitiktinė poelgio pradžia, šiuo atve- 
ju būtina poelgio iniciatyva, mano aktyvumas tampa es- 
mišku, privalomu aktyvumu. 

Kita vertus, būna neinkarnuotų minčių, neinkarnuotų 
veiksmų, galimas neinkarnuotas atsitiktinis gyvenimas 
kaip tuščia galimybė. Numanomu [?] alibi būtyje pagrįs- 
tas gyvenimas nupuola į nereiklią, į nieką neįsišaknijusią 
būtį. Bet kuri mintis, nesusijusi su privaliai vienatiniu mani- 
mi, tėra pasyvi galimybė, jos galėtų ir nebūti, ji galėtų būti 

kitokia, mano sąmonėje jos būtis nėra neišvengiama ar ne- 
pakeičiama. Tokios neinkarnuotos į atsakomybę minties ir 
emocinis-valinis tonas atsitiktinis; tik priskirdamas mintį 
vientisam ir vienatiniam būties įvykiui, pripažindamas 
savo dalyvavimą jame, paverčiu mintį atsakingu poelgiu. 
Ir toks poelgis turi būti visa, ką darau, kiekvienas judesys, 
gestas, išgyvenimas, mintis, jausmas - tik taip aš gyvenu 
iš tikrųjų, neatsiplėšdamas nuo ontologinių tikrosios bū- 
ties šaknų - esu neišvengiamos tikrovės, o ne atsitiktinės 
galimybės pasaulyje. 

Galiu būti atsakingas ne už pačią prasmę, 0 už vienatinį 
jos priėmimą ar nepriėmimą. Juk galima praeiti pro prasmę 
ar pasielgti su ja neatsakingai - kurti prasmę anapus būties. 

Atskirai paimta prasmė, nesusieta su neišvengiama ir 
tikra vienatinybe, tėra projektas, tai tarsi galimos atlikties 
juodraštis, nieko ir niekuo neįpareigojantis dokumentas 
be parašo. Nuo vienatinio emocinio-valinio atsakomybės 
centro nepriklausanti būtis — tai juodraštinis eskizas, ne- 
pripažintas galimas vienatinės būties variantas; kartą ir 
visiems laikams perrašyti savo gyvenimą į švarraštį, išei- 
ti iš begalinių juodraštinių variantų galima tik atsakingai 
dalyvaujant vienatiniame poelgyje. 

Tikrosios pasaulio būties - kaip įvykio - išgyvenimo 
kategorija yra vienatinybės kategorija, išgyventi objektą — 
vadinasi, turėti jį kaip tikrą ir vienatinį, be to, šis objekto ir 
pasaulio vienatinumas suponuoja jų ryšį su vienatiniu ma- 
nimi. Visos bendrybės ir prasmės įgyja svarumą bei priva- 
lumą taip pat tik susietai su tikrąja vienatinybe. 

Dalyvaujamas mąstymas ir yra emocinis-valinis būties 
supratimas kaip konkretaus vienatinio įvykio, pagrįstas ali- 
bi neturėjimu būtyje, taigi tai besielgiantis mąstymas, ne- 
atsiejamas nuo mąstančiojo kaip nuo vienatinio atsakingai 
besielgiančiojo. 

Tačiau čia kyla nesklandumų, susijusių su teoriniu mąs- 
tymu bei teorinio mąstymo pasauliu. Emociniu-valiniu to- 
nu duotas bei užduotas ir nuo vienatinio atsakomybės cen- 
tro neatsiejamas tikrasis būties įvykis, prasminiu požiūriu 
vienatiškai svarbi, sunki ir neišvengiama jo tiesa vertinami 
ne savaime, o būtent neatsiejamai nuo mano privalaus vie- 
natinumo, privaliai realų įvykio matymą lemia manoji vie- 
nintelė man vieta. Tačiau tai reiškia, jog kiek individualių 
atsakomybės centrų, vienatinių dalyvaujančių subjektų (o 
jų begalė), tiek skirtingų įvykio pasaulių; jeigu įvykio ma- 
tymą lemia vienatinė dalyvio vieta, tuomet - kiek skirtingų 
matymų, tiek skirtingų vienintelių vietų, ir kas tuomet nu- 
tinka vieninteliam ir visiems bendram pasauliui? Jeigu 
mano matymas [?] kalbant apie pasaulį svarbus, jo emoci- 
nė-valinė vertė tikra - pripažinta [1 neįsk.], tuomet man pri- 
pažinta pasaulio vertė, emocinė-valinė pasaulio panorama 
vienokia, kitam - kitokia. Nebent pripažintume savotiška 
vertybe abejonę? Kaip tik taip, mes tvirtiname, kad abejo- 
nė ir yra ta vertybė, kuri grindžia mūsų veikliais poelgiais 
besireiškiantį gyvenimą, be to, nė kiek nekliudydama teo- 
riniam pažinimui. Ši abejonės vertybė nė kiek nepriešta- 
rauja tam, kad yra viena ir vienintelė tiesa, ir kaip tik ši vien- 
tisa bei vienatinė pasaulio tiesa pati jos reikalauja. 

Būtent tiesa reikalauja, kad aš iš savo vienintelės vietos 
visavertiškai įgyvendinčiau savo vienatinį priklausymą 
būčiai. Visumos vienovė lemia vienatinius ir visiškai nepa- 
kartojamus visų dalyvių vaidmenis. Nepakartojamų ver- 
tingų asmeninių pasaulių daugybė sugriautų būtį kaip 
sustingusią ir esamą turinio konkretybę, bet kaip tik ši dau- 
gybė sukuria vieningą įvykį. Sau tapatų, vientisą įvykį post 
factum galėtų įžvelgti nedalyvaujanti ir juo nesuinteresuo- 
ta sąmonė, bet jai liktų neprieinamas pats įvykio vyksmas; 
tikras įvykio vyksmo dalyvis susitelkia į būsimą vienatinį 

savo veiksmą, kylantį iš visiškai nenulemtos, konkrečios 
vienatinės ir neišvengiamos privalomybės. Svarbu supras- 
ti, kad tarp kiekvieno iš dalyvių vertybinių pasaulėvaiz- 
džių nėra ir negali kilti prieštaravimo nei iš sąmonės [?], 
nei iš vienintelės kiekvieno dalyvio vietos. Įvykio tiesa nė- 
ra sau tapati turinio tiesa, ji susijusi su teisinga vienatine 
kiekvieno dalyvio pozicija, tai konkrečios ir tikros privalo- 
mybės tiesa. Paprastu pavyzdžiu patikslinsime tai, ką pa- 
sakėme. Aš myliu kitą, bet negaliu mylėti savęs, kitas my- 
li mane, bet savęs nemyli; kiekvienas teisus iš savo vietos, 
ir ne subjektyviai, o atsakingai teisus. Iš mano vienintelės 
vietos tik aš sau esu aš, o visi kiti man - kiti (emocine-vali- 
ne šio žodžio prasme). Juk mano poelgis (ir jausmas - kaip 
poelgis) kyla būtent iš to, ką lemia mano vietos vienatiny- 
bė ir nepakartojamumas. Mano emocinėje-valinėje daly- 
vaujamoje sąmonėje kitas yra būtent savo vietoje, nes aš jį 
myliu kaip kitą, o ne kaip save. Tai, kad kitas myli mane, 
man - mano asmeniniame kontekste - emociškai atrodo 
visai kitaip negu jam pačiam, ir ta pati meilė visai skirtin- 
gai įpareigoja mane ir jį. Tačiau čia, aišku, nėra jokio prieš- 
taravimo. Prieštaravimą galėtų įžvelgti kokia nors trečia, 
neinkarnuota nedalyvaujanti sąmonė. Toji sąmonė matytų 
sau tapačias savaimines vertes - Žmones, o ne mane ir kitą, 
kurie vertybiškai skamba iš principo kitaip. 

Nėra jokio prieštaravimo ir tarp vienatinių bei jau įtvir- 
tintųjų vertybinių kontekstų. Ką reiškia įtvirtintas vertybių 
kontekstas: tai ne vienu ar kitu metu, ne vienam ar kitam 
individui, 0 visai istorinei žmonijai vertingos vertybės. Ta- 
čiau kaip vienintelis aš privalau užimti tam tikrą emocinę- 
valinę poziciją istorinės žmonijos atžvilgiu, turiu patvirtin- 
ti, kad ji man iš tikrųjų vertinga, kartu man taps vertinga 
visa, kas vertinga jai. Ką reiškia teiginys, kad istorinė žmo- 
nija pripažįsta savo istorijoje arba savo kultūroje vieną ar 

kitą vertybę, — tai tik tuščia turinio galimybė, ne daugiau. 
Argi man svarbu, kad būtyje yra a, kuriam vertingas b; bet 
visai kas kita, kai emociniu-valiniu būdu dalyvauju viena- 
tinėje būtyje. Jeigu įsitvirtinu savo vienintelėje vietoje vie- 
ningoje istorinės žmonijos būtyje ir neturiu joje alibi, jeigu 
esu su ja susijęs aktyviu emociniu-valiniu santykiu, vadi- 
nasi, užimu emocinę-valinę poziciją jos pripažįstamų ver- 
tybių atžvilgiu. Kai kalbame apie istorinės Žmonijos ver- 
tybes, jas įvardijančius žodžius intonuojame - negalime 
atsiriboti nuo tam tikro emocinio-valinio santykio su šiais 
žodžiais, kurie mums reikšmingi ne vien dėl savo turinio, 
bet yra vienatinių dalyvių pripažintos vertybės. Iš mano 
vienintelės vietos, ir tik iš jos, man atsiveria visas vienati- 
nis pasaulis. Kai tik tampu bekūne dvasia, aš prarandu sa- 
vo privalų bei neišvengiamą santykį su pasauliu, praran- 
du pasaulio tikrovę. Nėra Žmogaus apskritai, esu aš, yra 
tam tikras konkretus kitas: mano artimas, amžininkas (so- 
cialinė Žmonija), tikrų Žmonių (tikros istorinės žmonijos) 
praeitis bei ateitis. Visa tai iš esmės vertybiniai būties as- 
pektai, individualiai reikšmingi ir neapibendrinantys vie- 
natinės būties, atsiveriantys [?] man iš mano vienintelės vie- 
tos, dėl kurios neturiu alibi būtyje. Bendrasis pažinimas 
apibūdina žmogų apskritai (kaip homo sapiens), tačiau tai, 
kad jis mirtingas, vertybinę prasmę įgyja tik iš mano vie- 
nintelės vietos, kadangi aš, mano artimas, visa istorinė Žmo- 
nija mirštame; ir, žinoma, vertybinė bei emocinė-valinė ma- 
nosios mirties, kito, artimo mirties prasmė, bet kokio tikro 
žmogaus mirties faktas kiekvienu atveju labai skiriasi, nes 
visa tai skirtingi vienatinio būties įvykio aspektai. Bekū- 
niam nedalyvaujančiam subjektui visos mirtys gali būti vie- 
nodos. Tačiau niekas negyvena pasaulyje, kur visi Žmonės 
vertybiniu požiūriu būtų vienodai mirtingi (reikia atmin- 
ti, kad gyventi iš savęs, iš savo vienintelės vietos anaiptol 


57 


Poelgio filosofija 


dar nereiškia gyventi vien dėl savęs, būtent iš savo vienin- 
telės vietos galima aukotis — tai, kad esu atsakomybės cen- 
tras, gali reikšti, jog esu pasiaukojimo centras). 

Nėra sau lygios, visų pripažintos vertybės, nes jos ver- 
tę lemia ne atsietai paimtas turinys, o turinio santykis su 
vienatine dalyvio vieta, tačiau iš šios vienatinės vietos gali 
būti pripažintos visos vertybės ir bet koks kitas žmogus su 
visomis jo vertybėmis, tik jis turi būti pripažintas. Vien teo- 
rinis faktas, kad kažkas pripažįsta kokias nors vertybes, 
niekuo neįpareigoja ir neišveda anapus būties kaip duo- 
ties, kaip tuščios galimybės, ribų tol, kol aš nepripažinau 
savo vienatinio priklausymo šiai būčiai. 

Visiškai normalu, kad teoriniam pažinimui objektas eg- 
zistuoja savaime, nepriklausomai nuo jo tikrosios padėties 
vienatiniame pasaulyje, suvokiamos iš vienatinės dalyvau- 
jančio asmens vietos, tačiau tai dar nėra tikrasis pažinimas, 
o tik pagalbinis, techninis jo aspektas. Mano atsiribojimas 
nuo mano vienintelės vietos, mano tarsi išsikūnijimas yra 
atsakingas veiksmas, atliekamas iš mano vienintelės vie- 
tos, tad visas tuo būdu įgytas pažinimo turinys (galima sau 
lygi būties duotis) turi būti inkarnuotas į mane, išverstas į 
dalyvaujamo mąstymo kalbą. Turi būti užklausta, kuo ma- 
ne - vienatinį - iš mano vienintelės vietos įpareigoja šis Ži- 
nojimas. Įgytas Žinojimas turi būti emociniu-valiniu tonu 
susietas su mano alibi neturėjimu būtyje grindžiama vie- 
natinybe, žinojimas apie objekto turinį turi tapti žinojimu 
man, mane atsakingai įpareigojančiu sužinojimu. Abstrahavi- 
masis nuo savęs yra techninis veiksmas, taip suvokiamas 
būtent iš mano vienintelės vietos, kurioje ką nors sužino- 
damas tampu atsakingas ir įsipareigojęs už savo žinojimą. 
Visą begalinį Žmogaus teorinio pažinimo - mokslo - kon- 
tekstą turi atsakingai sužinoti mano dalyvaujama vienatiny- 
bė, ir tai nė kiek nesumenkina ir neiškreipia autonomiškos 

mokslo tiesos, tik paverčia ją privaliai reikšminga tiesa. Kai 
pažinimas virsta sužinojimu, tai nereiškia, jog jis bus ne- 
delsiant panaudotas kaip techninė priemonė kokiam nors 
praktiniam gyvenimo poreikiui tenkinti; kartojame - gy- 
venti iš savęs nereiškia gyventi dėl savęs, tai reiškia atsa- 
kingai dalyvauti, nuolatos numanant, jog būtyje iš tikrųjų 
ir neišvengiamai nėra alibi. 

Mūsų požiūriu, įsitraukimas į pasaulio būties įvykį nė- 
ra tas pat kas neatsakingas atsidavimas būčiai, kai būtis už- 
valdo. Pastaruoju atveju vienpusiškai akcentuojamas vien 
pasyvus dalyvavimas ir sumenkinamas užduoties akty- 
vumas. Iš tokio būties užvaldymo (vienpusio dalyvavimo) 
didele dalimi kyla Nietzsches filosofijos patosas", prive- 
dantis ją iki šiuolaikinio dioniziškumo absurdų. 

Tikro priklausymo būčiai išgyvenimą čia nuskurdina 
tai, kad įtvirtinta būtis užvaldo įtvirtinusiįjį, kuris, įsigyven- 
damas į tikrą dalyvaujamą būtį, praranda joje save (tampa 
apsišaukėliu), nes atsisako savo privalaus vienatinumo. 

Siaura, ribota ir subjektyvi dalyvaujanti bei inkarnuota 
sąmonė gali pasirodyti tik tuomet, kai ji priešpriešinama 
sau pakankamai kultūros sąmonei. Tokiu atveju kalbama 
tarsi apie du vertybinius kontekstus, apie du gyvenimus: 
apie viso begalinio pasaulio gyvenimą, kurį galima tik ob- 
jektyviai pažinti, ir mažą mano asmeninį gyvenimą. Pir- 
mojo subjektas yra pasaulio visuma, antrojo - atsitiktinis 
vienetinis subjektas. Tačiau ši priešprieša neturėtų būti su- 
prantama kaip matematinė (kiekybinė) be galo didelio pa- 
saulio ir labai mažo Žmogaus, vieno vieneto ir begalinės 
vienetinių būtybių daugybės priešprieša. Žinoma, ir ben- 
drosios [?] teorijos [?] rėmuose galima priešpriešinti pasau- 
lį bei atskirą Žmogų, bet tikroji šios priešpriešos prasmė 
yra kitokia. „Mažas“ ir „didelis“ šiuo atveju - ne teorinės, 
O grynai vertybinės kategorijos. Ir būtina suprasti, kokioje 

plotmėje reikia šias vertybes gretinti, kad tai būtų priva- 
lus ir iš tikrųjų reikšmingas gretinimas. Tik dalyvaujamos 
sąmonės plotmėje. Iš mano mažo gyvenimo ir begalinio pa- 
saulio priešpriešos kylantis patosas - tai patosas, kylantis 
iš to, jog dalyvaudamas būtyje neturiu alibi ir privalau at- 
sakingai iš savo vienintelės vietos plėsti pripažįstamų ver- 
tybių kontekstą. Tuo tarpu atsiribodamas nuo šios vienin- 
telės vietos, aš vis labiau gilinu prarają tarp galimo begali- 
nio pažinimo pasaulio ir mažo mano pripažintų vertybių 
pasaulėlio. 

Pripažįstamų vertybių kontekstą reikia plėsti (iš prin- 
cipo be galo) iš šio mažo, bet privaliai tikro pasaulio vidaus, 
tačiau ne skaldant ir priešinant; nes tuomet visiškai nuver- 
tintą tikrovės pasaulį iš visų pusių apsiaustų begalinė tuš- 
čia galimumo erdvė, šio galimumo akivaizdoje mano maža 
tikrovė neišvengiamai subyrėtų, viskas pranyktų beribėje 
tuščio objektyvumo žaismėje [15 neįsk.]. Tuomet pažinimas 
pasidarytų beribis: užuot įtraukę visą teorinį galimą pasau- 
lio pažinimą į tikrą savo gyvenimą ir pavertę jį atsakingu 
sužinojimu, mes stengtumės savo tikrą gyvenimą įtraukti 
į galimą teorinį kontekstą: arba matydami jame iš esmės 
tik bendrybes, arba mąstydami jį kaip didelės erdvės ir lai- 
ko visumos mažą erdvės ir laiko lopinėlį, arba aiškindami 
simboliškai. 

Visais šiais atvejais gyva, privali ir neišvengiama viena- 
tinybė praskiedžiama tik mąstomo ir dėl to tuščio galimu- 
mo vandeniu. Mylintis [?] kūnas [?] laikomas reikšmingu 
tik kaip begalinės ir mums abejingos materijos dalis arba 
kaip Homo sapiens egzempliorius, kokios nors etikos atsto- 
vas, kaip abstraktaus amžinojo moteriškumo prado įsikū- 
nijimas; tai, kas iš tikrųjų reikšminga, visuomet pasirodo 
besą galimybės dalis: mano gyvenimas - Žmogaus gyve- 
nimas apskritai, 0 šis - viena iš pasaulio gyvenimo apraiš- 

kų. Tačiau visi šie begaliniai vertybių kontekstai neturi pa- 
grindo, jie tėra man galimi, nors tai ir objektyvi bei visiems 
reikšminga būtis. Tereikia atsakingai inkarnuoti patį mū- 
sų mąstymą, pasirašyti po juo, ir tuomet iš tikrųjų įsitrauk- 
sime į patį būties įvykį iš savo vienintelės vietos. 

Mano tikrasis poelgis, pagrįstas mano alibi būtyje ne- 
turėjimu, — mintys, jausmai ir veiksmai —- vyksta ant pačių 
būties įvykio ribų, būties įvykyje kaip vientisoje ir vienati- 
nėje visumoje. Kad ir kokia turininga būtų mintis bei kon- 
kretus ir individualus poelgis, priklausydami mano ma- 
žam, bet tikram pasauliui, jie įeina ir į begalinę visumą. Ir 
tai anaiptol nereiškia, jog turiu suvokti save, poelgį, šią 
visumą kaip turinčius tam tikrą turinį, tai neįmanoma ir 
nereikalinga. Kairė ranka gali nežinoti, ką daro dešinioji, 
o ši dešinė įgyvendina tiesą. Šiuo atveju turime omenyje 
ką kita nei Goethe sakydamas: „Visame, ką gerai darome, 
turime matyti provaizdį to, kas gali būti gerai padaryta“. 
Tai vienas iš simbolinės interpretacijos atvejų, kai, remiantis 
pasaulių paralelizmu, konkretus ir realus poelgis suvokia- 
mas kaip ritualinis. 

Suvokti poelgį vienatiniame būties įvykyje anaiptol ne- 
reiškia suvokti jį idealiame vertybiniame kontekste, kuriam 
tik atstovauja arba kurį atspindi realus įvykis, kuriame po- 
elgis dalyvauja ir tiesiogiai orientuojasi. Aš dalyvauju įvy- 
kyje asmeniškai, taip pat bet kuris objektas ar asmuo, su 
kuriuo aš susiduriu savo vienatiniame gyvenime, dalyvau- 
ja jame asmeniškai. Galiu atlikti politinį aktą ar religines 
apeigas kaip atstovas, ir tai jau specialus veiksmas, supo- 
nuojantis, jog esu įpareigotas, bet ir tokiu atveju galutinai 
savo asmeninės atsakomybės neišsižadu, nes ji numano- 
ma atstovaujant ir įsipareigojant. Jeigu gyvenimas suvo- 
kiamas kaip ritualas, taip yra visai ne dėl susitaikymo, o 
dėl puikybės. Reikia susitaikyti su tuo, jog esi asmeniškai 

susijęs ir atsakingas. Įsivaizduodami visą savo gyvenimą 
kaip neakivaizdų atstovavimą ir kiekvieną savo veiksmą 
kaip ritualinį, tampame apsišaukėliais. 

Kai kam nors atstovauju, mano asmeninė atsakomybė 
niekur nedingsta, ji tik specializuojasi. Visumos, kuriai at- 
stovausiu, pripažinimas yra mano asmeninis atsakingas 
veiksmas. Kai toks pripažinimas tampa nesvarbus ir aš 
lieku tik specialiai atsakingas, tuomet pradedu elgtis kaip 
apsėstasis, mano poelgiai nebetenka ontologinio asmeni- 
nio dalyvavimo pagrindo ir vienatinės vienovės atžvilgiu 
tampa atsitiktiniai. Jie vyksta ne būties įvykyje, be to, ma- 
no poelgį specializuojanti sritis man lieka taip pat visiškai 
nepagrįsta. Ypač dažnai atitrūkstama nuo vienatinio kon- 
teksto ir prarandamas asmeninio dalyvavimo pojūtis po- 
litinės atsakomybės atveju. Taip pat vienatinė vienovė pra- 
randama siekiant suvokti bet kurį kitą, bet kurį poelgio 
objektą ne kaip konkrečią vienatinybę, asmeniškai susiju- 
sią su būtimi, o kaip kokios nors didesnės visumos dalį. 
Tokiu atveju mano poelgio atsakingumas bei ontologinis 
neatsitiktinumas nė kiek nesustiprėja, o tik netenka sva- 
rumo ir net tam tikro realumo: poelgis nepateisinamai iš- 
didus, ir dėl to tikros vienatinybės konkretumą užgožia 
abstrakti prasmės galimybė. Kad poelgis turėtų pagrindą, 
svarbiausia, kad vienatinė būtis ir vienatinis objektas da- 
lyvautų asmeniškai, nes jei ir esi didesnės visumos atsto- 
vas, pirmiausia esi asmeniškai; be to, ši didesnė visuma yra 
ne kokia nors bendrybė, o ją sudarančių individualių [?] 
aspektų konkretybė. 

Privali, konkreti ir reali veiksmo svarba bei jo tikrumas 
esamame vienatiniame kontekste (kad ir koks jis būtų) — 
tai ir yra poelgio orientacija tikroje bei vienatinėje būtyje. 

Pasaulis, kuriame vienatiškai įsitraukęs į būtį orientuo- 
jasi poelgis, yra moralinės filosofijos objektas. Tačiau po- 

elgis šio pasaulio nemato kaip konkretų turinį turinčios 
konkretybės, jis susiduria su vienu vieninteliu asmeniu ar 
objektu, be to, jį mato tik individualiais emociniais-valiniais 
tonais. Tai tikrinių vardų, šių objektų ir konkrečių chrono- 
loginių gyvenimo datų pasaulis. Jei pamėgintume aprašy- 
ti vienatinį gyvenimą kaip poelgį, iš vidaus neturintį alibi 
būtyje, išeitų individuali ir vienatinė ataskaita sau arba 
išpažintis. Kita vertus, šie konkretūs ir individualūs, ne- 
pakartojami iš tikrųjų besielgiančių sąmonių pasauliai, iš 
kurių, kaip iš realių dėmenų, susideda ir vieningas bei vie- 
natinis būties įvykis, turi bendrų aspektų, - tai ne bendros 
sąvokos ar dėsniai, o bendri jų konkrečių architektonikų 
aspektai. Šią tikro poelgio pasaulio architektoniką ir turė- 
tų aprašyti moralės filosofija - ne abstrakčią schemą, o kon- 
kretų vientiso ir vienatinio poelgio pasaulį, pagrindinius 
konkrečios jo sąrangos aspektus bei jų santykius. Šie as- 
pektai — tai aš-sau, kitas-man ir aš-kitam; aplink šiuos pag- 
rindinius tikrojo poelgio architektonikos taškus išsidėsto 
visos tikrojo gyvenimo ir kultūros vertybės: mokslinės, es- 
tetinės, politinės (taip pat etinės bei socialinės) ir pagaliau 
religinės vertybės. Visos erdvės bei laiko ir turinio bei pras- 
mės vertės ir santykiai tampa reikšmingi apie šiuos pagrin- 
dinius emocinius-valinius aspektus: aš, kitas ir aš-kitam. 

Pirmoji mūsų darbo dalis bus skirta būtent pagrindi- 
niams tikrojo — ne mąstomo, o išgyvenamo - pasaulio ar- 
chitektonikos aspektams. Kita bus skirta estetinei veiklai 
kaip poelgiui, žvelgiant ne iš jos produkto vidaus, o atsa- 
kingai dalyvaujančio autoriaus požiūriu, taip pat [2 ne- 
įsk.] - meninės kūrybos etikai. Trečioji - politikos etikai ir 
paskutinioji — religijai. Šio pasaulio architektonika prime- 
na Dantės ir Viduramžių misterijų architektoniką (mis- 
terijoje bei tragedijoje veiksmas taip pat vyksta visai ties 
būties ribomis). 

Nūdienos krizė iš esmės yra nūdienos poelgio krizė. 
Neliko ryšio tarp poelgio motyvo ir jo produkto, dėl to su- 
menko ir pats nuo ontologinių šaknų atplėštas produktas. 
Moralinę sistemą kuriančio poelgio motyvas gali būti pi- 
nigai. Ekonominis materializmas teisus dėl šiandienos, bet 
ne todėl, kad poelgio motyvai sutapo su produktu, mat at- 
sitiko veikiau atvirkščiai — produktas bei jo vertė atitrūko 
nuo poelgio bei jo tikrosios motyvacijos. Dabar pataisyti 
padėtį galima jau ne iš produkto vidaus (iš jo neprieisime 
prie poelgio), o iš paties poelgio vidaus. Teoriniam ir este- 
tiniam pasauliams duota laisvė, bet iš vidaus neįmanoma 
jų susieti ir įtraukti į galutinę vienovę, neįmanoma jų inkar- 
nuoti. Kadangi teorija atitrūko nuo poelgio ir rutuliojasi 
pagal savo imanentinius dėsnius, poelgis, davęs teorijai 
laisvę, pats pradeda degraduoti. Visos galios, kurių reikia 
atsakingai veiklai, persikelia į autonomišką kultūros sritį, 
ir jų netekęs poelgis tėra motyvuojamas elementariai bio- 
logiškai bei ekonomiškai, praranda savo idealumą: kaip tik 
tokia dabar yra civilizacijos būklė. Visa kultūros įvairovė 
atiduodama tarnauti biologiniam aktui. Teorija palieka po- 
elgį vieną, savo uždarai autonominei sričiai nusavina visą 
poelgio idealumą ir taip jį nuskurdina. Iš to kyla Tolsto- 
jaus“ ir bet kurio kito kultūrinio nihilizmo patosas. 

Susiklosčius tokiai padėčiai, galima pamanyti, kad, be 
prasmės, objektyviojoje kultūroje tėra nuoga iš poreikio ky- 
lanti biologinė subjektyvybė. Todėl ir atrodo, kad objekty- 
vus ar dvasingas esu tik kaip poetas, kaip mokslininkas, 
t. y. tik iš mano sukurtų produktų vidaus, kad tik jie turė- 
tų sudaryti mano dvasinę biografiją, nes anapus jų lieka 
vien subjektyvus aktas. Visa, kas sudaro objektyvią poel- 
gio vertę, priskiriama tai kultūros sričiai, kuriai priklauso 
poelgio sukurtas objektas. Produktas nepaprastai sudėtin- 
gas, o motyvas elementariai paprastas. Taigi prisišaukėme 

objektyvios kultūros šmėklą, kurios nesugebame užkalbė- 
ti. Iš to kyla Spenglerio kritika ir jo metafiziniai memuarai; 
dėl tojis tarp veiksmo ir poelgio įterpia istoriją. Poelgis ran- 
dasi iš priklausomybės vienatinei vienovei, specialumas 
(pvz., politikoje) negali užgožti atsakomybės, priešingu at- 
veju bus ne poelgis, o techninis veiksmas. Kita vertus, po- 
elgis neturi būti priešinamas teorijai ir minčiai, atsakingas 
poelgis apima ir teoriją. Spenglerio veikaluose to nėra. Jis 
supriešina poelgį su teorija, ir kad neatsidurtų tuštumoje, 
įterpia istoriją. Atplėšdami nūdienos poelgį nuo savyje už- 
sisklendusios teorijos, gausime biologinį arba techninį 
veiksmą. Istorija poelgio neišgelbsti, nes nutrūko jo ryšys 
su galutine ir vienatine vienove. 

Gyvenimas gali būti sąmoningas tik būdamas konkre- 
čiai atsakingas. Gyvenimo filosofija gali būti tik moralės 
filosofija. Galima suvokti gyvenimą tik kaip įvykį, o ne kaip 
duoties būtį. Neatsakingas gyvenimas negali turėti filoso- 
fijos: jis iš principo atsitiktinis ir nepagrįstas. 


Pasaulis, kuriame iš tikrųjų vyksta poelgis, yra vientisas ir 
vienatinis konkrečiai išgyvenamas pasaulis: matomas, gir- 
dimas, lytimas ir mąstomas, persunktas įtvirtintų vertybių 
emociniais-valiniais tonais. Vientisą šio pasaulio vienati- 
nybę - ne turinio ir prasmės, 0 emocinę-valinę, privalią ir 
sunkią - laiduoja tai, kad pripažįstu jame dalyvaująs ir ne- 
turintis alibi. Pripažindamas esąs susijęs, konkrečiai įsipa- 
reigoju visą absoliučiai nepavaduojamą būties vienatinybę 
realizuoti visos šios būties atžvilgiu, taigi bet kuri mano 
apraiška - jausmas, noras, nuotaika ar mintis - tampa ak- 
tyviu ir atsakingu mano poelgiu. 

Iš savo vienintelės vietos suvokiu šį pasaulį kaip kon- 
kretų ir vienatinį. Mano dalyvaujančiai sąmonei architek- 
toninė jo visuma išsidėsto aplink mane kaip vienatinį mano 
poelgių centrą: aš atrandu pasaulį išeidamas iš savęs savo 
regėjimo, mąstymo, veiklos poelgiais. Susietai su mano vie- 
nintele aktyvumo pasaulyje vieta visi mąstomi erdvėlaikio 
santykiai įgyja vertybinį centrą ir išsidėsto aplink jį, suda- 
rydami pastovią ir konkrečią architektoninę visumą, - taip 
galima vienovė tampa tikrąja vienatinybe. Mano aktyvi vie- 
nintelė vieta nėra tik abstraktus geometrinis centras, ji yra 
atsakingas emocinis-valinis ir konkretus pasaulio įvairo- 
vės centras, aplink kurį pasaulio erdvė ir laikas — tikra vie- 
nintelė vieta ir tikra nepakartojama istorinė vyksmo diena 
bei valanda - [5 neįsk.|. Apie šį centrą, sudarydami kon- 
krečią vienatinę vienovę, telkiasi, abstrakčiai vertinant, 
skirtingi matmenys: visa erdvėlaikio konkretybė, emoci- 
niai-valiniai tonai, prasmės. Aukštai, virš, po, pagaliau, per 
vėlu, dar, jau, reikia, privalu, toliau, arčiau ir t. t. - visa tai 
jau ne turinio ar prasmės vertės, kurios būtų tik galimos 
(mąstomos), bet iš tikrųjų išgyvenamos, sunkios ir priva- 
lios konkrečios vertės, suvokiamos iš mano vienintelės da- 
lyvavimo būties įvykyje vietos. Dėl to, kad esu iš tikrųjų 
susijęs, būdamas konkrečioje vienintelėje būties vietoje, pa- 
tiriamas realus laiko sunkumas bei akivaizdžiai jutimiškai 
suvokiama erdvės vertė, pasidaro sunkios, neatsitiktinės 
ir reikšmingos visos ribos - pasaulis tampa iš tikrųjų atsa- 
kingai išgyvenama vientisa ir vienatine visuma. 

Jeigu aš atsiribosiu nuo savo vienatinio dalyvavimo 
būtyje centro, ne tik nuo jo turinio konkretybės (erdvės bei 
laiko duoties ir pan.), bet ir nuo emocinio-valinio tono, ku- 
riuo jį pripažįstu, konkreti pasaulio vienatinybė bei būtinoji 
jo tikrovė neišvengiamai suirs, pasaulis suskils į abstrakčius 
ir bendrus (tik galimus) aspektus bei santykius, kuriuos ga- 

lima būtų susieti tik į tokią pat galimą - abstrakčią ir ben- 
drą — vienovę. Vietoj konkrečios išgyvenamo pasaulio ar- 
chitektonikos bus nelaikinė ir neerdvinė bei nevertybinė 
abstrakčių aspektų sistema. Kiekvienas šios sistemos as- 
pektas būtų logiškai būtinas, bet sistemos visuma - tik sąly- 
giškai galima; ji tampa tikros išgyvenamo pasaulio archi- 
tektonikos dalimi, pritampa prie vertybiškai reikšmingos 
tikro pasaulio vienatinybės tik kaip atsakingas mano mąs- 
tymo poelgis susieta su manimi — aktyviai mąstančiuoju. 
Visos abstraktybės ir bendrybės nėra tiesiogiai išgyvena- 
mo tikro pasaulio dalis, kaip kad šis žmogus, šis dangus, 
šis medis, jos prieinamos šalutiniu būdu - kaip tam tikrės 
vienatinės minties turinys, kaip tam tikros knygos prasmė; 
tik tada prasmė tampa tikra ir dalyvauja, o ne tada, kai sau 
pakankama pasilieka savyje. 

Kita vertus, juk sakoma, jog prasmė amžina, 0 sąmonės 
bei knygos tikrovė - laikina? Prasmės amžinumas anapus 
jos realizacijos tėra galimas nevertybinis (nereikšmingas) 
amžinumas. Juk jeigu šis savaiminis prasmės amžinumas 
būtų iš tikrųjų vertybiškai reikšmingas, būtų nereikalingas 
prasmės įkūnijimo, jos mąstymo aktas, mąstymo poelgiui 
nereikėtų jos iš tikrųjų įgyvendinti. Prasmės amžinumas 
tampa iš tikrųjų vertingas ir reikšmingas tik tada, kai ji ak- 
tyviai mąstoma. Amžinoji prasmė tampa mąstymo poelgį 
išjudinančia vertybe tik susieta su tikrove — tada suvokia- 
mas vertybinis šios minties, knygos amžinumas. Tačiau ir 
šiuo atveju vertybinis aspektas atsiranda ne savaime, o tarsi 
nusavinamas: privaliai ir galutinai vertinga tėra tikroji pa- 
čios tikrovės amžinybė - šio Žmogaus, šių žmonių ir jų pa- 
saulio su visais jo tikrovės aspektais; tik dėl to tampa ver- 
tybiškai svarbi ir amžina realiai mąstomos minties prasmė. 

Visa, kas atsiduria anapus vienatinio vertybinio poel- 
gio atsakomybės centro, netenka konkretumo bei realumo, 

praranda vertybinį svorį ir emocinę-valinę reikmę, tampa 
galima ir tuščia abstraktybe arba bendrybe. 

Kadangi yra mano vienintelė vieta, kurią turėdamas 
dalyvauju būtyje, vieningas laikas ir erdvė tampa indivi- 
dualūs, pritampa prie vertybinės konkrečios vienatinybės. 
Teoriniu požiūriu mano gyvenimo erdvė ir laikas tėra nie- 
kingos (vertinant abstrakčiai kiekybiškai; mąstant dalyvau- 
jamai paprastai atsiranda vertybinis tonas) vientiso laiko 
ir erdvės atkarpos, ir, aišku, tik dėl to juos galima apibrėž- 
ti vienareikšmiškai; kita vertus, mano dalyvaujamo gyve- 
nimo kontekste šios atkarpos turi vertybinį centrą, tai ir 
suteikia tikram laikui bei erdvei vienatinį, nors ir atvirą, 
individualumą. 

Matematinis laikas bei erdvė laiduoja galimą prasminį 
galimų teiginių bendrumą (tuo tarpu tikram suvokimui rei- 
kia tikro emocinio-valinio suinteresuotumo), o mano tik- 
ras santykis su jais iš mano vienintelės vietos - jų neišven- 
giamą ir nepakeičiamą tikrumą bei vertybinį vienatinumą, 
tarsi duoda jiems kūną ir kraują. Mano dalyvavimas ver- 
tybiškai sukonkretina visą matematinio laiko ir erdvės ga- 
limumą (galimą ir begalinę praeitį bei ateitį); mano vienati- 
nybė tarsi skleidžia spindulius, kurie, pereidami per laiką, 
atranda istorinę žmoniją, vertybiškai perskrodžia visą gali- 
mą laiką ir net patį laikiškumą, kuriame aš esu. Emocinis- 
valinis dalyvaujamas mąstymas gyvenime, filosofijoje, reli- 
gijoje, mene vartoja tokias laiko bei erdvės apibrėžtis, kaip 
begalybė, amžinybė, ribų nebuvimas, bet tai jokiu būdu 
nėra grynai teorinės (matematinės) sąvokos, gyvame mąs- 
tyme jos turi vertybinę prasmę, susietos su mano dalyva- 
vimo vienatinybe, jos ima švytėti vertybine šviesa. 

Manytume, jog verta priminti: gyventi iš savęs ir elgtis 
iš savęs anaiptol dar nereiškia gyventi ir elgtis dėl savęs. 
Tai, kad mano vienatinis dalyvavimas būtyje yra patiria- 

mo pasaulio architektonikos centras, anaiptol nereiškia, jog 
centre atsiduria teigiama vertybė, kuriai visa kita pasaulyje 
yra tik priemonė. Aš-sau - tai aktyvus centras, iš kurio ky- 
la poelgis ir įtvirtinamos bei pripažįstamos visos vertybės, 
nes tai vienintelė vieta, kurioje aktyviai dalyvauju vienati- 
nėje būtyje, - tarsi operatyvinis štabas, iš kurio nurodoma, 
kas man galima ir privaloma būties įvykyje; tik iš savo vie- 
nintelės vietos galiu ir privalau būti aktyvus. Mano daly- 
vavimas būtyje nėra tik pasyvus (džiūgavimas būtyje), bet 
pirmiausia aktyvus (privalomybė realizuoti mano vienin- 
telę vietą). Tai nėra svarbiausia gyvenimo vertybė, kurios 
atžvilgiu visos kitos vertybės būtų grindžiamos sistemiš- 
kai ar taptų sąlyginės. Mes nekeliame sau tikslo sukurti lo- 
giškai vieningą vertybių sistemą, kurioje pagrindinė ver- 
tybė būtų mano dalyvavimas būtyje, nesiekiame pateikti 
idealios galimų skirtingų vertybių sistemos. Taip pat neke- 
tiname imtis teorinės istoriškai ŽMogaus pripažįstamų ver- 
tybių transkripcijos, kurios tikslas būtų nustatyti loginius 
vertybių priklausomybės, subordinacijos ir kt. santykius, 
t. y. jas susisteminti. Mes ruošiamės pateikti ne sistemą ir 
ne sisteminį inventorinį vertybių sąrašą, kur grynos sąvo- 
kos (sau tapačios) būtų siejamos loginiais ryšiais, o pavaiz- 
duoti, aprašyti tikrą ir konkrečią vertybinio patyrimo ar- 
chitektoniką, pagrįstą ne analitiniu požiūriu į pasaulį, o 
turinčią konkretų (erdvinį bei laikinį) centrą, iš kurio kyla 
realūs vertinimai, įsipareigojimai ir poelgiai, susidedančią 
iš tikrai realių objektų, susietų vienatiniame būties įvyky- 
je tikrais ir konkrečiais santykiais (šiame kontekste loginiai 
santykiai tėra aspektas greta konkrečių erdvinių ir laiki- 
nių bei emocinių-valinių ryšių). 

Kad tokia konkreti vertybinė architektonika galima, pa- 
rodysime analizuodami estetinės žiūros - meno - pasaulį, 
kuris savo konkretumu ir emocinio-valinio tono pagavu- 

mu iš visų abstrakčių kultūrinių pasaulių panašiausias į 
vientisą ir vienatinį poelgio pasaulį. Būtent taip geriausiai 
suprasime tikrojo įvykio pasaulio architektoninę sąrangą. 

Estetinės žiūros pasaulis nėra prasminė ar sisteminė 
vienovė, tai konkreti architektoninė vienovė, sutelkta apie 
konkretų vertybinį centrą, kuris ir mąstomas, ir matomas, 
ir mylimas. Šis centras yra žmogus. Šiame pasaulyje vis- 
kas įgyja reikšmę, prasmę ir vertę tik per santykį su žmo- 
gumi, kaip tai, kas svarbu žmogui. Visa galima būtis ir vi- 
sa galima prasmė supa žmogų kaip centrą ir kaip vienin- 
telę vertybę; viskas - ir čia estetinė Žiūra nežino ribų - turi 
būti susieta su žmogumi, tapti žmogiška. Tai nereiškia, jog 
kūrinio herojus turi būti pristatomas kaip teigiamo turinio 
vertybė, apibūdinamas teigiamu vertybiniu epitetu: „geras, 
gražus“ ir pan., šie epitetai gali visi būti visiškai neigiami, 
herojus gali būti blogas, apgailėtinas, visiškai sužlugdytas 
ir pranoktas, tačiau į jį estetinėje žiūroje sutelkiamas visas 
mano dėmesys, aplink jį - nevykėlį, bet vis dėlto vienintelį 
vertybinį centrą -sutelkiama visa, kas gali būti turinyje ge- 
riausia. Žmogus šiuo atveju visai ne dėl gerumo mielas, o 
dėl mielumo geras. Tai pati estetinės žiūros esmė. 

Visa vertybinė aplinka, visa žiūros architektonika būtų 
kitokia, jeigu vertybinis centras būtų ne jis. Kai matau vie- 
nintelio mano mylimo žmogaus žūtį ir visiškai pelnytą gė- 
dą, tai atrodo visai kitaip nei tada, kai žūstantysis man ver- 
tybiškai nesvarbus. Ir taip yra ne dėl to, kad aš stengsiuosi 
pateisinti jį nepaisydamas prasmės ir teisingumo, turinys 
gali būti matomas visai teisingai ir realiai, ir vis dėlto vis- 
kas atrodys kitaip —- bus iš esmės kitokia sąranga, kitoks 
vertybinis dalių ir detalių išsidėstymas, visa architektoni- 
ka, matysiu kitus vertybinius akcentus, kitus aspektus, 
kitokį jų išsidėstymą, nes konkretus mano matymo ir jo tu- 
rinio įforminimo centras bus kitas. Matymas nebus šališ- 

kai ar subjektyviai iškreiptas, nes matymo architektonika 
nekeičia turinio ir prasmės. Įvykio turinys bei prasmė, at- 
sietai vertinant, lieka tokie patys esant skirtingiems verty- 
biniams centrams (į kuriuos įeina ir prasminis vertinimas 
vienos ar kitos vertybės požiūriu: gėrio, grožio, tiesos), bet 
sau tapatus turinys ir prasmė yra tik visos architektonikos 
aspektas, ir šis atskiras aspektas, matomas iš skirtingų ver- 
tybinių centrų, iš esmės skiriasi. Juk turinio bei prasmės 
požiūriu vienas ir tas pats objektas, stebimas kelių žmo- 
nių iš skirtingų vienos erdvės vietų, yra matomas skirtin- 
gose vietose ir yra skirtingas kiekvienoje konkrečioje šių 
skirtingų jį stebinčių žmonių žiūros lauko architektoniko- 
je, be to, jo turinio tapatybė kaip aspektas įeina į konkretų 
matymą, tik apauga individualizuotais bei konkrečiais 
bruožais. Be to, stebint įvykį padėtis erdvėje tėra bendros 
emocinės-valinės įvykio dalyvio pozicijos aspektas. 

Ir nors vienas ir tas pats asmuo gali būti vertinamas 
identiškai (jis - blogas), pats vertinimas gali būti skirtingai 
intonuojamas priklausomai nuo konkretaus vertybinio 
centro tam tikromis aplinkybėmis: viskas priklauso nuo to, 
ar myliu jį iš tikrųjų, ar man rūpi tik tam tikra su juo ne- 
susijusi vertybė, o jis nesvarbus. Aišku, šio skirtumo ne- 
įmanoma išreikšti abstrakčiai - kaip tam tikros vertybių 
subordinacijos, nes tai konkretus, architektoninis santykis. 
Vertybinės architektonikos neleistina pakeisti logine ver- 
tybinių santykių sistema (subordinacija), aiškinant intona- 
cijos skirtumus sistemiškai (pavyzdžiui, teiginyje jis — blo- 
2a5): pirmuoju atveju didžiausia vertybė yra žmogus, o nuo 
jos priklausoma - gėris, antruoju - atvirkščiai. Tokių san- 
tykių tarp abstrakčios idealios sąvokos ir tikro konkretaus 
objekto negali būti, ir abstrahuotis nuo konkrečios žmogaus 
tikrovės, paliekant vien prasminį stuburą (homo sapiens), 
taip pat negalima. 

Taigi vertybinis estetinės žiūros įvykio architektonikos 
centras yra žmogus — ne kaip sau tapatus turinys, o kaip 
su meile įtvirtinta konkreti tikrovė. Be to, estetinė Žiūra vi- 
sai neneigia vertybių matymo galimų perspektyvų, nenu- 
trina ribos tarp gėrio ir blogio, grožio ir bjaurumo, tiesos 
ir melo; su visomis šiomis skirtimis estetinė Žiūra susidu- 
ria kontempliuojamame pasaulyje, bet jos neiškeliamos virš 
jo kaip galutiniai kriterijai, kaip to, kas matoma, matymo 
ir įforminimo principas, jos lieka pasaulyje kaip jo archi- 
tektonikos aspektai ir jas apima bei priima mylintis žmo- 
gus. Be abejo, estetinė Žiūra turi ir „atrankos principus“, 
bet jie architektonikoje priklauso nuo svarbiausio vertybi- 
nio žiūros centro - žmogaus. 

Dėl to galima kalbėti apie objektyvią estetinę meilę (ne- 
teikiant šiam žodžiui pasyvios psichologinės reikšmės) 
kaip apie estetinės žiūros principą. Vertybinė žmogiškosios 
(neatsiejamos nuo Žmogaus) būties įvairovė prieinama tik 
mylinčiai Žiūrai, tik meilė gali išlaikyti ir įtvirtinti jos dau- 
gialypumą bei įvairialypumą, nepamesdama ir neišbars- 
tydama jo, nepalikdama vien pliko tendencingų prasmių 
stuburo. Tik nesavanaudiška meilė, atitinkanti principą 
„ne dėl gerumo mielas, o dėl mielumo geras“, tik mylintis 
ir suinteresuotas dėmesys gali sukaupti pakankamą įtam- 
pą, kad aprėptų ir išlaikytų konkrečią būties įvairovę ne- 
nuskurdindamas ir neschematizuodamas. Abejinga arba 
priešiška reakcija visuomet nuskurdina ir išardo: prasilen- 
kiama su visa objekto įvairove, objektas ignoruojamas ar- 
ba įveikiamas. Biologinė abejingumo funkcija - atskirti mus 
nuo būties įvairovės, atriboti nuo praktiškai mums nesvar- 
bių dalykų, savotiška įvairovės ekonomija, saugojimas. To- 
kia pat ir užmaršties funkcija. 

Nemeilė ir abejingumas niekada nesukaups pakanka- 
mai galių, kad įternptai uždelstų ties objektu, pastebėtų ir už- 

fiksuotų kiekvieną mažiausią jo smulkmeną bei detalę. Tik 
meilė gali būti estetiškai produktyvi, tik per santykį su tuo, 
kas mylima, pasidaro galima įvairovės pilnatvė. 

Kalbant apie vertybinį estetinės žiūros pasaulio centrą 
(konkretų žmogų), nereikėtų skirti formos ir turinio: žmo- 
gus yra pagrindinis ir žiūros formos, ir jos turinio principas, 
todėl jie neatsiejami. Tokia skirtis turi prasmę tik kalbant 
apie abstrakčias turinio kategorijas. Visi atskirai suvokia- 
mos formos aspektai tampa konkrečiais architektonikos as- 
pektais tik susieti su konkrečia mirtingo žmogaus vertybe. 
Tik santykyje su juo tampa vertybiški visi erdvėlaikiniai 
santykiai: aukštai, toli, virš, po, bedugnė ir begalybė - visos 
apibrėžtys atspindi mirtingo Žmogaus gyvenimą ir įtampą, 
aišku, ne abstrakčiai matematiškai, o emociškai-valingai ir 
vertybiškai. 

Tik numanant mirtingą žmogų, atsiranda erdvės bei lai- 
ko mastelis: erdvė sukonkretėja ir tampa galimu mirtingo 
žmogaus akiračiu, jo galima aplinka, o laikas įgyja verty- 
binį svorį ir tampa mirtingo Žmogaus gyvenimo tėkme, be 
to, [?] ir laiko turinio konkretybė, ir jo forma - reikšminga 
ritmo seka. Jeigu Žmogus nebūtų mirtingas, emocinis-vali- 
nisjo gyvenimo laiko bei ritmo (visų „anksčiau, vėliau, dar, 
kada, niekada“) tonas būtų kitoks. Jei tik neliktų mirtingo 
žmogaus gyvenimo, nebetektų vertės visa, kas išgyvena- 
ma - ir ritmas, ir turinys. Be abejo, svarbiausia šiuo atveju 
ne tam tikras matematinis Žmogaus gyvenimo ilgumas (70 
metų), jis gali būti ilgesnis arba trumpesnis, o tik tai, kad 
yra gyvenimo terminai - gimimas ir mirtis, ir tik dėl to, kad 
yra šios ribos, riboto gyvenimo tėkmė įgyja emocinį-valinį 
atspalvį; ir pati amžinybė įgyja vertybinę prasmę tik su- 
sieta su determinuotu gyvenimu. 

Geriausiai estetinės žiūros pasaulio architektoninį išsi- 
dėstymą apie vertybinį centrą - mirtingą Žmogų - galime 

paaiškinti [?] analizuodami kokio nors konkretaus kūrinio 
architektoniką (formą ir turinį). Pažvelkime į lyrinę 1830 m. 
Puškino pjesę „Išsiskyrimas“. 

Šioje lyrinėje pjesėje - du veikėjai: lyrinis herojus (objek- 
tyvuotas autorius) ir ji (Riznič), vadinasi —- du vertybiniai 
kontekstai, dvi konkrečios pozicijos, su kuriomis siejami 
konkretūs vertybiniai būties aspektai. Be to, antrąjį kon- 
tekstą, nemenkindamas jo savarankiškumo, vertybiškai 
apima pirmasis (vertybiškai jį įtvirtinantis), ir abu šiuos 
kontekstus savo ruožtu apglėbia vientisas vertybiškai 
įtvirtinantis estetinis autoriaus kontekstas, kūrinio pasau- 
lio matymo architektonikai transgredientiškas meninin- 
kas (autorius nesutampa su herojumi, jis nepriklauso šiai 
architektonikai) bei žiūros subjektas. Vienatinę estetinio 
subjekto (autoriaus) vietą būtyje, jo estetinio aktyvumo - 
objektyvios meilės žmogui - šaltinį galima apibrėžti vie- 
naip - kaip transgredientiškumą?! visiems estetinio matymo 
architektonikos [neįsk.] aspektams. Būtent transgredien- 
tiškumas leidžia aprėpti visą architektoniką - ir erdvę, ir 
laiką — vientisu vertybiškai įtvirtinančiu aktyvumu. Akty- 
viai estetiškai įsigyvenama - herojus, objektas pamatomas 
iš vidaus - iš šios vienatinės transgredientinės vietos, ir čia, 
joje, jis estetiškai priimamas bei pripažįstamas - įsigyve- 
nimo medžiaga užfiksuojama ir įforminama sukuriant 
vieningą žiūros architektoniką. Esant erdvinei, laikinei bei 
vertybinei subjekto transgrediencijai (juk ne aš esu įsigy- 
venimo ir žiūros objektas), pasidaro galimas estetinis įfor- 
minimo aktyvumas. 

Visi konkretūs architektonikos aspektai telkiasi ties 
dviem vertybiniais centrais (herojus ir herojė), ir juos abu 
vieningame įvykyje apima ir įtvirtina vertybinis — esteti- 
nis žmogaus aktyvumas. Pasižiūrėkime, kaip šiuo atveju 
išsidėsto konkretūs būties aspektai: 


74 


Poelgio filosofija 


14 GeperoB OTUH3HbI NaJIbHOK 

TbI MOKHAIAJIA Kpaži uyxXOA... 

Šalin tolion, šalin gimtojon 

Iš mūsų tu iškeliavai.2 
Tėvynės krantai („šalis gimtoji“) priklauso vertybiniam 
erdvėlaikiniam herojės gyvenimo kontekstui. Tėvynė yra 
jai, jos emociniu-valiniu tonu brėžiamas erdvės akiratis 
laikomas tėvyne (visa konkrečia, vertybine šio žodžio pras- 
me), su jos vienatinybe susijusi ir įvykyje konkretizuota 
„svetimos šalies“ erdvė. Taigi judėjimas erdvėje iš svetimos 
šalies į tėvynę pateikiamas kaip įvykis jos emociniu-vali- 
niu tonu. Tačiau jis konkretizuotas ir herojaus gyvenimo 
kontekste, kaip jo gyvenimo vertybinio konteksto įvykis: 
tu iškeliavai. Žvelgiant jos akimis (jos emociniu-valiniu to- 
nu), ji grįžtų, tuomet būtų teigiamesnis vertybinis atspal- 
vis, o išjo vienatinės vietos įvykio kontekste ji „iškeliauja“. 
Vienatinėje jo gyvenimo įvykio vienovėje, jo emociniu-va- 
liniu tonu pateikiamas ir epitetu „tolion“ reiškiamas archi- 
tektonikos aspektas: kad jai teks įveikti ilgą kelią, šiuo at- 
veju nėra esminis dalykas, svarbiausia, kad ji bus toli nuo 
jo. Kita vertus, tolis turi vertybinę prasmę ir jai. 

Matome, kaip įvykiai abipusiškai susiję ir sudaro vie- 
novę, nors vertybiniai kontekstai nesusilieja. Šis abipusis 
ryšys ir vertybinis netapatumas - įvykio vienovė - dar aiš- 
kiau išreiškiami antroje strofos dalyje: 


B uac He3a0BeHHbIAū, B Vac NMEeYVvaJIbHbIA 
X noAnro miaKa/ Mpei TO60H. 


Širdis skausmingai man vaitojo, 
Aš liejau ašaras ilgai... 
Ir valanda (uac), ir epitetai, kuriais ji nusakoma (nepamirš- 


tama, graudi), juos abu apimančiame įvykyje įgauna sva- 

rumo kaip jos ir jo determinuoto bei mirtingo gyvenimo 
laiko dalis. Tačiau dominuoja jo emocinis-valinis tonas. Su- 
sietai su juo ši laiko akimirka vertybiškai [neįsk.] kaip ver- 
tybinis išsiskyrimo laikas vienatiniame jo gyvenime. 

Pirmame teksto variante ir pirmose eilutėse dominavo 
vertybinis herojaus kontekstas: 


Ina GeperoB uyxx6HHbI NabHOK 
Ti noKHAaJIa KpaK poAHOA. 


Dėl svetimos tolimos šalies krantų 

Tu palikai gimtą šalį. 
Šiuo atveju svetima šalis (Italija) ir gimtoji šalis (Rusija) pa- 
teikiamos emociniu-valiniu herojaus tonu. Jos gyvenimo 
įvykyje santykis su ta pačia erdve yra priešingas. 


Mon xNIanenolIMe pyKK 
Te6a cTapa1HCb YNepxXaTb. 


Ir šaltos rankos mano veltui 
Tavęs kėsinosi neleist... 


Vertybinis herojaus kontekstas. Šąlančios rankos stengėsi 
išlaikyti savo erdvinėje apsuptyje, arti kūno - vienintelio 
konkretaus erdvinio centro, kuris įprasmina bei vertybiš- 
kai sukonkretina ir tėvynę, ir svetimą erdvę, ir tolumą, ir ar- 
tumą, ir praeitį, ir laiko trumpumą, ir verksmo ilgumą, ir 
amžinąją neuŽžmarštį. 

ToMmneHbe CTPalUHOe pa3/yKH 

Moūi cCTOH MOAHI He IMpepbIBaTb. 


Kad tik ilgiau skausmai tie šėltų — 
To aimanoj beliko geist. 


Ir čia dominuoja autoriaus kontekstas. Šiuo atveju tampa 
prasminga ir ritminė įtampa bei nežymus tempo spartėji- 

mas - determinuoto mirtingo gyvenimo dramatizmas, 
vertybinis gyvenimo tempo spartėjimas įtemptame įvykio 
vyksme. 


TbI rOBOpHJa: B AEHb CBHIAHbA 
Ilo1 HeG6OM BeuHO TOJYObIM... 


Man tu kalbėjai: „Drauge mielas, 
Po mėlynuoju dangumi...“ 


Jos ir jo kontekstus siejančiame įtemptame abipusiame 
santykyje juntamas ryšys su visos mirtingos žmonijos ver- 
tybiniu kontekstu: amžinas žydras dangus - kiekvieno mir- 
tingojo gyvenime. Tačiau čia šį bendražmogišką konteks- 
tą suvokia ne estetinis žiūros subjektas (kūrinio pasaulio 
architektonikai transgredientiškas autorius), o herojai - jis 
kaip įtvirtintas vertybinis aspektas įeina į pasimatymo įvy- 
kį. Pasimatymas - kaip konkrečių vertybinių gyvenimo 
centrų (jos ir jo) suartėjimas bet kurioje plotmėje (žemės, 
dangaus, laiko ar anapus laiko) - svarbiau [?] už artumą 
viename akiratyje, viename vertybiniame kontekste. Kito- 
se dviejose strofose konkretizuojamas pasimatymas. 


Ho TaM, YBbI, [A€ He02a CBOXbI 
CHaloT B OJNecKe TOJYGOOM, 

I ne noj CKAJlAMH APEMJIOT BOAbI, 
3acHYyJIa Tbi MOCJI€XHHM CHOM. 
TBoa Kpaca, TBOH CTPAlaHbA 
H3ue31H B ypHe rpoGoBoH — 
H3ue3 H noenyK CBHIAaHEA... 

Ho xAy ero: oH 3a TOGOH! 


Deja, tenai, pas krantą statų 
Kur tylūs snaudžia vandenai, 
Kur vis žydrynę akys mato, 


Tu užmigai jau amžinai. 

Tava gražna ir kančios tavo 
Pradingo urnoje kartu 

Su lūpom, kur nedabučiavo... 
Bet baigt bučiuot - turi juk tu!.. 


Šių dviejų paskutinių strofų pirmosios trys eilutės vaiz- 
duoja įvykyje svarbias žmogiškas vertybes (Italijos grožis), 
aktualias vertybiniame herojės kontekste (tai jos pasaulis) 
ir dėl to svarbias ir herojui. Tai vienatinio jos mirties įvykio 
aplinka ir jai, ir jam. Čia galimas jos gyvenimo ir būsimo 
pasimatymo kontekstas tapo jos mirties kontekstu. Verty- 
binė Italijos pasaulio prasmė herojui — tai pasaulis, kuria- 
me jos jau nėra, tai vertybiškai su jos jau nebūtimi susijęs 
pasaulis. Jai tai - pasaulis, kur ji galėtų būti. Visos kitos ei- 
lutės sakomos emociniu-valiniu herojaus tonu, bet iš šio 
tono [neįsk.] numanoma paskutinė eilutė, kurioje kalbama 
apie įsitikinimą, kad pažadėtasis susitikimas vis dėlto 
įvyks, kad jų vertybinius kontekstus būties įvykyje siejan- 
tis ryšys nenutrūks. Emocinis-valinis išsiskyrimo ir neįvy- 
kusio pasimatymo tonas čia pereina į ištikimo ir neišven- 
giamo pasimatymo anapus toną. 

Taip būties įvykio aspektai išsidėstę apie du vertybinius. 
centrus. Vienas ir tas pats turinio ir prasmės objektas (Itali- 
ja) nevienodai suvokiamas skirtinguose vertybiniuose įvy- 
kio kontekstuose: jai - tėvynė, jam - svetima šalis, jai išvy- 
kimas - tai sugrįžimas, jam - išvykimas ir t. t. Viena ir sau 
tapati Italija bei ją nuo Rusijos skiriantis matematiškai kon- 
kretus atstumas šiuo atveju priklauso įvykio vienovei ne 
kaip sau tapatus turinys, o suvokiama iš tos vienintelės vie- 
tos, kurią ji užima architektonikoje, sutelktoje apie vienati- 
nius vertybinius centrus. Tačiau ar galima vieną ir sau tapa- 
čią Italiją — tikrą ir objektyvią - skirti nuo subjektyvaus ir 
dėl to atsitiktinio Italijos kaip tėvynės arba svetimos šalies 

išgyvenimo, skirti Italiją, kurioje ji dabar miega, nuo subjek- 
tyviai ir individualiai suvokiamos Italijos? Toks skyrimas 
būtų iš esmės neteisingas. Į Italijos išgyvenimą kaip būtinas 
įvykio aspektas įeina visa jos tikrovė vientisoje bei vienati- 
nėje būtyje. Bet ši vienatinė Italija tampa realiai apčiuopia- 
ma, tarsi gauna kūną ir kraują tik kai aš dalyvauju vienati- 
nėje būtyje, kurios dalis yra ir vienatinė Italija. Kita vertus, 
šis vienatinio dalyvavimo kontekstas nėra uždaras - izo- 
liuotas. Herojaus įvykio kontekste, kuriame Italija - svetima 
šalis, suprantama ir pripažįstama, jog jos vertybiniame kon- 
tekste Italija yra tėvynė. Kadangi herojus dalyvauja būtyje 
iš vienintelės vietos, jis vieną ir sau tapačią Italiją suvokia 
kaip svetimą šalį ir kartu kaip savo mylimosios tėvynę, juk 
tai jis vertybiškai suvokia ją, vadinasi, ir visą jos vertybinį 
kontekstą šiame įvykyje, kuriame Italija jai yra tėvynė. Visa 
kita, kas susiję su vienintele konkrečiai vertybiškai suvokia- 
mų žmonių Italija (Žmonijos Italija), taip pat įeina į dalyvau- 
jančią sąmonę iš vienintelės jo vietos įvykyje. Italija turi su- 
sisieti įvykyje su kuria nors konkrečiai įtvirtinta vertybe, 
kad taptų tikrosios sąmonės dalimi, kad ir teorinės - ge- 
ografo sąmonės. Tai nereiškia jokio reliatyvizmo: į būties 
įvykio tikrovę įeina visa anapus laiko esanti teorinė tiesa. 
Pasaulio vienovė yra konkretaus pasaulio vienatinumo as- 
pektas bei būtina mūsų mąstymo, t. y. bet kokio turiningo 
teiginio, sąlyga, nors tam, kad įvyktų tikras minties poel- 
gis, vien to neužtenka. 

Atkreipsime dėmesį į dar kelias analizuojamos lyrinės 
pjesės architektonikos ypatybes. Vertybinį herojės kon- 
tekstą apima ir įtvirtina herojaus kontekstas. Herojus yra 
esamame vienatinio savo gyvenimo laike, išsiskyrimo su 
mylimąja ir jos mirties įvykiai suvokiami jo vienatinėje pra- 
eityje (priklauso prisiminimo plotmei) ir dabartyje stoko- 
ja ateities, trokšta įvykinės amžinybės. Tai sukonkretina ir 

sureikšmina visas laiko ribas bei santykius - įvykio laikas 
išgyvenamas dalyvaujant. Visą šią konkrečią architekto- 
niką mato jai transgredientiškas estetinis subjektas (meni- 
ninkas), kuriam herojus ir visas konkretus jo būties įvykio 
kontekstas susiję su žmogaus bei žmogiškumo vertybėmis, 
kadangi estetinis subjektas sąmoningai dalyvauja viena- 
tinėje būtyje, kurioje žmogus ir visa, kas žmogiška, yra 
vertinga. Žvelgiant jo akimis, įtempta vertybinė mirtingo 
žmogaus gyvenimo tėkmė įgyja ritmą. Taigi visas archi- 
tektonikos turinys bei forma estetiniam subjektui svarbūs 
tiek, kiek jam iš tikrųjų vertinga visa, kas žmogiška. 

Tokia yra estetinės žiūros pasaulio architektonika. Ver- 
tybinius santykius joje lemia ne argumentai ar principai, 0 
vienatinė objekto vieta, kuri savo ruožtu priklauso nuo vie- 
natinės dalyvaujančio subjekto pozicijos. Visais aspektais 
įtvirtinamas konkretaus žmogaus vienatinumas. Todėl ir 
erdvė, ir laikas, ir loginiai santykiai bei vertybės dalyvau- 
ja konkrečioje juos apimančioje vienovėje (tėvynė, tolis, pra- 
eitis, buvo, bus ir t. t.) bei priklauso nuo konkretaus verty- 
binio centro, su kuriuo siejami ne sisteminiais santykiais, 
o architektoniškai, tik per jį įgyja prasmę ir lokalizuojami. 
Bet kuris aspektas tampa vienatinis, o visa vienovė tėra 
konkretaus vienatinumo aspektas. 

Kita vertus, ši bendriausiais bruožais aptarta estetinė 
architektonika yra estetinės veiklos sukurta pasaulio ma- 
tymo architektonika, tuo tarpu pats kūrybos poelgis ir aš — 
besielgiantysis - liekame anapus jos. Tai aprašytas kitų 
žmonių būties pasaulis, bet manęs —- aprašančiojo - jame 
nėra. Matau vienatinius savarankiškus kitus žmones bei 
vertybiškai su jais susijusią būtį, aš juos randu, bet pats - 
savarankiškas ir vienatinis — visada lieku anapus archi- 
tektonikos. Aš dalyvauju tik kaip žiūros subjektas, o Žiūra 
reiškiasi kaip aktyvus ir veiklus stebinčiojo transgredien- 

tiškumas žiūros objektui. Estetiškai matoma Žmogaus vie- 
natinybė iš principo nėra mano paties vienatinybė. Este- 
tinė veikla yra specialus, objektyvuotas dalyvavimas, iš 
estetinės architektonikos vidaus neįmanoma patekti į po- 
elgio erdvę, atsiveriančią anapus objektyvuotos estetinės 
žiūros. 

Pereidami prie tikrojo gyvenimo pasaulio architektoni- 
kos, kurioje sąmonė dalyvauja elgdamasi, pirmiausia tu- 
rime pabrėžti principinį architektoninį vienatinės mano 
vienatinybės ir bet kurio kito — estetinio ar tikro - žmogaus 
vienatinybės skirtingumą, tai, kad save ir kitą suvokiu skir- 
tingai. Konkrečiai suvokiama kito Žmogaus vertė ir mano 
vertė sau pačiam iš esmės skiriasi. 

Šiuo atveju kalbame ne apie abstrakčius bekūnės teo- 
rinės sąmonės vertinimus, ji suvokia tik bendrą bet kurios 
asmenybės, bet kokio Žmogaus vertę, tokia sąmonė nega- 
li pagimdyti vienatinio konkretaus poelgio neatsitiktinai ir 
tegali įvertinti poelgį post factum kaip poelgio egzemplio- 
rių. Mes kalbame apie veiklius ir konkrečius besielgiančios 
sąmonės vertinimus, apie vertinimo poelgį, kurį pateisina 
ne sistema, o vienatinė ir konkreti nepakartojama tikrovė. 
Ši sąmonė priešpriešina save visoms kitoms sąmonėms 
kaip kitoms jos atžvilgiu, savo veiklų aš - visiems kitiems 
vienatiniams Žmonėms, save kaip dalyvį - pasauliui, ku- 
riame aš dalyvauju, ir visiems kitiems žmonėms jame. Aš 
vienatinis veikiu, o visus kitus atrandu - su tuo susijusi es- 
minė ontologinė skirtybė. 

Svarbiausias architektoninis tikrojo poelgio pasaulio 
principas yra konkreti architektoniškai pagrįsta manęs ir ki- 
to skirtis. Gyvenime svarbūs du iš principo skirtingi, bet 
vienas nuo kito neatsiejami vertybiniai centrai: aš ir kitas, 
ir apie šiuos centrus pasiskirsto bei išsidėsto visi konkre- 
tūs būties aspektai. Vienas ir tas pats tapataus turinio ob- 

jektas - mano arba kito suvokiama būties dalis - vertybiš- 
kai atrodo skirtingai, visas bendrą turinį turintis pasaulis, 
susietas su manimi arba su kitu, suvokiamas skirtingais 
emociniais-valiniais tonais, iš esmės turės skirtingas ver- 
tybines reikšmes. Dėl to pasaulio prasmės vienovė nėra su- 
jaukiama, o įgyja įvykio vienatinybės statusą. 

Šis vertybinės pasaulio konkretybės dvimatiškumas — 
man ir kitam — yra kur kas esmingesnis nei skirtumai, at- 
sirandantys apibūdinant objektą [?], juos aptarėme kalbė- 
dami apie estetinės žiūros pasaulį, kuriame viena ir ta pati 
Italija pasirodė esanti tėvynė vienam ir svetima šalis kitam 
žmogui ir kur šie reikšminiai skirtumai yra architektoni- 
niai, bet priklauso vienai vertybinei plotmei - kitų žmonių 
pasauliui. Šiuo atveju tai architektoninis dviejų vertybinių 
kitų santykis. Ir Italija kaip tėvynė, ir Italija kaip svečia ša- 
lis pateiktos vienoje plotmėje, abi priklauso kitų pasauliui. 
Su manimi susijęs pasaulis iš principo negali patekti į es- 
tetinę architektoniką. Mes toliau išsamiai plėtosime mintį, 
jog matyti estetiškai — tai matyti objektą vertybinėje kito 
plotmėje. 

Šis vertybinis architektoninis pasaulio skyrimas į mane 
ir visus mano atžvilgiu kitus nėra atsitiktinis ir pasyvus, o 
privalus ir aktyvus. Architektonika yra duota ir užduota, 
nes tai įvykio architektonika. Ji nėra tik duota irjau sustin- 
gusi, kad pasyvus būčiau joje patalpintas, architektoniko- 
je užduotas mano veiksmų būties įvykyje planas, ji akty- 
viai ir nepaliaujamai kuriama kiekvienu atsakingu mano 
poelgiu ir tik dėl jo atsakingumo pastovi. Konkreti priva- 
lomybė yra architektoninė privalomybė įgyvendinti savo 
vienatinę vietą būties įvykyje, kuri suvokiama kaip verty- 
binė manęs ir kito priešprieša. 

Į šią architektoninę priešpriešą orientuojasi visi dorovi- 
niai poelgiai, ją supranta elementari dorovinė sąmonė, bet 

teorinė etika jos adekvačiai išreikšti negali. Šios prieš- 
priešos, kurios prasmė yra absoliutus savęs [neįsk.], iš 
principo neįmanoma išreikšti bendru teiginiu, norma ar 
dėsniu —- neišvengiamai atsirastų dviprasmybė, formos ir 
turinio prieštaravimas. Ją galima išreikšti tik aprašant kon- 
kretų architektoninį santykį, bet moralinė filosofija tokio 
aprašymo kol kas nepateikė. Tai, aišku, nereiškia, kad ši 
priešprieša liko visiškai neišreikšta ir neišsakyta - juk tai 
pati krikščioniškosios moralės esmė, ja remiasi ir altruis- 
tinė moralė; tačiau šis [neįsk.] moralės principas iki šiol nėra 
iki galo principingai apmąstytas bei adekvačiai moksliškai 
suformuluotas. 

PIRMO SKYRIAUS FRAGMENTAS 


[...] nulemtas tyrinėtojo gyvenimo laiko, taip pat grynai at- 
sitiktinės medžiagos būklės, ir šis tam tikro architektoni- 
nio pastovumo suteikiantis aspektas yra estetinis. Toks yra 
istorinis bei geografinis Dantės pasaulėvaizdis, kuriame su- 
tampa geografiniai, astronominiai bei istoriniai vertybiniai 
įvykio centrai. Žemė, Jeruzalė, atpirkimo įvykis. Tiesą sa- 
kant, geografija neskiria nuotolio ir artumo, „čia“ ir „ten“, 
neturi absoliutaus vertybinio mastelio jos pasirinktai visu- 
mai (žemė), o istorija neskiria praeities, dabarties ir atei- 
ties, trukmės ir kartotinumo, senumo ir nesenumo kaip ab- 
soliučiai vienatinių ir nepakeičiamų; pats istorijos laikas, 
žinoma, negrįžtamas, bet viduje visi santykiai atsitiktiniai 
ir sąlygiški (ir gali būti apversti), kadangi nėra absoliutaus 
vertybinio centro. 

Visada esama tam tikro istorijos bei geografijos esteti- 
zavimo. 

Fizikos ar matematikos požiūriu Žmogaus gyvenimo 
laikas ir erdvė tėra niekingos atkarpos vientisame begali- 
niame laike ir erdvėje — žodis „niekingos“ intonuojamas ir 
turijau estetinę prasmę, - ir, žinoma, tik tai laiduoja jų pras- 
minį vienareikšmiškumą bei konkretumą teoriniame tei- 
ginyje, o iš Žmogaus gyvenimo vidaus jie įgauna vienatinį 
vertybinį centrą, su kuriuo susieti sukonkretėja, prisipildo 
kūno bei kraujo [neįsk.]. Negrįžtamas ir architektoniškai 
pastovus meninis laikas bei erdvė, susieti su konkrečiu gy- 
venimo laiku, įgauna emocinį-valinį tonalumą, apima [?] 
ir amžinybę, ir tai, kas suvokiama anapus laiko, ir [neįsk.), 
ir begalybę, ir visumą, ir dalį; visi šie žodžiai filosofui yra 

vertybiškai svarbūs, estetizuoti. Aišku, kad čia kalbame ne 
apie laikinės ir erdvinės visumos turinio, o būtent apie jos 
formos organizaciją, ne tik apie fabulą, bet ir apie empiri- 
nės formos aspektą. Ir vidinis fabulos laikas, ir išorinis jos 
perteikimo laikas, ir vidinis erdvės matymas, ir išorinė jos 
raiška įgyja vertybinio svorio kaip mirtingo Žmogaus ap- 
linka bei akiratis ir kaip jo gyvenimo tėkmė. Jeigu žmogus 
nebūtų mirtingas, emocinis-valinis šio vyksmo tonas - šie 
anksčiau ir vėliau, dar irjau, dabar ir tada, visada ir niekuo- 
met - bei skambančio ritmo svarumas ir svarba netektų 
reikšmės. Neatsižvelgus į mirtingo Žmogaus gyvenimą, už- 
ges vertybinė visų ritmo bei formos aspektų šviesa. Tai, Ži- 
noma, susiję ne su matematiškai konkrečia Žmogaus gy- 
venimo trukme, ji galėtų būti bet kokia, čia svarbu, kad yra 
terminai - gyvenimo ir akiračio ribos - gimimas ir mirtis. 
Tik šių ribų bei visko, ką jos lemia, buvimas suteikia emo- 
cinį-valinį atspalvį riboto gyvenimo laiko tėkmei bei [ne- 
įsk.] erdvei - mirtingo Žmogaus pastangų bei įtampos 
atspindį; ir pati laiko amžinybė bei beribė erdvė įgauna 
vertybinę prasmę tik susietos su ribotu gyvenimu. 

Dabar pereisime prie prasminės organizacijos. Archi- 
tektonika - kaip vizualiai būtinas, neatsitiktinis konkrečių 
vienatinių dalių bei aspektų išsidėstymas ir ryšys išbaig- 
toje visumoje —- įmanoma tik aplink konkretų žmogų-he- 
rojų. Mintis, problema, tema negali būti architektonikos pa- 
grindas, joms pačioms reikia konkrečios architektoninės vi- 
sumos, kad taptų bent kiek išbaigtos. Į mintį sutelkta ne- 
erdvinės bei nelaikinės begalybės energija, kurios atžvil- 
giu visa konkretybė yra atsitiktinė; konkretybės matymui 
ji gali suteikti tik kryptį, tačiau ta kryptis bus begalinė ir 
negalės išbaigti visumos. Net prozinę diskursyvinę moks- 
linio darbo visumą lemia ne jo pagrindinė mintis, o šios 
esmės atžvilgiu visiškai atsitiktiniai aspektai, ir pirmiau- 

sia sąmoningai arba nesąmoningai apribotas autoriaus aki- 
ratis, net sistema yra tik išoriškai uždara bei išbaigta, iš vi- 
daus ji atvira ir begalinė, kadangi pažinimo vienovė visa- 
da užduota. Šiuo požiūriu būtų įdomu išanalizuoti tokio 
kūrinio kaip „Grynojo proto kritika“ architektoniką ir api- 
brėžti jos išbaigiamųjų aspektų kilmę; be didelio vargo ga- 
lima įsitikinti, jog jie yra estetinio ir net antropomorfinio 
pobūdžio, mat Kantas tikėjo, kad galima uždara sistema, 
uždara kategorijų lentelė. Diskurso visumos (net tokios ele- 
mentarios kaip silogizmas) laikinės ir erdvinės dalys bei 
jų išsidėstymas (prielaida, išvada ir kt.) atspindi ne patį [?], 
olaikinę Žmogaus mąstymo proceso tėkmę, tiesa, ne atsitik- 
tinę psichologinę, o estetizuotą, ritminę. Prozinės diskursy- 
vinės visumos architektonika panašiausia į muzikos archi- 
tektoniką, tuo tarpu poezijai būdinga erdvinių ir vizualinių 
aspektų gausa. Prozai, kad būtų išbaigta ir taptų išbaigtu 
kūriniu, reikia pasitelkti estetinę kūrybinio individo - auto- 
riaus — veiklą, ji turi atspindėti užbaigtą jo kūrybos įvykį, 
kadangi iš savo grynosios, nuo autoriaus atsietos prasmės 
vidaus ji negali rasti jokių išbaigiamųjų, architektoninę 
tvarką suteikiančių aspektų. Be ypatingų aiškinimų su- 
prantama, jog ir ta jutiminė laikinę bei erdvinę tvarką, vi- 
dinio įvykio - fabulos bei išorinės kūrinio kompozicijos 
dinė ir išorinė forma - taip pat įgauna tvarką tik aplink ver- 
tybinį Žmogaus centrą, apgaubia patį Žmogų bei jo pasaulį. 

Tuo tarpu etinę prasmę bendriausiais bruožais - čia mes 
negalime konkretizuoti šio aspekto, neužbėgdami už akių 
tolesnei minčiai, - apibrėšime, kalbėdami apie etinio ir es- 
tetinio įvykio skirtumus: užverti etinį įvykį su jo visuomet 
atvira būsima prasme ir suteikti jam architektoninę orga- 
nizaciją galima tik perkeliant vertybinį centrą iš užduoties 
į Žmogaus - šio įvykio dalyvio - duotį. 

Visa, ką pasakėme apie vertybinio Žmogaus centro ar- 
chitektoninę funkciją meninėje visumoje, paaiškinsime ana- 
lizuodami konkretų pavyzdį. Atlikdami šią analizę, išskir- 
sime tik mums čia reikalingus aspektus ir atsiribosime nuo 
viso kito, net jei tai kitu atveju būtų labai svarbu kalbant 
apie meninio įspūdžio visumą, stengsimės pagal galimy- 
bę neužbėgti tolesnei minčiai už akių: šį dalinį ir kartais 
nė apytikriai meninės visumos neišsemiantį mūsų anali- 
zės pobūdį prašytume turėti omenyje. 

Aš pasirinkau lyrinę 1830 m. Puškino pjesę „Išsiskyri- 
mas“. Štai ji: 


Ina GeperoB oTųH3HbI AaNbHOK 
Tbi MOoKKMAAIAa KpaH vyxOA... 


Šalin tolion, šalin gimtojon 
Iš mūsų tu iškeliavai... 


Šioje lyrinėje pjesėje yra du herojai: pats „lyrinis herojus“, 
šiuo atveju - objektyvuotas autorius, ir „ji“, matyt, Riznič, 
taigi ir dvi objektinės emocinės-valinės pozicijos, du ver- 
tybiniai kontekstai, dvi atramos, leidžiančios susieti ir su- 
tvarkyti vertybinius būties aspektus. Atkurti lyrinės visu- 
mos vienovę padeda tai, kad vertybinio herojės konteksto 
visumą apima ir įtvirtina herojaus kontekstas, pastarasis 
pirmąjį įtraukia kaip savo dalį, ir abu šiuos kontekstus savo 
ruožtu apglėbia vienas formalus - būtent estetinis - verty- 
biškai įtvirtinantis ir aktyvus autoriaus bei skaitytojo kon- 
tekstas. Kiek užbėgdami į priekį pasakysime: padėtis, kurią 
užima estetinis subjektas —- skaitytojas ir autorius - formos 
kūrėjai, iš kurios sklinda jų meninis, formuojantis aktyvu- 
mas, gali būti apibūdinta kaip laikinis, erdvinis ir prasminis 
transgredientiškumas visiems be išimties aspektams, esan- 
tiems meninės žiūros vidiniame architektoniniame lauke, 

dėl to ir tampa apskritai įmanoma aprėpti visą architekto- 
niką: vertybinę, laikinę, erdvinę ir prasminę - vieningu, ly- 
giai įtvirtinančiu aktyvumu. Estetinis įsigyvenimas (Einfiih- 
lunę) - herojų ir objektų matymas iš vidaus - aktyviai atlie- 
kamas iš šio transgredientinio taško, kuriame įsigyvenant 
įgyta medžiaga kartu su išorinio matymo ir girdėjimo ma- 
terija sujungiama ir įforminama vieningoje konkrečioje 
architektoninėje visumoje. Transgredientiškumas - būtina 
sąlyga, kad skirtingi kontekstai, susikuriantys apie kelis 
herojus (ypač dažnai taip būna epe), būtų susieti vieninga- 
me formaliame (estetiniame) vertybiniame kontekste. 

Visi konkretūs nagrinėjamos pjesės architektoninės 
visumos aspektai sutelkiami apie du vertybinius centrus — 
herojaus ir herojės, be to, pirmasis koncentras apgaubia 
antrąjį, yra platesnis už jį, o juos abu vienodai - kaip vie- 
ningą įvykį - aprėpia formuojantis autoriaus ir skaitytojo 
aktyvumas; taigi iškyla trys vienas kitą persmelkiantys 
vertybiniai kontekstai, vadinasi, trimis kryptimis turi būti 
realizuota beveik kiekvieno šios pjesės žodžio intonacija: 
reali herojės intonacija, taip pat reali herojaus bei formali 
autoriaus ir skaitytojo intonacija (pjesę skaitančiojo tikslas — 
rasti bendrą šių trijų intonavimo krypčių liestinę). Tad pa- 
žvelkime, kaip vienatiniai ir konkretūs aspektai išsidėsto 
[neįsk.] architektonikoje: 


Jia GeperoB OTUH3HbI NaJIbHOH 
TI MNOoKHAIaJAa Kpafū VyxXOA... 
Šalin tolion, šalin gimtojon 
Iš mūsų tu iškeliavai... 
„Šalis gimtoji“ priklauso vertybiniam erdvėlaikiniam he- 


rojės gyvenimo kontekstui, jai, kalbant jos emociniu-vali- 
niu tonu, galimas erdvinis akiratis tampa tėvyne: tai jos gy- 

venimo įvykio dalis. Taip pat jos kontekste tam tikra erdvi- 
nė visuma - kaip jos likimo dalis - tampa svetima šalimi. 
Jos judėjimas į tėvynę - „tu iškeliavai“* - labiau intonuo- 
jamas herojaus kryptimi, susietas su jo likimo kontekstu: 
jos kontekste labiau tiktų sakyti „grįžai“, juk ji vyksta į tė- 
vynę. Ir jos, ir jo likimui darosi vertybiškai svarbus nuoto- 
lis (epitetas „tolion“) - jie bus toli vienas nuo kito. 

Eilėraščio variante (Anenkovas!) dominuoja vertybinis 
herojaus kontekstas: 


Jia GeperoB VYXOHHbI AATbHOK 
TI MOoKHAIANAa KpaK poxHoOA. 


Dėl tolimos svečios šalies krantų 

Tu palikai gimtą šalį. 
Čia svečia šalis - Italija — bei gimta šalis - Rusija - verty- 
biškai nusakytos herojaus kontekste. 


B uac He3a6BeHHbIū, B YaC MEeYvaJIbHbIH 
X xoAnro nAaKaI Mpen TOGO0H. 


Širdis skausmingai man vaitojo, 

Aš liejau ašaras ilgai. 
Išsiskyrimo valandą, jos [neįsk.] bei laiko trukmę apgau- 
bia „tolis“, ji tampa vertybiškai svarbi vienatiniame jos ir 
jo determinuotų mirtingų gyvenimų kontekste kaip išsi- 
skyrimo valanda. Parenkant žodžius bei pagrindinius 
įvaizdžius, dominuoja vertybinis jo likimo kontekstas. 


Mon xiIaneIoNMe pyKM 

Te6a crapanKcb ynepxaT»; 
ToMneHbe CTpallHOe pa3JTYKH 
Moūž cTOH MONHI He NpepbiIBaTb. 


* Pažodinis vertimas - „tu palikai svetimą šalį“. Red. past. 

L] 


Tbr roBopHua: „B AeHb CBHIaHbA 
Ilo1 He60O0M BeuHO TOAYObIM, 

B TeHH OJIHB, JNII06BH 10063aHbA 
Mbi BHOBb, MOH AIpyT, COe1HHHM“. 


Ho TaM, YBbI, [A€ He06a CBOAbI 
CnualoT B Gi1ecKe TOJTY6OM, 

Dae non CKANaMH APEMJIOT BOJBI, 
3acHyJIa TbI MNOCJIEJIHHM CHOM. 
TBo4 Kpaca, TBOH CTPANAHbA 
Hcue31H B ypHe Tp060B0H — 
Hcue3 H nouenryK cBHAaHbA... 

Ho x.y ero: oH 32 TO60H. 


Ir šaltos rankos mano veltui 
Tavęs kėsinosi neleist; 

Kad tik ilgiau skausmai tie šėltų — 
To aimanoj beliko geist. 


L] 


Man tu kalbėjai: „Drauge mielas, 
Po mėlynuoju dangumi, 

Ūksmėj alyvų, mūsų sielas 

Ir vėl sujungsim bučiny “. 


Deja, tenai, pas krantą statų, 
Kur tylūs snaudžia vandenai, 
Kur vis žydrynę akys mato, 
Tu užmigai jau amžinai. 

Tava gražna ir kančios tavo 
Pradingo urnoje kartu 

Su lūpom, kur nedabučiavo... 
Bet baigt bučiuot - turi juk tu!.. 

Daugiau aš negaišinsiu skaitytojo dėl tokio elementaraus 
ir suprantamo dalyko: aišku, kad visi šios visumos aspek- 
tai, ir tiesiogiai išreikšti, ir neišreikšti, tampa vertybėmis ir 
įgyja tvarką tik susieti su vienu iš herojų arba apskritai žmo- 
gumi kaip jo likimas. Pereisime prie kitų, esmingesnių šios 
visumos aspektų. Į visus šiuos įvykius įtraukta ir gamta; ji 
sugyvinta ir prie žmogiškosios duoties pasaulio priderin- 
ta dvejopai: pirmiausia kaip trokštamo ir žadėto herojaus 
bei herojės pasimatymo įvykio aplinka ir fonas (bučinys po 
mėlynuoju dangumi) bei kaip jos mirties įvykio aplinka 
(„kur vis žydrynę akys mato, / Tu užmigai jau amžinai“), 
be to, pirmuoju atveju šis fonas sustiprina pasimatymo 
džiaugsmą, dera su juo, antruoju - kontrastuoja su gėla dėl 
jos mirties — tai grynai fabulinė gamtos įtrauktis; ir antraip: 
Žmogaus gyvenimas bei veiksmas tiesiogiai perkelti į gam- 
tos terpę: dangaus žydrynė, metaforos: snaudžia vandenys 
pas krantą statų - krantas saugo vandenų miegą, amžinai 
žydras dangus - dangaus amžinumas vertybiškai koreliuo- 
ja su ribotu Žmogaus gyvenimu; be to, vienos metaforos 
antropomorfinės (snaudžia), kitos tik susieja gamtą su žmo- 
gaus likimu (amžina žydrynė). Šiuo antruoju atveju gam- 
ta sugyvinama nepriklausomai nuo tiesioginio fabulinio 
sugyvinimo. 

Dabar būtina sustoti ties šiais aspektais: vidinės erdvės 
forma, vidinis įvykio plėtojimo ritmas (vidinis meninis lai- 
kas), išorinis ritmas, intonacinė struktūra ir pagaliau tema. 

Šiame kūrinyje matome tris plastinius, tapybinius, dra- 
minius įvaizdžius: išsiskyrimo įvaizdį (šaltos rankos, besi- 
stengiančios išlaikyti, „tu kalbėjai...“), žadėto pasimatymo 
įvaizdį (po mėlynuoju dangumi bučiniu susijungiančios lū- 
pos) ir pagaliau mirties įvaizdį (gamta ir laidotuvių uma, 
kurioje pranyko jos grožis ir kančios): šiais trimis įvaiz- 
džiais siekiama tam tikro grynai vaizdinio išbaigtumo. 

Vidinis įvykio laiko ritmas toks: išsiskyrimas ir žadė- 
tas pasimatymas, mirtis ir būsimas tikrasis pasimatymas. 
Tarp herojų praeities ir ateities per dabartinį prisiminimą 
įvedamas nepertraukiamas įvykinis ryšys: išsiskyrimas — 
arsis, žadėtas pasimatymas - tezis; mirtis — arsis, vis dėlto 
bus pasimatymas - tezis. 

Pereikime prie intonacinės struktūros. Kiekvienas žo- 
dis ne tik žymi daiktą, ne tik sukelia tam tikrą vaizdinį, ne 
tik skamba, bet ir parodo į žymimą objektą tam tikrą emo- 
cinę-valinę reakciją, kuri tariant žodį reiškiama jo intona- 
cija. Garsinis žodžio pavidalas ne tik perteikia ritmą, bet ir 
kiaurai persisunkia intonacija, be to, skaitant kūrinį, gali at- 
sirasti intonacijos ir ritmo nedermė. Žinoma, ritmas ir into- 
nacija nėra viena kitai svetimos stichijos: ir ritmas išreiškia 
emocinį-valinį visumos atspalvį, bet jis mažiau objektinis; 
svarbiausia tai, kad jis išreiškia beveik išskirtinai formalią 
autoriaus reakciją į įvykį kaip visumą, tuo tarpu intonacija 
pirmiausia yra intonacinė herojaus reakcija į kalbamą daly- 
ką iš visumos vidaus ir priklausomai nuo objekto ypatybių 
yra labiau diferencijuota bei įvairesnė. Vis dėlto abstrakti 
intonacijos bei ritmo skirtis nesutampa su kita irgi abstrak- 
čia herojaus reakcijos ir autoriaus reakcijos skirtimi: ir into- 
nacija vienu metu gali reikšti tiek herojaus reakciją, tiek au- 
toriaus reakciją, ir ritmas taip pat gali išreikšti ir viena, ir 
kita. Tačiau dažniausiai emocinė-valinė autoriaus reakci- 
ja reiškiama ritmu, o herojaus - intonacija. Herojaus reak- 
ciją, t. y. kalbamo dalyko vertinimą vertybiniame herojaus 
kontekste, vadinsime realistine reakcija - ją atitiks realis- 
tinė intonacija ir realistinis ritmas, autoriaus reakciją - ko 
nors vertinimą autoriaus kontekste - vadinsime formalia 
reakcija, ją atitiks formali intonacija bei formalus ritmas. 
Formali intonacija ir realistinis ritmas derinami rečiau ne- 
gu realistinė intonacija ir formalus ritmas. Toliau matysi- 

me, kad emocinė-valinė reakcija bei vertinimas gali būti 
reiškiami ne tik intonacija bei ritmu, bet ir visais meninės 
visumos bei žodžio aspektais: ir įvaizdžiais, ir objektais, ir 
sąvokomis. 

Paaiškinsime įsivestą skirtį. Dramoje intonacija papras- 
tai turi grynai realistinį pobūdį: draminiu dialogu reiškia- 
ma veikėjų vertybinių kontekstų kova, skirtingų emocinių- 
valinių pozicijų, kurias veikėjai užima viename ar kitame 
įvykyje, susidūrimas, vertinimų konfliktas. Kiekvienas dia- 
logo dalyvis tiesioginėje kalboje kiekvienu žodžiu tiesio- 
giai išsako dalyką ir savo aktyvią reakciją į jį - intonacija 
būna gyvenimiškai realistiška, autorius tiesiogiai neišreikš- 
tas. Tačiau visas šias kovojančias veikėjų reakcijų išraiškas 
aprėpia vienas ritmas (tragedijoje - jambinis trimetras*), vi- 
siems pasakymams suteikiantis bendrą toną, surandantis 
tarsi vieną bendrą emocinį-valinį vardiklį. Ritmas išreiškia 
reakciją į reakciją, vieningą ir monotonišką grynai forma- 
lią estetinę autoriaus reakciją į visas kovojančias realisti- 
nes herojų reakcijas, į visą tragedijos įvykį, estetizuodamas 
išplėšia jį iš tikrovės (pažintinės-etinės) ir meniškai įrėmi- 
na. Žinoma, jambinis trimetras neišreiškia individualios au- 
toriaus reakcijos į tokį pat individualų šios tragedijos įvy- 
kį, pati bendriausia jo nuostata to, kas vyksta, atžvilgiu yra 
būtent estetinė (visa tragedija, išskyrus chorus, parašyta tri- 
metru), jis tarsi rampa skiria estetinį įvykį nuo gyvenimo. 
Kaip žinoma, metrinės jambinio trimetro struktūros vidu- 
je galimos tam tikros ritminės variacijos - nukrypimai. Pa- 
prastai jie atlieka realistinę funkciją, pabrėžia ir sustiprina 
gyvenimiškąsias herojų intonacijas, bet kartais [neįsk.] per- 
teikia ir kalbančio veikėjo sielos gyvenimo ritmą: išreiškia 
įtampą, tempo paspartėjimą ir kt. Mes čia atsiribojame nuo 
kitų tragedijos aspektų, išreiškiančių autorių bei jo forma- 
lią reakciją (o kartais ir neformalią), tokių kaip antikinės 

tragedijos chorai, dalių išdėstymas, įvaizdžių parinkimas, 
garsyno organizacija ir kiti grynai formalūs aspektai. Taip 
pat atsiribojame nuo to, kad garsinis žodžio pavidalas gali 
turėti ne tik ritminę bei intonacinę funkcijas, bet ir grynai 
vaizduojamąsias („garsaraštis“). 

Epe tiesioginė herojų kalba intonuojama kaip ir dramo- 
je - realistiškai, netiesiogiai autoriaus pateikiamoje herojų 
kalboje gali dominuoti realistinė reakcija, bet gali ir formali, 
autoriaus reakcija; juk herojaus vertybinę poziciją išreiš- 
kiančius žodžius autorius gali perduoti, perteikiamu tonu 
išreikšdamas į juos savo paties požiūrį, savo poziciją hero- 
jaus atžvilgiu, pavyzdžiui, ironiškai, stebėdamasis, Žavė- 
damasis, nedrumsčiamai ramiu epiniu tonu ir pan. Kartais 
epe dalykai aprašomi bei apie įvykius pasakojama pagal 
jų vertingumą (dalykų bei įvykių vertingumą) herojams, 
galimojų santykio su šiais objektais bei įvykiais tonu, o kar- 
tais visiškai dominuoja vertybinis autoriaus kontekstas, 
t. y. žodžiai, kuriais aprašomas herojų pasaulis, išreiškia 
autoriaus reakciją į herojus bei jų pasaulį. Tačiau kad ir kuri 
reakcija dominuotų, žodis epe visada yra autoriaus žodis, 
vadinasi, visada išreiškia ir autoriaus reakciją, nors vienas 
ar kitas Žodis arba visa žodžių grupė gali būti atiduoti be- 
veik visiškai herojaus valiai; dėl to galima sakyti, kad bet 
kuris epo žodis išreiškia reakciją į reakciją, autoriaus reak- 
ciją į herojaus reakciją, t. y. kiekviena sąvoka, įvaizdis bei 
objektas veikia dviejose plotmėse, įprasminamas dviejuose 
vertybiniuose kontekstuose - ir autoriaus, ir herojaus kon- 
tekste. Toliau pamatysime, kad šios vertybinės reakcijos 
priklauso skirtingiems kultūriniams pasauliams: juk hero- 
jaus reakcija bei jo vertinimas, jo emocinė-valinė pozicija 
yra pažintinio-etinio bei gyvenimiško, realistinio pobūdžio, 
o autorius į ją reaguoja bei išbaigia ją estetiškai. Kūrinio 
gyvenimo esmė yra šis dinamiško ir gyvo herojaus bei auto- 

riaus santykio įvykis. Garsiai skaitant kūrinį, balsu galima 
gana raiškiai perteikti abi intonacijas, - žinoma, ne kiek- 
vieno atskiro žodžio, o ten, kur to reikia; bet kuriuo atveju 
grynai realistinis skaitymas neleistinas, balse visą laiką turi 
skambėti aktyvi estetiškai formuojanti autoriaus energija. 

Lyrikoje autorius formaliausias, t. y. jis ištirpsta išori- 
nėje skambančioje ir vidinėje tapybinėje ir plastinėje bei rit- 
minėje formoje, todėl atrodo, kad jo nėra, kad jis susilieja 
su herojumi, arba atvirkščiai, kad nėra herojaus, o tik auto- 
rius. Bet iš tiesų ir čia herojus bei autorius stovi vienas prie- 
šais kitą ir kiekviename žodyje skamba reakcija į reakciją. 
Čia dar negalime šiuo aspektu aptarinėti lyrikos savitumo 
bei jos objektyvumo. Tad dabar grįšime prie intonacinės 
mūsų pjesės struktūros. Čia kiekviename žodyje skamba 
dviguba reakcija. Reikia gerai įsisąmoninti, kad reakcija į 
objektą, jo vertinimas ir pats šio vertinimo objektas nėra pa- 
teikti kaip skirtingi kūrinio bei žodžio aspektai, tai mes juos 
abstrakčiai skiriame; tikrovėje vertinimas persmelkia objek- 
tą, maža to, vertinimas sukuria objekto vaizdą, būtent for- 
mali estetinė reakcija „sutirština“ sąvoką iki objekto įvaiz- 
džio. Argi mūsų nagrinėjamos pjesės pirmąją dalį išsemia 
vien realistiškai išgyventos gėlės, išsiskyrimo tonas? Šių 
realistinių gėlos intonacijų čia esama, betjas apglėbia ir ap- 
gaubia visiškai nesielvartingos dainuojamosios intonaci- 
jos: ritmas ir intonacija — „širdis skausmingai man vaitojo, 
aš liejau ašaras ilgai“ — perteikia ne tik šios akimirkos bei 
verksmo slogulį, bet kartu ir šio slogulio bei verksmo įveiki- 
mą, juos apdainuoja; be to, tapybinis-plastinis kankinamo 
atsisveikinimo įvaizdis: mano šaltos rankos, „kad tik ilgiau 
skausmai tie šėltų...“ - šiais žodžiais išreiškiamas anaiptol 
ne vien slogumas: tikro skaudaus atsisveikinimo emocinė- 
valinė reakcija niekada pati negalėtų sukurti plastinio ir ta- 
pybinio vaizdo, tam ši skausminga reakcija turi pati tapti 

anaiptol ne skaudžios, o estetinės geranoriškos reakcijos 
objektu, t. y. šis įvaizdis kuriamas ne iš tikrųjų besiskirian- 
čiojo vertybiniame kontekste. Pagaliau ir paskutinėse eilu- 
tėse: išnyko „lūpos, kur nedabučiavo...“ - tikrojo herojaus 
laukimo bei tikėjimo būsimu bučiniu tonus apgaubia nie- 
ko nelaukiantys, o dabartyje išbaigti ir ramūs tonai, tikroji 
herojaus ateitis autoriui - formos kūrėjui - tampa menine 
ateitimi. Be to, kaip jau sakėme, kai kur herojaus reakcija 
aprėpia herojės reakciją, nors vertybinis herojaus konteks- 
tas čia vis dėlto netampa visiškai savarankiškas. 

Dabar pereisime prie pjesės temos. 

(Būtina visąlaik turėti omenyje, kad mūsų skiriamos 
realistinė ir formali intonacijos niekur nepasirodo grynu 
pavidalu; net gyvenime, kur mes intonuojame kiekvieną 
žodį, ši intonacija nebūna grynai realistinė, bet visada su 
tam tikra estetine priemaiša; gryna yra pati pažintinė-eti- 
nė reakcija, tačiau išsakoma kitam ji neišvengiamai įgau- 
na estetinį atspalvį, nes bet kokia išraiška apskritai jau yra 
estetinė. Be to, estetiniam aspektui čia tenka tik pagalbinis 
vaidmuo, 0 pati reakcijos intencija realistinė. Tą patį gali- 
ma pasakyti ir apie formaliąją reakciją.) 

Taigi pereiname prie temos. Dėl jau nurodytos gryno- 
sios lyrikos ypatybės — beveik visiško autoriaus bei hero- 
jaus sutapimo — nepaprastai sunku išskirti ir formuluoti 
temą kaip tam tikrą reikšminę prozinę, arba epinę, duotį. 
Lyrikos turinys paprastai būna nekonkretizuotas (kaip ir 
muzikos), tai tarsi pažintinės-etinės įtampos pėdsakas, to- 
tali - dar nediferencijuota - galimos [?] minties bei poelgio 
ekspresija. Todėl formuluoti temą reikia itin atsargiai, o bet 
kokia formuluotė bus sąlyginė ir adekvačiai neišreikš tik- 
rojo prozinio konteksto. Čia mes nė nemanome atkurti to 
tikrojo prozinio konteksto, nes reikėtų atsižvelgti į biog- 
rafinį Puškino meilės Odesoje įvykį (etinį) bei vėlesnius jo 

atgarsius, atsižvelgti į atitinkamas 1823 bei 1824 metų ele- 
gijas, kitus 1830-ųjų kūrinius, ir pirmiausia į „Užkeikimą“ 
(Jakiunanue), atsižvelgti į temos - formuluojant ją plačiai, 
kaip meilės ir mirties temą - literatūrinius apdorojimo šal- 
tinius (ir pirmiausia Barry Cornwall?), kurie lėmė tematiš- 
kai labai artimą eilėraštį „Užkeikimas“ bei daugelį kitų 
chronologiškai artimų kūrinių, pagaliau reikėtų turėti gal- 
voje ir visą biografinę ir dvasinę 1830 m. aplinką (planuo- 
jamos vedybos ir kt.). Nekyla abejonių, kad dėl biografinio 
konteksto etinė „ištikimybės“ idėja yra viena iš svarbiausių 
pažintinio-etinio autoriaus gyvenimo Boldine metu („Šykš- 
tusis riteris“, „Atsisveikinimas“ ir kt., „Akmeninis svečias“ ). 
Be to, nušviečiant prozinį lyrikos kontekstą, labai svarbūs 
nelyriniai autoriaus kūriniai, kuriuose prozinė idėja visa- 
da išreiškiama aiškiau. Tačiau užsiimti visais tais dalykais 
anaiptol nėra mūsų tikslas, mums tik svarbu, kaip lyrinė 
tema įvedama į meninę visumą, todėl mūsų formuluotė 
negali pretenduoti būti griežtai visais atžvilgiais pagrįsta. 
Taigi tema: meilė ir mirtis, ją papildo ir konkretizuoja šalu- 
tinė [?] „pažado ir tesėjimo“ tema: nors kelią pastojo mirtis, 
pažadas pasimatyti su mylimąja bus ištesėtas amžinybėje. 
Ši tema įkūnyta „pasimatymo bučinio“ įvaizdžiu: žadėtas 
pasimatymo bučinys („mūsų sielas / Ir vėl sujungsim buči- 
ny“), miręs bučinys („Pradingo urnoje kartu / Su lūpom, 
kur nedabučiavo '), prisikėlęs bučinys („Bet baigt bučiuot — 
turi juk tu!“), tema konkretizuota pasitelkiant sinekdochą. 
Ši tema grynai etinė, bet ji neturi etinio geluonies, pridengia- 
ma bučinio įvaizdžiu, kuris yra pagrindinis temos įvaizdis. 
Etinio meilės įvykio ir pomirtinio pasimatymo su mylimą- 
ja bei su tuo susijusių etinių poelgių užduoties aspektai — 
ištikimybė, apsivalymas ir kt., kurie estetiškai apdoroti 
pasirodė Dantės lyrikoje, tikras absoliutus būsimasis įvy- 
kis tikroje ateityje - suardytų vaizdinį bei ritminį visumos 

išbaigtumą. Tikras tikėjimas būsimu pasimatymu ir viltis 
(kuriais gal ir gyveno autorius, Puškinas, nors jo biografija 
daro šį spėjimą abejotiną, ta pati tema - Žukovskio kūry- 
boje), jei būtų tik tikima ir viliamasi (t. y. jei autorius abso- 
liučiai sutaptų su savo herojumi), negalėtų sukurti nieko 
išbaigta ir sau pakankama, galėtų tik pratęsti tikrąją atei- 
tį - anapus prasminės ateities. Įvykis išbaigiamas iš kitos 
emocinės-valinės pozicijos jo visumos atžvilgiu, kuri susie- 
jo šį įvykį su esamais jo dalyviais, vertybiniu centru pada- 
rė ne šio išgyvenimo ir siekimo objektą (tikrąjį pomirtinį 
pasimatymą), o patį herojaus, kaip vertybinio centro, išgy- 
venimą ir objekto siekimą. Mums visai nereikia Žinoti, ar 
Puškinas iš tikrųjų sulaukė pomirtinio bučinio, nereikia fi- 
losofiškai, religiškai ir etiškai pagrįsti pomirtinio susitiki- 
mo ir prisikėlimo galimybės bei būtinybės (nemirtingumas 
kaip tikrosios meilės postulatas), įvykis mums yra visiš- 
kai išbaigtas ir išspręstas; nors prozinė analizė galėtų ir tu- 
rėtų filosofiniu bei religiniu požiūriu šią temą atitinkamai 
pagilinti: juk meilės postuluojamas nemirtingumas, ontolo- 
ginė amžinojo atminimo galia („kas nepamiršo, nepraras', 
„tos dovanos, kurią Dievas pasiima atgal, atkakli širdis ne- 
praranda“*) - viena iš giliausių visų laikų erotinės lyrikos 
temų (Dantė, Petrarca, Novalis, Žukovskis, Solovjovas, Iva- 
novas ir kt.). 

Ši begalinė, įtempta, visuomet atvira filosofijos tema ir 
galimas etinis gyvenimo poelgis išbaigiamas, kai autorius 
susieja įvykį (kurio užduotoji prasmė yra ši tema) su kon- 
krečiu žmogumi-herojumi, be to, šis žmogus-herojus gali 
sutapti su žrmogumi-autoriumi (beveik visada taip ir būna), 
bet kūrinio herojus niekada negali sutapti su jį kuriančiu 
autoriumi, priešingu atveju nebūtų meno kūrinio. Jeigu au- 
toriaus reakcija susilieja su herojaus reakcija — juk taip [?] 
kartais [?] gali sutapti jų pažintinės-etinės pozicijos, - ji nu- 

kreipiama tiesiogiai į objektą ir prasmę, autorius pradeda 
pažinti pasaulį ir elgtis kartu su herojumi, bet praranda sa- 
vo meninę jį išbaigiančią žiūrą. Beje, dažnai taip ir atsitin- 
ka. Reakcija, tiesiogiai susijusi su objektu, vadinasi, ir pa- 
sakymo intonacija, negali būti produktyvi estetiškai, bet 
vien pažintine ir etine prasme, estetinė reakcija yra reak- 
cija į reakciją, ne į patį objektą ir prasmę, o į objektą bei pras- 
mę tam tikram Žmogui, susijusius su konkretaus Žmogaus 
vertybėmis. Mūsų pjesėje per lyrinį herojų [neįsk.] įvesta 
pažintinė-etinė tema, tikėjimas ir viltis [neįsk.]. Koks gi šis 
herojus ir koks yra autoriaus santykis su juo? Apie tai čia 
tik keletas išankstinių pastabų. Pradėsime nuo santykio, 
nes kūrybinis santykis ir nulemia objektą; autoriaus san- 
tykis su lyriniu herojumi čia grynai ir tiesiogiai formalus- 
estetinis: pažintinis-etinis vertybiškai konotuotas herojaus 
išgyvenimas - jo reakcija į objektą — čia yra tiesioginis for- 
muojančios ir apdainuojančios estetinės autoriaus reakci- 
jos objektas, galima sakyti, kad herojaus išgyvenimai čia 
tiesiogiai išlieti vaizdu ir ritmu, todėl ir atrodo, kad nėra 
autoriaus arba nėra herojaus - yra vienas vertybiškai išgy- 
venantis asmuo. Tuo tarpu - tai parodysime vėliau - epe, 
ir ypač romane, o kartais ir lyrikoje (Heine) herojus bei jo 
išgyvenimas, jo objektinė emocinė-valinė pozicija tiesiogiai 
neišsilieja gryna estetine forma, o įgauna išankstinį pa- 
žintinį-etinį autoriaus vertinimą, t. y. autorius, prieš rea- 
guodamas į herojų tiesiogiai estetiškai-formaliai, reaguoja 
pažintiniu-etiniu būdu ir jau po to pažintiniu-etiniu būdu — 
moraliai, psichologiškai, socialiai, filosofiškai, [neįsk.] ir 
kt. - įvertintą herojų išbaigia grynai meniškai, ir taip būna 
net tada, kai herojus labai autobiografiškas, be to, šis pažin- 
tinis bei etinis herojaus įvertinimas visuomet būna labai 
suinteresuotas, intymus ir asmeniškas. Toks pažintinis-eti- 
nis įvertinimas taip glaudžiai ir esmiškai susijęs su po to 

atliekamu estetiniu įforminimu, kad net abstrakti analizė 
jų beveik neskiria, čia įvyksta tiesiogiai protu beveik ne- 
suvokiamas perėjimas nuo vienos kūrybinės pozicijos prie 
kitos. Iš tiesų, pabandykite atskirti formalią meninę prie- 
monę nuo pažintinio bei moralinio vertinimo heroizacijos, 
humoro, ironijos, satyros atvejais, išskirti grynai formalią 
meninę heroizacijos, ironijos, humoro priemonę - to nie- 
kada nepavyks padaryti [neįsk.], be to, tai ir nebūtina at- 
liekant analizę, čia ypač akivaizdžiai pasiteisina tai, jog ana- 
lizė neišvengiamai apima ir formą, ir turinį. Kita vertus, 
šiais atvejais ypač aiškiai atsiskleidžia autoriaus vaidmuo 
bei gyvas jo santykio su herojumi įvykis. 

Grynajai lyrikai būdinga tai, kad objektinė herojaus re- 
akcija yra nepakankamai išplėtota ir neprincipinė, autorius 
tarsi sutinka su jos pažintiniu bei etiniu turiniu, nesisteng- 
damas jo principingai svarstyti, vertinti ir apibendrinti, ir 
formalus išbaigimas atliekamas neskausmingai ir lengvai. 
Lyrika tuo ir panaši į spontanišką dainą, kurioje išgyveni- 
mas tarsi pats save apdainuoja, sielvartas ir sielvartauja ob- 
jektiškai (etiškai), ir tuo pat metu save apdainuoja, vienu 
metu verkia ir apdainuoja savo verksmą (estetinis savęs 
guodimas). Žinoma, kaip ir bet kurioje raiškoje, čia esama 
susidvejinimo į herojų ir autorių, jo nebūna vien neartiku- 
liuoto spontaniško kauksmo, klyksmo iš skausmo atveju, 
tad būtina šią skirtį pripažinti ir iki galo įsisąmoninti. Tik 
čia šis santykis yra ypatingas - jis raminamas ir geidžia- 
mas, herojus nebijo ir nesigėdija būti išreikštas, o autoriui 
nereikia su juo kovoti, jie tarsi sukurti vienas kitam. Tačiau 
reikia pasakyti, kad šis lyrikos spontaniškumas turi ribas: 
lyrinis sielos įvykis gali išsigimti į sielos gyvenimo epizo- 
dą, kita vertus, gali tapti nenuoširdus: iki galo neapgalvo- 
tas, neišjaustas herojaus ir autoriaus santykis, jų abipusis 
nesupratimas, baimė pažvelgti tiesiai vienas kitam į akis 

rikoje, taip atsiranda disonuojančių, į visumą neįsiliejančių 
tonų. Galima ir sintetinė [?] lyrika, neapsiribojanti atskiro- 
mis sau pakankamomis pjesėmis, galimos lyrinės knygos 
(„Vita nuova“, iš dalies Petrarcos sonetai, naujaisiais lai- 
kais prie to artėja V. Ivanovas, Rilkės „Stundenbuch“) ar 
bent jau lyriniai ciklai. Taip siejant lyrines pjeses į didelę 
visumą, nepakanka vien bendros temos, bet pirmiausia bū- 
tinas herojaus bei jo pozicijos vientisumas; kai kuriais at- 
vejais net galima kalbėti apie lyrinio herojaus charakterį. 
Išsamiau apie tai - vėliau. Bet kuriuo atveju kalbant apie 
lyriką lieka teisingas mūsų teiginys apie tiesioginį grynai 
estetinį autoriaus santykį su herojumi, kurio emocinė-va- 
linė pozicija, pažintinis-etinis kryptingumas neturi aiškaus 
objekto ir yra neprincipinis. Toks yra ir mūsų pjesės hero- 
jus bei jo santykis su autoriumi, detaliai jo čia analizuoti 
kol kas negalime: jo laikysena neprincipinė, autorius jos ne- 
vertina ir neapibendrina, o tiesiog įtvirtina kaip gražią [?] 
(lyrinis priėmimas). Tačiau ta pati tema (jos pažintinis-eti- 
nis aspektas) epe arba net lyrikoje galėtų būti kitaip įveda- 
ma turint kitą herojų, formuojant kitokį jo santykį su auto- 
riumi. Priminsime, kad panaši tema, bent jau rutuliojama 
beveik ta pačia pažintine ir etine kryptimi, visai kitaip [ne- 
įsk.] Lenskio charakterį: „Jis dainavo apie išsiskyrimą ir 
sielvartą, apie kažką ir padūmavusias tolumas...“; „Mūsų 
gyvenimo tikslas jam atrodė viliojanti paslaptis; dėl jos jis 
galvą laužė ir įtarinėjo vykstant stebuklus“. Šiuo atveju ta 
pati tema visiškai netenka savo pažintinio bei etinio autori- 
tetingumo, todėl tampa tik konkretaus žmogaus, Lenskio, 
meninio apibūdinimo, atliekamo humoristiniu parodijos 
tonu, dalimi; šiuo atveju autoriaus reakcija lėmė ir žodžių 
parinkimą, ir visos emocinės-valinės, pažintinės-etinės, ob- 
jektinės herojaus pozicijos intonacijas, autorius herojų ne 

tik meniškai-formaliai, bet pirmiausia pažintiniu bei etiniu 
būdu įvertina ir apibūdina (beveik apibendrina iki tipo), ir 
tai [neįsk.], persmelkia grynai estetinę išbaigiamąją formą. 
Formos nuo vertinimo negalima atskirti ir Lenskio eilėse 
„Kur, kur jūs prapuolėt“ - šioje blogo romantizmo paro- 
dijoje. Šis visą eilėraščio formos ir turinio struktūrą per- 
smelkiantis vertinimas paskui eksplikuojamas, išsakomas 
tiesiai — „jis šitaip rašė, painiai ir vangiai...“ Šiuo atveju au- 
toriaus požiūris į herojų nėra tiesiogiai lyrinis. 

(Reikia visuomet turėti omenyje, kad emocinė-valinė re- 
akcija neatskiriama nuo objekto bei jo vaizdinio - ji visada 
objektinė-vaizdinė, kita vertus, ir objektas niekada nėra 
duotas kaip gryna indiferentinė objektyvybė: juk vien tuo, 
kad prakalbau apie objektą, atkreipiau į jį dėmesį, išskyriau 
ir patyriau, aš jau užėmiau jo atžvilgiu emocinę-valinę po- 
ziciją, įgijau vertybinę nuostatą; dėl to emocinė-valinė au- 
toriaus reakcija reiškiasi ir pasirenkant herojų, temą bei fa- 
bulą, žodžius jai išreikšti, renkantis bei kuriant įvaizdžius 
ir kt., o ne tik ritmu bei intonacija, kuri kūrinyje apskritai 
nepažymėta, tik numanoma ir skaitant akimis neišreiš- 
kiama garsiai - nors fiziologinis bei [neįsk.] atitikmuo yra: 
akių, lūpų, veido mimikos išraiška, alsavimas ir kt., bet ši 
išraiška, žinoma, neadekvati; tą patį reikia pasakyti ir apie 
emocinę-valinę herojaus reakciją, kuri reiškiasi visais me- 
no kūrinio aspektais; tad mes intonaciją išskiriame vien dėl 
to, kad ji specialiai išreiškia tik emocinę-valinę reakciją bei 
objekto tonalumą ir kitos funkcijos neturi. Apskritai visi 
išskirtieji žodžio ir meninės visumos elementai: objektas, 
įvaizdis, ritmas, intonacija ir kt. - išskiriami tik abstrakčiai, 
tikrovėje jie susilieja į konkrečią visumos vienovę, persmel- 
kia ir sąlygoja vieni kitus. Todėl ir draminiame dialoge he- 
rojaus emocinę-valinę poziciją išreiškia ne tik jo žodžių 
intonacija, bet ir jų parinkimas, objektinės reikšmės bei jų 

keliami vaizdiniai. O kartu šie aspektai atlieka kitas funkci- 
jas: ne tik ritmas, bet ir vieta, kurią dialoge užima tam tikra 
herojaus replika, ir viso dialogo vieta visumoje, jo intona- 
cinis atspalvis, o kartais jo objektinė reikšmė bei įvaizdžiai 
išreiškia ne tik herojaus reakciją, bet ir ją apimančią auto- 
riaus reakciją, jo poziciją visumos bei dalių atžvilgiu. Pažin- 
tinio bei etinio herojaus vertinimo, atliekamo prieš forma- 
lų meninį jo apibūdinimą ir jį nulemiančio, nereikia įsivaiz- 
duoti kaip diskursyviai užbaigto, juo labiau kad herojaus 
visumos atžvilgiu dominuoja, be abejo, ne pažintinė, o eti- 
nė prieiga, tuo tarpu filosofinis-pažintinis aspektas domi- 
nuoja kalbant apie temą bei atskirus herojaus aspektus, jo 
pasaulėžiūros [neįsk.|. Herojaus visuma - totali herojaus 
ekspresija —- yra grynai etinė (jei apskritai galima kalbėti 
apie neestetinę visumą), ji priklauso ne diskursyviam, o 
emociniam-valiniam režimui: [neįsk.] gėda, [neįsk.] men- 
kystė, šventumas, autoritetingumas, asmenybės teisumas, 
meilė ir kt. Kartojame dar kartą, kad šios pažintinės bei eti- 
nės apibrėžtys beveik neatskiriamos nuo formalių-esteti- 
nių apibūdinimų. [neįsk.]; konkretus žmogus apskritai ne 
[neįsk.] niekur, išskyrus meną, dar gyvenime, bet ir čia jis 
pakankamai estetizuotas. Jau tai, kad pažintinis bei etinis 
apibūdinimas taikomas Žmogaus visumai, aprėpia jį visą, 
yra estetinis aspektas. Etiniu apibūdinimu tam tikras žmo- 
gus nusakomas užduoties aspektu, be to, ši užduotis tam- 
pa vertybiniu centru, pakanka jį perkelti į duotį - ir apibū- 
dinimas jau bus visiškai estetinis. Galima sakyti, kad, prieš 
užimdamas grynai estetinę poziciją herojaus ir jo pasaulio 
atžvilgiu, autorius turi užimti grynai gyvenimiškąją.) Rit- 
mas čia yra prasminis objekto aspektas. Tai ne kūrinio, o 
jo objekto, pasaulio konteksto, dalis. 

Visi išskirtieji mūsų pjesės meninės visumos elementai: 
objektiniai aspektai (tėvynė, svečia šalis, toluma, ilgai), ob- 

jektinė prasminė visuma (gamta), plastiniai ir tapybiniai 
įvaizdžiai (trys pagrindiniai) — vidinė erdvė, vidinis laiko 
ritmas (vidinis laikas), emocinė-valinė herojaus bei auto- 
riaus pozicija ir ją atitinkantys intonaciniai [neįsk.], išori- 
nis laiko ritmas, rimavimas bei išorinė kompozicija (kurios 
formos čia, žinoma, negalėjome specialiai išanalizuoti) ir 
pagaliau tema, t. y. visi konkretūs vienatiniai kūrinio ele- 
mentai bei jų architektoninė organizacija bendrame meni- 
niame įvykyje, realizuojami apie vertybinį žmogaus - he- 
rojaus centrą, būtis čia absoliučiai sužmoginama vienatinio 
įvykio kontekste: visa, kas čia yra ir yra reikšminga, tėra 
šio ŽMogaus gyvenimo įvykio ir jo likimo dalis. Tuo pjesės 
analizę galima baigti. 

Analizuodami šiek tiek užbėgdavome į priekį: kalbėjo- 
me ne vien apie žmogų - estetinės žiūros centrą, bet jau ir 
apie herojų, ir net palietėme autoriaus santykį su juo. 

Žmogus yra bet kokios estetinės žiūros galimybės są- 
lyga, nesvarbu, ar ji įkūnijama užbaigtu meno kūriniu, ar 
ne, bet tik kūrinyje pasirodo konkretus herojus, be to, kai 
kurie aspektai gali būti estetizuoti ir be tiesioginio ryšio su 
juo, o susieti su žmogumi apskritai, kaip mūsų pavyzdy- 
je, kur gamta sugyvinama tiesiogiai, nepriklausomai nuo 
fabulos, įtraukiančios ją į konkretaus herojaus gyvenimo 
įvykį. Herojus — tai jau ne galimybės sąlyga, o konkretus 
estetinės žiūros objektas, tiesa, objektas par excellence, nes 
išreiškia pačią jos esmę, mat į žmogų galima žiūrėti ne tik 
kaip į vertingą žmogiškąją duotį (biologinis homo sapiens, 
etinio poelgio žmogus, istorinis žmogus), žmogiškosios 
duoties aspektu galima pažvelgti į bet kokį objektą, ir šis 
požiūris bus estetinis, tačiau herojaus tikrąja šio žodžio 
prasme čia nebus. Pavyzdžiui, gamta, kuri estetinėje Žiū- 
roje sužmoginama, bet neturi konkretaus herojaus (kaip ir 
konkretaus autoriaus, čia yra su žiūra [?] sutampantis au- 

torius, bet jis visiškai pasyvus ir receptyvus [?], nors pasy- 
vumo mastas būna skirtingas). Meno kūrinys galimas ir be 
konkrečiai išreikšto herojaus: gamtos aprašymas, filosofi- 
nė lyrika, estetizuotas aforizmas, romantikų fragmentas ir 
kt. Ypač dažnai kūrinių be herojaus pasitaiko kituose me- 
nuose: beveik visa muzika, ornamentika, arabeska, peiza- 
žas, nature morte, visa architektūra ir kt. Tiesa, riba tarp 
žmogaus - žiūros prielaidos ir herojaus - žiūros objekto 
dažnai darosi paslanki: mat estetinė žiūra yra apskritai lin- 
kusi išskirti konkretų herojų, šia prasme kiekvienoje Žiū- 
roje slypi herojaus tendencija, jo tikimybė; kiekviename es- 
tetiniame objekto pagavos akte tarsi snaudžia tam tikras 
žmogaus vaizdinys - kaip marmuro luite skulptoriui. Ne 
tik etinis bei istorinis, bet ir grynai estetinis aspektas mi- 
tologinėje pasaulėvokoje skatino medyje regėti driadę, ak- 
menyje - oreadę, vertė iš vandenų kilti nimfas, gamtos įvy- 
kiuose įžvelgti tam tikrų dalyvių gyvenimo įvykius. Iki 
galo įvertinti įvykio [neįsk.] bei emocinę-valinę autoriaus 
poziciją galima tik konkretaus herojaus atžvilgiu. Todėl ga- 
lima tvirtinti, kad be herojaus nebūna estetinės žiūros bei 
meno kūrinio, tik privalu skirti tikrąjį, išreikštąjį, ir poten- 
cialų herojų, kuris tarsi siekia prasilaužti pro bet kurio me- 
ninės žiūros objekto kiautą. Tad ten, kur konkretaus hero- 
jaus nėra, siekiant paaiškinti vertybinę autoriaus poziciją 
estetinės visumos ir kiekvienos jos dalies atžvilgiu, bus 
svarbu žiūros objekte slypinčias herojaus potencijas aktu- 
alizuoti iki kiek galima konkretesnio įvaizdžio. Vėliau mes 
pamatysime, kad pusiau filosofinių, pusiau meninių pa- 
saulio koncepcijų - tokios yra Nietzsches, iš dalies Scho- 
penhauerio koncepcijos - pamatas yra gyvas autoriaus 
santykio su pasauliu įvykis, panašus į menininko santykį 
su savo herojumi, ir norint suprasti tokias koncepcijas, rei- 
kia tam tikru mastu antropomorfinio pasaulio - jų mąsty- 

mo objekto. Vis dėlto toliau griežtai skirsime būtent herojų 
bei žmogų kaip estetinės žiūros prielaidą, herojaus poten- 
ciją, nes tikrojo herojaus struktūra yra visiškai savita ir į ją 
įeina daug ypač svarbių dalykų, kurių neturi potencialus 
herojus; be to, tikrasis herojus įkurdinamas potencialaus 
herojaus iš dalies jau estetizuotame pasaulyje ir nepanaiki- 
na [?] pastarojo darbo (kaip ir mūsų pavyzdyje estetizuota 
gamta). Be to, herojaus formos ir turinio atmainų apibrėž- 
tys — charakteris, tipas, personažas, teigiamas, lyrinis he- 
rojus ir jų potipiai — beveik netinka potencialiam herojui, 
nes jomis nusakomas jau aktualizuotas herojus. Iki šiol mes 
aiškinome tik bendrąsias žmogaus, kaip meninės žiūros 
prielaidos, funkcijas, bet meninė žiūra reiškiasi ir ten, kur 
konkretaus herojaus nėra ir tik iš dalies numatoma jo funk- 
cija kūrinyje, nes potencialus ir realizuotas herojus iš tie- 
sų linksta vienas į kitą ir dažnai nejučia virsta vienas kitu. 
Žmogus yra vertybinis meninės žiūros formos ir turinio 
centras, bet tam tikro meno kūrinio centre konkretaus he- 
rojaus gali ir nebūti; jo gali apskritai nebūti, pirmą planą 
jis gali užleisti temai, taip ir yra mūsų lyrinėje pjesėje — 
konkretus herojaus veidas čia nesvarbus. Tačiau kadangi 
konkretus herojus yra visiškai arti paties meninės žiūros 
principo (įžmoginimo) ir iš jo geriausiai matyti kūrybinis 
autoriaus požiūris, analizuoti visada reikia pradėti nuo he- 
rojaus, 0 ne nuo temos, priešingu atveju galima nepaste- 
bėti, kaip tema įkūnijama per potencialų herojų - žmogų, 
t. y. netekti paties meninės žiūros centro bei jos konkrečią 
architektoniką pakeisti proziniu samprotavimu. 

Vertėtų pridurti, kad kalba, kurią tam tikru mastu iš 
anksto atranda rašytojas, yra labai estetizuota, mitologiška 
ir antropomorfiška, ji linksta į vertybinį centrą - žmogų; 
dėl to estetizmas giliai persmelkia visą mūsų mąstyseną, 
ir filosofinė mintis, net pasiekusi savo aukštumas, iki šiol 

yra šališkai žmogiška. Tai pateisinama, bet tik iki tam tik- 
ros ribos, kuri dažnai peržengiama. Kalba - arba, tiksliau, 
kalbos pasaulis — taip pat tarsi turi savo potencialų herojų, 
kurį kalbėdami gyvenime aš ir kitas aktualizuojame, ir tik 
specializacijos bei atsiribojimo nuo kitų tendencijų atveju 
estetinis intencionalumas pradeda diferencijuotis, iškyla 
herojus beijo autorius, ir gyvenimiškasis šios jų diferencia- 
cijos, kovos bei abipusių santykių įvykis išsilieja į užbaigtą 
meno kūrinį bei sustingsta jame. 

Suformuluosime šio skyriaus išvadas. 

Estetinė kūryba įveikia pažintinę bei etinę begalybę ir 
užduotį, visus būties ir prasminės užduoties aspektus su- 
siedama su konkretaus Žmogaus duotimi kaip jo gyveni- 
mo įvykiu, likimu. Žmogus yra konkretus estetinio objek- 
to architektonikos vertybinis centras; apie jį realizuojamas 
visų objektų unikalumas bei konkreti jų visumos įvairovė 
(prasmės plotmėje - atsitiktinė ir lemtinė), ir visi objektai 
bei aspektai susivienija į išbaigto gyvenimo įvykio laikinę, 
erdvinę bei prasminę visumą. Visa, kas įeina į meninę visu- 
mą, tampa vertinga, bet tai ne užduota ir sau reikšminga 
vertybė, o iš tikrųjų reikšminga Žmogaus likime kaip tai, 
ko atžvilgiu jis užėmė emocinę-valinę objektinę poziciją. 
Žmogus - tai estetinės žiūros sąlyga; jeigu jis tampa jos ob- 
jektu —ojis visada ir esmingai to siekia, - jis tampa šio kū- 
rinio herojumi. Kiekviena meninės visumos vertybė įpras- 
minama dviejuose vertybiniuose kontekstuose: herojaus 
kontekste —- pažintiniame-etiniame, gyvenimiškame, ir iš- 
baigiamajame autoriaus kontekste - pažintiniame-etinia- 
me bei formaliame-estetiniame, be to, šie vertybiniai kon- 
tekstai persmelkia vienas kitą, tačiau autoriaus kontekstas 
siekia apglėbti ir užsklęsti herojaus kontekstą. 

Kiekvienos objektinės reikšmės pasirinkimas, kiekvie- 
no įvaizdžio struktūra bei kiekvienas intonacinis-ritminis 

tonas yra nulemtas ir veikiamas abiejų sąveikaujančių ver- 
tybinių kontekstų. Estetinė formą kurianti reakcija yra re- 
akcija į reakciją, vertinimo vertinimas. 

Autorius ir herojus susitinka gyvenime, juos sieja gry- 
nai gyvenimiški pažintiniai bei etiniai santykiai, jie kovoja 
vienas su kitu - net jei jie susitinka viename Žmoguje - ir 
šis jų gyvenimo, įtampos bei kovos įvykis sustingsta me- 
ninėje visumoje į architektoniškai pastovų, bet dinamišką 
bei gyvą formalų-turininį autoriaus ir herojaus santykį, ku- 
ris nepaprastai svarbus kūrinio gyvenimui suprasti. Kita- 
me skyriuje mes ir sutelksime dėmesį kaip tik į šio santykio 
problemą. 

Architektoniškai patvarų ir dinamiškai gyvą autoriaus 
požiūrį į herojų reikia suprasti kaip bendrą principinį pa- 
grindą, ir kartu turi būti suprastos įvairios individualios 
atmainos, kurias šis požiūris įgyja viename ar kitame vie- 
no ar kito autoriaus kūrinyje. Mūsų tikslas yra aprašyti tik 
šį principinį pagrindą, po to tik trumpai nubrėšime jo indi- 
viduacijos kelius bei tipus ir galiausiai patikrinsime mūsų 
išvadas, analizuodami autoriaus požiūrį į herojų Dostojevs- 
kio, Puškino bei kitų rašytojų kūryboje. 

Jau pakankamai kalbėjome apie tai, jog kiekvienas kū- 
rinio aspektas duotas mums per autoriaus reakciją į jį, api- 
mančią ir objektą, ir herojaus reakciją į šį objektą (reakciją į 
reakciją); taigi autorius intonuoja kiekvieną savo herojaus 
detalę, kiekvieną jo bruožą, kiekvieną jo gyvenimo įvykį, 
kiekvieną jo poelgį, jo Mintis, jausmus, panašiai kaip ir mes 
gyvenime vertindami reaguojame į kiekvieną mus supan- 
čių Žmonių poelgį; bet gyvenime šios reakcijos yra padri- 
kos, tai reakcijos būtent į atskiras apraiškas, 0 ne į visą žmo- 
gų, jo visumą; net kai pateikiame baigtinį viso Žmogaus 
apibūdinimą, apibūdiname jį kaip puikų, piktą, gerą žmo- 
gų, egoistą ir pan., šie apibūdinimai išreiškia tą gyveni- 
mišką praktinę poziciją, kurią užimame jo atžvilgiu, ne tiek 
apibūdina jį, kiek pateikia prognozę, ko galima ir ko ne- 
galima iš jo tikėtis, pagaliau tai arba tiesiog atsitiktiniai vi- 
sumos įspūdžiai, arba nevykęs empirinis apibendrinimas; 
mus gyvenime domina ne žmogaus visuma, o tik atskiri jo 
poelgiai, su kuriais tenka susidurti ir kuriais mes vienaip 

ar kitaip suinteresuoti. Toliau matysime, kad mažiausiai 
sugebame ir galime suvokti savo asmenybės visumą. Tuo 
tarpu meno kūrinyje autoriaus reakcija į atskiras herojaus 
apraiškas yra vientisa reakcija į herojaus visumą, ir visos 
atskiros jo apraiškos yra reikšmingos charakterizuojant šią 
visumą kaip jos aspektai. Ši reakcija į žmogaus-herojaus 
visumą ir yra būtent estetinė, ji sukaupia visus pažintinius 
ir etinius apibūdinimus bei vertinimus ir iš jų sukuria vien- 
tisą bei vienatinę konkrečią ir vaizdingą, o kartu ir prasmi- 
nę visumą. Ši visa apimanti reakcija į herojų yra principi- 
nė ir produktyvi, kūrybinė. Apskritai bet koks principinis 
santykis yra kūrybinis ir produktyvus. Tai, ką vadiname 
tam tikru gyvenimo, pažinimo bei poelgio objektu, konkre- 
tumą ir individualumą įgyja tik per mūsų santykį su juo: 
mūsų požiūris nulemia objektą ir jo struktūrą, bet ne at- 
virkščiai; tik tada, kai šis požiūris dėl mūsų kaltės tampa 
atsitiktinis, tarsi kaprizingas, kai atsisakome principingo 
santykio su daiktais bei pasauliu, objekto konkretybė išky- 
la prieš mus kaip kažkas svetima ir nepriklausoma bei pra- 
deda irti, ir mes patys pasiduodame atsitiktinumui, neten- 
kame savęs, prarandame ir patvarų pasaulio konkretumą. 

Ne iš karto ir autorius pasiekia neatsitiktinį ir principi- 
nį kūrybinį herojaus matymą, ne iš karto jo reakcija tampa 
principinė bei produktyvi ir iš nuoseklaus vertybinio san- 
tykio išsirutulioja herojaus visuma: daugybę grimasų, atsi- 
tiktinių kaukių, nenatūralių gestų, netikėtų poelgių patirs 
herojus dėl tokių atsitiktinių emocinių-valinių reakcijų, 
dvasinių autoriaus įgeidžių, per kurių chaosą jam tenka 
skverbtis iki savo tikrosios vertybinės pozicijos, kol jo at- 
vaizdas pagaliau susiklosto į stabilią, adekvačią visumą. 
Kiek skraisčių reikia nuimti nuo paties artimiausio, atrody- 
tų, gerai pažįstamo Žmogaus veido, skraisčių, kurias ant 
jo užtraukė mūsų atsitiktinės reakcijos, požiūriai bei atsi- 

tiktinės gyvenimo situacijos, kad pamatytume jo tikrą ir vi- 
suminį žvilgį. Menininko kova dėl konkretaus ir stabilaus 
herojaus atvaizdo iš esmės yra ir jo kova su pačiu savimi. 

Šio proceso, kaip pagal psichologinius dėsnius vykstan- 
čio reiškinio, tiesiogiai analizuoti negalime, su juo susidu- 
riame tik tiek, kiek jis yra nusėdęs meno kūrinyje, t. y. su jo 
idealia, prasmine istorija bei jos idealiu prasminiu dėsnin- 
gumų; kokios buvo jo laikinės sąlygos, psichologinis taps- 
mas - apie tai tegalima spėlioti, bet su estetika tai nesusiję. 

Šią idealią istoriją autorius mums pasakoja tik savo kū- 
rinyje, o ne autorinėje išpažintyje, jei tokia yra, ir ne pasi- 
sakymuose apie kūrybos procesą; į tai reikia Žiūrėti itin at- 
sargiai dėl tokių sumetimų: totali objekto visumą kurianti 
reakcija aktyviai realizuojama, bet neišgyvena savęs kaip 
ko nors konkretaus, jos konkretybė atsispindi jau sukurta- 
me produkte, t. y. objekte, kurį ji įformina; autorius reflek- 
tuoja emocinę-valinę herojaus poziciją, bet ne savo pozici- 
ją herojaus atžvilgiu; pastarąją jis realizuoja, ji objektinė, 
bet pati netampa žiūros bei reflektuojančio išgyvenimo ob- 
jektų; autorius kuria, bet savo kūrybą mato tik per objektą, 
kurį įformina, t. y. mato tik tampantį kūrybos produktą, o 
ne vidinį psichologiškai konkretų jos procesą. Ir tokie yra 
visi aktyvūs kūrybiniai išgyvenimai: jie išgyvena savo ob- 
jektą ir save objekte, bet ne patį savo išgyvenimo procesą; 
kūrybinis darbas išgyvenamas, bet išgyvenimas negirdi ir 
nemato savęs, 0 tik kuriamą produktą arba objektą, į kurį 
jis nukreiptas. Todėl menininkas neturi ką pasakyti apie sa- 
vo kūrybos procesą - jis visas sukurtame produkte, ir jam 
telieka nurodyti mums savo kūrinį, iš tikrųjų tik ten mes 
jo ir ieškosime. (Techniniai kūrybos aspektai, meistrišku- 
mas suvokiamas, bet iš objekto vidaus.) Tačiau kai meni- 
ninkas pradeda kalbėti apie savo kūrybą, aplenkdamas patį 
kūrinį bei tarsi jį papildydamas, jis paprastai pakeičia sa- 


114 


Autoriaus požiūrio į herojų problema 


vo tikrąjį kūrybinį santykį, kurio neišgyveno savo sieloje, 
o įgyvendino kūrinyje (neišgyveno aktyviai kurdamas, nes 
išgyveno herojų) savo nauju ir daugiau receptyviu požiū- 
riu į jau sukurtą kūrinį. Kai autorius kūrė, jis išgyveno tik 
savo herojų ir jo paveikslu atskleidė visą savo principinį 
kūrybinį požiūrį; tuo tarpu kaip Gogolis ar Gončiarovas 
pradėdamas autorinėje išpažintyje kalbėti apie savo hero- 
jus, jis išsako savo tikrąjį požiūrį į jau sukurtus ir konkre- 
tizuotus personažus, išsako įspūdį, kurį jie dabar jam daro 
kaip meniniai įvaizdžiai, bei tą požiūrį, kurį jis yra susida- 
ręs apie juos kaip gyvus konkrečius žmones - visuomeni- 
nį, moralinį ir kt.; jie jau pasidarė nuo jo nepriklausomi, ir 
jis pats, aktyvus jų kūrėjas, tapo toks pat nepriklausomas 
nuo savęs - žmogus, kritikas, psichologas arba moralistas. 
Tačiau jei atsižvelgiame į visus atsitiktinius veiksnius, da- 
rančius įtaką autoriaus kaip žmogaus pasisakymams apie 
jo herojus: į kritiką, jo tikrąsias pažiūras, kurios galėjo smar- 
kiai pasikeisti, jo norus bei pretenzijas (Gogolis), praktinius 
sumetimus ir kt., darosi akivaizdu, kokia nepatikima me- 
džiaga turėtų būti šie autoriaus pasisakymai apie herojaus 
kūrimo procesą. Ši medžiaga turi didžiulę biografinę ver- 
tę, ji gali tapti vertinga ir estetikai, bet tik po to, kai bus nu- 
šviesta meninės kūrinio prasmės [neįsk.]. Autorius kaip kū- 
rėjas mums padės suvokti ir autorių kaip Žmogų, 0 po to 
galbūt nušviečiančią bei aiškinamąją vertę įgis ir jo pasisa- 
kymai apie savo kūrybą. Ne tik sukurti herojai atitrūksta 
nuo jų kūrybos proceso ir pradeda savarankiškai gyventi 
pasaulyje, bet ir tikrasis juos sukūręs autorius. Dėl to ir rei- 
kia akcentuoti kūrybinį autoriaus bei jo visuminės reakci- 
jos į herojų produktyvumą: autorius nėra išgyvenanti siela, 
ir jo reakcija nėra pasyvus jausmas ar recepcinė pagava, au- 
torius — tai vienintelė aktyviai formuojanti energija, kylanti 
ne iš psichologiškai suprantamos sąmonės, o pasirodanti 

nekintamai reikšmingame kultūros produkte, aktyvi jo re- 
akcija matoma iš aktyvaus požiūrio į herojaus visumą, ku- 
rios struktūrą jis lemia, iš herojaus įvaizdžio sandaros, iš 
to, kaip jis pasirodo, intonavimo bei prasminių akcentų. 

Tik suvokus šią principinę kūrybinę totalią autoriaus 
reakciją į herojų, suvokus patį herojaus matymo principą, 
pagimdantį jį kaip visais savo aspektais konkrečią visumą, 
galima įvesti griežtą tvarką apibūdinant herojaus tipų for- 
mą ir turinį, nedviprasmiškai juos nusakyti ir sukurti neat- 
sitiktinę sisteminę jų klasifikaciją. Šioje žodinės kūrybos es- 
tetikos ir ypač literatūros istorijos srityje iki šiol viešpatauja 
visiškas chaosas. Čia kiekviename žingsnyje painiojami 
skirtingi požiūriai, skirtingos prieigos, skirtingi vertinimo 
principai. Teigiami ir neigiami herojai (autoriaus požiūris), 
autobiografiniai ir objektyvūs herojai, idealizuoti ir realis- 
tiniai, heroizacija, satyra, humoras, ironija; epinis, draminis, 
lyrinis herojus, charakteris, tipas, personažas, fabulinis he- 
rojus, garsioji sceninių amplua klasifikacija: meilužis (ly- 
rinis, draminis), rezonierius, prasčiokas ir kt. — visos šios 
klasifikacijos bei apibrėžtys yra visiškai nepagrįstos, nesu- 
derintos vienos su kitomis, o ir vieningo principo jas susi- 
steminti bei pagrįsti nėra. Paprastai šios klasifikacijos dar 
nekritiškai sukryžminamos. Rimčiausias pastangas prin- 
cipingai apibrėžti herojų deda biografiniai bei sociologiniai 
metodai, bet ir jie pakankamai giliai nesuvokia herojaus ir 
autoriaus pagrindinio kūrybinio santykio kaip formalaus 
estetinio principo, pakeičia jį pasyviais ir kuriančiai sąmo- 
nei išoriškais psichologiniais bei socialiniais santykiais ir 
veiksniais: herojus ir autorius tampa ne meninės kūrinio 
visumos aspektais, o proziškai suprantamo psichologinio 
bei socialinio gyvenimo dalyviais. 

Net rimtame ir uoliame literatūros istorijos darbe yra 
visiškai įprasta samstyti biografinius duomenis iš kūrinių 

ir atvirkščiai - tą patį kūrinį aiškinti biografija, be to, mano- 
ma, jog visiškai pakanka grynai faktinių argumentų, t. y. 
paprasčiausio herojaus ir autoriaus gyvenimo faktų sutapi- 
mo, parenkamos citatos, tarsi tai turėtų kokią nors prasmę, 
o herojaus visuma bei autoriaus visuma visiškai ignoruo- 
jamos; vadinasi, ignoruojamas ir pats esmingiausias daly- 
kas - santykio su įvykiu, jo patyrimo gyvenimo bei pasau- 
lio visumoje forma. Ypač barbariški atrodo tokie faktiniai 
herojaus bei autoriaus pasaulėžiūros gretinimai ir aiški- 
nimai, kai atsietas atskiros minties turinys gretinamas su 
atitinkama herojaus mintimi. Pavyzdžiui, socialiniai bei po- 
litiniai Gribojedovo pasakymai gretinami su atitinkamais 
Čiackio pasakymais ir tvirtinama, jog jų socialinės bei po- 
litinės pažiūros tapačios arba artimos; Tolstojaus pažiūros 
ir Levino? pažiūros. Vėliau matysime, kad negalima net kal- 
bėti apie teorinį autoriaus ir herojaus sutarimą, nes jų san- 
tykis visai kitokio pobūdžio; šiuo atveju ignoruojama, kad 
autoriaus ir herojaus visumos priklauso iš principo skirtin- 
goms plotmėms, ignoruojama forma, per kurią santykiau- 
jama su mintimi ir net su teorine pasaulėžiūros visuma. Be- 
veik visada pradedama net ginčytis su herojumi kaip su 
autoriumi, tarsi su būtimi galima ginčytis arba sutikti, ig- 
noruojamas estetinis paneigimas. Žinoma, būna ir taip, kad 
autorius tiesiogiai į herojaus lūpas įdeda savo mintis kaip 
teoriškai arba etiškai (politiniu, socialiniu požiūriu) reikš- 
mingas, siekdamas įtikinti jų teisingumu dėl propagandos, 
bet tai jau nėra produktyvus estetinis santykis su heroju- 
mi; paprastai tokiu atveju mintis nepriklausomai nuo au- 
toriaus valios ir intencijų perdaroma, kad atitiktų herojaus 
visumą, ne teorinę jo pasaulėžiūros vienovę, 0 jo asmeny- 
bės visumą, kur greta išorės, manierų ir tam tikrų konkre- 
čių gyvenimo aplinkybių pasaulėžiūra yra tik aspektas, t. y. 
vietoj pagrindimo ir įtikinimo vis dėlto vyksta tai, ką va- 


117 


Autorius ir herojus estetinėje veikloje 


diname prasmės inkarnavimu į būtį. O ten, kur toks perda- 
rymas neatliekamas, atsiranda kūrinio visumoje neištir- 
pintas prozaizmas, ir paaiškinti tokį prozaizmą, kaip ir 
pastebėti bei atsižvelgti į nukrypimą nuo autoriui vien teo- 
riškai reikšmingos minties, kuri įvedama į herojaus visumą, 
t. y. pastebėti, kaip ji perdaryta, galima tik prieš tai suvo- 
kus pagrindinį estetiškai produktyvų autoriaus požiūrio į 
herojų principą. Visu tuo, ką pasakėme, anaiptol neneigia- 
me galimybės moksliškai produktyviai gretinti herojaus ir 
autoriaus biografijas bei jų pasaulėžiūras, tai produktyvu 
ir literatūros istorijai, ir estetinei analizei. Mes neigiame tik 
visiškai savivališką, vien faktais grindžiamą prieigą - oji 
vienintelė šiuo metu viešpatauja, - kai autorius kaip kūrė- 
jas (kūrinio dalyvis) painiojamas su autoriumi-žmogumi 
(etinio, socialinio gyvenimo įvykio dalyviu) ir nesuvokia- 
mas kūrybinio autoriaus požiūrio į herojų principas; viso 
to rezultatas yra, viena vertus, nesupratimas ir iškreipi- 
mas - geriausiu atveju perteikiami nuogi etinės, biografi- 
nės autoriaus asmenybės faktai, kita vertus — kūrinio visu- 
mos bei herojaus nesupratimas. Norint naudotis šaltiniu, 
būtina suprasti jo struktūrą; ir naudojantis meno kūriniu 
kaip biografijos šaltiniu visiškai nepakankami istorijos 
mokslui įprasti šaltinių kritikos metodai, nes būtent jie ne- 
atsižvelgia į meno kūrinio savitumą, - tai turi būti [neįsk.] 
išankstinė filosofinė sąlyga. Beje, privalu pasakyti, jog dėl 
mūsų nurodyto metodologinio trūkumo, kalbėdama apie 
kūrinį, kur kas mažiau kenčia literatūros istorija negu Žo- 
dinės kūrybos estetika, kur istoriniai ir genetiniai dariniai 
yra ypač pražūtingi. 

“Kiek kitokia yra bendrosios filosofinės estetikos padė- 
tis, Čia autoriaus ir herojaus santykio problema keliama 
principingai, nors ir netiesiogiai. (Kad peržiūrėtume mūsų 
minėtų herojaus tipų klasifikacijas bei įvertintume biogra- 

finį ir sociologinį metodus, mums prie to teks grįžti vėliau.) 
Turime omenyje įsijautimo (Einfiihlung) idėją kaip auto- 
riaus-žiūros subjekto estetinio santykio su objektu apskri- 
tai bei su herojumi formos ir turinio principą (nuodugniau- 
siai jį pagrindė Lippsas) ir estetinės meilės idėją (Guyau 
socialinė simpatija bei — visai kitoje plotmėje —- Coheno 
estetinė meilė). Tačiau šios abi [neįsk.| sampratos perne- 
lyg bendros, nediferencijuotos ir atskirų menų, ir specia- 
laus estetinės žiūros objekto — herojaus atžvilgiu (Coheno 
samprata labiau diferencijuota). Kita vertus, ir bendrosios 
estetikos kontekste negalime iki galo sutikti nė su vienu iš 
šių principų, nors abu iš dalies teisūs. Ir vieno, ir kito po- 
žiūrio mums teks ateityje paisyti, bet čia negalime jų išsa- 
miai analizuoti bei vertinti. 

Apskritai privalu pasakyti, kad žodinės kūrybos este- 
tika daug laimėtų, jei labiau orientuotųsi į bendrąją filoso- 
finę estetiką, o ne į kvazimokslinius genetinius literatūros 
istorijos apibendrinimus; deja, reikia pripažinti, kad svar- 
būs bendrosios estetikos atradimai žodžio kūrybos esteti- 
kai nepadarė nė menkiausios įtakos, egzistuoja net kažko- 
kia naivi filosofinio įsigilinimo baimė; tuo paaiškinamas 
itin žemas mūsų mokslo problematikos lygis. 

Dabar ketiname pasiūlyti patį bendriausią autoriaus 
bei herojaus, kaip koreliatyvių meninės visumos aspektų, 
apibūdinimą ir po to pateikti tik bendriausią jų santykio 
formulę, kurią kituose mūsų darbo skyriuose teks išskleis- 
ti ir padaryti išsamesnę. 

Autorius - tai įtemptos ir aktyvios visumą (herojaus vi- 
sumą ir kūrinio visumą) išbaigiančios vienovės subjektas, 
transgredientiškas kiekvienai atskirai tos visumos daliai. 
Iš paties herojaus vidaus, tiek, kiek į jį įsigyvename, ši jį 
išbaigianti visuma iš principo negali būti matoma, ja jis ne- 
gali gyventi ir vadovautis savo išgyvenimuose bei veiks- 

muose, ji kaip dovana suteikiama jam iš kitos aktyvios są- 
monės - kūrybinės autoriaus sąmonės. Autoriaus sąmonė 
yra sąmonės sąmonė, t. y. herojaus sąmonę bei jo pasaulį 
aprėpianti sąmonė, apimanti ir išbaigianti herojų aspek- 
tais, kurie iš principo transgredientiški jam pačiam ir kurie, 
jei būtų imanentiški, padarytų šią sąmonę netikrovišką. 
Autorius ne tik mato ir žino visa, ką mato ir žino kiekvie- 
nas atskiras herojus bei visi herojai kartu, bet ir daugiau už 
juos, be to, jis mato ir žino kažką, kas jiems iš principo ne- 
prieinama, ir iš šio visada konkretaus bei pastovaus au- 
toriaus matymo ir žinojimo pertekliaus kiekvieno herojaus 
atžvilgiu imasi visi aspektai, kuriais išbaigiama visuma — 
ir herojų, ir bendro jų gyvenimo įvykio, t. y. kūrinio, visu- 
ma. Herojus gyvena pažintinį ir etinį gyvenimą, jo poelgis 
orientuojamas atvirame etiniame įvykyje arba užduotame 
pažinimo pasaulyje; autorius orientuoja herojų bei pažin- 
tinį-etinį jo intencionalumą iš principo išbaigtame būties 
pasaulyje, vertingame dėl konkrečios savo esaties įvairo- 
vės nepriklausomai nuo būsimos įvykio prasmės. Savo 
išbaigtumo bei įvykio išbaigtumo akivaizdoje gyventi ne- 
įmanoma, neįmanoma elgtis; kad gyventum, reikia būti ne- 
išbaigtam, iš vidaus atviram savo ateičiai - bent jau visų 
esminių gyvenimo dalykų atžvilgiu, reikia nuolatos ver- 
tybiškai tarsi aplenkti save, nesutapti su savo esatimi. 
Herojaus sąmonę, jo jausmus bei pasaulio geidimą —-ob- 
jektinę emocinę-valinę poziciją — iš visų pusių kaip Žiedas 
apie jį bei jo pasaulį juosia išbaigiamoji autoriaus sąmonė; 
herojaus žodžius apie jį patį apglėbia ir persmelkia au- 
toriaus pasakymai apie herojų. Gyvenimiškąjį (pažintinį- 
etinį) herojaus suinteresuotumą įvykiu apima meninis au- 
toriaus suinteresuotumas. Dėl to estetinis objektyvumas 
reiškiasi kitaip negu pažintinis ir etinis, pastarasis objekty- 
vumas reiškiasi negailestingu ir nešališku asmens bei įvy- 

kio vertinimu visuotinės arba tokia laikomos, siekiančios 
tokia tapti etinės ir pažintinės vertybės požiūriu, tuo tar- 
pu estetinio objektyvumo vertybinis centras yra herojaus 
bei su juo susijusio įvykio visuma, kuriai tampa pavaldžios 
visos etinės bei pažintinės vertybės; estetinis objektyvumas 
aprėpia bei apima ir pažintinį-etinį. Suprantama, jog dėl to 
pažintinės bei etinės vertybės jau negali pagrįsti išbaigimo. 
Juk išbaigiamieji aspektai transgredientiški ne tik tikrajai, 
bet ir galimai, tarsi punktyru pratęstai herojaus sąmonei: 
autorius Žino ir mato daugiau ne tik ta kryptimi, kuria žvel- 
gia ir mato herojus, o kita, pačiam herojui iš principo nepri- 
einama kryptimi; būtent tokią poziciją autorius turi užimti 
herojaus atžvilgiu. 

Norint rasti taip suprantamą autorių tam tikrame kū- 
rinyje, reikia išrinkti visus herojų bei jo gyvenimo įvykius 
išbaigiančius, jo sąmonei iš principo transgredientiškus 
aspektus ir apibūdinti jų aktyvią, kūrybiškai įtemptą, prin- 
cipinę vienovę. Gyvas šios išbaigiamosios vienovės subjek- 
tas ir yra autorius, koreliuojantis su herojumi, kaip atviros 
ir iš jo vidaus neišbaigiamos gyvenimiškosios įvykio vie- 
novės subjektu. Šie aktyvūs išbaigiamieji aspektai paverčia 
herojų pasyviu, panašiai kaip dalis esti pasyvi ją aprėpian- 
čios ir išbaigiančios visumos atžvilgiu. 

Iš čia tiesiogiai išplaukia ir bendra pagrindinio estetiš- 
kai produktyvaus autoriaus santykio su herojumi formu- 
lė - tai įtempto autoriaus transgredientiškumo santykis 
visų herojaus aspektų atžvilgiu, erdvinis, laikinis, vertybi- 
nis ir prasminis transgredientiškumas, leidžiantis surinkti 
visą herojų, kuris iš savo paties vidaus išsibarstęs ir išsi- 
mėtęs užduotame pažinimo pasaulyje bei atvirame etinio 
poelgio įvykyje, surinkti jį bei jo gyvenimą ir papildyti iki 
visumos tais aspektais, kurie jam pačiam iš jo vietos nepri- 
einami, kaip antai: jo išorės visuma, fonas jam už nugaros, 

kaip jis atrodo mirties įvykio bei absoliučios ateities kon- 
tekste, ir kt., ir pateisinti bei išbaigti jį, nepaisant jo į priekį 
nukreipto gyvenimo prasmės, laimėjimų, rezultato ar sėk- 
mės. Toks požiūris išplėšia herojų iš vientiso bei vienati- 
niojį ir autorių-Žmogų aprėpiančio atviro būties įvykio, ku- 
riame jis kaip Žmogus būtų greta autoriaus — kaip bičiulis 
gyvenimo įvykyje, arba priešais - kaip priešas, arba paga- 
liau jame pačiame - kaip jis pats, išlaisvina jį iš bendrų sai- 
tų, bendros kaltės ir atsakomybės bei pagimdo kaip naują 
žmogų naujoje būties plotmėje, kurioje jis pats sau ir savo 
jėgomis gimti negali, apvelka nauju kūnu, kuris jam pačiam 
neesminis ir jam pačiam neegzistuoja. Tai - [neįsk.] auto- 
riaus transgredientiškumas herojui, su meile atliekamas 
savęs nušalinimas nuo herojaus gyvenimo, visos gyvenimo 
erdvės išgryninimas jam bei jo būčiai, jo, kaip dalyvio, gy- 
venimo įvykio supratimas bei išbaigimas, kurį atlieka nei 
pažintiniu būdu, nei etiškai nedalyvaujantis žiūrovas. 

Šis čia kiek per bendrai suformuluotas santykis itin gy- 
venimiškas ir dinamiškas: transgrediencijos pozicija yra už- 
kariaujama, ir dažnai ši kova tampa gyvenimo ar mirties 
klausimu, ypač kai herojus autobiografiškas, bet ne tik: kar- 
tais bendrame gyvenimo įvykyje sunku būti nešališkam ir 
bičiulio, ir priešo atžvilgiu; ne tik sutapimas su herojumi, 
bet ir vertybinis buvimas greta bei priešais jį iškreipia ma- 
tymą ir turi mažai papildomųjų bei išbaigiamųjų aspektų; 
šiais atvejais gyvenimo vertybės brangesnės už jų reiškėją. 
Herojaus gyvenimą autorius įprasmina visai kitame ver- 
tybiniame kontekste, išgyvena visai kitomis vertybinėmis 
kategorijomis negu savo paties gyvenimą bei kitų žmonių — 
tikrųjų dalyvių vientisame atvirame etiniame būties įvyky- 
je - gyvenimą kartu su juo. 

Dabar keletas žodžių apie tris tipiškus atvejus, kai auto- 
rius nukrypsta nuo tiesioginio santykio su herojumi. Taip 

atsitinka, kai herojus gyvenime sutampa su autoriumi, t. y. 
kai jis iš esmės autobiografinis. 

Esant tiesioginiam autoriaus ir herojaus santykiui, auto- 
rius turi užimti poziciją anapus savęs, suvokti save ne toje 
plotmėje, kurioje iš tikrųjų gyvena savo gyvenimą; tik taip 
jis gali papildyti save iki visumos gyvenimui iš savęs trans- 
gredientiškomis, jį išbaigiančiomis vertybėmis; jis turi tapti 
kitu savo paties atžvilgiu, pažvelgti į save kito akimis. Tie- 
sa, ir gyvenime mes nuolatos tai darome, vertiname save 
kitų požiūriu, per kitą stengiamės suprasti ir atsižvelgti į 
savo sąmonei transgredientiškus aspektus: pavyzdžiui, 
atsižvelgiame į savo išvaizdą, kokį įspūdį ji gali daryti ki- 
tam, - mums patiems (tikrai ir grynai savimonei) tiesiogiai 
ši vertybė neegzistuoja, atsižvelgiame į foną mums už nu- 
garos, t. y. į visa, kas mus supa, ko tiesiogiai nematome bei 
nežinome ir kas mums neturi tiesioginės vertės, bet kas ma- 
toma, reikšminga ir žinoma kitiems, kas yra tarsi tas fonas, 
kuriame mus vertybiškai suvokia kiti, kuriame jiems pasi- 
rodome; pagaliau numatome bei atsižvelgiame ir į tai, kas 
įvyks po mūsų mirties, į mūsų gyvenimo visumos rezul- 
tatą, žinoma, jau kitiems; žodžiu, nuolatos ir įsitempę ty- 
kome, gaudome mūsų gyvenimo, atskirų jo aspektų ir net 
gyvenimo visumos atspindžius kitų žmonių sąmonėse, 
atsižvelgiame ir į tą visiškai savitą vertybinį koeficientą, 
kuriuo mūsų gyvenimas pateiktas kitam, iš esmės besis- 
kiriantį nuo to koeficiento, kuriuo gyvenimą išgyvename 
savyje. Tačiau visi šie per kitą atpažįstami ir numanomi as- 
pektai visiškai įtraukiami į mūsų sąmonę, tarsi išverčiami 
į jos kalbą ir netampa joje kūniški bei savarankiški, neper- 
traukia mūsų pirmyn būsimo įvykio link nukreipto, savyje 
nenurimusio, niekada su savo esama, tikrąja duotimi ne- 
sutampančio gyvenimo vienovės; tuo tarpu sustingę gy- 
venime, o taip kartais atsitinka, šie atspindžiai tampa išsi- 

pildymo ženklais, stabdžiu ir kartais sukonkretėja tiek, kad 
pasirodo mūsų gyvenimo naktyje kaip antrininkas; bet apie 
tai vėliau. Kai šie kito sąmonėje galintys mus išbaigti as- 
pektai numanomi mūsų pačių sąmonėje, jie netenka savo 
išbaigiamosios galios, tik plečia ją jos pačios ribose; net jei 
mums pavyktų aprėpti kito išbaigtą mūsų sąmonės visu- 
mą, ši visuma negalėtų mūsų nusavinti ir iš tikrųjų išbaig- 
ti mums patiems, mūsų sąmonė atsižvelgtų į ją ir įveiktų 
kaip vieną iš savo užduotos ir esmiškai būsimos vienovės 
aspektų; paskutinis žodis priklausytų mūsų pačių, o ne kito 
sąmonei, - mūsų sąmonė niekada pati sau išbaigiamojo žo- 
džio netars. Pažvelgę į save kito akimis, gyvenime visada 
sugrįžtame į save, ir paskutinis, tarsi reziumuojantis įvy- 
kis vyksta mumyse mūsų pačių gyvenimo kategorijomis. 
Kai autorius-žmogus estetiškai objektyvuoja save kaip he- 
rojų, šio grįžimo į save neturi būti: herojaus visuma auto- 
riui, kaip kitam, turi būti paskutinė visuma, atskirti auto- 
rių nuo herojaus - savęs paties — reikia iki galo, save reikia 
apibūdinti grynomis kito vertybėmis, tiksliau, savyje iki ga- 
lo pamatyti kitą, nes potencialaus fono imanentiškumas 
sąmonei anaiptol dar nėra estetinė herojaus sąmonės der- 
mė su fonu: fonas turi išryškinti šią sąmonę, jos visumą, 
kad ir kokia gili bei plati ji būtų, net jei ji suvoktų bei apim- 
tų visą pasaulį, bet kad ši sąmonė taptų estetiškai išbaigtu 
reiškiniu — herojumi, estetinė veikla turėtų rasti jai trans- 
gredientišką foną, atspirties tašką autorius turėtų rasti ana- 
pus jos. Taigi ir mano paties per kitą atspindėta išorė nėra 
jau meninė herojaus išorė. 

Jeigu autorius praranda šią vertybinę transgrediencijos 
herojui poziciją, galimi trys tipiški jo santykio su herojumi 
atvejai, o kiekvienas iš jų gali turėti daugybę variacijų. Čia 
neužbėgdami už akių tam, ką dėstysime toliau, atkreipsi- 
me dėmesį tik į pačius bendriausius jų bruožus. 

Pirmas atvejis: herojus užvaldo autorių. Emocinė-vali- 
nė herojaus nuostata objekto atžvilgiu, jo pažintinė-etinė 
pozicija pasaulyje autoriui tokia autoritetinga, kad jis daik- 
tiškąjį pasaulį tegali matyti vien herojaus akimis ir jo gy- 
venimo įvykį gali išgyventi tik iš vidaus; autorius negali 
rasti įtikinamo ir tvirto vertybinio atramos taško anapus 
herojaus. Žinoma, kad nors ir neišbaigta meninė visuma 
vis dėlto būtų realizuota, kokie nors išbaigiamieji aspektai 
reikalingi, vadinasi, reikia užimti kokią nors poziciją ana- 
pus herojaus (paprastai herojus ne vienas, 0 minėti santy- 
kiai pasitaiko tik su pagrindiniu herojumi), kitaip išeis ar- 
ba filosofinis traktatas, arba ataskaita sau-išpažintis, arba 
pagaliau esama pažintinė bei etinė įtampa bus realizuota 
grynai gyvenimiškais, etiniais poelgiais ir veiksmais. Ta- 
čiau šios atramos anapus herojaus, kurias autorius vis dėlto 
išbando, yra atsitiktinės, neprincipinės ir neįtikinamos; šios 
netvirtos transgredientinės pozicijos, jei jos užimamos tik 
tam tikro aspekto herojaus raidoje atžvilgiu, paprastai kū- 
rinyje keičiasi, po to herojus vėl išmuša autorių iš laikinai 
užimtos pozicijos, ir šis būna priverstas ieškoti kitos. Daž- 
nai tokius atsitiktinius atramos taškus autoriui suteikia kiti 
veikėjai, kurių padedamas jis įsigyvena į jų emocinę-vali- 
nę poziciją autobiografinio herojaus atžvilgiu ir šitaip ban- 
do išsilaisvinti iš herojaus, t. y. iš savęs paties. Išbaigiamieji 
aspektai tokiu atveju būna padriki ir neįtikinami. Kartais 
autorius, kai kova beviltiška nuo pat pradžių, pasitenkina 
sąlyginiais anapus savo herojaus esančiais atramos taškais, 
kurie suteikia grynai techninius, formalius pasakojimo bei 
kūrinio kompozicijos matmenis; kūrinys atrodo padarytas, 
o ne sukurtas, stilius, kaip įtikinamų ir galingų išbaigimo 
priemonių visuma, išsigimsta į sąlyginę manierą. Pabrėžia- 
me, kad čia kalbame ne apie teorinį autoriaus ir herojaus 
sutarimą ar nesutarimą: norint rasti būtiną atramos tašką 

anapus herojaus, visai nebūtina ir nepakanka teoriškai pa- 
grįstai paneigti jo pažiūras; labai suinteresuotas ir tvirtas 
nesutikimas yra tiek pat neestetinė pozicija kaip ir suinte- 
resuotas solidarumas su herojumi. Ne, herojaus atžvilgiu 
reikia rasti tokią poziciją, kad visa jo pasaulėžiūra, visa jos 
gelmė, teisumas ir neteisumas, gėris ir blogis - vienodai — 
taptų tik jo intuityvios vaizdinės ir konkrečios būties visu- 
mos dalimi, vertybinį centrą reikia perkelti iš privalios už- 
duoties į nuostabią herojaus būties duotį, ne girdėti jį ir ne 
sutikti su juo, o matyti visą herojų kaip visuminę esatį ir 
juo gėrėtis. Pažintinė-etinė herojaus pozicijos vertė bei su- 
tikimas arba nesutikimas su ja dėl to neišnyksta, ji išsau- 
goma, tik tampa herojaus visumos dalimi; gėrėjimasis yra 
prasmingas ir įtemptas; sutikimas bei nesutikimas - reikš- 
miniai visuminės autoriaus pozicijos herojaus atžvilgiu as- 
pektai, neišsemiantys šios pozicijos. Aptariamu atveju šios 
vienintelės, įtikinamos ir tvirtos pozicijos, iš kurios ir tėra 
įmanoma pamatyti herojaus visumą bei pasaulį kaip jį iš 
išorės rėminantį, apribojantį ir išryškinantį, anapus hero- 
jaus nesurandama, nėra visa apimančios autoriaus žiūros. 
Viso to rezultatas, beje, yra kita tokiems atvejams būdinga 
meninės visumos ypatybė: fonas, pasaulis herojui už nu- 
garos būna neišplėtotas, autorius, kaip žiūros subjektas, ne- 
mato jo aiškiai, jis duotas apytikriai, neįtikinamai, iš paties 
herojaus vidaus, taip, kaip mums patiems duotas mūsų gy- 
venimo užnugaris. Kartais jo apskritai nėra: anapus he- 
rojaus ir jo paties sąmonės nėra nieko stabilaus ir realaus; 
herojus nepritampa prie jį išryškinančio fono (interjeras, 
buitis, gamta ir kt.), nesudaro su juo meniniu požiūriu bū- 
tinos visumos, juda jame kaip gyvas Žmogus negyvos ir 
nepaslankios dekoracijos fone; organiškai nesusiliečia iš- 
orinė herojaus raiška (išvaizda, balsas, manieros ir kt.) ir 
jo vidinė pažintinė bei etinė pozicija, pirmoji jį gaubia kaip 

nevienintelė ir neesminė kaukė arba apskritai neišryškėja, 
herojaus veido nematome, nes jį išgyvename tik iš vidaus; 
visuminių žmonių dialogai, kuriuose meniniu požiūriu 
reikšmingi būna ir jų veidai, kostiumai, mimika, už scenos 
esanti aplinka, pradeda išsigimti į suinteresuotą disputą, 
kurio vertybiniame centre iškyla svarstomos problemos; 
pagaliau išbaigiamieji aspektai nesuderinti, nėra vientiso 
autoriaus žvilgsnio, jis chaotiškas arba tėra sąlyginė kau- 
kė. Šiam tipui priklauso beveik visi pagrindiniai Dostojev- 
skio herojai, kai kurie Tolstojaus herojai (Pjeras, Levinas), 
Kierkegaard'o, Stendhalio ir kt., jų veikėjai iš dalies siekia 
šio tipo kaip savo ribos. (Neištirpinta tema.) 

Antrasis atvejis: autorius užvaldo herojų, perkelia išbai- 
giamuosius aspektus į jo vidų, autoriaus pozicija herojaus 
atžvilgiu iš dalies tampa herojaus pozicija savo paties at- 
žvilgiu. Herojus pats save nusakinėja, autoriaus refleksija 
perkeliama į herojaus sielą arba lūpas. 

Tokio tipo herojus gali būti dvejopas: pirmas atvejis, kai 
herojus neautobiografinis ir į jį perkelta autoriaus reflek- 
sija jį iš tikrųjų išbaigia. Pirmuoju mūsų nagrinėtu atveju 
kentėjo forma, o čia susilpnėja realistinis emocinės-valinės 
herojaus pozicijos gyvenimo įvykyje įtikinamumas. Toks 
yra pseudoklasicizmo herojus, kuris orientuodamasis 
gyvenime iš savo vidaus išlaiko autoriaus jam suteikiamą 
grynai meninį išbaigiamąjį vientisumą ir kiekviena savo 
apraiška, poelgiu, mimika, jausmu, žodžiu lieka ištikimas 
savo estetiniam principui. Tokių pseudoklasikų kaip Su- 
marokovas, Kniažninas, Ozerovas kūryboje herojai gana 
dažnai patys naiviai išsako juos išbaigiančią moralinę-eti- 
nę idėją, kurią jie įkūnija autoriaus požiūriu. Antras atve- 
jis, kai herojus autobiografinis; perpratęs išbaigiamąją au- 
toriaus refleksiją, jo totalią įforminančią reakciją, herojus 
ją paverčia savęs išgyvenimo aspektu ir įveikia; toks hero- 

jus negali būti išbaigtas, jis iš vidaus pranoksta kiekvieną 
totalų apibūdinimą kaip sau neadekvatų, suvokia išbaigtą 
visumą kaip apribojimą ir priešpriešina jai kažkokią vidi- 
nę paslaptį, kurios neįmanoma išreikšti. „Jūs manote, kad 
aš čia visas, — tarsi sako toksai herojus, - kad matote mane 
visą? To, kas manyje svarbiausia, jūs negalite nei matyti, 
nei girdėti, nei žinoti.“ Toks herojus autoriui yra begalinis, 
jis vis iš naujo atgimsta, reikalaudamas vis naujų išbaigia- 
mųjų formų, kurias pats savo savimone ir suardo. Toks yra 
romantizmo herojus: romantikas bijo per savo herojų išsi- 
duoti ir palieka jame kokią nors vidinę išeitį, per kurią ga- 
lėtų išsprūsti ir išvengti savo išbaigtumo. 

Pagaliau trečiasis atvejis: herojus — pats savo autorius, 
savo gyvenimą įprasmina estetiškai, tarsi atliktų vaidmenį; 
toks herojus, kitaip negu begalinis romantizmo herojus bei 
neatpirktas Dostojevskio herojus, patenkintas savimi ir yra 
patikimai išbaigtas. 

Autoriaus pozicija herojaus atžvilgiu, kurią apibūdino- 
me bendriausiais bruožais, darosi sudėtingesnė, kai ją va- 
rijuoja pažintiniai bei etiniai herojaus visumos vertinimai, 
kurie, kaip matėme, neatsiejami nuo grynai meninio jo įfor- 
minimo. Pavyzdžiui, emocinė-valinė objektinė herojaus po- 
zicija gali būti autoritetinga autoriui pažintiniu, etiniu, re- 
liginiu požiūriu —- heroizacijos atvejis; šią poziciją galima 
demaskuoti kaip nepagrįstai pretenduojančią į reikšmin- 
gumą - satyra, ironija ir kt. Kiekvieną išbaigiamąjį, trans- 
gredientišką herojaus savimonei aspektą galima panaudoti 
visais būdais (satyriniu, herojiniu, humoristiniu ir kt.). Pa- 
vyzdžiui, satyriškai galima vaizduoti išorę, sumenkinti ir 
išjuokti pažintinį-etinį reikšmingumą, atskleidžiant jo iš- 
orinę, konkrečią, pernelyg Žmogišką raišką, bet vaizduo- 
jant išorę galima ir heroizuoti (išorės monumentalumas 
skulptūroje); užnugario fonas, herojui už nugaros vykstan- 


128 


Autoriaus požiūrio į herojų problema 


tys nematomi ir nežinomi dalykai jo gyvenimą ir jo pažin- 
tines bei etines pretenzijas gali padaryti komiškas: mažas 
žmogus dideliame pasaulio fone, menkas žinojimas ir žmo- 
gaus pasitikėjimas juo begalinės ir neišmatuojamos neži- 
nios fone, vieno Žmogaus įsitikinimas savo išskirtine svar- 
ba, kai ir kiti tą patį mano apie save - visais šiais atvejais 
estetiškai naudojamas fonas tampa demaskuojančiu veiks- 
niu. Tačiau fonas ne tik demaskuoja, bet ir gaubia, gali būti 
naudojamas jame pasirodančiam herojui heroizuoti. Toliau 
matysime, kad satyros bei ironijos atvejais vis dėlto įma- 
noma pačiam suvokti jas kaip priemones, kuriomis nau- 
dojamasi, t. y. jos mažiau transgredientiškos. O netrukus 
ketiname parodyti, kad visi estetinio išbaigimo aspektai 
vertybiškai transgredientiški pačiam herojui, kad jie neor- 
ganiški savimonei ir nepriklauso gyvenimui iš savęs, t. y. 
herojaus pasauliui anapus autoriaus, - kad herojus pats jų 
nesuvokia kaip estetinių vertybių. Taip pat būtina apibrėžti 
jų ryšį su išoriniais formaliais aspektais: įvaizdžiu ir ritmu. 

Esant vienam, vientisam ir vienatiniam veikėjui, esteti- 
nio įvykio būti negali; absoliuti sąmonė, neturinti nieko sau 
transgredientiško, nieko, kas būtų anapus ir ribotų iš iš- 
orės, negali būti estetizuota, prie jos galima tik pritapti, bet 
kaip išbaigiamos visumos jos pamatyti neįmanoma. Este- 
tinis įvykis gali vykti tik esant dviem dalyviams, jis supo- 
nuoja dvi nesutampančias sąmones. Kai herojus ir autorius 
sutampa arba atsiduria greta bendros vertybės akivaizdo- 
je arba vienas priešais kitą kaip priešai, estetinis įvykis bai- 
giasi ir prasideda etinis (pamfletas, manifestas, kaltinamoji 
kalba, pagiriamasis arba padėkos žodis, keiksmai, ataskaita 
sau-išpažintis ir kt.), kai herojaus apskritai nėra (net poten- 
cialaus) - pažintinis įvykis (traktatas, straipsnis, paskaita); 
o kai kita sąmonė yra apimanti dievo sąmonė, vyksta reli- 
ginis įvykis (malda, kultas, ritualas). 

1. Kai stebiu visuminį Žmogų, esantį anapus ir priešais 
mane, mūsų konkretūs iš tikrųjų išgyvenami akiračiai ne- 
sutampa. Juk kiekvieną akimirką, kad ir kokią tas kitas ma- 
no stebimas Žmogus užimtų padėtį, kad ir kaip arti manęs 
jis būtų, aš visada matysiu ir žinosiu kažką, ko jis pats iš 
savosios vietos anapus ir priešais mane matyti negali: jo 
paties žvilgsniui nepasiekiamas kūno dalis - galvą, veidą 
ir jo išraišką, - pasaulį jam už nugaros, daugelį objektų ir 
santykių, kurie, esant vienokiam ar kitokiam mūsų tarpu- 
savio santykiui, prieinami man ir neprieinami jam. Kai mes 
žvelgiame vienas į kitą, du skirtingi pasauliai atsispindi 
mūsų akių vyzdžiuose. Užėmus tam tikrą padėtį, galima 
iki minimumo sumažinti šį akiračių skirtumą, bet kad jo 
visai neliktų, reikėtų susilieti, tapti vienu Žmogumi. 

Šį niekada neišnykstantį mano matymo, žinojimo ir tu- 
rėjimo perteklių bet kokio kito Žmogaus atžvilgiu nulemia 
mano vietos pasaulyje vienatinumas ir nepakeičiamumas: 
juk šioje vietoje šiuo metu šiomis aplinkybėmis esu aš vie- 
nintelis - visi kiti žmonės yra anapus manęs. Šią konkre- 
čią vienatinio manęs ir visų be išimties kitų man žmonių 
transgredienciją bei jos lemiamą mano matymo kiekvieno 
jų atžvilgiu perteklių (kuriam koreliatyvus tam tikras trū- 
kumas, nes būtent tai, ką aš, naudodamasis savo privilegi- 
ja, matau kitame, manyje taip pat mato tik kitas, bet mums 
šiuo atveju tai neesminis dalykas, nes man santykis „aš — 
kitas“ yra nepaneigiama gyvenimo konkretybė) įveikia pa- 
žinimas, kuriantis vientisą ir visuotinai reikšmingą pasaulį, 
visais atžvilgiais nepriklausomą nuo tos konkrečios vienin- 

telės padėties, kurią užima vienas ar kitas individas. Pažini- 
mui neegzistuoja ir visiškai neapverčiamas santykis „aš ir 
visi kiti“; jam „manęs ir kito“ santykis tiek, kiek jis mąstomas, 
yra sąlyginis, nes pažinimo subjektas kaip toks neužima 
konkrečios vietos būtyje, pažinimo pasaulis bei kiekvienas 
jo aspektas gali būti tik mąstomi. Tačiau šis vientisas paži- 
nimo pasaulis negali būti suvoktas kaip vienatinė konkre- 
ti visuma, kupina būtinių savybių įvairovės, taip, kaip mes 
suvokiame peizažą, dramos sceną, šį pastatą ir kt., nes tikra- 
sis konkrečios visumos suvokimas suponuoja, kad viene- 
tinis ir kūniškas žiūros subjektas užima visiškai konkrečią 
vietą. Be to, vienas ar kitas vidinis išgyvenimas bei sielos 
visuma gali būti konkrečiai išgyventi - suvokti iš vidaus — 
arba aš-sau kategorija, arba kito-man kategorija, t. y. arba 
kaip mano išgyvenimas, arba kaip šio konkretaus viena- 
tinio kito Žmogaus išgyvenimas. 

Estetinė žiūra ir etinis poelgis negali atsiriboti nuo kon- 
kretaus veiksmo bei meninės žiūros subjekto būtyje užima- 
mos vietos vienatinumo. 

Mano matymo kito Žmogaus atžvilgiu perteklius lemia 
tam tikrą mano išskirtinio aktyvumo sferą, t. y. tam tikrą 
visumą vidinių ir išorinių veiksmų, kuriuos kito atžvilgiu 
tik aš galiu atlikti ir kurie jam pačiam iš jo vietos anapus 
manęs visiškai neprieinami, veiksmų, papildančių kitą bū- 
tent tais aspektais, kuriais jis pats savęs papildyti negali. 
Galima begalinė šių veiksmų įvairovė priklausomai nuo 
begalinės įvairovės tų gyvenimiškųjų situacijų, kuriose aš 
ir kitas atsiduriame vienu ar kitu momentu, tačiau visur ir 
visada, bet kokiomis aplinkybėmis šis mano aktyvumo per- 
teklius yra, ir jo sudėtis siekia tam tikro tvirto pastovumo. 
Šiuo atveju mūsų nedomina tie veiksmai, kurie išorine savo 
prasme apima mane bei kitą kaip vientisas ir vienatinis bū- 
ties įvykis ir siekia iš tikrųjų pakeisti šį įvykį bei kitą jame. 

Tai grynai etiniai veiksmai — poelgiai; mums svarbūs tik 
žiūros veiksmai — veiksmai, nes žiūra aktyvi ir produkty- 
vi, - neatitrūkstantys nuo kito duoties, tik suvienijantys ir 
organizuojantys šią duotį; žiūros veiksmai, kylantys iš iš- 
orinio ir vidinio kito žmogaus matymo pertekliaus, ir yra 
grynai estetiniai veiksmai. Žiūros perteklius — tai pumpu- 
ras, kuriame snaudžia forma ir iš kurio ji skleidžiasi kaip 
žiedelis. Tačiau kad šis pumpuras iš tikrųjų išsiskleistų iš- 
baigiamosios formos žiedu, būtina, kad mano matymo per- 
teklius, neprarasdamas savojo savitumo, papildytų stebi- 
mo kito Žmogaus akiratį. Aš turiu įsijausti į tą kitą žmogų, 
vertybiškai iš vidaus pamatyti jo pasaulį taip, kaip jį mato 
jis, atsistoti į jo vietą ir po to, vėl grįžęs į savąją, papildyti 
jo akiratį tuo matymo pertekliumi, kuris atsiveria iš mano- 
sios vietos anapus jo, įrėminti jį, sukurti jam išbaigiamąją 
aplinką iš šio mano matymo, mano žinojimo, mano noro 
ir jausmo pertekliaus. Tarkime, priešais mane - Žmogus, 
išgyvenantis kančią; jo sąmonės akiratyje — vien jį kentėti 
verčianti aplinkybė bei dalykai, kuriuos jis mato priešais 
save; šį regimą objektinį pasaulį rėminantys emociniai-va- 
liai tonai —- kančios tonai. Aš turiu estetiškai jį išgyventi ir 
išbaigti (etiniai poelgiai: pagalba, išgelbėjimas, paguoda — 
čia negalimi). Pirmiausias estetinės veiklos veiksmas - įsi- 
gyvenimas: aš turiu išgyventi - pamatyti ir sužinoti - tai, 
ką išgyvena jis, atsistoti į jo vietą, tarsi sutapti su juo (kaip 
toks įsigyvenimas įmanomas bei psichologinę įsigyvenimo 
problemą mes paliekame nuošaly, mums užtenka neginčy- 
tino fakto, kad iki tam tikros ribos toks įsigyvenimas įma- 
nomas). Aš turiu suvokti konkretų gyvenimiškąjį šio žmo- 
gaus akiratį taip, kaip jį išgyvena jis; šiame akiratyje nebus 
daugelio aspektų, prieinamų man iš manosios vietos: pa- 
vyzdžiui, kenčiantysis neišgyvena viso savo išorinio pa- 
vidalo, patiria jį tik iš dalies, be to, patiria jį vidinės savęs 

jautos kalba, jis nemato savo nuo kančios įsitempusių rau- 
menų, visos plastiškai išbaigtos savo kūno pozos, kančios 
savo veide, nemato vaiskaus žydro dangaus, kurio fone 
man iškyla išorinis jo kančios vaizdas. Net jeigu jis galėtų 
visus šiuos dalykus pamatyti, pavyzdžiui, būdamas prie- 
šais veidrodį, jis neturėtų atitinkamos emocinės-valinės pri- 
eigos, šie aspektai neužimtų jo sąmonėje tos vietos, kurią 
jie užima jį stebinčio žiūros subjekto sąmonėje. Įsigyven- 
damas aš turiu atsiriboti nuo savarankiškos šių jo sąmo- 
nei transgredientiškų aspektų reikšmės, naudotis jais tik 
kaip nuorodomis, kaip techniniu įsigyvenimo aparatu; jų 
išorinė raiška — tai kelias, kuriuo prasiskverbiu į kito vidų 
ir beveik susilieju su juo iš vidaus. Tačiau ar šis visiškas 
vidinis susiliejimas yra galutinis estetinės veiklos tikslas, 
jei išorinė raiška jai tėra priemonė, teturi pagalbinę funk- 
ciją? Visai ne: tikroji estetinė veikla dar nė neprasidėjo. Iš 
tikrųjų iš vidaus patirta gyvenimiška kenčiančiojo būsena 
gali paskatinti mane etiniam poelgiui: pagalbai, paguodai, 
pažintiniam apmąstymui, tačiau bet kuriuo atveju po įsigy- 
venimo turi būti sugrįžtama į save, į savąją vietą kitapus 
kenčiančiojo, tik iš šios vietos įsigyvenimo medžiaga gali 
būti įprasminta etiniu, pažintiniu arba estetiniu būdu. Jeigu 
nebūtų šio grįžimo, susidurtume su patologiniu reiškiniu, 
kai svetima kančia išgyvenama kaip sava, su persiėmimu 
svetima kančia, ne daugiau. Tiesą sakant, grynas įsigyve- 
nimas, kai netenkama savo vietos anapus kito, apskritai 
vargu ar įmanomas ir bet kuriuo atveju visiškai nenaudin- 
gas bei beprasmis. Įsigyvendamas į kito kančias, aš išgy- 
venu jas būtent kaip jo kančias, apimamas kito kategorija, 
ir mano reakcija į jį yra ne skausmo riksmas, o paguodos 
žodis ir pagalbos veiksmas. To, kas išgyventa, priskyrimas 
kitam yra būtina produktyvaus ir etinio, ir estetinio įsigy- 
venimo bei pažinimo sąlyga. Estetinė veikla, tiesą sakant, 

ir prasideda tada, kai grįžtame į save bei savąją vietą kita- 
pus kenčiančiojo, kai įforminame ir išbaigiame įsigyveni- 
mo medžiagą. Toks įforminimas bei išbaigimas atliekamas 
papildant įsigyvenimo medžiagą, t. y. šio žmogaus kančią, 
aspektais, transgredientiškais visam objektiniam jo ken- 
čiančios sąmonės pasauliui, turinčiais dabar jau ne pagalbi- 
nę, o naują, išbaigiamąją, funkciją: jo kūno, skelbusio mums 
apie kančią, vedusio mus iki jo vidinio kentėjimo, padėtis 
dabar tampa grynai plastine vertybe, išreiškia, įkūnija ir 
išbaigia reiškiamą kančią, ir emociniai-valiniai šios išraiš- 
kos tonai yra jau ne kančios tonai - jį rėminantis mėlynas 
dangus tampa tapybiniu aspektu, išbaigiančiu ir išspren- 
džiančiu jo kančią. Visos šios jo įvaizdį išbaigiančios ver- 
tės atsiranda iš mano matymo, aktyvios valios bei jutimo 
pertekliaus. Reikia turėti omenyje, kad įsigyvenimo bei iš- 
baigimo veiksmai neina vienas po kito chronologiškai, mes 
akcentuojame jų prasminę skirtį, tačiau tikrame išgyveni- 
me jie glaudžiai susipynę ir vienas su kitu susilieję. Kalbi- 
niame kūrinyje kiekvienas žodis turi abu aspektus, atlieka 
dvejopą funkciją: nukreipia įsigyvenimą ir jį išbaigia, ta- 
čiau vienas ar kitas aspektas gali dominuoti. Dabar mums 
kylantis uždavinys yra išnagrinėti tas plastines bei tapy- 
bines, erdvines vertes, kurios transgredientiškos herojaus 
sąmonei bei jo pasauliui, jo pažintinei bei etinei nuostatai 
pasaulyje ir išbaigia jį iš išorės, iš kito suvokimo apie jį, iš 
autoriaus, kaip žiūros subjekto, sąmonės. 

2. Pirmas aspektas, kurį nagrinėsime, - išorė, kaip visų 
ekspresyvių, iškalbių žmogaus kūno aspektų visuma. Kaip 
mes suvokiame savo išorę ir kaip - kito išorę? Kaip išgy- 
venime atsiskleidžia jos estetinė vertė? Tokie šios analizės 
klausimai. 

Nekyla abejonių dėl to, kad manoji išorė neįeina į kon- 
kretų, tikrąjį mano matymo akiratį, išskyrus tuos retus at- 

vejus, kai aš kaip Narcizas stebiu savo atspindį vandenyje 
arba veidrodyje. Savo išorę, t. y. visus be išimties ekspre- 
sinius mano kūno aspektus, aš išgyvenu iš vidaus; į mano 
išorinių pojūčių ir pirmiausia į regėjimo lauką mano išorė 
patenka tik kaip ant vidinės savijautos stygos besidraikan- 
čios atplaišos, fragmentai. Išoriniais pojūčiais gaunami 
duomenys nėra paskutinė instancija net sprendžiant klau- 
simą, ar tai mano kūnas; viską lemia tik mūsų vidinė savęs 
jauta. Būtent ji suteikia vieningumą mano išorinės raiškos 
nuotrupoms, išverčia jas į savą, vidinę kalbą. Tokia yra su- 
vokimo tikrovė: vientisame išoriniame mano regimame, 
girdimame ir juntamame pasaulyje aš nesutinku savo išo- 
rinio pavidalo - išorinio vientiso daikto greta kitų daiktų, 
aš esu tarsi ant mano regimo pasaulio ribos, nesu plastinė- 
tapybinė jo dalis. Išoriniame pasaulyje visą mano kūną kaip 
daiktą greta kitų daiktų patalpina mano mintis, bet ne ma- 
no realus matymas, negalintis pagelbėti mąstymui, nepa- 
teikiantis jam adekvataus vaizdinio. 

Jeigu įsigilinsime į kūrybinę vaizduotę, į svajonę apie sa- 
ve, lengvai įsitikinsime, kad ji nesusijusi su mano išorine 
raiška, nesukuria užbaigto išorinio jos vaizdinio. Mano ak- 
tyvios svajonės apie save pasaulis išsidėsto prieš mane, 
kaip ir mano tikro matymo akiratis, ir aš įŽžengiu į šį pasau- 
lį kaip pagrindinis jo veikėjas, kuris pavergia širdis, pelno 
nepaprastą šlovę ir pan., bet visiškai neįsivaizduoju savo 
išorinio pavidalo, nors kitų mano svajonės veikėjų, nors ir 
antraeilių, vaizdiniai iškyla kartais stulbinamai ryškūs ir 
išbaigti, net nuostabos, susižavėjimo, išgąsčio, meilės, bai- 
mės išraiškos jų veiduose, tačiau to, kam skirta ši baimė, 
šis susižavėjimas ir meilė, t. y. savęs paties, nematau, aš 
išgyvenu save iš vidaus. Net kai svajoju apie mano išvaiz- 
dos pasisekimą, man nereikia jos įsivaizduoti, aš įsivaiZ- 
duoju tik jos kitiems žmonėms padaryto įspūdžio rezulta- 

tą. Tapybiniu-plastiniu požiūriu svajonės pasaulis panašus 
į tikrovėje suvokiamą pasaulį: pagrindinis veikėjas ir čia 
išoriškai neišreikštas, jis priklauso kitai plotmei negu kiti 
veikiantys asmenys; šie yra išreikšti išoriškai, O jis išgyve- 
namas iš vidaus“. Svajonė čia tikrojo suvokimo spragų ne- 
užpildo; jai to nereikia. Kad svajonėje veikėjai priklauso 
skirtingoms plotmėms, būna visiškai aišku, kai tai erotinė 
svajonė: joje trokštama herojė pasiekia maksimalų, koks tik 
vaizduotei įmanomas, išorinį raiškumą, o herojus - svajo- 
jantysis - išgyvena savo troškimus bei savo meilę iš vidaus 
ir yra išoriškai visiškai neišreikštas. Ta pati plotmių skirtis 
reiškiasi ir sapne. Tačiau kai aš pradėsiu pasakoti savo sva- 
jonę arba savo sapną kitam, pagrindinį veikėją turėsiu per- 
kelti į vieną plotmę su kitais veikėjais (net jei pasakojama 
pirmuoju asmeniu), bet kuriuo atveju turėsiu atsižvelgti, 
kad visus pasakojimo veikėjus, ir mane, klausantysis su- 
voks vienoje tapybinėje-plastinėje plotmėje, nes jie visi jam 
yra kiti. Tuo meninės kūrybos pasaulis skiriasi nuo svajo- 
nės pasaulio bei tikro gyvenimo: visi veikėjai vienodai iš- 
reikšti vienoje plastinio ir tapybinio matymo plotmėje, tuo 
tarpu gyvenime ir svajonėje pagrindinis herojus - aš - išo- 
riškai neišreikštas ir netampa įvaizdžiu. Svarbiausia meni- 
ninko užduotis - pagrindiniam gyvenimo bei svajonės apie 
gyvenimą veikėjui suteikti išorinį pavidalą. Kartais žemo 
kultūrinio lygio žmonėms nemeniškai skaitant romaną 
meninę pagavą pakeičia svajonė, tačiau ne laisva, o roma- 
no nulemta, pasyvi svajonė, be to, skaitantysis įsigyvena į 
pagrindinį herojų, atitrūksta nuo visų jį išbaigiančių aspek- 
tų, pirmiausia nuo išorės, ir jo gyvenimą išgyvena taip, tarsi 
pats būtų to gyvenimo herojus. 

Galima pabandyti įsivaizduoti savo išorinį pavidalą, 
pajusti save iš išorės, išversti save iš vidinės savijautos kal- 
bos į išorinės raiškos kalbą: tai toli gražu nėra paprasta, pri- 

reiks tam tikrų neįprastų pastangų. Ir šie sunkumai bei pa- 
stangos iš esmės skiriasi nuo tų, kuriuos patiriame steng- 
damiesi prisiminti menkai pažįstamą, pusiau užmirštą ki- 
to Žmogaus veidą; tai susiję ne su kokiu nors savo išorės 
prisiminimo trūkumu, 0 su tam tikru principiniu mūsų iš- 
orinio vaizdinio priešinimusi. Stebint save nesunku įsiti- 
kinti, kad pirminis pastangos rezultatas bus toks: mano vi- 
zualiai išreikštas pavidalas pradės netvirtai formuotis greta 
manęs, išgyvenamo iš vidaus, šiaip taip atsiskirs nuo ma- 
no vidinės savęs jautos į priekį ir kaip bareljefas pasisuks 
šiek tiek šonu, atsiskirs nuo vidinės savęs jautos plotmės, 
neatsiplėšdamas nuo jos visiškai; aš tarsi šiek tiek susidve- 
jinsiu, bet nesubyrėsiu galutinai: savęs jautos bambagyslė 
tebejungs mano išorinę raišką su mano vidiniu savęs išgy- 
venimu. Reikia tam tikros naujos pastangos, kad galėtum 
įsivaizduoti save ryškiai en face, visiškai atsiplėšti nuo vi- 
dinės savęs jautos, ir kai tai pavyksta, mus stulbina kažko- 
kia savotiška mūsų išorinio pavidalo tuštuma, nerealumas 
ir kiek baugokas jo vienišumas. Kaip tai paaiškinti? Taip yra 
dėl to, jog neturime prie jo atitinkamos emocinės-valinės 
prieigos, kad galėtume jį sugyvinti ir vertybiškai susieti su 
išorine plastinio-tapybinio pasaulio vienove. Visos mano 
emocinės-valinės reakcijos, kuriomis įvertinu ir organizuo- 
ju išorinę kito Žmogaus raišką, - grožėjimasis, meilė, švel- 
numas, gailestis, priešiškumas, neapykanta ir pan., nukreip- 
tos į priekį nuo manęs, į pasaulį - tiesiogiai man pačiam, 
save išgyvenančiam iš vidaus, jos negali būti pritaikytos; 
aš konstituoju savo liepiantį, mylintį, jaučiantį, matantį ir 
žinantį vidinį aš iš vidaus visai kitomis vertybinėmis ka- 
tegorijomis, kurios tiesiogiai nepritaikomos mano išorinei 
raiškai. Mano vidinė savęs jauta bei gyvenimas sau lieka 
įsivaizduojančiame ir matančiame manyje, manyje įsivaiZ- 
duojamame ir matomame jų nėra, ir aš neturiu tiesiogiai 

sugyvinančios bei įtraukiančios emocinės-valinės reakci- 
jos į mano paties išvaizdą - taip atsiranda jos tuštuma ir 
vienišumas. 

Reikia iš esmės pertvarkyti svajonės pasaulio architek- 
toniką, įvesti į jį visai naują aspektą, kad sugyvintume ir į 
stebimą visumą įtrauktume savo išorinį vaizdinį. Šis nau- 
jas architektoniką perkuriantis aspektas — tai emocinė-va- 
linė mano vaizdinio pagava iš kito ir kitam Žmogui, nes iš 
mano paties vidaus išgyvenamas tik mano vidinis savęs 
patyrimas, kurio negaliu perkelti į mano nuo vidinės sa- 
vęs jautos atplėštą išorinę raišką, dėl to ji man ir pasirodo 
kaip vertybiniu požiūriu tuščia, neįtvirtinta. Būtina tarp 
mano vidinės savęs jautos - mano tuščios žiūros funkcijos — 
ir mano išoriškai išreikšto vaizdinio įsprausti tarsi skaid- 
rų ekraną - galimą emocinę-valinę kito reakciją į mano iš- 
orinę raišką: galimą susižavėjimą, meilę, nuostabą, kito 
žmogaus gailestį man; ir žvelgdamas per šį svetimos, prie- 
mone paverstos sielos ekraną, aš sugyvinu ir įtraukiu sa- 
vo išorę į tapybinį-plastinį pasaulį. Šis galimas vertybinės 
kito reakcijos į mane reiškėjas neturi tapti konkrečiu žmo- 
gumi, kitaip jis tuoj pat iš mano vaizduotės lauko išstums 
mano išorinį vaizdinį ir užims jo vietą, aš matysiu jį bei jo 
išoriškai išreikštą reakciją į mane, jau normaliai būdamas 
ant matymo lauko ribos, be to, jis suteiks mano svajonei 
konkrečią fabulą, taps konkretų vaidmenį turinčiu dalyviu, 
o reikalingas įsivaizduojamame įvykyje nedalyvaujantis 
autorius. Čia kalbame būtent apie tai, kad reikia išversti 
save iš vidinės kalbos į išorinės raiškos kalbą ir įpinti visą 
be likučio į vientisą tapybinį-plastinį gyvenimo audinį kaip 
žmogų greta kitų Žmonių, kaip herojų šalia kitų herojų. 
Šią užduotį galima visai nejučia pakeisti visai kita užduo- 
timi - minties užduotimi: mąstymui nesunku perkelti ma- 
ne į vieną plotmę su visais kitais žmonėmis, nes mąstyda- 

mas aš pirmiausia atsiriboju nuo tos vienintelės vietos, ku- 
rią kaip vienatinis žmogus užimu būtyje, vadinasi, ir nuo 
akivaizdžios bei konkrečios pasaulio vienatinybės; todėl 
minčiai nekyla etinių bei estetinių savęs objektyvavimo 
sunkumų. 

Tuo tarpu etinei ir estetinei objektyvacijai reikia galin- 
go atramos taško anapus savęs, kokios nors tikrai realios 
galios, iš kurios vidaus galėčiau matyti save kaip kitą. 

Ir iš tiesų, kai mes žvelgiame į savo išorę — pritapusią 
prie tikros išorinės visumos - per galimo kito žmogaus ver- 
tinančios sielos prizmę, ši savarankiškumo netekusi kito 
siela, vergo siela, suteikia etiniam būties įvykiui kažką, kas 
jam nebūdinga ir net absoliučiai svetima: juk čia ne pro- 
duktyviai kas nors sukuriama bei praturtinama (tai, kas su- 
kurta, neturi savarankiškos vertės, tai išpūstas, fiktyvus 
produktas, drumsčiantis optinį būties grynumą), šiuo at- 
veju tarsi įvyksta tam tikra optinė apgaulė, sukuriama sie- 
la be vietos, dalyvis be vardo ir be vaidmens, kažkas ab- 
soliučiai neistoriška. Aišku, kad šio fiktyvaus kito akimis 
neįmanoma pamatyti savo tikrojo veido, bet vien kaukę“. 
Šį gyvos kito reakcijos ekraną patį reikia sugyvinti bei su- 
teikti jam pagrįstą, esmišką, autoritetingą savarankišku- 
mą, paversti jį atsakingu autoriumi. Viena iš sąlygų to sie- 
kiant būtų visiškas mano nesavanaudiškumas jo atžvilgiu: 
sugrįžęs į save aš neturiu panaudoti jo vertinimo savo nau- 
dai. Tačiau čia negalime gilintis į šias problemas, kol kal- 
bame tik apie išorę (žr. pasakotojas, savęs objektyvavimas 
per heroję ir kt.). Aišku, kad išorė, kaip estetinė vertybė, 
nėra tiesiogiai man duota kaip savęs suvokimo dalis, ji drie- 
kiasi kaip plastinio-tapybinio pasaulio riba; aš, kaip pagrin- 
dinis savo ir tikrojo, ir įsivaizduojamo gyvenimo veikėjas, 
išgyvenu save iš principo kitoje plotmėje negu visus kitus 
savo gyvenimo ir svajonės veikėjus. 

Visiškai išskirtinis savosios išorės matymo atvejis yra 
savęs stebėjimas veidrodyje. Regis, čia matome save tiesio- 
giai. Tačiau yra ne taip. Mes liekame savyje ir matome tik 
savo atspindį, kuris negali tiesiogiai tapti mūsų matomo ir 
patiriamo pasaulio objektu: matome savo išorės atspindį, 
bet ne save savo išorėje, išorė neapima manęs viso, aš esu 
priešais veidrodį, o ne jame; veidrodis tegali suteikti me- 
džiagos objektyvuoti save, ir be to, net ne grynu pavidalu. 
Iš tiesų mūsų buvimas priešais veidrodį visada kiek nena- 
tūralus: kadangi neturime prie savęs išorinės prieigos, mes 
ir čia įsigyvename į kažkokį nekonkretų potencialų kitą, 
kurio padedami stengiamės rasti vertybinę poziciją savo at- 
žvilgiu, ir čia stengiamės sugyvinti bei įforminti save iš kito 
vietos; todėl tokia savotiška nenatūrali mūsų veido išraiš- 
ka, kurią matome veidrodyje ir kurios nebūna mūsų veide 
gyvenime. Ši veidrodyje atspindėto mūsų veido ekspresi- 
ja susideda iš keleto išraiškų, turinčių visiškai skirtingą 
emocinę-valinę kryptį: 1) išreiškiama mūsų tikroji emoci- 
nė-valinė orientacija, kurią įgyvendiname šią akimirką ir 
kuri pateisinama vienatiniame ir vientisame mūsų gyveni- 
mo kontekste; 2) vietos neturinčios fiktyvios sielos, poten- 
cialaus kito vertinimo išraiška; 3) mūsų požiūrio į šį poten- 
cialaus kito vertinimą išraiška: pasitenkinimas arba nepa- 
sitenkinimas, patikimas ar nepatikimas; juk mūsų pačių 
santykis su išore nėra tiesiogiai estetinis, o susijęs tik su ga- 
limu jos poveikiu kitiems - tiesioginiams stebėtojams, t. y. 
mes vertiname ją ne dėl savęs, o dėl kitų ir per kitus. Galiau- 
siai prie šių trijų išraiškų galime pridėti ir tą, kurią norėtu- 
me matyti savo veide, vėl, žinoma, ne patys, o dėl kito: juk 
mes beveik visada šiek tiek pozuojame priešais veidrodį, 
siekdami suteikti sau vieną ar kitą - esminę ir pageidau- 
tiną - išraišką. Štai kokios skirtingos išraiškos kovoja ir su- 
daro atsitiktinę simbiozę veidrodžio atspindėtame mūsų 

veide. Bet kuriuo atveju čia išreikšta ne vientisa bei viena- 
tinė siela, į savęs stebėjimo įvykį yra įsipainiojęs antras 
dalyvis, fiktyvus kitas, neautoritetingas ir nepagrįstas au- 
torius; kai Žvelgiu į save veidrodyje, nesu vienas - mane 
užvaldo svetima siela. Maža to, kartais toji svetima siela 
gali suintensyvėti iki tam tikro savarankiškumo: nuoskau- 
da ir tam tikras pasipiktinimas, su kuriais susipina mūsų 
nepasitenkinimas savo išvaizda, įkūnija šį kitą - potencia- 
lų mūsų išorės autorių; galimas nepasitikėjimas juo, neapy- 
kanta, noras jį sunaikinti: kovodamas su kažkieno galimu 
totaliai formuojančiu vertinimu, aš suintensyvinu jį iki sa- 
varankiškumo, beveik iki būtyje lokalizuoto asmens. 

Pirmiausias autoportretą kuriančio dailininko uždavi- 
nys ir yra apvalyti atsispindėjusio veido ekspresiją, o tai pasie- 
kiama tik menininkui užėmus tvirtą poziciją anapus savęs, 
suradus autoritetingą ir principingą autorių, autorius-dai- 
lininkas kaip toks turi nugalėti dailininką-žmogų. Beje, 
man atrodo, jog autoportretą visada galima atskirti nuo 
portreto pagal kažkokią šiek tiek pamėklišką veido išraiš- 
ką, ji tarsi neapima viso Žmogaus iki galo: man beveik bau- 
gų įspūdį sukelia visada besijuokiantis Rembrandto" veidas 
jo autoportrete bei keistai susvetimėjęs Vrubelio? veidas. 

Visos savo išorės paveikslą kur kas sunkiau pateikti 
kuriant autobiografinį herojų žodiniame kūrinyje, kur jis, 
įtrauktas į keliakryptį fabulos vyksmą, turi reprezentuoti 
visą žmogų. Reikšmingame meno kūrinyje realizuotų to- 
kio tipo bandymų aš nežinau, bet iš dalies pavykusių ban- 
dymų nemažai; štai kai kurie iš jų: Puškino vaikystės au- 
toportretas'“, Tolstojaus Irtenjevas!!, taip pat jo Levinas, 
Dostojevskio žmogus iš pogrindžio ir kt. Žodinėje kūry- 
boje nėra ir negali būti grynai tapybinio išorės išbaigtumo, 
kur ji derėtų su kitais visuminio Žmogaus aspektais (juos 
aptarsime vėliau). 

Savo paties nuotrauka taip pat tik suteikia medžiagos 
palyginimui, ir joje nematome savęs, 0 vien savo atspindį 
be autoriaus, tiesa, jis jau neatspindi fiktyvaus kito išraiš- 
kos, t. y. jis grynesnis už veidrodžio atspindį, bet yra atsi- 
tiktinis, dirbtinis ir neatskleidžia mūsų esminės emocinės- 
valinės nuostatos būties įvykyje — tai žaliava, kuri niekaip 
negali būti įtraukta į mano gyvenimo patirties vienovę, nes 
nėra principų, kaip ją būtų galima tenai įtraukti. 

Visai kas kita yra mūsų portretas, kurį nutapė mums 
autoritetą turintis dailininkas. Tai iš tiesų langas į pasaulį, 
kuriame manęs niekada nebuvo, tikras savęs matymas ki- 
to pasaulyje visuminio kito žmogaus - dailininko —-akimis, 
matymas kaip spėlionė, visuomet šiek tiek užbėganti man 
už akių. Mat išorė turi apimti ir išbaigti sielos - mano vien- 
tisos emocinės-valinės pažintinės-etinės nuostatos pasau- 
lyje - visumą, tokią funkciją man turi tik kito išorė: pajusti 
savęs savo išorėje, apimto ir išreikšto per ją, aš negaliu, ma- 
no emocinės-valinės reakcijos nukreiptos į objektus ir nega- 
li būti sutelktos į išoriškai išbaigtą mano paties paveikslą. 
Mano išorė man pačiam negali tapti manosios charakteris- 
tikos aspektu. Suvokiama aš kategorija mano išorė negali 
būti išgyvenama kaip mane apimanti ir išbaigianti vertė, 
taip ji išgyvenama tik apimama kito kategorija, ir reikia sa- 
ve patį suvokti šia kategorija, kad pamatytum kaip vienti- 
so išorinio tapybinio-plastinio pasaulio dalį. 

Kalbant apie žodžio meno kūrybą, negalima imti išorės 
izoliuotai; tam tikrą grynai tapybinio portreto neišbaigtu- 
mą čia kompensuoja daugelis tiesiogiai su išore susijusių 
aspektų, kurie sunkiai prieinami arba net visai neprieinami 
vaizduojamiesiems menams: manieros, eisena, balso temb- 
ras, besikeičianti veido ir visos išorės išraiška vienais ar ki- 
tais istoriniais Žmogaus gyvenimo tarpsniais, negrįžtamos 
gyvenimo įvykio akimirkos istorinėje jo tėkmėje, žmogaus 

nuolatinio išorinio keitimosi tarpsniai, išgyvenant amžiaus 
kaitą; jaunystės, brandos, senatvės vaizdiniai plastinėje- 
tapybinėje laiko tėkmėje — visa tai galima išreikšti (išori- 
nio Žmogaus istorija). Savimonei šis visuminis paveikslas 
yra išbarstytas gyvenime ir į išorinio pasaulio matymo lau- 
ką patenka tik atsitiktinių nuotrupų pavidalu, be to, trūks- 
ta būtent išorinio vientisumo ir nepertraukiamumo, pats 
žmogus, išgyvendamas gyvenimą savojo aš kategorija, ne- 
gali surinkti savęs į nors kiek išbaigtą išorinę visumą. Tai 
susiję ne su išorinio matymo medžiagos stoka - nors ir ši 
stoka labai didelė, - o pirmiausia su tuo, kad iš principo 
nėra vientisos vertybinės prieigos prie išorinės Žmogaus 
raiškos iš jo paties vidaus. Čia nepadės joks veidrodis, nuo- 
trauka, speciali savistaba, geriausiu atveju gautume este- 
tiniu požiūriu dirbtinį produktą, savanaudiškai sukurtą 
žvelgiant iš savarankiškumą praradusio potencialaus kito 
pozicijos. 

Dėl to galima kalbėti apie absoliutų estetinį kito porei- 
kį, poreikį matančio, prisimenančio, kaupiančio ir vienijan- 
čio kito Žmogaus aktyvumo, kuris vienintelis gali sukurti 
išoriškai užbaigtą asmenybę; šios asmenybės nebus, jeigu 
kitas jos nesukurs: estetinė atmintis yra produktyvi, ji pir- 
mąkart pagimdo išorinį žmogų naujoje būties plotmėje. 

3. Kalbant apie išorinį plastinį-tapybinį Žmogaus ma- 
tymą, nepaprastai svarbus aspektas yra jį aprėpiančių iš- 
orinių ribų jutimas. Šis aspektas neatsiejamas nuo išorės 
ir, išreiškiant išorinio, paviršinio žmogaus santykį su jį su- 
pančiu pasauliu, žmogaus ribotumas pasaulyje gali būti 
nuo jos skiriamas tik abstrakčiai. Ši išorinė riba savimonė- 
je, t. y. savo atžvilgiu, išgyvenama iš esmės kitaip nei kito 
žmogaus atžvilgiu. Iš tiesų tik žvelgiant į kitą žmogų man 
akivaizdus gyvas, estetiniu (ir etiniu) požiūriu įtikinamas 
žmogaus baigtinumas, jo empirinis daiktinis ribotumas. Ki- 

tas man visas duotas mano atžvilgiu išoriniame pasaulyje 
kaip šio pasaulio dalis, visas iš visų pusių erdviškai apribo- 
tas. Be to, kiekvieną akimirką aš aiškiai patiriu visas kito 
ribas, jį visą aprėpiu žvilgsniu ir galiu visą aprėpti jusliškai; 
matau išorinio pasaulio fone jo galvos ir kūno kontūrus; 
kitas kaip daiktas greta kitų daiktų yra visas išsidriekęs ir 
išbaigtas mano atžvilgiu išoriniame pasaulyje, niekaip ne- 
išeina už jo ribų, niekaip nepažeidžia jo regimos ir junta- 
mos plastinės bei tapybinės vienovės. 

Be abejo, net visa mano sukaupta patirtis niekada ne- 
padės man taip pamatyti savo paties išorinių ribų; ne vien 
tikrasis suvokimas, bet ir vaizduotė negali sukurti tokio aki- 
račio, kur patekčiau visas, be liekanos, kaip ištisai apribo- 
tas. Kalbant apie tikrąjį suvokimą, to nė nereikia įrodinėti: 
aš esu ant savo matymo akiračio ribos; regimas pasaulis 
išsidėsto priešais mane. Sukiodamas galvą į visas puses, 
galiu pamatyti visą mane supančią erdvę, kurios centre esu, 
bet nepamatysiu savęs, iš tiesų supamo šios erdvės. Kiek 
sudėtingiau yra su vaizduote. Mes jau minėjome, kad pa- 
prastai aš neįsivaizduoju savo išorinio pavidalo, tačiau 
pasistengęs galiu jį įsivaizduoti, žinoma, iš visų pusių ap- 
ribotą, kaip ir kitą. Tačiau šis vaizdinys neturi vidinio įti- 
kinamumo: aš nesiliauju išgyvenęs savęs iš vidaus, ir šis 
savęs išgyvenimas lieka su manimi, arba, tiksliau, aš pats 
lieku jame ir neperkeliu jo į įsivaizduojamą vaizdinį. Bū- 
tent supratimas, jog tai visas aš, kad anapus šio visiškai 
apriboto objekto manęs nėra, niekada manęs neįtikina: bū- 
tinas bet kokio mano išorinės raiškos suvokimo ir įsivaiz- 
davimo koeficientas yra supratimas, jog tai - ne visas aš. 
Kito žmogaus įsivaizdavimas visiškai atitinka jo tikrąjį ma- 
tymą, tuo tarpu mano savęs įsivaizdavimas sukonstruotas 
ir neatitinka jokio tikro suvokimo; tikrojo savęs patyrimo 
esmė lieka anapus išorinio matymo. 

Šį savęs išgyvenimo ir kito išgyvenimo skirtumą įvei- 
kia pažinimas, tiksliau, pažinimas ignoruoja šį skirtumą, 
kaip ignoruoja ir pažįstančiojo subjekto unikalumą. Į vien- 
tisą pažinimo pasaulį aš negaliu įtraukti savęs kaip viena- 
tinio aš-sau, skirtingai negu visų be išimties kitų Žmonių, 
buvusių, esamų ir būsimų, kaip mano atžvilgiu kitų; prie- 
šingai, aš žinau, kad aš toks pat ribotas žmogus kaip visi 
kiti ir kad bet kuris kitas esmiškai patiria save iš vidaus, 
neįsikūnydamas į savo išorinį pavidalą. Tačiau pažinimas 
vis tiek prasilenkia su tuo, kaip unikalus subjektas iš tik- 
rųjų išgyvena bei mato unikalų konkretų pasaulį. Tikrojo 
žmogaus konkretaus išgyvenimo forma yra vaizdinių aš 
ir kitas kategorijų koreliacija; ir ši aš forma, kuria išgyvenu 
vienatinį save, iš esmės skiriasi nuo kito formos, kuria išgy- 
venu visus be išimties kitus žmones. Kito žmogaus aš iš- 
gyvenu visai kitaip negu savo paties aš, kito aš suvokiamas 
kito kategorija kaip jo aspektas. Šis skirtumas turi esminę 
reikšmę ne tik estetikoje, bet ir etikoje. Pakanka priminti 
principinį aš ir kito nelygiavertiškumą krikščionybės mo- 
ralėje (negalima mylėti savęs, bet privalu mylėti kitą, nega- 
lima nuolaidžiauti sau, bet privalu būti nuolaidžiam kito 
atžvilgiu, apskritai bet kokią naštą privalu nuimti nuo ki- 
to ir prisiimti ją sau) arba altruizme, kuris visai skirtingai 
vertina kito laimę ir savo paties laimę. Prie etinio solipsiz- 
mo mums dar teks grįžti vėliau. 

Estetinei žiūrai esminis dalykas yra toks: aš sau esu bet 
kokio aktyvumo subjektas, regos, klausos, lytėjimo, mąsty- 
mo, jutimo ir kt., savo išgyvenimais tarsi išeinu iš savęs ir 
kreipiuosi į pasaulį, į objektą. Objektas stovi priešais mane 
kaip subjektą. Čia kalbame ne apie gnoseologinę subjekto 
ir objekto koreliaciją, o apie gyvenimiškąją koreliaciją ma- 
nęs - vienatinio subjekto —ir viso likusio pasaulio, kuris yra 
ne tik mano pažinimo bei išorinių pojūčių, bet ir aktyvios 

valios bei jautimo objektas. Kitas žmogus man visas duo- 
tas kaip objektas, ir jo aš man - tik objektas. Aš galiu save 
justi, galiu iš dalies suvokti save išorine jauta, iš dalies pa- 
versti save geismo bei jausmo objektu, t. y. galiu padaryti 
save savo objektu. Tačiau, atlikdamas šį savęs objektyva- 
vimo veiksmą, aš nesutapsiu su savimi, aš-sau sutapsiu su 
pačiu šios savęs objektyvacijos veiksmu, bet nebūsiu jos 
produktas, dalyvausiu žiūros, jutimo, mąstymo akte, bet 
nebūsiu pamatytas ar pajustas objektas. Aš negaliu savęs 
viso perkelti į objektą ir bet kokį objektą pranokstu kaip jo 
atžvilgiu aktyvus subjektas. Šiuo atveju mus domina ne pa- 
žintinė šio teiginio, kuriuo pagrįstas idealizmas, vertė, o 
konkreti savo subjektyvumo bei absoliutaus neišreiškia- 
mumo per objektą patirtis - aspektas, kurį puikiai suvokė 
ir perprato romantizmo estetika (Schlegelio ironija!*), - gry- 
nojo kito žmogaus objektiškumo priešybė. Pažinimas čia 
įveda pataisą, pagal kurią ir aš sau — vienatinis žmogus — 
nesu absoliutus aš arba gnoseologinis subjektas; visa, kas 
daro mane pačiu savimi, konkrečiu žmogumi, kitokiu nei 
visi kiti žmonės, - konkreti vieta bei laikas, konkretus liki- 
mas ir kt., - taip pat yra pažinimo objektas, o ne subjektas 
(Rickertas!?), tačiau vis dėlto idealizmas intuityviai įtikina- 
mas kalbant apie savęs paties išgyvenimą, o ne kaip išgy- 
venamas kitas Žmogus, pastarojo išgyvenimą įtikinamiau 
atskleidžia realizmas bei materializmas. Intuityviai įtiki- 
namas ar bentjau suprantamas gali būti ir solipsizmas, per- 
keliantis visą pasaulį į mano sąmonę, bet būtų visiškai in- 
tuityviai nesuprantama perkelti visą pasaulį ir mane patį į 
sąmonę kito žmogaus, kuris akivaizdžiai tėra niekinga di- 
delio pasaulio dalis. Aš negaliu įtikinamai patirti savęs viso, 
sutelkto į išoriškai apribotą ir visą regimą jutiminį objek- 
tą, visiškai su juo sutapdamas, tačiau kitaip negaliu įsivaiz- 
duoti kito Žmogaus: visą vidujybę, kurią pažįstu jame ir iš 

dalies kartu su juo išgyvenu, perkeliu į jo išorinį pavidalą, 
kaip į indą, talpinantį jo aš, jo valią, jo pažinimą. Kitas man 
visas sutelktas ir sutalpintas į jo išorinį pavidalą. Tuo tarpu 
savo sąmonę išgyvenu kaip apimančią pasaulį, apglėbian- 
čią jį, o ne patalpintą jame [neįsk.]. Galiu suvokti išorinį pa- 
vidalą kaip išbaigiantį ir išreiškiantį kitą, bet neišgyvenu 
jo kaip išreiškiančio ir išbaigiančio mane. 

Siekdami išvengti nesusipratimo, dar kartą pabrėžiame, 
kad čia nekalbame apie pažintinius aspektus: sielos ir kū- 
no, sąmonės ir materijos, idealizmo bei realizmo santykius 
ir kitas problemas, susijusias su šiais aspektais. Šiuo atve- 
ju mums svarbu tik konkretus išgyvenimas, grynai esteti- 
nis jo įtikinamumas. Galima sakyti, kad savęs išgyvenimo 
aspektu intuityviai įtikina idealizmas, o kito Žmogaus iš- 
gyvenimo aspektu intuityviai įtikina materializmas, ir visiš- 
kai neliesti filosofinio-pažintinio šių krypčių pagrįstumo. 
Linija, kaip kūno riba, vertybiškai adekvati apibūdinant ir 
išbaigiant kitą, be to, visą, su visais jo aspektais, ir visiškai 
neadekvati, kai sau apibūdinu ir išbaigiu save, nes iš es- 
mės patiriu save, aprėpdamas bet kokias ribas, bet kokį kū- 
ną; išplėsdama save už bet kokių ribų, mano savimonė su- 
ardo plastinį mano vaizdinio įtikinamumą. 

Todėl suprantama, kad tik kitą žmogų išgyvenu kaip 
organišką išoriniam pasauliui, kad tik kitą galiu estetiškai 
įtikinamai į jį įpinti ir su juo suderinti. Žmogus, kaip gamtos 
dalis, intuityviai įtikinamai suvokiamas tik žvelgiant į kitą, 
bet ne į save. Aš nesu sau visas organiškas išoriniam pasau- 
liui, manyje visados yra kažkas esminio, ką galiu jam prieš- 
priešinti, būtent - mano vidinis aktyvumas, mano subjek- 
tyvumas, iškylantis priešais pasaulį kaip objektą ir jame 
neištirpstantis. Šis vidinis mano aktyvumas yra negamtinis 
ir nepasaulinis, aš visada turiu išeitį per vidinį savęs išgyve- 
nimą pasaulio [neįsk.] akte, tai tarsi landa, pro kurią gelbs- 

čiuosi nuo visiškai gamtinės savo duoties. Kitas [neįsk.] in- 
tymiai susietas su pasauliu, 14 - su mano vidiniu nepasau- 
liniu aktyvumu. Kai susikaupęs pažvelgiu į save, visa, kas 
manyje objektiška — išorinės mano raiškos fragmentai, vi- 
sa mano duotybė ir esamybė, aš, kaip tam tikras mano min- 
ties apie save patį, apie mano savęs jautą turinys, - visa tai 
liaujasi man reikšti mane, aš visas pasitraukiu į patį šio 
mąstymo, matymo ir jutimo aktą. Nė į vieną išorinį darinį 
nesu įtraukiamas visas ir nesu juo išreiškiamas, esu sau tar- 
si ant liestinės su bet kokia duotybe. Visa mano erdvinė 
duotis linksta į neerdvinį vidujybės centrą, visa kito idea- 
lybė linksta į jo erdvinę duotį. 

Šis savitumas, kaip aš konkrečiai patiriu kitą, kelia svar- 
bią estetinę problemą, kaip grynai intensyviai pateisinti šią 
apribotą baigtinybę, neišeinant už esamo išorinio erdvinio 
ir juslinio pasaulio ribų; pažintinio įsigilinimo bei grynai 
prasminio, konkretaus vaizdinio unikalumui indiferentiš- 
ko, etinio pateisinimo nepakankamumas tiesiogiai išgyve- 
namas tik kito atžvilgiu, nes apeinama išorinė raiška, kuri 
svarbi, kai aš patiriu kitą, ir neesminė man pačiam. 

Estetinis mano aktyvumas (ne specialiojoje menininko- 
autoriaus veikloje, o vienatiniame gyvenime, nediferenci- 
juotame bei neišlaisvintame nuo neestetinių aspektų), sin- 
kretiškai numanantis savyje tam tikrą kūrybinio plastinio 
vaizdinio užuomazgą, reiškiasi negrįžtamais veiksmais, 
kylančiais iš manęs ir vertybiškai išbaigiančiais kitą žmo- 
gų: apkabinimas, bučinys, laiminimas ir kt. Iš tikrųjų at- 
liekant šiuos veiksmus akivaizdus jų produktyvumas bei 
negrįžtamumas. Jais aš akivaizdžiai ir įtikinamai realizuoju 
savo padėties anapus kito žmogaus privilegiją, kito konk- 
retumas čia tampa jutimiškai realus. Juk tik kitą galima ap- 
kabinti, aprėpti iš visų pusių, su meile justi visas jo ribas: aš 
iš vidaus atpažįstu trapią kito baigtinybę, jo užbaigtumą, 


148 


Herojaus erdvės forma 


jo „čia ir dabar būtį“ ir tarsi įforminu apkabindamas. Per 
šį aktą išorinė kito būtis atsiskleidžia naujai, įgauna kaž- 
kokią naują prasmę ir gimsta naujoje būties plotmėje. Tik 
kito lūpas galima paliesti lūpomis, tik ant kito pečių gali- 
ma uždėti rankas, aktyviai pakilti virš jo, laiminant jį visą, 
visus jo būties aspektus, jo kūną ir sielą jame. Viso to man 
nelemta patirti savo paties atžvilgiu, be to, tai susiję ne vien 
su fizine neįjmanomybe, o su emociniu-valiniu neteisingu- 
mu nukreipti šiuos veiksmus į save patį. Kaip apkabinimo, 
bučiavimo, laiminimo objektas išorinė, apribota kito būtis 
tampa vertybiškai stangri ir sunki, iš vidaus svari [neįsk.| 
medžiaga, iš kurios plastiškai įforminamas ir nulipdomas 
žmogus - ne kaip fiziškai užbaigta ir apribota erdvė, o kaip 
estetiškai užbaigta ir atribota, gyvo estetinio įvykio erd- 
vė. Savaime suprantama, jog šiuo atveju atsiribojame nuo 
seksualinių aspektų, drumsčiančių estetinį šių negrįžtamų 
veiksmų grynumą, kuriuos suvokiame kaip simbolines ir 
menines reakcijas į žmogaus visumą, kai apkabindami ar- 
ba laimindami kūną apkabiname arba laiminame ir jame 
esančią bei per jį išreikštą sielą. 

4. Trečias aspektas, prie kurio sustosime, - tai veiksmai, 
išoriniai žmogaus poelgiai, atliekami erdviniame pasaulyje. 
Kaip veiksmas bei jo erdvė suvokiami veikiančiojo savimo- 
nėje ir kaip aš patiriu kito žmogaus veiksmą, kaip sąmo- 
nėje atsiskleidžia jo estetinė vertė - tokie yra būsimosios 
analizės klausimai. 

Neseniai sakėme, jog mano išorinės raiškos fragmentai 
siejasi su manimi tik per juos atitinkančius vidinius išgy- 
venimus. Ir iš tiesų, kai mano realumas dėl kokios nors 
priežasties tampa abejotinas, kai nežinau, iliuzija tai ar ne, 
vien tai, kad matau savo kūną, manęs neįtikina: aš turiu 
padaryti arba kokį nors judesį, arba įžnybti sau, t. y. kad 
patikrinčiau savo realumą, turiu išversti savo išorę į vidi- 

nės savęs jautos kalbą. Kai mes dėl ligos nebevaldome ko- 
kios nors kūno dalies, pavyzdžiui, kojos, ji mums pradeda 
atrodyti tarsi svetima, „ne sava“, nors išoriniame - vaizdi- 
niame mano kūno pavidale ji neabejotinai priklauso ma- 
no visumai. Bet kokią išorinę savo kūno dalį turiu patirti 
iš vidaus, vien taip ji gali būti susieta su manimi, su ma- 
no vienatine vienove; o jeigu toks vertimas į vidinių pojū- 
čių kalbą nepavyksta, aš pasiruošęs atsisakyti šios dalies 
kaip man nepriklausančios, kaip ne manojo kūno dalies, 
nutrūksta intymus ją ir mane siejantis ryšys. Šis grynai vi- 
dinis kūno bei jo dalių patyrimas ypač svarbus tada, kai 
atliekamas veiksmas, kuriuo visuomet nustatomas ryšys 
tarp manęs ir kito išorinio daikto, išplečiama mano fizinės 
veikos sfera. 

Stebint save galima nesunkiai įsitikinti, jog aš mažiau- 
siai stebiu savo išorinę raišką tą akimirksnį, kai atlieku fi- 
zinį veiksmą: trumpai tariant, aš veikiu, čiumpu daiktą ne 
ranka kaip išoriniu užbaigtu vaizdiniu, o ranką atitinkan- 
čiu iš vidaus patiriamu raumenų pojūčiu, ir ne daiktą kaip 
išorinį baigtinį pavidalą, o jį atitinkantį savo juslinį jutimą 
bei raumenimis juntamą daikto pasipriešinimą, jo sunkumą, 
tankį ir kt. Regimybė tik papildo tai, ką patiriu iš vidaus, 
ir atliekant veiksmą neabejotinai turi tik antrinę reikšmę. 
Apskritai visa, kas duota, esama, jau turima ir galutinai rea- 
lizuota, veikiančiai sąmonei nebėra svarbiausia. Sąmonė 
nukreipta į tikslą, ir įgyvendinimo būdai bei visos priemo- 
nės, kuriomis jo siekiama, suvokiami iš vidaus. Veiksmo at- 
likties kelias - grynai vidinis kelias, ir nepertraukiama šio 
kelio trukmė taip pat grynai vidinė (Bergsonas). Tarkime, 
ranka atlieku kokį nors konkretų veiksmą, pavyzdžiui, nuo 
lentynos imu knygą; aš nestebiu išorinio savo rankos jude- 
sio, jos regimai nueito kelio, tų padėčių, kuriose ji atsidu- 
ria judėdama įvairių šio kambario daiktų atžvilgiu: mano 

sąmonėje visa tai pasirodo tik kaip atsitiktiniai fragmen- 
tai, beveik nereikalingi veiksmui atlikti; aš valdau savo ran- 
ką iš vidaus. Kai einu gatve, iš vidaus orientuojuosi pir- 
myn, iš vidaus apskaičiuoju ir vertinu visus savo judesius; 
žinoma, tuo metu man kartais reikia kai ką aiškiai matyti, 
retkarčiais net patį save, tačiau atliekant veiksmą šis išo- 
rinis matymas visada vienpusis: objekte pastebima tik tai, 
kas tiesiogiai svarbu šiam veiksmui atlikti, ir taip suardo- 
ma visuminė vaizdinė daikto duotis. Tai, kas dabartiška, 
duota, konkretu vaizdiniame veiksmo sferai priklausan- 
čio objekto pavidale, atliekant veiksmą suskaldoma ir su- 
ardoma būsimu, šio objekto atžvilgiu dar tik realizuojamu 
mano veiksmu: aš matau objektą būsimojo vidinio patyri- 
mo aspektu, o toks požiūris išorinio objekto išbaigtumo at- 
žvilgiu pats neteisingiausias. Taigi toliau rutuliojame mū- 
sų pavyzdį: eidamas gatve ir pastebėjęs priešais ateinantį 
žmogų, kad išvengčiau susidūrimo, aš greitai pasitraukiau 
dešiniau; žvelgiant į šį žmogų man svarbiausia buvo ga- 
limas smūgis, kurį numaniau ir kurį būčiau patyręs iš vi- 
daus, - beje, ir numaniau vidinės savęs jautos kalba, - todėl 
būtent dėl vidinio apsisprendimo aš pasitraukiau dešiniau. 
Daiktas, patenkantis į įtempto išorinio veiksmo lauką, pa- 
tiriamas tai kaip galima kliūtis, spūdis, kaip galimas skaus- 
mas, tai kaip galima atrama rankai, kojai ir pan., be to, visa 
tai patiriama vidine savęs jauta: ir kaip tik tai suardo iš- 
baigto daikto išorinę duotį. Taigi, atliekant intensyvų išo- 
rinį veiksmą, pagrindas - iš esmės pats veiksmo pasaulis — 
yra vidinė savęs jauta, apimanti ir užvaldanti visą išorinę 
išreikštį, neleidžianti jokiai išorybei nusistovėti iki pasto- 
vios ir vaizdžios duoties nei manyje pačiame, nei anapus 
manęs. 

Savo išorės fiksavimas atliekant veiksmą gali būti net 
lemiamas, veiksmą sutrikdantis veiksnys. Pavyzdžiui, kai 

reikia padaryti sudėtingą ir rizikingą šuolį, ypač pavojin- 
ga stebėti, kaip juda kojos: reikia susikaupti iš vidaus ir ap- 
skaičiuoti savo judesius. Pirmoji bet kokio sporto taisyklė: 
Žiūrėk tiesiai priešais save, o ne į save. Atlikdamas sudė- 
tingą ir pavojingą veiksmą, aš visas susitelkiu į gryną vi- 
dinę vienovę, nieko nebegirdžiu ir nebematau išorėje, visą 
save bei savo pasaulį sutelkiu į gryną savęs jautą. 

Išorinio veiksmo vaizdinio bei jo iš išorės matomo san- 
tykio su išorinio pasaulio daiktais niekada nemato pats 
veikiantysis, o įsiveržęs į veikiančią sąmonę veiksmo vaiz- 
dinys neišvengiamai stabdo arba sutrikdo veiksmą. 

Iš veikiančios sąmonės vidaus veiksmas iš principo nei- 
gia vertybinį bet kokios duoties - to, kas yra, turima, baig- 
ta, - savarankiškumą ir suardo daikto dabartį dėl jo iš vi- 
daus numanomos ateities. Veiksmo pasaulis — tai vidinės 
numanomos ateities pasaulis. Siekiamas veiksmo tikslas su- 
ardo duotąją išorinio objektinio pasaulio esatį, būsimosios 
realizacijos planas suardo dabartinės daikto būsenos kūną; 
visą veikiančiojo sąmonės akiratį persmelkia bei jo pasto- 
vumą suardo būsimojo veiksmo nuojauta. 

Todėl suprantama, jog meninė iš išorės suvokiamo ir 
išreiškiamo veiksmo tiesa, kai jis organiškai įpinamas į iš- 
orinį jį supančios būties audinį, harmoningai suderinamas 
su fonu, kaip su dabartyje pastovaus objektinio pasaulio 
visuma, - visa tai iš principo transgredientiška paties vei- 
kiančiojo sąmonei; šiuos aspektus realizuoja tik anapus 
veiksmo esanti sąmonė, nesusijusi su jo tikslu bei prasme. 
Tik kito Žmogaus veiksmą galiu meniškai suvokti ir įfor- 
minti, tuo tarpu mano paties veiksmas iš principo nesiduo- 
da meniškai įforminamas bei išbaigiamas. Čia, aišku, kal- 
bame apie plastinį, tapybinį veiksmo supratimą. 

Plastiniai ir tapybiniai išorinio veiksmo apibūdinimai — 
epitetai, metaforos, palyginimai ir kt. - niekada neišreiš- 


152 


Herojaus erdvės forma 


kia veikiančiojo savimonės ir niekada nesutampa su veiks- 
mo tikslu bei prasme. Visi meniniai apibūdinimai perkelia 
veiksmą į kitą plotmę, į kitą vertybinį kontekstą, kuriame 
jo tikslas bei prasmė tampa imanentiški jo realizacijai, tam- 
pa tik aspektu, kuriuo apmąstoma išorinė veiksmo raiška, 
t. y. perkelia veiksmą iš veikiančio asmens akiračio į trans- 
gredientiško žiūros subjekto akiratį. 

Tačiau jeigu plastiniai bei tapybiniai veiksmo apibūdi- 
nimai kyla iš paties veikiančiojo sąmonės, jo veiksmas tuoj 
pat atitrūksta nuo privalios tikslo rimties, nuo veiksmo rei- 
kalingumo, naujumo bei produktyvumo, virsta žaidimu ir 
išsigimsta į 2estg. 

Pakaktų išanalizuoti bet kurį meninį veiksmo aprašymą, 
kad įsitikintume, jog meninis šiame aprašyme sukurto plas- 
tinio-tapybinio vaizdinio išbaigtumas bei įtikinamumas at- 
siskleidžia jau mirusiame prasminiame gyvenimo konteks- 
te, kuris veiksmo atlikimo akimirką yra transgredientiškas 
veikiančio asmens sąmonei, ir kad mes patys, skaitytojai, iš 
vidaus esame nesuinteresuoti veiksmo tikslu bei prasme 
(kitaip į mūsų vidinę veikiančią sąmonę būtų įtrauktas ob- 
jektinis veiksmo pasaulis ir jo išorinė raiška būtų suardyta), 
nieko nelaukiame iš veiksmo ir nieko nesitikime tikrojoje 
ateityje. Tikrąją ateitį mums pakeičia meninė ateitis, o ši me- 
ninė ateitis yra visados meniškai iš anksto nulemta. Meniš- 
kai įformintas veiksmas suvokiamas anapus lemtinio bū- 
ties įvykyje vienatinio mano gyvenimo laiko. Šiame lemti- 
niame gyvenimo laike nė vieno veiksmo aš pats nesuvokiu 
kaip meninio. Visus plastinius ir tapybinius apibūdinimus, 
ypač palyginimus, užgožia tikroji lemtinė ateitis, nes jie 
skleidžiasi tik sau pakankamos praeities ir dabarties plot- 
mėje, iš kurios gyva ir dar rizikinga ateitis nepasiekiama. 

Visi plastiniai ir tapybiniai aspektai, kuriais išbaigiamas 
veiksmas, yra iš principo transgredientiški tikslų ir pras- 

mės pasauliui, jų neišvengiamam reikalingumui ir svarbai; 
veiksmas meniškai išbaigiamas tada, kai tikslas ir prasmė 
liaujasi buvę vienintelės varomosios mano aktyvumo ga- 
lios, o tai įmanoma ir iš vidaus pateisinama tik kito žmo- 
gaus veiksmo atžvilgiu, kai mano akiratis papildo ir išbai- 
gia jo veikiantį bei, siekiant privalaus ir reikalingo tikslo, 
suardytą akiratį. 

5. Taigi aptarėme, kaip išorė, išorinės kūno ribos bei iš- 
orinis fizinis veiksmas patiriami savimonėje bei kito žmo- 
gaus atžvilgiu. Dabar turime šiuos tris abstrahuojant iš- 
skirtus aspektus susieti į vientisą vertybinę žmogaus kūno 
visumą, t. y. iškelti kūno kaip vertybės problemą. Savaime 
suprantama, jog kalbant apie problemą, susijusią būtent su 
vertybe, reikia griežtai atsiriboti nuo gamtos mokslams bū- 
dingo požiūrio: nuo biologijos organizmo, psichofiziolo- 
ginės psichologinio ir kūniškojo pradų santykio problemos 
bei nuo atitinkamų natūrfilosofijos problemų; ji gali būti 
keliama tik etinėje ir estetinėje bei iš dalies religinėje plot- 
mėje. [...] 

Šiuo atveju yra itin svarbi ta vienintelė vieta, kurią kū- 
nas, kaip vertybė, užima subjekto atžvilgiu vienatiniame 
konkrečiame pasaulyje. Mano kūnas iš esmės yra vidinis 
kūnas, o kito kūnas - iš esmės išorinis. 

Vidinis kūnas - mano kūnas kaip mano savimonės as- 
pektas — yra vidiniai organiniai pojūčiai, poreikiai ir norai, 
besitelkiantys apie vidinį centrą; tuo tarpu išorė, kaip ma- 
tome, yra fragmentiška, ji netampa savarankiška bei ap- 
čiuopiama ir, visada turėdama vidinį ekvivalentą, šiam tar- 
pininkaujant, įeina į vidinę vienovę. Aš negaliu reaguoti į 
savo išorinį kūną tiesiogiai: visi spontaniški emociniai-va- 
liniai tonai, taikomi mano kūnui, nurodo jo vidines būse- 
nas bei galimybes - kančios, malonumai, aistros, pasitenki- 
nimas ir kt. Galima mylėti savo kūną, jausti jam tam tikrą 

švelnumą, bet tai tereiškia viena: ši meilė bei nuolatinis per 
mano kūną realizuojamų grynai vidinių būsenų ir potyrių 
siekimas ir geidimas iš esmės neturi nieko bendra su meile 
individualiai kito žmogaus išorei; Narcizo atvejis įdomus 
būtent kaip taisyklę charakterizuojanti ir paaiškinanti iš- 
imtis. Galima patirti kito meilę sau, galima norėti būti my- 
limam, galima įsivaizduoti ir nujausti kito meilę, bet ne- 
galima tiesiogiai mylėti savęs kaip kito. Jeigu aš rūpinuosi 
savimi ir taip pat rūpinuosi kitu žmogumi, kurį myliu, dar 
negalima teigti, jog emocinis-valinis santykio su savimi ir 
su kitu tonas toks pat, t. y. kad aš save myliu kaip kitą: emo- 
ciniai-valiniai tonai, abiem atvejais lemiantys tokius pat 
rūpinimosi veiksmus, iš esmės yra skirtingi. Negalima my- 
lėti artimo kaip savęs paties arba, tiksliau, negalima savęs 
mylėti kaip artimo, tegalima visus tuos veiksmus, kuriuos 
paprastai darome dėl savęs, nukreipti į jį. Teisė bei teisinė 
moralė negali iškelti savo imperatyvo vidinei emocinei-va- 
linei reakcijai ir reikalauja tik tam tikrų išorinių veiksmų, 
kurie atliekami dėl savęs ir turi būti atliekami dėl kito; ta- 
čiau absoliučiai neįmanoma vidinį vertybinį santykį su sa- 
vimi perkelti kitam, čia su kitu kuriamas visiškai naujas 
emocinis-valinis santykis, kurį mes vadiname meile ir ku- 
rio visiškai neįmanoma patirti savo atžvilgiu. Kančia, bai- 
mė dėl savęs, džiaugsmas kokybiškai yra absoliučiai kito- 
kie negu užuojauta, baimė dėl kito, džiaugsmas kartu su 
kitu, todėl taip iš principo skiriasi šių veiksmų dorovinis 
kvalifikavimas. Egoistas elgiasi taip, tarsi mylėtų save, bet 
nieko panašaus į meilę ir švelnumą sau jis, žinoma, nepa- 
tiria, svarbu būtent tai, kad jis šių jausmų nejaučia. Savi- 
sauga - tai šalta ir žiauri emocinė-valinė nuostata, kuri ne- 
turi jokių atleidimo iš meilės, taigi estetinių elementų. 
Mano, kaip išorinio visuminio asmens, vertė (ir pir- 
miausia viso mano išorinio kūno - tai mus pirmiausia do- 

mina) tėra pasiskolinta, aš ją sukonstruoju, bet nepatiriu 
tiesiogiai. 

Aš galiu tiesiogiai siekti savisaugos arba gerovės, viso- 
mis priemonėmis ginti savo gyvybę, net siekti valdyti bei 
pavergti kitus, bet niekada negaliu tiesiogiai savyje patir- 
ti, kas yra teisinė asmenybė, nes teisinė asmenybė yra ne 
kas kita, kaip garantija, kad mane pripažins kiti žmonės. 
Šį pripažinimą aš patiriu kaip jų pareigą mano atžvilgiu 
(juk viena yra faktiškai ginti savo gyvybę, kai esi iš tikrųjų 
puolamas - taip elgiasi ir gyvūnai, ir visai kas kita - patirti 
savo teisę į gyvybę ir saugumą bei kitų pareigą gerbti šią 
teisę). Taip pat iš esmės skiriasi ir vidinis savo kūno paty- 
rimas bei jo išorinės vertės pripažinimas, mano teisė, kad 
kiti su meile priimtų mano išorę: šis pripažinimas kaip ki- 
tų dovana persmelkia mane, jis - kaip palaima, kuri negali 
būti iš vidaus pagrįsta ir suprasta; ir galima tik tikėti, kad 
ši vertybė yra, tačiau intuityviai ir akivaizdžiai patirti išo- 
rinės savo kūno vertės neįmanoma, aš tik galiu turėti pre- 
tenzijų įją kaip į savo nuosavybę. Įvairialypiai mano gyve- 
nime besireiškiantys kitų Žmonių dėmesio, meilės, mano 
vertės pripažinimo aktai tarsi nulipdė man plastinę mano 
išorinio kūno vertę. Vos tik žmogus pradeda justi save iš 
vidaus, jis tuoj pat sutinka iš išorės į jį nukreiptą artimų 
žmonių, motinos pripažinimą bei meilę: visus pirmuosius 
savo bei savo kūno apibūdinimus vaikas gauna iš motinos 
bei artimųjų lūpų. Iš jų lūpų, įvardytą emociniais-valiniais 
jų meilės tonais, vaikas girdi ir pradeda pripažinti savo var- 
dą, visų savo kūno bei vidinių potyrių ir būsenų pavadini- 
mus; pirmieji ir patys autoritetingiausi žodžiai apie jį, pir- 
mąkart iš išorės apibūdinantys jo asmenį, pasitinkantys jo 
vidinę tamsią savęs jautą, suteikiantys jai formą ir vardus, 
kuriais jis pirmąkart suvokia ir atranda save kaip kažką, yra 
mylinčio žmogaus žodžiai. Meilės žodžiai bei tikrasis rū- 

pinimasis pasitinka vidinės savęs jautos chaosą, pavadin- 
dami, nukreipdami, patenkindami, susiedami su išoriniu 
pasauliu — kaip manimi bei mano poreikiu suinteresuotu 
atsakymu, ir taip tarsi plastiškai įformina šį begalinį judantį 
reikmių ir nepasitenkinimų chaosą, kuriame, žvelgiant vai- 
ko akimis, tebėra ištirpusi visa išorybė, dar skendi būsimo- 
ji jo asmenybės ir priešais ją iškilsiančio išorinio pasaulio 
diada. Atsiskleisti šiai diadai padeda mylinčios motinos 
veiksmai bei žodžiai, jos emociniais-valiniais tonais atri- 
bojama ir formuojama vaiko asmenybė, su meile įformi- 
namas jo pirmasis judesys, pirmoji poza pasaulyje. Pirmą- 
kart vaikas save pamato tarsi motinos akimis ir kalbėti apie 
save pradeda jos emociniais-valiniais tonais, tarsi myluoja 
save pirmąja savo ištara; taip jis sau bei savo kūno dalims 
pritaiko mažybinius ir maloninius vardus, sakomus atitin- 
kamu tonu: „mano galvelė, rankelė, kojytė“, „aš noriu mie- 
gučio, liuliuko“ ir pan., save bei savo būsenas apibūdina 
per motiną, jos meilę jam, kaip jos gėrėjimosi, mylavimo, 
bučinių objektą; jis tarsi vertybiškai įforminamas jos ap- 
kabinimu. Iš savo vidaus, netarpininkaujant mylinčiam as- 
meniui, žmogus niekuomet negalėtų prabilti apie save ma- 
žybine ir malonine forma bei intonacijomis, bet kuriuo at- 
vejujie teisingai neišreikštų mano tikrojo emocinio-valinio 
savęs patyrimo tono, mano vidinio tiesioginio santykio su 
savimi, būtų estetiniu požiūriu nenatūralūs: iš vidaus aš 
mažiausiai išgyvenu savo „galvelę“ arba „rankeles“, aš iš- 
gyvenu „galvą“, veiksmą atlieku būtent „ranka“. Mažybi- 
ne ir malonine forma apie save galiu kalbėti tik orientuo- 
damasis į kitą, išreikšdamas tikrąjį arba mano geidžiamą 
jo požiūrį į mane. 

[Neįsk.] aš juntu, kad man reikia meilės, kurią tik kitas 
iš savo vienintelės vietos anapus manęs gali duoti iš savo 
vidaus; tiesa, šis poreikis iš vidaus suskaldo mano sau pa- 

kankamumą, bet dar neįformina manęs įtvirtindamas iš 
išorės. Savo paties atžvilgiu, net save saugodamas, esu iš 
esmės santūrus. 

Ši nuo vaikystės iš išorės žmogų formuojanti motinos 
bei kitų Žmonių meilė per visą jo gyvenimą tarsi sukuria 
jo vidinį kūną, tiesa, nepadeda jam pačiam pamatyti jo iš- 
orinės vertės, bet padaro jį potencialios šio kūno vertės, ku- 
rią realizuoti gali tik kitas žmogus, savininku. 

Kito Žmogaus kūnas yra išorinis kūnas, ir aš jo akivaiz- 
džią vertę realizuoju intuityviai, ji duota man tiesiogiai. 
Išorinį kūną vienija ir įformina pažintinės, etinės bei este- 
tinės kategorijos, išorinių rega bei jutimais prieinamų as- 
pektų - plastinių bei tapybinių verčių - visuma. Mano emo- 
cinės-valinės reakcijos į išorinį kito kūną yra tiesioginės, ir 
tik kito atžvilgiu aš tiesiogiai patiriu Žmogaus kūno grožį, 
t. y. jis pradeda man egzistuoti visai kitoje vertybinėje plot- 
mėje, nepasiekiamoje vidinei savęs jautai bei fragmentiš- 
kam išoriniam matymui. Vertybiškai bei estetiškai įkūny- 
tas man tėra kitas žmogus. Dėl to kūnas nėra kažkas sau 
pakankama, jam reikia kito, jo pripažinimo bei formuojan- 
čių veiksmų. Pačiam Žmogui duotas tik vidinis jo kūnas — 
jo sunkybė, išorinis kito kūnas jam užduotas: jis turi akty- 
viai jį sukurti. 

Visiškai savita yra seksualinė prieiga prie kito kūno; ji 
neturi formuojamosios plastinės bei tapybinės energijos, 
nesugeba sukurti kūno kaip išorinės, užbaigtos ir sau pa- 
kankamos meninės konkretybės. Čia išorinis kito kūnas su- 
ardomas, paverčiamas tik mano vidinio kūno dalimi, tam- 
pa vertingas tik dėl vidinių kūniškų galimybių - geismo, 
malonumo, pasitenkinimo, kuriomis jis mane vilioja, ir šios 
vidinės galimybės užgožia jo išorinį stangrų išbaigtumą. 
Per seksualinę prieigą mano ir kito kūnas susilieja, tačiau 
šis vieningas kūnas gali būti tik vidinis. Tiesa, šis susilieji- 

mas į vientisą vidinį kūną yra riba, kurios siekia mano gry- 
nas seksualinis santykis; tikrovėje jį Visuomet papildo ir es- 
tetinis gėrėjimasis išoriniu kūnu, vadinasi, ir formuojanti 
bei kurianti energija, tačiau šiuo atveju sukuriamos meni- 
nės vertės tėra priemonė ir neįgyja savarankiškumo. 

Tokia yra išorinio ir vidinio kūno - kito ir mano kūno - 
skirtis uždarame ir konkrečiame vienatinio žmogaus gy- 
venime, kuriame santykis „aš ir kitas“ yra absoliučiai 
neapverčiamas ir duotas vienąkart ir visiems laikams. 

Pažvelkime dabar į religinę-etinę bei estetinę Žmogaus 
kūno vertės problemą bei jos istoriją ir pabandykime pa- 
nagrinėti ją nustatytosios skirties aspektu. 

Visose istoriškai reikšmingose, išplėtotose ir užbaigto- 
se etinėse, religinėse bei estetinėse koncepcijose kūnas 
paprastai apibendrinamas ir nediferencijuojamas, tačiau 
skirtingu metu neišvengiamai dominuoja tai vidinis, tai 
išorinis kūnas, tai subjektyvus, tai objektyvus požiūris, gy- 
va patirtis, iš kurios kyla Žmogaus idėja, remiasi tai savęs 
išgyvenimu, tai kito Žmogaus išgyvenimų; pirmuoju atve- 
ju pagrindas bus vertybinė aš kategorija, per kurią suvokia- 
mas ir kitas, antruoju - kito kategorija, apimanti ir mane. 
Vienu atveju žmogaus idėjos (Žmogaus kaip vertybės) kū- 
rimo procesas gali būti išreikštas taip: Žmogus - tai aš, kaip 
pats save patiriu, kiti - tokie patys kaip aš. Antruoju atve- 
ju: Žmogus - tai mane supantys Žmonės, kaip aš juos pati- 
riu, aš — toks pat kaip kiti. Taigi sumenkinamas arba savęs 
patyrimo savitumas, atsižvelgiant į tai, kaip patiriami kiti 
žmonės, arba kito patyrimo savitumas atsižvelgiant bei iš- 
keliant savęs patyrimą. Žinoma, čia kalbame tik apie vieno 
ar kito aspekto, kaip vertybiškai lemiančio, dominavimą, 
bet jie abu sudaro Žmogaus visumą. 

Kai kuriant žmogaus idėją dominuoja kito kategorija, 
aišku, jog vyraus estetinis ir teigiamas kūno vertinimas: 

žmogus įkūnytas ir tapybiškai bei plastiškai reikšmingas; 
tuo tarpu vidinis kūnas tik prisišlieja prie išorinio, atspin- 
di jo vertę, nušvinta jo šviesa. Toks žmogus antikoje, kles- 
tėjimo epochoje. Visas kūniškumas buvo suvokiamas kito 
kategorijomis kaip savaime vertingas ir reikšmingas, vidi- 
niai vertybiniai savęs apibūdinimai ėmė priklausyti nuo iš- 
orinio kito matymo, aš-sau pranyko aš-kitam'* kategorijoje. 
Vidinis kūnas buvo suprantamas kaip biologinė vertybė 
(biologinė sveiko kūno vertė yra tuščia bei nesavarankiš- 
ka ir pati negali sukurti nieko kūrybiškai produktyvaus bei 
kultūriniu požiūriu reikšmingo, ji pati yra „ikikultūrinė“ 
ir tegali atspindėti kitą, pirmiausia estetinę vertę). Nesa- 
ma jokios gnoseologinės refleksijos bei grynojo idealizmo 
(Husserlis). Zelinskis. Seksualinis aspektas jokiu būdu ne- 
dominavo, nes jis tik suardytų plastiką. Tik atsiradus bak- 
chantams, pradeda sruventi kitokia, iš esmės rytietiška“, 
srovė. Dionisizmo pasaulėjautoje kūnas pradedamas su- 
vokti pirmiausia kaip vidinis, bet ne vienišas. Stiprėja sek- 
sualinis pradas. Plastinės ribos pradeda nykti. Plastiškai 
išbaigtas žmogus - kitas - panardinamas į beveidį, bet vien- 
tisą išgyvenimą kūno vidujybėje. Tačiau aš-sau dar nesu- 
siformavęs ir nepriešpriešina kitiems savęs kaip iš esmės 
kitokios Žmogaus patyrimo kategorijos. Tam tik ruošiama 
dirva. Bet ribos jau nėra apšviestos ir pradeda slėgti (indi- 
viduacijos ilgesys), vidujybė neteko autoritetingos išorinės 
formos, bet dar nesurado dvasinės „formos“ (formos ne tik- 
rąja šio žodžio prasme, nes ji jau ne estetinė, dvasia yra sau 
užduota). Savitą tarpinę padėtį užima epikūrizmas: čia kū- 
nas tapo organizmu, tai vidinis kūnas - poreikių ir jų ten- 
kinimo buveinė, - bet dar neatsiribojęs, dar atspindintis, 
nors ir nestipriai, teigiamą kito požiūrį; tačiau visi plasti- 
niai ir tapybiniai aspektai jau išblėsę. Nestipri askezė an- 
ticipuoja vienišo ir sunkaus kūno radimąsi, kai žmogaus 

idėja suvokiama aš-sau kategorija kaip dvasia. Ši idėja už- 
gimsta su stoicizmu: miršta išorinis kūnas ir pradedama 
kovoti su vidiniu (pačiame savyje dėl savęs) kaip su nepro- 
tingu. Stoikas apkabina statulą, kad atvėstų pats'*. Žmo- 
gaus koncepcija grindžiama savęs išgyvenimu (kitas - tai 
aš), iš čia kyla stoicizmo griežtumas (rigorizmas) bei šal- 
takraujiškas santūrumas"'. Pagaliau labiausiai kūną - kaip 
mano kūną - ima neigti neoplatonizmas"*. Estetinė vertė be- 
veik sunyksta. Tikrojo kito gimimo idėja pakeičiama aš-sau 
savirefleksija kosmogonijoje, kai aš pats pagimdau kitą sa- 
vo viduje, neišeidamas už savo ribų, likdamas vienas. Kito 
kategorijos savitumas atmetamas. Pagal emanacijos teori- 
ją, kai aš mąstau save, aš mąstomas (savirefleksijos produk- 
tas) atsiskiriu nuo savęs mąstančiojo; įvyksta susidvejinimas, 
sukuriamas naujas asmuo, kuris savo ruožtu susidvejina 
reflektuodamas save ir t. t.: visi įvykiai susitelkia vientisa- 
me aš-sau, nepasitelkiant naujos kito vertės. Diadoje aš-sau 
ir aš, kaip aš reiškiuosi kitam, antrasis narys suvokiamas 
kaip beprasmis apribojimas bei pagunda, kaip neturintis 
realaus pagrindo. Grynasis santykis su pačiu savimi, netu- 
rintis jokių estetinių aspektų ir tegalintis būti etinis bei reli- 
ginis, tampa vieninteliu kūrybiniu principu vertybiškai pa- 
tiriant ir pateisinant žmogų bei pasaulį. Tačiau savo pačių 
atžvilgiu negali būti imperatyvios tokios reakcijos kaip 
švelnumas, nuolankumas, malonė, gėrėjimasis, t. y. reakci- 
jos, kurias galima pavadinti žodžiu „gerumas“: savo atžvil- 
giu negalima suprasti ir pateisinti gerumo kaip santykio 
su duotimi principo, tai grynosios užduoties sritis, ir ji įvei- 
kia viską, kas jau duota, esama, kaip tai, kas beprasmiška, 
įveikia visas duotį organizuojančias ir nušviečiančias re- 
akcijas. (Amžina savęs įveika savirefleksijos būdu.) Būtis 
įprasmina save atlikdama neišvengiamą kūno atgailą. Ne- 
oplatonizmas — tai gryniausias, nuosekliausiai išplėtotas 

vertybinis žmogaus bei pasaulio suvokimas grynos savęs 
jautos pagrindu: viskas - ir visata, ir dievas, ir kiti žmonės 
— yra tik aš-sau, jų patiems sau skiriamas nuosprendis yra 
kompetentingiausias ir galutinis, kitas balso teisės neturi. 
Tuo tarpu tai, kad jie yra dar ir aš-kitam, tėra atsitiktinu- 
mas, šis neesminis dalykas nesukuria principinio ir naujo 
vertinimo. Dėl to taip itin nuosekliai neigiamas kūnas: ma- 
no kūnas negali būti vertybė man pačiam. Grynoji stichi- 
nė savisauga pati negali sukurti vertybės. Saugodamas sa- 
ve, aš savęs nevertinu: tai darau anapus bet kokio vertini- 
mo arba pateisinimo. Organizmas paprasčiausiai gyvena, 
bet iš savo vidaus jis neturi jokio pateisinimo. Pateisinimo 
malonė gali jį persmelkti tik iš išorės. Aš pats negaliu su- 
vokti savo vertės, kaip negaliu pakelti savęs už plaukų. Tai- 
gi biologinis organizmo gyvenimas tampa vertingas tik kito 
užuojautos bei gailesčio jam dėka (motinystė), taip jis įtrau- 
kiamas į naują vertybinį kontekstą. Vertybiniu požiūriu iš 
esmės skiriasi mano alkis ir kitos būtybės alkis: mano no- 
ras valgyti yra paprasčiausias „norėjimas“, „troškimas“, kito 
noras man šventas ir pan. Kai kitam nepaliekama galimy- 
bės vertinti bei pateisinti, kaip negalima ir nepateisinama 
vertinti pačiam save, kai kitas kaip toks neturi privilegijų, 
tada paties subjekto kūno, kaip kūniškojo gyvenimo reiškė- 
jo, vertė turi būti kategoriškai atmetama (kitas nesukuria 
naujo požiūrio). 

Svarstomos problemos požiūriu itin sudėtingas ir ne- 
vienalytis reiškinys yra krikščionybė"". Ją sudaro tokie ne- 
vienalyčiai aspektai: 1) labai savitas vidinio žmogaus kūniš- 
kumo - kūno reikmių - traktavimas judaizme, grindžiamas 
kolektyviniu kūno išgyvenimu, kai pirmenybė teikiama 
kito kategorijai, aš save suvokia šios kategorijos ribose, eti- 
nis savo kūno patyrimas iš esmės ignoruojamas (atsiranda 
tautinio organizmo vienovė). Seksualinis vidinio kūniškojo 

junglumo aspektas (dionisizmas) irgi reiškėsi silpnai. Pozi- 
tyvus kūno būvis. Tačiau dėl tam tikrų religinio gyvenimo 
sąlygų plastinis bei tapybinis aspektas negalėjo būti labiau 
išplėtotas (išskyrus poeziją). „Nesukurk sau stabo“'*!; 2) gry- 
nai antikinė dievo įsikūnijimo Žmogaus pavidalu (Zelins- 
kis) ir Žmogaus dieviškumo (Harnackas) idėja; 3) gnostinis 
dualizmas bei askezė ir pagaliau 4) Evangelijos Kristus. 
Kristus pasirodo kaip vienintelė tokia gili etinio solipsizmo, 
begalinio žmogaus griežtumo sau, t. y. nepriekaištingai 
gryno santykio su savimi, ir etinio bei estetinio gerumo ki- 
tam sintezė: čia pirmąkart iškilo be galo gilus aš-sau, tačiau 
ne šaltas, o neribotai geras kitam, pripažįstantis visa, kas 
teisėtai priklauso kitam, išskleidžiantis ir įtvirtinantis visą 
vertybinę kito savitumo pilnatvę. Visus žmones jis skiria į 
save vienatinį ir kitus žmones, save - atleidžiantijį ir kitus — 
kuriems atleidžiama, save - gelbėtoją ir visus kitus - gelbs- 
timuosius, save - prisiimantį nuodėmės bei išpirkimo naštą 
ir visus kitus — nuo šios naštos atleistus ir atpirktus. Todėl 
visose Kristaus normose priešpriešinamas aš ir kitas: abso- 
liutus savęs aukojimas ir malonė kitam. Aš-sau — tai kitas 
dievui, tačiau dievas jau nesuvokiamas kaip iš esmės ma- 
no sąžinės balsas, nebelieka gryno santykio su savimi, kai 
atgailaudamas pats neigiu visą save, jis jau nebėra tas, į ku- 
rio rankas baisu patekti ir kurį pamatyti - tai numirti“! (aš 
imanentiškai pasmerkiu save), bet kaip Dangiškasis Tėvas, 
kuris virš manęs ir gali pateisinti bei atleisti man tada, kai 
aš iš savo vidaus iš principo negaliu savęs pateisinti ir sau 
atleisti, likdamas grynas pats sau. Dievas man yra tai, kas 
aš turiu būti kitam. Tai, ką kitas įveikia ir ko savyje atsisa- 
ko kaip netobulos duoties, tai aš priimu ir palaiminu kaip 
brangų kito kūną. 

Tokie yra krikščionybės elementai. Žvelgdami mūsų 
problemos aspektu, jos raidoje pastebime dvi tendencijas. 

Vienoje į pirmą planą iškyla neoplatonizmas: kitas yra 
pirmiausia aš-sau, ir mano, ir kito kūnas apskritai yra sa- 
vaiminis blogis. Kitoje aiškiai atsiskleidžia abu vertybinio 
santykio principai, jų savitumas: santykis su savimi ir san- 
tykis su kitu. Žinoma, šios kryptys neegzistuoja grynu 
pavidalu, tai dvi abstrakčios tendencijos, ir kiekvienu kon- 
krečiu atveju viena iš jų gali tik dominuoti. Iš antrosios 
tendencijos išsiplėtojo idėja apie kūno metamorfozę dievu- 
je kaip jo atžvilgiu kitame. Bažnyčia - Kristaus Kūnas“, 
Kristaus Sužadėtinė“. Bernardo Klerviečio Giesmių gies- 
mės komentaras“. Pagaliau palaimos idėja, kaip iš princi- 
po nuodėmingos ir iš savo pačios vidaus [nelįveikiamos 
duoties atleidimas, išteisinimas ir priėmimas iš išorės. Jai 
artima ir išpažinties (visiškos atgailos) bei atleidimo idėja. 
Vidinė mano atgaila - tai viso savęs neigimas, iš išorės (die- 
vas - kitas) - atsinaujinimas ir malonė. Pats žmogus gali tik 
atgailauti, atleisti gali tik kitas. Antroji krikščionybės ten- 
dencija itin aiškiai reiškiasi Pranciškaus, Giotto ir Dantės 
atvejais". Kalbėdamasis su Bernardu rojuje““, Dantė sako, 
kad mūsų kūnas prisikels ne dėl mūsų pačių, o dėl mus my- 
linčiųjų, mylėjusiųjų ir pažinusiųjų mūsų vienatinį veidą. 

Kūno reabilitavimas Renesanso epochoje reiškiasi miš- 
riai ir chaotiškai. Pranciškaus, Giotto ir Dantės suvokimo 
grynumas bei gelmė liko praeityje, naivaus antikinio suvo- 
kimo neįmanoma buvo sugrąžinti. Kūnas ieškojo ir nega- 
lėjo rasti autoritetingo autoriaus, kurio vardu galėtų kurti 
menininkas. Dėl to Renesanso kūnas vaizduojamas vieni- 
šas. Tačiau pro svarbiausius šios epochos reiškinius prasi- 
veržia Pranciškaus, Giotto ir Dantės versmė, tik netekusi 
ankstesnio grynumo (Leonardas, Raffaeli, Michelangelas). 
Užtat sparčiai tobulėja vaizdavimo technika, nors ji dažnai 
ir neturi autoritetingo bei gryno savo reiškėjo. Kadangi sa- 
vimonė dar nesuvokė savojo aš-sau ir prie gryno santykio 

su pačiu savimi, iš principo kitokio nei santykis su kitu, 
žmogus dar nepriėjo, naivus antikinis nuo kūniškos išo- 
rinio kitų pasaulio vienovės neatplėšto kūno suvokimas 
negalėjo būti atkurtas po vidinės viduramžių patirties, ne- 
galima buvo greta klasikų neskaityti ir nesuprasti Augus- 
tino (Petrarca, Boccaccio)*'. Stipriai reiškėsi ir seksualinis, 
destruktyvusis pradas, sustiprėjo ir epikūriška mirties sam- 
prata. Individualistinis ego Renesanso epochos žmogaus 
idėjoje. Atsiskirti gali tik siela, bet ne kūnas. Šlovės idėja — 
parazitinis neautoritetingo kito nusavinimas. Kitus du am- 
žius autoritetingas transgredientiškumas kūnui galutinai 
prarandamas, kol šis pagaliau išsigimsta į organizmą — 
Švietimo epochos gamtinį žmogų su jo poreikiais. Žmogaus 
idėja plėtojosi ir turtėjo, bet kitomis prasmėmis, o ne mūsų 
aptariama. Pozityvusis moksliškumas galutinai subend- 
ravardiklino aš ir kitą. Politinis mąstymas. Seksualumo re- 
abilitavimas romantizme“. Teisinė žmogaus - kaip kito 
žmogaus - idėja. Tokia trumpa, tik bendriausiais bruožais 
pateikta ir, be abejo, neišsami kūno istorija žmogaus idė- 
jos istorijoje. 

Taigi Žmogaus idėja iš esmės visada monistinė, visada 
siekia įveikti aš ir kito dualizmą, tiesa, kaip pagrindinę iš- 
keldama kurią nors vieną iš šių kategorijų. Išsamiai kri- 
tikuoti tokią apibendrintą Žmogaus idėją (kiek teisėta ši 
etinio bei estetinio aš ir kito reikšmių principinio skirtumo 
įveika, o daugeliu atvejų paprasčiausias ignoravimas) nėra 
mūsų tikslas. Ar galima, siekiant iš esmės suvokti pasaulį 
kaip įvykį ir orientuotis jame kaip atvirame bei vienatinia- 
me įvykyje, atsiriboti nuo savo vienintelės vietos kaip aš 
priešpriešos visiems kitiems Žmonėms: esamiems, buvu- 
siems ir būsimiems - šį klausimą taip pat paliksime atvirą. 
Bet dėl vieno dalyko, kuris mums šiuo atveju labiausiai 
rūpi, negali kilti jokių abejonių: iš tikrųjų, konkrečiai ver- 


165 


Autorius ir herojus estetinėje veikloje 


tybiškai uždaroje mano vienatinio gyvenimo vienovėje, tik- 
rajame mano gyvenimo akiratyje žmogus patiriamas dve- 
jopai, aš ir kiti priklausome skirtingoms matymo ir vertinimo 
(tikrojo, konkretaus, o ne abstraktaus vertinimo) plotmėms 
(plokštumoms), ir, siekdamas perkelti mus į vieną bendrą 
plokštumą, aš turiu užimti vertybinę poziciją anapus savo 
gyvenimo ir suvokti save kaip kitą tarp kitų. Šią operaciją 
nesunkiai atlieka abstrahuojanti mintis, kai aš sau ir kitam 
taikau bendrą normą (moralinę, teisinę) arba bendrą paži- 
nimo dėsnį (fiziologinį, psichologinį, socialinį ir kt.), bet ši 
abstrahavimo operacija yra visai kas kita negu konkretus 
ir vertybiškai akivaizdus savęs kaip kito išgyvenimas bei 
savo konkretaus gyvenimo ir jo herojaus - savęs paties — 
matymas vienoje plotmėje, vienoje plokštumoje su kitais 
žmonėmis bei jų gyvenimais. Tam reikia autoritetingos ver- 
tybinės pozicijos anapus manęs. Tik taip suvoktame gyve- 
nime, suprastas kito kategorijomis, mano kūnas gali tapti 
estetiškai reikšmingas, bet ne mano gyvenimo kontekste 
man pačiam, ne mano savimonėje. 

Tačiau jeigu tokios autoritetingos pozicijos konkrečiam 
vertybiniam matymui - savęs kaip kito suvokimui - nėra, 
tuomet siekiu, kad mano išorė - mano būtis kitiems - sutap- 
tų su mano savimone, sugrįžtu į save siekdamas savanau- 
diškai pasinaudoti savo būtimi kitam. Tokiu atveju mano 
atspindys kitame, tai, kas esu kitam, tampa mano antrinin- 
ku, kuris įsiveržia į mano savimonę, sudrumsčia jos gry- 
numą ir nukreipia nuo tiesioginio vertybinio santykio su 
savimi. Antrininko baimė. Žmogus, įpratęs konkrečiai sva- 
joti apie save, stengdamasis įsivaizduoti savo išorinį pa- 
vidalą, liguistai branginantis savo išorės kitiems daromą 
įspūdį, bet juo nepasitikintis, savimyla, praranda teisingą, 
grynai vidinį santykį su savo kūnu, tampa nerangus, neži- 
no, kur dėti rankas, kojas. Taip atsitinka dėl to, kad jo ges- 

tus ir judesius pradeda veikti kažkas kitas, atrandamas ki- 
tas vertybinio santykio su savimi principas, jo savimonę 
apipainioja kito sąmonės apie jį kontekstas, prieš jo vidinį 
kūną sukilo nuo jo atplėštas ir kito akivaizdoje gyvenantis 
išorinis kūnas. 

Norint suprasti šį reikšminį savo ir kito kūno vertės skir- 
tumą, reikia pasistengti įsivaizduoti kiek įmanoma išsa- 
mesnį, konkretesnį ir emociniu-valiniu tonu persmelktą 
viso savo gyvenimo vaizdą, tačiau nesiekiant perteikti jį 
kitam, įkūnyti dėl kito. Vaizduotėje atkurtas mano gyve- 
nimas bus kupinas užbaigtų ir neišdildomų kitų Žmonių 
paveikslų, matysiu visą jų vaizdinę išorę, - artimųjų, gimi- 
nių, net atsitiktinių gyvenime sutiktų žmonių veidus, bet 
tarp jų nebus išorinio mano paties paveikslo, tarp visų šių 
nepakartojamų, vienintelių veidų nebus mano veido. Ma- 
no aš atitiks prisiminimai - iš naujo išgyvenama grynai vi- 
dinė laimė, kančia, atgaila, troškimai, siekiai, apimantys 
vaizdinį kitų pasaulį, t. y. aš prisiminsiu savo vidines nuo- 
statas tam tikromis gyvenimo aplinkybėmis, bet ne savo 
išorinį pavidalą. Visos plastinės ir tapybinės vertės: spal- 
vos, tonai, formos, linijos, vaizdiniai, gestai, pozos, veidai 
ir kt. — pasiskirstys tarp objektinio pasaulio ir kitų Žmonių 
pasaulio, tuo tarpu aš priklausysiu jam kaip nematomas 
subjektas, aprėpiantis šį pasaulį emociniais-valiniais tonais, 
kylančiais iš mano vienintelės aktyvios vertybinės pozici- 
jos, kurią užimu šiame pasaulyje. 

Aš aktyviai sukuriu išorinį kito kūną kaip vertybę, pri- 
siimdamas jo, kaip būtent kito, atžvilgiu tam tikrą emoci- 
nę-valinę nuostatą. Mano žiūra nukreipta į priekį ir negali 
būti atgręžta tiesiogiai į mane patį. Kūno patyrimą iš sa- 
vęs - vidinį herojaus kūną - apima jo išorinis kūnas kitam, 
autoriui, estetiškai įkūnijančiam jį savo vertybine reakcija. 
Kiekvienas šio vidinį kūną apglėbiančio išorinio kūno as- 

pektas, kaip estetinis reiškinys, turi dvejopą funkciją: eks- 
presinę ir impresinę, kurias atitinka dvejopa aktyvi auto- 
riaus bei žiūros subjekto nuostata. 

6. Ekspresinė ir impresinė išorinio kūno, kaip estetinio reiš- 
kinio, funkcija. Viena iš galingiausių ir, ko gero, geriausiai 
XIX a., ypač antrojoje jo pusėje, bei XX a. pradžioje išplėto- 
tų estetikos krypčių estetinę veiklą aiškina kaip įsijautimą 
bei užjaučiamą įsigyvenimą. Šiuo atveju mūsų nedomina 
įvairiausios šios krypties atmainos, bet tik pagrindinė jos 
mintis pačia bendriausia forma. Ši mintis tokia: estetinės 
veiklos objektas - meno kūriniai, gamtos ir gyvenimo reiš- 
kiniai - išreiškia tam tikrą vidinę būseną, ir, norint šį ob- 
jektą pažinti adekvačiai - estetiškai, reikia įsigyventi į šią 
vidinę būseną. Šiuo atveju mums nelabai svarbus skirtu- 
mas tarp įsigyvenimo ir įsijautimo, nes įsijausdami per sa- 
vo vidinę būseną į objektą mes vis dėlto suvokiame jį ne 
kaip tiesioginę savastį, bet kaip žiūros objekto būseną, t. y. 
išgyvename kartu su juo. Įsigyvenimas aiškiau išreiškia tik- 
rąją išgyvenimo prasmę (išgyvenimo fenomenologija), tuo 
tarpu įsijautimu įvardijama psichologinė šio išgyvenimo 
genezė. Tačiau estetinis kūrinys turi būti nepriklausomas 
nuo tokių psichologinių teorijų (išskyrus psichologinį ap- 
rašymą, fenomenologiją), todėl klausimas, kaip psicholo- 
giškai realizuojamas įsigyvenimas į objektą - ar įmanoma 
tiesiogiai patirti svetimos sielos gyvenimą (Locke'as), ar 
būtina išoriškai supanašėti su stebimu asmeniu (tiesiogiai 
atkartoti jo mimiką), koks vaidmuo tenka asociacijoms, 
atminčiai, ar įmanoma įsivaizduoti jausmą (tai neigia Gom- 
perzas, tvirtina Witasekas) ir kt. — visus šiuos klausimus 
čia galime palikti atvirus. Žvelgiant fenomenologiškai, ga- 
limybė įsigyventi į kitos būtybės vidinį gyvenimą nekelia 
jokių abejonių, kad ir kokia nesąmoninga būtų jos realiza- 
vimo technika. 

Taigi ši kryptis estetinės veiklos esmę sieja su įsigyve- 
nimu į žiūros objekto vidinę būseną arba vidinę veiklą: į 
žmogų, negyvą daiktą, net liniją arba spalvą. Geometrija 
(pažinimas) nusako liniją pagal jos santykį su kita linija, 
tašku ar plokštuma kaip vertikalią, nuožulnią, lygiagrečią 
ir pan., tuo tarpu estetinė veikla ją apibūdina jos vidinės 
būsenos aspektu (tiksliau, ne apibūdina, o išgyvena) kaip 
kylančią į viršų, besileidžiančią ir kt. Laikydamiesi tokios 
bendrąją estetiką grindžiančios formuluotės, turėtume prie 
nurodytos krypties priskirti ne tik vadinamąją įsijautimo 
estetiką (iš dalies jau T. Fischeris, Lotze, R. Fischeris, Volkel- 
tas, Wundtas ir Lippsas), bet ir vidinio mėgdžiojimo esteti- 
ką (Groosas), žaidimo bei iliuzijos (Groosas ir K. Lange'as), 
Coheno, iš dalies Schopenhauerio bei jo pasekėjų (grimz- 
dimas į objektą) estetiką ir pagaliau estetines Bergsono pa- 
žiūras. Mes pavadinsime šios pakraipos estetiką laisvai su- 
sikurtu terminu „ekspresinė estetika“, priešpriešindami ją 
kitoms, svorio centru išorinius aspektus laikančioms kryp- 
tims, kurias vadinsime „impresine estetika“ (Fiedleris, Hil- 
debrandas, Hanslickas, Rieglis ir kt., simbolizmo estetika 
ir kt.). Pirmoji kryptis estetinį objektą laiko iš esmės eks- 
presyviu, išorine vidinės būsenos išraiška. Be to, labai 
svarbu, jog tai, kas išreiškiama, nėra kas nors objektyviai 
reikšminga (objektyvi vertybė), o vidinis paties save išreiš- 
kiančio objekto gyvenimas, jo emocinė-valinė būsena ir 
intencionalumas; tik taip suvokiamas įsigyvenimas į ob- 
jektą. Jeigu estetiniame objekte tiesiogiai išreiškiama idėja 
arba kokia nors objektyvi situacija, kaip simbolizme arba 
turinio estetikoje (Hegelis, Schellingas), įsigyvenimas į ob- 
jektą tampa neįmanomas ir mes susiduriame su kita kryp- 
timi. Ekspresinei estetikai estetinis objektas yra žmogus, 
visa kita taip pat sudvasinama, sužmoginama (net spalva 
bei linija). Todėl galima sakyti, jog ekspresinė estetika bet 

kokią erdvinę estetinę vertybę suvokia kaip kūną, kuris iš- 
reiškia sielą (vidinę būseną), estetika yra mimika ir fiziog- 
nomika (sustingusi mimika). Suvokti kūną estetiškai — tai 
įsijausti į vidines jo būsenas - vidinį kūno bei sielos gyve- 
nimą, tarpininkaujant išorinei raiškai. Kitaip tariant, este- 
tinė vertybė realizuojama tada, kai žiūros subjektas būna 
žiūros objekto viduje; ribiniu atveju, kai herojaus gyveni- 
mas suvokiamas iš jo vidaus, žiūros subjektas sutampa su 
žiūros objektu. Estetinis objektas suvokiamas kaip savo 
paties vidinio gyvenimo subjektas, ir būtent šioje estetinio 
objekto kaip subjekto vidinio gyvenimo plotmėje realizuo- 
jama estetinė vertė, t. y. vienos sąmonės plotmėje, įsigyve- 
nant į subjekto išgyvenimą aš kategorija. Tokio požiūrio ne- 
pavyksta nuosekliai išplėtoti iki galo; pavyzdžiui, kalbant 
apie komiškumą bei tragiškumą, sunku juos paaiškinti vien 
tuo, kad įsijaučiama į kenčiantį herojų bei persiimama ko- 
miško herojaus kvailumu. Tačiau nuo šios pagrindinės te- 
zės, esą estetinė vertė realizuojama imanentiškai - vienoje 
sąmonėje, stengiamasi nenukrypti, tad aš bei kito priešprie- 
ša atmetama. Tokie jausmai, kaip užuojauta (tragiškam he- 
rojui), savo pranašumo pojūtis (komiško herojaus atžvil- 
giu), savojo niekingumo bei dorovinio menkumo (idealo 
akivaizdoje) suvokimas, atmetami kaip neestetiniai būtent 
dėl to, jog jie, numanydami kitą, suponuoja vertybinę ma- 
nęs (žiūros subjekto) ir kito (žiūros objekto) priešpriešą bei 
principinį netapatumą. Žaidimo bei iliuzijos sąvokos ypač 
charakteringos. Iš tiesų, nors Žaisdamas gyvenu kitą gyve- 
nimą, aš neišeinu anapus savęs jautos bei savimonės, ne- 
turiu nieko bendra su kitu; taip pat yra ir iliuzijos atveju — 
likdamas savimi, gyvenu kitą gyvenimą. Tačiau juk tokiu 
atveju nėra žiūros (žaidimo partnerį matau dalyvio, o ne 
žiūrovo akimis) - tai pamirštama. Čia nelieka vietos jaus- 
mams, kuriuos galima patirti kitam, ir tuo pat metu gyve- 

namas kitas gyvenimas. Ekspresinė estetika dažnai pasi- 
telkia Žaidimo bei iliuzijos sąvokas apibrėždama savo po- 
ziciją, neva esama išgyvenančio žmogaus viduje, siekiant 
realizuoti estetinę vertę - išgyventi gyvenimą išgalvoto ar- 
ba tikro aš kategorija: tai aš kenčiu kaip herojus, tai esu lais- 
vas nuo kančios žiūrovas, bet visur kalbama apie santykį 
su savimi, išgyvenimus, apimamus aš kategorija, patei- 
kiamos vertybės visur siejamos su manimi; mano mirtis, ne 
mano mirtis. Estetinio objekto struktūrą nusakančios ka- 
tegorijos - grožis, idealumas, tragiškumas - tampa poten- 
cialiomis savęs išgyvenimo formomis: sau pakankamas 
grožis ir kt. - anapus santykio su kitu. Vyksta nekliudomas 
savęs patyrimas, savo gyvenimo gyvenimas, pagal Lippso 
terminologjją. 

Ekspresinės estetikos pagrindų kritika. Ekspresinė estetika 
mums atrodo iš pagrindų neteisinga. Grynasis įsijautimas 
bei įsigyvenimas yra iš esmės neestetinis veiksmas. Kad 
įsijautimas reiškiasi ne tik estetinėje pagavoje, bet ir visa- 
me gyvenime (praktinis įsijautimas, etinis, psichologinis 
ir kt.) — to neneigia nė vienas šios krypties atstovas, bet nė 
vienas iš jų nenurodo tikrai išskirtinių estetinio įsigyveni- 
mo požymių (Lippso įsijautimo grynumas, Coheno įsijau- 
timo intensyvumas, Grooso simpatinis pamėgdžiojimas, 
Volkelto didesnis įsijautimas). 

Tokių požymių ir neįmanoma atrasti, kol kalbama apie 
įsigyvenimą. Išdėstysime argumentus, kuriais galima pa- 
grįsti ekspresinės estetikos netinkamumą. 

1) Ekspresinė estetika nepajėgia paaiškinti kūrinio vi- 
sumos. Pavyzdžiui, pažvelkime į „Paskutinę vakarienę“. 
Kad suprasčiau centrinę - Kristaus ir kiekvieno apaštalo 
figūrą, turiu įsijausti į kiekvieną iš šių dalyvių, remdama- 
sis ekspresyvia išorine raiška, įsigyventi į vidinę jų būseną. 
Eidamas nuo vieno prie kito, aš galiu įsijausdamas suprasti 

kiekvieną atskirai. Tačiau kaip įsigyventi į estetinę kūrinio 
visumą? Juk ji negali sudaryti įsigyvenimų į skirtingus vei- 
kėjus sumos. Galbūt turiu įsijausti į bendrą vidinį visos da- 
lyvių grupės judesį? Tačiau tokio vieningo vidinio judesio 
čia nėra, tai nėra masinis, stichinis ir vieningas judėjimas, 
kurį būtų galima traktuoti kaip vieną subjektą. Atvirkščiai, 
kiekvieno dalyvio emocinė-valinė pozicija labai individu- 
ali ir tarp jų esama antagonizmo: priešais mane vieningas, 
bet sudėtinis įvykis, kuriame kiekvienas dalyvis užima sa- 
vo vienatinę poziciją visumos kontekste, ir šio visuminio 
įvykio negalima suprasti įsigyvenant į dalyvius, bet reikia 
transgredientinės pozicijos kiekvieno jų ir visų kartu atžvil- 
giu. Tokiais atvejais į pagalbą pasitelkiamas autorius: įsi- 
gyvendami į jį, mes prieiname prie kūrinio visumos. Esą 
kiekvienas herojus išreiškia save, o kūrinio visuma yra au- 
toriaus išraiška. Tačiau taip autorius prilyginamas savo he- 
rojams (kartais taip atsitinka, bet tai nėra normalus atve- 
jis; mūsų pavyzdyje taip nėra). Be to, koks santykis sieja 
autoriaus išgyvenimą su herojų išgyvenimais, jo emocinę- 
valinę poziciją - su jų pozicijomis? Pasitelkiant autorių, eks- 
presinė teorija sužlugdoma iš pašaknių. Tarkime, autorius 
kūriniu išreiškė save, tačiau, įsigyvendami į autorių, netu- 
rime įsijausti į jo vidinį pasaulį (džiaugsmą, kančią, troški- 
mus ir siekius), kaip įsigyvendami į herojų, o įsigyvename 
į jo aktyvią kūrybinę poziciją vaizduojamo objekto atžvil- 
giu, kitaip tariant, tampame bendraautoriais. Šis kūrybinis 
autoriaus požiūris, į kurį įsigyvenama, ir yra būtent esteti- 
nis santykis, kurį ir reikia paaiškinti, ir jo, žinoma, negalima 
apibrėžti kaip užjaučiamo įsigyvenimo; taigi suprantama, 
jog šitaip negalima apibrėžti ir žiūros. Pagrindinė ekspre- 
sinės estetikos klaida yra ta, jog pagrindinį savo principą 
jos atstovai išplėtojo remdamiesi estetinių elementų arba 
atskirų, dažniausiai gamtos įvaizdžių analize, o ne kūri- 

nio visuma. Tai apskritai visos šiuolaikinės estetikos silp- 
nybė — žavėjimasis elementais. Elementas arba izoliuotas 
gamtos vaizdas neturi autoriaus, ir estetinis jų matymas yra 
hibridinis bei pasyvus. Kai matau paprasčiausią figūrą, 
spalvą arba dviejų spalvų derinį, tikrą uolą arba bangomū- 
šą pakrantėje ir bandau surasti prie jų estetinę prieigą, man 
pirmiausia reikia juos sugyvinti, padaryti potencialiais 
herojais, turinčiais likimą, suteikti jiems tam tikrą emoci- 
nę-valinę poziciją, sužmoginti. Tai pirmas Žingsnis estetinio 
santykio link, taip išpildoma pagrindinė estetinio matymo 
sąlyga, tačiau aktyvi, būtent estetinė, veikla dar neprasi- 
dėjo, kol lieku paprasčiausiai įsijautęs į sugyvintą vaizdi- 
nį (mano veikla gali pasukti ir kita linkme: aš galiu išsigąsti 
grėsmingos sugyvintos jūros, pagailėti suspaustos uolos ir 
pan.). Reikia nutapyti paveikslą arba sukurti eilėraštį, mi- 
tą, bent jau vaizduotėje, kurioje šis reiškinys taps aplink jį 
išbaigto įvykio arba situacijos herojumi, o tai neįmanoma 
pasiliekant šio vaizdo viduje (įsigyvenus į jį), reikia tvirtos 
pozicijos anapus jo. Tai, ką sukursiu, - paveikslas, eilėraš- 
tis — bus jau meninė visuma, turinti visus būtinuosius es- 
tetinius elementus. Jos analizė bus produktyvi. Išorinis pa- 
vaizduotos uolos pavidalas ne tik išreikš jos sielą (galimos 
vidinės būsenos: atkaklumas, išdidumas, tvirtybė, savipa- 
kankamumas, ilgesys, vienišumas), bet ir išbaigs šią sielą 
jos potencialiam išgyvenimui transgredientiškomis verty- 
bėmis, į ją nužengs estetinė palaima, malonę suteikiantis 
išteisinimas, kuris neįmanomas iš jos pačios vidaus. Šalia 
jos iškils daiktinės estetinės vertybės, meniniu požiūriu 
reikšmingos, tačiau neturinčios savarankiškos vidinės po- 
zicijos, kadangi meninėje visumoje ne bet koks estetiškai 
reikšmingas dalykas turi vidinį gyvenimą, į kurį galima įsi- 
gyventi, tokie yra tik herojai - dalyviai. Į estetinę visumą 
neįsigyvenama, ji aktyviai kuriama (ją kuria ir autorius, ir 

suvokėjas; dėl to su tam tikromis išlygomis galima sakyti, 
jog suvokėjas įsigyvena į kūrybinę autoriaus veiklą), įsi- 
gyventi būtina tik į herojus, tačiau ir tai dar nėra tikrasis 
estetinis santykis, kaip kad išbaigimas. 

2) Ekspresinė estetika negali pagrįsti formos. Iš tiesų, 
pakankamai nuosekliai grįsdama estetinę formą, ekspre- 
sinė estetika ją aiškina vien kaip gryną išraišką (Lippsas, 
Cohenas, Volkeltas): esą formos funkcija - padėti įsigyve- 
nant kaip galima aiškiau, išsamiau ir gryniau išreikšti vidu- 
jybę (kieno: herojaus ar autoriaus?). Tai grynai ekspresinė 
formos samprata: ji neišbaigia turinio — vidinių išgyveni- 
mų visumos, bet tik išreiškia jį, galbūt pagilina, praskaid- 
rina, bet nesukuria nieko iš principo nauja, iš principo 
transgredientiška išreiškiamam vidiniam gyvenimui. For- 
ma išreiškia tik vidujybę to, kas į tą formą įvilktas, tai gry- 
noji saviraiška (savęs išsakymas). Herojaus forma išreiškia 
tik jį patį, jo sielą, bet ne autoriaus požiūrį į jį, forma grin- 
džiama iš paties herojaus vidaus, kuris tarsi pats pagimdo 
savo formą kaip sau adekvačią išraišką. Tačiau tokia logika 
visiškai netinka kalbant apie menininką. „Siksto madonos“ 
forma išreiškia ją, dievo motiną, bet jeigu pasakytume, kad 
ji išreiškia Raffaelį, jo madonos sampratą, šiai išraiškai su- 
teiktume visai kitą, ekspresinei estetikai nebūdingą pras- 
mę, nes čia visai neišreiškiamas Rafaelis - Žmogus, jo vidi- 
nis gyvenimas, lygiai kaip mano atrasta sėkminga teorijos 
formulė anaiptol nėra ekspresinė mano vidinio gyvenimo 
išraiška. Ekspresinė estetika visur lemtingai numano he- 
rojų ir autorių - kaip herojų arba tiek, kiek jis sutampa su 
herojumi. Forma yra mimiška ir fiziognomiška, ji išreiškia 
vieną subjektą, tiesa, kitam - klausytojui, žiūros subjektui, 
bet šis kitas — pasyvus, jis tik suvokėjas, ir įtakos formai 
turi tik tiek, kiek išsisakantysis pats atsižvelgia į savo klau- 
sytoją (išreikšdamas save - mimika arba žodžiu - aš pri- 

taikau šią ištarą savo klausytojui). Taigi forma ne nužen- 
gia į daiktą, bet sklinda iš daikto kaip jo išraiška, ribiniu 
atveju — kaip jo savęs apibūdinimas. Forma visuomet turi 
mus atvesti ten pat - prie vidinio objekto išgyvenimo, ji tik 
leidžia mums idealiai įsigyventi į objekto savęs išgyveni- 
mą. Šios uolos forma išreiškia tik jos vidinį vienišumą, jos 
savipakankamumą, emocinę-valinę poziciją pasaulyje, į ku- 
rią mums belieka įsigyventi. Net jeigu sakytume, jog mes 
save, vidinį savo gyvenimą išreiškiame šios uolos forma, 
įjaučiame į ją savąjį aš, vis tiek forma bus vienos sielos sa- 
vęs išraiška, grynoji vidujybės ekspresija. 

Tokią nuoseklią formos sampratą ekspresinė estetika iš- 
laiko retai. Akivaizdus jos nepakankamumas verčia greta 
galvoti, kaip kitaip pagrįsti formą, ieškoti kitų formos prin- 
cipų. Tačiau jie prasilenkia ir nesisieja su ekspresyvumo 
principu bei papildo jį kaip tam tikras mechaninis priedas, 
savotiškas vidiniu ryšiu su ekspresija nesusijęs akompa- 
nimentas. Neįmanoma paaiškinti visumos formos kaip vi- 
dinės herojaus pozicijos išraiškos, beje, tokiu atveju mano- 
ma, jog autorius išreiškia save tik per herojų, siekdamas 
forma adekvačiai išreikšti herojų, geriausiu atveju tik pa- 
teikia subjektyvų savo herojaus supratimą. Neigiamas for- 
mos kaip izoliacijos apibūdinimas ir kt. Formos principas 
pagal Lippsą (pitagoriečiai, Aristotelis): įvairovės vienovės 
principas tik papildo ekspresinę išraišką. Ši šalutinė formos 
funkcija aiškinama, be abejo, hedonistiškai, kaip neturinti 
esminio ir būtino ryšio su tuo, kas išreiškiama. Pavyzdžiui, 
aiškinant tragediją, malonumas, patiriamas įsigyvenant į 
kančią, aiškinamas ne tik tuo, jog išauga aš vertės pojūtis 
(Lippsas), bet dar formos poveikiu, pasitenkinimu, kylan- 
čiu iš paties formaliai suprantamo įsigyvenimo proceso, ne- 
priklausomo nuo jo turinio; perfrazuojant posakį, galima 
sakyti: šaukštas medaus deguto statinėje. Svarbiausias eks- 

presinės estetikos trūkumas tas, jog ji perkelia į vieną są- 
monę turinį (vidinius išgyvenimus) ir formalius aspektus, 
mėgina formą kildinti iš turinio. Neva turinys - vidinis gy- 
venimas - pats sukuria save išreiškiančią formą. Kitaip ta- 
riant: vidinis gyvenimas, vidinė gyvenimiškoji pozicija gali 
pati sukurti savo išorinę estetinę formą. [...] Tad ar gali ji 
tiesiogiai iš savęs pagimdyti estetinę formą, meninę raišką? 
Ir atvirkščiai: ar meninė forma išreiškia tik šią vidinę pozi- 
ciją, ar ji yra tik jos išraiška? Į šį klausimą reikia atsakyti 
neigiamai. Subjektas, konkrečiai išgyvenantis savo kryptin- 
gą gyvenimą, tiesiogiai gali jį išreikšti ir išreiškia poelgiu, 
gali išsakyti jį iš savo vidaus ataskaitoje sau-išpažintyje 
(apibūdindamas save), gali savo pažintinį intencionalumą, 
savo pasaulėžiūrą išreikšti pažintinėmis kategorijomis, 
kaip reikšmingą teoriškai. Poelgis ir ataskaita sau-išpažin- 
tis — tai tos formos, kuriomis mano emocinė-valinė pozici- 
ja pasaulyje, mano gyvenimiškasis nukreiptumas iš mano 
vidaus gali išreikšti save tiesiogiai, nepasitelkdamas sau iš 
esmės transgredientiškų vertybių (herojus elgiasi, atgailau- 
ja ir pažįsta iš savo vidaus). Gyvenimas negali pagimdyti 
reikšmingos estetinės formos iš savo vidaus, neperženg- 
damas savo ribų, nesiliaudamas buvęs savimi. 

Štai, tarkim, Edipas. Nė viena jo gyvenimo akimirka, 
kiekjis pats jį gyvena, nepraranda jam objektinio reikšmin- 
gumo vertybiniame, prasminiame jo gyvenimo kontekste, 
jo vidinė emocinė-valinė pozicija kiekvieną akimirką reiš- 
kiasi poelgiu (veiksmo poelgiu ir žodžio poelgiu), atsispin- 
di išpažintyje ir atgailoje, iš savo vidaus jis nera tragiškas, 
jei suprantame šį Žodį griežtai estetine prasme: iš kenčian- 
čiojo vidaus objektiškai išgyvenama kančia jam pačiam 
nėra tragiška; gyvenimas negali pats išreikšti ir įforminti 
savęs iš vidaus kaip tragedijos. Jeigu iš vidaus sutaptume 
su Edipu, kaipmat prarastume grynai estetinę tragiškumo 

kategoriją; tame vertybiniame-prasminiame kontekste, 
kuriame jis pats gyvena orientuodamasis į objektus, nėra 
aspektų, konstruojančių tragedijos formą. Iš išgyvenimo vi- 
daus gyvenimas nėra nei tragiškas, nei komiškas, nei nuo- 
stabus ar pakylėtas paties objektiškai jį išgyvenančiojo bei 
į jį įsigyvenusiojo požiūriu; tik kai peržengsiu gyvenimą 
gyvenančios sielos ribas ir užimsiu tvirtą poziciją kitapus 
jos, aktyviai įvilksiu ją į reikšmingą išorinį kūną ir apgaub- 
siu jos objektinei orientacijai transgredientiškomis verty- 
bėmis (fonas, apstatymas kaip aplinka, o ne veiksmo erd- 
vė - akiratis), tuomet jos gyvenimas nušvis man tragiška 
šviesa, įgis komišką pavidalą, taps nuostabus ir pakylėtas. 
Jeigu tik mes įsigyvename į Edipą (tarkime, jog toks gry- 
nas įsigyvenimas įmanomas), matome jo akimis, girdime 
jo ausimis, tuoj pat suyra jo išorinis išreikštumas, jo kūnas 
bei visos plastinės ir tapybinės vertės, gaubiančios ir išbai- 
giančios mums jo gyvenimą: išorė, reikalinga kaip įsigyve- 
nimo laidininkas, į įsigyvenamojo vidų patekti negali, juk 
Edipo išgyvenamame pasaulyje nėra jo paties išorinio kū- 
no, nėra jo tapybiškai individualaus veido kaip vertybės, 
nematomos tos plastiniu požiūriu reikšmingos padėtys, 
kurias jo kūnas užima vieną ar kitą gyvenimo akimirką; jo 
pasaulyje išorinius kūnus teturi kiti šio gyvenimo veikė- 
jai, ir šie asmenys bei objektai nesupa jo, nesudaro jo este- 
tiškai reikšmingos aplinkos, o priklauso jo, kaip veikian- 
čiojo, akiračiui. Ir štai šiame paties Edipo pasaulyje, kaip 
teigia ekspresinė teorija, turi būti realizuota estetinė vertė, 
[neįsk.] suformuoti jį mumyse - galutinis estetinės veiklos 
tikslas, kuriam kaip priemonė tarnauja grynai ekspresinė 
forma. Kitaip tariant, estetinė Žiūra mums turėtų atkurti 
gyvenimo, svajonės apie save arba sapno pasaulius, kaip 
aš pats juos išgyvenu ir kur aš, jų herojus, esu išoriškai ne- 
išreikštas (žr. aukščiau). Tačiau šis pasaulis suvokiamas tik 

pažintinėmis bei estetinėmis kategorijomis, ir jo struktūra 
nėra tragedijos, komedijos ar pan. struktūra (šios formos 
gali būti savanaudiškai perimtos iš svetimos sąmonės; žr. 
aukščiau apie antrininką). Susilieję su Edipu, praradę savo 
poziciją kitapus jo (o tai riba, kurios, pasak ekspresinės es- 
tetikos, siekia estetinė veikla), mes tuoj pat prarastume „tra- 
giškumą“, kuris liautųsi buvęs man - Edipui - bent kiek 
adekvačia mano gyvenamo gyvenimo išraiška bei forma. 
Gyvenimas ims reikšti save tais žodžiais bei tais poelgiais, 
kuriuos ir atlieka Edipas, bet šiuos poelgius bei žodžius aš 
suvoksiu iš vidaus tik tos realios prasmės, kurią jie turi ma- 
no gyvenimo įvykiuose, požiūriu, tačiau anaiptol ne jų es- 
tetinę vertę - kaip meninės visumos (tragedijos) dalį. Susi- 
liejęs su Edipu, praradęs savo vietą anapus jo, aš netenku 
galimybės praturtinti jo gyvenimo įvykį nauju kūrybiniu 
požiūriu, kuris iš jo vienintelės vietos jam pačiam nepriei- 
namas, netenku galimybės praturtinti šį jo gyvenimo įvy- 
kį kaip autorius — žiūros subjektas, be to, apskritai nelieka 
tragedijos, kuri kaip tik ir buvo rezultatas šio principinio pra- 
turtinimo, kurį autorius, žiūros subjektas suteikia Edipo gy- 
venimo įvykiui. Mat tragedijos, kaip meninio (ir religinio) 
vyksmo, įvykis nesutampa su Edipo gyvenimo įvykiu, ir 
jo dalyviai yra ne tik Edipas, Jokastė bei kiti veikėjai, bet ir 
autorius, žiūros subjektas. Apskritai tragedijoje, kaip meno 
įvykyje, aktyvus yra autorius, žiūros subjektas, o herojai 
pasyvūs, gelbstimi ir atperkami estetinės malonės aktu. Jei- 
gu autorius (žiūros subjektas) praras savo tvirtą ir aktyvią 
poziciją anapus kiekvieno iš veikėjų, su jais susilies, nebe- 
liks ir meno įvykio bei meninės visumos, kurioje jis kaip 
savarankiškas kūrybinis asmuo yra būtinas. Edipas liks 
vienas su savimi, neišgelbėtas ir neatpirktas estetiškai, gy- 
venimas bus neišbaigtas ir neišteisintas kitoje vertybinėje 
plotmėje, ne toje, kur jis iš tikrųjų vyko pačiam gyvenusia- 


178 


Herojaus erdvės forma 


jam. [...] Estetinė kūryba nesiekia pakartoti iš tikrųjų arba 
potencialiai išgyvento gyvenimo su tais pačiais veikėjais 
ir ta pačia kategorija, kuria jis iš tikrųjų buvo arba galėjo 
būti išgyventas. Reikia pabrėžti, jog mes čia nepasisakome 
prieš realizmą arba natūralizmą, gindami idealistinį tikro- 
vės perkūrimą mene, kaip gali pasirodyti. Mes samprotau- 
jame visai kitoje plotmėje, neliesdami realizmo ir idealiz- 
mo ginčo problemos. Gyvenimą idealistiškai perkuriantis 
kūrinys gali būti taip pat nesunkiai paaiškintas iš ekspre- 
sinės teorijos pozicijų, kadangi šį perkūrimą galima mąstyti 
ta pačia aš kategorija, tuo tarpu pats tiksliausias natūralis- 
tinis gyvenimo atkūrimas gali būti suvoktas vertybine kito 
kategorija, kaip kito žmogaus gyvenimas. Mums rūpi he- 
rojaus ir stebinčio autoriaus problema; būtent ar estetinė 
stebinčio autoriaus veikla iš tiesų yra įsigyvenimas į hero- 
jų, kuriuo siekiama maksimalaus jų sutapimo, ir ar gali būti 
forma suprantama iš herojaus vidaus, kaip jo gyvenimo iš- 
raiška, kuria siekiama maksimaliai adekvačios gyvenimo 
saviraiškos. Taigi mes priėjome išvadą, jog, pasak ekspre- 
sinės teorijos, to pasaulio, į kurį mus perkelia grynai eks- 
presyviai suprantamas meno kūrinys (estetinis objektas), 
struktūra panaši į mano tikrovėje suvokiamo pasaulio struk- 
tūrą, kai pagrindinis herojus — aš - esu plastiškai bei tapy- 
biškai neišreikštas, bet lygiai tiek pat panaši ir į nežabotos 
svajonės apie save pasaulį, kuriame herojus taip pat neiš- 
reikštas ir kuriame taip pat nėra grynosios aplinkos, bet tik 
akiratis. Toliau pamatysime, jog ekspresinis supratimas la- 
biausiai pateisintinas būtent kalbant apie romantizmą. 
Esminė ekspresinės teorijos klaida, dėl kurios neten- 
kama estetinės visumos, ypač išryškėja kalbant apie teatro 
vaidinimą (sceninį pasirodymą). Ekspresinė teorija turėtų 
aiškinti dramos įvykį bei estetinius jos aspektus (taigi es- 
tetinį objektą) taip: Žiūrovas praranda savo vietą anapus ir 

priešais vaizduojamąjį dramos veikėjų gyvenimo įvykį, 
kiekvieną akimirką jis - viename iš veikėjų, kurio gyveni- 
mą išgyvena, kurio akimis mato sceną, kurio ausimis gir- 
di kitus veikėjus, kartu su jais išgyvena visus šio veikėjo 
poelgius. Žiūrovo nėra, bet nėra ir autoriaus kaip savaran- 
kiško, veiklaus įvykio dalyvio, žiūrovas su juo įsigyvenimo 
akimirką neturi nieko bendra, jis visas herojuose, į kuriuos 
įsigyvena. Nėra ir režisieriaus: jis tik parengė ekspresinę 
aktorių formą, taip padėdamas žiūrovui lengviau patekti 
įjų vidų, sutampa su jais ir daugiau yra nereikalingas. Kas 
lieka? Žinoma, empiriškai lieka savo vietose parteryje ir 
ložėse sėdintys žiūrovai, aktoriai scenoje ir susijaudinęs 
režisierius užkulisiuose, galbūt kur nors ložėje ir autorius- 
žmogus. Tačiau visa tai nėra tikrieji meninio dramos įvy- 
kio aspektai. Tad kas lieka pačiame estetiniame objekte? Iš- 
gyvenamas gyvenimas, bet ne vienas, o keletas, tiek, kiek 
dramoje veikėjų. Ekspresinė teorija, deja, palieka neiš- 
spręstą klausimą, ar privalu įsigyventi tik į pagrindinį he- 
rojų, ar vienodai ir į visus likusius; pastarasis reikalavimas 
vargu ar apskritai įgyvendinamas. Bet kuriuo atveju šie 
gyvenimai, į kuriuos įsigyvenama, negali sudaryti vienin- 
go visuminio įvykio, jeigu neatsiras principinės ir neatsi- 
tiktinės pozicijos anapus kiekvieno iš jų, bet tai ekspresi- 
nė teorija atmeta. Dramos nebeliko, neliko estetinio įvykio. 
Toks būtų galutinis rezultatas, jeigu nuosekliai rutuliotume 
ekspresinę teoriją iki galo (nors to ir nesiekiame). Kadan- 
gi žiūrovas su herojumi bei aktorius — su vaizduojamuoju 
asmeniu niekada nesutampa iki galo, mes tik matome, kaip 
žaidžiamas gyvenimas, o tai ir tvirtina dalis ekspresinės es- 
tetikos teoretikų. 

Čia vertėtų paliesti klausimą, kaip iš tikrųjų žaidimas 
susijęs su menu, žinoma, visiškai atsiribojant nuo genetinio 
požiūrio. Ekspresinė estetika, siekianti galiausiai eliminuoti 

herojaus atžvilgiu iš principo savarankišką autorių, apri- 
bodama jo funkcijas vien ekspresyvumo technika, mano 
nuomone, yra nuosekliausia, gindama žaidimo teoriją, be- 
sireiškiančią viena ar kita forma, ir jeigu iškiliausi ekspre- 
syvumo atstovai to nedaro (Volkeltas, Lippsas), būtent šio 
nenuoseklumo kaina jie ir išgelbsti savo teorijos įtikinamu- 
mą bei platumą. Tai, kas iš esmės skiria žaidimą nuo me- 
no, yra būtent principinis žiūrovo bei autoriaus nebuvimas. 
Žaidimas, pačių žaidėjų požiūriu, nesuponuoja anapus jo 
esančio žiūrovo, per kurį būtų realizuojama žaidimu vaiz- 
duojamo gyvenimo įvykio visuma; žaidime apskritai nie- 
ko nevaizduojama, o tik įsivaizduojama. Plėšikų atamaną 
žaidžiantis berniukas iš vidaus išgyvena savąjį plėšiko gy- 
venimą, plėšiko akimis žvelgia į pro šalį bėgantį kitą ber- 
niuką, vaizduojantį keliautoją. Jo akiratis yra jo vaizduoja- 
mo plėšiko akiratis. Tą patį išgyvena ir jo žaidimo bendrai. 
Kiekvieno jų santykį su tuo gyvenimo įvykiu, kurį jie nu- 
sprendė suvaidinti (plėšikai užpuola keliautojus), galima 
apibrėžti kaip norą dalyvauti šiame įvykyje, išgyventi šį gy- 
venimą kaip jo dalyviui: vienas nori būti plėšiku, kitas — 
keliautoju, trečias - policininku ir pan., berniuko santykis 
su gyvenimu, jo noras išgyventi jį pačiam, nėra estetinis 
santykis su gyvenimu. Dėl to žaidimas panašus į svajonę 
apie save bei nemeninį romano skaitymą, kai įsijaučiame į 
pagrindinį veikėją, kad aš kategorija išgyventume jo būtį 
bei įdomų gyvenimą, t. y. paprasčiausiai svajojame vado- 
vaujami autoriaus, tačiau visai nepanašus į meno įvykį. Žai- 
dimas iš tiesų pradeda panėšėti į meną, konkrečiai į dramos 
veiksmą, kai atsiranda naujas, nežaidžiantis dalyvis - Žiū- 
rovas, kuris ima gėrėtis vaikų žaidimu kaip vaizduojamo 
gyvenimo įvykio visuma, estetiškai aktyviai jį stebi ir iš da- 
lies kuria (kaip estetiškai reikšmingą visumą, perkeldamas 
į naują - estetinę plotmę). Tokiu būdu pradinis įvykis pa- 

sikeičia, praturtėja iš principo nauju aspektu - atsiranda 
žiūrovas-autorius, kartu persimaino bei į naują visumą 
įtraukiami visi kiti įvykio aspektai: žaidžiantys vaikai tam- 
pa herojais, t. y. turime jau ne žaidimą, o meninio dramos 
įvykio užuomazgą. Tačiau įvykis vėl virs žaidimu, kai da- 
lyvis, atsisakęs savosios estetinės pozicijos ir įsitraukęs į 
žaidimą kaip į jam įdomų gyvenimą, pats sudalyvaus ja- 
me kaip antrasis keliauninkas arba plėšikas. Nors kad me- 
ninio įvykio nebeliktų, nereikia nė to, pakanka, kad žiūro- 
vas, empiriškai pasilikdamas savo vietoje, įsijaustų į vieną 
iš dalyvių ir kartu su juo iš vidaus išgyventų įsivaizduoja- 
mą gyvenimą. 

Taigi pačiame žaidime imanentiškai nėra estetinių 
aspektų, jų gali atsirasti tik aktyvaus žiūros subjekto — 
žiūrovo dėka, tačiau pats Žaidimas bei jį žaidžiantys vai- 
kai čia niekuo dėti, kai jie žaidžia, jiems ši estetinė vertė 
nerūpi; tapę „herojais“, jie galbūt pasijustų kaip Makaras 
Devuškinas, kuris įsižeidė, supratęs, kad būtent jį Gogo- 
lis pavaizdavo apysakoje „Apsiaustas“, staiga atpažinęs 
save kaip satyrinio kūrinio herojų. Tai kas gi sieja Žaidimą 
ir meną? 

Tik grynai negatyvi bendrybė, kad ir vienur, ir kitur tik- 
rasis gyvenimas ne vyksta, o tėra vaizduojamas; tačiau ir 
to negalima pasakyti, nes, kaip sakėme anksčiau, mene gy- 
venimas pavaizduojamas, o žaidime - įsivaizduojamas. Gy- 
venimas pavaizduojamas tik atsiradus aktyviai kūrybinei 
žiūrovo žiūrai. Tuo tarpu tai, kad jį galima padaryti esteti- 
nio aktyvumo objektu, nėra joks jo pranašumas, nes este- 
tiškai aktyviai galime matyti ir tikrąjį gyvenimą. Vidiniu 
gyvenimo pamėgdžiojimu (Groosas) galiausiai siekiama iš 
tikrųjų išgyventi gyvenimą, tiesiai tariant, tai gyvenimo su- 
rogatas (žaidimas ir dideliu mastu svajonė), o ne aktyvus 
estetinis santykis su gyvenimu, kuris irgi myli gyvenimą, 

bet kitaip, ir pirmiausia myli aktyviau, o todėl nori likti ana- 
pus gyvenimo, kad padėtų jam tose situacijose, kuriose jis 
iš savo vidaus yra iš principo bejėgis. Toks yra žaidimas. 
Tik nesąmoningai primąstant žiūros subjekto — autoriaus 
poziciją, ypač pagal asociaciją su teatru, estetikai pavyks- 
ta žaidimo teoriją padaryti bent kiek įtikinamą. Čia vertė- 
tų tarti keletą žodžių apie aktoriaus kūrybą. Jo situacija, 
žvelgiant herojaus bei autoriaus santykio aspektu, gana 
problemiška. Kada ir kokiu mastu aktorius užsiima esteti- 
ne kūryba? Ne tuomet, kai jis išgyvena kaip herojus ir iš 
vidaus išreiškia save atitinkamu poelgiu bei žodžiu, ku- 
riuos taip pat iš vidaus vertina bei įsisąmonina, ne tuomet, 
kai tik iš vidaus išgyvena vieną ar kitą veiksmą, vieną ar 
kitą savo kūno padėtį ir ją taip pat iš vidaus įprasmina savo 
gyvenimo - herojaus gyvenimo - kontekste, t. y. ne tada, 
kai jis persikūnijęs vaizduotėje išgyvena herojaus gyveni- 
mą kaip savo paties gyvenimą, kuriame visi kiti veikėjai, 
dekoracijos, daiktai ir kt. tėra šio gyvenimo akiračio dalys, 
kai jo sąmonėje nėra nė vieno aspekto, transgredientiško 
vaizduojamo herojaus sąmonei. Estetine kūryba aktorius 
užsiima tada, kai jis iš išorės kuria ir formuoja tą herojaus 
įvaizdį, į kurį paskui persikūnys, kuria jį kaip visumą, be 
to, ne izoliuotai, o kaip kūrinio visumos - dramos - dalį, 
t. y. tada, kai jis yra autorius, tiksliau, bendraautoris, taip 
pat režisierius bei aktyvus žiūrovas (čia, jei nepaisysime 
kai kurių grynai techninių niuansų, galime dėti lygybės 
ženklą: autorius = režisierius = žiūrovas = aktorius), ku- 
riantis vaizduojamą herojų bei pjesės visumą, nes aktorius, 
kaip ir autorius bei režisierius, atskirą herojų kuria, atsi- 
žvelgdamas į meninę pjesės visumą, kaip jos dalį. Supran- 
tama, jog tokiu atveju pjesės visuma suvokiama jau ne iš 
herojaus vidaus - kaip jo gyvenimo įvykis, ne kaip jo gy- 
venimo akiratis, o iš transgredientinio estetiškai aktyvaus 

autoriaus - žiūros subjekto požiūrio taško - kaip jo aplin- 
ka, ir čia atsiranda herojaus sąmonei transgredientiškų as- 
pektų. Meninį herojaus įvaizdį aktorius kuria būdamas 
priešais veidrodį, priešais režisierių, remdamasis savo iš- 
orine patirtimi; čia svarbu grimas (net jeigu aktorius ne- 
sigrimuoja pats, jis atsižvelgia į jį kaip į estetiškai svarbią 
įvaizdžio dalį), kostiumas, t. y. plastinis bei tapybinis ver- 
tybinis įvaizdis, manieros, įvairių judesių bei pozų įformi- 
nimas kitų daiktų, fono atžvilgiu, pritaikomas balsas, ku- 
ris vertinamas iš išorės, galiausiai kuriamas charakteris 
(charakteris, kaip meninis aspektas, yra transgredientiškas 
paties charakterizuojamojo sąmonei, vėliau tai atskleisime 
išsamiau) — ir visa tai daroma turint omenyje meninę pje- 
sės (o ne gyvenimo įvykio) visumą; čia aktorius reiškiasi 
kaip menininkas. Čia jo estetinis aktyvumas siekia įforminti 
žmogų - herojų bei jo gyvenimą. Tačiau kai jis vaidinda- 
mas persikūnys į herojų, visi šie aspektai bus transgredien- 
tiški jo, kaip herojaus, sąmonei bei išgyvenimams (tarki- 
me, jog persikūnijama iki galo): iš išorės įformintas kūnas, 
jo judesiai, pozos ir kt.; šie aspektai meniškai reikšmingi 
bus tik žiūros subjektui —- meninėje pjesės visumoje, o ne 
herojaus išgyvenamame gyvenime. Žinoma, tikrovėje ak- 
toriaus darbe visi šie abstrakčiai atskirti aspektai yra susi- 
ję, todėl jo vaidyba yra konkretus ir gyvas estetinis įvykis. 
Aktorius yra visateisis menininkas: jo darbe reiškiasi visi 
meninės visumos aspektai, tačiau labiausiai vaidinimo me- 
tu susitelkiama į vidinius paties herojaus - Žmogaus, gy- 
venimo subjekto - išgyvenimus, t. y. į neestetinę medžia- 
gą, kurią aktorius iš anksto aktyviai įformino kaip auto- 
rius bei režisierius; persikūnijimo akimirką jis yra pasyvi 
(estetinio aktyvumo prasme) medžiaga - tampa paties iš 
anksto sukurtos, o dabar žiūrovo įgyvendinamos meninės 
visumos gyvenimu. Palyginti su estetiniu žiūrovo aktyvu- 

mu, visas gyvenimiškasis aktoriaus, kaip herojaus, akty- 
vumas yra pasyvus. Aktorius ir įsivaizduoja gyvenimą, ir 
vaizduoja jį savo vaidyba. Jeigu jis tik įsivaizduotų, vaidin- 
tų vien dėl iš vidaus patiriamo gyvenimo įdomumo ir ak- 
tyviai neįformintų jo iš išorės (kaip žaidžia vaikai), jis ne- 
būtų menininkas, o geriausiu atveju geras, bet pasyvus 
įrankis menininko (režisieriaus, autoriaus ar aktyvaus žiū- 
rovo) rankose. Tačiau grįžkime prie ekspresinės estetikos. 
Suprantama, jog čia analizuojame tik erdvinį estetinės ver- 
tės aspektą, todėl palietėme plastinį bei tapybinį herojaus 
aspektą estetinėje aktoriaus kūryboje, tuo tarpu svarbiau, 
kaip kuriamas charakteris bei vidinis ritmas. Toliau išsa- 
miau parodysime, kad ir šie aspektai transgredientiški iš 
vidaus patiriamam paties herojaus gyvenimui ir kad akto- 
rius juos kuria ne visiškai persikūnydamas, sutapdamas 
su herojumi, o iš išorės - kaip autorius, režisierius, žiūrovas; 
kartais aktorius, panašiai kaip lyrinio herojaus autorius, ir 
išgyvena, ir estetiškai įsigyvena į savo išgyvenimą - tai jau 
lyrinis aktoriaus kūrybos aspektas. Ekspresinės estetikos 
požiūriu, visi mūsų išskirti estetiniai aspektai, t. y. autori- 
nis-režisūrinis-žiūrovinis aktoriaus darbas, susiję vien su 
pastangomis sukurti grynai ekspresinę formą, kuri leistų 
realizuoti kiek įmanoma išsamesnį ir grynesnį išgyvenimą 
bei įsijautimą. Taigi estetinė vertė realizuojama tik persi- 
kūnijant, išgyvenant herojaus gyvenimą kaip savąjį, ir čia, 
tarpininkaujant ekspresyviai formai, su aktoriumi turėtų 
susilieti ir žiūrovas. Tačiau tikrai estetinei žiūrovo pozicijai 
mums kur kas artimesnė atrodo naivi nuostata to prasčio- 
ko, kuris perspėjo pjesės herojų apie jam surengtą pasalą, 
o kai šį užpuolė, buvo pasiruošęs jam padėti. Vadovauda- 
masis tokia nuostata, naivus žiūrovas užimdavo tvirtą po- 
ziciją anapus herojaus, atsižvelgdavo į herojaus sąmonei 
transgredientiškus aspektus ir buvo pasirengęs pasinau- 

doti savo anapusinės padėties privilegija, skubėdamas pa- 
dėti herojui tada, kai jis pats iš savosios vietos buvo bejė- 
gis. Jo nuostata herojaus atžvilgiu yra teisinga. Tačiau jis 
nesugebėjo rasti tokios pat tvirtos pozicijos anapus vaizduo- 
jamo gyvenimo įvykio, jo visumos, tik tai būtų privertę jo 
aktyvumą rutuliotis ne etine, o estetine linkme. Jis įsiveržė 
į gyvenimą kaip dar vienas dalyvis ir norėjo jam padėti iš 
paties gyvenimo vidaus, t. y. gyvenimiškojoje pažintinėje 
bei etinėje plotmėje, jis peržengė rampą ir atsistojo šalia he- 
rojaus vienoje gyvenimo - atviro vientiso etinio įvykio — 
plotmėje ir taip, liovęsis būti žiūrovu bei bendraautoriu, 
sugriovė estetinį įvykį. Juk gyvenimo įvykis iš esmės netu- 
ri perspektyvos: iš vidaus jis gali reikštis poelgiu, atgaila 
bei išpažintimi, riksmų; atleidimas ir malonė ateina Auto- 
riaus dėka. Gyvenimui imanentiškos išeities nėra, ji nužen- 
gia į jį kaip kito atsakomojo aktyvumo dovana. 

Kai kurios ekspresinės estetikos (šopenhauerinė Hart- 
manno estetika), siekdamos paaiškinti įsigyvenimo bei įsi- 
jautimo į vidinį gyvenimą savitumą, įsiveda idealių (arba 
iliuzinių) pojūčių sąvoką, skirdamos juos nuo realių pojū- 
čių tikrame gyvenime bei nuo tų, kuriuos mums sukelia 
estetinė forma. Estetinis pasitenkinimas - realus pojūtis, tuo 
tarpu įsigyvenimas į herojaus jausmus - tik idealus. Taigi 
idealūs pojūčiai — iš esmės tie, kurie neskatina valios veik- 
ti. Toks apibūdinimas neatlaiko jokios kritikos. Mes išgy- 
vename ne pavienius herojaus jausmus (tokių ir nėra), ojo 
sielos visumą. Kai mūsų akiračiai sutampa, mes iš vidaus 
kartu su herojumi atliekame visus jo poelgius kaip būti- 
nus jo gyvenime, į kurį įsijautėme: įsigyvendami į kančią, 
iš vidaus kartu su herojumi išgyvename ir jo klyksmą, įsi- 
gyvendami į neapykantą, kartu iš vidaus kerštaujame ir 
pan. Jei į herojų tik įsijaučiame, su juo sutampame, kišima- 
sis į jo gyvenimą tampa neįmanomas, nes tai, kaip mūsų 

prasčioko atveju, suponuoja transgredienciją herojaus at- 
žvilgiu. Pagal kitus įsijaučiant patiriamo gyvenimo esteti- 
nių ypatumų aiškinimus, persikūnydami mes praplečia- 
me savojo aš vertingumą, prisiliečiame (iš vidaus) prie to, 
kas žmogiškai reikšminga, ir kt. — tačiau visais šiais atve- 
jais niekaip neprasklendžiami vienos sąmonės, savęs jau- 
tos bei santykio su pačiu savimi skliaustai, neįvedama ver- 
tybinė kito kategorija. Nuosekliai išplėtotos ekspresinės 
teorijos rėmuose įsigyvenimas į gyvenimą arba įsijautimas 
į jį yra paprasčiausias jo pakartojimas, nepraturtinantis gy- 
venimo jokiomis naujomis, jam transgredientiškomis ver- 
tybėmis, jis išgyvenamas tokiomis pat kategorijomis, ko- 
kiomis subjektas tikrovėje gyvena savo gyvenimą. Menas 
suteikia man galimybę vietoj vieno išgyventi keletą gyveni- 
mų ir taip praturtinti savo tikro gyvenimo patirtį, iš vidaus 
prisiliesti prie kito gyvenimo dėl jo paties, dėl jo gyvenimiš- 
ko vertingumo („žmogiškojo vertingumo“, pasak Lippso 
bei Volkelto). 

Taigi kritiškai pažvelgėme į ekspresinės estetikos princi- 
pą, imdami jį kaip visiškai gryną bei taikydami nuosekliai. 
Tačiau iš tikrųjų šio grynumo bei nuoseklumo ekspresinės 
estetikos darbuose trūksta; jau sakėme, kad, tik nesilaiky- 
dama šio principo bei būdama nenuosekli, ekspresinė te- 
orija sugeba neprarasti ryšio su menu ir likti vis dėlto este- 
tine teorija. Tokių nukrypimų nuo [pagrindinio] principo 
ekspresinėje estetikoje atsiranda dėl gyvos estetinės patir- 
ties, kurią ekspresinė estetika, žinoma, turi, tik klaidingai 
ją teoriškai aiškina, ir dėl to, kad atsižvelgiama į šias tikras 
estetines patirtis, nuo mūsų ir nuo pačių estetikų paslepia- 
mas pagrindinio principo, jei imtume jį grynu pavidalu, 
klaidingumas. Daugumos ekspresinės estetikos atstovų 
darbuose pastebimas toks nukrypimas nuo pagrindinio 
principo, kuris priartina prie teisingesnio estetinės veiklos 

supratimo, pagal jį įsigyvenimas apibūdinamas kaip sim- 
patinis ir užjaučiamas, beje, tai išsakoma arba tiesiogiai (Co- 
heno, Grooso darbuose), arba primąstoma nesąmoningai. 
Rutuliojant simpatinio įsigyvenimo sampratą iki galo, pa- 
aiškėtų esminis ekspresinio principo klaidingumas ir pri- 
eitume prie estetinės meilės idėjos bei teisingo autoriaus po- 
zicijos herojaus atžvilgiu supratimo. Kas gi yra simpatinis 
įsigyvenimas? „Giminingas meilei“ (Cohenas) simpatinis 
įsigyvenimas jau nėra grynas įsigyvenimas arba įsijautimas 
į objektą ar herojų. Mūsų išgyvenamose Edipo kančiose, 
jo vidiniame pasaulyje nėra nieko panašaus į meilę sau, jo 
savimeilė arba egoizmas, kaip jau sakėme, yra kažkas vi- 
siškai kita, ir kai kalbama apie simpatinį įsijautimą, žinoma, 
kalbama ne apie įsigyvenimą į šią savimeilę bei savimylą, 
bet apie tam tikrą naują emocinį santykį su visu herojaus 
sielos gyvenimu, jo visuma. Ši meilei gimininga simpatija 
iš esmės pakeičia emocinę-valinę vidinio herojaus išgyve- 
nimo struktūrą, suteikia jai visiškai kitą atspalvį, kitą to- 
nalumą. Ar simpatija įjaučiama į herojaus išgyvenimus ir 
kaip? Galima būtų manyti, kad šią mūsų meilę taip pat įjau- 
čiame į estetinės žiūros objektą, kaip ir kitas vidines būse- 
nas: kančią, ramybę, džiaugsmą, įtampą ir pan. Mes vadi- 
name daiktą bei Žmogų mielu, simpatišku, t. y. jam pačiam 
priskiriame mūsų požiūrį į jį išreiškiančias savybes kaip 
jo vidines savybes. Meilės jausmas iš tikrųjų tarsi prasi- 
skverbia į objektą, pakeičia jo pavidalą, tačiau vis dėlto šiuo 
atveju prasiskverbiama visiškai kitaip negu tada, kai ob- 
jektui perkeliamas, į jį kaip jo paties būsena įjaučiamas ki- 
toks jausmas, pavyzdžiui, džiaugsmas į laimingai besišyp- 
santį žmogų, vidinė ramybė - į nejudančią ir tylią jūrą ir 
pan. Šiais pojūčiais išorinis objektas sugyvinamas iš vidaus, 
sukuriamas jo išorę įprasminantis vidinis gyvenimas, tuo 
tarpu meilė tarsi kiaurai persmelkia ir jo išorinį, ir jo įsi- 

jautus išgyventą vidinį gyvenimą, nuspalvina, pakeičia vi- 
są objektą — jau gyvą ir turintį kūną bei sielą. Galima būtų 
pabandyti paaiškinti meilei giminingą simpatiją grynai eks- 
presyviai. Juk galima būtų sakyti, jog simpatija yra užjau- 
čiamojo įsigyvenimo sąlyga: kad norėtume į ką nors įsi- 
gyventi, šis turi būti mums simpatiškas, į nesimpatišką 
objektą mes neįsigyvename, nesigiliname, o atstumiame, 
traukiamės nuo jo. Taigi grynoji ekspresinė išraiška, kad 
ji būtų iš tikrųjų ekspresyvi, kad įtrauktų mus į vidinį jos 
reiškėjo pasaulį, turi būti simpatiška. Simpatija iš tikrųjų 
gali būti viena iš įsigyvenimo sąlygų, tačiau ne vienintelė 
ir ne būtinoji; be to, taip toli gražu nepaaiškinamas jai este- 
tiniame įsigyvenime tenkantis vaidmuo. Ji lydi ir persmel- 
kia estetinį objektą visą laiką, kol šis yra žiūros objektas, 
transformuoja visą stebimojo bei įsigyvenamojo duotį. Sim- 
patiškai įsigyventi į herojaus gyvenimą - tai išgyventi jį vi- 
sai kita forma, nei jis iš tikrųjų buvo gyvenamas arba kaip 
jį galėjo išgyventi pats šio gyvenimo subjektas. Įsigyvenant 
simpatiškai, anaiptol nesiekiama visiškai sutapti, susilieti 
su gyvenimu, į kurį įsigyvenama, nes taip sutapti būtų to- 
lygu prarasti patį simpatijos ir meilės koeficientą, taigi ir 
pačią jų kuriamo santykio formą. Simpatiškai įsigyvenus 
patiriamas gyvenimas įforminamas ne aš kategorija, o kito 
kategorija, kaip kito žmogaus, kito aš gyvenimas, šiuo at- 
veju kalbame apie iš esmės išoriškai patiriamą kito žmogaus 
ir išorinį, ir vidinį gyvenimą (apie vidinio gyvenimo išorinį 
patyrimą žr. kitą skyrių). 

Būtent simpatinis įsigyvenimas - ir tik jis - turi galios 
vienoje ir bendroje plotmėje harmoningai suderinti vidu- 
jybę su išore. Iš paties gyvenimo, į kurį įsigyvenama, vi- 
daus nėra prieigos prie jo išorybės (kūno) estetinės vertės, 
tik meilė, kaip aktyvus santykis su kitu žmogumi, suderina 
iš išorės patiriamą vidinį gyvenimą (objektinį gyvenimiš- 

kąjį paties subjekto kryptingumą) su iš išorės suvokiamu 
kūnu ir išvysta visą vienatinį žmogų kaip estetinį reiškinį, 
suderina vidinį kryptingumą su išorine kryptimi, akiratį - 
su aplinka. Visuminis žmogus yra estetinio kūrybinio po- 
žiūrio — ir vien jo - produktas. Pažintinis santykis vertybei 
indiferentiškas ir nepateikia mums konkretaus vienatinio 
žmogaus, etinis subjektas — iš principo nevientisas (etinė 
privalomybė ir išgyvenama būtent aš kategorija), o visumi- 
niam Žmogui reikia anapus esančio aktyvaus estetinio 
subjekto (mes čia atsiribojame nuo religinių Žmogaus iš- 
gyvenimų). Simpatinis įsigyvenimas iš pat pradžių apima 
įsigyvenamą gyvenimą jam transgredientiškomis vertė- 
mis, iš pat pradžių perkelia jį į naują vertybinį bei prasmi- 
nį kontekstą ir gali jį ritmizuoti laike bei įforminti erdviš- 
kai (bilden, gestalten). Grynasis įsigyvenimas neturi kokių 
nors kitų požiūrio taškų, išskyrus tuos, kurie įmanomi iš 
paties išgyvenamo gyvenimo vidaus, 0 tarp jų nėra pro- 
duktyvių estetiškai. Todėl estetinė forma kuriama ir grin- 
džiama ne iš gyvenimo vidaus kaip adekvati jo išraiška, 
kuria siekiama maksimalaus savęs išsakymo (vieniša sąmo- 
nė išsako santykį su pačia savimi), bet iš išorės, kur gyve- 
nimą pasitinka simpatija bei estetiškai produktyvi meilė; 
taigi forma išreiškia šį gyvenimą, bet jo išraišką sukuria, ją 
steigiant aktyvus yra ne pats išreiškiamas gyvenimas, bet 
anapus jo esantis kitas - autorius, tuo tarpu gyvenimas, kai 
jam suteikiama estetinė raiška, yra pasyvus. Tačiau tokiu 
atveju žodis „išraiška“ yra netinkamas ir jo derėtų atsisa- 
kyti, nes jis labiau atitinka ekspresinę sampratą (ypač vo- 
kiečių Ausdruck); estetinio įvykio tikrovę, kalbant ir apie 
erdvinius, ir apie laikinius menus, kur kas adekvačiau iš- 
reiškia impresinės estetikos terminas „vaizdavimas“, ku- 
riuo labiau akcentuojamas ne herojus, o estetiškai aktyvus 
subjektas — autorius. 

Forma išreiškiamas autoriaus aktyvumas herojaus - kito 
žmogaus - atžvilgiu; taigi galima sakyti, jog ji yra herojaus 
ir autoriaus sąveikos rezultatas. Tačiau herojus šioje sąvei- 
koje yra pasyvus, jis ne išreiškiantysis, o reiškiamasis, bet ir 
kaip toks jis vis dėlto nulemia formą, kuri turi atitikti bū- 
tent jį, iš išorės išbaigti būtent jo gyvenimo vidinį objektinį 
intencionalumą, dėl to forma turi būti jam adekvati, nors ji 
anaiptol nėra galima jo savęs raiška. Kita vertus, toks hero- 
jaus pasyvumas formos atžvilgiu nėra iš pat pradžių duo- 
tas, o užduotas ir aktyviai įgyvendinamas, užkariaujamas 
meno kūrinyje, dėl jo kovoja autorius bei žiūrovas, kurie ne 
visada nugali. To pasiekiama tik kai autorius-žiūros sub- 
jektas siekia įtempto ir mylinčio transgredientiškumo hero- 
jaus atžvilgiu. Vidinis gyvenimiškas herojaus intencionalu- 
mas iš jo paties vidaus paklūsta savai imanentinei būtiny- 
bei, turi savus dėsnius, kartais neišvengiamai įtraukiančius 
mus į savo veikmės lauką, į savo grynai gyvenimišką ir es- 
tetiniu požiūriu beviltišką tapsmą tiek, kad prarandame 
tvirtą poziciją kitapus jo ir išreiškiame herojų iš jo paties 
vidaus bei kartu su juo. Tuomet, kai autorius susilieja su 
herojumi, forma iš tikrųjų tampa tik grynai ekspresine iš- 
raiška, herojaus aktyvumo rezultatu, nes nesugebama rasti 
atramos anapus jo; tačiau paties herojaus aktyvumas nega- 
li būti būtent estetinis: jame gali skambėti reikmė, atgaila, 
prašymas, pagaliau pretenzija galimam autoriui, bet este- 
tiškai išbaigtos formos jis pagimdyti negali. 

Šią vidinę imanentinę į objektus nukreipto herojaus gy- 
venimo būtinybę turime suprasti ir išgyventi neapeidami 
jos privalaus intensyvumo bei svarbos, dėl to ekspresinė 
teorija teisi, bet tą būtinybę turime suprasti ir išgyventi įkū- 
nytą į šiam gyvenimui transgredientišką estetinę formą, ku- 
ri nebūtų jo išraiška, o jį išbaigtų. Su imanentine gyvenančios 
ar net paties gyvenimo sąmonės neišvengiamybe (žinoma, 

ne psichologine, o prasmine) turi koreliuoti iš išorės sklin- 
dantis išteisinantis ir išbaigiantis aktyvumas, be to, jo malo- 
nė turi priklausyti ne paties iš vidaus suvokiamo gyvenimo 
plotmei, kur jis būtų tik praturtinamas medžiaga (turiniu) 
ta pačia kategorija (kaip svajonės atveju, o realiame gyveni- 
me - poelgio: pagalbos ir kt.), bet tai plotmei, kurioje gyve- 
nimas pats iš principo bejėgis. Estetinis aktyvumas visais 
atvejais veikia ant iš vidaus suvokiamo gyvenimo ribų (for- 
ma - riba), ten, kur gyvenimas atsigręžia į išorę, kur jis bai- 
giasi (erdvinė, laikinė ir prasminė pabaiga) ir prasideda 
kitas gyvenimas, kur plyti jam pačiam neprieinama kito ak- 
tyvumo sfera. Gyvenimo savęs išgyvenimas bei savivoka, 
vadinasi, ir saviraiška (ekspresinė raiška) turi savo neper- 
žengiamas ribas; pirmiausia šios ribos eina palei savą iš- 
orinį kūną. Išorinis kūnas, kaip akivaizdi estetinė vertybė, 
kurią galima harmoningai suderinti su vidiniu gyvenimo 
intencionalumu, lieka anapus vientiso savęs išgyvenimo. 
Kai gyvenu savo gyvenimą, mano išorinis kūnas negali už- 
imti tos vietos, kurią jis užima simpatiškai įsigyvenant į ma- 
no įsivaizduojamo kito Žmogaus gyvenimą jo visumoje; 
mano kūno išorinis grožis gali būti nepaprastai svarbus 
mano gyvenime man pačiam, bet tai visai kas kita, negu 
vaizdžiai ir intuityviai išgyventi jį visą vienoje vertybinėje 
plotmėje kartu su savo vidiniu gyvenimu, kaip jo formą, 
kas kita, nei pamatyti visą save įkūnytą į išorinį kūną, taip, 
kaip patiriu kito Žmogaus kūniškumą. Aš pats visas savo 
gyvenimo viduje, ir jeigu kokiu nors būdu pamatyčiau sa- 
vo gyvenimo išorę, ji tuoj pat taptų mano iš vidaus suvo- 
kiamo gyvenimo aspektu, papildytų jį imanentiškai, t. y. ji 
jau nebebūtų tikra išorė, iš išorės išbaigianti mano gyveni- 
mą, liautųsi buvusi riba, kurią galima estetiškai apdoroti 
ir taip mane iš išorės išbaigti. Tarkim, jog aš fiziškai galė- 
čiau užimti poziciją anapus savęs - gaučiau fizinę galimy- 

bę formuoti save iš išorės, bet vis tiek neturėčiau nė vieno 
iš vidaus įtikinamo principo išoriškai save įforminti, nu- 
lipdyti išorinį savo pavidalą, estetiškai save išbaigti, kol ne- 
sugebėčiau užimti transgredientinės pozicijos anapus savo 
gyvenimo, jo visumos, suvokti jo kaip kito Žmogaus gyve- 
nimo. Tam reikia rasti tvirtą, ne tik išoriškai, bet ir iš vi- 
daus įtikinamą prasminę poziciją anapus viso savo gyve- 
nimo, viso jo prasminio ir objektinio intencionalumo, su 
visais jo troškimais, siekiais ir laimėjimais, kuriuos būtina 
suvokti kita kategorija. Norint sukurti meninę visumą, net 
lyrinę pjesę, būtina ne išsakyti savo gyvenimą, o pasakyti 
apie jį kito lūpomis. [...] 

Taigi į įsigyvenamą gyvenimą primąstomas simpatinis 
meilės santykis, kai simpatinis įsigyvenimas arba įsijauti- 
mas aiškinamas ir suvokiamas nuosekliai, iš pagrindų nei- 
gia grynai ekspresinį principą: meninis kūrinio įvykis įgy- 
ja visiškai kitą pavidalą, plėtojasi visai kita linkme, ir tampa 
akivaizdu, jog grynasis įsigyvenimas arba įsijautimas — 
abstraktus šio įvykio aspektas - tėra vienas iš aspektų, ir be 
to, neestetinis. Iš tikrųjų estetinis aktyvumas reiškiasi kaip 
kūrybinė meilė turiniui, į kurį įsigyvenama, būtent ši meilė 
sukuria gyvenimo, į kurį įsigyvenama, estetinę, jam trans- 
gredientišką formą. Estetinė kūryba negali būti paaiškinta 
ir įprasminta imanentiškai vienoje ir vieningoje sąmonėje, 
estetinis įvykis negali turėti tik vieno dalyvio, kuris ir gy- 
ventų savo gyvenimą, ir išreikštų jį menine forma, gyveni- 
mo subjektas ir estetinio, šį gyvenimą formuojančio akty- 
vumo subjektas iš principo negali sutapti. Esama įvykių, 
kurie iš principo negali vykti vienos ir vieningos sąmonės 
plotmėje ir suponuoja dvi nesusiliejančias sąmones. Tokiais 
atvejais esminis ir būtinas yra vienos sąmonės santykis su 
kita sąmone būtent kaip su kita. Tokie yra visi kūrybiškai 
produktyvūs - nauja kuriantys, vienatiniai ir negrįžtami — 

įvykiai. Ekspresinė estetinė teorija — tai tik viena iš daugęe- 
lio filosofinių teorijų (etinių, filosofinių-istorinių, metafizi- 
nių, religinių), kurias tinka vadinti skurdinančiomis teori- 
jomis. Šios teorijos produktyvius įvykius siekia paaiškinti 
juos nuskurdindamos, pirmiausia kiekybiškai sumažinda- 
mos dalyvių skaičių: aiškinamas įvykis su visais jo aspek- 
tais perkeliamas į vienos sąmonės plotmę, kurios vienovėje 
reikia suprasti ir dedukuoti ir jį patį, ir visus jo aspektus. 
Taigi atliekama grynai teorinė jau įvykusio įvykio transk- 
ripcija, bet pražiūrimos tikrosios kūrybinės galios, kūru- 
sios įvykį jo tapsmo metu (kai jis dar buvo atviras), praran- 
dami gyvi ir iš principo netapatūs įvykio dalyviai. Kalbant 
apie medžiaginį, turinio praturtinimą, lieka nesuprasta for- 
malaus praturtinimo idėja, kuri yra pagrindinė varomoji kul- 
tūrinės kūrybos galia. Visose srityse kuriant visai nesiekia- 
ma praturtinti objekto jam imanentiška medžiaga, jis tik 
perkeliamas į kitą vertybinę plotmę ir formaliai pakeičia- 
mas, jam dovanojama forma. Tačiau toks formalus pratur- 
tinimas neįmanomas susiliejant su apdorojamu objektu. 
Kaip praturtės įvykis, jeigu aš susiliesiu su kitu žmogumi 
ir vietoj mudviejų liksiu vienas? Kam man reikia, kad ki- 
tas susilietų su manimi? Jis pamatytų ir sužinotų tik tai, ką 
matau ir Žinau aš, tik pakartotų savyje mano gyvenimo ne- 
išvengiamybę; jau geriau tegul jis lieka anapus manęs, nes 
taip jis gali pamatyti ir sužinoti tai, ko aš iš savosios vietos 
nematau ir nežinau, ir gali esmingai praturtinti mano gy- 
venimo įvykį. Vien susiliedamas su kito gyvenimu, aš tik 
sustiprinu jo beviltiškumą ir tik kiekybiškai jį sudvigubinu. 
Kai mes du, kalbant apie įvykio produktyvumą svarbu ne 
tai, kad, be manęs, yra dar vienas, iš esmės toks pat žmogus 
(du žmonės), o tai, kad jis man - kitas žmogus, todėl jo užuo- 
jauta mano gyvenimui nereiškia mūsų susiliejimo į vieną 
būtybę, tai nėra kiekybinis mano gyvenimo pakartojimas, 

nes kitas iš esmės praturtina šį įvykį įsigyvendamas į ma- 
no gyvenimą nauja forma, kitomis vertybinėmis kategori- 
jomis - kaip į kito Žmogaus gyvenimą, turintį kitokį verty- 
binį atspalvį ir kitaip suvokiamą, kitaip pateisintą negu jo 
paties gyvenimas. Įvykio produktyvumas susijęs ne su tuo, 
kad visi susilieja į viena, šiuo atveju svarbu, jog išlaikoma 
savo transgredientiškumo ir nesuliejamumo [su kitu] įtam- 
pa, išnaudojama savo vienintelės vietos anapus kitų žmo- 
nių privilegija. 

Šios skurdinančios teorijos, kurios savo vienintelės vie- 
tos, savęs ir kitų priešpriešos atsisakymą suvokia kaip kul- 
tūrinės kūrybos pagrindą ir teigia vienos sąmonės primatą, 
solidarumą arba net tapatumą, - visos šios teorijos ir pir- 
miausia ekspresinė estetikos teorija kilo iš visos XIX ir XX 
amžių filosofinės kultūros gnoseologizmo. Pažinimo teorija 
tapo pavyzdžiu visų kitų kultūros sričių teorijoms: etika, 
arba poelgio teorija, suvokiama kaip jau atliktų poelgių pa- 
žinimo teorija, estetika, arba estetinės veiklos teorija, lai- 
koma jau įvykusios estetinės veiklos pažinimo teorija, t. y. 
kaip objektą pasirenka ne tiesiogiai patį estetinio tapsmo 
faktą, o jo galimą teorinę transkripciją, jo suvokimą, todėl 
įvykio tapsmo vienovė tampa įvykio supratimu sąmonėje, 
subjektas - įvykio dalyvis -įvykyje nedalyvaujančiu grynai 
teorinio pažinimo subjektu. Gnoseologinė sąmonė, moks- 
lo sąmonė - tai vientisa ir vienatinė sąmonė (tiksliau, vie- 
na), ir visa, prie ko ji prisiliečia, turi apibūdinti ji pati, bet 
kokia konkretybė turi būti aktyvi jos pačios konkretybė: bet 
koks objekto apibūdinimas turi kilti iš šios sąmonės. Tai- 
gi gnoseologinė sąmonė negali turėti anapus savęs kitos 
sąmonės, negali konstituoti santykio su autonomiška ir su 
ja nesusiliejančia kita sąmone: bet kokia vienovė yra jos 
vienovė, ir ji negali leisti greta būti kitai, nuo jos nepriklau- 
somai (gamtos, kitos sąmonės) suvereniai vienovei, kurijai 

būtų alternatyva su savu, ne jos nulemtu likimu. Ši vieninga 
sąmonė kuria, formuoja savo objektą tik kaip objektą, bet 
ne kaip subjektą, ir subjektas jai tėra objektas. Subjektas 
suprantamas, pažįstamas tik kaip objektas (tik vertinimas 
gali paversti jį subjektu, savus dėsnius turinčio gyvenimo 
savininku, turinčiu savo likimą). Tuo tarpu estetinė - my- 
linti ir vertybes konstituojanti - sąmonė yra sąmonės 5ą- 
monė, herojaus (kito aš sąmonės) autoriaus sąmonė. Esteti- 
niame įvykyje vyksta dviejų iš principo netapačių sąmonių 
susitikimas, be to, autoriaus sąmonė reaguoja ne į herojaus 
sąmonės objektinį turinį, ne į jos objektinę bei objektyvią 
vertę, 0 į jos subjektyvaus gyvenimo vienovę, ir ši herojaus 
sąmonė konkrečiai lokalizuojama (žinoma, konkretumo 
mastas būna skirtingas), įkūnijama ir su meile išbaigiama. 
Tuo tarpu autoriaus sąmonė, kaip ir gnoseologinė sąmonė, 
pati negali būti išbaigta. [...] 

Taigi erdvinė forma tiesiogiai nėra kūrinio kaip objek- 
to forma, bet herojaus ir jo pasaulio — subjekto forma. Dėl 
to ekspresinė estetika iš esmės teisi (žinoma, su tam tikra 
paklaida galima sakyti, kad romane pavaizduoto gyveni- 
mo forma yra romano forma, tačiau romanas, turint ome- 
nyje izoliacijos — išmonės - aspektą, ir yra tokia forma, ku- 
ria gyvenimas įvaldomas). Tačiau priešingai negu teigia 
ekspresinė estetika, forma nėra gryna herojaus bei jo gyve- 
nimo išraiška; išreikšdama jį, ji išreiškia ir kūrybinį auto- 
riaus požiūrį į herojų, be to, šis požiūris ir yra būtent este- 
tinis formos aspektas. Estetinė forma negali būti pagrįsta 
iš herojaus vidaus, kilti iš jo prasminio, objektinio inten- 
cionalumo kaip iš grynai gyvenimiškos svarbos. Forma 
grindžiama iš kito - autoriaus - vidaus, kaip jo kūrybinė 
reakcija į herojų bei jo gyvenimą, ir ši reakcija kuria hero- 
jaus gyvenimui iš esmės transgredientiškas, bet su juo es- 
mingai susijusias vertybes. Ši kūrybinė reakcija yra esteti- 

nė meilė. Transgredientinės estetinės formos santykis su 
iš vidaus suvokiamu herojumi bei jo gyvenimu yra tam tik- 
ra prasme vienatinis mylinčiojo santykis su mylimuoju (su- 
prantama, čia nėra jokio seksualinio aspekto), nemotyvuoto 
vertinimo santykis su objektu („kad ir koks jis būtų, aš jį 
myliu“,ojau po to vyksta aktyvus idealizavimas, suteikia- 
ma forma), įtvirtinančio priėmimo santykis su tuo, kas įtvir- 
tinama, priimama, dovanos santykis —su reikme, atleidimo 
gratis“ — su nusikaltimu, malonės - su nusidėjėliu, - visi šie 
santykiai (būtų galima vardyti toliau) panašūs į estetinį au- 
toriaus santykį su herojumi, kitaip sakant, formos - su he- 
rojumi bei jo gyvenimu. Esminis visiems šiems santykiams 
bendras dalykas yra, viena vertus, principinis dovanos trans- 
gredientiškumas apdovanojamajam, kita vertus, jos santy- 
kio su apdovanojamuoju esmingumas: ne jis, bet jam; todėl 
praturtinimas yra formalus, pakeičiantis, jis perkelia apdo- 
vanojamąjį į naują būties plotmę. Į naują plotmę perkelia- 
ma ne medžiaga (ne objektas), bet subjektas - herojus, tik 
jo atžvilgiu įmanoma estetinė privalomybė, estetinė meilė 
ir meilės dovana. 

Forma turi pasinaudoti herojaus sąmonei (jo galimai sa- 
vivokai ir konkrečiam savęs vertinimui) transgredientišku, 
tačiau su juo susijusiu aspektu, lemiančiu jo išorinę visumą, 
jo atgręžtumu į išorę, jo ribomis, ir būtent jo visumos ribo- 
mis. Forma yra estetiškai apdorota riba. [...] Čia kalbame ir 
apie kūno, ir apie sielos ribą, ir dvasios (prasminio intencio- 
nalumo) ribą. Ribos iš esmės patiriamos skirtingai: iš vi- 
daus - savimonėje, o iš išorės — kai jas estetiškai patiria kitas. 
Kiekvienu veiksmu, vidiniu ir išoriniu, siekdamas gyveni- 
me objekto, aš tarsi išeinu iš savęs. Aš nesutinku vertybiš- 
kai reikšmingos, teigiamai mane išbaigiančios ribos, einu pir- 
myn ir peržengiu savo ribas, iš vidaus galiu jas suvokti kaip 
kliūtis, bet anaiptol ne kaip mane išbaigiančias; estetiškai 

patirta kito riba išbaigia jį teigiamai, sutelkia jį visą, visą jo 
aktyvumą ir jį užsklendžia. Visas gyvenimiškas herojaus 
intencionalumas perkeliamas į jo kūną kaip į estetiškai 
reikšmingą ribą, įkūnijamas. Ši dvejopa ribos reikšmė pa- 
sidarys aiškesnė vėliau. Mes atskliaudžiame ribas, įsigy- 
vendami į herojų iš vidaus, ir vėljas užsklendžiame, išbaig- 
dami jį estetiškai iš išorės. Atlikdami pirmąjį veiksmą iš 
vidaus, esame pasyvūs, o priešpriešiniu išoriniu judesiu 
jau reiškiamės aktyviai, kuriame kažką absoliučiai nauja 
ir perteklinga. Būtent šių dviejų veiksmų susitikimo žŽmo- 
gaus paviršiuje atveju ir sutvirtinamos jo vertybinės ribos, 
įskeliama estetinės vertės ugnis. 

Taigi estetinė būtis (visuminis Žmogus) yra nepagrįs- 
ta iš vidaus, iš galimos savimonės, būtent dėl to grožis, kai 
atsiribojame nuo autoriaus — žiūros subjekto - aktyvumo, 
atrodo pasyvus, naivus ir stichiškas. Grožis nesuvokia sa- 
vęs, negali savęs pagrįsti, jis tik yra. Tai atsietai nuo dova- 
nojančiojo bei jo vidinio aktyvumo suvokiama dovana 
(dovanojančiojo aktyvumas ją iš vidaus pagrindžia). [...] 

Impresinė estetikos teorija“?, kuriai priskiriame visas es- 
tetines koncepcijas, akcentuojančias formaliai produktyvų 
menininko aktyvumą (tokios yra Fiedlerio, Hildebrando, 
Hanslicko, Rieglio, Witaseko bei vadinamųjų formalistų 
teorijos; Kanto pozicija dviprasmiška), priešingai nei eks- 
presinė, praranda ne autorių, bet herojų kaip savarankišką, 
nors ir pasyvų meninio įvykio aspektą. Impresinei estetikai 
taip pat neegzistuoja būtent įvykis kaip gyva dviejų sąmo- 
nių sąveika. Ir šiuo atveju menininko veikla suprantama 
kaip vienpusis aktas, kuriame dalyvauja ne kitas subjektas, 
o tik objektas, medžiaga. Forma kildinama iš medžiagos 
savybių: vaizdinių, garsinių ir kt. Dėl to forma negali būti 
pagrįsta iš esmės, galiausiai pateikiamas tik daugiau ar ma- 
žiau subtilus hedonistinis jos paaiškinimas. Estetinė meilė 

netenka objekto, tampa grynu meilės procesu be turinio, 
meilės žaidimu. Kraštutinumai suartėja: ir impresinė teorija 
turėtų priartėti prie žaidimo, tik kitokio, nes čia Žaidžia- 
mas ne gyvenimas dėl gyvenimo - kaip žaidžia vaikai, bet 
žaidžiama vien neturininga galimo gyvenimo priimtimi, 
grynu estetiniu tik galimo gyvenimo pateisinimu ir išbai- 
gimu. Impresinei estetikai egzistuoja tik autorius be hero- 
jaus, 0 jo į medžiagą nukreiptas aktyvumas aiškinamas 
kaip grynai techninė veikla. 

Dabar, kai išsiaiškinome ekspresinių ir impresinių iš- 
orinio kūno aspektų reikšmę meniniame kūrinio įvykyje, 
darosi aiškesnis teiginys, jog būtent išorinis kūnas yra ver- 
tybinis erdvinės formos centras. Telieka šį teiginį išrutu- 
lioti nuosekliau kalbant apie žodžio meno kūrybą. 

7. Erdvinė herojaus ir jo pasaulio visuma žodžio meno kūry- 
boje. Akiračio ir aplinkos teorija. Kokiu mastu žodinio meno 
kūryba susiduria su erdvine herojaus bei jo pasaulio forma? 
Kad žodinė kūryba susijusi su herojaus išore bei erdviniu 
pasauliu, kuriame plėtojasi jo gyvenimo įvykis, - tai, žino- 
ma, nekelia jokių abejonių, bet ar ji susijusi ir su erdvine jo 
forma kaip menine - tai kelia nemažai abejonių, ir į šį klau- 
simą dažniausiai atsakoma neigiamai. Norint teisingai į jį 
atsakyti, būtina atsižvelgti į dvejopą estetinės formos reikš- 
mę. Kaip jau sakėme, ji gali būti ir vidinė, ir išorinė, empiri- 
nė forma, arba, kitaip tariant, estetinio objekto forma, t. y. 
to pasaulio, kuris sukuriamas esamo meno kūrinio pagrin- 
du, bet su juo nesutampa, ir paties meno kūrinio forma, t. y. 
materiali forma. Remiantis šia skirtimi, aišku, negalima teig- 
ti skirtingų menų - tapybos, poezijos, muzikos ir kt. - es- 
tetinių objektų vienodumo, įžvelgiant tik estetinio objekto 
realizacijai pasitelkiamų priemonių skirtumą, t. y. aiškinti 
menų skirtumus remiantis vien techniniu aspektu. Medžia- 
gos forma, žinoma, lemia tai, ar šis kūrinys yra tapyba, ar 

poezija, ar muzika, iš esmės lemia ir atitinkamo estetinio 
objekto struktūrą, padaro jį kiek vienpusį, akcentuodama 
vieną ar kitą jo aspektą. Tačiau, nepaisant to, estetinis ob- 
jektas vis dėlto yra daugialypis, jis taip pat konkretus, kaip 
ir pažintinė bei etinė tikrovė (gyvenamasis pasaulis), kuri 
jame meniškai pateisinama ir išbaigiama, be to, žodžio kū- 
ryboje šis meninio objekto pasaulis yra konkrečiausias ir 
daugialypiškiausias (mažiausiai - muzikoje). Žodžio kūry- 
ba nesukuria išorinių erdvinių formų, nes ji nesinaudoja 
erdvine medžiaga kaip tapyba, plastika ar piešimas. Jos me- 
džiaga - žodis - iš prigimties yra neerdvinė medžiaga (erd- 
vinė teksto išdėstymo forma - strofos, skyriai, sudėtingos 
scholastinės poezijos figūros ir kt. - turi labai mažą reikš- 
mę; o garsas muzikoje dar mažiau erdviškas), tačiau žodžiu 
vaizduojamas estetinis objektas, žinoma, nesusideda vien 
iš žodžių, nors jame ir daug gryno kalbiškumo, estetinio ma- 
tymo objektas turi vidinę erdvinę meniškai reikšmingą formą, 
vaizduojamą kūrinio žodžiais (tuo tarpu tapyboje ji vaiz- 
duojama spalvomis, piešiant - linijomis, nors tai taip pat 
nereiškia, jog atitinkamas estetinis objektas susideda vien 
iš linijų ar vien iš spalvų; tačiau būtent linijomis arba spal- 
vomis siekiama sukurti konkretų objektą). 

Taigi estetinio objekto, kuris kūrinyje išreiškiamas Žo- 
džiu, erdvinė forma nekelia abejonių. Kitas klausimas, kaip 
ši vidinė erdvinė forma realizuojama: ar ji turėtų būti raiš- 
kiai ir gyvai atkuriama kaip vaizdinys, ar realizuojamas tik 
jos emocinis-valinis ekvivalentas, ją atitinkantis jausminis 
tonas, emocinis atspalvis, be to, vizualus vaizdinys gali bū- 
ti fragmentiškas, pasirodyti tik akimirką ar jo net visai gali 
nebūti, jį gali pakeisti žodis. (Emocinis-valinis tonas, žino- 
ma, susijęs su žodžiu, tarsi prikabintas prie juo intonuo- 
jamo garso, bet jis taikomas, žinoma, ne žodžiui, o žodžiu 
reiškiamam objektui, net jei šis ir nerealizuojamas sąmo- 


200 


Herojaus erdvės forma 


nėje vizualiniu vaizdiniu; nors emocinis-valinis tonas ir iš- 
sakomas kartu su žodžio garsu, bet įprasminamas tik atsi- 
žvelgiant į objektą.) Išsamiai atsakyti į čia iškeltą klausimą 
nėra mūsų darbo tikslas, tai turi padaryti žodžio kūrybos 
estetika. Gvildenant mūsų problemą, šiuo klausimu pakaks 
tik pačių bendriausių nuorodų. Vidinė erdvinė forma nie- 
kada neįgyja visiško vaizdinio išbaigtumo ir konkretumo 
(kaip, beje, visiško garsinio išbaigtumo bei konkretumo ne- 
įgyja ir laikinė forma) net vaizduojamuosiuose menuose, 
vaizdinis konkretumas bei išbaigtumas būdingas tik išori- 
nei, materialiai kūrinio formai, kurios savybės tarsi perke- 
liamos vidinei formai (vaizdinis vidinės formos pavidalas 
net vaizduojamuosiuose menuose būna dideliu mastu sub- 
jektyvus). Vaizdinė vidinė forma emociškai-valingai pa- 
tiriama taip, tarsi būtų užbaigta ir išbaigta, tačiau šis už- 
baigtumas ir išbaigtumas niekada negali tapti iš tikrųjų 
realizuotu vaizdiniu. 

Žinoma, vidinės formos vizualinio vaizdiškumo laips- 
niai skirtingose žodžio kūrybos rūšyse bei skirtinguose kū- 
riniuose gali būti skirtingi. Epe šis laipsnis didesnis (pavyz- 
džiui, herojaus išorės aprašymas romane būtinai turi būti 
atkurtas vizualiai, nors remiantis žodine medžiaga gautas 
vaizdinys skirtingiems skaitytojams bus vizualiai subjek- 
tyvus), lyrikoje, ypač romantinėje, jis mažiausias, joje dides- 
nis vaizdinės aktualizacijos laipsnis (romano įskiepytas po- 
linkis) dažnai sugadina estetinį įspūdį, tačiau visais šiais 
atvejais galima rasti emocinį-valinį objekto išorės ekviva- 
lentą, emocinį-valinį nukreiptumą į potencialią, vizualiai 
nepateikiamą išorę, nukreiptumą, kuriantį ją kaip meninę 
vertybę. Todėl būtina pripažinti bei suvokti ir plastinį-ta- 
pybinį žodinio meno kūrybos aspektą. 

Išorinis žmogaus kūnas yra duotas, išorinės jo bei jo pa- 
saulio ribos duotos (kaip ikiestetinė gyvenimo duotis), ir 

tai būtinas bei nepašalinamas būties duotumo aspektas, ku- 
riam reikia estetinės priimties, atkūrimo, apdorojimo ir iš- 
teisinimo; to ir siekiama visomis meninėmis priemonė- 
mis: spalvomis, linijomis, masėmis, žodžiu, garsu. Tiek, kiek 
menininkas susiduria su žmogaus būtimi bei jo pasauliu, 
jis susiduria ir su jo erdvine duotimi, išorinėmis ribomis 
kaip būtina šios būties dalimi, perkeldamas žmogaus būtį 
į estetinę plotmę, jis, kiek leidžia medžiagos prigimtis (spal- 
vos, garsai bei kt.), į šią plotmę turi perkelti ir jo išorę. 

Poetas išorę, erdvinę herojaus bei jo pasaulio formą su- 
kuria, naudodamasis žodine medžiaga; estetiškai įprasmi- 
na ir pateisina jos vidinę beprasmybę bei išorinį pažintinį 
faktiškumą, padaro juos meniškai reikšmingus. 

Žodžiais reiškiamas išorinis pavidalas, nesvarbu, ar jis 
pateikiamas vizualiai (pavyzdžiui, tam tikru mastu roma- 
ne), ar tik išgyvenamas emociškai-valingai, turi formalią 
išbaigiamąją reikšmę, t. y. jis ne tik ekspresinis, bet ir im- 
presinis. Čia tinka viskas, ką jau išdėstėme, kalbinis por- 
tretas kuriamas taip pat kaip ir tapybinis. Šiuo atveju es- 
tetinę išorės vertę sukuria taip pat tik transgrediencijos 
pozicija, erdvinė forma išreiškia autoriaus požiūrį į hero- 
jų; autorius turi užimti tvirtą poziciją anapus herojaus bei 
jo pasaulio ir pasinaudoti visais transgredientiniais jo išo- 
rės aspektais. 

Kalbinis kūrinys kuriamas išoriškai kiekvienam iš he- 
rojų, ir skaitydami turime herojus matyti iš išorės, o ne iš 
vidaus. Tačiau būtent žodžio kūryboje (o labiausiai, žino- 
ma, muzikoje) kyla pagunda ir atrodo įtikinama išorę (ir 
herojaus, ir daikto) aiškinti grynai ekspresyviai, nes auto- 
riaus bei žiūrovo transgredientiškumas nėra taip erdviškai 
akivaizdus kaip vaizduojamuosiuose menuose (vizualiniai 
vaizdiniai pakeičiami nuo žodžio neatskiriamu emociniu- 
valiniu ekvivalentu). Kita vertus, kalba, kaip medžiaga, nė- 

ra pakankamai neutrali pažintinės bei etinės sferos atžvil- 
giu, kur ji naudojama saviraiškai ir kaip pranešimas, t. y. 
ekspresyviai, ir šiuos ekspresinius kalbos įgūdžius (išsa- 
kyti save ir ženklinti objektą) mes pasitelkiame suvokdami 
žodžio meno kūrinius. Pagaliau svarbus ir mūsų šiame su- 
vokime [pasireiškiąs] erdvinis bei vizualinis pasyvumas: 
žodžiu vaizduojama neva jau esama erdvinė duotis, nėra 
akivaizdus su meile atliekamas aktyvus erdvinės formos 
kūrimas linija, spalva, formą iš išorės kuriantis ir gimdan- 
tis rankos bei viso kūno judesys, nugalintis mėgdžiojantį 
judesį-gestą. Kalbinė artikuliacija ir mimika, dėl to, kadjos, 
kaip ir kalba, dalyvauja gyvenime, turi kur kas stipresnę 
ekspresiją (artikuliacija ir gestas arba išreiškia, arba mėg- 
džioja); kuriamuosius emocinius-valinius autoriaus-žiūros 
subjekto tonus nejučia gali užgožti grynai gyvenimiški he- 
rojaus tonai. Dėl to būtina pabrėžti, kad turinys (tai, kas 
įdedama į herojų, jo vidinis gyvenimas) ir forma negali būti 
pateisinti ir paaiškinti vienos sąmonės plotmėje, kad tik ant 
dviejų sąmonių ribos, ant kūno ribos įvyksta susitikimas 
bei dovanojama meninė forma. Be šio principinio santykio 
su kitu, kaip jį išteisinančios (imanentiniu estetiniu išteisi- 
nimu) ir išbaigiančios dovanos, iš autoriaus-žiūros subjekto 
aktyvumo vidaus nepagrįsta forma neišvengiamai išsigim- 
tų į paprasčiausią man tiesiog malonią „grožybę“, į hedo- 
nistinį malonumą, kaip kad man būna tiesiog šilta arba šal- 
ta: autorius techniškai sukuria malonumo objektą, žiūros 
subjektas pasyviai šį malonumą sau suteikia. Emociniai- 
valiniai autoriaus tonai, aktyviai įtvirtinantys ir kuriantys 
išorę kaip meninę vertybę, negali būti tiesiogiai suderinti 
su prasminiu gyvenimišku herojaus intencionalumu iš vi- 
daus, nepasitelkus tarpininkaujančios vertybinės kito ka- 
tegorijos; tik pasitelkus šią kategoriją galima pasiekti, kad 
išorė visiškai aprėptų ir išbaigtų herojų, įmanoma perkelti 

gyvenimiškąjį ir prasminį herojaus intencionalumą į jo iš- 
orę kaip į formą, pripildyti ir sugyvinti išorę, sukurti visu- 
minį žmogų kaip vieningą vertybę. 

Kaip žodžio meno kūrinyje herojaus atžvilgiu vaizduo- 
jami išorinio pasaulio objektai, kokia vieta kūrinyje tenka 
jiems? 

Pasaulis su žmogumi gali būti susietas dvejopai: iš jo 
vidaus - kaip jo akiratis, ir iš išorės - kaip jo aplinka. Iš ma- 
no paties vidaus, vertybiniame bei prasminiame mano gy- 
venimo kontekste objektas iškyla kaip mano gyvenimiško 
(pažintinio, etinio bei praktinio) intencionalumo objektas, 
įeinantis į vientisą ir vienatinę atvirą įvykio būtį, kuriai aš, 
privaliai suinteresuotas jos baigtimi, priklausau. Iš mano 
priklausomybės būčiai vidaus pasaulis yra mano veikian- 
čios ir besielgiančios sąmonės akiratis. Orientuotis šiame 
pasaulyje kaip įvykyje, keisti jo objektinę sandarą likdamas 
savyje galiu tik pažintinėmis, etinėmis ir praktinėmis —- 
techninėmis kategorijomis (gėrio, tiesos ir praktinio tikslin- 
gumo), ir tai lemia, kaip matau objektus, jų emocinį-valinį 
tonalumą, vertę bei reikšmę. Iš mano įtrauktos į būtį sąmo- 
nės vidaus pasaulis yra poelgio — minties, jausmo, žodžio, 
veiksmo - objektas; jo svorio centras yra ateityje - geidžia- 
moje ir privalioje, o ne sau pakankama daikto duotis, jo esa- 
tis, parodanti jį visą kaip jau realizuotą. Mano santykis su 
kiekvienu akiračio objektu niekada nėra baigtinis, bet už- 
duotas, nes būties įvykis apskritai yra atviras; mano padė- 
tis kiekvieną akimirką turi keistis, negaliu delsti ir nusira- 
minti. Erdvėje ir laike objektas iškyla priešais mane - toksai 
yra akiračio principas; objektai nesupa manęs, mano išori- 
nio kūno kaip esama vertybinė duotis, bet iškyla priešais 
mane kaip mano gyvenimiško pažintinio bei etinio inten- 
cionalumo objektai atvirame ir vis dar rizikingame būties 
įvykyje, kurio vienovė, prasmė ir vertė ne duota, o užduota. 

Jeigu pažvelgtume į objektinį meno kūrinio pasaulį, įsi- 
tikintume, kad jo vienovė bei jo struktūra nėra herojaus gy- 
venimo akiračio vienovė ir struktūra, kad jis organizuotas 
pagal tikrajai bei potencialiai paties herojaus sąmonei trans- 
gredientiškus principus. Kalbinis peizažas, aplinkos apra- 
šymas, buities vaizdavimas, t. y. gamta, miestas, buitis ir 
kt., čia nėra vientiso atviro būties įvykio aspektai, nėra vei- 
kiančios ir besielgiančios - etinės bei pažintinės - žmogaus 
sąmonės akiračio dalys. Be abejo, visi kūrinyje pavaizduoti 
objektai yra ir turi būti esmingai susieti su herojumi, prie- 
šingu atveju jie būtų hors d euvre?!, tačiau šis ryšys kaip es- 
minis estetinis principas atsiranda ne iš gyvenimiškos he- 
rojaus sąmonės. Kūrinyje vaizduojamų išorinių objektų 
erdvinio išdėstymo ir vertybinio įprasminimo centras yra 
išorinis kūnas bei taip pat išorinė žmogaus siela. Visi ob- 
jektai susieti su herojaus išore, jo išorinėmis ir vidinėmis 
(kūno bei sielos) ribomis. 

Daiktinis pasaulis meno kūrinio viduje įprasminamas 
ir susiejamas su herojumi kaip jo aplinka. Aplinkos savitu- 
mas reiškiasi pirmiausia išoriniu formaliu plastiniu bei ta- 
pybiniu deriniu: spalvų, linijų harmonija, simetrija ir kitais 
neprasminiais, grynai estetiniais deriniais. Žodinėje kūry- 
boje šis aspektas, žinoma, nepasiekia išorinio vizualinio 
(vaizdinio) išbaigtumo, bet emociniai-valiniai galimų vizu- 
alinių vaizdinių ekvivalentai estetiniame objekte atitinka 
šią neprasminę plastinę bei tapybinę vienovę (apie tai, kaip 
suderinti tapyba, piešinys ir plastika, čia nekalbėsime). 
Kaip spalvų, linijų ir masių deriniai, daiktai yra savarankiš- 
ki ir daro mums įspūdį būdami šalia herojaus bei supdami 
jį, daiktas iškyla ne herojaus akiratyje, o suvokiamas kaip 
visuminis ir gali būti apeitas iš visų pusių. Suprantama, jog 
šis grynai plastinis, tapybinis išorinio objektinio pasaulio 
sutvarkymo ir įforminimo principas yra visiškai transgre- 

dientiškas gyvenimiškai herojaus sąmonei, nes ir spalvos, 
ir linija, ir masė, žvelgiant įjas estetiškai, yra kraštinės daik- 
to ar gyvo kūno ribos, tomis ribomis daiktas atsigręžia ana- 
pus savęs, jomis jis vertybiškai egzistuoja tik kaip kitas ir 
kitam, priklauso pasauliui, kuriame jo (suvokiančio save 
iš vidaus) pačiam sau nėra. |...) 

(VIDINIO ŽMOGAUS — SIELOS — PROBLEMA) 


1. Žmogus mene - visuminis žmogus. Ankstesniame sky- 
riuje jo išorinį kūną apibūdinome kaip estetiškai reikšmin- 
gą aspektą, o objektinį pasaulį - kaip išorinio kūno aplin- 
ką. Mes įsitikinome, kad išorinis (paviršinis) žmogus, kaip 
plastinė-tapybinė vertybė, bei su juo susietas ir estetiškai 
derinamas pasaulis yra transgredientiški galimai ir tikrajai 
žmogaus savimonei, jo aš-sau, gyvenančiai ir savo gyveni- 
mą išgyvenančiai sąmonei, ir iš principo negali priklausy- 
ti vertybinio santykio su savimi dimensijai. Estetinis išori- 
nio kūno bei jo pasaulio įprasminimas ir sutvarkymas yra 
kito - autoriaus-žiūros subjekto - sąmonės dovana herojui, 
tai ne saviraiška iš jo paties vidaus, bet kūrybiškas, kurian- 
tis autoriaus kaip kito santykis su juo. Šiame skyriuje mums 
tą patį teks pagrįsti ir kalbant apie vidinį žmogų, vidinę 
herojaus sielos visumą kaip estetinį reiškinį. Sielos duotis, 
meniškai išgyvenama vidinio herojaus gyvenimo visuma, 
yra taip pat transgredientiška jo gyvenimiškajam prasmi- 
niam intencionalumui, jo savimonei. Įsitikinsime, kad sie- 
la, kaip laike besiformuojanti vidinė visuma, duotoji, esama 
visuma, organizuojama estetinėmis kategorijomis; tai dva- 
sia, kaip ji atrodo iš išorės, žvelgiant į kitą. 

Sielos problema metodologiniu požiūriu yra estetikos 
problema, ji negali būti nevertinančio ir kauzalinio moks- 
lo - psichologijos problema, nes siela, nors ir formuojasi 
laike, yra individuali, vertybinė bei laisva visuma; ji nega- 
li būti ir etikos problema, nes etinis subjektas yra užduo- 
tas sau kaip vertybė ir iš principo negali būti duotas, esa- 

mas, tapti žiūros objektu, tai aš-sau. Gryna užduotybė yra 
ir idealizmo dvasia, grindžiama savęs išgyvenimu bei vie- 
nišu santykiu su savimi, taip pat grynai formalus yra trans- 
cendentalinis gnoseologijos aš (konstituojamas remiantis 
savęs išgyvenimu). Šiuo atveju mums nesvarbios religinės- 
metafizinės problemos (metafizika tegali būti religinė), ta- 
čiau nekyla abejonių, jog nemirtingumo problema susijusi 
ne su dvasia, o būtent su siela, su ta individualia ir vertybi- 
ne laike sruvenančio vidinio gyvenimo visuma, kurią mato- 
me žvelgdami į kitą, kuri mene aprašoma ir vaizduojama 
žodžiu, spalvomis, garsu, su siela, priklausančia tai pačiai 
vertybinei plotmei kaip ir išorinis kito kūnas bei neatski- 
riama nuojo mirties ir nemirtingumo (kūniško prisikėlimo) 
akimirką. Iš savo vidaus nematau sielos kaip duotos, jau 
esamos manyje vertybinės visumos, aš pats su ja nesusi- 
duriu, ir mano savirefleksija, tiek, kiek ji mano, negali pa- 
gimdyti sielos, bet tik nevykusią ir sujauktą subjektyvybę, 
kažką, ko neturėtų būti. Mano laike sruvenantis vidinis gy- 
venimas negali man pačiam tapti kažkuo vertingu, brangiu, 
privalomu išsaugoti visiems laikams (iš mano paties vi- 
daus, vienišame ir gryname santykyje su savimi intuity- 
viai suprantamas tik amžinas sielos smerkimas, tik su juo 
galiu būti iš vidaus solidarus), siela nužengia į mane kaip 
malonė nusidėjėliui, kaip nepelnyta ir nelaukta dovana. 
Kaip dvasia aš galiu ir privalau tik prarasti savo sielą, iš- 
saugota ji gali būti ne mano dėka. 

Kokie gi principai, pagal kuriuos siela organizuojama, 
sutvarkoma ir įforminama (padaroma visumine) aktyvioje 
meninėje žiūroje? 

2. Aktyvus emocinis-valinis santykis su vidine žmogaus kon- 
kretybe. Mirties problema (vidinė ir išorinė mirtis). Sielos įfor- 
minimo principai iš esmės yra principai, pagal kuriuos vi- 
dinis gyvenimas įforminamas iš išorės, iš kitos sąmonės; ir 

čia menininko darbas vyksta ant vidinio gyvenimo ribų, ten, 
kur sielos vidus pasuktas (atgręžtas) į išorę. Kitas Žmogus 
yra anapus ir priešais mane ne tik išoriškai, bet ir savo vi- 
dumi. Pasitelkę oksimoroną, galime kalbėti apie vidinį kito 
transgredientiškumą - vidinį kito buvimą priešais. Visus 
vidinius kito Žmogaus išgyvenimus: džiaugsmą, kančią, 
troškimus ir siekius, pagaliau jo prasminį intencionalumą, 
net jei visa tai nepasirodo išoriškai, nėra išsakoma, neat- 
sispindi veide, akių išraiškoje, o tik pajuntama, nuspėjama 
(iš gyvenimo konteksto), - visus šiuos išgyvenimus aš ran- 
du anapus mano aš-sau, anapus savo vidinio pasaulio (net 
jei kaip nors juos ir patiriu, vertybiškai jie su manimi nesusi- 
ję ir negali būti būtent mano išgyvenimai), jie pasirodo kaip 
esantys man būtyje, kaip vertybiniai kito būties aspektai. 
Anapus manęs (kitame) patiriami išgyvenimai turi at- 
gręžtą į mane vidinę išorę, vidinį veidą, kurį galima ir pri- 
valu su meile stebėti, nepamiršti, kaip nepamirštame žmo- 
gaus veido (o ne taip, kaip prisimename ankstesnį savo 
išgyvenimą), įtvirtinti, įforminti, kuriam galima atleisti, 
myluoti jį ne fizinėmis išorinėmis, o vidinėmis akimis. Ši 
kito sielos išorė, sakytum, subtilusis vidinis kūnas, ir yra 
intuityviai apčiuopiama meninė individualybė: charak- 
teris, tipas, padėtis ir kt., prasmės individuacija būtyje, 
individualus prasmės pasireiškimas bei jos konkretybė, 
įvilkta į mirtingą vidinį kūną - tai, kas gali būti idealizuo- 
ta, heroizuota, ką galima ritmizuoti ir kt. Paprastai šis iš 
išorės sklindantis mano aktyvumas kito Žmogaus vidinio 
pasaulio atžvilgiu vadinamas užjaučiančiu supratimu. Ver- 
tėtų pabrėžti, kad užjaučiantis supratimas visada apsimo- 
ka, yra perteklinis, produktyvus ir praturtinantis. Žodis 
„Supratimas“, jei aiškinamas, kaip įprasta, naiviai realis- 
tiškai, visuomet sukelia painiavos. Šiuo atveju kalbame ne 
apie būtinybę tiksliai, bet pasyviai atspindėti kito Žmogaus 

išgyvenimą, sudvejinti jį savyje (be to, toks sudvejinimas 
ir neįmanomas), reikia perkelti išgyvenimą į visiškai kitą 
vertybinę plotmę, išversti į naujas vertinimo ir įforminimo 
kategorijas. Kito kančia, kurią išgyvenu su juo, yra iš prin- 
cipo kitokia — be to, kitokia pačia svarbiausia ir esmingiau- 
sia prasme, - negu jo kančia jam pačiam ir manoji kančia 
man; bendra čia tėra logiškai sau tapati kančios sąvoka — 
abstraktus aspektas, grynu pavidalu niekur ir niekada ne- 
pasirodantis, juk kalbėdami gyvenime net žodį „kančia“ 
intonuojame savaip. Kito kančios išgyvenimas kartu su juo 
yra visiškai naujas būtinis darinys, ir tik aš iš savo vienin- 
telės vietos vidujybiškai anapus kito jį realizuoju. Užjaučian- 
tis supratimas — tai ne atspindėjimas, o iš principo naujas 
vertinimas, kai išnaudojama sava architektoninė pozicija 
būtyje anapus vidinio kito Žmogaus gyvenimo. Užjaučian- 
tis supratimas malonę suteikiančiomis estetinėmis kate- 
gorijomis atkuria visą vidinį žmogų naujai būčiai naujoje 
pasaulio plotmėje. 

Būtina nustatyti emocinio-valinio santykio su mano 
paties vidine konkretybe bei su vidine kito žmogaus kon- 
kretybe pobūdį, ir pirmiausia su pačia šių konkretybių bū- 
timi-egzistencija, t. y. kalbant apie sielos duotį taip pat bū- 
tina fenomenologiškai aprašyti savęs išgyvenimą bei kito 
išgyvenimą, kaip jie buvo aprašyti kalbant apie kūną kaip 
vertybę. 

Vidinis gyvenimas, kaip ir išorinė žmogaus duotis - jo 
kūnas, nėra kas nors indiferentiška formai. Vidinis gyve- 
nimas - siela - įforminamas arba savimonėje, arba kito 
sąmonėje, ir vienu, ir kitu atveju pati sielos empirika vie- 
nodai įveikiama. Šioms formoms neutrali sielos empirika 
tėra abstraktus psichologijos konstruktas. Siela yra tai, kas 
esmiškai įforminta. Taigi kokia linkme ir kokiomis katego- 
rijomis įforminamas vidinis gyvenimas savimonėje (mano 

vidiniame gyvenime) ir kito sąmonėje (vidiniame kito žmo- 
gaus gyvenime)? 

Kaip erdvinė išorinio žmogaus forma, taip ir estetiškai 
reikšminga Iaikinė jo vidinio gyvenimo forma išsirutulioja 
iš kitos sielos laikinės žiūros pertekliaus, turinčio visus as- 
pektus transgredientiškai išbaigti vidinę sielos gyvenimo 
visumą. Šie savimonei transgredientiški, ją išbaigiantys as- 
pektai yra vidinio gyvenimo ribos, kuriomis jis atsigręžia į 
išorę ir liaujasi buvęs aktyvus iš savęs. Pirmiausia tai Iai- 
kinės ribos: gyvenimo pradžia bei pabaiga - jos neprieina- 
mos konkrečiai savimonei ir jas įvaldyti savimonė neturi 
aktyvios vertybinės prieigos (vertybiškai įprasminančios 
emocinės-valinės pozicijos), - gimimas ir mirtis, turintys 
išbaigiamąją vertybinę reikšmę (lyrinę, įtaką siužetui, cha- 
rakteriui ir kt.). 

Kai gyvenu gyvenimą iš vidaus, iš principo negaliu pa- 
tirti savo gimimo ir mirties įvykių; gimimas ir mirtis, kaip 
manieji, negali tapti mano paties gyvenimo įvykiais. Tai su- 
siję, kaip ir santykio su išore atveju, ne tik su tuo, kad jų 
neįmanoma išgyventi faktiškai, bet pirmiausia su tuo, kad 
priejų nėra realios vertybinės prieigos. Savosios mirties bai- 
mė bei trauka gyventi yra iš esmės kitokio pobūdžio nei 
baimė dėl kito, man artimo Žmogaus mirties bei pastanga 
išsaugoti jo gyvybę. Pirmuoju atveju nėra antram atvejui 
paties svarbiausio aspekto: mirus kitam, netenkama koky- 
biškai konkrečios vienatinės kito asmenybės, nuskursta 
mano gyvenamas pasaulis, kuriame jis buvo ir kuriame da- 
bar jo - šio konkretaus vienatinio kito - nėra (aišku, tai ne 
egoistiškai išgyventa netektis, juk ir visas mano gyvenimas 
gali nuvertėti, kai iš jo pasitraukia kitas). Tačiau net jei ne- 
kalbėtume apie šį pagrindinį netekties aspektą, doroviškai 
savo ir kito mirties bijomės labai skirtingai, panašiai skiria- 
si savisauga ir kito saugojimas, ir šio skirtumo panaikinti 

neįmanoma. Savęs netektis nėra išsiskyrimas su savimi — 
kokybiškai konkrečiu ir mylimu žmogumi, nes ir mano gy- 
venimas kaip buvimas nėra džiaugsmingas laiko leidimas 
su savimi kaip kokybiškai konkrečiu ir mylimu asmeniu. 
Negaliu pamatyti vertybinio pasaulėvaizdžio, kuriame gy- 
venau ir kuriame manęs jau nėra. Įsivaizduoti pasaulį po 
savosios mirties aš, žinoma, galiu, tačiau išgyventi jo emo- 
cinėmis mano mirties, mano jau nebūties fakto spalvomis 
iš mano paties vidaus neįmanoma, tam turėčiau įsigyven- 
ti į kitą arba kitus, kuriems mano mirtis, mano nebuvimas 
būtų jų gyvenimo įvykis. Kai mėginu emociškai (vertybiš- 
kai) suvokti savo mirties įvykį pasaulyje, mane užvaldo ga- 
limo kito siela, mėgindamas pamatyti savo gyvenimo vi- 
sumą istorijos veidrodyje, jau nesu vienas, kaip nebūnu 
vienas, veidrodyje stebėdamas savo išorę. Mano gyvenimo 
visuma neturi vertės vertybiniame mano gyvenimo kon- 
tekste. Mano gimimo, vertybinio buvimo pasaulyje ir pa- 
galiau mano mirties įvykiai vyksta ne manyje ir ne man. 
Savo gyvenimo visumos pats emociškai nepatiriu. 
Kokybiškai konkrečios asmenybės būties vertės atsi- 
skleidžia tik žvelgiant į kitą. Tik su juo matydamasis, būda- 
mas kartu galiu džiaugtis, išsiskyręs liūdėti, jį praradęs — 
sielvartauti, galiu su juo susitikti laike ir taip pat laike iš- 
siskirti, tik jis man gali būti ir nebūti. Aš visada su savimi, 
negaliu gyventi be savęs. Visi šie tik kito būčiai-egzisten- 
cijai būdingi emociniai-valiniai tonai ir sukuria ypatingą 
įvykinę jo gyvenimo man svarbą, kurios neturi mano gy- 
venimas. Šiuo atveju kalbame ne apie kiekybinį, o apie ko- 
kybinį skirtumą. Šie tonai tarsi sukonkretina kitą ir suku- 
ria savitai patiriamą jo gyvenimo visumą bei vertybiškai 
ją nuspalvina. Mano gyvenime gimsta, praeina ir miršta 
žmonės, ir jų gyvenimas bei mirtis dažnai yra svarbiausias 
mano gyvenimo turinį nulemiantis įvykis (svarbiausi pa- 

saulinės literatūros siužetų epizodai). Tokios siužetinės 
reikšmės mano paties gyvenimo ribos negali turėti, mano 
gyvenimas laikiškai aprėpia kitų egzistencijas. 

Kai kito būtis vienąkart ir visiems laikams nesugrąžina- 
mai nulems pagrindinį mano gyvenimo siužetą, kai vertin- 
go kito egzistavimo ar neegzistavimo ribas visiškai apglėbs 
mano man niekada neduotos ir iš principo nesuvokiamos 
ribos, kai aš kitą išgyvensiu (laikiškai aprėpsiu) nuo natus 
est anno Domini“? iki mortuus est anno Domini“*, pasidarys 
visiškai aišku, kad mano gyvenimas man pačiam atrodo 
visiškai kitaip nei kito gyvenimas, nes visos šių natus - mor- 
tuus konkretybės bei galios iš principo neįmanoma išgy- 
venti mano paties egzistencijos atžvilgiu, mano gyvenimas 
negali tapti tokiu įvykiu. Paaiškės, kad mano gyvenimas 
jo paties kontekste estetiškai ir siužetiškai yra nesvarus — 
kad jo vertė ir prasmė suvokiama visai kitoje vertybinėje 
plotmėje. Aš esu savo gyvenimo galimybės sąlyga, bet ne 
vertingas jo herojus. Aš negaliu išgyventi mano gyvenimą 
apglėbiančio emociškai intensyvaus laiko, kaip negaliu pa- 
matyti ir mane supančios erdvės. Mano laikas ir mano erd- 
vė - autoriaus, o ne herojaus laikas ir erdvė, juose galima 
būti tik estetiškai aktyviam jų aprėpiamo kito atžvilgiu, bet 
ne estetiškai pasyviam, estetiškai pateisinti ir išbaigti kitą, 
bet ne save patį. 

Taip, žinoma, nė kiek nesumenkinama dorovinio savo 
mirtingumo suvokimo ir biologinės mirties baimės funk- 
cijos bei nukrypimo nuo jos reikšmė. Tačiau šis iš vidaus 
numanomas mirtingumas iš esmės skiriasi nuo iš išorės 
patiriamo kito mirties įvykio bei pasaulio, kuriame nėra to 
kito kaip kokybiškai konkrečios vienatinės individualybės. 
Numanomas mano paties mirtingumas iš esmės skiriasi 
nuo mano aktyvios vertybinės pozicijos kito mirties atžvil- 
giu; ir tik ši pozicija yra estetiškai produktyvi. 

Po kito mirties mano aktyvumas tęsiasi, be to, pradeda 
dominuoti estetiniai aspektai (dorovinių bei praktinių at- 
žvilgiu): aš pamatau nuo laikinės ateities, tikslų ir privalo- 
mybės išlaisvintą jo gyvenimo visumą. Palaidojus ir pasta- 
čius paminklą dar lieka atminimas. Aš turiu anapus savęs 
visą kito gyvenimą, ir čia prasideda jo asmenybės estetiza- 
vimas: ji įtvirtinama ir išbaigiama estetiškai reikšmingu 
įvaizdžiu. Iš emocinės-valinės išėjusiojo atminimo pozici- 
jos kyla estetinės vidinio žmogaus (taip pat ir išorinio) įfor- 
minimo kategorijos, nes tik ši pozicija kito atžvilgiu turi 
vertybinę prieigą prie laikinės ir jau baigtinės išorinio bei 
vidinio Žmogaus gyvenimo visumos; ir, kartojame dar kar- 
tą, kad tai susiję ne su tuo, jog turima visa gyvenimo me- 
džiaga (visi biografijos faktai), bet pirmiausia su tuo, kad 
atsiranda vertybinė prieiga, kai galima šią medžiagą (su šia 
asmenybe susijusius įvykius, siužetus) estetiškai įforminti. 
Kito ir jo gyvenimo atminimas iš esmės skiriasi nuo to, kaip 
prisimenamas ir matomas savas gyvenimas: atmintis gy- 
venimą ir jo turinį mato formaliai kitaip, ir tik ji estetiškai 
produktyvi (turinys, žinoma, gali suteikti medžiagos pri- 
siminti savo paties gyvenimą, bet nesuteikia formuojančio 
ir išbaigiančio aktyvumo). Pasibaigusio kito gyvenimo pri- 
siminimas (nors galima ir pabaigos anticipacija) turi išskir- 
tinę prieigą asmenybę išbaigti estetiškai. Estetinis santykis 
su gyvu Žmogumi tarsi užbėga už akių jo mirčiai, numano 
ateitį ir daro ją tarsi nebereikalingą, dėl to bet kokia sielos 
konkretybė yra lemtinė. Atminimas yra prieiga vertybinio 
išbaigtumo aspektu; tam tikra prasme atminimas beviltiš- 
kas, tačiau tik jis sugeba branginti jau pasibaigusį ir galu- 
tinai esamą gyvenimą anapus tikslo bei prasmės. 

Kito žmogaus laikinių ribų duotis, kad ir potenciali (nes 
faktiškai jis gali mane ir pergyventi), tai, kad turiu vertybi- 
nę prieigą prie užbaigto kito gyvenimo, suvokiu jį mirties, 

galimo jo nebuvimo akivaizdoje, - dėl viso to gyvenimas, 
visa jo laikinė tėkmė šiose ribose sutankėja bei formaliai 
pasikeičia (moralinis bei biologinis šių ribų anticipavimas 
iš vidaus nieko formaliai nepakeičia, ir jau tikrai nieko ne- 
keičia teorinis savo laikinio ribotumo žinojimas). Kai ribos 
duotos, gyvenimas jose gali būti išdėstytas ir įformintas vi- 
siškai kitaip, panašiai kaip mūsų mintis gali būti organi- 
zuota kitaip, kai išvada jau rasta ir duota (duota dogma), 
nei tada, kai jos dar ieškoma. Determinuotas gyvenimas, 
išlaisvintas iš ateities nelaisvės, tikslo ir prasmės gniaužtų, 
tampa emociškai pamatuojamas, muzikaliai išraiškingas, 
tampa pakankamas sau bei savo visa apimančiai esačiai; 
jojau-nulemtumas tampa vertinga konkretybe. Prasmė ne- 
gimsta ir nemiršta, prasminės gyvenimo sekos (pažintinės- 
etinės įtampos paties gyvenimo viduje) neįmanoma pradėti 
ar užbaigti. Šios prasminės sekos negali išbaigti ir mirtis, 
t. y. ji negali turėti pozityvios išbaigiamosios reikšmės; iš 
savo vidaus ši seka niekada pozityviai nesibaigia ir negali 
atsigręžti į save, kad nurimusi sutaptų su sava jau-esati- 
mi; tik tada, kai ji atsigręžia į ką nors anapus savęs, kai jos 
nėra pačiai sau, į ją gali nužengti išbaigianti priimtis. 
Panašiai kaip erdvinės ribos, taip ir laikinės mano gy- 
venimo ribos man pačiam neturi formalios organizuojamo- 
sios reikšmės, kokią turi kito gyvenimui. Aš gyvenu - mąs- 
tau, jaučiu, elgiuosi - savo gyvenimo prasminėje sekoje, o 
ne potencialiame išbaigiamos gyvenimo esaties laike. Pas- 
tarasis negali nulemti ir organizuoti minčių bei poelgių iš 
mano vidaus, nes jie reikšmingi pažintiniu ir etiniu požiū- 
riu (nelaikiški). Galima pasakyti: nežinau, kaip mano siela 
iš išorės atrodo būtyje, pasaulyje, o jei ir Žinočiau, jos vaiz- 
dinys negalėtų pagrįsti ir organizuoti nė vieno mano gyve- 
nimo veiksmo iš mano paties vidaus, nes vertybinė šio vaiz- 
dinio vertė (estetinė) yra man transgredientiška (galimi tik 


215 


Autorius ir herojus estetinėje veikloje 


nenatūralūs veiksmai, bet ir jie vyksta anapus vaizdinio, 
nėra juo grindžiami ir jį suardo). Bet koks išbaigimas yra 
deus ex machina iš vidaus į prasminę vertę nukreipto gyve- 
nimo atžvilgiu. 

Kito sąmonėje bei savimonėje erdvinių ir laikinių ribų 
reikšmės yra beveik visiškai analogiškos. Fenomenologinė 
savęs išgyvenimo bei kito išgyvenimo analizė ir aprašymas, 
jei šio aprašymo grynumo nedrumsčia įsivesti teoriniai api- 
bendrinimai bei dėsningumai (žmogus apskritai, aš ir kito 
sulyginimas, atsiribojimas nuo vertybinių reikšmių), aiškiai 
užčiuopia principinį laiko vertės skirtumą, kai išgyvenu sa- 
ve ir kai išgyvenu kitą. Kitas su laiku susijęs intymiau (Ži- 
noma, čia laikas suvokiamas ne kaip matematikoje ar gam- 
tos moksluose, juk tai suponuotų ir atitinkamą Žmogaus 
apibendrinimą), jis visas laike, kaip visas ir erdvėje, ir kai 
jį patiriu, man niekas netrikdo nepertraukiamo jo egzista- 
vimo laikiškumo. Pats sau aš nesu visas laike, bet akivaiz- 
du, kad „didžiąją savo dalį“ intuityviai išgyvenu anapus 
laiko, turiu tiesioginę prasminę atramą. Šios atramos ne- 
matau tiesiogiai kito būtyje; jį visą suvokiu laike, o save iš- 
gyvenu akte kaip apimantį laiką. Aš, kaip laiką konstituo- 
jančio akto subjektas, esu nelaikiškas. Kitą visada matau 
kaip objektą, jo išorinis pavidalas - erdvėje, jo vidinis gyve- 
nimas - laike. Aš, kaip subjektas, niekada nesutampu su 
savimi: kaip savimonės akto subjektas, aš peržengiu šio 
akto turinio ribas; ir tai ne abstrakti įžvalga, o intuityviai 
išgyvenama, patikimai kontroliuojama galimybė išnirti iš 
laiko, iš visos jau esamos duoties, kurioje akivaizdžiai ne- 
išgyvenu savęs viso. Aišku ir tai, jog savo gyvenimo, savo 
minčių ir poelgių netvarkau ir neorganizuoju laike (į kokią 
nors laikinę visumą) - dienotvarkė, aišku, neorganizuoja 
gyvenimo, jau veikiau organizuoju savo gyvenimą siste- 
miškai, bet kuriuo atveju ši organizacija prasminė (čia atsi- 

ribojame nuo specialiosios vidinio gyvenimo pažinimo psi- 
chologijos bei nuo savistabos psichologijos; vidinį gyveni- 
mą kaip teorinio pažinimo objektą turėjo omenyje Kantas). 
Aš gyvenu savo gyvenimą nelaikiškai, ir ne laikiškumas 
yra lemiamas veiksnys net atliekant elementarų praktinį 
poelgį, laikas man - techninis aspektas, kaip ir erdvė (aš 
įvaldau laiko ir erdvės techniką). Tam tikro konkretaus ki- 
to gyvenimą aš organizuoju laike - žinoma, jeigu jo veiklos 
bei jo minties neatsieju nuo jo asmenybės, - ne chronolo- 
giniame ir ne matematiniame laike, o reikšmingame emo- 
ciniame bei vertybiniame gyvenimo laike, galinčiame tapti 
muzikiniu-ritminiu. Mano vienovė yra prasminė (transcen- 
dentiškumas duotas mano dvasios patirčiai), kito vienovė — 
laikinė bei erdvinė. Todėl galime sakyti, jog idealizmas in- 
tuityviai įtikina kalbėdamas apie savęs patyrimą; jis yra 
savęs, bet ne kito patyrimo fenomenologija, kito fenome- 
nologija yra natūralistinė sąmonės ir žmogaus pasaulyje 
koncepcija. Čia, aišku, neliečiame filosofinės šių koncep- 
cijų vertės, mus domina tik jas grindžianti fenomenologi- 
nė patirtis, kuri jose pasirodo teoriškai perdirbta. 

Vidinį kito gyvenimą patiriu kaip sielą, savyje gyvenu 
kaip dvasia. Siela yra to, kas iš tikrųjų išgyventa, kas reiš- 
kiasi sieloje laike, visumos pavidalas, o dvasia - visų pras- 
minių verčių, gyvenimo intencionalumų, išėjimo iš savęs 
(neatsiribojant nuo aš) aktų visuma. Žvelgiant savęs paty- 
rimo aspektu, intuityviai įtikinamas prasminis dvasios ne- 
mirtingumas, o žvelgiant į kitą, darosi įtikinama, kad ne- 
mirtinga jo siela, t. y. vidinė kito konkretybė - jo vidinė 
esmė (atminimas), kurią mylime nepaisydami prasmės (ly- 
giai kaip ir tai, kad nemirtingas mylimas kūnas - Dantė). 

Iš vidaus patiriama siela yra dvasia, oji neestetiška (kaip 
neestetiškas ir iš vidaus patiriamas kūnas). Dvasia negali 
būti siužeto pagrindas, nes jos apskritai nėra ir kiekvieną 

akimirką ji užduota, dar bus, ji negali nusiraminti iš savo 
vidaus: nėra jos ribų, periodo, nėra atramos ritmui bei abso- 
liučiam pozityviam emociniam matmeniui, ji negali būti 
ir ritmo (ir pasakojimo, apskritai estetinės tvarkos) pagrin- 
das. Siela - tai savęs nerealizavusi dvasia, atsispindinti my- 
linčioje kito (žmogaus, dievo) sąmonėje; ji yra tai, su kuo 
pats neturiu ką daryti, kame esu pasyvus, receptyvus (iš 
savo vidaus siela tegali gėdytis savęs, žvelgiant iš išorės ji 
gali būti nuostabi ir naivi). 

Pasaulyje ir pasauliui gimstanti bei mirštanti vidinė 
konkretybė (mirtingas prasmės kūnas), visa duota pasau- 
lyje ir pasaulyje išbaigiama, visa sutelkta į galutinį darinį, 
gali turėti siužetinę vertę, tapti herojumi. 

Panašiai kaip mano asmeninio gyvenimo siužetą kuria 
kiti žmonės -jo herojai (tik kitam išdėstytame savo gyveni- 
me, kito akimis ir kito emociniais-valiniais tonais aš tampu 
savo gyvenimo herojumi), taip ir estetinį pasaulio matymą, 
pasaulio vaizdinį sukuria tik išbaigtas arba išbaigiamas ki- 
tų žmonių -jo herojų - gyvenimas. Suprasti šį pasaulį kaip 
kitų savo gyvenimą jame nugyvenusių žmonių - Kristaus, 
Sokrato, Napoleono, Puškino ir kt. - pasaulį yra pirmoji es- 
tetinės prieigos sąlyga. Reikia pasijusti kitų žmonių pasau- 
lyje kaip namie, kad nuo išpažinties pereitum prie objekty- 
vios estetinės žiūros, nuo klausimų apie prasmę ir prasmės 
ieškojimų - prie įstabios pasaulio duoties. Reikia suprasti, 
jog visų kūrybinių ir vertingų pasaulio duoties apibūdini- 
mų, kuriais įtvirtinama savaime vertinga pasaulinė esatis, 
herojus yra teisinamas ir išbaigiamas kitas (apie kitą su- 
kurti visi siužetai, parašyti visi kūriniai, dėljo išlietos visos 
ašaros, jam pastatyti visi paminklai, tik kitų pilnos visos 
kapinės, tik jį pažįsta, prisimena ir atkuria produktyvi at- 
mintis), kad ir mano objekto, pasaulio bei gyvenimo atmini- 
mas taptų meninis. Tik kitų pasaulyje įmanomas estetinis, 

siužetinis, savaime vertingas judesys - judesys praeityje, 
kuri vertinga nepaisant ateities, kurioje atleisti visi pasiža- 
dėjimai bei skolos ir paliktos visos viltys. Meninis suinte- 
resuotumas - tai neprasminis suinteresuotumas iš princi- 
po išbaigtu gyvenimu. Reikia atsitraukti nuo savęs, kad 
leistum herojui laisvai judėti siužeto pasaulyje. 

3. Iki šiol gilinomės į patį vidinės žmogaus konkrety- 
bės būties ar nebūties faktą jo vertės aspektu ir nustatėme, 
kad mano būtis-egzistencija neturi estetinės bei siužetinės 
vertės, panašiai kaip mano fizinė egzistencija neturi plas- 
tinės bei tapybinės vertės. Aš nesu savo gyvenimo hero- 
jus. Dabar turime išnagrinėti sąlygas, kuriomis vyksta es- 
tetinis vidinės konkretybės - atskiro išgyvenimo, vidinės 
būsenos, pagaliau sielos gyvenimo visumos - apdorojimas. 
Šiame skyriuje mus domins tik bendrosios sąlygos, kaip 
šis vidinis gyvenimas įforminamas kaip „siela“, ir būtent 
ritmo, kaip grynai laikinės tvarkos, sąlygos (prasminės są- 
lygos). Tuo tarpu kokiomis specialiomis formomis siela 
reiškiama žodinėje kūryboje - išpažintis, autobiografija, 
biografija, charakteris, tipas, situacija, personažas, - bus 
analizuojama kitame skyriuje (apie prasminę visumą). 

Panašiai kaip iš vidaus patiriamas išorinis fizinis jude- 
sys, taip ir vidinis judesys, intencionalumas, išgyvenimas 
neturi reikšminio konkretumo, jau-duotumo, negyvena sa- 
vo esatimi. Išgyvenimo, kaip kažko konkretaus, nepatiria 
pats išgyvenantysis, jis nukreiptas į tam tikrą prasmę, ob- 
jektą, situaciją, bet ne į save patį, ne į savo esaties sieloje 
konkretybę bei pilnatvę. Aš patiriu savo baimės objektą 
kaip baisų, savo meilės objektą kaip mylimą, savo kančios 
objektą kaip varginantį (pažintinio konkretumo mastas čia, 
žinoma, neesminis dalykas), bet aš nepatiriu savosios bai- 
mės, savosios meilės, savojo kentėjimo. Išgyvenimas yra 
vertybinė viso manęs padėtis kokio nors objekto atžvilgiu, 

tačiau šios savosios „padėties“ aš nematau. Norėdamas pa- 
tirti savo išgyvenimus, turiu juos paversti specialiu savo 
aktyvumo objektu. Kad išgyvenčiau savo išgyvenimą kaip 
kažką konkretaus bei esamo, turiu atsiriboti nuo tų objek- 
tų, tikslų ir vertybių, į kuriuos buvo nukreiptas gyvas iš- 
gyvenimas ir kuriuos šis išgyvenimas mąstė bei pripildy- 
davo. Kad patirčiau savo baimę kaip sielos (o ne objekto) 
konkretybę, turiu liautis bijojęs, turiu nemylėti, kad išgy- 
venčiau savo meilę, visus sieloje išsiskleidusios jos esaties 
aspektus. Tai lemia ne psichologinė negalimybė, ne „sąmo- 
nės siaurumas“, 0 vertybinis prasminis negalimumas: tu- 
rėčiau išeiti už to vertybinio konteksto ribų, kuriame ką 
nors išgyvenau, kad patį išgyvenimą, savo sielą paversčiau 
savo objektu, turiu užimti kitą poziciją kitame vertybinia- 
me akiratyje, be to, šis vertybinis persiorientavimas nepa- 
prastai svarbus. Savęs paties - gyvenančio savo gyvenimą 
šiame vertybiniame pasaulyje - atžvilgiu turiu tapti kitu, 
ir šis kitas turi užimti svariai pagrįstą vertybinę poziciją 
anapus manęs (psichologo, menininko ir kt.). Visa tai gali- 
ma reziumuoti šitaip: pats mano išgyvenimas, kaip sielos 
konkretybė, savo vertę įgauna ne vertybiniame mano pa- 
ties gyvenimo kontekste. Savo gyvenime išgyvenimo ne- 
patiriu. Būtinas svarus prasminis atramos taškas anapus 
mano gyvenimo konteksto, gyvas ir kūrybinis - vadinasi, 
teisingas, - kad galima būtų išimti išgyvenimą iš vientiso 
ir vienatinio mano gyvenimo įvykio - vadinasi, ir iš būties 
kaip vienatinio įvykio, nes ji duota tik iš mano vidaus, - ir 
suvokti jo esamą konkretybę kaip charakteristiką, kaip sie- 
los visumos štrichą, kaip mano vidinio veido bruožą (ne- 
svarbu, viso charakterio, tipo ar tik vidinės būsenos). 
Tiesa, galima moralinė savęs refleksija, neišeinanti už 
gyvenimo konteksto ribų. Moralinė refleksija neatsiribo- 
ja nuo objekto bei prasmės, kurie paskatina išgyvenimą, ji 

reflektuoja išgyvenimo duotį būtent užduoties objekto 
požiūriu. Moralinė refleksija nesusiduria su pozityvia 
duotimi, savaime vertinga esatimi, kuri užduoties požiū- 
riu visada yra kažkas keista ir neprivalu; manoji duotis iš- 
gyvenime yra netobula subjektyvybė reikšminio objekto, į 
kurį nukreiptas išgyvenimas, atžvilgiu; todėl moralinėje 
savęs refleksijoje ją galima suvokti tik atgailos tonais, bet 
atgailos reakcija nesukuria visuminio estetiškai reikšmin- 
go vidinio gyvenimo paveikslo. Būtinojo užduotosios pra- 
smės rimtumo ir reikšmingumo požiūriu vidinė būtis ne 
įkūnija, o iškreipia (subjektyvuoja) prasmę (prasmės aki- 
vaizdoje išgyvenimas negali pateisinamai nurimti ir tapti 
sau pakankamas). Su pozityvia individualia išgyvenimo 
duotimi nieko bendra neturi ir gnoseologinė refleksija, ap- 
skritai filosofinė refleksija (kultūros filosofija), ji susijusi ne 
su individualia objekto išgyvenimo forma - vidinės sielos 
visumos duotimi, bet su transcendentinėmis objekto (o ne 
išgyvenimo) formomis bei jų idealia (užduotąja) vienove. 
Objektą išgyvenančią mano duotį tyrinėja psichologija, ta- 
čiau visiškai atsietai nuo vertybinės aš ir kito reikšmės, nuo 
jų vienatinumo; psichologija mąsto tik apie „galimą indi- 
vidualybę“ (Ebbinghausas). Vidinė duotis nepaverčiama 
žiūros objektu, o visiškai nevertinant tyrinėjama užduoto- 
joje psichologinių dėsnių vienovėje. 

Pozityvia žiūros išgyvenimo duotimi mano duotis tam- 
pa tik estetinėje prieigoje, bet ne manyje ir man, o kitam, 
nes man tiesioginėje prasmės ir objekto šviesoje ji negali 
sustingti ir sukonkretėti kaip nuraminta esatis, tapti ver- 
tybiniu imlios žiūros centru ne kaip tikslas (praktinių tiks- 
lų sistemoje), o kaip vidinis netikslingumas. Tokia yra tik 
vidinė konkretybė, pasirodanti ne prasmės šviesoje, 0 nu- 
šviesta jokios prasmės nepaisančios meilės. Estetinė Žiūra 
turi atsiriboti nuo privalaus prasmės ir tikslo reikšmingu- 

mo. Objektas, prasmė ir tikslas liaujasi vertybiškai valdyti 
ir tampa tik savaime vertingos išgyvenimo duoties matme- 
nimis. Išgyvenimas - tai prasmės pėdsakas būtyje, jos at- 
švaitas, iš savo vidaus jis gyvena ne sau, o dėl šios anapus 
esančios ir siekiamos prasmės, nes kai jis neužčiuopia pra- 
smės, jo apskritai nėra; jis yra santykis su prasme bei ob- 
jektu ir anapus šio santykio sau neegzistuoja. Kaip kūnas 
(vidinis kūnas) jis gimsta nevalingai ir naiviai, taigi ne sau, 
o kitam, kuriam jis tampa žiūros vertybe nepriklausomai 
nuo savo prasminio vertingumo, tampa vertinga forma, o 
jo prasmė - turiniu. Prasmė tampa pavaldi individualios 
būties vertybei, įeina į mirtingą patyrimo kūną. Žinoma, 
išgyvenimas nepraranda savo užduotosios prasmės (juk 
be jos jis būtų tuščias), bet jis išbaigiamas nepaisant šios 
prasmės bei viso jai būdingo nerealizuotumo (principinio 
nerealizuotumo būtyje). 

Iš patyrimo, kad šis estetiškai sutvirtėtų, taptų visiškai 
konkretus, turi būti pašalintos neištirpinamos prasminės 
priemaišos, visa, kas transcendentiškai reikšminga, kas 
įprasmina išgyvenimą ne vertybiniame konkrečios asme- 
nybės ir išbaigiamo gyvenimo kontekste, o objektyviame 
ir visuomet užduotame pasaulio bei kultūros kontekste: vi- 
si šie aspektai turi būti įtraukti į išgyvenimą, surinkti į baig- 
tinę ir užbaigtą sielą, sutelkti ir suskliausti jos individua- 
lioje vidinėje vaizdžioje vienovėje. Tik tokią sielą galima 
įvesti į duoties pasaulį ir suderinti su juo, tik tokia koncen- 
truota siela tampa estetiškai reikšmingu pasaulio herojumi. 

Tačiau taip iš esmės neįmanoma nuo užduoties išlais- 
vinti mano paties išgyvenimo, siekimo, mano paties veiks- 
mo. Anticipuojama vidinė išgyvenimo ir veiksmo ateitis, 
jo tikslas bei prasmė suardo vidinę siekimo konkretybę; nė 
vienas išgyvenimas šiame siekimo kelyje netampa man 
savarankišku, konkrečiu išgyvenimu, kurį būtų galima 

adekvačiai aprašyti ir išreikšti žodžiu arba net tam tikro 
tonalumo garsu (iš mano vidaus - tik maldos, prašymo bei 
atgailos tonai). Be to, šis neramumas bei nekonkretumas 
yra principinis: mylintis delsimas ties išgyvenimu, būtinas 
siekiant jį nušviesti ir nusakyti, ir pačios šiam nušvietimui 
bei nusakymui reikalingos emocinės-valinės galios būtų 
prasmės ir tikslo siekimo privalios rimties išdavystė, nuo- 
puolis iš gyvos užduoties akto į duotį. Aš turiu atsistoti ana- 
pus siekimo, kad pamatyčiau, kaip atrodo jo vidinė esybė. 
Tam nepakanka atsistoti vien anapus esamo išgyvenimo, 
laikiškai atriboto nuo kitų (prasminis atribojimas turėtų 
arba sisteminį pobūdį, arba būtų estetinis reikšmingumo 
netekusios prasmės imanentizavimas), 0 tai įmanoma, kai 
išgyvenimą pamatau laikinėje praeityje — tada atsistoju Iai- 
kiškai anapus jo. Estetiškai su meile nusakant ir įforminant 
išgyvenimą nepakanka tik šios laikinės transgrediencijos; 
būtina išeiti už visos šios išgyvenančios ir atskirus išgyve- 
nimus įprasminančios visumos - sielos ribų. Išgyvenimas 
turi pasitraukti į absoliučią, prasminę praeitį kartu su visu 
tuo prasminiu kontekstu, į kurį jis buvo neatskiriamai įpin- 
tas ir kuriame turėjo prasmę. Tik įvykdžius šią sąlygą, sieki- 
mo išgyvenimas gali įgyti tam tikro procesualumo, beveik 
vizualiai matomą turinį, tik taip vidinis veiksmo kelias gali 
būti užfiksuotas, aprašytas, su meile sukonkretintas ir pa- 
matuotas ritmu, o tai vyksta tik kitos sielos aktyvumo dėka, 
jos apglėbiančiame vertybiniame prasminiame kontekste. 
Man pačiam nė vienas mano išgyvenimas bei siekimas ne- 
gali pasitraukti į absoliučią, prasminę praeitį, atsižadėjusią 
ateities ir atsiribojusią nuo jos, pateisintą ir išbaigtą nepai- 
sant šios ateities. Kadangi būtent aš šį išgyvenimą patiriu, 
neatsisakau jo kaip manojo vienatinėje mano gyvenimo vie- 
novėje, susieju su prasmine ateitimi, darau neabejingą šiai 
ateičiai, kurioje numanau, kaip jis bus galiausiai pateisin- 

tas ir įvykdytas (jis dar nėra neišvengiamas). Kadangi aš 
juo gyvenu, jo dar nėra viso. Taip pamažu priartėjome prie 
ritmo problemos. 

Ritmas yra vertybinė vidinės duoties - esaties tvarka. 
Jis nėra ekspresyvus tikslia šio žodžio prasme, neišreiškia 
išgyvenimo, nekyla iš jo vidaus ir nėra emocinė-valinė re- 
akcija į objektą bei prasmę, jis — reakcija į šią reakciją. Rit- 
mas neobjektiškas, nes nėra tiesiogiai susijęs su objektu, bet 
su objekto išgyvenimu bei reakcija į jį, todėl jis prislopina 
objektinį objekto reikšmingumą. 

Ritmas įtraukia prasmę į patį išgyvenimą, tikslą - į patį 
siekimą; prasmė ir tikslas turi tapti tik savaime vertingo iš- 
gyvenimo bei siekimo dalimi. Tad ritmas numano tam tikrą 
siekimo, veiksmo, išgyvenimo išankstinį nulemtumą (tam 
tikrą prasminį beviltiškumą); tikra, lemtinga ir rizikinga — 
absoliuti ateitis ritmu įveikiama, kaip įveikiama ir pati ri- 
ba tarp praeities bei ateities (ir, žinoma, dabarties) praeities 
naudai; prasminė ateitis tarsi ištirpsta praeityje ir dabar- 
tyje, kurios ją meniškai nulemia (nes autorius-žiūros sub- 
jektas visada laikiškai aprėpia visumą, jis visada yra vėliau, 
ir vėliau ne tik laiko, bet pirmiausia prasmės požiūriu). Ir 
pati akimirka, kai pereinama iš praeities bei dabarties į 
ateitį (į absoliučią prasminę ateitį, bet ne į viską paliksian- 
čią, kaip buvo, o pagaliau išpildysiančią, įvykdysiančią 
ateitį, kurią mes priešpriešiname dabarčiai ir praeičiai kaip 
išsigelbėjimą, prisikėlimą ir atpirkimą, - tai ateitis, kurią 
suprantame ne kaip nuogą laiko, bet kaip prasmės kate- 
goriją, kaip tai, ko vertybiškai dar nėra, kas dar nenulem- 
ta ir ko dar nediskreditavo būtis, nesutepė būtis-duotis, kas 
dar švaru, nepaperkama, neangažuota ir idealu, tačiau ne 
gnoseologiškai bei teoriškai, o praktiškai - kaip privalo- 
mybė) - ši akimirka yra gryno įvykio manyje akimirka, kai 
visas dalyvauju vientisame ir vienatiniame būties įvyky- 

je, kuriame glūdi rizikingas ir absoliutus įvykio baigties 
„arba“ — „arba“, jo nenuspėjamumas (ne fabulinis nenu- 
spėjamumas, o prasminis; organiška ir iš vidaus nulemta 
fabula - kaip ir ritmas, kaip apskritai visi estetiniai aspek- 
tai - gali ir turi būti aprėpta visa ištisai su visais aspektais 
nuo pradžios iki galo vientisu vidiniu apglėbiančiu žvilgs- 
niu, nes tik visuma, kad ir potenciali, gali būti estetiškai 
reikšminga). Čia ir iškyla absoliuti ritmo riba, tačiau ši aki- 
mirka nepavaldi ritmui ir yra iš principo jam neadekvati, 
neritminė; ritmas čia virstų iškraipymu ir melu. Tai akimir- 
ka, kai būtis manyje turi būti įveikta dėl privalomybės, kai 
būtis ir privalomybė priešiškai suartėja, susitinka many- 
je, kai „yra“ ir „privalu“ neigia vienas kitą; tai principinio 
disonanso akimirka, nes būtis ir privalomybė, duotis ir už- 
duotis iš mano paties vidaus, manyje pačiame negali būti rit- 
miškai susietos, suvoktos vienoje vertybinėje plotmėje, tap- 
ti vienos pozityviai vertingos sekos dalimi (ritmo arsiu ir 
teziu*", disonansu ir kadencija, kur abu aspektai priklauso 
vienai vertybinei plotmei, juk ritminis disonansas visada 
sąlyginis). Tačiau juk būtent ši akimirka, kai man pačiame 
manyje privalomybė iškyla kaip kitas pasaulis, ir yra ma- 
no didžiausios kūrybinės rimties, grynojo produktyvumo 
akimirka. Vadinasi, kūrybos aktas (išgyvenimas, siekimas, 
veiksmas), praturtinantis būties įvykį (praturtinti jį galima 
tik kokybiškai, formaliai, o ne kiekybiškai — materialiai), 
sukuriantis nauja, vyksta iš principo anapus ritmo (žinoma, 
tada, kai jis vyksta; po to jis nusėda būtyje: man pačiam — 
atgailaujamais tonais, kitam - herojiniais). 

Valios laisvė bei aktyvumas nesuderinami su ritmu. 
Moralinės laisvės bei aktyvumo kategorijomis gyvenamas 
gyvenimas (išgyvenimas, siekimas, poelgis, mintis) negali 
būti ritmizuotas. Laisvė bei aktyvumas kuria ritmą nelais- 
vai (etine prasme) bei pasyviai būčiai. Kūrėjas yra laisvas 

ir aktyvus, tai, kas kuriama, - nelaisva ir pasyvu. Tiesa, rit- 
mu įforminto gyvenimo nelaisvė, būtinybė nėra bloga ir 
abejinga vertybei (pažintinė), bet su meile dovanojama ir 
nuostabi būtinybė. Ritmizuota būtis yra „tikslinga be tiks- 
lo“ „tikslas nekeliamas, neaptariamas, apskritai nėra atsako- 
mybės už tikslą; vieta, kurią estetiškai suvokiama visuma 
užima atvirame vientisos ir vienatinės būties įvykyje, ne- 
aptariama, tad visuma yra vertybiškai nepriklausoma nuo 
rizikingos būties įvykio ateities ir pateisinta nepriklauso- 
mai nuo jos. Tačiau už tikslo pasirinkimą bei vietą būties 
įvykyje atsako moralinis aktyvumas, čia reiškiasi jo lais- 
vė. Dėl to etinė laisvė (vadinamoji valios laisvė) yra ne vien 
laisvė nuo pažintinės būtinybės (kauzalinės), bet ir nuo es- 
tetinės, tai mano poelgio laisvė nuo būties manyje - ir ver- 
tybiškai neįtvirtintos, ir įtvirtintos (meninio matymo bū- 
ties). Kad ir kur būčiau, esu laisvas ir negaliu atleisti savęs 
nuo privalomybės; suvokti save aktyviai — tai matyti save 
būsimosios prasmės šviesoje; anapus jos aš pats sau neeg- 
zistuoju. Santykis su savimi negali būti ritminis, neįmano- 
ma pačiam patekti į ritmą. Gyvenimas, kurį pripažįstu kaip 
savąjį, kuriame aktyviai veikiu, negali būti išreikštas ritmu 
bei gėdijasi jo, bet koks ritmas čia turi liautis skambėjęs, 
nes tai blaivėjimo ir tylos sritis (pradedant praktinėmis 
žemumomis ir baigiant etinėmis bei religinėmis aukštu- 
momis). Ritmas tegali mane užvaldyti, jame kaip paveiktas 
narkotikų nesuvokiu, ką darau. (Dėl ritmo ir formos gėdi- 
jimosi pradedama maivytis, atsiranda išdidi vienatvė ir 
priešinimasis kitam, savimonė peržengia savo ribas ir nori 
apsibrėžti aplink nepralaužiamą ratą.) 

Vidinėje kito Žmogaus būtyje, kurią patiriu (aktyviai iš- 
gyvenu kitybės kategorijomis), būtis ir privalomybė nėra at- 
plėštos ar priešiškos, bet organiškai susijusios ir priklauso 
vienai vertybinei plotmei; kitas organiškai tarpsta prasmė- 

je. Jo aktyvumas man atrodo herojiškas ir jam dovanojamas 
ritmas (nes jį visą galiu pamatyti praeityje, tad aš jį pateisi- 
namai atleidžiu nuo privalomybės, kuri iškyla kaip kate- 
gorinis imperatyvas tik manyje man pačiam). Ritmas yra 
galima santykio su kitu forma, bet ne su savimi (tam netu- 
rima vertybinės pozicijos); ritmas - tai vertybiškai sukon- 
kretėjusio mirtingo kito gyvenimo laiko apkabinimas ir 
pabučiavimas. Kur ritmas, ten dvi sielos (tiksliau, siela ir 
dvasia), du aktyvumai; vienas - išgyvenantis gyvenimą ir 
tapęs pasyvus kitam - jį aktyviai formuojančiam bei ap- 
dainuojančiam. 

Kartais dėl suprantamų priežasčių vertybiškai susve- 
timėju su savimi, gyvenu kitame ir dėl kito, tada galiu 
pritapti prie ritmo, bet pritapęs esu sau etiškai pasyvus. 
Gyvenime esu susijęs su buitimi, papročiais, tauta, valsty- 
be, žmonija, dievo karalyste, čia visur vertybiškai gyvenu 
kitame ir dėl kitų, esu įvilktas į vertybinį kito kūną, čia 
mano gyvenimas gali paklusti ritmui (pats paklusimas — 
blaivus), čia aš išgyvenu, siekiu ir kalbu kitų chore. Tačiau 
chore dainuoju ne sau, aktyvus esu tik kito atžvilgiu ir pa- 
syvus - kito santykyje su manimi, aš keičiuosi gėrybėmis, 
bet keičiuosi nesavanaudiškai, juntu savyje kito kūną ir sie- 
lą. (Visada, kai judesio arba veiksmo tikslas inkarnuotas į 
kitą arba derinamas su kito veiksmu - kaip kartu dirbant, 
ir manasis veiksmas įsitraukia į ritmą, bet ašjo nekuriu sau, 
o pritampu prie jo dėl kito.) Ne manoji, bet Žmogaus pri- 
gimtis manyje gali būti nuostabi ir Žmogiškoji siela many- 
je - harmoninga. 

Dabar galime nuosekliau išplėtoti ankstesnį teiginį apie 
esminį mano laiko ir kito laiko skirtingumą. Savo paties 
atžvilgiu išgyvenu laiką neestetiškai. Tiesioginė prasminių 
verčių duotis, anapus kurių nieko negaliu aktyviai suvokti 
kaip manosios duoties, neleidžia teigiamai vertybiškai iš- 


227 


Autorius ir herojus estetinėje veikloje 


baigti laikiškumo. Realiame savęs patyrime ideali nelaiki- 
nė prasmė nėra indiferentiška laikui, bet priešpriešinama 
jam kaip prasminė ateitis, kaip tai, kas turi būti, o ne kas 
jau yra. Visas laikiškumas, trukmė santykiauja su prasme 
kaip tai, kas dar neįvykdyta, kaip kažkas, kas dar nebaigta, 
kaip dar ne viskas: tik taip galima savyje išgyventi laikišku- 
mą, būties duotį prasmės akivaizdoje. Suvokiant visišką lai- 
kinį baigtumą - kad tai, kas yra, jau viskas, - nėra ką veikti 
arba neįmanoma gyventi; savo paties jau baigto gyvenimo 
atžvilgiu negali būti jokios aktyvios vertybinės pozicijos. 
Žinoma, šis baigtumo suvokimas gali būti sielos būsena, 
tačiau nejis organizuoja gyvenimą; atvirkščiai, jo gyvas pa- 
tyrimas (suvokimo aiškumas, vertybinis sunkumas) semia- 
si savo aktyvumo, savo svarumo iš aktualiai privalios už- 
duoties, tik ji organizuoja gyvenimiškąjį iš vidaus veikimą 
(paverčia galimybę tikrove). Ši vertybiškai man, visam ma- 
no laikiškumui (viskam, kas jau yra manyje) priešprieši- 
nama absoliuti prasminė ateitis yra ateitis ne todėl, jog ji 
pratęsia tą patį gyvenimą, bet todėl, jog ji yra nuolatinė gali- 
mybė ir reikmė pakeisti jį formaliai, suteikti jam naują pras- 
mę (galutinis sąmonės žodis). 

Prasminė ateitis priešiška dabarčiai ir praeičiai kaip 
neprasmingoms, kaip užduotis priešiška tam, kas dar ne- 
įvykdyta, privalomybė —būčiai, atpirkimas - nuodėmei. Nė 
viena jau-esaties akimirka man pačiam negali tapti savimi 
patenkinta ir jau pateisinta; mano pateisinimas visuomet 
ateityje, ir šis amžinai būsimas mano pateisinimas atšau- 
kia man mano praeitį ir dabartį kaip pretenduojančias nu- 
siraminti ir tapti duotimi, trukmine jau esamybe, sau-pa- 
kankamybe bei tikra būties realybe, pretenduojančias būti 
iš esmės visu manimi (mano duoties pretenzijos pasiskelb- 
ti iš tiesų manimi, duoties apsišaukėliškumas). Būsimas iš- 
sipildymas man pačiam nėra organiška tąsa, mano praeities 

ir dabarties pratęsimas bei jų padarinys, bet esmiškas jų 
panaikinimas, atšaukimas, kaip nužengianti palaima nė- 
ra organiška nuodėmingo Žmogaus gyvenimo tąsa. Kitas 
tobulėja (estetinė kategorija), aš tarsi gimstu iš naujo. Aš 
savyje visada gyvenu man pateikto absoliutaus reikalavi- 
mo — užduoties akivaizdoje, ir prie jos negalima artėti tik 
pakopomis, iš dalies, sąlygiškai. Sakoma: gyvenk taip, kad 
kiekviena tavo gyvenimo akimirka galėtų būti paskutinė, 
užbaigianti ir kartu naują gyvenimą pradedanti akimirka, — 
šio reikalavimo iš principo negaliu išpildyti, nes jame, nors 
ir silpnai, bet vis dėlto reiškiasi estetinė kategorija (santy- 
kis su kitu). Aš pats nė vieną akimirką nesu savimi paten- 
kintas tiek, kad vertybiškai toji akimirka atrodytų kaip pa- 
teisinamai išbaigianti visą ankstesnį bei pradedanti naują 
gyvenimą. Be to, kokiai vertybinei plotmei galėtų priklau- 
syti šis išbaigimas bei pradžia? Pats šis reikalavimas, kai 
tik jį pripažįstu, tuoj pat tampa neįgyvendinamu uždavi- 
niu, kurio akivaizdoje visuomet gyvensiu absoliučiai sto- 
kodamas. Man pačiam galima tik mano nuopuolio istorija, 
bet iš principo neįmanomas pakilimas pakopomis. Mano 
prasminės ateities pasaulis yra kitos kilmės nei mano pra- 
eities ir dabarties pasaulis. Atliekant išorinį ar vidinį veiks- 
mą, jaučiant, pažįstant - kiekviename mano akte - ateitis 
pasitinka mane kaip grynoji prasmė ir stimuliuoja mano 
aktą, bet man pačiam niekada nėra juo realizuojama, ji vi- 
sada lieka grynasis imperatyvas mano laikinumui, istoriš- 
kumui ir ribotumui. 

Kalbėdamas ne apie tai, ko man vertas mano gyveni- 
mas, bet apie tai, ko pats esu vertas ne kitiems, 0 sau, šią 
vertę sieju su prasmine ateitimi. Nė vieną akimirką ne- 
reflektuoju savęs realistiškai, aš nepažįstu savo duoties 
formos, kuri iš esmės iškreiptų mano vidinės būties pa- 
saulėvaizdį. Aš - mano prasmė ir vertė man pačiam - esu 

nublokštas į begalinės ir reiklios prasmės pasaulį. Kai tik 
mėginu apibūdinti save pačiam sau (ne kitam ir ne iš kito), 
randu save tik ten, užduoties pasaulyje, anapus laikinės 
savo jau-esaties, randu kaip kažką, kas prasminiu ir verty- 
biniu požiūriu dar bus; o laike (jei visiškai atsiriboju nuo 
užduoties) matau tik įvairiakryptį intencionalumą, neįgy- 
vendintus troškimus ir siekius - mano galimos visumos 
membra disjecta“; tačiau to, kas galėtų juos sutelkti, atgai- 
vinti ir įforminti, - sielos, mano tikrojo aš-sau — būtyje dar 
nėra, ji užduota ir dar tik bus. Apibūdinti save man duota 
(tiksliau, duota kaip užduotis, užduoties duotis) ne laiki- 
nės būties kategorijomis, o dar ne būties, tikslo ir prasmės 
kategorijomis, kaip prasminę ateitį, priešišką bet kokiai ma- 
no praeities ir dabarties esačiai. Būti sau - tai dar būti sau 
būsimam (liautis būti sau būsimam, pasirodyti čia jau visam — 
tai dvasiškai numirti). 

Mano išgyvenimo (jausmo, noro, siekio, minties) kon- 
kretybėje man negali būti nieko vertinga, išskyrus tą už- 
duotą prasmę ir objektą, kuris buvo realizuojamas, kuriuo 
gyveno išgyvenimas. Juk mano vidinės būties turinys tėra 
priešais matomo objekto bei prasmės atšvaitas, jų pėdsa- 
kas. Bet koks, net išsamiausias ir tobuliausias (apibūdini- 
mas, kurį galima taikyti kitam arba sakomas kito) prasmės 
anticipavimas iš mano vidaus visada subjektyvus, ir jo gy- 
vumas bei konkretumas, jei tik mes iš išorės netaikome iš- 
teisinamųjų ir išbaigiamųjų estetinių kategorijų, t. y. kito 
formų, yra čia nederantis ir prasmę ribojantis konkretumas, 
lemiantis laikinį ir erdvinį atitolimą nuo prasmės bei ob- 
jekto. Kai tik vidinė būtis nukrypsta nuo akistatos su būsi- 
mąja prasme, kuri viena ją sukūrė bei visą ištisai su visais 
jos aspektais įprasmino, ir priešpriešina jai save kaip sava- 
rankišką vertybę, tampa prasmės akivaizdoje pati sau pa- 
kankama ir savimi patenkinta, tuomet ji pradeda iš esmės 

prieštarauti pati sau ir neigia save, savo esaties būtimi nei- 
gia savo būties turinį, tampa melaginga: melaginga būtimi 
arba būties melu. Galima sakyti, jog tai būčiai imanentiš- 
kas, iš jos vidaus išgyvenamas nuopuolis, kylantis iš būties 
polinkio į savęs pakankamumą. Tai vidinis būties priešta- 
ravimas sau, pasireiškiantis tiek, kiek ji pretenduoja tapti 
savimi patenkinta esatimi prasmės akivaizdoje, - save kon- 
kretinančios būties įsitvirtinimas, nepaisantis ją sukūrusios 
prasmės (atitrūkimas nuo šaltinio), judesys, kuris staiga su- 
stingo ir įžūliai padėjo tašką, pasisuko nugara į jį sukūrusį 
tikslą (materija, staiga sustingusi į tam tikros formos uolą). 
Tai nevykusi ir sutrikusi išbaigtybė, kuri pati gėdijasi savo- 
sios formos. 

Tačiau kitame ši vidinės ir išorinės būties konkretybė ma- 
toma kaip gailestį keliantis, stokojantis pasyvumas, kaip 
beginklis būties ir amžinojo egzistavimo siekimas, naiviai 
trokštantis būti bet kokia kaina. Anapus manęs esanti būtis 
su savo keisčiausiomis pretenzijomis iš esmės tėra naiviai 
ir moteriškai pasyvi, ir mano estetinis aktyvumas iš išorės 
įprasmina, nušviečia ir įformina jos ribas, vertybiškai ją iš- 
baigia (kai aš pats visas nupuolu į būtį, būties įvykio aiš- 
kumas man išblėsta, tampu tamsiu, stichišku ir pasyviu jo 
dalininku). 

Gyvas mano išgyvenimas, kuriuo aktyviai reiškiuosi 
kaip aktyvus, niekada negali savyje nurimti, sustoti, baig- 
tis ar save išbaigti, negali išvengti manojo aktyvumo, staiga 
sustingti į savarankiškai išbaigtą būtį, su kuria mano akty- 
vumui nebūtų ką veikti, nes jeigu ką nors išgyvenu, visa- 
da turiu užduotį. Iš vidaus išgyvenimas begalinis ir negali 
pateisinamai liautis būti išgyvenamas, t. y. išsivaduoti nuo 
visų pareigų savo objekto bei prasmės atžvilgiu. Aš nega- 
liu liautis buvęs jame aktyvus, nes tai reikštų atšaukti sa- 
ve bei savo nukreiptumą į prasmę, paversti save vien savo 

būties kauke, melu sau pačiam. Galima jį pamiršti, bet ta- 
da jis man neegzistuoja, vertybiškai jį prisiminti galima tik 
kaip užduotį (atnaujinant uždavinį), bet ne jo esatį. Man 
atmintis savo atžvilgiu yra ateities atmintis, kito atžvilgiu — 
praeities. 

Mano savimonės aktyvumas visuomet veiklus ir neper- 
traukiamai dalyvauja visuose mano išgyvenimuose kaip 
manuosiuose, jis nieko nepamiršta ir vėl atgaivina išgyveni- 
mus, siekiančius atkristi į praeitį ir išsibaigti, - taip reiškiasi 
mano atsakomybė, mano ištikimybė sau savo ateities aki- 
vaizdoje, savo pasirinktai krypčiai. 

Galvodamas apie savo išgyvenimą, vertybiškai aktyviai 
prisimenu ne jo nuo visko atsietą turinį, o jo užduotą pras- 
mę bei objektą, tai, kas įprasmino jo radimąsi manyje. Taip 
aš vėl atnaujinu kiekvieno savo išgyvenimo užduotį, suren- 
ku visus savo išgyvenimus, visą save ne praeityje, o visada 
tik ateityje. Mano vienovė man pačiam - amžinai būsima 
vienovė; ji man ir duota, ir neduota, dėl jos nuolatos kovo- 
ja mano aktyvumas; tai ne mano turėjimo bei nuosavybės 
vienovė, bet mano neturėjimo bei nenuosavybės vienovė, 
ne mano jau-būties, o mano dar-ne-būties vienovė. Visa, 
kas joje pozityvu, - tik užduota, o duota tik tai, kas nega- 
tyvu, ji duota man tik tuomet, kai bet kokia vertybė man 
užduota. 

Tik tuomet, kai neatsiriboju nuo užduotosios prasmės, 
aš įtemptai valdau save absoliučioje ateityje, išlaikau savo 
užduotumą, esu iš tikrųjų savęs valdomas iš begalinio ab- 
soliučios savo ateities tolio. Prie savo esaties galiu uždelsti 
tik atgailaujamais tonais, nes uždelsiu užduoties konteks- 
te. Bet vos manoji užduotis išnyksta iš vertybinio mano ma- 
tymo lauko ir liaujuosi įtemptai buvęs ateityje, mano duotis 
praranda man savo būsimybės vienovę, susijaukia ir suy- 
ra į esamos būties fragmentus. Belieka prisiglausti kitame 

ir iš kito surinkti padrikus savo duoties gabalus, kad iš jų 
būtų galima sukurti parazitiškai išbaigtą vienovę kito sie- 
loje, naudojantis jo galiomis. Taip dvasia manyje pačiame 
suardo sielą. 

Taip reiškiasi laikas savęs išgyvenime, kai sukuriamas 
visiškai grynas santykis su pačiu savimi, pasiekiama ver- 
tybinė dvasios pozicija. Tačiau ir naivesnėje sąmonėje, ku- 
rioje aš-sau dar nediferencijuotas iki galo (kultūrinėje plot- 
mėje - antikinė sąmonė), aš save nusako vis dėlto ateities 
terminais. 

Kur glūdi mano vidinė tvirtybė, kas ištiesina man nu- 
garą, pakelia galvą, nukreipia mano žvilgsnį pirmyn? Ar 
tai tik grynoji duotis, kurios nepapildo ir nepratęsia nei gei- 
džiamybė, nei užduotis? Ir šiuo atveju pasididžiavimo bei 
pasitenkinimo savimi pagrindas yra savęs anticipavimas, 
ir čia vertybinis savivokos centras paslinktas į ateitį. Aš ne 
tik noriu atrodyti didesnis, negu esu iš tikrųjų, bet ir iš tik- 
rųjų negaliu pamatyti savo grynosios esaties, iš tikrųjų nie- 
kada iki galo nepatikiu, kad esu tik tai, kas esu iš tikrųjų 
čia ir dabar, aš prikuriu save iš privalomos ir geidžiamos 
būsimybės; tik ateityje yra tikrasis mano savivokos centras. 
Kad ir kokią atsitiktinę bei naivią formą įgautų ši privalo- 
mybė bei geidžiamybė, svarbu, kad ji ne čia, ne praeityje ir 
ne dabartyje. Ir kad ir ką pasiekčiau ateityje, tegul ir viską, 
ką iš anksto numatau pasiekti, savivokos centras vis tiek 
vėl pasislinks pirmyn, į ateitį, ir aš orientuosiuosi į save bū- 
simą. Net didžiavimasis bei pasitenkinimas dabartimi ga- 
limas vien ateities sąskaita (vos pradedu apie tai kalbėti — 
tuoj pat atsiskleidžia tendencija orientuotis į ateitį). 

Tik supratimas, jog pačios svarbiausios mano dalies dar 
nėra, yra mano gyvenimą iš savęs (ir mano santykį su sa- 
vimi) organizuojantis pradas. Visiškai įprasta principinio 
nesutapimo su savimi kaip duotuoju beprotybė nulemia 

mano vidinio gyvenimo formą. Aš nepriimu savosios esa- 
ties, aš beprotiškai ir neišpasakytai tikiu nesutampąs su šia 
savo vidine esatimi. Negaliu savęs viso apimti ir pasakyti: 
štai visas aš, ir daugiau manęs nėra niekur ir niekame, jau 
visas esu. Tai susiję ne su mirties faktu - aš, žinoma, mir- 
siu, - 0 su prasme. Giliai savyje aš amžinai tikiuosi nuola- 
tinės vidinio stebuklo galimybės gimti iš naujo. Aš nega- 
liu viso savo gyvenimo vertybiškai išdėstyti, pateisinti bei 
iki galo išbaigti laike. Laike išbaigtas gyvenimas siekiamos 
prasmės atžvilgiu būtų beviltiškas. Jis beviltiškas iš savo 
vidaus, ir tik iš išorės gali į jį nužengti malonę suteikiantis 
pateisinimas, nepaisantis visuomet nepasiektosios pras- 
mės. Kol gyvenimas nenutrūko laike (sau jis nutrūksta, o ne 
pasibaigia), jis gyvena vidine viltimi ir tikėjimu, kad nesu- 
tampa su savimi bei savo prasmės būsimybe, ir dėl to gyve- 
nimas yra beprotiškas savo esaties atžvilgiu, nes šis tikėji- 
mas esamos būties atžvilgiu yra niekuo nepagrįstas (būty- 
je nėra privalomybės garantijų, „nėra dangaus pažadų“*). 
Todėl šis tikėjimas bei viltis yra pamaldūs (iš paties gyveni- 
mo vidaus - tik pamaldūs ir prašomieji bei atgailos tonai). 
Be to, man pačiam ši tikėjimo bei vilties beprotybė yra pas- 
kutinis mano gyvenimo žodis, iš mano vidaus mano duo- 
ties atžvilgiu galima tik malda ir nusižeminimas, t. y. duotis 
baigia gyvenimą stokodama (paskutinis dalykas, kurį ji gali 
padaryti, - tai prašyti ir atgailauti; į mus nužengiantis pas- 
kutinis dievo žodis - išgelbėjimas, pasmerkimas). Mano 
paskutinis žodis neturi išbaigiamosios, pozityviai įtvirti- 
nančios energijos, jis estetiniu požiūriu neproduktyvus. Juo 
kreipiuosi į kitą ir atiduodu save kito malonei (priešmirti- 
nės išpažinties prasmė). Aš žinau, kad ir kitame viešpatauja 
ta pati principinio nesutapimo su savimi beprotybė, tas pats 
gyvenimo neišbaigtumas, bet man tai ne paskutinis jo Žo- 
dis, jis skamba ne man: aš esu anapus jo, ir paskutinis, iš- 

baigiamasis žodis priklauso man. Jį lemia ir jo reikalauja 
mano konkreti ir visiška transgrediencija kito atžvilgiu, 
erdvinė, laikinė ir prasminė transgrediencija jo gyvenimo 
visumai, jo vertybinei pozicijai ir atsakomybei. Šios trans- 
gredientinės pozicijos dėka darosi ne tik fiziškai, bet ir mo- 
rališkai įmanoma tai, kas neįmanoma pačiame savyje sau 
pačiam, būtent vertybinis visos esamos vidinės kito duo- 
ties įtvirtinimas bei priėmimas. Jo nesutapimas su savimi, 
jo polinkis būti anapus savęs kaip duotybės, t. y. pati jo dva- 
sios esmė, man tėra vidinės jo būties matmenys, tik jo duo- 
tos ir esamos sielos aspektas, pavirstantis man subtiliau- 
siu kūnu, kurį visą apima mano malonė. Šiame išoriniame 
taške aš ir kitas atsiduriame absoliučioje įvykinėje prieš- 
priešoje: tada, kai kitas iš savo vidaus neigia save patį, savo 
duotinę būtį, aš iš savosios vienatinės vietos būties įvykyje 
vertybiškai įtvirtinu ir sutvirtinu jo neigiamą jo paties esa- 
tį, ir šis neigimas man tėra jo esaties aspektas. Tai, ką teisė- 
tai savyje neigia kitas, aš jame teisėtai įtvirtinu ir išsaugau, 
ir taip pirmąkart pagimdau jo sielą naujoje vertybinėje bū- 
ties plotmėje. Centras, iš kurio jis mato savo gyvenimą, ir 
centras, iš kurio jo gyvenimą matau aš, vertybiškai nesu- 
tampa. Būties įvykyje ši abipusė vertybinė priešprieša ne- 
gali būti panaikinta. Niekas negali užimti neutralios po- 
zicijos aš ir kito atžvilgiu; abstraktus pažintinis požiūris 
neturi reikiamos vertybinės prieigos, siekiant vertybinės 
pozicijos, būtina užimti vienatinę vietą vientisame būties 
įvykyje, būtina įsikūnyti. Bet kokiu vertinimu būtyje už- 
imama individuali pozicija; net dievui reikėjo įsikūnyti, kad 
galėtų suteikti malonę, kentėti ir atleisti, reikėjo tarsi nu- 
žengti nuo abstraktaus teisingumo aukštumų. Būtis yra 
tarsi vienąkart ir visiems laikams, negrįžtamai, tarp manęs 
vienatinio ir visų, kurie mano atžvilgiu kiti; pozicija būty- 
je užimta, ir dabar elgiamasi ir vertinama gali būti tik iš 

šios iš anksto užsitikrintos pozicijos. Tik aš vienintelis vi- 
soje būtyje esu aš-sau, O visi likusieji kiti-man - štai padėtis, 
anapus kurios man nėra ir negali būti nieko vertybiško, jei 
ne ši padėtis, neturėčiau prieigos prie būties įvykio, nuo 
jos man prasidėjo ir visada prasideda bet koks įvykis. Abst- 
raktus požiūris nepažįsta ir nemato įvykinės būties, jos dar 
nesibaigusio vertybinio tapsmo. Vientisame ir vienatinia- 
me būties įvykyje negalima būti neutraliam. Tik iš mano 
vienatinės vietos gali paaiškėti tampančios būties prasmė, 
ir kuo įtempčiau įsišakniju joje, tuo ji aiškiau matoma. 

Kitas man sutampa pats su savimi, šiuo pozityviai išbai- 
giančiu sutapimu bei vientisumu aš praturtinu jį iš išorės, 
ir jis tampa estetiškai reikšmingas, tampa herojumi. Dėl to 
savo forma, savo visuma herojus visada naivus ir nuošir- 
dus, kad ir kaip savo viduje jis būtų susidvejinęs bei kom- 
plikuotas; naivumas bei nuoširdumas yra esminiai esteti- 
nės formos aspektai; jų nebūna, kai herojus nėra estetiškai 
objektyvuotas iki galo, kai autorius dar neužėmė tvirtos 
pozicijos anapus jo, kai herojus jam iš vidaus dar autorite- 
tingas dėl savo prasmės. Estetiškai svari forma neieško pra- 
sminio herojaus atsivėrimo, savo paskutiniu žodžiu ji iš- 
baigia herojų būtyje kaip principinėje praeityje. Pamatyti 
būtyje esminę prieštarą, ne prisitaikyti prie jos, o apglėbti 
ją vienu žvilgsniu kaip būties aspektą, - vadinasi, padary- 
ti šią prieštarą nuoširdžią ir naivią. 

Tada, kai kitas bei jo prasminė įtampa mums iš vidaus 
autoritetingi, kai kartu žvelgiame jo pasirinkta kryptimi, 
darosi sudėtingiau jį estetiškai įveikti bei išbaigti, autorite- 
tinga prasmė suardo jo išorinį bei vidinį kūną, sugriauna 
jo naivią ir nuoširdžią reikšminę formą. (Sunku jį pervesti 
į būties kategorijas, nes esu visas jame). Esminės reikšmės 
estetiškai išbaigiant žmogų turi mirties anticipavimas. Šis 
mirties anticipavimas yra būtinas estetiškai reikšmingos vi- 

dinės žmogaus būties formos - sielos aspektas. Kito mirtį 
anticipuojame kaip neišvengiamai lemiančią prasilenkimą 
su prasme, kaip prasminę viso gyvenimo nesėkmę, kurda- 
mi tokias šio gyvenimo pateisinimo formas, kokių jis pats 
iš savosios vietos iš principo negali rasti. Kiekvieną esteti- 
nės prieigos prie jo akimirką (nuo pat pradžių) jis turi visiš- 
kai sutapti su savimi, kiekvieną akimirką turime matyti jį 
visą, bent jau potencialiai visą. Meninė prieiga prie vidinės 
žmogaus būties iš anksto jį nulemia: siela visada iš anksto 
nulemta (priešingai nei dvasia). Pamatyti savo vidinį por- 
tretą — tai tas pat, kas pamatyti savo išorės portretą; tai tar- 
si žvilgtelėti į pasaulį, kuriame manęs iš principo nėra ir 
kuriame man, kol aš esu aš, nėra ką veikti; estetiškai pama- 
tytas mano vidinis veidas — tai savotiškas horoskopas (su 
kuriuo taip pat nėra ką veikti; žmogus, kuris iš tikrųjų Ži- 
notų savo horoskopą, patektų į prieštaringą ir kvailą vidi- 
nę situaciją: taptų neįmanoma rimtai gyventi bei rizikuoti, 
būtų negalima teisinga poelgio nuostata). 

Estetinei prieigai prie vidinės kito būties pirmiausia rei- 
kia, kad kitu ne tikėtume ir pasikliautume, o vertybiškai 
priimtume jį anapus tikėjimo bei vilties, kad būtume ne su 
juo irjame, o anapusjo (nes išjo vidaus anapus tikėjimo bei 
vilties negali būti jokio vertybinio judesio). Nuo pat pirmos 
herojaus pasirodymo akimirkos atmintis pradeda veikti 
kaip surenkanti ir išbaigianti galia, jis gimsta šioje atminty- 
je (mirtyje), tad įforminimo procesas yra atminimo proce- 
sas. Estetiškai įkūnijant vidinį žmogų, nuo pat pradžių an- 
ticipuojamas prasminis herojaus beviltiškumas; meninis 
matymas pateikia mums visą herojų, apskaičiuotą ir išma- 
tuotą iki galo; jis negali turėti jokių prasmės slėpinių, mū- 
sų tikėjimas bei viltis turi tylėti. Nuo pat pradžių turime 
ieškoti prasminių herojaus ribų, gėrėtis juo kaip formaliai 
išbaigtu, o ne laukti iš jo prasminių atverčių, nuo pat pra- 

džių turime matyti jį visą, atsižvelgti į jį visą, į jo visumą, 
tad prasminiu požiūriu jis mums turi būti miręs - forma- 
liai miręs. Dėl to galima sakyti, kad mirtis - tai estetinio 
asmenybės išbaigimo forma. Mirtis, kaip nepateisinta pra- 
sminė nesėkmė, padeda prasminį tašką ir iškelia užduotį 
bei pasiūlo metodus atlikti neprasminį estetinį išteisinimą. 
Kuo herojus esmingiau bei tobuliau įkūnijamas, tuo aiškiau 
girdimas jo mirties išbaigimas ir kartu estetinė pergalė prieš 
mirtį, kaip atmintis kovoja su mirtimi (atmintis kaip tam 
tikra vertybinė įtampa, fiksacija ir priėmimas anapus pra- 
smės). Reguiem tonai skamba visame įkūnytojo herojaus gy- 
venimo kelyje. Dėl to atsiranda tarsi ritmo beviltiškumas 
ir kartu jo sielvartingai džiugus lengvumas, išlaisvinantis 
jį nuo neišvengiamos prasminės rimties. Ritmas apglėbia 
nugyventą gyvenimą, jau lopšinėje pradeda skambėti pa- 
baigos reguiem tonai. Tačiau šis nugyventas gyvenimas me- 
ne išsaugotas, išteisintas ir išbaigtas amžinoje atmintyje; 
taip atsiranda geras ir atlaidus ritmo beviltiškumas. 

Tačiau jeigu herojaus gyvenimą įkvepianti prasmė pa- 
traukia mus kaip prasmė, kaip užduotis, o ne kaip indivi- 
duali vidinės būties duotis, tai neišvengiamai formą bei rit- 
mą apsunkina; herojaus gyvenimas ima stengtis pranokti 
formą bei ritmą, įgauti autoritetingą prasminę vertę, kurios 
atžvilgiu individualus prasmės atspindys sieloje - įkūny- 
tosios prasmės esatis —- atrodo kaip šios prasmės iškrei- 
pimas; meniškai įtikinamai išbaigti herojų tampa neįma- 
noma: jo siela iš kito kategorijos pervedama į aš kategoriją, 
suyra ir pavirsta dvasia. 
4. Tokia yra estetinė vidinio žmogaus gyvenimo visu- 
ma, jo siela; ji aktyviai kuriama ir iki galo įforminama bei 
išbaigiama tik kito kategorijomis, leidžiančiomis pozityviai 
įtvirtinti esatį nepaisant prasminės privalomybės. Siela — 
tai su savimi sutampanti, sau lygi, uždara vidinio gyveni- 

mo visuma, numananti transgredientinį, mylinti kito akty- 
vumą. Siela - tai mano dvasios dovana kitam. 

Objektinis meno pasaulis, kuriame gyvena ir juda he- 
rojaus siela, yra estetiškai reikšmingas kaip šios sielos ap- 
linka. Pasaulis mene yra ne aktyvios dvasios akiratis, o iš- 
ėjusios arba išeinančios sielos aplinka. Pasaulio santykis su 
siela (estetinis pasaulio santykis ir dermė su siela) yra ana- 
logiškas jo vizualinio pavidalo santykiui su kūnu, jis ne iš- 
kyla priešais, 0 ją supa ir gaubia, dera su jos ribomis; pa- 
saulio duotis dera su sielos duotimi. 

Visos būties jau-esačiai, turiningai sukonkretėjusiam bū- 
ties veidui — būties šitybei — trūksta neprasminio pateisi- 
nimo, nes ji tėra faktinė (atkakliai esanti) įvykinės prasmės 
užduotumo atžvilgiu. Net tada, kai prasmė ir privalomy- 
bė anticipuojamos turiningai konkrečiais įvaizdžiais arba 
sąvokomis, šioji anticipuota konkretybė tuoj pat pavirsta bū- 
timi — esatimi. Bet koks būties įvykio būsimosios prasmės 
įkūnijimas kaip konkrečios, jau turinčios savo veidą, tėra fak- 
tinis ir nepateisinamas vien dėl to, kad ji jau yra. Visa, kas 
jau yra, tegali būti nepateisinamai, nes tarsi išdrįsta sukon- 
kretėti ir šia konkretybe būti (atkakliai) pasaulyje, kurio 
prasmė ir išteisinimas dar ateityje, panašiai kaip žodis, kuris 
norėtų visas sukonkreteti dar iki galo nepasakytoje ir neapgal- 
votoje frazėje. Visas pasaulis, kaip jau-tikrovė, jau-esamybė 
(t. y. tada, kai jis pretenduoja nurimti ir sutapti su savimi, 
su savo duotimi nepriklausomai nuo ateities, kai būtis sau 
pakankama), neatlaiko jam pačiam imanentiškos prasmi- 
nės kritikos. 

„Išsakyta mintis yra melas“*' - tikrasis pasaulis (atsietas 
nuo ateities bei užduoties, nuo to, kas dar neišsakyta) yra 
jau išsakyta, jau ištarta būties įvykio prasmė. Esamas pa- 
saulis yra išreikštas, tai tarsi jau pasakytas, jau nuskambė- 
jęs Žodis, kuris gėdijasi pats savęs tos vientisos prasmės, 

kurią reikėjo išsakyti, akivaizdoje (jeigu anapus šios prie- 
šais iškylančios prasmės vertybiškai daugiau nieko nėra). 
Kol žodis nebuvo pasakytas, galima buvo tikėtis ir viltis — 
juk buvo numanoma tokia įkvepianti prasmės pilnatvė, — 
bet štai jis ištartas, štai jis jau čia kaip atkakli būties kon- 
kretybė - visas, ir nieko daugiau nėra! Jau pasakytas žodis 
dėl to, kad jau ištartas, skamba beviltiškai; pasakytas žodis 
tampa mirtingu prasmės kūnu. Praeityje ir dabartyje jau 
esanti būtis tėra mirtingas būsimosios įvykio prasmės - ab- 
soliučios ateities - kūnas; anapus būsimo išsipildymo ji be- 
viltiška. Tačiau kitas Žmogus šiame pasaulyje - visas, jis jo 
herojus, jo visas gyvenimas išsipildė šiame pasaulyje ir jis 
visas kilęs iš esaties, anapus kurios jo nėra. Aplink kitą — 
kaip jo pasaulis - būties esatis neprasminiu būdu įtvirti- 
nama ir pozityviai išbaigiama. Siela sulydyta ir supinta su 
pasaulio duotimi bei nušviečia ją iš vidaus. Į mane pasau- 
lis atsigręžia kaip veikli skatinanti užduotis; tai mano be- 
sielgiančios (pirmyn žvelgiančios) sąmonės akiratis: ateities 
numanymas suardo praeities ir dabarties materijos pasto- 
vumą bei savaiminę vertę. Pozityviai vertinga duotimi pa- 
saulis man tampa tik kaip kito aplinka. Visi vertybiniai iš- 
baigiamieji pasaulio apibūdinimai mene bei estetizuotoje 
filosofijoje yra vertybiškai orientuoti į kitą - šio pasaulio he- 
rojų. Šis pasaulis, ši gamta, ši konkreti istorija, ši konkreti 
kultūra, ši istoriškai nulemta pasaulėžiūra, nepaisant pras- 
mės pozityviai vertybiškai įtvirtinami, surenkami ir išbai- 
giami amžinojoje atmintyje, iš esmės yra kito žmogaus pa- 
saulis, gamta, istorija ir kultūra. Visi esami būties apibūdi- 
nimai, paverčiantys ją draminiu vyksmu, pradedant naiviu 
mito antropomorfizmu (kosmogonija, teogonija) ir baigiant 
šiuolaikinio meno priemonėmis bei estetizuojančios intui- 
tyvinės filosofijos kategorijomis: pradžia ir pabaiga, gimi- 
mas -sunaikinimas, būtis - tapsmas, gyvenimas ir kt. - švy- 

ti skolinta vertybine kitybės šviesa. Gimimas ir mirtis bei 
visos tarpinės gyvenimo grandys yra būtent tas mastelis, 
kuriuo vertybiškai išreiškiama būties esatis. Mirtingas pa- 
saulio kūnas turi vertybinę reikšmę tik tada, kai jį sugyvina 
mirtinga kito siela; per santykį su dvasia jis suyra (dvasia 
ne sugyvina, o teisia jį). 

Iš to, kas pasakyta, išplaukia, jog siela ir visos vidinio 
gyvenimo estetinio įkūnijimo formos (ritmas) bei duotojo, 
estetiškai su siela susieto pasaulio formos iš principo ne- 
gali būti grynoji saviraiška, savęs bei savo raiška, bet yra san- 
tykio su kitu bei jo saviraiška formos. Visi estetiniai apibū- 
dinimai yra transgredientiški pačiam gyvenimui bei iš jo 
vidaus išgyvenamai pasaulio duočiai, ir tik šis transgre- 
dientiškumas suteikia jiems galią bei svarbą (panašiai kaip 
nuodėmių atleidimui galią ir svarbą suteikia tai, jog jas at- 
leidžia kitas; aš pats sau atleisti nuodėmių negaliu, šis at- 
leidimas neturėtų vertybinės prasmės), priešingu atveju jie 
būtų veidmainiški ir tušti. Anapus būties iškilęs autoriaus 
aktyvumas yra būtina sąlyga, kad būties esatis būtų este- 
tiškai įforminta. Turiu būti aktyvus, kad būtis galėtų būti 
patikliai pasyvi, turiu matyti daugiau nei būtis (kad atsi- 
rastų šis principinis vertybinis matymo perteklius, man rei- 
kia užimti poziciją anapus estetiškai įforminamos būties), 
kad būtis galėtų man būti naivi. Kad būtis galėtų man pasi- 
rodyti įstabi, turiu konstituoti savo aktyvų kūrybinį aktą 
nepretenduodamas į jo grožį. Grynasis iš manęs kylantis 
kūrybinis aktyvumas prasideda ten, kur vertybiškai bai- 
giasi bet kokia mano paties esatis, kai manyje baigiasi visa 
būtis. Jeigu aktyviai atrandu ir suvokiu kažką kaip esamą, 
konkretų ir nusakytą, pačiu savo nusakymo aktu esu ana- 
pus nusakomojo (ir jei apibūdinimas yra vertinantis - esu 
vertybiškai anapus); taip atsiskleidžia mano architektoni- 
nė privilegija - veikdamas iš savęs, atrandu pasaulį anapus 

savęs, veikiančiojo. Todėl tik aš, būdamas anapus būties, 
galiu priimti ir išbaigti ją nepaisydamas prasmės. Tai ab- 
soliučiai produktyvus, pelningas mano aktyvumo aktas. 
Bet kad būtų iš tikrųjų produktyvus, praturtintų būtį, šis 
aktas turi būti visas anapus būties. Vertybiškai turiu visas 
pasitraukti iš būties, kad mano ir iš manęs būtyje, kurią rei- 
kia estetiškai priimti ir išbaigti, neliktų nieko vertingo man 
pačiam; reikia išvalyti visą duotosios būties lauką kitam, 
nukreipti visą savo aktyvumą priešais save (kad jis nepa- 
kryptų į mane patį, siekdamas ir mane įstumti į regėjimo 
lauką, ir mane aprėpti žvilgsniu), ir tik tuomet pasirodys 
būtis kaip nepakankama, silpna ir trapi, kaip vienišas ir be- 
ginklis vaikas, pasyvi ir šventai naivi. Jau-būti - vadinasi, 
stokoti: stokoti išorinio įtvirtinimo, išorinės globos ir švel- 
numo; būti esamam (išoriškai) - tai būti moteriškam gryno- 
jo įtvirtinančio aš aktyvumo akivaizdoje. Tačiau kad būtis 
atsiskleistų man kaip moteriškai pasyvi, turiu atsistoti vi- 
siškai anapus jos ir būti visiškai aktyvus. 

Būtis, kaip esama, išreikšta, pasakyta, duodama mano 
grynajam aktyvumui kaip nepriteklius bei tuštuma, iš prin- 
cipo neišpildoma iš jos pačios vidaus, jos pačios galiomis, 
visas jos aktyvumas, kurį aptinku, yra pasyvus mano veik- 
laus aktyvumo akivaizdoje. Visos būties prasminės ribos 
duotos jutimiškai raiškiai, visa jos esatis prašo, geidžia, rei- 
kalauja mano įtempto transgredientiškumo. Šis transgre- 
diencijos aktyvumas turi realizuoti save iki galo įtvirtinda- 
mas būtį nepriklausomai nuo prasmės, taip būtis - taip pat 
šiame akte moteriškas esamos būties pasyvumas bei nai- 
vumas - tampa grožiu. Tačiau jeigu į būtį patenku aš pats 
su savo aktyvumu, jos išreikštasis grožis tuoj pat sunyksta. 

Suprantama, būdamas pasyvus galiu pritapti prie patei- 
sintos būties duotybės, prie džiugios duoties. Džiaugsmo 
nebūna aktyviai santykiaujant su būtimi; kad džiūgaučiau, 


242 


Herojaus laiko visuma 


turiu tapti naivus. Iš savo paties vidaus, būdamas aktyvus, 
naivus tapti negaliu, dėl to negaliu ir džiaugtis. Naivi ir 
džiaugsminga tėra būtis, bet ne aktyvumas - jis neišven- 
giamai rimtas. Džiaugsmas - pati pasyviausia, beginklė ir 
apgailėtina būties būsena. Net pati išmintingiausia šypse- 
na yra apgailėtina ir moteriška (arba apsišaukėliška, jeigu 
ji reiškia pasitenkinimą savimi). Džiaugtis galiu tik dievu- 
je arba pasaulyje, t. y. tada, kai teisėtai pritampu prie bū- 
ties per kitą ir dėl kito, kai aš pasyvus ir priimu dovaną. 
Manyje džiūgauja mano kitybė, bet ne aš dėl savęs. Ir trium- 
fuoti gali tik naivi bei pasyvi būties jėga, triumfas visada 
stichiškas; aš galiu triumfuoti pasaulyje ir dievuje, bet ne 
pačiame savyje. Aš tegaliu atspindėti įtvirtintos kitų bū- 
ties džiaugsmą. Dvasios šypsena tai atsispindėjusi šypsena, 
šypsena ne iš savęs (atspindėtas džiaugsmas bei šypsena 
hagiografijoje bei ikonografijoje). 

Tiek, kiek teisėtai pritampu prie kitybės pasaulio, aš bū- 
nu jame pasyviai aktyvus. Akivaizdus tokio pasyvaus ak- 
tyvumo pavyzdys - šokis. Šokant mano išorė, kurią mato 
tik kitas ir kuri egzistuoja tik kitiems, susilieja su mano or- 
ganišku vidiniu save juntančiu aktyvumu; kai šoku, visa 
mano vidujybė siekia išsiveržti, sutapti su išore, šokdamas 
labiausiai sukonkretėju būtyje, pritampu prie kitų būties; 
manyje šoka manoji esatis (vertybiškai iš išorės įtvirtinta), 
mano sofija“, kitas manyje. Šokant aiškiai patiriamas būties 
užvaldymas. Dėl to šokis kultiškai labai svarbus būties re- 
ligijose. Šokis — tai kraštutinė mano pasyvaus aktyvumo 
riba, bet gyvenime kaip pasyviai aktyvus reiškiuosi įvai- 
riais būdais. Esu pasyviai aktyvus, kai mano veiksmą le- 
mia ne grynai prasminis mano aš-sau aktyvumas, bet kai jį 
pateisina pati esama būtis, gamta, kai ne dvasia - t. y. tai, 
ko dar nėra ir kas nenulemta, kas beprotiška esamos bū- 
ties atžvilgiu, - o ši esama būtis stichiškai reiškiasi manyje 

kaip aktyvi. Pasyvų aktyvumą lemia jau duotos ir esamos 
galios, jis nulemtas būties; jis nepraturtina būties tuo, kas 
būtų iš principo nepasiekiama iš jos pačios vidaus, ir ne- 
pakeičia prasminio būties pavidalo. Pasyvus aktyvumas 
nieko neperkuria formaliai. 

Visu tuo, ką pasakėme, dar griežčiau nubrėžėme ribą, 
skiriančią autorių ir herojų, prasminio gyvenimiškojo tu- 
rinio subjektą bei estetinio jo išbaigimo subjektą. 

Ankstesnį mūsų teiginį apie estetinę sielos ir kūno der- 
mę čia pagrindėme galutinai. Gali kilti dvasios ir vidinio 
kūno konfliktas, bet negali kilti sielos ir kūno konflikto, nes 
jie kuriami tomis pačiomis vertybinėmis kategorijomis ir 
išreiškia vieningą kūrybiškai aktyvų santykį su Žmogaus 
duotimi. 

Poelgis, ataskaita sau-išpažintis, autobiografija, lyrinis herojus, 
biografija, charakteris, tipas, situacija, personažas, šventojo gy- 
venimas. 

Meninis matymas pasaulio architektonikoje organizuo- 
janetikerdvės bei laiko aspektus, bet ir grynai prasminius; 
forma yra ne tik erdvinė bei laikinė, bet ir prasminė. Jau ap- 
žvelgėme sąlygas, kuriomis Žmogaus bei jo gyvenimo erd- 
vė ir laikas tampa estetiškai reikšmingi, tačiau estetinę vertę 
įgyja ir prasminė herojaus pozicija būtyje, ta vidinė vieta, 
kurią jis užima vientisame ir vienatiniame būties įvykyje, 
jo vertybinė pozicija, kuri izoliuojama iš įvykio ir meniš- 
kai išbaigiama. Tam tikrų prasminių įvykio aspektų pasi- 
rinkimas lemia ir atitinkamų transgredientinių išbaigimo 
aspektų pasirinkimą, dėl to prasminė herojaus visuma ir 
išreiškiama skirtingomis formomis. Šiame skyriuje ir im- 
simės jas apžvelgti. Reikia pabrėžti, jog erdvinė, laikinė ir 
prasminė visuma neegzistuoja atskirai: mene kūną visada 
sugyvina siela (kad ir mirusi - vaizduojant mirusįjį), bet ir 
pati siela negali būti suvokta anapus vertybinės ir prasmi- 
nės pozicijos, kurią ji užima, anapus jos specifikacijos kaip 
charakterio, tipo, situacijos ir pan. 

1. Poelgis ir ataskaita sau-išpažintis. Gyvendamas žmogus 
iš savo vidaus nusiteikia pasaulyje aktyviai, jo sąmonin- 
gas gyvenimas kiekvieną akimirksnį reiškiasi poelgiais: 
mano poelgiai - veiksmas, žodis, mintis, jausmas; aš gyve- 
nu elgdamasis. Tačiau poelgiu neišreiškiu ir nenusakau tie- 
siogiai pats savęs, aš realizuoju juo kokią nors objektinę, 
prasminę vertę, bet ne savo konkretybę; poelgiui rūpi tik 

objektas ir prasmė. Elgdamasi asmenybė nereflektuoja sa- 
vo poelgio, elgiamasi objektyviame reikšminiame konteks- 
te: siaurai suprantamų praktinių tikslų (buitinių rūpesčių), 
socialinių, politinių vertybių, pažintinių verčių (pažinimo 
poelgis), estetinių vertybių pasaulyje (meninės kūrybos ar- 
ba pagavos poelgis) ir pagaliau tiesiogiai morališkai (siau- 
rai suprantamų etinių vertybių pasaulyje, konstituojant tie- 
sioginį santykį su gėriu bei blogiu). Ir šie objektiniai pasauliai 
pačiam besielgiančiajam vertybiškai visais atžvilgiais nu- 
lemia jo poelgį. Pačiai besielgiančiai sąmonei jos poelgis ne- 
reikalingas herojaus (t. y. konkrečios asmenybės), bet tik jį 
valdančių ir įprasminančių tikslų bei verčių. Mano besiel- 
gianti sąmonė tik kelia klausimus: kam, kodėl, kaip, teisin- 
ga ar ne, reikia ar nereikia, privalu ar neprivalu, gerai ar 
negerai, bet niekada nekelia klausimų, kas aš toks ir kok- 
sai aš. Aš pats savosios konkretybės (koks aš esu) į poelgio 
motyvaciją neįtraukiu; besielgiančiojo asmens konkretybė 
nepatenka į kontekstą, kuriame poelgis turi prasmę besi- 
elgiančiai sąmonei. (Klasicizme poelgį visada motyvuoja 
herojaus charakteris; herojus veikia ne tik todėl, kad taip 
privalu arba reikia, bet dar ir todėl, kad jis pats toksai, t. y. 
poelgį nulemia ir situacija bei charakteris, poelgis išreiškia 
charakterį, žinoma, ne pačiam herojui, o transgredientiš- 
kam autoriui - žiūros subjektui. Taip yra visuose meno kū- 
riniuose, kuriuose keliama užduotis sukurti charakterį arba 
tipą.) Kad poelgio motyvacijai nesvarbi asmens konkrety- 
bė (aš toksai), nekyla jokių abejonių, kai kalbama apie kul- 
tūrinės kūrybos poelgius. Pavyzdžiui, „kai elgiuosi kaip 
pažįstantis subjektas“, „kai mano poelgis nukreiptas į pa- 
-Žinimą“, mano minties poelgį lemia ir motyvuoja tik tos 
objektinės vertės, į kurias ši mintis nukreipta. Žinoma, sėk- 
mę aš galiu aiškinti savo talentu, klaidas - netalentingumu, 
apskritai galiu panašiai save apibūdinti, tačiau į poelgio 

motyvaciją šie apibūdinimai kaip jį lemiantys veiksniai ne- 
įeina, jie kyla ne iš veiklios pažintinės sąmonės. Meno kūry- 
bos poelgis taip pat turi reikalą tik su objektinėmis vertė- 
mis, į kurias nukreipta meninė veikla, o jeigu menininkas 
ir siekia atskleisti savąją individualybę kūryboje, šis indi- 
vidualumas jam nėra duodamas kaip nulemiantis jo aktą, 
o yra užduotas kaip objekte dar numatoma realizuoti vertė, 
individualybė yra ne akto subjektas, o jo objektas, ir į mo- 
tyvacinį kūrybos kontekstą ji įeina tik kaip objekto dalis. 
Aišku, jog taip pat yra socialiniame, politiniame bei grynai 
techniniame akte. 

Kiek sudėtingiau kalbėti apie grynai gyvenimiškąjį ak- 
tyvumą, kai, atrodytų, poelgį dažnai motyvuoja jo atlikėjo 
konkretybė. Tačiau ir čia visa mano duotis įeina į objektinę 
poelgio užduotį, iškyla kaip tam tikras jo tikslas, ir čia mo- 
tyvaciniame paties poelgio kontekste nėra herojaus. Taigi 
galima sakyti, jog išreikštas, išsakytas tiesiogiai, nepasitel- 
kiant transgredientiškų ir jam pačiam svetimų aspektų bei 
vertybių, poelgis neturės herojaus kaip tam tikros konkre- 
tybės. Jeigu tiksliai atkurtume pasaulį, kuriame vertybiškai 
save suvokė ir steigėsi poelgis, kuriame jis atsakingai orien- 
tavosi, ir šį pasaulį aprašytume, herojaus jame nebūtų (ne- 
būtų jo fabulinės, charakterinės, tipologinės ir kitokios ver- 
tės). Poelgiui reikia tikslo bei priemonių konkretumo, bet 
ne jo atlikėjo - herojaus konkretybės. Pats poelgis nieko 
nesako apie besielgiantijį, bet tik apie savo objektyvias 
sąlygas, tik jos, o ne herojus vertybiškai paskatina poelgį. 
Poelgio ataskaita būtų visais atžvilgiais objektyvi. Su tuo 
susijusi etinės poelgio laisvės idėja: veiksmą lemia dar-ne- 
būtis, objektinė, tikslą turinti užduotis; jo ištakos prieša- 
ky, bet ne už nugaros, ne tame, kas yra, o tame, ko dar nėra. 
Todėl ir refleksija, nukreipta įjau atliktą poelgį, nieko nepa- 
sako apie jo autorių (kas jis, koks jis), bet yra imanentinė 

poelgio tikslų bei privalomybės kritika, kuri, jei kartais ir 
išeina už besielgiančios sąmonės ribų, tai anaiptol ne tam, 
kad pritrauktų besielgiančiai sąmonei transgredientiškus 
aspektus, bet kad pritrauktų tokius, kurių faktiškai nebuvo 
ar į kuriuos nebuvo atsižvelgta, tačiau kurie apskritai galė- 
tų būti ir galėtų būti svarbūs (visai kas kita, kai įtraukiama 
poelgiui svetima vertė: kaip mano poelgis atrodo kitam). 
Besielgianti sąmonė, net atsiskaitydama ar išsisakydama, 
neturi herojaus kaip svarbaus ir lemiamo veiksnio, yra ob- 
jektinė, bet ne psichologinė ir ne estetinė (jos nevaldo nei 
priežastinis, nei estetinis dėsningumas - fabula, charakte- 
ris ir kt.). Kai mano poelgį valdo privalomybė, kai jis tie- 
siogiai vertina savo objektus gėrio bei blogio kategorijomis 
(dėl grynai techninių priežasčių atsisakydamas kultūrinių 
vertinimų), taigi kai poelgis grynai moralinis, tuomet ma- 
no refleksija, mano kalbėjimas apie jį pradeda charakteri- 
zuoti ir mane, paliečia mano konkretybę. 
Apgailestavimas iš psichologinės plotmės (apmaudas) 
perkeliamas į kūrybinę - formalią plotmę (atgaila, savęs 
smerkimas) ir tampa vidinį gyvenimą organizuojančiu bei 
įforminančiu pradu, vertybinio savęs matymo ir įtvirtini- 
mo principu. Tada, kai moralinės privalomybės šviesoje 
mėginama atgailos tonais užfiksuoti save patį, atsiranda 
pirmoji svarbi gyvenimo bei asmenybės (asmeninio gyve- 
nimo, nes neatsiribojama nuo jo subjekto) žodinės objek- 
tyvacijos forma - ataskaita sau-išpažintis. Šios formos es- 
minis, konstitutyvus aspektas - jog tai būtent savęs objek- 
tyvacija, kad atmetamas kitas ir jo speciali, privilegijuota 
prieiga; organizuojamasis išsisakymo pradas čia yra vien 
grynas aš santykis su savimi. Į ataskaitą sau bei išpažintį 
įeina tik tai, ką aš pats galiu apie save pasakyti (žinoma, 
principingai, o ne faktiškai); todėl ataskaita sau imanen- 
tiška doroviškai besielgiančiai sąmonei ir neišeina už jos 

ribų, visi savimonei transgredientiški aspektai eliminuoja- 
mi. Ataskaita sau-išpažintis šių transgredientinių aspektų, 
t. y. galimos vertybinės kito sąmonės nepriima ir kovoja 
su jais dėl savimonės grynumo, dėl gryno ir vienišo santy- 
kio su savimi. Mat estetinė prieiga bei pateisinantis kito 
požiūris gali prasiskverbti į mano vertybinį santykį su sa- 
vimi ir sudrumsti jo grynumą (šlovė, žmonių nuomonė, 
žmonių gėdijimasis, žmonių malonė ir kt.). Būtent grynas 
vertybiškai vienišas santykis su savimi yra toji riba, kurios, 
įveikdama visus transgredientiškus kitų žmonių sąmonė- 
je galimus teisinamuosius ir vertinamuosius aspektus, sie- 
kia ataskaita sau-išpažintis. Ir siekiant šios ribos kitas bū- 
na reikalingas kaip teisėjas, kuris turi teisti mane, kaip aš 
pats save teisiu, neestetizuodamas manęs, jis reikalingas 
tam, kad įveikčiau galimą jo įtaką mano savęs vertinimui, 
kad sumenkindamas save jo akivaizdoje išsilaisvinčiau iš 
šios jo vertinančios pozicijos anapus manęs bei su šia trans- 
grediencija susijusių galimybių įtakos (nebijoti žmonių 
nuomonės, įveikti gėdą). Esant tokiam santykiui, bet koks 
nusiraminimas, liovimasis save menkinti, bet koks teigia- 
mas vertinimas (aš jau tampu geresnis) suvokiamas kaip 
nukrypimas nuo gryno santykio su savimi, kai užvaldo gali- 
mas vertinantis kitas (pastabos Tolstojaus dienoraščiuose). 

Dėl šios kovos su galima vertybine kito pozicija iškyla 
išorinės formos ataskaitoje sau-išpažintyje problema; čia 
neišvengiamai atsiranda konfliktas su forma bei su pačia 
raiškos kalba, kuri, viena vertus, būtina, kita vertus - iš 
principo neadekvati vertybinės kito sąmonės požiūriu (čia 
prasideda kraipymasis kaip forma, kuria iš principo nei- 
giama išraiškos formų svarba). Ataskaita sau-išpažintis iš 
principo negali būti išbaigta, nes ji neturi išbaigiamųjų 
transgredientinių aspektų, kurie, jeigu ir įeina į sau atsiskai- 
tančią sąmonę, yra netekę pozityvios vertybinės reikšmės, 

t. y. savo išbaigiamųjų bei raminamųjų galių; visa, kas jau 
susiklostė ir įvyko, susiklostė prastai ir gėdingai; negali- 
mas vertybinis, estetiškai svarus požiūris. Jokia savireflek- 
sija negali manęs iki galo išbaigti, nes, būdama imanentiš- 
ka mano vientisai atsakingai sąmonei, ji tampa vertybiniu 
ir prasminiu tolesnės šios sąmonės raidos veiksniu; mano 
paties žodis apie save iš principo negali būti paskutinis, ma- 
ne išbaigiantis žodis; mano žodis man pačiam yra mano 
poelgis, kuris natūraliai reiškiasi tik vientisame ir vienati- 
niame būties įvykyje. Dėl to nė vienas mano poelgis negali 
išbaigti mano paties gyvenimo, nes jis susieja gyvenimą su 
atvira būties įvykio begalybe. Ataskaita sau-išpažintis ne- 
izoliuoja savęs nuo šio vientiso įvykio, todėl ji potencialiai 
begalinė, tai būtent principinio ir aktualaus nesutapimo su 
savimi forma (nėra šį sutapimą galinčios įvykdyti transgre- 
dientinės galios — vertybinės kito pozicijos), grynas verty- 
binis savęs įveikimas, kuriame iš vidaus neįmanoma savęs 
pateisinti ir išbaigti (negali būti išteisinančios pabaigos). 
Ataskaita sau-išpažintis nuosekliai įveikia visas vertybines 
galias, kurios galėtų priversti mane sutapti su savimi, be 
to, pati ši įveika negali būti galutinai realizuota, pateisin- 
tai baigtis ir nusiraminti. Kita vertus, nenusiraminimas bei 
vidinis neišbaigtumas - tai tik vienas iš ataskaitos sau-iš- 
pažinties aspektų, tik viena iš ribų, kurios ji siekia. Šiapu- 
sinio išteisinimo atsisakymas virsta religinio išteisinimo po- 
reikiu; todėl ataskaita sau-išpažintis kupina atleidimo bei 
išpirkimo stokos kaip absoliučiai grynos dovanos (nepelny- 
tos), vertybiniu požiūriu visiškai anapusinės malonės bei 
palaimos. Šis pateisinimas nėra imanentiškas ataskaitai sau, 
O yra užjos ribų, nenulemtoje rizikingoje tikro įvykio atei- 
tyje, kaip kad nuo svetimos valios priklausantis prašymo 
ir maldos išpildymas lieka anapus paties prašymo ir meldi- 
mo ribų - transcendentiškas. Prašymas bei meldimas lieka 

atviri, neišbaigti, jie tarsi nurodo į neapibrėžtą įvykio ateitį. 
Tai kaip tik išpažintinis ataskaitos sau-išpažinties aspek- 
tas. Gryna ataskaita sau, t. y. vertybinis kreipimasis vien į 
save absoliučioje vienatvėje, neįmanomas; tai riba, kuriai 
atsvarą teikia kita riba - išpažintis, arba kreipimasis su pra- 
šymu anapus savęs, į dievą. Atgailos tonus papildo prašy- 
mo bei maldos tonai. 

Gryna vieniša ataskaita sau neįmanoma; kuo arčiau šios 
ribos, tuo darosi aiškesnė kita riba, kitos ribos veikmė, kuo 
arčiau vienatvė (vertybinė) su pačiu savimi ir, vadinasi, at- 
gaila bei savęs įveika, tuo aiškesnis ir esmingesnis tampa 
ryšys su dievu. Absoliučioje vertybinėje tuštumoje neįma- 
nomas joks pasakymas, apskritai neįmanoma sąmonė. Kur 
nėra dievo, pasitikėjimo absoliučia kitybe, neįmanoma 
savivoka ir nereikia savęs išsakyti, aišku, ne todėl, kad tai 
būtų beprasmiška, o todėl, kad pasitikėjimas dievu yra kon- 
stitutyvus (imanentinis) grynosios savimonės bei saviraiš- 
kos aspektas. (Tada, kai įveikiamas savosios esaties verty- 
binis sau pakankamumas, įveikiama būtent tai, kas užstojo 
dievą. Vietos dievui atsiranda tada, kai absoliučiai nesu- 
tampama su savimi.) Mane supančioje vertybinėje atmos- 
feroje reikia tam tikro kiekio šilumos, kad savimonė galė- 
tų joje save išsakyti, kad prasidėtų gyvenimas. Vien tai, jog 
aš, kad ir be galo save menkindamas, savo konkretybę ma- 
nau esant reikšmingą, jog man apskritai reikia ją aptarti, 
t. y. pats savęs suvokimo būtyje faktas, reiškia, jog atlik- 
damas ataskaitą sau nesu vienas, kad vertybiškai orientuo- 
juosi į kažką, kad kažkas manimi suinteresuotas ir kažkam 
reikia, kad aš būčiau geras. 

Tačiau ši kitybė vertybiškai transcendentiška savimo- 
nei ir nera jokių jos garantijų, nes garantija pažemintų ją iki 
būties-esaties (geriausiu atveju estetizuotos —- kaip metafi- 
zikoje). Negalima gyventi ir suvokti savęs taip, tarsi turėtum 

garantiją, kaip negyvenama ir tuštumoje (turint vertybinę 
garantiją arba vertybinėje tuštumoje), bet vien tikėjimu. Gy- 
venimas (ir savivoka) iš savo vidaus yra ne kas kita kaip 
tikėjimas; grynoji gyvenimo savivoka yra tikėjimo (porei- 
kio ir vilties, nepasitenkinimo savimi ir galimybių) įsisąmo- 
ninimas. Naivus gyvenimas, kuris nežino, kuo kvėpuoja. 
Taip ataskaitos sau-išpažinties atgailoje atsiranda nauji ti- 
kėjimo bei vilties tonai, kurie užtikrina maldos struktūrą. 
Gilūs ir gryni ataskaitos sau-išpažinties pavyzdžiai idea- 
liai koncentruotu pavidalu su visais mūsų išnagrinėtais as- 
pektais bei tonais - tai muitininko bei kanaanietės maldos 
(„Tikiu! Padėk mano netikėjimui'“*?). Tačiau maldos nesi- 
baigia, jas galima amžinai kartoti, tai iš vidaus nesibaigian- 
tis judesys (maldų kartojimas). 

Kuo aktualesnis tampa pasitikėjimo aspektas bei tikėjimo 
ir vilties tonai, tuo daugiau pradeda rastis estetinių aspek- 
tų. Kai atgaila organizuojamąjį vaidmenį perleidžia pasiti- 
kėjimui, tampa įmanoma estetinė forma, sąranga. Tikėjimu 
numanydamas išteisinimą dievuje, aš po truputį iš aš-sau 
tampu kitu dievui, naivus dievuje. Šiai religinio naivumo sta- 
dijai priklauso psalmės (taip pat daugelis krikščioniškųjų 
himnų ir maldų); darosi įmanomas ritmas, malonę sutei- 
kiantis bei išaukštinantis įvaizdis ir kt. - nusiraminimas, 
tvarka ir saikas, anticipuojantys grožį dievuje. Itin gilus ata- 
skaitos sau-išpažinties pavyzdys, kai organizuojamasis 
vaidmuo iš nusižeminimo pereina pasitikėjimui bei vilčiai 
(naivi išpažintis), - tai Dovydo atgailos psalmė (čia jau gry- 
nai prašomieji tonai kildina estetinius vaizdinius: „Sutverk 
širdį man tyrą, o Dieve“, „nuplauki mane, ir aš būsiu baltes- 
nis už sniegą“). Atvejai, kai remiantis ataskaitos sau-išpa- 
žinties principais kuriama sistema - šv. Augustinas: nepa- 
sirengimas gėriui, gėrio nelaisvė, palaima, lemtis; estetinė 
koncepcija —- Bernardas Klervietis (komentaras Giesmių 

giesmei): gėris dievuje, sielos kaip nuotakos atsiskleidimas 
Kristuje. Tačiau ir malda - ne kūrinys, o poelgis. (Organi- 
zuojančią aš galią pavaduoja organizuojanti dievo galia; 
įveikiama žemiškoji konkretybė, žemiškasis vardas bei at- 
randamas vardas, parašytas dangaus gyvenimo knygoje, 
prisimenama ateitis.) 

Kartais ką tik apžvelgtas vertybinių ir prasminių as- 
pektų santykis ataskaitoje sau-išpažintyje iš esmės pasi- 
keičia, pagrindinis tipas tampa sudėtingesnis. Ataskaitoje 
sau-išpažintyje gali būti reiškiamas maištas prieš dievą ar- 
ba maištas prieš žmogų, galimo dieviškojo bei žmogiškojo 
teismo nepriėmimas, dėl to atsiranda pykčio, nepasitikė- 
jimo, cinizmo, ironijos, iššūkio tonai. (Maišto prieš žmogų 
elementas beveik visada būdingas pamišimui, atsiranda 
ciniškos beprotybės grimasos, šokiruojantis, erzinantis at- 
virumas.) 

Tokia yra išpažintis bei atvirumas niekinamo žmogaus 
akivaizdoje Dostojevskio kūriniuose (apskritai beveik vi- 
sos jo herojų išpažintys ir atvertys). Prieš kitybę (galimą 
kitą, klausytoją, skaitytoją) maištaujama ir romantizme (vi- 
siškai savitas Ipolito atvejis Dostojevskio „Idiote“, taip pat 
žmogus iš pogrindžio). Maištas prieš žmogų, taip pat prieš 
dievą (kylantis iš nevilties) daro neįmanomą estetinę mal- 
dos formą (kartais į pagalbą pasitelkiama parodija). Atgaila 
gali būti be galo atidėliojama. Šis atvejis primena neapy- 
kantą veidrodžio atspindžiui; kaip atrodo veidas, taip gali 
atrodyti ir siela. Šias pagrindinės ataskaitos sau ir išpa- 
žinties formos variacijas dar panagrinėsime kalbėdami apie 
herojaus ir autoriaus problemą Dostojevskio kūryboje*'. 5a- 
votiška ataskaitos sau-išpažinties formos perversija yra 
keiksmai, jų giliosios - taigi blogiausios - apraiškos. Tai iš- 
virkščioji ataskaitos sau-išpažinties pusė. Tokių blogiau- 
sių keiksmų tendencija - pasakyti kitam tai, ką vien jis pats 

apie save gali ir privalo pasakyti, mirtinai jį įžeisti. Blogiau- 
sias keiksmas yra teisingas keiksmas, piktais ir išjuokian- 
čiais tonais išreiškiantis tai, ką kitas pats galėtų apie save 
pasakyti atgailoje, naudojimasis savo privilegijuota padė- 
timi anapus kito dėl visiškai priešingų tikslų, nei privalu 
(„lik vienatvėje, nėra tau kito“). Taip kuri nors atgailos psal- 
mės vieta gali tapti pikčiausiu keiksmu. 

Apibendrindami visa, ką išdėstėme, padarysime išva- 
das. Ataskaitoje sau-išpažintyje nėra nei herojaus, nei auto- 
riaus, nes nėra pozicijos, iš kurios būtų galima realizuoti 
jų abipusius santykius, — vertybinio transgredientiškumo 
pozicijos. Herojus ir autorius susilieję - tai dvasia, nuolatos 
įveikianti sielą ir negalinti savęs išbaigti, bet tik numanan- 
ti tam tikru mastu sukonkretėti dievuje (naivi dvasia). Čia 
nėra nieko sau pakankama, viskas įeina į nepertraukiamai 
tampantį vientisą ir vienatinį būties įvykį, viskas priklauso 
nuo absoliučios prasminės ateities. Todėl ataskaitoje sau- 
išpažintyje neįmanoma estetinė fabula kaip sau pakankama 
ir apribota, uždara įvykių seka, izoliuota ir turinti pozity- 
viai pateisintą pradžią bei pabaigą; negali būti ir estetiškai 
reikšmingos aplinkos — objektinio pasaulio, t. y. meninių 
aprašymų (peizažų, interjerų, buities ir kt.). Biografinė gy- 
venimo visuma su visais savo įvykiais nėra sau pakankama 
ir netampa vertybe (kuri galėtų būti tik meninė); ataskaita 
sau-išpažintis tiesiog nekelia sau tokios užduoties - ji ne- 
siekia sukurti biografiškai vertingos pragyvento ( kad ir po- 
tencialiai) gyvenimo visumos. Santykio su savimi formoje 
visi šie vertybiniai aspektai negalimi. 

Kaip ataskaitą sau-išpažintį suvokia skaitytojas, kieno 
akimis ją skaito? Kai skaitome ataskaitą sau, visada links- 
tame ją estetizuoti. Esant tokiai prieigai, išpažintis tampa 
galimo estetinio apdorojimo žaliava, galimo meno kūrinio 
(pirmiausia — biografinio) potencialiu turiniu. Skaitydami 

išpažintį, užimame vertybinę transgrediencijos ataskaitos 
sau-išpažinties subjektui poziciją su visomis jos teikiamo- 
mis galimybėmis, pritraukiame transgredientinius aspek- 
tus: suteikiame išbaigiamąją reikšmę pabaigai ir kitiems as- 
pektams (kadangi laikiškai esame anapus), pritraukiame 
užnugario foną (suvokiame konkrečios epochos bei istori- 
nės aplinkos sąlygomis, jeigu jos mums žinomos, pagaliau 
apskritai suvokiame didesnio savo žinojimo fone), perke- 
liame atskirus veikėjo tapsmo etapus į tam tikrą erdvę ir 
pan. Iš šių suvokimo metu įtraukiamų perteklinių aspektų 
galėtų išsirutulioti estetiškai išbaigta kūrinio forma. Suvo- 
kėjas pradeda linkti į autorystę, ataskaitos sau-išpažinties 
subjektas tampa herojumi (žinoma, suvokėjas šiuo atveju 
nėra bendraautoris, kaip skaitant meno kūrinį, o atlieka pir- 
minį kūrybos aktą - kad ir primityvų). Tokia prieiga prie 
ataskaitos sau-išpažinties iš esmės neatitinka jos šiaip jau 
nemeninio uždavinio. Aišku, galima bet kokį žmogaus do- 
kumentą paversti meninės pagavos objektu, ir ypač leng- 
vai - dokumentą, jau nugrimzdusį į gyvenimo praeitį (šiuo 
atveju išbaigimas estetinėje atmintyje dažnai yra net mūsų 
pareiga), nors ne visada tai tikslinga, ne visada tai lemia 
pats dokumento uždavinys. Maža to: siekiant tobulos bei 
gilios estetizacijos, reikia pirmiau suprasti imanentinę nees- 
tetinę dokumento paskirtį (to nesupranta „kūreivos“), do- 
kumentą reikia suprasti kaip veikiantį pagal savus dėsnius. 
Kitas klausimas — koks turi būti ataskaitos sau-išpažinties 
skaitytojas ir kaip turi ją suvokti, kad realizuotų jai imanen- 
tišką neestetinį uždavinį? Visų pirma priešais mus nėra 
autoriaus, kurio bendra-autoriu būtų galima būti, ir nėra 
herojaus, kurį būtų galima estetiškai kartu su autoriumi iš- 
baigti. Ataskaitos sau-išpažinties subjektas iškyla priešais 
mus būties įvykyje atliekantis savo poelgį, kurio neturime 
nei atkurti (mėgdžiodami), nei paversti meninės žiūros ob- 

jektu. Į jo poelgį turime reaguoti atsakomuoju poelgiu (pa- 
našiai kaip mums skirto prašymo neturime nei atkurti — 
kartu išgyventi ar pamėgdžioti, - nei suvokti meniškai, į jį 
turime atsiliepti: padėti arba nusigręžti; prašymas imanen- 
tiškai nenumano šio poelgio, tuo tarpu estetinė Žiūra - kū- 
rimas - imanentiška pačiam meno kūriniui, kad ir ne em- 
piriškai duotam). Su ataskaitos sau-išpažinties subjektu 
susitinku vientisame mudu apimančiame vienatiniame bū- 
ties įvykyje, ir mano atsakomasis veiksmas neturi jo izo- 
liuoti nuo šio įvykio, būsima įvykio ateitis mudu susieja ir 
nulemia mūsų abipusį santykį (mudu stovime vienas prie- 
šais kitą dievo pasaulyje). Žinoma, aš dar užimu jam trans- 
gredientišką poziciją, kuri netgi tampa įtemptesnė (kitaip 
ji nebūtų kūrybiškai produktyvi), bet ji panaudojama ne 
estetiškai, o doroviškai, religiškai. Juk, be estetinės bei is- 
torinės atminties, yra dar amžinoji atmintis, kurią skelbia 
Bažnyčia, asmenybės (kaip fenomeno) neišbaigianti atmin- 
tis, prašomoji bažnytinė malda už mirusiuosius („amžiną 
atilsį duok mirusiam“) ir malda už sielos ramybę. Pirmiau- 
sias veiksmas, kurį paskatina ataskaitos sau-išpažinties 
užduotis, - tai malda, kad būtų atleistos ir išrištos jo nuodė- 
mės (numananti atitinkamą vidinę atleidimo būseną mano 
paties sieloje). Bet koks imanentinis - pasaulietinis kultū- 
rinis aktas čia būtų nepakankamas, lėkštas. Išsamiau šio 
aspekto negalime analizuoti savo grynai pasaulietiniame 
darbe. Ataskaita sau-išpažintis turi dar ir antrą uždavinį — 
pamokyti (etinė ir religinė, taip pat grynai praktinė savi- 
švieta). Dėl to, įsigyvenama į subjektą, savyje atkuriamas 
vidinis jo gyvenimo įvykis, bet ne siekiant išbaigti ir išlais- 
vinti, o siekiant pačiam dvasiškai tobulėti, praturtėti dva- 
sine patirtimi; ataskaita sau-išpažintis skelbia ir moko apie 
dievą, nes, kaip matome, per vienišą ataskaitą sau atran- 
damas dievas, suvokiamas tikėjimas, gyvas jau pačiame gy- 

venime (nes pats gyvenimas yra tikėjimas). (Grynai pamo- 
koma prasmė parabolėse apie muitininką, iš dalies - psal- 
mėse.) Toks ataskaitos sau-išpažinties uždavinys keliamas 
skaitančiajam. Tai, žinoma, neeliminuoja galimybės suvok- 
ti ją estetiškai bei teoriškai, turint pažintinį tikslą, bet abi 
šios prieigos nerealizuoja jos uždavinio iš esmės. 

2. Dabar pereisime prie autobiografijos, aptarsime jos he- 
rojų ir autorių. 

Savitų, iš vidaus prieštaringų nuo ataskaitos sau-išpa- 
žinties prie autobiografijos pereinančių formų atsiranda 
baigiantis biografijos nepripažinusiems viduramžiams bei 
ankstyvojo Renesanso laikotarpiu. Jau Abelardo Historia 
calamitatum mearum** parašyta tokia mišria forma, kurioje 
kiek maištingo žmogaus atžvilgiu išpažinties turinio fone 
iškyla pirmosios biografinės vertybės - pradedama įkūny- 
ti siela, tik ne dievuje. Petrarcos kūryboje išpažintinę pozi- 
ciją savojo gyvenimo atžvilgiu nugali biografinė vertybė, 
nors ne be kovos. Išpažintis ar biografija, ainiai ar dievas, 
Augustinas ar Plutarchas, herojus ar vienuolis - ši dilema, 
labiau linkstanti į antrąjį narį, eina per visą Petrarcos gyve- 
nimą bei kūrinius ir aiškiausiai, nors kiek primityviai, iš- 
reiškiama kūrinyje „Secretum“'*. (Ta pati dilema ir antroje 
Boccaccio gyvenimo pusėje.) Ankstyvojo Renesanso laiko- 
tarpiu į biografinį gyvenimo sau pakankamumą bei jo raiš- 
ką dažnai įsiveržia išpažintinis tonas. Tačiau nugali biog- 
rafinė vertybė. (Tokį pat susidūrimą, kovą, kompromisus 
arba vieno ar kito prado pergalę matome naujųjų laikų die- 
noraščiuose. Dienoraščiai būna tai labiau išpažintiniai, tai 
biografiniai: išpažintiniai visi vėlyvieji Tolstojaus dieno- 
raščiai, kiek galima spręsti iš tų, kurie išliko; grynai auto- 
biografinis Puškino dienoraštis, apskritai visi klasikiniai 
dienoraščiai, kurių autobiografinio grynumo nedrumsčia 
joks atgailos tonas.) 

Griežtos, principinės ribos tarp biografijos ir autobiogra- 
fijos nėra, ir tai labai svarbu. Skirtumas, žinoma, yra, ir jis 
gali būti didžiulis, bet jis nekeičia pagrindinės vertybinės 
sąmonės nuostatos. Nei biografijoje, nei autobiografijoje aš- 
sau (santykis su savimi) nėra organizuojamasis, konstituty- 
vus formos pradas. 

Biografiją arba autobiografiją (gyvenimo aprašymą) su- 
vokiame kaip prieinamiausią transgredientinę formą, kuria 
galiu meniškai objektyvuoti save patį bei savo gyvenimą. 
Mes biografijos formą nagrinėsime tik tiek, kiek ji gali būti 
naudojama savęs objektyvacijai, kaip autobiografija, arba 
galimo joje autoriaus ir herojaus sutapimo aspektu, tiksliau, 
autoriaus bei jo požiūrio į herojų savitumo aspektu. (Juk 
herojaus ir autoriaus sutapimas yra contradictio in adjecto, 
autorius yra meninės visumos dalis ir apskritai negali šio- 
je visumoje sutapti su herojumi, kitu jos aspektu. Asmens, 
apie kurį kalbama, ir asmens, kuris kalba, sutapimas „gy- 
venime“ nepanaikina jų skirtumo meninėje visumoje. Juk 
viena yra - kaip aš save vaizduoju, ir visai kas kita - kas aš 
esu.) Autobiografija, kaip apie save pateikiamos žinios, kad 
ir išreikštos išoriškai rišlia, bet meninių biografinių verty- 
bių nerealizuojančia ir kokių nors objektyvių arba prakti- 
nių tikslų turinčia pasakojimo forma, šiuo atveju mūsų taip 
pat nedomina. Meninis biografinis uždavinys nekeliamas 
ir grynai moksline forma parašytoje kultūros veikėjo biog- 
rafijoje — šis grynai mokslinis (istorinis) uždavinys mūsų 
taip pat nedomina. Tuo tarpu vadinamieji autobiografi- 
niai aspektai kūrinyje gali būti labai skirtingi. Jie gali būti 
išpažintiniai, gali būti objektyvi dalykinė ataskaita apie po- 
elgį (pažintinį minties poelgį, politinį, praktinį ir kt.) arba 
pagaliau lyriniai; mus jie domins tik tada, kai bus būtent 
biografinio pobūdžio, t. y. realizuos biografinę vertybę. 

Meninė biografija iš visų meninių formų yra mažiausiai 

transgredientiška savimonei, dėl to autorius biografijoje yra 
arčiausiai herojaus, jie gali tarsi pasikeisti vietomis, ir dėl 
to herojus bei autorius gali sutapti už meninės visumos ri- 
bų. Biografinė vertybė gali nulemti ne vien pasakojimo apie 
kito gyvenimo sąrangą, bet ir patį gyvenimo suvokimą bei 
pasakojimą apie savo gyvenimą, gali būti savo gyvenimo 
suvokimo, matymo bei išsakymo forma. 

Biografinė forma „realistiškiausia“, nes joje mažiausiai 
izoliuojančių ir išbaigiamųjų aspektų, autoriaus aktyvu- 
mas čia perkuria mažiausiai, jis mažiausiai principingai 
naudojasi savo vertybine pozicija anapus herojaus, apsiri- 
bodamas beveik vien išorine (erdvine bei laikine) transgre- 
diencija. Nėra aiškių charakterio ribų, aiškios izoliacijos, 
užbaigtos ir įtemptos fabulos. Iš esmės biografinės verty- 
bės - tai gyvenimui ir menui bendros vertybės, jos gali pa- 
skatinti praktinius poelgius kaip jų tikslas; taigi tai gyveni- 
mo estetikos forma bei vertybės. Biografijos autorius yra tas 
galimas kitas, kuris mus dažniausiai užvaldo gyvenime, 
kuris su mumis, kai mes žvelgiame į save veidrodyje, sva- 
jojame apie šlovę, kuriame gyvenimo planus; galimas ki- 
tas, įsigėręs į mūsų sąmonę ir dažnai vadovaujantis mūsų 
poelgiams, vertinimams bei tam, kaip save matome, greta 
aš-sau; tai kitas sąmonėje, su kuriuo išorinis gyvenimas dar 
gali būti gana paslankus (nes kai užvaldo kitas, įtemptas 
vidinis gyvenimas, aišku, neįmanomas, tada su juo praside- 
da konfliktas ir kova, siekiama išlaisvinti savo grynąjį aš- 
sau — prasideda ataskaita sau-išpažintis), tačiau kuris gali 
tapti apsišaukėliu antrininku, jeigu jam duodama valia ir 
patiriama nesėkmė, užtat su juo galima nuoširdžiai ir nai- 
viai, audringai ir džiaugsmingai nugyventi gyvenimą (tiesa, 
kaip tik jis ir atiduoda lemties valiai, - užvaldyto žmogaus 
gyvenimas visada gali tapti lemtingu gyvenimu). Mūsų 
įprastuose savo praeities prisiminimuose dažnai aktyviai 

reiškiasi šis kitas, kurio vertybiniais tonais save prisimena- 
me (vaikystės prisiminimuose tai į mus įsikūnijusi motina). 
Ramūs savo tolimos praeities prisiminimai turi estetizuotą 
ir formaliai pasakojimui artimą manierą (prisimenant pras- 
minės ateities akivaizdoje - atgailaujama). Bet koks praei- 
ties prisiminimas yra kiek estetizuotas, orientacija į ateitį — 
visuomet dorovinė. 

Mane užvaldęs kitas nekonfliktuoja su mano aš-sau, nes 
aš vertybiškai neatsiriboju nuo kitų pasaulio, suvokiu sa- 
ve kolektyve: šeimoje, tautoje, kultūrinėje žmonijoje; taigi 
vertybinė kito pozicija man autoritetinga, jis gali pasakoti 
apie mano gyvenimą, o aš iš vidaus visiškai jam pritarsiu. 
Kol gyvenimas sruvena neatsiejamoje vertybinėje vienovė- 
je su kitų kolektyvu, jis su visais aspektais, bendrais su šiuo 
kitų pasauliu, įprasminamas, kuriamas, organizuojamas 
galimos svetimos šį gyvenimą reginčios sąmonės plotmė- 
je kaip galimas kito pasakojimas apie jį kitiems (ainiams). 
Galimo pasakotojo sąmonė, vertybinis pasakotojo konteks- 
tas organizuoja poelgį, mintį, jausmą, jeigu jie vertybiškai 
susiję su kitų pasauliu; kiekviena tokio gyvenimo akimir- 
ka gali būti suvokiama pasakojimo visumos kontekste - šio 
gyvenimo istorijoje, kuri pasakojama visiems. Tai, kaip ma- 
tau savo gyvenimą, tėra kitų - ainių, giminių, artimųjų — 
prisiminimų apie šį gyvenimą anticipavimas (biografinio 
gyvenimo amplitudė būna skirtinga). Ir gyvenimą, ir pri- 
siminimą apie jį organizuoja tos pačios vertybės. Tai, kad 
šio kito nesukūriau dėl savanaudiškų tikslų, kad jis tikrai 
yra mano įtvirtinta ir mano gyvenimą lemianti vertybinė 
galia (kaip vaikystėje mane formuojanti vertybinė motinos 
galia), daro jį autoritetingu ir iš vidaus priimtinu mano gy- 
venimo autoriumi; tai nesu aš, besireiškiantis per kitą kaip 
priemonę, tai vertingas kitas - žmogus — manyje. Viduje 
mane valdo mylimas autoritetingas kitas, o ne aš pats, pa- 

vertęs kitą priemone (ne kitų pasaulis manyje, o aš kitų pa- 
saulyje, pritapęs prie jo); nėra parazitavimo. Taigi herojus 
ir pasakotojas gali lengvai pasikeisti vietomis: nesvarbu, 
ar aš pradedu pasakoti apie sau artimą kitą, su kuriuo gy- 
venu vieną vertybinį gyvenimą šeimoje, tautoje, žMonijoje, 
pasaulyje, ar tas kitas pasakoja apie mane, vis tiek į pasa- 
kojimą esu įpinamas tokiais pat tonais, tokiu pat formaliu 
pavidalu kaip ir jis. Neatsiribodamas nuo gyvenimo, kuria- 
me herojai yra kiti, o pasaulis - jų aplinka, aš - pasakotojas 
apie šį gyvenimą - tarsi supanašėju su jo herojais. Pasako- 
damas apie savo gyvenimą, kuriame herojai - kiti, žings- 
nis po žingsnio įsipinu į jo formalią struktūrą (esu ne savo 
gyvenimo herojus, o tik jo dalyvis), atsistoju į herojaus po- 
ziciją, įsitraukiu į savo pasakojimą; vertybinio kitų suvo- 
kimo formas prisitaikau sau, kai esu su jais solidarus. Taip 
pasakotojas tampa herojumi. Jeigu kitų pasaulis man ver- 
tybiškai autoritetingas, jis asimiliuoja mane kaip kitą (bet 
tik tuomet, kai jis autoritetingas). Didelę savo biografijos 
dalį aš sužinau iš artimų žmonių žodžių bei jų emociniu 
tonu: gimimas, kilmė, šeimos bei tautos gyvenimo įvykiai 
ankstyvoje vaikystėje (visa, ko negalėjo suvokti vaikas ar- 
ba kas paprasčiausiai negalėjo būti pastebėta). Norint at- 
kurti bent kiek suprantamą ir rišlų mano gyvenimo pa- 
veikslą, būtini visi šie aspektai, ir juos visus aš - pasakoto- 
jas apie savo gyvenimą - sužinau iš kitų jo herojų lūpų. Be 
kitų Žmonių pasakojimų mano gyvenimas ne tik nebūtų 
išsamus bei aiškus, bet ir liktų iš vidaus sujauktas, netektų 
vertybinės biografinės vienovės. Juk mano paties išgyventi 
mano gyvenimo fragmentai (fragmentai - biografinės visu- 
mos požiūriu) gali įgyti tik vidinę aš-sau vienovę (būsimą 
užduoties vienovę), juos galima išreikšti ataskaitoje sau- 
išpažintyje, bet ne biografijoje. Vidinės vienovės principas 
netinka biografiniam pasakojimui, nes iš vidaus gyvena- 

mam gyvenimui imanentiškas tik užduotasis aš-sau, kuris 
negalėtų nieko papasakoti; tuo tarpu biografijai būtina ver- 
tybinė kito pozicija man artimiausia, aš tiesiogiai įsitraukiu 
įją per savo gyvenimo herojus - kitus - bei per pasakotojus 
apie jį. Taip gyvenimo herojus gali tapti jo pasakotoju. Tai- 
gi tik glaudus, organiškas vertybinis įsitraukimas į kitų 
pasaulį daro biografinę gyvenimo saviobjektyvaciją auto- 
ritetingą ir produktyvią, sutvirtina kito, galimo mano gy- 
venimo autoriaus, poziciją manyje (taip atsiranda tvirta 
transgrediencija savo paties atžvilgiu, kurios atrama - my- 
limas kitų, nuo kurių savęs neatskiriu, pasaulis, juntama 
vertybinė kitybės būtis manyje, žmogiškosios prigimties 
manyje galia ir valdžia, tačiau ne nebrandžios ar indiferen- 
tiškos, bet mano paties vertybiškai sutvirtintos ir įformin- 
tos; beje, tam tikro stichiškumo turi ir ji). 

Priklausomai nuo biografinio pasaulio amplitudės (ip- 
rasminančio vertybinio konteksto platumo) bei autoritetin- 
gos kitybės pobūdžio biografijoje galimi du pagrindiniai 
vertybinio gyvenimo suvokimo bei įforminimo tipai. Pirmą 
tipą pavadinsime avantiūriniu herojiniu (Renesansas, „Aud- 
ros ir veržimosi“ epocha, Nietzsche ir jo pasekėjai), antrą — 
socialiniu buitiniu (sentimentalizmas, iš dalies realizmas). 
Iš pradžių aptarsime pirmojo tipo biografinės vertybės ypa- 
tumus. Avantiūrinės herojinės vertybės pagrindą sudaro 
valia būti herojumi, būti reikšmingam kitų pasaulyje, va- 
lia būti mylimam ir pagaliau valia maksimaliai išgyventi 
gyvenimo fabuliškumą - išorinio ir vidinio gyvenimo įvai- 
rovę. Šios trys vertybės, pagal kurias biografinis herojus 
organizuoja savo gyvenimą bei poelgius, yra iš esmės es- 
tetinės ir gali būti vertybės, pagal kurias meninį jo gyveni- 
mo aprašymą organizuoja ir autorius. Visos trys vertybės 
individualistinės, bet tai natūralus, naivus individualiz- 
mas, herojus neatsiriboja nuo kitų pasaulio, o pritampa prie 

kitybės būties ir net semiasi galių išjos autoriteto (šiuo atve- 
ju vienišas aš-sau nepriešina savęs kitam, kaip būna prieš 
žmogų mMaištaujančioje ataskaitoje sau-išpažintyje). Toks 
naivus individualizmas susijęs su naiviu ir natūraliu pa- 
razitavimu. Sustosime prie pirmosios vertybės: gyvenimo 
herojiškumo, šlovės ir svarbos kitų pasaulyje siekimo. 
Šlovės siekimas organizuoja naivaus herojaus gyveni- 
mą, šlovė organizuoja ir pasakojimą apie jo gyvenimą - pa- 
negiriką. Siekti šlovės — tai suvokti save kultūrinėje bei is- 
torinėje žmonijoje (arba tautoje), galimoje šios žmonijos 
sąmonėje sukurti ir įtvirtinti savąjį gyvenimą, suvokti sa- 
vo vertę ne savyje ir dėl savęs, o kituose ir dėl kitų, surasti 
vietą amžininkų ir ainių pasaulyje. Žinoma, ir čia ateitis 
turi organizuojamąją reikšmę asmenybei, vertybiškai ma- 
tančiai save ateityje ir valdomai iš šios ateities, bet tai nė- 
ra absoliuti, prasminė, o laikinė, istorinė ateitis (rytojus), ne 
atmetanti, bet organiškai pratęsianti dabartį; ne aš-sau, O 
kitų — ainių - ateitis (kai asmenybę valdo tiktai prasminė 
ateitis, visi estetiniai gyvenimo aspektai jai pačiai nerūpi 
ir nuvertėja, vadinasi, jai nustoja egzistavusi ir biografinė 
vertybė). Heroizuojant kitus, kuriant herojų panteoną, 
siekiama įsitraukti ir persikelti į jį, būti iš jo valdomam sa- 
vo geidžiamo būsimojo pagal kitų pavyzdį susikurto įvaiz- 
džio. Šitaip organiškai jaučiu save priklausant heroizuotai 
istorinei Žmonijai bei joje — savo vertę, įsišakniju ir suvo- 
kiu joje savo darbų bei dienų prasmę - būtent taip reiškiasi 
herojinė vertybė biografijoje. (Parazitizmas čia gali reikštis 
daugiau ar mažiau priklausomai nuo to, kiek asmenybei 
svarbios tam tikros objektyvios prasminės vertybės; šlo- 
vės siekimas bei priklausymo istorinei herojinei būčiai po- 
jūtis gali būti tik sušildantis akompanimentas, o darbus ir 
dienas lems grynai prasminės vertės, tuomet laikinė ateitis 
tik lengvu šešėliu temdys prasminę, ir biografija pamažu 

pavirs objektyvia dalykine ataskaita arba ataskaita sau-iš- 
pažintimi.) 

Kitas biografinės pirmojo tipo vertybės aspektas - mei- 
lė. Trokšti būti mylimam, siekimas suvokti, matyti ir įfor- 
minti save galimoje mylinčioje kito sąmonėje, geidžiamą 
kito meilę padaryti varomąja, mano gyvenimą organizuo- 
jančia galia — tai taip pat suvokti savo vertę sušildytam my- 
linčios kito sąmonės. Tad herojinė vertybė lemia pagrindi- 
nius asmens visuomeninio, kultūrinio bei istorinio (gesta**) 
gyvenimo aspektus ir įvykius, gyvenimo valinę kryptį, o 
meilė lemia emocinį jo jautrumą, vertybiškai įprasmina ir 
įkūnija visas jo išorines bei vidines detales. 

Mano kūnas, išorė, kostiumas, tam tikros išoriškai iš- 
reikštos sielos ypatybės, gyvenimo detalės bei smulkme- 
nos, negalinčios turėti vertės bei atsispindėti istoriniame 
herojiniame kontekste, žmonijoje bei tautoje (visa, kas ne- 
reikšminga istoriškai, bet reiškiasi gyvenimo kontekste), 
visa tai įgyja vertybinį svorį, įprasminama ir formuojama 
mylinčioje kito sąmonėje. Visą grynai asmeninį gyvenimą 
organizuoja ir valdo tai, kas norėčiau būti mylinčiai kito 
sąmonei, mano vertybinis vaizdinys, kurį numanau šioje 
sąmonėje (išskyrus tai, ką mano išvaizdoje, išorėje, manie- 
rose, gyvenimo būde ir kt. vertybiškai nulėmė buitis, eti- 
ketas, taigi ta pati vertybinė kitų sąmonė; meilė suteikia 
šiems istoriškai nereikšmingiems gyvenimo aspektams 
individualumo bei emocingumo). 

Mylėdamas, įsitempęs ir emociškai užvaldytas mylin- 
čios kito sąmonės, Žmogus stengiasi tam tikra vertybine lin- 
kme tarsi pranokti pats save (išorinį ir vidinį gyvenimą bei 
lyrinę jo raišką formaliai organizuojantis mylimosios vaid- 
muo dolce stil nuovo": Gvido Guinizelli Bolonės mokyklo- 
je, Dantės, Petrarcos kūryboje). Kai herojus įsitempęs ir už- 
valdytas geidžiamos mylinčios kito sąmonės, jo gyvenimas 

jam pačiam tampa nuostabus ir net juntamas šio gyvenimo 
grožis. Tačiau meilė prasiveržia ir į istoriškai vertingą, he- 
rojinę herojaus gyvenimo sferą, Lauros vardas susiejamas 
su lauru (Laura - lauro**), savęs projekcija ainiuose - su vaiz- 
diniu mylimosios sieloje, vertybinė gyvenimui formą ku- 
rianti ainių galia susipina su vertybine mylimosios galia, 
jos abi papildo viena kitą gyvenime ir susilieja biografijoje 
(ypač lyrikoje) į vieną motyvą - taip yra poetinėje Petrar- 
cos biografijoje. 

Pereiname prie trečiojo biografinės vertybės aspekto — 
prie teigiamo herojaus santykio su gyvenimo fabuliškumu. 
Tai troškimas maksimaliai išgyventi gyvenimo fabulišku- 
mą, būtent fabuliškumą, o ne konkrečią ir užbaigtą fabulą; 
išgyventi būtinę gyvenimo situacijų konkretybę, jų kaitą, 
jų įvairovę, bet ne herojų nulemiančią ir užbaigiančią kai- 
tą, o fabuliškumą, kuris nieko neišbaigia ir visa palieka atvi- 
ra. Šis fabulinis gyvenimo džiūgavimas, aišku, nėra tas pat 
kas grynai biologinis gyvybingumas; iš paprasto geismo, 
reikmės, biologinės traukos gali kilti tik poelgio faktas, bet 
ne vertybinis jo suvokimas (dar mažiau - įforminimas). Kai 
gyvenimo procesas suvokiamas vertybiškai ir užpildomas 
turiniu, tada turime fabuliškumą kaip vertybiškai įtvirtin- 
tą gyvenimo įvykių seką, turininę gyvenimo tapsmo duo- 
tį. Šioje vertybinėje plotmėje ir gyvybinė kova (biologinė 
savisauga bei organizmo prisitaikymas) tam tikromis ver- 
tybinėmis pasaulio sąlygomis — šio pasaulio su šia saule ir 
kt. - tampa avantiūrine vertybe (beveik visiškai nepriklau- 
soma nuo objektyvių prasminių verčių - atsiranda gryniau- 
sias žaidimas gyvenimu kaip fabuline vertybe, neprisiiman- 
tis jokios atsakomybės vientisame ir vienatiniame būties 
įvykyje). Avantiūristo individualizmas natūralus ir naivus, 
avantiūrinė vertybė suponuoja esant įtvirtintą kitų pasau- 
lį, kuriame avantiūrinis herojus gyvena ir kurio vertybinė 

būtis jį užvaldo; jeigu atimtume iš jo šią dirvą bei vertybinę 
kitybės atmosferą (šią žemę, šią saulę, šiuos žmones), avan- 
tiūrinė vertybė sunyktų, ji neturėtų kuo kvėpuoti. Kritinis 
avantiūrizmas neįmanomas; orientacija į prasminę vertę jį 
sugniuždo arba jis tampa beatodairiškas (virsta keistenybe 
bei persitempimu). Dievo pasaulyje, dievo žemėje ir po die- 
vo dangumi, kur gyvenamas gyvenimas, avantiūrinė ver- 
tybė, aišku, taip pat neimanoma. Vertybinis gyvenimo fa- 
buliškumas nesąmoningai oksimoroninis: džiaugsmas ir 
kančia, tiesa ir melas, gėris ir blogis neatskiriamai susilie- 
ja naivaus gyvenimiškojo fabulizmo tėkmėje, nes poelgį 
lemia ne prasminis kontekstas, iškylantis aš-sa1 užduoties 
akiratyje, o mane apsėdęs kitas, vertybinė mane valdanti 
kitybė (kuri nėra visiškai indiferentiška vertybei stichinė 
gamtos galia, o vertybiškai įtvirtinta ir įforminta žmogaus 
prigimtis, šia prasme gėris yra vertybiškai svarus būtent 
kaip gėris, o blogis - kaip blogis, džiaugsmas - kaip džiaugs- 
mas, o kančia - kaip kančia, betjjų pusiausvyrą palaiko ver- 
tybiškai man dar įtakingesnė turininga gyvenimo duotis, 
pati žmonių kitybė, dėl to prasminės vertės netampa neiš- 
vengiamai būtina ar vienintele gyvenimą lemiančia galia, 
mat savoji vieta vientisame ir vienatiniame būties įvykyje 
prasminės ateities akivaizdoje nesuvokiama kaip vienatinė). 

Toks vertybinis fabuliškumas, organizuojantis herojaus 
gyvenimą bei jo poelgį (nuotykį), organizuoja ir pasakojimą 
apie jo gyvenimą, begalinę ir beprasmę grynai avantiūrinę 
fabulą: fabulinis ir avantiūrinis naivaus autoriaus bei skai- 
tytojo suinteresuotumas nebūna transgredientiškas nai- 
vaus herojaus gyvenimiškam suinteresuotumui. 

Tokie trys pagrindiniai avantiūrinės-herojinės biogra- 
finės vertybės aspektai. Žinoma, kurioje nors konkrečioje 
formoje gali dominuoti vienas ar kitas aspektas, bet jie visi 
reiškiasi pirmojo tipo biografijoje. Ši forma labiausiai pri- 

mena svajonę apie gyvenimą. Tačiau svajotojas („Baltųjų 
naktų“ herojaus tipo) yra toks biografinis herojus, kuris pra- 
deda reflektuoti ir dėl to praranda natūralumą bei naivumą. 

Biografiniam pirmojo tipo herojui būdingas ir specifinis 
vertybių matas, specifinės biografinės dorybės: vyrišku- 
mas, garbė, kilni širdis, dosnumas bei kt. Tai naivi, iki duo- 
ties sukonkretinta dorovė: dorybės, padedančios įveikti 
stichinę gamtos būtį (biologinė savisauga ir kt.) vardan tos 
pačios, tik vertybiškai įtvirtintos būties (kitybės būties) — 
kultūrinės, istorinės (būtyje sustingęs prasmės pėdsakas 
vertingas kitų pasaulyje; organiška prasmės perspektyva 
būtyje). 

Biografinis pirmojo tipo gyvenimas - tai tarsi šokis lėtu 
tempu (šokis greitesniu tempu - lyrika), visa herojaus vidu- 
jybė bei išorė siekia sutapti vertybinėje kito sąmonėje, vidu- 
jybė - tapti išore, išorė —- vidujybe. Filosofinė koncepcija, 
atsiradusi remiantis pirmojo biografijos tipo vertybėmis, — 
estetizuota Nietzschės filosofija; iš dalies Jacobi koncepci- 
ja (tik čia esama religinio aspekto - tikėjimo); šiuolaikinė 
biologiškai orientuota gyvenimo filosofija taip pat pagrįsta 
biografinėmis pirmojo tipo vertybėmis. 

Pereisime prie antrojo tipo - socialinės-buitinės biogra- 
fijos analizės. Čia istorija nėra gyvenimą organizuojanti ga- 
lia; kitų Žmonija, prie kurios pritapęs gyvena herojus, duota 
ne istoriškai (istorinė Žmonija), o socialiai (socialinė žmoni- 
ja); tai gyvųjų (dabar gyvenančiųjų) Žmonija, o ne mirusių 
herojų ar kada nors gyvensiančių ainių. Amžininkai ir jų 
santykiai nelaikomi nesvarbiais. Istorinės žmonijos kon- 
cepcijos vertybinė ašis yra istorinės ir kultūrinės vertybės, 
organizuojančios herojaus bei herojinio gyvenimo formą 
(ne laimė ir gerovė, dora bei sąžiningumas, o didybė, galia, 
istorinė svarba, žygdarbiai, šlovė ir kt.). Socialinės koncep- 
cijos vertybinis centras yra socialinės ir pirmiausia šeimos 

vertybės (ne istorinė šlovė tarp ainių, o „gera šlovė“ tarp 
amžininkų, „sąžiningas ir geras žmogus“), šios vertybės le- 
mia asmeninio gyvenimo formą - šeimyninio arba buiti- 
nio su visomis jam įprastomis, kasdienėmis detalėmis (ne 
įvykiai, o buitis). Svarbiausi tokio gyvenimo įvykiai tėra 
reikšmingi vertybiniame šeimos arba asmens gyvenimo 
kontekste, savo arba artimųjų (jų socialinėje žmonijoje gali 
būti kiek nori) laimės ar nelaimės požiūriu. Šis tipas netu- 
ri ir avantiūros aspekto, čia dominuoja aprašymas - meilė 
įprastiems daiktams bei įprastiems veidams, kurie sukuria 
turiningą ir savaip vertingą gyvenimo monotoniją (pirmo- 
jo tipo biografijoje —- didūs amžininkai, istoriniai veikėjai 
ir nepaprasti įvykiai). Šio tipo biografijose mylėti gyvenimą 
reiškia mylėti mylimus veidus, daiktus, situacijas ir tarpu- 
savio santykius (ne būti pasaulyje ir būti jame reikšmin- 
gam, o būti su pasauliu, stebėti ir nuolatos jį justi). Meilės 
samprata vertybiniame socialinės biografijos kontekste, 
žinoma, atitinkamai pasikeičia, ryšys mezgamas jau ne su 
lauru, o su kitomis šiam kontekstui būdingomis vertybė- 
mis, tačiau suteikti tvarką bei įforminti detales ir nereikš- 
mines gyvenimo smulkmenas vertybinės kito sąmonės 
plotmėje (nes savimonės plotmėje jos negali būti įprasmin- 
tos bei sutvarkytos) taip pat paliekama meilei. 

Antrajame tipe pasakojimo maniera paprastai labiau in- 
dividualizuota, tačiau pagrindinis herojus - pasakotojas — 
tik myli ir stebi, bet beveik neveikia ir yra nefabuliškas, jis 
išgyvena „kiekvieną dieną“, ir jo aktyvumas skirtas stebė- 
ti bei pasakoti. 

Antrojo tipo biografijoje dažnai galima skirti dvi plotmes: 
1) pats pasakotojas, kuris yra ir herojus, pavaizduotas iš 
vidaus, taip, kaip mes suvokiame save kaip savo svajonių 
ir prisiminimų herojus, menkai asimiliuotas su jį supan- 
čiais kitais; kitaip nei kitų veikėjų, jo vidujybė atskleista la- 

biau, nors išorės ir vidaus plotmių skirtumas paprastai ne- 
būna ryškus; pasakotojas yra tarsi ant pasakojimo ribos: tai 
įsitraukia į jį kaip biografinis herojus, tai siekia sutapti su 
autoriumi - formos kūrėju, kartais primena ataskaitos sau- 
išpažinties subjektą (taip yra Tolstojaus trilogijoje „Vaikys- 
tė“, „Paauglystė“ ir „Jaunystė“: „Vaikystėje“ plotmių skir- 
tumas beveik nejuntamas, „Paauglystėje“ ir ypač „Jaunys- 
tėje“ jis tampa daug stipresnis: savirefleksija bei psichinis 
herojaus negrabumas; autorius ir herojus suartėja); 2) kiti 
veikėjai, kuriuos vaizduojant pasitelkiami transgredienti- 
niai bruožai, gali būti ne tik charakteriai, bet net tipai (šie 
transgredientiški aspektai surandami per pagrindinio hero- 
jaus - pasakotojo, kuris pats yra biografinis herojus, sąmo- 
nę, šitaip herojus tampa savotišku autoriumi). Antro pla- 
no veikėjų gyvenimas dažnai gali turėti užbaigtą fabulą, 
jei tik ji ne per glaudžiai susijusi su biografinio herojaus — 
pasakotojo gyvenimu. 

Dviplotmė biografijos sąranga yra požymis, jog biogra- 
finis pasaulis jau pradeda nykti: autorius darosi kritiškas, 
jo pozicija bet kurio kito atžvilgiu tampa transgredientinė, 
o vertybinis bendrumas su kitų pasauliu susilpnėja, su- 
menksta vertybinės kito pozicijos autoritetas. Biografinis 
herojus tik mato ir myli, o ne gyvena, kiti, kuriuos jis su- 
tinka, po truputį vertybiškai nuo jo atsiskiria, jiems suran- 
dama tikra transgredientinė forma. Tokie du pagrindiniai 
biografinės vertybės tipai. (Keletas papildomų biografinės 
vertybės aspektų: giminė, šeima, tauta, tautiniai bruožai bei 
nereikšminis tautinis tipiškumas, sluoksnis, epocha bei jos 
nereikšminis tipiškumas, koloritas. Tėvystės, motinystės ir 
sūnystės idėja. Socialinė-buitinė biografija ir realizmas: at- 
skleisti save bei savo gyvenimą dabarties kontekste. Sie- 
kimas izoliuoti vertybinį dabarties kontekstą nuo praeities 
ir ateities. „Gyvenimas“ imamas iš vertybinio žurnalų, laik- 

raščių, protokolų, mokslo populiarinimo literatūros, nūdie- 
nos pokalbių konteksto ir kt. Biografinė socialinio-buitinio 
tipo vertybė ir autoritetingų transgredientinių formų bei 
jų vienovės garanto - autoriaus (stiliaus) — krizė.) 

Tokie pagrindiniai biografinės formos potipiai. Galiau- 
siai trumpai ir aiškiai suformuluosime herojaus bei auto- 
riaus santykį biografijoje. 

Autorius, kurdamas herojų bei jo gyvenimą, vadovauja- 
si tomis pačiomis vertybėmis, kuriomis savo gyvenimą gy- 
vena herojus; jis iš principo nėra turtingesnis už herojų ir 
kurdamas neturi jokių papildomų, transgredientinių as- 
pektų, kurių herojus neturėtų gyvendamas; savo kūryba 
autorius tik pratęsia tai, kas jau duota pačiame herojų gyve- 
nime. Kadangi biografija sinkretiška, nėra jokios diferen- 
ciacijos: principinis estetinis požiūris nepriešinamas gyve- 
nimiškajam. Tik tai, ką matė bei ko norėjo sau ir savyje savo 
gyvenime herojus, jame mato ir dėl jo nori autorius. Hero- 
jus savo nuotykius išgyvena vedamas avantiūrinių intere- 
sų, ir autorius juos vaizduodamas vadovaujasi tuo pačiu 
suinteresuotumu nuotykiais; herojus elgiasi sąmoningai 
herojiškai, ir autorius jį heroizuoja remdamasis tomis pa- 
čiomis vertybėmis. Autoriaus vertybės, kuriomis jis vado- 
vaujasi vaizduodamas herojų, bei vidinės jo galimybės — 
tos pačios, kuriomis gyvenime vadovaujasi herojus, nes jo 
gyvenimas natūraliai ir naiviai estetiškas (vertybės, kurio- 
mis vadovaujamasi, — estetinės, tiksliau, sinkretinės), tiek 
pat natūrali ir naiviai sinkretiška autoriaus kūryba (jo ver- 
tybės nėra grynai estetinės, autorius jų nepriešina pažinti- 
nėms bei etinėms gyvenimo vertybėms), jis nėra grynas me- 
nininkas, kaip ir herojus nėra grynas etinis subjektas. Kuo 
tiki herojus, tuo tiki ir autorius kaip menininkas, kas gera 
herojui, tas gera ir autoriui, nepriešinančiam herojui savo 
grynai estetinio gerumo. Autoriaus požiūriu, herojus ne- 

patiria principinės prasminės nesėkmės ir, vadinasi, nerei- 
kia jo gelbėti surandant visiškai kitą, visam jo gyvenimui 
transgredientišką vertybinį požiūrį. Į herojaus mirtį atsi- 
žvelgiama, bet dėl jos gyvenimas netampa beprasmis ir jo 
nereikia išteisinti nepaisant prasmės; kaip nepaisant mirties 
gyvenimui nereikia naujo įvertinimo, jį tereikia prisiminti 
ir įtvirtinti taip, kaip jis buvo gyventas. Taigi biografijoje 
autorius ne tik sutinka su herojumi dėl tikėjimo, įsitikinimų 
bei meilės, bet ir savo meninėje (sinkretinėje) kūryboje va- 
dovaujasi tomis pačiomis vertybėmis kaip herojus savo 
estetiškame gyvenime. Biografija — tai organiškų epochų 
organiškas produktas. 

Biografijos autorius naivus ir susijęs su herojumi gimi- 
nystės ryšiu, jie gali keistis vietomis (todėl gyvenime įmano- 
mas jų sutapimas - autobiografiškumas). Aišku, autorius, 
kaip meno kūrinio aspektas, niekada nesutampa su hero- 
jumi, jie du, tiesiog šiuo atveju nėra jų principinės akista- 
tos ir vertybiniai kontekstai sutampa, gyvenimo vienovės 
subjektas - herojus ir formos vienovės subjektas - autorius 
priklauso vienam vertybiniam pasauliui. Autoriui — išbai- 
giamosios formos kūrėjui - nereikia įveikinėti grynai gyve- 
nimiško (pažintinio-etinio), prasminio herojaus pasipriešini- 
mo; tuo tarpu herojų jo gyvenime vertybiškai valdo galimas 
autorius — kitas. Jie abu - herojus ir autorius - kiti ir pri- 
klauso tam pačiam autoritetingam vertybiniam kitų pasau- 
liui. Taigi biografijoje neišeinama už kitų pasaulio ribų; ir 
kūrybinis autoriaus aktyvumas veikia šiose ribose - jis vi- 
sas paniręs į kitybės būtį bei solidarus su naiviu herojaus 
pasyvumu. Autoriaus kūryba - ne aktas, o būtis, todėl ir ji 
neužtikrinta bei stokojanti. Biografija visuomet kiek vien- 
pusė: čia dvi sąmonės, bet ne dvi vertybinės pozicijos, du 
žmonės, bet ne aš ir kitas, o du kiti. Principinė herojaus ki- 
tybė neišreikšta; uždavinys išgelbėti praeitį nepaisant pra- 

smės neiškyla visu savo būtinu reiklumu. Čia susitinka dvi 
sąmonės, bet jos visiškai sutaria, ir vertybiniai jų pasauliai 
beveik sutampa, tad nėra principinio autoriaus pasaulio 
pertekliaus; nėra principinės abipusės dviejų sąmonių 54- 
veikos (vienos pasyvios gyvenimo plotmėje, kitos aktyvios 
estetinėje plotmėje). 

Žinoma, giliai savyje ir autorius gyvena nesutapdamas 
su savimi bei savo herojumi, viso savęs biografijai jis ne- 
atiduoda bei pasilieka sau vidinę išeitį anapus duoties. Jis, 
aišku, ir turi galios dėl šio savo pertekliaus būties-duoties 
atžvilgiu, bet šis perteklius nėra pozityviai išreiškiamas pa- 
čioje biografijoje. Nors tam tikrą negatyvią išraišką jis vis 
dėlto įgyja; autoriaus perteklius persikelia į herojų bei jo 
pasaulį ir neleidžia jų užskliausti bei išbaigti. 

Biografijos pasaulis neuždaras ir neišbaigtas, neizoliuo- 
tas tvirtomis bei principinėmis ribomis nuo vientiso ir vie- 
natinio būties įvykio. Tiesa, šis pritapimas prie vientiso įvy- 
kio netiesioginis, tiesiogiai biografija įtraukta į artimiausią 
pasaulį (giminę, tautą, valstybę, kultūrą), ir šis artimiausias 
pasaulis, kuriam ir priklauso autorius bei herojus, - kitybės 
pasaulis — yra jau kažkiek vertybiškai sukonkretėjęs, va- 
dinasi, šiek tiek izoliuotas, bet ši izoliacija natūrali ir naivi, 
sąlyginė, o ne principinė, ne estetinė. Biografija - tai ne kūri- 
nys, o estetizuotas, organiškas ir naivus poelgis iš principo 
atvirame, bet organiškai sau pakankamame artimiausiame 
vertybiškai autoritetingame pasaulyje. Biografinį gyveni- 
mą bei biografinį kalbėjimą apie gyvenimą visada gaubia 
naivaus pasitikėjimo bei šilumos atmosfera, biografija yra 
patikli, bet patikli naiviai (nėra krizių); ji numano anapus 
esantį ir ją apglėbiantį aktyvų gėrį, bet tai nėra autoriaus 
aktyvumas. Autoriui, kaip ir herojui, pačiam reikia to ak- 
tyvumo (juk jie abu pasyvūs viename būties pasaulyje). Šis 
aktyvumas turėtų būti už kūrinio ribų (juk jis iki galo ne- 

išbaigtas ir neizoliuotas); taigi biografija, kaip ir ataskaita 
sau-išpažintis, numano anapus savęs esančią vertybinę ga- 
lią. (Kitybės valdoma biografinė vertybė yra neužtikrinta, 
biografiškai vertingas gyvenimas tarsi kybo ant plauko, nes 
pats neturi tvirto pagrindo; jeigu dvasia pabustų, jis tega- 
lėtų spyriotis būdamas pats su savimi nenuoširdus.) 

Biografija skiriama giminiškam skaitytojui, priklausan- 
čiam tam pačiam kitybės pasauliui; šis skaitytojas užima 
autoriaus poziciją. Kritiškas skaitytojas biografiją suvokia 
kaip tam tikrą žaliavą meniniam įforminimui bei išbaigi- 
mui, jis papildo autoriaus poziciją iki visiškos vertybinės 
transgrediencijos, įtraukia esmingesnius išbaigiamuosius 
transgredientinius aspektus. 

Aišku, jog taip suprasta bei apibūdinta biografija yra 
tam tikra ideali forma, riba, kurios siekia konkretūs biog- 
rafinio pobūdžio kūriniai arba tik biografinės kokių nors 
nebiografinių kūrinių dalys. Kritiškas autorius, žinoma, ga- 
li stilizuoti biografinę formą. 

Kai autorius liaujasi buvęs naivus ir nebepritampa prie 
kitybės pasaulio, kai nutraukiama herojaus ir autoriaus 9i- 
minystė, kai jis pasidaro skeptiškas herojaus gyvenimo at- 
žvilgiu, tada autorius gali tapti tikru menininku; herojaus 
gyvenimo vertybėms jis visą laiką priešpriešins transgredien- 
tines išbaigiamąsias vertybes, šį gyvenimą išbaigs visiškai ki- 
taip, nei jį iš vidaus išgyveno herojus; tuomet kiekvienoje 
eilutėje, kiekviename žingsnyje pasakotojas stengsis panau- 
doti principinį matymo perteklių, juk herojus stokoja trans- 
gredientinio išteisinimo, autoriaus žvilgsnis ir aktyvumas 
esmingai apęlėbs ir apdoros būtent principines prasmines he- 
rojaus ribas, kuriomis jo gyvenimas gręžiasi į savo anapusy- 
bę; taigi herojų ir autorių atskirs principinė riba. Tačiau 
biografija herojaus visumos nepateikia, ten, kur svarbi 
biografinė vertybė, herojus neišbaigiamas. 


273 


Autorius ir herojus estetinėje veikloje 


Biografija dovanojama: aš gaunu ją kaip dovaną iš kitų 
ir kitiems, bet naiviai ir ramiai ja disponuoju (dėl to biog- 
rafiškai vertingas gyvenimas tam tikra prasme lemtingas). 
Riba tarp akiračio bei aplinkos biografijoje paslanki ir ne- 
turi principinės reikšmės; maksimalią reikšmę įgyja įsijau- 
timas. Tokia yra biografija. 

3. Lyrinis herojus ir autorius. Viena iš lyrinės vidinio žmo- 
gaus objektyvacijos formų yra saviobjektyvacija. Herojus 
bei autorius čia taip pat artimi, tačiau autorius disponuoja 
daugiau transgredientinių aspektų ir jie veikia esmingiau. 
Ankstesniame skyriuje įsitikinome, jog ritmas iš principo 
transgredientiškas išgyvenančiai sielai. Pats vidinis gyve- 
nimas neritmiškas ir - galime pridurti - nelyriškas. Lyrinė 
forma kuriama iš išorės ir išreiškia ne išgyvenančios sielos 
santykį su ja pačia, bet vertybinį kito požiūrį į ją. Tai daro 
vertybinę autoriaus transgredienciją lyrikoje principinę ir 
vertybiškai įtemptą; būdamas anapus herojaus jis turi iki 
galo išnaudoti šią savo privilegiją. Kita vertus, herojaus bei 
autoriaus artumas lyrikoje ne mažiau akivaizdus nei biog- 
rafijoje. Tik biografijoje, kaip matėme, kitų, mano gyvenimo 
herojų, pasaulis asimiliuoja mane - autorių, tad autorius 
neturi ką priešpriešinti savo stipriam bei autoritetingam he- 
rojui ir tegali su juo sutikti (autorius tarsi skurdesnis už he- 
rojų), o lyrikoje atsitinka priešingai: herojus beveik neturi 
ko priešpriešinti autoriui; autorius tarsi persmelkia jį visą 
kiaurai, palikdamas jam pačioje jo gelmėje tik mažą sava- 
rankiškumo galimybę. Autoriaus pergalė prieš herojų per- 
nelyg triuškinanti, herojus visiškai nuginkluotas (dar aiš- 
kesnė ši pergalė muzikoje - tai beveik gryna kitybės forma, 
už kurios beveik negalima justi galimo gyvenimiškojo he- 
rojaus pasipriešinimo). Visa herojaus vidujybė tarsi atgręž- 
ta į išorę, į autorių, ir jo apdorota. Beveik jokių objektinių, 
prasminių herojaus išgyvenimo aspektų, kurie galėtų su- 

daryti atsvarą estetinio išbaigimo totalumui, lyrikoje nėra, 
todėl taip lengvai pasiekiamas Kerojaus sutapimas su savi- 
mi, jo tapatybė sau (net filosofinėje lyrikoje prasmė ir objek- 
tas yra visiškai imanentiški išgyvenimui, sutelkti į jį, todėl 
herojui nepaliekama jokios galimybės nesutapti su savimi 
bei reikštis atvirame būties įvykyje; tai išgyventa mintis, ti- 
kinti tik savo esatimi ir anapus savęs nieko nenumananti 
bei nematanti). Kas suteikia autoriui tokią absoliučią val- 
džią herojaus atžvilgiu? Kodėl herojus toks iš vidaus silp- 
nas (galima sakyti, nerimtas), o išgyvenimo izoliacija nuo 
būties įvykio — absoliuti? Kitaip tariant, kas lyrikoje daro 
autorių bei jo vertybinę poziciją herojui tokią autoritetingą, 
kad tampa įmanoma lyrinė saviobjektyvacija (herojaus ir 
autoriaus sutapimas už kūrinio ribų)? (Gali pasirodyti, kad 
lyrikoje nėra dviejų vienovių, o tik viena vienovė; autoriaus 
bei herojaus koncentrai susiliejo, ir jų centrai sutapo.) Šis 
autoritetingumas grindžiamas dviem aspektais. 

1) Lyrika atmeta visus erdvinės Žmogaus raiškos as- 
pektus, herojaus neorganizuoja ir nelokalizuoja išoriniame 
pasaulyje, taigi neleidžia aiškiai patirti žmogaus ribotumo 
pasaulyje (dėl to lyrinei formai labiausiai tinka romantinė 
dvasios begalybės frazeologija). Be to, lyrika nekonkreti- 
zuoja ir neriboja savo herojaus judesio gyvenime užbaigta 
ir aiškia fabula; ir pagaliau lyrika nesiekia sukurti užbaig- 
to herojaus charakterio, nenubrėžia aiškios herojaus sielos 
visumą bei visą jo vidinį gyvenimą apimančios ribos (ji su- 
telkia dėmesį tik į jo aspektą, į sielos epizodą). Taip sukuria- 
ma iliuzija, kad herojus kontroliuoja save bei savo vidinę 
poziciją, kad jis pats save išgyvena, sukuriama regimybė, 
jog lyrikoje jis tėra susijęs su savimi pačiu sau pačiam, kad 
lyrikoje jis vienišas, 0 ne užvaldytas. Ši iliuzija padeda auto- 
riui prasiskverbti į pačią herojaus gelmę bei visiškai jį už- 
valdyti, visą jį persmelkti savo aktyvumu, o herojus linkęs 

šiam aktyvumui atsiduoti. Tačiau ir autorius, kad užvaldy- 
tų tokį vidinį, intymų herojų, pats turi būti itin subtilus ir 
užimti grynai vidinės transgrediencijos herojui poziciją, at- 
sisakyti naudotis erdvine bei išorine laikine transgredien- 
cija (išorinė laikinė transgrediencija reikalinga siekiant su- 
kurti aiškią ir užbaigtą fabulą) bei su ja susijusiu išorinio 
matymo ir žinojimo pertekliumi, turi tapti toks subtilus, kad 
užimtų grynai vertybinę poziciją - anapus vidinio herojaus 
intencionalumo (o ne anapus viso Žmogaus), anapus jo verž- 
laus aš, anapus jo galimo grynojo santykio su pačiu savimi. 
Taigi išoriškai vienišas herojus pasirodo esąs iš vidaus ver- 
tybiškai nevienišas; į herojų prasiskverbiantis kitas atitrau- 
kia jį nuo vertybinio santykio su savimi ir neleidžia šiam 
santykiui tapti vienintele vidinį jo gyvenimą formuojančia 
galia, skatinančia atgailauti, prašyti ir veikti, įtraukiančia į 
privalią vientiso ir vienatinio būties įvykio užduotį, kai he- 
rojaus gyvenimas tegali būti išreikštas poelgiu, objektyvia 
ataskaita sau, išpažintimi arba malda (išpažintis bei mal- 
da lyrikoje tarsi atsigręžia į save, nusiramina ir pradeda pa- 
sitenkinti savimi, džiaugsmingai sutampa su savo esatimi, 
nieko nenumanydamos anapus savęs - įvykio ateityje; at- 
gailaujama jau ne atgailos, 0 teigimo tonais, prašymai ir po- 
reikiai patenkinami, ir nestokojama tikrojo patenkinimo). 
Taigi aprašius pirmąjį aspektą matyti, kad herojus yra iš 
vidaus valdomas vidinės vertybinės kito pozicijos. 

2) Autoriaus autoritetas yra choro autoritetas. Užvaldy- 
mas iš esmės lyrinis, kai užvaldo choras. (Lyrika yra chore 
įsitvirtinusi bei choro palaikymą atradusi būtis. Manyje 
gieda ne indiferentiška prigimtis, juk ji, kad ir kokia būtų 
natūrali, gali pagimdyti vien geismo, veiksmo faktą, bet ne 
vertybinę jo raišką; ši raiška tampa galinga ir stipri, ne pa- 
gal išgales ir fiziškai, o vertybiškai galinga ir stipri, nugali 
ir užvaldo tik kitų chore. Taip siela iš gryno faktiškumo, 

fizinės esaties perkeliama į kitą vertybinę plotmę - į emo- 
ciškai sankcionuotą bei iš išorės įtvirtintą būtį.) Lyrika — 
tai savęs matymas ir girdėjimas iš vidaus emocinėmis kito 
akimis bei emociniu kito balsu: aš girdžiu save kitame, su 
kitais ir kitiems. Lyrinės savęs objektyvacijos atveju užval- 
do muzikos dvasia, kuria persiimama ir kuri persmelkia. Bū- 
tent muzikos dvasia ir galimas choras užtikrina tvirtą bei 
autoritetingą vidinės (anapus manęs esančios) vidinio ma- 
no gyvenimo autorystės poziciją. Aš aptinku save emociš- 
kai sujaudintame kito balse, įkūniju save į svetimą apdai- 
nuojantį balsą, atrandu jame autoritetingą prieigą prie savo 
vidinio jaudulio; save apdainuoju galimos mylinčios kito 
sielos lūpomis. Šis svetimas, iš išorės girdimas balsas, or- 
ganizuojantis mano vidinį gyvenimą lyrikoje, yra galimas 
choras. Mano balsas darniai įsilieja į chorą, junta už savęs 
potencialų choro palaikymą (absoliučios tylos ir tuštumos 
atmosferoje jis negalėtų taip skambėti, individualus ir vi- 
sai vienišas absoliučios tylos sutrikdymas yra nykus ir nuo- 
dėmingas, išsigimsta į riksmą, kuris gąsdina pats save ir 
pats sau tampa našta, kenčiančia dėl savo įkyrios ir nuo- 
gos esaties; vienišas ir visiškai savivališkas tylos sutrikdy- 
mas uždeda begalinę atsakomybę arba yra nepateisinamai 
ciniškas. Giedoti balsas gali tik šiltoje atmosferoje, galimo 
chorinio palaikymo, principinio garsinio nevienišumo atmos- 
feroje). Ir svajonė apie save gali būti lyriška, bet tik įval- 
džiusi kitybės muziką ir taip tapusi kūrybiškai produktyvi. 
Lyrika kupina gilaus pasitikėjimo, imanentiško jos galin- 
gai, autoritetingai, su meile įtvirtinančiai formai, arba auto- 
riui, kuris sukuria išbaigiamosios vienovės formą. Norint 
priversti savo išgyvenimą skambėti lyriškai, reikia pajusti 
jame ne vienišą savo atsakomybę, o vertybinę savo prigim- 
tį, kitą savyje, savo pasyvumą galimame kitų chore, iš visų 
pusių apsupusiame mane ir tarsi užgožusiame tiesioginę ir 

nieko nesitikinčią vientiso bei vienatinio būties įvykio už- 
duotį. Aš dar nepasitraukiau iš choro, kaip kad jo herojus- 
protagonistas ar tragiškas herojus, kurį dar valdo vertybinė 
choro siela - kitybė, bet kuris jau pajuto savo vienišumą 
(vienišas kitas); lyrikoje dar visas esu chore ir kalbu iš cho- 
ro. Žinoma, organizuojamoji meilės galia lyrikoje, kaip jo- 
kioje kitoje meninėje formoje, ypač didelė. Meilė praranda 
beveik visus objektyvius, prasminius ir objektinius aspek- 
tus, ji organizuoja grynąją vidinio gyvenimo proceso sau 
pakankamybę, moters meilė užgožia Žmogų ir žmoniją, so- 
cialumą ir istoriškumą (bažnyčią ir dievą). Reikia tvankios 
ir karštos meilės atmosferos, kad būtų įkūnytas grynai vi- 
dinis, beveik beobjektis, kartais kaprizingas sielos judesys 
(būti kaprizingam galima tik būnant mylimam, įgeidis yra 
geismo žaismas tirštoje ir aitrioje meilės atmosferoje; nuo- 
dėmė dažnai būna įnoringas kaprizas dievo akivaizdoje). 
Beviltiškos meilės lyrika taip pat skleidžiasi anticipuodama 
meilę bei palaikoma vien galimo meilės atsako. (Meilės ir 
mirties lyrikos tipiškumas. Nemirtingumas kaip meilės po- 
stulatas.) 

Galimas savitas lyrinės formos sumenkimas, kurį lemia 
susilpnėjęs vidinės vertybinės kito pozicijos anapus manęs 
autoritetas, mąžta pasitikėjimas galimu choro palaikymu. 
Dėl to atsiranda savotiškas lyrinis savęs gėdijimasis, lyri- 
nio patoso, lyrinio atvirumo gėda (lyrinė perversija, ironija ir 
lyrinis cinizmas). Tai tarsi anapus choro pasijutusio balso lūži- 
nėjimas. (Mūsų požiūriu, nėra griežtos ribos tarp vadinamo- 
sios chorinės ir individualiosios lyrikos, bet kokia lyrika 
gyvuoja tik pasitikėdama galimu choro palaikymu, galimi 
tik stilistiniai bei formalūs, techniniai skirtumai, bet esminis 
skirtumas pasimato, kai sumenksta pasitikėjimas choru, 
tuomet lyrika išsigimsta. Individualizmas gali visavertiš- 
kai išsisakyti ir nesigėdyti tik pasitikėjimo, meilės ir gali- 

mo chorinio palaikymo atmosferoje. Individo negali būti 
anapus kitybės.) Taip yra dekadanse, taip pat vadinamo- 
joje realistinėje lyrikoje (Heine). Pavyzdžių galima rasti 
Baudelaire'o, Verlaine'o, Laforgue'o kūryboje; mūsų lite- 
ratūroje labai aiškūs balsai anapus choro — Slučevskis ir 
Anenskis. Lyrikoje taip pat gali pasitaikyti savotiškų ne- 
autentiškų formų. Visada, kai herojus pradeda laisvintis iš 
autoritetą prarandančio kito - autoriaus užvaldymo, kai 
tampa tiesiogiai svarbūs prasminiai ir objektiniai aspektai, 
kai herojus staiga atsiduria vientisame ir vienatiniame bū- 
ties įvykyje užduotosios prasmės akivaizdoje, tada lyrinio 
koncentro galai pradeda nesusisiekti, herojus ima nesutap- 
ti su savimi, tarsi staiga pamato esąs nuogas ir pradeda gė- 
dytis, rojus sugriūva. (Iš dalies prozinė Belo lyrika su tam 
tikra neautentikos priemaiša. Prozinės lyrikos pavyzdžių, 
kai organizuojamoji galia yra savęs gėdijimasis, galima ras- 
ti Dostojevskio kūryboje. Ši forma primena prieš žmogų 
maištaujančią ataskaitą sau-išpažintį.) Tokia yra lyrika ir 
herojaus bei autoriaus santykiai joje. Autoriaus pozicija 
stipri ir autoritetinga, tuo tarpu herojus (ir jo gyvenimiška- 
sis intencionalumas) savarankiškas minimaliai, jis beveik 
negyvena, o tik atsispindi aktyvaus autoriaus —- jį užvaldžiu- 
sio kito — sieloje. Autoriui beveik nereikia įveikinėti vidinio 
herojaus pasipriešinimo, dar vienas žingsnis - ir lyrika pa- 
sirengusi tapti galimo herojaus (vis dėlto būti prozinio ver- 
tybinio konteksto - turinio subjektas gali tik herojus) galimo 
išpirkimo grynąja forma be turinio. Izoliacija nuo būties 
įvykio lyrikoje yra visiška, bet to akcentuoti net neverta. 
Taip pat nesvarbus deklamacinės ir dainingosios lyrikos 
skirtumas, nes tai neprincipinis skirtumas - šiuo atveju ski- 
riasi tik prasminio ir objektinio herojaus savarankiškumo 
mastas. 

4. Charakteris kaip herojaus ir autoriaus abipusių santykių 

forma. Dabar turime pereiti prie charakterio analizės išskir- 
tinai herojaus ir autoriaus santykių aspektu; mes, žinoma, 
neanalizuosime estetinių charakterio struktūros aspektų, 
nes jie tiesiogiai nesusiję su mūsų problema. Todėl išsames- 
nės charakterio estetikos čia nepateiksime. 

Charakteris smarkiai ir iš esmės skiriasi nuo visų iki šiol 
aprašytų herojaus raiškos formų. Nei ataskaitoje sau-išpa- 
žintyje, nei biografijoje, nei lyrikoje herojaus visuma nebuvo 
pagrindinis meninis uždavinys, nebuvo vertybinio meni- 
nio matymo centras. (Herojus visada yra matymo centras, 
bet nebūtinai jo visuma — išsami bei išbaigta herojaus kon- 
kretybė.) Ataskaita sau-išpažintis apskritai nekelia sau 
meninio uždavinio, todėl jai nerūpi ir grynai estetinė vi- 
sumos - kaip duotosios, esamos visumos - vertė. Biografi- 
joje pagrindinis meninis uždavinys yra gyvenimas kaip 
biografinė vertybė, herojaus gyvenimas, bet ne jo vidinė bei 
išorinė konkretybė. Pateikti užbaigtą jo asmenybės paveiks- 
lą nėra pagrindinis tikslas. Svarbu ne kas jis, o ką jis išgy- 
veno ir ką padarė. Žinoma, ir biografija turi aspektų, ku- 
riais nusakomas asmenybės paveikslas (heroizacija), bet nė 
vienas iš jų neužsklendžia asmenybės ir jos neišbaigia; he- 
rojus svarbus kaip turiningo ir išsamaus, istoriškai reikš- 
mingo gyvenimo subjektas, ir vertybinis matymo centras 
yra šis gyvenimas, o ne herojus, kurio gyvenimas, kaip tam 
tikra konkretybė, būtų tik jo aspektas. 

Taip pat ir lyrikoje nesiekiama sukurti herojaus visu- 
mos: joje vertybinis matymo centras - vidinė būsena arba 
įvykis, kuris anaiptol nėra tik išgyvenančio herojaus cha- 
rakteristika, herojus tik išgyvena, bet šis išgyvenimas ne- 
užsklendžia ir neišbaigia jo visumos. Tad visose iki šiol 
nagrinėtose herojaus ir autoriaus santykių formose toks jų 
artumas (bei sutapimas už kūrinio ribų) buvo galimas dėl 
to, kad autoriaus aktyvumas nesistengė sukurti ir apdo- 

roti aiškių herojaus ribų, vadinasi, ir principinių ribų tarp au- 
toriaus bei herojaus (svarbus ir herojų bei autorių vienodai 
apimantis pasaulis, jo aspektai bei santykiai jame). 
Charakteriu vadiname tokią herojaus ir autoriaus santy- 
kio formą, kai realizuojamas uždavinys sukurti herojaus 
kaip konkrečios asmenybės visumą, be to, šis uždavinys 
laikomas pagrindiniu: herojus jau iš pat pradžių pateikia- 
mas kaip visuma, iš pat pradžių autoriaus aktyvumas ju- 
da esminėmis jo ribomis; viskas suvokiama kaip herojaus 
charakterizavimo priemonė, turi charakterinę funkciją, vis- 
kas pasitelkta ir skirta atsakyti į klausimą: kas jis. Aišku, 
jog čia yra dvi vertybinio suvokimo plotmės, du prasminiai 
vertybiniai kontekstai (iš kurių vienas vertybiškai apima 
ir įveikia kitą): 1) herojaus akiratis ir pažintinė-etinė gyveni- 
miškoji kiekvieno aspekto (poelgio, objekto) reikšmė jame 
pačiam herojui; 2) autoriaus-žiūros subjekto kontekstas, 
kuriame visi šie aspektai tampa herojaus visumos charak- 
teristikomis, įgauna herojų charakterizuojančią bei apibrė- 
žiančią reikšmę (gyvenimas tampa gyvenimo įvaizdžiu). 
Autorius šiuo atveju kritiškas (žinoma, kritiškas kaip auto- 
rius): kiekviename savo kūrybos žingsnyje jis išnaudoja vi- 
sas savo visokeriopos transgrediencijos herojaus atžvilgiu 
privilegijas. Esant tokiai santykių formai, ir herojus sava- 
rankiškiausias, gyviausias, sąmoningiausias bei tvirčiau- 
sias realizuodamas savo grynai gyvenimišką pažintinę bei 
etinę (vertybinę) poziciją; autorius nuolatos pasitinka šį gy- 
venimiškąjį herojaus aktyvumą ir išreiškia jį estetine kalba, 
kiekvienam herojaus gyvenimiškojo aktyvumo aspektui 
sukuria transgredientišką meninį apibūdinimą. Visi auto- 
riaus ir herojaus santykiai įtempti, esmingi ir principiniai. 
Galimi du pagrindiniai charakterio kūrimo būdai. Pir- 
mąjį pavadinsime klasikiniu, antrąjį - romantiniu. Kuriant 
charakterį pirmuoju būdu, atrama yra meninė likimo ver- 

tybė (šiuo atveju žodį „likimas“ vartojame visiškai kon- 
krečia ir ribota reikšme, kuri paaiškės iš tolesnio dėstymo). 

Likimas - tai visokeriopas asmenybės būties nulemtu- 
mas, neišvengiamai lemiantis visus jos gyvenimo įvykius; 
taigi gyvenimas tėra realizacija (arba įgyvendinimas) to, kas 
asmenybės būčiai nulemta iš pat pradžių. Žmogus savo gy- 
venimą kuria iš savo vidaus (mąsto, jaučia, elgiasi) tikslin- 
gai, realizuodamas objektines bei prasmines vertes, į kurias 
orientuotas jo gyvenimas: elgiasi taip todėl, kad tai privalu, 
teisinga, reikalinga, pageidautina, taip norisi ir kt., o iš tie- 
sų tik realizuoja savo likimo būtinybę, t. y. savo būties, savo 
esybės būtyje nulemtumą. Likimas - tai meninė transkrip- 
cija to pėdsako, kurį būtyje palieka vidinių tikslų reguliuo- 
jamas gyvenimas, arba meninė išraiška to, kaip šis iš savo 
vidaus visiškai įprasmintas gyvenimas atsispindi būtyje. Šis 
atspindys būtyje turi savą logiką, bet tai nėra paties gyve- 
nimo tikslinė logika, o grynai meninė logika, valdanti vidinę 
vaizdinių vienovę bei būtinybę. Likimas - tai individualy- 
bė, arba esminis asmenybės būties nulemtumas, nulemian- 
tis visą gyvenimą, visus asmenybės poelgius: šia prasme 
ir mintis kaip poelgis pateikiama ne dėl jai būdingos ob- 
jektyvios teorinės vertės, o kaip individuali - kaip būdinga 
būtent šiai konkrečiai asmenybei, nulemta šios asmenybės 
būties; tad visus įmanomus poelgius lemia individualybė, 
kurią jie realizuoja. Ir pati asmenybės gyvenimo eiga, visi 
šio gyvenimo įvykiai bei pagaliau pabaiga suvokiami kaip 
būtini ir nulemti asmenybei skirtos individualybės - liki- 
mo. Šioje likiminio charakterio plotmėje herojaus mirtis 
suvokiama ne kaip pabaiga, o kaip užbaigimas, apskritai 
kiekviena gyvenimo akimirka įgyja meninę vertę ir tampa 
meniškai būtina. Suprantama, kad tokia likimo samprata 
skiriasi nuo įprastinio, labai plataus jo supratimo. Žmogaus 
viduje išgyvenamas likimas, kaip tam tikra išorinė iracio- 

nali galia, nulemianti mūsų gyvenimą nepriklausomai nuo 
jo tikslų, prasmės ir norų, nėra meninė likimo vertybė, kaip 
ją suprantame mes, juk šis likimas mums patiems neorga- 
nizuoja viso mūsų gyvenimo į būtiną meninę visumą, 0 
greičiau turi grynai neigiamą funkciją jaukti mūsų gyveni- 
mą, kuris gyvenamas arba, tiksliau, siekia būti nugyventas 
remiantis tikslais, prasminėmis ir objektinėmis vertėmis. 
Žinoma, galima šia galia pasitikėti, suvokti ją kaip dievo 
valią; dievo valią aš priimu, bet tapti man mano paties gy- 
venimui tvarką suteikiančia forma ji, žinoma, negali. (Ga- 
lima mylėti savo likimą už akių, bet matyti jo kaip būtinos, 
iš vidaus vientisos ir užbaigtos meninės visumos, taip, kaip 
matome herojaus likimą, mes negalime.) Apvaizdos logi- 
kos mes nesuprantame, tik tikime ja, herojaus likimo logi- 
ką suprantame puikiai ir anaiptol netikime ja aklai (žinoma, 
čia kalbame ne apie pažintinį, o apie meninį suvokimą bei 
meninį likimo įtikinamumą). Likimas, kaip meninė verty- 
bė, yra transgredientiškas savimonei. Likimas - tai pagrin- 
dinė vertybė, reguliuojanti, suteikianti tvarką ir vienovę vi- 
siems herojaus atžvilgiu transgredientiškiems aspektams; 
mes naudojamės transgredientiškumu herojui, kad supras- 
tume ir pamatytume jo likimo visumą. Likimas - tai ne he- 
rojaus aš-sau, 0 jo būtis, tai, kas jam duota, tai, kas jis yra; 
tai ne jo užduoties, o jo duoties forma. Klasikinis charak- 
teris ir kuriamas kaip nulemtas. (Klasikinis herojus užima 
tam tikrą vietą pasaulyje, iš esmės jis jau nulemtas ir, vadi- 
nasi, pražuvęs. Toliau visas jo gyvenimas vaizduojamas 
kaip galimas rezultatas. Viskas, ką daro herojus, meniškai 
motyvuojama ne jo dorovine, laisva valia, o jo būties nu- 
lemtumu:jis elgiasi taip, nes jis toks. Negali atsirasti ko nors 
nenulemto, viskas, kas pildosi ir vyksta, rutuliojasi iš anks- 
to duotose ir nulemtose ribose: įvyksta tai, kas turi įvykti 
ir negali neįvykti.) Likimas yra prasminės praeities forma; 

klasikinį herojų iš pat pradžių matome praeityje, kurioje 
jau nebegali būti jokių atradimų bei atverčių. 

Reikia pabrėžti, jog, kurdamas klasikinį charakterį kaip 
likimą, autorius neturi pernelyg atsiplėšti nuo herojaus ir 
naudotis grynai laikinėmis bei atsitiktinėmis savo trans- 
grediencijos privilegijomis. Klasikinis autorius pasitelkia 
amžinuosius transgrediencijos aspektus, todėl klasikinio 
herojaus praeitis - amžinoji žmogaus praeitis. Transgredien- 
tiškumo pozicija neturi atrodyti išskirtinė - savimi pasiti- 
kinti ar originali. 

(Giminystės saitai dar nenutraukti, pasaulis aiškus, ne- 
sitikima jokių stebuklų.) 

Klasikinio herojaus pasaulėžiūros atžvilgiu autorius 
dogmatiškas. Jo pažintinė bei etinė pozicija turi būti negin- 
čijama arba, tiksliau, net nesvarstytina. Priešingu atveju iš- 
kiltų kaltės bei atsakomybės problema ir meninė visuma (bei 
likimo vienovė) būtų sugriauta. Herojus išsilaisvintų, jį bū- 
tų galima atiduoti moraliniam teismui, nebeliktų jo nulem- 
tumo,jjis galėtų būti ir kitoks. Tada, kai herojus padaromas 
doroviškai kaltas bei atsakingas (vadinasi, ir morališkai 
laisvas, laisvas nuo gamtinės bei estetinės būtinybės), jis 
pradeda nesutapti su savimi, 0 autoriaus transgredientiš- 
kumas - svarbiausias anapusinės pozicijos aspektas (kito 
atleidimas nuo kaltės bei atsakomybės, jo matymas anapus 
prasmės) - prarandamas, tuomet transgredientiškas meni- 
nis išbaigimas tampa neįmanomas. 

Žinoma, klasikinis charakteris turi kaltės elementų (tra- 
gedijos herojus beveik visada kaltas), bet tai ne moralinė, 
o būties kaltė: kaltė turi kilti iš būtinės galios, o ne iš mora- 
linio savęs smerkimo - prasminės galios (galima nusidėti die- 
vo asmeniui, kultui ir kt., o ne prasmei). Konfliktai, kylan- 
tys klasikinio charakterio viduje, iš esmės yra būties galių 
konfliktai ir kova (žinoma, vertybinių ir gamtinių būtinės 

kitybės galių, o ne fizinių ir ne psichologinių), bet ne pras- 
minių verčių (pareiga bei priedermė šiuo atveju - vertybi- 
nės ir gamtinės galios), ši kova - tai vidinis, būtinės duoties 
ribų neperžengiantis dramatinis vyksmas, o ne dialektinis 
(prasminis) dorovinės sąmonės procesas. Tragiška kaltė 
slūgso vertybinėje būtinės duoties plotmėje ir yra imanen- 
tiška herojaus likimui; todėl kaltė apskritai lieka anapus 
herojaus sąmonės bei žinojimo (tuo tarpu moralinė kaltė 
turi būti imanentiška savimonei, aš turiu ją suvokti kaip 
savo), ji siejama su herojaus giminės praeitimi (giminė yra 
vertybinė bei gamtinė kitybės kategorija), tad herojus ga- 
lėjo prasikalsti pats nė neįtardamas to, ką daro; bet kuriuo 
atveju nėra išeities anapus vertybinės būties ribų, kaltė vei- 
kia būtyje kaip galia, o ne pirmąkart gimsta laisvoje doro- 
vinėje herojaus sąmonėje, ji neatsiranda iš visiškai laisvos 
herojaus iniciatyvos. 

Kokioje vertybinėje dirvoje gimsta klasikinis charakte- 
ris, kokiame vertybiniame bei kultūriniame kontekste liki- 
mas tampa pozityviai vertinga kito gyvenimą išbaigiančia 
ir jam meninę tvarką suteikiančia galia? Žvelgiant iš auto- 
riaus pozicijos, likimo vertybės pagrindas yra giminės ver- 
tybė, reiškianti įtvirtintą kitybės būtį, kuri ir mane įtraukia 
į vertybinį savo vyksmą. Aš pats nepradedu savo gyvenimo, 
nesu vertybiškai atsakingas jo pradininkas, tad neturiu net 
vertybinės prieigos, kad galėčiau aktyviai pradėti vertybinę 
bei prasminę, atsakingą gyvenimo seką; aš galiu elgtis ir vertinti 
remdamasis jau duotu bei įvertintu gyvenimų; poelgių seka 
prasideda ne nuo manęs, aš tik tęsiu ją (ir minties, ir jausmo, 
ir veiksmo poelgius); esu nenutraukiamu sūnystės ryšiu su- 
sietas su giminės tėvais ir motinomis (giminės, suvokiamos 
siaurąja prasme, taip pat tautos kaip giminės, žmonijos kaip 
giminės). Klausime „kas aš?“ skamba klausimas „kas ma- 
no tėvai, iš kokios aš giminės?“ Aš galiu būti tik tas, kas 

jau iš esmės esu; negaliu paneigti savo esminės jau-būties, 
nes ji 1€ mano, o motinos, tėvo, giminės, tautos, žmonijos. 

Mano giminė (tėvas, motina) vertinga ne todėl, kad ji 
mano, t. y. neaš daraują vertingą (ne ji tampa vertingos ma- 
no būties dalimi), o todėl, kad pats esu iš jos, iš motinos, 
tėvo giminės; vertybiniu požiūriu pats nesu savas, nesuda- 
rau vertybinės priešpriešos savo giminei. (Aš galiu neigti 
bei mėginti vertybiškai įveikti savyje tik tai, kas yra neabe- 
jotinai mano, kas esu tik aš, kuo pažeidžiu man perduotą 
giminystę.) Vertybinė giminės kategorija absoliučiai nule- 
mia būtį, ši lemtis duota manyje, ir negaliu jai savyje pasi- 
priešinti; manęs sau anapus jos vertybiškai nėra. Morali- 
nis aš-sau yra bekilmis (krikščionis jautėsi neturįs kilmės, 
dėl tiesioginės dangiškosios tėvystės sumenksta žemiško- 
sios autoritetas). Šioje dirvoje autoriui užgimsta vertybinė 
likimo galia. Autorius ir herojus dar priklauso vienam pa- 
sauliui, kuriame giminės vertybė tebėra svarbi (viena ar ki- 
ta forma: tauta, tradicija ir kt.). Dėl šio aspekto autoriaus 
transgrediencija yra apribojama, ji neišsiplečia iki transgre- 
diencijos herojaus pasaulėžiūrai bei pasaulėjautai, herojus 
ir autorius neturi dėl ko ginčytis, todėl transgrediencija la- 
bai stabili ir stipri (ginčas ją išbalansuotų). Giminės vertybė 
padaro likimą pozityviai vertinga estetinio Žmogaus maty- 
mo ir išbaigimo kategorija (iš jo nereikalaujama moralinės 
iniciatyvos); tada, kai žmogus pats pradeda vertybinę pra- 
sminę poelgių seką, kai jis morališkai nusikalsta ir atsako 
už save, už savo konkretybę, tada vertybinė likimo katego- 
rija jam negali būti pritaikyta ir jo neišbaigia. (Blokas ir jo 
poema „Atpildas“.) (Šiame vertybiniame kontekste atgai- 
la negali būti absoliuti ir persmelkti manęs viso, negali iš- 
sirutulioti į gryną ataskaitą sau-išpažintį; visą atgailos pil- 
natvę pažįsta gal tik giminės neturintys žmonės.) Tiek iš 
esmės galima pasakyti apie klasikinį charakterį. 

Pereiname prie antrojo —- romantinio charakterio tipo. 
Skirtingai nei klasikinis, romantinis charakteris yra linkęs 
į savivalę ir vertybinę iniciatyvą. Be to, labai svarbu, jog he- 
rojus atsakingai inicijuoja vertybinę bei prasminę savo gy- 
venimo seką. Būtent vieniša ir visąlaik aktyvi vertybinė 
prasminė herojaus pozicija, jo pažintinė bei etinė nuostata 
pasaulyje ir yra tai, ką turi estetiškai įveikti bei išbaigti au- 
torius. Giminę ir tradiciją suponuojanti likimo vertybė 
meniniam išbaigimui čia netinka. Kas gi suteikia meninę 
vienovę ir visumą, vidinę meninę būtinybę visiems trans- 
gredientiniams romantinio herojaus apibūdinimams? Čia 
geriausiai tiks kaip tik romantinės estetikos terminas „idė- 
jos vertybė“. Romantinio herojaus individualybė siejama ne 
su likimu, o su idėja, tiksliau, ji įkūnija idėją. Iš vidaus tiks- 
lingai besielgiantis herojus, realizuodamas objektines bei 
prasmines vertes, iš tiesų įgyvendina tam tikrą idėją, tam 
tikrą būtiną gyvenimo tiesą, tam tikrą savo provaizdį, iš- 
ankstinį dievo sumanymą. Todėl jo gyvenimo kelias, šio 
kelio įvykiai ir aspektai, dažnai ir daiktinė aplinka yra kiek 
simbolizuoti. Herojus - keliauninkas, klajūnas, ieškotojas 
(Byrono, Chateaubriand o herojai, Faustas, Verteris, Hein- 
richas von Oftendingenas ir kt.), ir visi jo vertybiniai bei 
prasminiai ieškojimai (jis geidžia, myli, tiki ir kt.) transgre- 
dientiškai apibūdinami kaip tam tikri simboliniai vientiso 
meninio kelio, kuriuo realizuojama idėja, etapai. Itin svar- 
būs tampa lyriniai romantinio herojaus aspektai (moters 
meilė, kaip ir lyrikoje). Prasminė romantinio charakterio 
nuostata netenka savo autoritetingumo ir tik lyriškai at- 
vaizduojama. 

Autoriaus transgredientiškumas romantiniam herojui, 
be abejo, ne toks nepajudinamas kaip kuriant klasikinį tipą. 
Šios pozicijos silpnėjimas lemia charakterio destrukciją, ri- 
bos pradeda nykti, vertybinis centras nuo ribos paslenka- 

mas į patį herojaus gyvenimą (pažintinį bei etinį intencio- 
nalumą). Romantizmas yra begalinio herojaus forma: auto- 
riaus refleksija apie herojų persikelia į herojų ir iš vidaus jį 
perkuria, herojus iš autoriaus pasisavina visus transgre- 
dientinius apibūdinimus, kad galėtų pats save nusakyti bei 
įveikti, galiausiai tokia savęs įveika tampa begalinė. Kartu 
trinamos kultūros sritis skiriančios ribos (visuminio žmo- 
gaus idėja). Prasideda darkymasis, užgimsta ironija. Daž- 
nai kūrinio vienovė sutampa su herojaus vienove, transgre- 
dientiniai aspektai tampa atsitiktiniai, sujaukti, netenka 
juos siejančios vienovės. Arba autoriaus vienovė pabrėžti- 
nai sąlyginė, stilizuota. Autorius ima laukti herojaus atver- 
čių. Bandoma iš savimonės vidaus išspausti prisipažinimą, 
kuris galimas tik per kitą, apsieiti be dievo, be klausytojų, 
be autoriaus. 

Kaip klasikinio charakterio destrukcijos rezultatas at- 
siranda sentimentalus bei realistinis charakteriai, kuriuo- 
se transgredientiniai aspektai pradeda silpninti herojaus sa- 
varankiškumą. Taip įvyksta dėl to, jog sustiprinamas arba 
dorovinis, arba pažintinis transgrediencijos aspektas (au- 
torius į savo klystantį herojų pažvelgia iš naujų idėjų bei 
naujų teorijų aukštumų). Sentimentalizmas transgredien- 
cijos poziciją naudoja ne tik iš meninių paskatų, bet ir iš 
moralinių (žinoma, kenkdamas meniškumui). Gailestis, 
švelnumas, pasipiktinimas ir kt. - visos šios etinės verty- 
binės reakcijos, konstituojančios herojų anapus kūrinio 
rėmų, meninį išbaigimą daro neįmanomą; į herojų prade- 
dame reaguoti kaip į gyvą Žmogų (skaitytojų reakcija į pir- 
muosius sentimentaliuosius herojus - vargšę Lizą, Klarisę, 
Grandisoną ir kt., iš dalies Verterį - visai kitokia nei klasi- 
kinių herojų atžvilgiu), nors meniniu požiūriu jis nėra toks 
gyvas kaip klasikinis herojus. Herojaus nelaimės - jau ne 
lemtis, jos paprasčiausiai įvyksta dėl piktų žmonių, hero- 

jus pasyvus, jis gyvenime tik kenčia ir net ne žūva, o yra 
pražudomas. Sentimentalusis herojus labiausiai tinka ten- 
dencingiems kūriniams - kai siekiama sukelti neestetinę 
socialinę užuojautą bei socialinį priešiškumą. Autoriaus 
transgrediencijos pozicija primena etinio Žmogaus trans- 
gredientiškumo poziciją savo artimųjų atžvilgiu ir beveik 
visiškai netenka meninės galios (čia nekalbame apie humo- 
rą - stiprią ir grynai meninę sentimentalizmo galią). Rea- 
lizmo literatūroje pažintinis autoriaus perteklius paverčia 
charakterį socialinės arba kokios nors kitos autoriaus te- 
orijos iliustracija; pasitelkęs herojus bei jų gyvenimo kon- 
fliktus kaip pavyzdį (nors jiems tai nėra teorija), autorius 
sprendžia savo pažintines problemas (geriausiu atveju, 
remdamasis herojais, tik kelia problemą). Šiuo atveju pro- 
bleminis aspektas nėra priskiriamas herojui, o sudaro ak- 
tyvų pažintinį paties autoriaus žinojimo perteklių, trans- 
gredientišką herojui. Visais šiais atvejais susilpninamas 
herojaus savarankiškumas. 

Visiškai savita yra situacijos forma, nors ji kartais ir at- 
siranda kaip charakterio destrukcijos rezultatas. Kadangi 
situacija yra gryna - meninio matymo centre tėra objek- 
tinės-prasminės padėties konkretybė, ir nesvarbi jos sub- 
jekto — herojaus konkretybė, šios formos nenagrinėsime. 
Tuo tarpu tada, kai ji atsiranda tik kaip charakterio destruk- 
cijos rezultatas, nesukuriama nieko iš esmės naujo. Tiek 
bendriausiais bruožais galima pasakyti apie charakterį kaip 
herojaus ir autoriaus santykio formą. 

5. Tipas kaip herojaus ir autoriaus abipusių santykių forma. 
Visos charakterių rūšys yra plastinės - ypač plastiškas, Ži- 
noma, klasikinis charakteris, - tuo tarpu tipas yra tapy- 
biškas. Charakteris apibrėžiamas esminių pasaulėžiūros 
vertybių atžvilgiu, jis tiesiogiai susijęs su esminėmis ver- 
tybėmis, išreiškia pažintinę bei etinę Žmogaus poziciją pa- 

saulyje ir yra tarsi paslinktas prie pačių būties ribų, tuo tar- 
pu tipas nutolęs nuo pasaulio ribų ir išreiškia Žmogaus po- 
ziciją jau konkretizuotų ir epochos bei aplinkos suformuotų 
vertybių atžvilgiu - gerybių, t. y. jau būtimi virtusios pra- 
smės atžvilgiu (per charakterio poelgį prasmė pirmąkart 
tampa būtimi). Charakteris yra praeityje, tipas - dabarty- 
je; charakterio aplinka yra kiek simbolizuota, daiktinis pa- 
saulis aplink tipą - inventoriškas. Tipas - tai pasyvi kolek- 
tyvinės asmenybės pozicija. Kalbant apie šią autoriaus ir 
herojaus santykio formą, svarbu pasakyti, jog iš autoriaus 
transgrediencijos nulemto pertekliaus ypač išsiskiria akty- 
viai besireiškiantis pažintinis aspektas, tiesa, ne grynai 
mokslinis pažintinis, ne diskursyvinis (nors kartais jis iš- 
plėtojamas ir diskursyviškai). Šį pažintinio pertekliaus 
panaudojimą čia įvardysime, viena vertus, kaip intuityvų 
apibendrinimą, kita vertus — kaip intuityvią funkcinę pri- 
klausomybę. Pažintinės autoriaus transgrediencijos as- 
pektas kuriant tipą plėtojamas abiem šiomis kryptimis. Su- 
prantama, intuityvus apibendrinimas, leidžiantis žmogaus 
vaizdinį priskirti kokiam nors tipui, suponuoja tvirtą, ra- 
mią ir pasitikinčią, autoritetingą transgrediencijos herojui 
poziciją. Kaip pasiekiamas toks tipizuojančio autoriaus po- 
zicijos autoritetingumas bei tvirtumas? Autorius tvirtas dėl 
to, jog jis iš vidaus visiškai nusišalina nuo vaizduojamojo 
pasaulio, pasaulis jam vertybiniu požiūriu yra tarsi miręs: 
visas nuo pat pradžių paniręs į būtį. Pasaulis tik yra ir nie- 
ko nereiškia, yra visiškai aiškus ir todėl visiškai neautorite- 
tingas, nieko vertybiškai svaraus jis autoriui negali prieš- 
priešinti, pažintinė bei etinė jo herojų pozicija visiškai ne- 
priimtina. Dėl to autoriaus ramybė, galia ir pasitikėjimas 
savimi labai primena pažintinio subjekto ramybę bei ga- 
lią, o herojus — estetinio aktyvumo objektas (kitas subjek- 
tas) - pradeda panėšėti į pažintinį objektą. Žinoma, kuriant 

tipą ši riba nepasiekiama, todėl tipas - vis dėlto meninė for- 
ma, vis dėlto autoriaus aktyvumas nukreiptas į žmogų kaip 
žmogų, taigi įvykis lieka estetinis. 

Tipologinio apibendrinimo aspektas, suprantama, 
griežtai transgredientinis; sunkiausia tipizuoti save, sau pa- 
čiam pritaikytas tipiškumas vertybiškai suvokiamas kaip 
keiksmas; dėl to tipiškumas yra dar transgredientiškesnis 
už likimą; aš ne tik negaliu vertybiškai suvokti savo tipišku- 
mo, bet nė negaliu leisti, kad mano į tikslines bei objekti- 
nes vertes (pavyzdžiui, materialines gėrybes) nukreipti po- 
elgiai, veiksmai ar žodžiai realizuotų tik tam tikrą tipą, bū- 
tų neišvengiamai nulemti mano tipiškumo. Dėl šio beveik 
įžeidžiančio tipinės transgrediencijos pobūdžio tipo forma 
ypač tinkama satyriniam uždaviniui, kai ieškoma aštrių ir 
įžeidžių transgredientinių į tikslą nukreipto ir iš vidaus 
įprasminto, į objektyvią vertę pretenduojančio Žmogaus 
gyvenimo atvaizdų. Kita vertus, satyra suponuoja didesnį 
herojaus pasipriešinimą (su kuriuo dar tenka kovoti), negu 
reikia ramiai ir savimi pasitikinčiai tipizuojančiai Žiūrai. 

Be apibendrinimo, yra dar intuityviai įžvelgiamos funk- 
cinės priklausomybės aspektas. Tipas ne tik tvirtai susietas 
su jį supančiu pasauliu (objektine aplinka), bet ir vaizduo- 
jamas taip, tarsi viskas jo gyvenime būtų nulemta pasaulio, 
tipas — būtinas bet kokios aplinkos aspektas (ne visuma, o 
tik visumos dalis). Čia pažintinis aspektas gali įgyti dide- 
lės galios, autorius net gali atskleisti herojaus poelgius (jo 
mintis, jausmus ir kt.) lemiančias priežastis: ekonomines, 
socialines, psichologines ir net fiziologines (menininkas — 
daktaras, herojus-žmogus - sergantis gyvūnas). Žinoma, 
tai tipologinio apdorojimo kraštutinumai, bet tipas visuo- 
met vaizduojamas kaip neatsiejamas nuo tam tikros objek- 
tinės vienovės (santvarkos, buities, papročių ir kt.) ir būti- 
nai šios vienovės nulemtas, jos pagimdytas. Kuriant tipą, 

numanoma autoriaus viršenybė herojaus atžvilgiu bei jo 
visiška vertybinė nepriklausomybė nuo herojaus pasaulio; 
dėl to autorius būna negailestingai kritiškas. Herojaus sava- 
rankiškumas smarkiai apribotas, visi probleminiai aspek- 
tai išjo konteksto perkeliami į autoriaus kontekstą, plėtoja- 
mi herojui užakių ir tik susietai su juo, o ne jame, ir vienovę 
jiems suteikia autorius, o ne herojus - gyvenimiškosios pa- 
žintinės bei etinės vienovės, kuri tipo formoje sumenkinta 
iki kraštutinumo, subjektas. Žinoma, visiškai neįmanoma, 
kad kuriant tipą būtų panaudoti lyriniai aspektai. 

Tokia yra tipo forma žvelgiant herojaus ir autoriaus 
santykių joje aspektu. 

6. Šventojo gyvenimas. Apie šią formą negalime kalbėti 
išsamiai, nes tai neįeina į mūsų temą. Šventojo gyvenimas 
vyksta tiesiogiai dievo pasaulyje. Kiekviena tokio gyveni- 
mo akimirka vaizduojama kaip turinti vertę būtent dievo 
pasaulyje; šventojo gyvenimas - tai dievuje reikšmingas gy- 
venimas. 

Šis dievuje reikšmingas gyvenimas turi būti įvilktas į 
tradicines formas, autoriaus pagarbumas nepalieka vietos 
individualiai iniciatyvai, neleidžia pasirinkti išraiškos: 
autorius atsisako savęs bei savo individualiai atsakingo 
aktyvumo; todėl pasirenkama tradicinė ir sąlyginė forma 
(pozityviai sąlygiška yra tai, kas iš principo neadekvatu 
objektui ir ko, suvokiant šį neadekvatumą, atsisakoma; ta- 
čiau šis būtinas adekvatumo atsisakymas yra visai kas ki- 
ta nei neautentiškumas, nes neautentiškumas individualus 
ir maištauja prieš žmogų. Šventojo gyvenimo forma yra tra- 

"diciškai sąlygiška ir grindžiama neabejotinu autoritetu, ji 
su meile priima net ir neadekvačios išraiškos duotį, vadinasi, 
ir suvokiantįjį). Taigi šventajam transgredientinių aspektų 
vienovė nėra individuali savo transgredientiškumą akty- 
viai išnaudojančio autoriaus vienovė; ši transgrediencija 

nuolankiai atsisako iniciatyvos (nes nėra esminių transgre- 
dientinių aspektų išbaigti herojų) ir pasitelkia tradicines 
šventas formas. Mes nekeliame sau tikslo peržvelgti tradi- 
cines hagiografijos formas; leisime sau čia pateikti tik vie- 
ną bendro pobūdžio pastabą: hagiografija, kaip ir ikonog- 
rafija, vengia pernelyg apribojančio ir konkretizuojančio 
transgredientiškumo, kuris tik sumenkintų autoritetą; tu- 
ri būti atsisakyta visko, kas tipiška esamai epochai, tautybei 
(pavyzdžiui, tautinio Kristaus tipiškumo ikonografijoje), 
esamai socialinei padėčiai, amžiui, išvaizdos ir gyvenimo 
konkretybių, gyvenimo detalių bei smulkmenų, tikslių 
veiksmo laiko bei vietos nuorodų - visko, kas pabrėžia as- 
menybės nulemtumą būtyje (ir jo tipo, ir charakterio, ir net 
biografijos konkretumą) bei taip sumenkina jos autoritetą 
(šventojo gyvenimas tarsi nuo pat pradžių vyksta amžiny- 
bėje). Vertėtų pabrėžti, jog transgredientinių išbaigimo as- 
pektų tradiciškumas bei sąlygiškumas labai padeda su- 
menkinti jų apribojančiąją reikšmę. Be to, yra tradicija, kai 
į šventojo gyvenimą žiūrima simboliškai. (Stebuklo bei di- 
džiųjų religinių įvykių vaizdavimo problema; čia ypač 
svarbu nuolankiai atsisakyti adekvatumo bei individualu- 
mo ir paklusti griežtai tradicijai.) Nuolankumas tradici- 
niam sąlygiškumui taip pat būtinas, kai reikia pavaizduo- 
ti, kaip atrandama svarbiausioji prasmė (romantikai arba 
nutraukdavo kūrinį, arba baigdavo tradicinėmis šventųjų 
gyvenimo bei misterijos formomis). Taigi šventųjų gyveni- 
mo autorius turi iš esmės atsisakyti savo transgredientinės 
pozicijos šventojo atžvilgiu bei paklusti tradicijai (viduram- 
žiais - paklusti realizmo kanonams). Tyro grožio idėja Dos- 
tojevskio kūryboje. 

Tokios yra prasminės herojaus visumos formos. Žino- 
ma, jos nesutampa su konkrečiomis kūrinių formomis; jas 
čia su formulavome abstrakčiai, kaip idealius aspektus, 

kraštutinumus, kurių siekiama konkrečiuose kūriniuose. 
Sunku rasti gryną biografiją, lyriką, gryną charakterį ar gry- 
ną tipą, paprastai turime kelių idealių aspektų derinį, ke- 
lių kraštutinumų veikmę, kurioje dominuoja tai vienas, tai 
kitas (suprantama, galimi visų formų deriniai). Taigi gali- 
ma sakyti, kad autoriaus ir herojaus santykio įvykis atski- 
rame konkrečiame kūrinyje dažnai susideda iš keleto ak- 
tų: herojus ir autorius kovoja vienas su kitu, tai suartėja, 
tai staiga nutolsta; tačiau visiškas kūrinio išbaigimas su- 
ponuoja didelį atotrūkį bei autoriaus pergalę. 

Šiame skyriuje turime padaryti tam tikras išvadas ir tiks- 
liau apibūdinti autorių kaip meninio įvykio dalyvį. 

1. Vos pradėję šį darbą įsitikinome, kad organizuojama- 
sis meninio matymo formos ir turinio centras yra žmogus, 
be to, būtent duotasis žmogus kaip vertybinis pasaulio esi- 
nys. Meninio matymo pasaulis organizuotas, sutvarkytas 
ir išbaigtas, nepaisant užduoties bei prasmės, apie šį žmo- 
gų kaip jo vertybinė apsuptis: mes matome, kaip aplink jį 
daiktinis pasaulis bei visi - erdviniai, laikiniai ir prasmi- 
niai - santykiai tampa meniškai reikšmingi. Ši vertybinė 
pasaulio orientacija bei susitelkimas į Žmogų sukuria jo 
estetinę realybę, kitokią nei pažintinė bei etinė realybė (po- 
elgio, moralinė vientiso ir vienatinio būties įvykio tikrovė), 
bet, žinoma, joms neindiferentišką. Vėliau įsitikinome es- 
mine ir principine vertybine būties įvykyje besireiškiančia 
aš bei kito skirtybe: anapus šios skirties neįmanomas joks 
vertybiškai reikšmingas poelgis. Aš ir kitas yra pagrindi- 
nės vertybinės kategorijos, darančios įmanomą bet kokį tikrą 
vertinimą, o vertinimas, tiksliau, vertybinė sąmonės pozici- 
ja, reiškiasi ne tik tiesiogiai poelgiu, bet ir kiekvienu išgy- 
venimu ir net įprasčiausiu pojūčiu: gyventi - tai kiekvieną 
gyvenimo akimirką turėti vertybinę poziciją, nuolatos ver- 
tybiškai nusiteikinėti. Vėliau fenomenologiškai aprašėme 
vertybinį savęs paties bei būties įvykyje patiriamo kito su- 
vokimą (būties įvykis - fenomenologinė sąvoka, nes gyvai 
sąmonei būtis pasirodo kaip įvykis ir kaip įvykyje ji veikliai 
joje orientuojasi bei gyvena) ir įsitikinome, kad tik kitas ga- 
li būti vertybinis meninio matymo centras, taigi ir kūrinio 


295 


Autorius ir herojus estetinėje veikloje 


herojus, jog tik jis gali būti esmiškai įformintas ir išbaigtas, 
nes visi vertybinio išbaigimo - erdvinio, laikinio ir prasmi- 
nio — aspektai yra vertybiškai transgredientiški aktyviai sa- 
vimonei ir negalimi vertybiniame santykyje su savimi: aš 
sau likdamas savimi negaliu būti aktyvus estetiškai reikš- 
mingoje ir sutelktoje erdvėje bei laike - juose vertybiškai 
pats sau neegzistuoju, negaliu būti kuriamas, forminamas 
ir konkretinamas. Mano vertybinės savimonės pasaulyje 
nėra estetinės mano kūno ir sielos vertybės bei jų organiškos 
meninės į visuminį žmogų sutelktos vienovės. Manasis ak- 
tyvumas negali jų struktūruoti mano paties akiratyje, taigi 
manasis akiratis negali raminamai užsiverti ir apsupti ma- 
nęs bei tapti mano vertybine aplinka: manęs dar nėra mano 
vertybiniame pasaulyje kaip nurimusios ir sau adekvačios 
duoties. Vertybinis santykis su pačiu savimi estetiniu po- 
žiūriu yra visiškai neproduktyvus, nes aš estetiškai nesu 
sau realus. Aš tegaliu būti meninio įforminimo ir išbaigi- 
mo uždavinio vykdytojas, bet negaliu būti jo objektas - he- 
rojus. Visavertiškai estetinis matymas išreiškiamas mene, 
pavyzdžiui, žodinio meno kūryboje; čia atsiranda griežta 
izoliacija (jos galimybės, kaip tai parodėme, glūdėjo jau ma- 
tyme) bei keliamas tam tikras formalus uždavinys, kuris 
sprendžiamas naudojantis tam tikra medžiaga, šiuo atve- 
ju- kalba. Naudojantis žodžio medžiaga (kuri, valdoma šio 
uždavinio, tampa meninė), pagrindinis meninis uždavinys 
realizuojamas tam tikromis kalbinėmis kūrinio formomis 
bei tam tikromis priemonėmis, kurias lemia ne tik šis me- 
ninis uždavinys, bet ir turimos medžiagos prigimtis - žo- 
„dis, kuris pritaikomas meniniams tikslams (čia prasideda 
specialiosios estetikos valdos — būtinybė atsižvelgti į tam 
tikros meno rūšies medžiagos ypatumus). (Taip nuo este- 
tinio matymo pereinama prie meno kūrybos.) Žinoma, spe- 
cialioji estetika neturi atitrūkti nuo pagrindinio meninio 

uždavinio, nuo kūrybinio autoriaus bei herojaus santykio, 
kuris ir nulemia meninio uždavinio esmę. 

Taigi aš pats, kaip konkretybė, galiu tapti tik vienokio 
pasakymo subjektu (bet ne herojumi) - ataskaitos sau-išpa- 
Žžinties, kurioje organizuojamoji galia yra vertybinis san- 
tykis su savimi ir kuri dėl to yra absoliučiai neestetinė. Viso- 
se estetinėse formose organizuojamoji galia yra vertybinė 
kito kategorija, vertybiniu transgredientiniam išbaigimui 
reikalingu matymo pertekliumi praturtintas santykis su ki- 
tu. Autorius ima panėšėti į herojų tik tada, kai vertybinė 
savimonė nėra gryna, kai ji užvaldoma kito sąmonės ir ver- 
tybiškai suvokia save autoritetingo kito (jo meilės bei suin- 
teresuotumo) kontekste, tuomet perteklius (transgredien- 
tinių aspektų visuma) yra minimalus, o ne principinis ir 
įtemptas. Tokiu atveju meninis įvykis vyksta tarp dviejų 
sielų (beveik vienos potencialios vertybinės sąmonės ribo- 
se), o ne tarp sielos ir dvasios. 

Orientacija į kitą meno kūrinį paverčia ne objektu - bū- 
tinės įvykio vertės, vertybinio svorio neturinčiu grynai te- 
orinio pažinimo esiniu, - bet gyvu meniniu įvykiu, reikš- 
mingu vientisame ir vienatiniame būties įvykyje; ir būtent 
taip jį reikia suprasti bei pažinti - atsižvelgiant į jo verty- 
binius principus, gyvus jo dalyvius, o ne iš anksto numa- 
rintą ir paverstą nuoga empirine kalbine visuma (būties 
įvykyje svarbus ne autoriaus santykis su medžiaga, o auto- 
riaus santykis su herojumi). Tai lemia ir autoriaus - meni- 
nio matymo bei kūrybinio akto subjekto - poziciją būties 
įvykyje, kuriame, tiesą sakant, ir tegali būti svari - rimta, 
reikšminga bei atsakinga - bet kokia kūryba. Autorius už- 
ima būties įvykyje atsakingą poziciją, įsitraukia į šį įvykį, 
todėl ir jo kūrinys taip pat yra įvykio aspektas. 

Herojus ir jį stebintis autorius yra pagrindiniai gyvi as- 
pektai, kūrinio įvykio dalyviai. Tik jie gali būti atsakingi ir 

suteikti kūriniui įvykio vienovę bei iš esmės įtraukti jį į 
vientisą ir vienatinį būties įvykį. Užtektinai apibūdinome 
herojų bei jo formas: jo vertybinę kitybę, kūną ir sielą, jį kaip 
visumą. Dabar būtina tiksliau nusakyti autorių. 

Į estetinį objektą įeina visos pasaulio vertybės, bet jos 
pateikiamos tam tikru estetiniu koeficientu, autoriaus po- 
zicija bei jo meninis uždavinys turi būti suprantami pa- 
saulyje atsižvelgiant į visas šias vertybes. Išbaigiami ne žo- 
džiai, ne medžiaga, o visapusiškai išgyventa būties sudėtis. 
Meninis uždavinys organizuoja konkretųjį pasaulį: erdvi- 
nį sujo vertybiniu centru - gyvu kūnu, laikinį su jo centru — 
siela, ir pagaliau prasminį, —- susiedamas juos konkrečioje 
vienovėje. 

Kūrybingas estetinis santykis su herojumi bei jo pasau- 
liu yra santykis su juo kaip turinčiu mirti (moriturus), hero- 
jui priešpriešinama prasminė gelbstinčio išbaigimo įtampa; 
dėl to Žmogyje ir jo pasaulyje reikia aiškiai matyti būtent 
tai, ko jis pats, likdamas su savimi ir rimtai gyvendamas 
gyvenimišką, o kitokią —- negyvenimiškai aktyvią prieigą. 
Menininkas ir yra tas, kuris geba būti aktyvus negyveni- 
miškai, gali ne tik iš vidaus dalyvauti gyvenime (praktinia- 
me, socialiniame, politiniame, moraliniame, religiniame) 
bei iš vidaus jį suprasti, bet ir mylėti gyvenimą iš išorės — 
pačiam sau neegzistuojantį, besigręžiantį į išorę ir reikalin- 
gą trangredientinio bei neprasminio aktyvumo. Meninin- 
ko dieviškumas susijęs su jo pritapimu prie aukščiausios 
anapusybės. Kita vertus, toks nusišalinimas nuo kitų žmo- 
nių gyvenimo įvykio bei šio gyvenimo pasaulio yra ypa- 
tingas ir pateisinamas dalyvavimo būties įvykyje būdas. 
Surasti esmišką išorinę prieigą prie gyvenimo ir yra meni- 
ninko uždavinys. Taip menininkas bei apskritai menas vi- 
siškai naujai pamato pasaulį, sukuria tokį pasaulėvaizdį, 

tokią mirtingo pasaulio tikrovę, kokia neprieinama jokiam 
kitam kultūriniam kūrybiniam aktyvumui. Ir ši išorinė 
pasaulio konkretybė (bei jo vidinė išorė), tobuliausiai iš- 
reiškiama bei įtvirtinama mene, visuomet dalyvauja mū- 
sų emociniame pasaulio bei gyvenimo suvokime. Estetinė 
veikla surenka padrikos prasmės pasaulį ir jį išreiškia už- 
baigtu bei sau pakankamu vaizdiniu, tam, kas pasaulyje 
laikina (jo dabarčiai ir praeičiai - jo esačiai), randa gyvybės 
įkvepiantį ir saugantį emocinį atitikmenį, ji atranda vertybi- 
nę poziciją, iš kurios pasaulio laikinumas įgauna vertybinio 
svarumo būties įvykyje, įgyja vertę ir fiksuotą konkretumą. 
Estetinis aktas pagimdo būtį naujoje vertybinėje pasaulio 
plotmėje, - gimsta naujas Žmogus ir naujas vertybinis kon- 
tekstas —- nauja Žmogaus pasaulio suvokimo plotmė. 
Autorius, kaip aktyvus kuriamo pasaulio kūrėjas, turi 
likti ant jo ribos, nes įsibraudamas į šį pasaulį jis sugriautų 
estetinį jo patvarumą. Autoriaus poziciją vaizduojamojo 
pasaulio atžvilgiu visada galime nustatyti pagal tai, kaip 
pavaizduota išorė, ar jis pateikia transgredientinį visumi- 
nį jos pavidalą, pagal tai, kiek gyvos, svarbios ir atsparios 
ribos, kaip glaudžiai herojus įpinamas į jį supantį pasaulį, 
kiek išsamus, nuoširdus ir emociškai įtemptas yra meninis 
sprendimas bei išbaigimas, ar ramus ir plastiškas veiksmas, 
ar gyvos herojų sielos (ar tai tik nevykusios dvasios pas- 
tangos paversti save siela). Tik įvykdžius šias sąlygas, es- 
tetinis pasaulis tampa patvarus ir sau pakankamas, mūsų 
aktyviame meniniame jo matyme sutampa pats su savimi. 
2. Turinys, forma, medžiaga. Autorius sutelkia dėmesį į 
turinį (gyvenimiškąją, t. y. pažintinę-etinę, herojaus įtam- 
pa), jį formuoja ir išbaigia, naudodamasis tam tikra medžia- 
ga, kalbamu atveju - žodine, priversdamas ją tarnauti savo 
meniniam uždaviniui išbaigti šią pažintinę bei etinę įtam- 
pą. Šiuo pagrindu galima skirti tris meno kūrinio, arba, tiks- 

liau, šio meninio uždavinio, aspektus: turinį, medžiagą ir 
formą. Formos neįmanoma suprasti nepriklausomai nuo 
turinio, bet ji negali būti nepriklausoma ir nuo medžiagos 
prigimties bei priemonių, kurias ši lemia. Formą, viena ver- 
tus, lemia turinys, kita vertus, - medžiagos ypatybės bei 
jos apdorojimo būdai. Grynai medžiagai keliamas meninis 
uždavinys būtų techninis eksperimentas. Meninė priemo- 
nė negali būti vien priemonė apdoroti žodinei medžiagai 
(lingvistinei žodžių duočiai), pirmiausia ji turi būti prie- 
monė tam tikram turiniui apdoroti, bet kartu naudojantis 
tam tikra medžiaga. Naivu būtų įsivaizduoti, kad meninin- 
kui reikia vien kalbos bei išmanyti jos vartojimo būdus ir 
kad šią kalbą jis gauna būtent kaip kalbą, ne daugiau, t. y. 
iš lingvisto rankų (nes tik lingvistas žiūri į kalbą kaip kal- 
bą), kad ši kalba ir įkvepia menininką, kuris ja naudodama- 
sis išsprendžia visus savo uždavinius, neišeidamas už jos, 
kaip vien kalbos, ribų, neva sprendžiamas semasiologinis 
uždavinys, fonetinis, sintaksinis ir kt. Menininkas iš tiesų 
apdoroja kalbą, bet ne kaip kalbą; kaip kalbą jis ją įveikia, 
nes ji turi būti suvokiama ne kaip lingvistinė kalba (morfo- 
loginė, sintaksinė, leksikologinė ir kt.), o būtent kaip meni- 
nės raiškos priemonė. (Žodis jau neturi būti juntamas kaip 
žodis.) Poetas kuria ne kalbos pasaulyje, o kalba tik nau- 
dojasi. Iš pagrindinės meninės užduoties kylantį meninin- 
ko uždavinį, kalbant apie medžiagą, galima įvardyti kaip 
medžiagos įveiką. Tačiau ši įveika yra praktinio pobūdžio ir 
anaiptol nesiekia iliuzijos. Įveikiama galima neestetinė me- 
džiagos konkretybė: marmuras turi liautis spyriojęsis kaip 
marmuras, t. y. kaip tam tikras fizinis reiškinys, jis turi iš- 
reikšti plastines kūno formas, tačiau anaiptol nesudary- 
damas kūno iliuzijos, - visas medžiagos fiziškumas įvei- 
kiamas būtent kaip jos fiziškumas. Ar turime meno kūri- 
nyje žodžius justi būtent kaip žodžius, t. y. jų lingvistinę 

konkretybę, ar turime morfologinę formą justi būtent kaip 
morfologinę, sintaksinę - kaip sintaksinę, semantinę seką — 
kaip semantinę? Ar iš esmės meno kūrinio visuma yra kal- 
binė visuma? Žinoma, ji turi būti ištyrinėta ir kaip kalbinė 
visuma (tai lingvisto darbas), tačiau ši kalbinė visuma, su- 
vokiama kaip kalbinė, dar nėra meninė. Kalba, kaip fizinė 
medžiaga, įveikiama visai imanentiškai, ji įveikiama ne nei- 
giant, o imanentiškai ją tobulinant tam tikra, reikiama linkme. 
(Pati kalba indiferentiška vertybėms, ji visada yra tarnaitė 
ir niekuomet - tikslas, ji tarnauja pažinimui, menui, prakti- 
nei komunikacijai ir kt.) Pirmąkart su mokslu susipaži- 
nusių Žmonių naivumas atsiskleidžia jiems manant, jog ir 
kūrybos pasaulis susideda iš abstrakčių mokslinių elemen- 
tų: pasirodo, mes, patys to nežinodami, kalbame proza. 
Naivusis pozityvizmas mano, jog pasaulyje, t. y. pasaulio 
įvykyje - juk jame gyvename, elgiamės bei kuriame - su- 
siduriame su materija, su psichika, su matematikos skai- 
čiumi, kad jie susiję su mūsų poelgio prasme bei tikslu ir 
mūsų poelgį bei mūsų kūrybą gali paaiškinti būtent kaip 
poelgį, kaip kūrybą (pavyzdys - Sokratas Platono veika- 
luose). Tuo tarpu šios sąvokos įvardija tik pasaulio me- 
džiagą - pasaulio įvykio techninį mechanizmą. Poelgis bei 
kūryba šią pasaulio medžiagą imanentiškai įveikia. Toks 
naivus pozityvizmas nūnai persimetė ir į humanitarinius 
mokslus (atsiranda naivus moksliškumo supratimas). Ta- 
čiau reikia suvokti ne techninį mechanizmą, o imanentinę 
kūrybos logiką, pirmiausia reikia suprasti tą vertybinę bei 
prasminę struktūrą, kurioje vyksta ir vertybiškai save su- 
vokia kūryba, suprasti kontekstą, kuriame kūrybos aktas 
įprasminamas. Kūrybinė autoriaus, kaip menininko, sąmo- 
nė niekada nesutampa su kalbine sąmone, kalbinė sąmonė 
tėra vienas iš aspektų, medžiaga, kurią visą valdo grynai 
meninis uždavinys. Tai, ką įsivaizdavau kaip kelią, kaip 

taką per pasaulį, pasirodo, tėra semantinė seka (Žinoma, ir 
ji yra, bet koks jos statusas?). Semantinė seka ji yra anapus 
meninio uždavinio, anapus meno kūrinio, kitaip semasio- 
logija —- ne kalbotyros šaka ir negali ja būti, kad ir kaip šis 
mokslas būtų suprantamas (jei tai kalbos mokslas). Suda- 
ryti išsamų semantinį žodyną - tai dar nereiškia paaiškin- 
ti meno kūrybą. Svarbiausia suvokti meninį uždavinį ir jo 
tikrąjį kontekstą, t. y. tą vertybinį pasaulį, kuriame jis ke- 
liamas ir įgyvendinamas. Iš ko susideda pasaulis, kuriame 
gyvename, elgiamės, kuriame? Iš materijos ir psichikos? Iš 
ko susideda meno kūrinys? Iš žodžių, sakinių, skyrių, gal- 
būt - puslapių, popieriaus? Aktyviame vertybiniame me- 
nininko kūrybos kontekste visi šie aspektai turi anaiptol 
ne pagrindinę, o antrinę reikšmę, ne jie vertybiškai jį lemia, 
ojis juos. Taip neginčijame teisės tyrinėti šiuos aspektus, o 
tik nurodome šių tyrinėjimų vietą, jiems tinkamą kalbant 
apie kūrybą kaip būtent kūrybą. 

Taigi kūrybinė autoriaus sąmonė nėra kalbinė sąmonė 
plačiąja šio žodžio prasme, nes kalba tėra pasyvus kūry- 
bos aspektas - imanentiškai įveikiama medžiaga. 

3. Vertybinio autoriaus konteksto painiojimas su literatūri- 
niu medžiaginiu kontekstu. Taigi menininko santykis su Žo- 
džiu yra antrinis, pagalbinis, nulemiamas jo pirminio san- 
tykio su turiniu, t. y. su tiesiogine gyvenimo bei gyvenamo 
pasaulio duotimi, jo pažintine bei etine įtampa. Galima sa- 
kyti, jog naudodamasis žodžiu menininkas apdoroja pa- 
saulį, dėl to žodis turi būti imanentiškai įveikiamas kaip 
žodis, tapti kitų žmonių pasaulio bei autoriaus santykio 
su šiuo pasauliu išraiška. Taigi kalbinis stilius (autoriaus 
santykis su kalba bei šio santykio nulemti kalbos vartoji- 
mo būdai) yra jo meninio stiliaus (santykio su gyvenimu 
bei gyvenamu pasauliu ir šio santykio nulemto Žmogaus 
bei jo pasaulio apdorojimo būdo) atspindys naudojamoje 

medžiagoje; meninis stilius apdoroja ne žodžius, o pasau- 
lio aspektus, pasaulio ir gyvenimo vertybes, jį galima api- 
brėžti kaip Žmogaus bei jo pasaulio formavimo ir išbaigimo 
priemonių visumą, ir būtent stilius lemia santykį su me- 
džiaga, su žodžiu, į kurio prigimtį, žinoma, reikia atsižvelg- 
ti, jei norime šį santykį suprasti. Menininkas žvelgia į objek- 
tą tiesiogiai kaip į pasaulio įvykio aspektą - ir tai paskui 
(čia kalbame ne apie chronologinę tvarką, o apie vertybi- 
nę hierarchiją) lemia jo santykį su objektine žodžio reikš- 
me - grynai kalbinio konteksto dalimi, - tai, kaip pasinau- 
dojama fonetika (garsu), emociniu aspektu (pati emocija 
vertybiškai susijusi ir nukreipta į objektą, o ne į žodį, nors 
objekto anapus žodžio gali ir nebūti), vaizdiniu ir kitais 
aspektais. 

Laikant turinį medžiaga (arba tik esant tokiai tendenci- 
jai), atsiribojama nuo meninio uždavinio, kuris suvedamas 
į šalutinį ir nulemtą santykį su žodžiu (kartu, žinoma, ne- 
kritiškai įsiklausoma ir į pirminį santykį su pasauliu, prie- 
šingu atveju apskritai nebūtų ką pasakyti). 

Tačiau kartais tikras vertybinis autoriaus kontekstas 
suprantamas ne kaip grynas kalbinis (lingvistinis), o kaip 
literatūrinis, t. y. meniškai kalbinis, kaip kalba, kuri jau ap- 
dorota turint kokį nors pirminį meninį uždavinį (tuomet, Ži- 
noma, tenka pripažinti kažkur absoliučioje praeityje buvus 
pirminį kūrybos aktą, įvykusį dar ne literatūriniame kon- 
tekste). Pagal šią koncepciją, visa kūrybinė autoriaus veikla 
skleidžiasi grynai literatūriniame vertybiniame kontekste, 
neišeidama už jo ribų, ir visa su visais aspektais įprasmi- 
nama tik jame - čia ji vertybiškai gimsta, čia išbaigiama, čia 
ji ir miršta. Autorius atranda literatūrinę kalbą, literatūrines 
formas - literatūros pasaulį, ir nieko daugiau, - čia gimsta 
jo įkvėpimas, jo kūrybinis siekis šiame literatūriniame pa- 
saulyje, neišeinant už jo ribų, sukurti naujas kombinacines 

formas. Iš tiesų, būna kūrinių, sumanytų, išnešiotų ir pa- 
gimdytų grynai literatūriniame pasaulyje, tačiau šie kūri- 
niai dėl jų visiškos meninės niekybės labai retai aptarinė- 
jami (beje, kategoriškai nedrįsčiau teigti, jog tokie kūriniai 
apskritai įmanomi). 

Autorius savo kūryboje įveikia senų literatūros formų, 
įgūdžių ir tradicijų grynai literatūrinį pasipriešinimą, nie- 
kada nesusidurdamas su kitokiu (pažintiniu-etiniu hero- 
jaus bei jo pasaulio) pasipriešinimu, be to, jo tikslas yra su- 
kurti naują literatūrinę kombinaciją iš grynai literatūrinių 
elementų, o skaitytojas kūrybinį autoriaus aktą turi „justi“ 
įprastos literatūrinės manieros fone, t. y. taip pat neišeida- 
mas už medžiagiškai suprantamos literatūros verčių ir pra- 
smių konteksto. Tačiau iš tikrųjų vertybinis bei prasminis 
autoriaus kūrybos kontekstas, kuriame įprasminamas jo 
kūrinys, nesutampa su grynai literatūriniu kontekstu, juo 
labiau suprantamu medžiagiškai; pastarasis su savo ver- 
tybėmis, aišku, įtraukiamas į pirmąjį, bet jis čia anaiptol ne 
lemiantysis, o nulemiamasis. Kūrybiniam aktui tenka ak- 
tyviai orientuotis ir literatūrinės medžiagos kontekste, už- 
imti jame vertybinę ir, be abejo, esminę poziciją, tačiau šią 
poziciją lemia svarbesnė autoriaus pozicija pasaulio verty- 
bių atžvilgiu būties įvykyje; herojaus ir jo pasaulio (jo gyve- 
nimo) atžvilgiu autorius vertybiškai nusiteikia pirmiausia, 
ir ši meninė nuostata lemia irjo literatūrinę poziciją medžia- 
gos atžvilgiu. Taigi meninio matymo bei pasaulio išbaigi- 
mo formos lemia išorines literatūrines priemones, o ne at- 
virkščiai; meninio pasaulio architektonika lemia kūrinio 
kompoziciją (žodžių tvarką, išdėstymą ir jungtis), o ne at- 
virkščiai. Tenka kovoti su senomis arba nesenomis litera- 
tūrinėmis formomis, jas naudoti ir kombinuoti, įveikti jų 
pasipriešinimą arba jas pasitelkti, tačiau šio darbo pagrin- 
das - esminė ir lemianti pirminė menine kova su pažintiniu 

bei etiniu gyvenimo intencionalumu ir jo reikšminiu gyve- 
nimiškuoju veržlumų; čia kiekvienas menininkas savo kū- 
rybiniame akte (kuriam visa kita tėra priemonė) patiria di- 
džiausią įtampą, jeigu jis reikšmingai ir rimtai kuria kaip 
pirmasis menininkas, t. y. tiesiogiai susiduria ir kovoja su 
neapdorota pažintine bei etine gyvenimo stichija, chaosu 
(estetiškai suprantama stichija ir chaosu), nes tik toks su- 
sidūrimas įskelia tikrai meninę kibirkšų. Kiekvienam me- 
nininkui kuriant kiekvienąkart iš naujo tenka meniškai už- 
kariauti [neįsk.], iš naujo ir iš esmės pagrįsti savo estetinį 
požiūrį. Autorius tiesiogiai suartėja su herojumi bei jo pa- 
sauliu ir tik atrasdamas su juo tiesioginį vertybinį santykį 
užima savo meninę poziciją. Tik atradus vertybinį santykį 
su herojumi, savo reikšmingumą, prasmę bei vertę įgyja ir 
formalios literatūrinės priemonės (jos tampa reikalingos ir 
svarbios įvykyje), įvykis paliečia ir literatūrinę medžiagą. 
(Žurnalinis kontekstas, žurnalinė kova, žurnalinis gyveni- 
mas ir žurnalinė teorija*'.) 

Nė vienos tam tikrų medžiaginių bei literatūrinių (for- 
malių) priemonių (ir juo labiau lingvistinių, kalbinių ele- 
mentų - žodžių, sakinių, simbolių, semantinių sekų ir kt.) 
kombinacijos neišeina paaiškinti žvelgiant siaurai estetiš- 
kai, kaip į literatūrinį dėsningumą (esantį visada atspindi- 
nio, antrinio, šalutinio pobūdžio), kaip į stilių ar kompo- 
ziciją (išskyrus sąmoningą meninį eksperimentą), t. y. ne- 
įmanoma jos suprasti remiantis vien autoriumi bei grynai 
estetine jo energija (tai galima pasakyti ir apie lyriką bei mu- 
ziką), taigi būtina atsižvelgti ir į prasminę seką, pažintinę 
bei etinę herojaus gyvenimo logiką, prasminį jo besielgian- 
čios sąmonės dėsningumą, nes visa, kas estetiškai reikšmin- 
ga, aprėpia ne tuštumą, o besispyriojantį, pagal savus dės- 
nius besirutuliojantį (estetiškai nepaaiškinamą) prasminį 
poelgiais besireiškiančio gyvenimo intencionalumą. Kūrinio 

neišeina suskaidyti į grynai estetines ar kompozicines da- 
lis (juo labiau -į lingvistines: emocinę aureolę turinčius bei 
žodinėmis ar simbolinėmis asociacijomis susietus žodžius- 
simbolius), sujungtas pagal grynai estetinius, kompozici- 
nius dėsnius; ne, meninė visuma yra tam tikros būtinosios 
prasminės visumos (potencialaus gyvenimiškai reikšmingo 
gyvenimo visumos) įveika, be to, esminė įveika. Meninėje 
visumoje veikia dvi valdžios bei dvi šių valdžių sukurtos 
teisėtvarkos, abipusiškai lemiančios viena kitą. Kiekvienas 
aspektas suvokiamas dviejose vertybinėse sistemose, ir 
kiekviename aspekte abi šios sistemos susijusios esminiu, 
įtemptu vertybiniu santykiu - tai pora galių, kuriančių ver- 
tybinį įvykinį kiekvieno aspekto bei visos visumos svorį. 
Menininkas niekuomet nuo pat pradžių nepradeda bū- 
tent kaip menininkas, t. y. nuo pat pradžių negali dirbti 
vien su estetiniais elementais. Meno kūrinį valdo du dės- 
ningumai: herojaus dėsningumas ir autoriaus dėsningu- 
mas, turinio ir formos. Tada, kai menininkas iš pat pradžių 
dirba su estetiniais elementais, kūrinys išeina dirbtinis ir 
tuščias, nieko neįveikiantis ir iš esmės nesukuriantis nie- 
ko vertybiškai reikšminga. Neįmanoma nuo pradžios ir iki 
galo sukurti herojaus iš grynai estetinių elementų, neįma- 
noma „padaryti“ herojaus, - jis nebus gyvas, nebus „jun- 
tama“ grynai estetinė jo vertė. Autorius negali išgalvoti 
herojaus. Herojus negali neturėti jokio savarankiškumo 
kūrybinio autoriaus akto atžvilgiu, kuriuo jis įtvirtinamas 
ir įforminamas. Autorius, kaip menininkas, atranda herojų 
iš anksto duotą nepriklausomai nuo savo grynai meninio 
akto, jis negali jo pagimdyti iš savęs - toksai herojus nebū- 
"tų įtikinamas. Žinoma, omenyje turime potencialų herojų, 
t. y. dar netapusį herojumi, dar neįformintą estetiškai, nes 
kūrinio herojus yra jau įvilktas į meninę formą, kalbame 
apie žmogaus, kaip kito, duotį, būtent ją iš anksto atranda 

autorius kaip menininkas“, ir vien jos atžvilgiu estetinis iš- 
baigimas tampa vertybiškai svarus. Meninis aktas sutin- 
ka tam tikrą besispyriojančią (atsparią, nelaidžią) realybę, 
į kurią negali neatsižvelgti ir kurios negali visos ištirpinti 
savyje. Ši ikiestetinė herojaus realybė po įforminimo ir bus 
įtraukta į menininko kūrinį. Šioji herojaus - kitos sąmonės — 
realybė ir yra meninio matymo objektas, suteikiantis šiam 
matymui estetinį objektyvumą. Žinoma, tai nėra kaip gam- 
tos moksluose suvokiama realybė (tikrovė ar galimybė, ne- 
svarbu, fizinė ar psichinė), prieš kurią stoja laisva kūrybinė 
autoriaus vaizduotė, tai vidinė vertybinio bei prasminio gy- 
venimo intencionalumo realybė. Dėl to iš autoriaus reika- 
laujame vertybinio tikroviškumo, vertybinio bei įvykinio 
jo sukurtų vaizdinių svarumo, ne pažintinio ir ne empiri- 
nio praktinio, bet įvykinio realumo (ne fiziškai, o būties įvy- 
kyje galimas judesys): vertybiškai reikšmingas galėtų būti 
net toks gyvenimo įvykis, kuris visiškai neįmanomas ir 
netikroviškas fiziniu bei psichologiniu požiūriu (jei pagal 
metodą psichologiją skirtume prie gamtos mokslų) - taip 
matuojamas meninis tikroviškumas, objektyvumas, t. y. 
ištikimybė objektui - pažintiniam ir etiniam gyvenimiška- 
jam Žmogaus intencionalumui, siužeto, charakterio, situa- 
cijos, lyrinio motyvo ir kitoks tikroviškumas. Kūrinyje tu- 
rime pajusti, kaip gyvai priešinasi įvykinė būties realybė; 
kai nesama šio pasipriešinimo, kai nesama priėjimo prie 
vertybinio pasaulio įvykio, kūrinys atrodo išgalvotas ir 
meniniu požiūriu visiškai neįtikinamas. Žinoma, negali bū- 
ti objektyvių ir visuotinių kriterijų estetiniam objektyvu- 
mui atpažinti, jam būdingas vien intuityvus įtikinamumas. 
Už transgredientinių meninės formos bei išbaigimo aspek- 


* Žinoma, neturime omenyje, kad herojus tam tikroje vietoje ir tam 
tikru laiku atrandamas empiriškai. 

tų turime gyvai jausti tą galimą Žmogaus sąmonę, kuriai 
šie aspektai transgredientiški, kurią jie apima ir išbaigia; 
be mūsų kūrybinės arba kartu kuriančios sąmonės, turime 
gyvai jausti kitą sąmonę, į kurią mūsų kūrybinis aktyvu- 
mas nukreiptas būtent kaip į kitą; juntant šią kitą sąmonę, 
juntama ir forma, jos gelbstinti galia bei vertybinis svoris — 
grožis. (Aš pasakiau: jausti, o jaučiant galima ir nesuvokti 
teoriškai, su pažinimui būtinu aiškumu.) Neįmanoma nu- 
kreipti formos į save patį, nukreipę ją į save, tampame sau 
kiti, t. y. liaujamės buvę savimi, gyvenę iš savęs ir esame 
užvaldomi; beje, tokiais atvejais visuose menuose, išskyrus 
kai kurias lyrikos bei muzikos rūšis, sumenkinama formos 
vertė bei vertybinis svoris; pasidaro neįmanoma suteikti 
meninei Žiūrai gelmės bei jos išskleisti: tuoj pat pasimaty- 
tų veidmainystė, suvokimas taptų pasyvus ir iškreiptas. 
Meniniame įvykyje esti du dalyviai: vienas pasyviai rea- 
lus, kitas - aktyvus (autorius, žiūros subjektas); jei vienas 
iš dalyvių pasitraukia, meninis įvykis neįvyksta iš tikrųjų, 
mums belieka kvaila meninio įvykio iliuzija - meninis sa- 
vęs apgaudinėjimas. Meninis objektyvumas - tai meninis 
gerumas; gerumas negali neturėti objekto, negali būti reikš- 
mingas tuštumoje, jis turi būti vertybiškai susietas su kitu. 
Kai kurios meno rūšys vadinamos neobjektinėmis (orna- 
mentas, arabeska, muzika); tai teisinga dėl to, kad čia nėra 
konkretaus objektinio turinio, diferencijuoto ir apriboto, ta- 
čiau mūsų prasme suprantamas objektas - kaip suteikian- 
tis meninį objektyvumą - čia, žinoma, yra. Galimės grynai 
gyvenimiškos, iš vidaus neišbaigiamos sąmonės veržiumą 
jaučiame muzikoje, ir vien dėl to suvokiame jos galią bei 
vertybinį svorį ir kiekvieną naują jos žingsnį suvokiame 
kaip pergalę bei įveiką; jausdami šią potencialią, iš vidaus 
neišbaigiamą, bet mirtingą pažintinę bei etinę įtampą (atgai- 
laujančią ir maldaujančią gelmę, pastovų principinį ir pagrįstą 

jaudulį), jaučiame ir didžiulę įvykinę privilegiją - būti kitu, 
būti anapus kitos potencialios sąmonės, patiriame galimy- 
bę atleisti, išspręsti ir išbaigti, savo estetinę formos galią. 
Mes kuriame muzikos formą ne vertybinėje tuštumoje ir ne tarp 
kitų - taip pat muzikos - formų (muziką muzikos kontekste), bet 
gyvenimo įvykyje, ir vien tai daro ją rimtą, reikšmingą ir sva- 
rią būties įvykyje. (Grynojo stiliaus arabeska — už stiliaus 
visada jaučiame potencialią sielą.) Taigi ir neobjektiniame 
mene yra turinys — veržli įvykinė galimo gyvenimo įtampa, 
tačiau ji objektiškai nediferencijuota ir nesukonkretinta. 

Uždarame formų pasaulyje forma nėra reikšminga. Ver- 
tybinis kontekstas, kuriame realizuojamas literatūros kū- 
rinys ir kuriame jis įprasminamas, nėra vien literatūrinis 
kontekstas. Meno kūrinys turi apčiuopti vertybinę realybę, 
įvykinę herojaus realybę. (Toks pat techninis, su įvykiu ne- 
susijęs aspektas yra ir psichologija.) 

4. Tradicija ir stilius. Herojų ir jo pasaulį įforminančių 
bei išbaigiančių priemonių bei jų nulemtų medžiagos ap- 
dorojimo ir pritaikymo (imanentiškos įveikos) priemonių 
vienovę vadiname stiliumi. Koks santykis sieja stilių ir au- 
toriaus individualybę? Kaip santykiauja stilius su turiniu, 
t. y. su išbaigiamu kitų pasauliu? Kokia reikšmė vertybinia- 
me autoriaus-žiūros subjekto kontekste tenka tradicijai? 

Tvirtas ir vieningas (didingas ir stiprus) stilius galimas 
tik tada, kai jis susiduria su pažintinės bei etinės gyvenimo 
įtampos vienove, kai neabejotinas šį gyvenimą valdantis 
užduotumas - tai pirmoji sąlyga, antroji — transgredienti- 
nė pozicija turi būti neginčijama bei patikima (būtina, kaip 
matysime, religiškai tikėti, jog gyvenimas nėra vienišas, 
kad jis įtemptas ir veikia iš savęs ne vertybinėje tuštumoje), 
meno vieta kultūros visumoje turi būti tvirta ir neginčija- 
ma. Atsitiktinė transgrediencijos pozicija negali būti pati- 
kima; stilius negali būti atsitiktinis. Šios dvi sąlygos glau- 

džiai susijusios ir lemia viena kitą. Didingas stilius apima 
visas meno sritis, arba jo nėra, nes jis pirmiausia yra pa- 
saulio matymo ir jau po to- medžiagos apdorojimo stilius. 
Stilius eliminuoja novatoriškumą kuriant turinį ir remiasi 
nusistovėjusia pažintinio bei etinio vertybinio gyvenimo 
vienove. (Pavyzdžiui, naujų pažintinių ir etinių vertybių, 
naujos grynai gyvenimiškos įtampos sukurti nesiekiąs kla- 
sicizmas visas pastangas atiduoda estetiniam išbaigimui 
bei siekia suteikti imanentinę gelmę tradiciškai supranta- 
mam gyvenimui. Turinio naujumas romantizme, šiuolai- 
kiškumas - realizme.) Atkaklus naujumo siekimas kuriant 
turinį dauguma atvejų yra jau estetinės kūrybos krizės po- 
žymis. Autoriaus krizė prasideda tuomet, kai peržiūrima 
pati meno vieta kultūros visumoje, būties įvykyje; kai bet 
kokia tradicinė vieta atrodo nepagrįsta; tuomet meninin- 
kas suvokiamas kaip kažkas jau apibrėžto —- neįmanoma bū- 
ti menininku, neįmanoma visam savęs išreikšti šioje api- 
brėžtoje sferoje; būtina ne pranokti kitus mene, 0 pranokti 
patį meną; atmetami imanentiniai tam tikros kultūros sri- 
ties kriterijai, atmetamas esamas kultūros sričių skirstymas. 
Romantizmas ir jo visuminės kūrybos bei visuminio žmo- 
gaus idėja. Siekimas veikti ir kurti tiesiogiai vientisame bū- 
ties įvykyje kaip vienatiniam dalyviui; negebėjimas susitai- 
kyti su darbininko statusu, rasti savo vietą įvykyje pagal 
kitų pavyzdį, atsistoti greta jų. 

Autorystės krizė gali reikštis ir kitaip. Tuomet darosi ne- 
stabili ir atrodo neesminga pati transgrediencijos pozici- 
ja, užginčijama autoriaus teisė būti anapus gyvenimo ir jį 
išbaigti. Ima degraduoti visos nusistovėjusios transgre- 
dientinės formos (pirmiausia prozoje nuo Dostojevskio iki 
Belo; lyrikai autorystės krizė visada turi mažesnę įtaką — 
Anenskis ir kt.); gyvenimas tampa suprantamas ir įvy- 
kiškai svarus tik iš vidaus, tik tada, kai aš išgyvenu jį kaip 

aš - per santykio su pačiu savimi formą, mano aš-sau Ver- 
tybinėmis kategorijomis: suprasti - tai įsigyventi į objektą, 
pažvelgti į jį jo paties akimis, atsisakyti savo transgredien- 
cijos jo atžvilgiu; visos iš išorės gyvenimą įkūnijančios ga- 
lios atrodo nesvarbios ir atsitiktinės, atsiranda nepasitikė- 
jimas bet kokiu transgredientiškumu (religijoje atitinkamai 
imanentizuojamas dievas, ir dievas, ir religija psichologi- 
zuojami, nepripažįstama cerkvė kaip išorinė institucija, per- 
vertinama vidujybė ir visa, kas kyla iš vidaus). Gyvenimas 
siekia užsisklęsti savyje, pasitraukti į savo vidinę gelmę, bijo 
ribų ir siekia jas suardyti, nes nepasitiki iš išorės formuo- 
jančios galios esmingumu ir gerumų; atmetamas išorinis 
požiūris. Šiuo atveju, žinoma, ribų kultūra, kuri būtina ku- 
riant tvirtą ir gilų stilių, tampa nebeįmanoma; būtent su gy- 
venimo ribomis ir neturima nieko bendra, visa kūrybinė 
energija nuo jų pasitraukia ir palieka jas likimo valiai. Es- 
tetinė kultūra yra ribų kultūra ir todėl suponuoja šiltą, gy- 
venimą apimančią gilaus pasitikėjimo atmosferą. Pasitikint 
ir pagrįstai kuriant bei apdorojant žmogaus bei jo pasaulio 
išorines ir vidines ribas, būtina anapus jo turėti tvirtą, už- 
tikrintą poziciją, kurioje dvasia gali ilgai išsilaikyti, valdyti 
savo galias ir laisvai veikti; aišku, tam reikia sutelkti ver- 
tybinę atmosferą, kur jos trūksta. Kur transgrediencijos 
pozicija atsitiktinė ir trapi, kur gyva vertybinė sąmonė yra 
visai imanentiška iš vidaus gyvenamam gyvenimui (ego- 
istiniam ir praktiniam, socialiniam, moraliniam ir kt.), kur 
vertybinis gyvenimo svarumas patiriamas tik tuomet, kai 
įjį įŽengiame (įsigyvename), perimame jo požiūrį, išgyve- 
name jį aš kategorija, - tuomet negali būti vertybinio kū- 
rybinio susikaupimo ties žmogaus ir gyvenimo ribomis, o 
galima tik erzinti Žmogų bei gyvenimą (neigiamai pasinau- 
doti transgrediencijos galimybėmis). Neigiamas naudoji- 
masis transgrediencijos pozicija (matymo, žinojimo ir ver- 

tinimo pertekliumi), pasitaikantis satyroje bei komedijoje 
(bet, žinoma, ne humore), atsiranda pirmiausia dėl to, jog 
išskirtinai vertinamas vidinis gyvenimas (moralinis, socia- 
linis ir kt.) bei neįvertinama (ar net visiškai nuvertinama) 
vertybinė transgrediencija, nebelieka nieko, kas grindė ir 
darė tvirtą transgrediencijos poziciją, vadinasi, nuvertėja 
ir neprasminė gyvenimo išorė. Ši neprasminė išorė tampa 
beprasmė, t. y. galimos neestetinės prasmės atžvilgiu ji su- 
vokiama neigiamai, tampa demaskuojančia galia (tuo tarpu 
teigiamo išbaigimo atveju neprasminė išorė tampa estetiš- 
kai vertinga). Transgrediencijos aspektą gyvenime (išorę, 
išvaizdą, manieras ir kt., buitį, etiketą ir pan.) valdo tradi- 
cija, kuriai sunykus išryškėja visų šių dalykų beprasmybė, 
gyvenimas iš vidaus suskaldo visas formas. Pasitelkiama 
bjaurumo kategorija. Romantizme įvaizdis kuriamas ok- 
simoroniškai: pabrėžiami vidujybės ir išorės, socialinės pa- 
dėties ir esmės, turinio begalybės ir įkūnijimo ribotumo 
prieštaravimai. Nėra kur dėti žmogaus bei jo gyvenimo iš- 
orės, nesama pagrįstos pozicijos, iš kurios būtų galima ją 
organizuoti. Stilius kaip vientisas ir išbaigtas išorinio pa- 
saulio paveikslas: išorinio žmogaus, jo kostiumo, jo manie- 
rų dermė su aplinka. Poelgius lemia pasaulėžiūra (beje, iš 
vidaus viskas gali būti suprasta kaip poelgis), ji suteikia 
prasminiam poelgiais besireiškiančiam gyvenimo intencio- 
nalumui vienovę - atsakomybės vienovę, tam tikrą kryptį 
gyvenimui keistis; stilius suteikia vienovę transgredienti- 
nei pasaulio išorei, jo išoriniam atspindžiui, jo riboms (ri- 
bų apdorojimas ir derinimas). Pasaulėžiūra organizuoja ir 
suvienija žmogaus akiratį, stilius organizuoja ir suvienija 
jo aplinką. Detaliau nagrinėti, kaip neigiamai panaudo- 
jamas transgredientinių aspektų perteklius (išjuokiama 
buitimi) satyroje bei komiškuosiuose žanruose, taip pat sa- 
vitą humoro padėtį nėra mūsų darbo tikslas. 

Autorystės krizė gali rutuliotis ir dar viena kryptimi: 
prarasdama savo grynai estetinį savitumą, transgredien- 
cijos pozicija gali pradėti darytis etinė. Sumenksta domė- 
jimasis grynuoju gyvenimo fenomenalumu, grynuoju jo 
vaizdumu, nebesiekiama nuraminant išbaigti jį dabartyje 
bei praeityje. Ne absoliuti, o artimiausia, socialinė (ir net 
politinė) ateitis, artimiausi doroviškai privalūs ateities pla- 
nai sugriauna patvarias žmogaus ir jo pasaulio ribas. Trans- 
grediencija tampa skausminga ir etinė (žiūros - žinoma, jau 
ne grynai meninės, - herojais tampa pažemintieji ir nu- 
skriaustieji). Nebelieka pasitikinčios, ramios, nepažeidžia- 
mos ir turtingos transgredientinės pozicijos, nes nėra jai bū- 
tinos vidinės vertybinės rimties (išmintingo vidinio žinojimo 
apie mirtingumą bei patiklumo dėka prislopinto pažinti- 
nės-etinės įtampos beviltiškumo). Omenyje turime ne psi- 
chologinę ramybės (kaip psichinės būsenos) sampratą, ne 
tiesiog faktiškai esamą ramybę, 0 pagrįstą ramybę; ramy- 
bę, kaip pagrįstą vertybinę sąmonės nuostatą, kuri yra es- 
tetinės kūrybos sąlyga, užtikrinanti pasitikėjimą būties įvy- 
kyje, atsakingą ir ramią ramybę. Būtina tarti keletą žodžių 
apie estetinės ir etinės (moralinės, socialinės, politinės, gy- 
venimiškosios praktinės) transgrediencijos skirtumą. Este- 
tinė transgrediencija ir izoliacijos aspektas; transgredienci- 
ja būčiai; dėl to būtis tampa grynu fenomenu; išlaisvinimas 
nuo ateities. 

Vidinė begalybė prasiveržia ir neranda nuraminimo; gy- 
venimo principingumas. Tuštumą pridengiantis estetiz- 
mas - kita krizių pusė. Prarandamas herojus; žaidžiama 
grynai estetiniais elementais. Galimo esminio estetinio in- 
tencionalumo stilizavimas. Kūrėjo individualybė be stiliaus 
praranda pasitikėjimą savimi, suvokiama kaip neatsakin- 
ga. Individuali kūryba gali būti atsakinga tik stiliaus dėka, 
pagrįsta ir palaikoma tradicijos. 

Gyvenimo krizė, priešingai negu autorystės krizė, tačiau 
dažnaiją lydinti, apgyvendina gyvenimą literatūriniais he- 
rojais, gyvenimas atskiriamas nuo absoliučios ateities, pa- 
virsta tragedija be choro ir autoriaus. 

Tokios yra sąlygos, lemiančios autoriaus įsitraukimą į 
būties įvykį, jo kūrybinės pozicijos galią bei pagrįstumą. 
Būties įvykyje neįmanoma turėti savo alibi. Tada, kai šiuo 
alibi grindžiama kūryba ir kalbėjimas, negali atsirasti nie- 
ko atsakinga, rimta ir reikšminga. Specialioji atsakomybė 
reikalinga (autonomiškoje kultūros srityje) - neįmanoma 
kurti tiesiogiai dievo pasaulyje, tačiau šis atsakomybės spe- 
cialumas gali būti pagrįstas vien giliu pasitikėjimu aukš- 
čiausiąja, kultūrą laiminančia instancija, pasitikėjimu, kad 
už specialiąją mano atsakomybę atsakingas kitas - aukš- 
čiausiasis, kad veikiu ne vertybinėje tuštumoje. Kai nesa- 
ma šio pasitikėjimo, galima tik tuščia pretenzija. 

Tikrasis kūrybinis autoriaus poelgis (ir apskritai —- bet 
koks poelgis) visuomet vyksta ant estetinio pasaulio ribų 
(vertybinių ribų), duoties realybės ribų (duoties realybė — 
estetinė realybė), ant kūno ribos, ant sielos ribos, juda dva- 
sioje; tuo tarpu dvasios dar nėra; jai dar viskas priešaky, o 
visa, kas jau yra, jai jau buvo. 

Belieka trumpai aptarti žiūrovo santykio su autoriumi 
problemą, kurią jau palietėme ankstesniuose skyriuose. 
Autorius autoritetingas ir būtinas skaitytojui, kuris Žiūri į 
jį ne kaip į asmenį, ne kaip į kitą Žmogų, ne kaip į herojų, 
ne kaip į būties konkretybę, o kaip į principą, kuriuo reikia 
sekti (tik biografiškai traktuojamas autorius paverčiamas 
herojumi, tam tikru žmogumi būtyje, kurį galima padary- 
ti žiūros objektu). Autoriaus, kaip kūrėjo, individualumas 
yra ypatingo, neestetinio pobūdžio kūrybinis individua- 
lumas; tai aktyvus matymo ir įforminimo individualumas, 
o ne matoma ir įforminta individualybė. Tokia individua- 

lybe autorius tampa tik tada, kai su juo susiejame jo įfor- 
mintą ir sukurtą individualų herojų pasaulį ir kai jis iš da- 
lies objektyvuojamas kaip pasakotojas. Autorius negali ir 
neturi mums būti konkretus asmuo, nes mes esame jame, 
įsigyvename į jo aktyvų matymą; ir tik pasibaigus esteti- 
nei žiūrai, t. y. kai autorius liaujasi aktyviai vadovavęs mū- 
sų matymui, jam vadovaujant išgyventą aktyvumą (mūsų 
aktyvumas yra jo aktyvumas) objektyvuojame į tam tikrą 
asmenį, į individualų autoriaus veidą, kurį dažnai esame 
linkę perkelti į jo sukurtą herojų pasaulį. Tačiau šis objek- 
tyvuotas autorius, liovęsis būti matymo principu ir tapęs 
matymo objektu, skiriasi nuo autoriaus kaip biografijos 
herojaus (apskritai mokslinė biografija - gana neatsakin- 
ga forma). Pastangos remiantis autoriaus asmens individu- 
alumu paaiškinti kūrybos esmę, paaiškinti kūrybinį akty- 
vumą iš būties plotmės: kokiu mastu tai įmanoma. Visa tai 
lemia biografijos, kaip mokslinės formos, situaciją ir meto- 
dus. Autorius pirmiausia turi būti suprastas kaip kūrinio 
įvykio dalyvis, kaip autoritetingas skaitytojo vedlys. Siek- 
dami suprasti autorių istoriniame jo epochos pasaulyje, jo 
vietą socialiniame kolektyve, jo klasinę padėtį, išeiname už 
kūrinio analizės ribų ir įžengiame į istorijos sritį; tyrinėjant 
grynai istoriškai į visus šiuos aspektus neatsižvelgti nega- 
lima. Tačiau literatūros istorijos metodologija į mūsų dar- 
bą neįeina. Kūrinio viduje autorius skaitytojui yra realizuo- 
ti privalomų kūrybinių principų visetas, transgredientinių 
su herojumi bei jo pasauliu aktyviai susietų matymo aspek- 
tų vienovė. Jo, kaip žmogaus, individuacija yra jau antrinis 
kūrybinis skaitytojo, kritiko, istoriko aktas, nepriklausomas 
nuo autoriaus kaip aktyvaus žiūros principo, - aktas, pa- 
verčiantis jį patį pasyviu. 

Šis darbas yra pastanga remiantis bendrąja sistemine este- 
tika atlikti metodologinę pagrindinių poetikos sąvokų bei 
problemų analizę. 

Mūsų analizę paskatino kai kurie rusų poetikos darbai, 
pagrindinius jų teiginius kritiškai peržvelgsime pirmuo- 
siuose skyriuose; tačiau krypčių bei atskirų darbų, kaip 
istoriškai konkrečių ir visuminių, dabar neliečiame ir ne- 
vertiname: mums svarbiausia grynai sisteminė pagrindi- 
nių sąvokų bei postulatų vertė. Be to, nekeliame sau tikslo 
apžvelgti darbus apie poetiką istoriniu arba pažintiniu as- 
pektu: grynai sisteminius tikslus sau keliančiuose tyrinėji- 
muose, kuriuose reikšmingi tegali būti teoriniai teiginiai 
bei įrodymai, tokios apžvalgos ne visada būtinos. Taip pat 
šiame darbe atsisakėme nereikalingo citatų bei nuorodų ba- 
lasto, neistoriniuose tyrinėjimuose jos apskritai neturi tie- 
sioginės metodologinės reikšmės, o glaustame sisteminia- 
me darbe yra visiškai bevertės: kompetentingam skaitytojui 
jos nereikalingos, o nekompetentingam - nenaudingos. 

Šiuo metu Rusijoje dirbamas labai rimtas ir vaisingas me- 
notyros darbas. Per pastaruosius metus rusų mokslinė li- 
teratūra praturtėjo vertingais meno teorijos, ypač poetikos, 
veikalais. Tiesiog net galima kalbėti apie tam tikrą meno- 
tyros suklestėjimą Rusijoje, ypač palyginti su praeitu lai- 
kotarpiu, kai menas buvo pagrindinė priebėga visokiems 
neatsakingiems, bet į gilumą pretenduojantiems plepalams; 
visos tos mintys bei samprotavimai - vadinamosios klajo- 
jančios atvertys, - atrodę gilūs bei vaisingi, bet negalėję būti 
priskirti nė vienam mokslui, t. y. apskritai negalėję rasti sau 
vietos objektyvioje pažinimo vienovėje, paprastai buvo iš- 
sakomi atsitiktinai bei paviršutiniškai apie meną apskritai 
arba apie vieną ar kitą kūrinį. Estetizuotas pusiau moksli- 
nis mąstymas, per nesusipratimą kartais vadinęsis filoso- 
finiu, visuomet buvo linkęs į meną, juto savo prigimtinę, 
nors ir ne visai teisėtą giminystę su juo. 

Dabar situacija keičiasi: tyrinėjant meną, išskirtines 
mokslinio mąstymo teises pripažįsta net plačioji visuome- 
nė; netgi galima kalbėti jau apie kitą kraštutinumą - apie 
moksliškumo madą, apie paviršutinišką ir tariamą moks- 
liškumą, apie lengvabūdišką ir savimi pasitikintį moksliš- 
kumo toną, kai tikrasis mokslas dar nesubrendęs, mat sie- 
kiant sukurti mokslą kad ir kas nutiktų bei kiek įmanoma 
greičiau dažnai visiškai susiaurėja problematika, tyrinėja- 
mas objektas - mūsų atveju meno kūryba - nuskurdina- 
mas ir net pakeičiamas kuo nors kitu. Toliau matysime, 
kad ne visada to išvengti sugebėjo ir jauna rusų poetika. 
Sukurti vienos ar kitos kultūrinės kūrybos srities mokslą 

išsaugant visą objekto sudėtingumą ir savitumą — itin sudė- 
tingas uždavinys. 

Nepaisant per pastaruosius metus išleistų rusų veika- 
lų apie poetiką neginčytino produktyvumo bei svarbos, 
daugelyje šių darbų užimtos bendrosios mokslinės pozi- 
cijos negalima pripažinti visiškai teisinga ir patenkinama, 
tai ypač pasakytina apie vadinamojo formaliojo (arba mor- 
fologinio) metodo atstovų darbus, tačiau tinka ir kai ku- 
riems šiam metodui iki galo nepritariantiems, bet bendrų 
prielaidų turintiems tyrinėjimams: tokie yra šiaip jau ver- 
tingi profesoriaus V. M. Žirmunskio darbai. 

Mokslinės šių poetikos darbų pozicijos menkumą lemia 
pirmiausia neteisingas arba geriausiu atveju metodiškai ne- 
apibrėžtas jų kuriamos poetikos santykis su bendrąja sis- 
temine filosofine estetika. Tai bendra menotyros ir visų jos 
sričių klaida, padaryta dar šio mokslo lopšyje, - neigiamas 
požiūris į bendrąją estetiką, atsisakymas ja vadovautis. 
Mokslas apie meną dažnai ir apibūdinamas priešinant jį 
filosofinei estetikai, kuri iš anksto laikoma nemoksline. Su- 
kurti mokslinių postulatų sistemą apie tam tikrą meną (šiuo 
atveju žodžio) nesvarstant pačios meno esmes — tokia ir šiuolai- 
kinių poetikos darbų tendencija. 

Jeigu kalbėdami apie meno esmę omenyje turėsime me- 
no metafiziką, tuomet iš tikrųjų teks sutikti, jog mokslišku- 
mas įmanomas tik tada, kai tyrinėjama nepriklausomai nuo 
panašių klausimų. Tačiau su metafizika dabar, laimė, jau 
apskritai nereikia rimtai polemizuoti, ir nepriklausomybė, 
kurios siekia poetika, įgyja visai kitą, daug liūdnesnę pras- 
mę, kurią galima nusakyti kaip pretenziją sukurti mokslą apie 
atskirą meną nepriklausomai nuo tikslo pažinti estetiškumo sa- 
vitumą bei sistemiškai apibrėžti jį žmogaus kultūros vienovėje. 

Tokios pretenzijos apskritai neįmanoma įgyvendinti: 
nesuvokiant estetiškumo sistemiškai, jo skirtumų nuo pa- 

žintinių bei etinių aspektų ir ryšių su jais kultūros vieno- 
vėje, neįmanoma net išskirti objekto, kurį turi nagrinėti po- 
etika, - žodžio meno kūrinio - iš aibės kalbinių kitokios rū- 
šies kūrinių. Sisteminė samprata, žinoma, visada tyrinėtojo 
darbe pasitelkiama, bet pasitelkiama visai nekritiškai. 

Kartais tvirtinama, jog šią sampratą galima rasti tiesio- 
giai objekte, jog tyrinėjančiajam literatūros teoriją visiškai 
nereikia sisteminės filosofijos, kad suvoktų estetiškumą, 
nes jis ras jį pačioje literatūroje. 

Iš tikrųjų estetiškumas kažkaip skleidžiasi pačiame me- 
no kūrinyje - filosofas jo neišgalvoja, - bet jo savitumą, san- 
tykius su etiniais bei pažintiniais aspektais, vietą žmogaus 
kultūros visumoje ir pagaliau jo ribas moksliškai suprasti 
tegali metodiškai dirbanti sisteminė filosofija. Estetiškumo 
sampratos neįmanoma intuityviai arba empiriškai atskirti 
nuo meno kūrinio: ji bus naivi, subjektyvi ir nepatvari; kad 
ji būtų apibrėžta patikimai ir tiksliai, būtina nusakyti ją žmogaus 
kultūros vienovėje susiejant su kitomis sritimis. 

Nė viena kultūros vertybė, nė vienas kūrybinis požiū- 
ris negali ir neturi likti paprasčiausios psichologinio arba 
istorinio pobūdžio esaties, nuogo faktiškumo lygmenyje; 
kultūrinės vertybės faktiškumas įveikiamas tik ją sistemiš- 
kai apibrėžiant prasminėje kultūros vienovėje. Meno auto- 
nomiją grindžia ir laiduoja jo ryšys su kultūros vienove, ku- 
rioje menas užima ne tik savitą, bet ir būtiną bei nepakeičiamą 
vietą; kitaip ši autonomija būtų paprasčiausia savivalė, kita 
vertus, menui būtų galima priskirti kokius tik nori tikslus 
bei paskirtis, svetimus jo nuogai faktinei prigimčiai: jis ne- 
turėtų dėl ko prieštarauti, nes nuogą prigimtį tegalima eks- 
ploatuoti; faktas bei grynai faktinis savitumas neturi balso 
teisės: kad ją įgytų, jis turi tapti prasmingas. Tačiau neįmano- 
ma tapti prasmingam nepritapus prie vienovės: izoliuota 
prasmė - tai contradictio in adjecto. Įveikti metodologinę pai- 

niavą meno tyrinėjimuose galima ne kuriant naują, dar vieną 
metodą — metodų kovos dalyvį, tik savaip eksploatuojantį 
meno faktiškumą, bet sistemiškai filosofiškai pagrindžiant 
meno faktą bei savitumą Žmogaus kultūros vienovėje. 

Netekusi sisteminės filosofinės estetikos bazės, poetika 
tampa pažeidžiama ir nepagrįsta. Sistemiškai steigiama po- 
etika turi būti žodžio meno kūrybos estetika. Toks apibrėžimas 
išryškina jos priklausomybę nuo bendrosios estetikos. 

Tai, kad nėra sisteminės filosofinės orientacijos į bendrą- 
ją estetiką, kad nuolat metodiškai ir apgalvotai neatsižvel- 
giama į kitus menus, į meno - kaip vieningos žmogaus kultūros 
srities — vienovę, šiuolaikinę rusų poetiką* veda prie to, jog 
neįtikėtinai supaprastinama mokslo užduotis, tyrinėjamas 
objektas aprėpiamas paviršutiniškai bei neišsamiai: tyri- 
nėjama pasitikinčiai tik tada, kai judama pačia žodžio me- 
no kūrybos periferija, atsisakoma visų problemų, vedan- 
čių meną į didelį vieningos Žmogaus kultūros vieškelį bei 
neišsprendžiamų be plačios filosofinės orientacijos; poeti- 
ka visiškai prisišlieja prie lingvistikos ir neatsitraukia nuo jos 
nė per žingsnį (daugumos formalistų bei V. M. Žirmuns- 
kio darbuose), o kartais tiesiog veržiasi susilieti su lingvis- 
tika (V. V. Vinogradovo darbai). 

Kuriant poetiką, kaip ir bet kokią estetiką, kai, be bend- 
rų estetinių principų, tenka atsižvelgti ir į medžiagos, šiuo 
atveju - į žodžio prigimtį, lingvistika, žinoma, būtina kaip 
pagalbinė disciplina, tačiau dabar ji ima visiškai nedera- 
mai vadovauti, nors to turėtų imtis bendroji estetika. 


* Tarp pastarojo meto rusų darbų apie poetiką bei literatūros isto- 
rijos metodologiją yra ir, mūsų požiūriu, užėmusių teisingesnę meto- 
dologinę poziciją; ypatingo dėmesio vertas puikus A. A. Smirnovo 
straipsnis „Literatūros mokslo keliai ir uždaviniai“ („JlnTepaTypHaa 
MbICAb“, II, 1923). Daugeliui šio straipsnio teiginių bei išvadų mes to- 
liau pritarsime. 

Šis reiškinys būdingiausias tiems mokslams apie me- 
nus, kurie priešpriešina save estetikai: daugeliu atvejų jie 
neteisingai vertina medžiagos reikšmę meno kūryboje, ir šį 
medžiagos pervertinimą savo ruožtu lemia tam tikra prin- 
cipinė nuostata. 

Kadaise buvo paskelbtas klasikinis lozungas: nėra me- 
no, tėra atskiri menai. Šis teiginys faktiškai meno kūryboje 
iškėlė medžiagos primatą, esą būtent ji ir skiria menus bei — 
jeiguji iškyla estetiko sąmonėje kaip svarbiausias dalykas — 
izoliuoja skirtingus menus. Tačiau kuo šis medžiagos prima- 
tas grindžiamas ir ar jis teisėtas metodologiniu požiūriu? 

Stengdamasi kurti mokslą apie meną nepriklausomai 
nuo bendrosios filosofinės estetikos, menotyra atranda me- 
džiagą kaip stabiliausią mokslinio tyrinėjimo pagrindą: juk 
orientacija į medžiagą viliojamai priartina prie empirinių 
mokslų. Iš tiesų: erdvę, masę, spalvą, garsą - visa tai meno- 
tyrininkas (ir menininkas) gauna iš atitinkamų matemati- 
kos ir gamtos mokslų sričių, žodį jis pasiima iš lingvistikos. 
Ir štai menotyroje randasi tendencija suprasti meninę formą 
kaip esamos medžiagos formą, ne daugiau negu medžiagos kom- 
binaciją, tuo tarpu medžiaga nusakoma kaip pagal savus dėsnius 
funkcionuojanti gamtos mokslų bei lingvistinė konkretybė; tai tu- 
rėtų padaryti menotyrininko teiginius pozityvius ir moks- 
liškus, kai kuriais atvejais tiesiog matematiškai įrodomus. 

Taip menotyra sukuria bendrosios estetikos prielaidą, ku- 
ri psichologiškai bei istoriškai visiškai suprantama remian- 
tis tuo, ką pasakėme, bet vargu ar teisėta ir kažin ar gali 
būti įrodyta sistemiškai. Plėtodami ankstesnius teiginius, 
šią prielaidą suformuluosime taip: estetinė veikla, nukreipta 
į medžiagą, formuoja vien ją: estetiškai reikšminga forma yra me- 
džiagos forma, suprantama taip, kaip ją supranta gamtos moks- 
lai arba lingvistika; menininkų tvirtinimai, esą jų kūryba verty- 
biškai orientuota į pasaulį, tikrovę, susijusi su žmonėmis, sociali- 

niais santykiais, etinėmis, religinėmis bei kitomis vertybėmis, yra 
ne daugiau negu metaforos, nes iš tikrųjų menininkas teturi me- 
džiagą: fizikos ir matematikos erdvę, masę, akustikos garsą, ling- 
vistikos žodį, — ir gali užimti meninę poziciją vien tam tikros me- 
džiagos atžvilgiu. 

Ši bendrosios estetikos prielaida, nebyliai arba atvirai 
grindžianti daugelį darbų ir netgi mokslo apie atskirus me- 
nus krypčių, leidžia kalbėti apie savitą bendrosios esteti- 
kos koncepciją, kurią šie darbai nekritiškai suponuoja. Ją 
pavadinsime rmaterialiąja estetika. 

Materialioji estetika — tai tarsi darbinė hipotezė, keliama tų 
menotyros šakų, kurios siekia nepriklausyti nuo bendrosios 
estetikos; ja remiasi ir formalistai bei V. M. Žirmunskis: 
būtent ji yra bendra juos vienijanti prielaida“. 

Čia reikėtų pabrėžti, jog vadinamasis formalusis meto- 
das nei istoriškai, nei sistemiškai nėra susijęs su formalią- 
ja estetika (Kanto, Herbarto ir kt., skirtingai negu su turi- 
nio estetika — Schellingo, Hegelio ir kt.) ir nepriklauso šiai 
krypčiai; bendrosios estetikos kontekste jį reikia apibrėžti 
kaip vieną iš jau nurodytos materialiosios estetikos atmai- 
nų, - tiesa, kiek supaprastintą ir primityvią. Šios estetikos 
praeitis yra nuolatinių Kunstwissenschaften** kovų dėl ne- 
priklausomybės nuo sisteminės filosofijos istorija. 

Vertinant menotyros darbus, būtina aiškiai atriboti šią 
bendrąją materialiosios estetikos koncepciją, visiškai nepri- 
imtiną (tai tikimės parodyti toliau), ir atskirus konkrečius 
teiginius, kurie vis dėlto gali turėti mokslinės vertės ne- 


* Ši prielaida, kurią suformulavome visiškai aiškiai ir kategoriškai, 
dažnai pateikiama subtiliau, viena iš jos rūšių yra V. M. Žirmunskio 
koncepcija, kurioje iškeliamas teminis aspektas; tačiau tema čia supran- 
tama tik kaip medžiagos aspektas (žodžio reikšmė), tad kai kuriuose me- 
nuose, kai medžiaga šio aspekto neturi, temos nėra. 

** mokslų apie menus (vok.). 

priklausomai nuo visos koncepcijos ydingumo, tiesa, tik 
tose srityse, kur meno kūrybą lemia atitinkamos medžia- 
gos prigimtis“. 

Galima sakyti, jog materialioji estetika — kaip darbinė 
hipotezė —- nekenksminga ir, metodiškai aiškiai suvokiant 
jos taikomąsias ribas, gali būti net produktyvi tyrinėjant 
meno kūrybos techniką, o neabejotinai kenksminga bei neleis- 
tina tampa tada, kai ja remiantis bandoma suprasti ir pa- 
aiškinti meno kūrybą kaip visumą, jos estetinį savitumą bei 
reikšmę. 

Materialioji estetika, neapsiribojanti pretenzijomis aiš- 
kinti vien meno kūrybos techniką, veda prie principinių 
klaidų bei jai pačiai neįveikiamų sunkumų. Mes aptarsime 
tik svarbiausius; be to, toliau kalbėsime apie materialiąją 
estetiką jau nepriklausomai nuo mokslų apie atskirus me- 
nus, o kaip apie savarankišką bendrosios estetikos koncep- 
ciją, juk tokia ji ir yra. Kaip tokia ji ir turi būti apsvarstyta 
bei sukritikuota: ar sugebės ji atitikti reikalavimus, kuriuos 
atitikti būtina bet kokiai bendrosios estetikos teorijai. 

1) Materialioji estetika nepajėgia pagrįsti meninės formos. 

Pagrindinė materialiosios estetikos tezė apie formą ke- 
lia daugybę abejonių ir apskritai neįtikina. 

Forma, suprantama kaip medžiagos forma, tik gamtos 
mokslų - matematikos arba lingvistikos - konkretybė, tam- 
pa grynai išoriniu, vertybinio aspekto netekusiu medžia- 
gos sutvarkymu. Tampa visiškai neaiškus emocinis-valinis 
formos įtemptumas, ja reiškiamas vertybinis autoriaus bei 


* Formalistų darbuose greta visiškai neteisingų teiginių (daugiau- 
sia bendrojo pobūdžio) esama daug moksliniu požiūriu vertingų pa- 
stabų. Tokie darbai, kaip V. M. Žirmunskio „Rimas, jo teorija ir isto- 
rija“ bei B. V. Tomaševskio „Rusų metrika“, yra neabejotinai vertingi 
mokslui. Žodžio meno kūrybos techniką tyrinėti apskritai pradėjo ma- 
terialioji estetika —- Vakarų Europos, taip pat rusų. 

žiūros subjekto santykis su kažkuo dar, be medžiagos, nes 
šis forma - ritmu, harmonija, simetrija bei kitais formaliais 
aspektais — reiškiamas emocinis-valinis santykis yra per- 
nelyg įtemptas, pernelyg aktyvus, kad jį būtų galima apib- 
rėžti kaip santykį su medžiaga. 

Bet koks pojūtis, netekęs jį įprasminančio objekto, virs- 
ta tik nuoga faktine psichine būsena, tampa izoliuotas ir 
nekultūrinis. Dėl to forma reiškiamas į nieką nenukreip- 
tas potyris tampa paprasčiausia psichofizinio organizmo 
būsena, neturinčia jokios intencijos, galinčios pralaužti gry- 
nąją sielos esatį, paprasčiausiu malonumu, kuris galiausiai 
gali būti paaiškintas ir įprasmintas tik grynai hedonistiš- 
kai, pavyzdžiui, taip: forma mene organizuoja medžiagą 
taip, kad ši taptų malonių psichofizinio organizmo pojūčių 
bei būsenų dirgikliu. Prie tokios išvados ne visada prieina, 
bet nuosekliai plėtojama turėtų prieiti materialioji estetika. 

Meno kūrinys, suprantamas kaip organizuota medžiaga, 
kaip daiktas, gali būti reikšmingas vien kaip fizinis fizio- 
loginių bei psichinių būsenų dirgiklis arba turi įgyti kokią 
nors utilitarinę praktinę paskirtį. Todėl ir rusų formalusis 
metodas su bet kokiam primityvizmui būdingu nuoseklu- 
mu bei tam tikra nihilizmo doze vartoja terminus: „justi“ 
formą, „padaryti“ meno kūrinį ir kt. 

Kai skulptorius dirba su marmuru, jis, be abejo, ir mar- 
murą apdoroja kaip fizinę konkretybę, bet ne į marmurą 
nukreiptas vertybinis meninis kūrėjo aktyvumas ir ne su 
juo sąveikauja menininko realizuojama forma, nors pati re- 
alizacija nė vieną akimirksnį neišsiverčia be medžiagos, be- 
je, neapsieinama ir be kalto, kuris jau tikrai į meno objektą 
kaip jo dalis neįeina. Kuriama skulptūrinė forma yra este- 
tiškai reikšminga žmogaus bei jo kūno forma: tokia yra kū- 
rybos bei žiūros intencija; tuo tarpu menininko bei žiūros 
subjekto santykis su marmuru, kaip su tam tikru fiziniu 

kūnu, yra antrinis, šalutinis, jį lemia pirminis santykis su 
objektinėmis vertybėmis, šiuo atveju - santykis su žmogaus 
kūnu kaip vertybe. 

Žinoma, vargu ar kas nors, kalbėdamas apie marmurą, 
imsis plėtoti materialiosios estetikos principus taip nuosek- 
liai kaip mūsų pavyzdyje (iš tikrųjų marmuras - kaip me- 
džiaga - turi daug specifiškesnę, daug siauresnę reikšmę, 
negu paprastai teikiama terminui „medžiaga“ materialio- 
joje estetikoje); tačiau iš principo padėtis nesikeičia, kai vie- 
toj marmuro omenyje turimas akustinis garsas arba ling- 
vistinis Žodis; tiesiog viskas tampa kiek sudėtingiau ir ne 
taip akivaizdžiai kvaila iš pat pirmo žvilgsnio, ypač kai me- 
džiaga yra žodis - humanitarinės disciplinos - lingvistikos 
objektas. 

Įprasti metaforiniai posakiai, kad meninė forma ką nors 
apdainuoja, ką nors puošia, pakeičia, teisina, tvirtina ir 
pan., vis dėlto yra tam tikru mastu moksliškai teisingi — ir 
būtent dėl to, kad meniniu požiūriu reikšminga forma iš 
tikrųjų su kuo nors santykiauja, yra į ką nors vertybiškai 
nukreipta, be medžiagos, prie kurios ji prišlieta ir su kuria ji 
vis dėlto neatskiriamai susieta. Matyt, būtina pripažinti 
esant turinio aspektą, kuris leistų suvokti formą kur kas esmin- 
giau negu vien hedonistiškai. 

Kita vertus, yra laisvas, nesukaustytas grožis, yra neob- 
jektinis menas, kurio atžvilgiu materialioji estetika, matyt, 
turėtų būti teisėta. 

Kol kas išsamiau nesvarstysime šio klausimo, dabar tik 
atkreipsime dėmesį į štai ką: laisvieji menai, pavyzdžiui, 
muzika, laisvi tik nuo grynai pažintinio jų turinio konkre- 
tumo bei objektinio diferencijuotumo. Tačiau ir juose for- 
ma lygiai tiek pat laisva ir nuo tiesioginio pirminio santykio 
su medžiaga - akustiniu garsu. 

Apskritai būtina aiškiai skirti (o tai daroma ne visada) 

turinį - būtiną, kaip matysime, meno objekto aspektą, ir pa- 
žintinį objekto diferencijuotumą - aspektą, kuris čia nebū- 
tinas; išsivadavimas iš sąvokinio tikslumo anaiptol nėra iš- 
sivadavimas iš turinio, konkretaus objekto nebuvimas - ne 
tas pat kas turinio nebuvimas; ir kitose kultūros srityse es- 
ti vertybių, kurių iš principo negalima diferencijuoti pagal 
objektus bei neįmanoma apriboti kokia nors nusistovėju- 
sia sąvoka: pavyzdžiui, dorovinis poelgis, jo aukščiausios 
apraiškos įgyvendina vertybę, kurią tegalima realizuoti, bet 
negalima pažinti ir išreikšti adekvačia sąvoka. Muzika ne- 
turi objektinio konkretumo bei pažintinio diferencijuotumo, 
bet ji turi gilų turinį: jos forma išveda mus už akustikos ri- 
bų ir anaiptol ne į vertybinę tuštumą - jos turinys iš esmės 
etinis (galima kalbėti ir apie laisvą, iš anksto nenulemtą eti- 
nės įtampos, kurią apima muzikos forma, objektiškumą). 
Neturininga muzika, kaip organizuota medžiaga, būtų ne 
kas kita kaip fizinis psichofiziologinio malonumo dirgiklis. 

Taigi ir neobjektiniuose menuose forma vargu ar gali 
būti traktuojama kaip medžiagos forma. 

2) Materialioji estetika negali pagrįsti esminio skirtumo tarp 
estetinio objekto bei išorinio kūrinio, tarp skirčių bei ryšių šio 
objekto viduje ir materialių skirčių bei ryšių kūrinio viduje ir vi- 
sur tendencingai šiuos aspektus painioja. 

Estetikai, kaip mokslui, meno kūrinys, aišku, yra paži- 
nimo objektas, tačiau šis pažintinis santykis su kūriniu yra 
antrinis, o pirminis santykis turi būti grynai meninis. Es- 
tetinė analizė turi būti tiesiogiai nukreipta ne į kūrinį, kaip 
į juslišką, vien pažintiniu žvilgsniu organizuotą duotį, o į 
tai, kas kūrinys yra į jį nukreiptai estetinei menininko bei 
žiūros subjekto veiklai. 

Taigi estetinės analizės objektas yra į kūrinį nukreiptos 
estetinės veiklos (žiūros) turinys. 

Šį turinį toliau vadinsime tiesiog estetiniu objektu, skirda- 

mi jį nuo išorinio kūrinio, prie kurio įmanomos ir kitokios 
prieigos, ir pirmiausia pažintinė, kai juslinė pagava organi- 
zuojama sąvokomis. 

Pirmoji estetinės analizės užduotis - suvokti estetinio ob- 
Jekto grynai meninį savitumą bei jo struktūrą, kurią toliau va- 
dinsime estetinio objekto architektonika. 

Paskui estetinė analizė turi atsigręžti į pirminę, grynai 
pažintinę kūrinio duotį ir suprasti jos sandarą visiškai ne- 
priklausomai nuo estetinio objekto: estetikas turi užsiimti 
geometrija, fizika, anatomija, fiziologija, lingvistika - kaip 
tuo tam tikru mastu tenka užsiimti ir menininkui. Todėl 
meninį žodžio kūrinį reikia suprasti visą su visais aspek- 
tais kaip kalbos reiškinį, t. y. visiškai lingvistiškai, be jo- 
kios atodairos į estetinį objektą, kurį jis realizuoja, teatsi- 
žvelgiant į mokslinius dėsnius, valdančius šio estetinio 
objekto medžiagą. 

Trečiasis estetinės analizės uždavinys - suprasti išorinį 
materialųjį kūrinį kaip realizuojantį estetinį objektą, kaip tech- 
ninį estetinės realizacijos aparatą. Aišku, ši trečioji užduotis 
suponuoja, kad ir estetinio objekto savitumas, ir ikiesteti- 
nė materialaus kūrinio duotis jau pažinti bei išnagrinėti. 

Stengiantis įgyvendinti šį trečiąjį uždavinį, tenka pasi- 
telkti teleologinį metodą. 

Teleologiškai suprantamą kūrinio struktūrą - kaip įgy- 
vendinančią estetinį objektą - mes vadinsime kūrinio kom- 
pozicija. Tam tikram tikslui tarnaujanti materialaus kūrinio 
kompozicija, žinoma, nesutampa su nurimusia, sau pakan- 
kama menine estetinio objekto būtimi. 

Kompoziciją galima apibrėžti kaip meninio įspūdžio 
veiksnių visumą. 

Materialioji estetika pakankamai metodiškai aiškiai ne- 
suvokia savo antrinio pobūdžio ir iš anksto savo objekto 
iki galo neestetizuoja, dėl to ji niekada nesusiduria su grynu 

estetiniu objektu ir iš principo nepajėgia suprasti jo savi- 
tumo. Vadovaudamasi pagrindine savo prielaida, ji nega- 
li suprasti kūrinio kaip ko nors daugiau nei organizuotos 
medžiagos. 

Griežtai tariant, materialioji estetika tegali atlikti antrą- 
jį iš mūsų nurodytų estetinės analizės uždavinių, t. y. gali 
neestetiškai nagrinėti kūrinį kaip gamtos mokslų arba 
lingvistikos objektą. Kūrinio, kaip kompozicinės, tikslin- 
gos visumos, ji negali bent patenkinamai išanalizuoti, nes 
nesupranta estetinio objekto savitumo. Šis objektas, žino- 
ma, pritraukiamas iš gyvos estetinės tyrinėtojo žiūros, ta- 
čiau visai nekritiškai bei metodiniu požiūriu nesąmoningai. 

Dėl to, kad materialioji estetika — ir tai pasakytina be- 
veik apie visą menotyrą - neskiria trijų mūsų nurodytų as- 
pektų: a) estetinio objekto, b) ikiestetinės materialios kū- 
rinio duoties, c) teleologiškai suprantamos kompozicinės 
medžiagos organizacijos, atsiranda daug dviprasmybių bei 
neaiškumo, o formuluojant išvadas nuolatos susidaro gua- 
ternio terminorum: omenyje turimas tai estetinis objektas, tai 
išorinis kūrinys, tai kompozicija. Atliekant analizę, labiau- 
siai svyruojama tarp antrojo ir trečiojo aspektų, šokinėja- 
ma nuo vieno prie kito be jokio metodinio nuoseklumo, bet 
blogiausia tai, jog nekritiškai suprasta į tikslą nukreipta kū- 
rinio kompozicija paskelbiama menine vertybe, pačiu estetiniu 
objektu. Kartu meninė veikla (ir žiūra) virsta pažintiniu sam- 
protavimu bei prastu - nes metodiškai neįsisąmonintu — 
techniniu vertinimu. 

3) Materialiosios estetikos darbuose nuolat (ir jos kontekste 
neišvengiamai) painiojamos architektoninės bei kompozicinės for- 
mos, be to, pirmosios niekuomet nėra iki galo išryškinamos, jos 
neapibūdinamos iš esmės ir nuvertinamos. 

Šis materialiosios estetikos trūkumas kyla iš pačios jos 
koncepcijos esmės ir negali būti įveiktas neišeinant už jos 

ribų. Be to, jis glaudžiai susijęs su mūsų pirmajame bei ant- 
rajame punkte nurodytomis aplinkybėmis. 

Štai keletas pavyzdžių, kaip reikia metodiškai skirti ar- 
chitektonines bei kompozicines formas. 

Estetinis individualumas yra grynai architektoninė pa- 
ties estetinio objekto forma: individualizuojamas įvykis, 
asmuo, estetiškai sugyvintas daiktas ir kt.; išskirtinis yra 
kuriančio autoriaus individualumas, taip pat įeinantis į es- 
tetinį objektą; tačiau individualumo forma anaiptol negali 
būti priskirta taip pat (t. y. grynai estetiškai) ir kūriniui kaip 
organizuotai medžiagai — paveikslui, kalbinei visumai ir 
kt.; priskirti jiems individualumą galima tik metaforiškai, 
t. y. paverčiant juos naujo žodžio meno kūrinio - metafo- 
ros - objektu, juos poetizuojant. 

Sau pakankamumo, pilnatvės forma, būdinga viskam, kas 
estetiškai išbaigta, yra grynai architektoninė forma, kuri ma- 
žiausiai būdinga kūriniui kaip organizuotai medžiagai - 
teleologinei kompozicinei visumai, kur kiekvienas aspek- 
tas ir visa visuma yra tikslingi, ką nors realizuoja, turi kokią 
nors paskirtį. Pavyzdžiui, pavadinti kalbinę kūrinio visu- 
mą sau pakankama galima tik vartojant itin drąsią, roman- 
tinę metaforą. 

Romanas yra grynai kompozicinė forma, kuria organi- 
zuojami žodžiai, estetiniame objekte ji realizuoja architekto- 
ninę formą - meniškai išbaigia istorinį arba socialinį įvykį, 
tai epinio išbaigimo rūšis. 

Drama - kompozicinė forma (dialogas, aktyvus skaidy- 
mas ir kt.), bet tragiškumas ir komiškumas — jau architekto- 
ninės išbaigimo formos. 

Žinoma, galima kalbėti ir apie kompozicines komedi- 
jos bei tragedijos formas kaip draminės formos rūšis, tu- 
rint omenyje priemones, skirtas kalbinei medžiagai (o ne 
pažintinėms ir etinėms vertybėms) surikiuoti kompoziciš- 

kai: terminologija nestabili ir neišsami. Reikia atminti, jog 
kiekviena architektoninė forma realizuojama tam tikromis 
kompozicinėmis priemonėmis, kita vertus, svarbiausias 
kompozicines formas - pavyzdžiui, žanrines - realizuoja- 
mame objekte atitinka architektoninės formos. 

Lyrinė forma - architektoninė, bet yra ir kompozicinės 
lyrinių eilėraščių formos. 

Humoras, heroizacija, tipas, charakteris — iš esmės architek- 
toninės formos, bet jos realizuojamos, žinoma, tam tikromis 
kompozicinėmis priemonėmis; poema, apysaka, novelė — iš 
esmės kompozicijos, žanro formos; skyrius, posmas, eilu- 
tė - grynai kompozicinės skirtys (nors jas galima suprasti 
ir vien lingvistiškai, nepriklausomai nuo estetinio tikslo). 

Ritmas gali būti suprastas ir vienaip, ir antraip, t. y. ir 
kaip architektoninė, ir kaip kompozicinė forma: kaip em- 
pirinės garsinės (girdimos ir atpažįstamos) medžiagos 
sutvarkymo forma ritmas yra kompozicinis; įgavęs emo- 
cinę kryptį, susietas su vidinės dvasinės įtampos vertybe, 
kurią išbaigia, ritmas tampa architektoninis. 

Tarp šių architektoninių formų, kurias nurodėme be jo- 
kios sisteminės tvarkos, žinoma, egzistuoja hierarchija, bet 
į šią hierarchiją gilintis dabar negalime; mums tik svarbu, 
kad visos jos — skirtingai nei kompozicinės formos - įeina į es- 
tetinį objektą. 

Architektoninės formos — tai estetinio žmogaus sielos 
bei kūno, kaip vertybių, formos, tai gamtos formos - kaip 
jo aplinka, įvykio formos, gyvenime iškylančios asmeni- 
niu, socialiniu ar istoriniu aspektu bei kitaip; visos jos jau 
pasiektos, realizuotos, neturi jokios paskirties, o tiesiog ra- 
miai sau pakankamos egzistuoja, - tai estetinės būties sa- 
vitumo formos. 

Medžiagą organizuojančios kompozicinės formos turi 
teleologinį, pagalbinį, tarsi neramų pobūdį ir jas reikia ver- 

tinti grynai techniškai: pagal tai, kiek adekvačiai realizuo- 
ja architektoninį uždavinį. Architektoninė forma lemia 
kompozicinės pasirinkimą: taip tragedijos formai (įvykio, 
iš dalies asmenybės formai - tragiškas charakteris) paren- 
kama adekvati kompozicinė forma - draminė. Iš to, aišku, 
negalima daryti išvados, jog architektoninė forma kažkur 
egzistuoja išbaigta ir gali būti realizuota nepriklausomai 
nuo kompozicinės. 

Materialiosios estetikos rėmuose visiškai neįmanoma 
griežtai ir principingai skirti kompozicines bei architek- 
tonines formas, dažnai net linkstama apskritai sutapatinti 
architektonines formas su kompozicinėmis. Kraštutiniu pa- 
vidalu šis polinkis pasireiškia rusų formaliajame metode, 
kur kompozicinės bei žanrinės formos siekia nusavinti vi- 
są estetinį objektą ir kur, be to, nėra aiškios lingvistinių bei 
kompozicinių formų skirties. 

Padėtis iš esmės menkai keičiasi, kai architektoninės for- 
mos priskiriamos tematikai, o kompozicinės - stilistikai, 
kompozicijos instrumentuotei, suprantamai siauresne pras- 
me negu ta, kurią šiam terminui teikiame mes, be to, jos su- 
vokiamos vienoje plotmėje (estetinis objektas bei išorinis 
kūrinys neskiriami) ir skiriamos tik kaip skirtingų medžiagos 
plotmių organizavimo formos (taip yra, pavyzdžiui, V. M. Žir- 
munskio darbuose). Iš principo ir metodiškai kompozicinės 
bei architektoninės formos neskiriamos, čia taip pat nesu- 
vokiama, jog jos priklauso visiškai skirtingoms plotmėms. 
Be to, neigiama, kad kai kuriuose menuose (pavyzdžiui, 
muzikoje) yra teminis aspektas, ir taip tarp teminių bei ne- 
teminių menų atveriama visiška praraja. Reikia atkreipti 
dėmesį, jog tematika, kaip ją supranta Žirmunskis, smar- 
kiai skiriasi nuo estetinio objekto architektonikos: tiesa, į 
ją įeina dauguma architektoninių formų, bet ne visos, o kar- 
tu įeina kai kas, kas estetiniam objektui apskritai svetima. 

Pagrindinės architektoninės formos bendros visiems 
menams bei apskritai estetikai, jos konstituoja šios srities 
vienovę. Tarp kompozicinių skirtingų menų formų esama 
analogijų, kurias lemia bendri architektoniniai uždaviniai, 
bet čia daug lemia ir medžiagų ypatumai. 

Deramai spręsti stiliaus problemos - vienos iš svarbiausių 
estetikos problemų - neįmanoma, jeigu griežtai neskiria- 
mos architektoninės bei kompozicinės formos. 

4) Mnterialioji estetika nepajėgia paaiškinti estetinės žiūros 
ne mene: estetinio grožėjimosi gamta, estetinių aspektų mi- 
te, pasaulėžiūroje ir pagaliau visko, kas vadinama estetiz- 
mu, t. y. estetinių formų perkėlimo į etinio (asmeninio, gy- 
venimiško, politinio, socialinio) poelgio sritį bei pažinimą 
(pusiau estetizuotas tokių filosofų kaip Nietzsche ir kt. 
mąstymas). 

Būdingas visų šių estetinės žiūros ne mene reiškinių 
bruožas tas, kad nesama konkrečios bei organizuotos me- 
džiagos, vadinasi, ir technikos; forma čia daugeliu atvejų 
neobjektyvuota ir nefiksuota. Kaip tik dėl to šie estetinės 
žiūros ne mene reiškiniai nėra metodiškai išgryninti ir ne- 
tampa visiškai savarankiški bei saviti: jie stichiški, nepa- 
tvarūs, hibridiniai. Estetiškumas visiškai realizuojamas tik 
mene, todėl būtent į meną reikia orientuoti estetiką. Meto- 
diniu požiūriu būtų keista pradėti estetinę teoriją nuo gam- 
tos bei mito estetikos, tačiau paaiškinti šias hibridines bei 
negrynas estetines formas estetika privalo: šis uždavinys — 
filosofiniu bei gyvenimišku požiūriu - yra išskirtinai svar- 
bus. Pajėgumas išspręsti šią problemą gali būti bet kokios 
estetinės teorijos produktyvumo rodiklis. 

Tuo tarpu materialioji estetika su sava formos sampra- 
ta neturi net prieigos prie tokių reiškinių. 

5) Materialioji estetika negali pagrįsti meno istorijos. 

Žinoma, nekyla abejonių, jog produktyvus vienos ar ki- 

tos meno srities istorijos kūrimas suponuoja išplėtotą šio 
meno estetiką, bet ypač derėtų pabrėžti grindžiamąją ben- 
drosios sisteminės estetikos reikšmę (greta to, jog ji svarbi 
kuriant bet kokią specialiąją estetiką) — vien ji mato ir pa- 
grindžia meną kaip susietą ir sąveikaujantį su visomis kito- 
mis kultūrinės kūrybos sritimis kultūros bei istorinio kul- 
tūros tapsmo vienovėje. 

Izoliuotų sričių istorijoje nėra: izoliuota sritis iš esmės 
statiška, kaitą joje galima aiškinti tik sistemiškai skaidant 
arba paprasčiausiai mechaniškai rikiuojant sritis, bet tai 
joks istorinis procesas; istorinė prieiga sukuriama tik nu- 
statant vienos srities ryšį bei abipusę veikmę su kitomis. 
Kad įeitumei į istoriją, reikia liautis būti vien savimi. 

Materialioji estetika, izoliuojanti kultūroje ne tik meną, 
bet ir atskirus menus bei imanti kūrinį ne kaip estetiškai 
funkcionuojantį, o kaip daiktą, kaip organizuotą medžia- 
gą, geriausiu atveju tepajėgs sudaryti chronologinę meno 
technikos priemonių kaitos lentelę, nes izoliuota technika 
apskritai negali turėti istorijos. 

Tokie yra pagrindiniai, neišvengiami formaliosios es- 
tetikos trūkumai bei jai neįveikiami sunkumai; visus juos 
gana aiškiai iliustruoja rusų formalusis metodas, kurio ben- 
drosios estetikos koncepcijai apskritai būdingas primity- 
vizmas bei kiek sektantiška bravūra. 

Visus trūkumus, kuriuos nurodėme savo penkiuose 
punktuose, galiausiai lemia skyriaus pradžioje minėtas me- 
todiniu požiūriu klaidingas teiginys, esą galima ir privalu 
kurti mokslą apie meną nepriklausomai nuo sisteminės fi- 
losofinės estetikos. Dėl to nelieka tvirtos mokslinės bazės. 
Siekdama išsigelbėti iš subjektyvumo jūros, į kurią grimz- 
ta mokslinio pagrindo netekusi estetika, menotyra mėgina 
rasti prieglobstį tose disciplinose, kurios tyrinėja meno me- 
džiagą, dėl tos pačios priežasties menotyra kadaise (kar- 

tais ir dabar) prisišliejo prie psichologijos ir net fiziologi- 
jos. Tačiau tai tik išsigelbėjimo fikcija: iš tiesų moksliškai 
samprotaujama tol, kol neperžengiama pagalbinės discip- 
linos ribų, bet kai tik samprotavimas šias ribas peržengia 
ir tampa jau estetikos teiginiu, jis pasijunta kaip anksčiau 
blaškomas subjektyvybės bei atsitiktinumo bangų, nuo ku- 
rių tikėjosi išsigelbėti. Pirmiausia taip atsitinka pagrindi- 
niam menotyros teiginiui apie medžiagos reikšmę meno 
kūryboje: tai bendrosios estetikos teiginys, ir jam nori ne- 
nori tenka atlaikyti bendrosios filosofinės estetikos kriti- 
ką: tik ji gali jį pagrįsti arba paneigti. 

Išnagrinėti punktai materialiosios estetikos prielaidą 
daro itin abejotiną ir iš dalies parodo kryptį, kuria mąstant 
galima teisingiau suprasti estetiškumo esmę bei jo aspek- 
tus. Tolesnių skyrių tikslas - išplėtoti šią kryptį bendrosios 
estetikos rėmuose, bet pirmiausia turint omeny žodžio me- 
no kūrybą. 

Apibrėžę turinio aspektą bei deramai nustatę medžia- 
gos vietą meno kūryboje, rasime tinkamą prieigą ir prie for- 
mos, sugebėsime suprasti, kaip forma - viena vertus, iš tikrų- 
jų materiali, ištisai realizuota per medžiagą ir prišlieta prie jos, 
kita vertus, vertybiška — veda mus anapus kūrinio kaip organi- 
zuotos medžiagos, daikto. Tai padės išaiškinti ir pagrįsti viską, 
ką iki šiol pateikėme tik kaip hipotezes. 

Vienos ar kitos kultūros srities - pažinimo, dorovės, meno — 
problemą galima suprasti kaip tos srities ribų problemą. 

Vienas ar kitas galimas arba faktiškai egzistuojantis kū- 
rybinis požiūris tampa įtikinamas bei būtinas tik susietas 
su kitais kūrybiniais požiūriais: tik tada, kai ant jų ribų 
gimsta esmiškas jo poreikis, jo kūrybinio savitumo reikmė, 
jis įgyja tvirtą pagrindą ir tampa pateisinamas; tuo tarpu 
išjo paties vidaus, anapus jo priklausomybės kultūros vie- 
novei, jis tėra nuogas faktas, 0 jo savitumas gali atrodyti 
paprasčiausia savivalė arba įgeidis. 

Tačiau nereikia įsivaizduoti kultūros srities kaip kažko- 
kios erdvinės visumos, turinčios ne tik ribas, bet ir vidinę 
teritoriją. Vidinės teritorijos kultūra neturi: ji visa išsidės- 
čiusi ant ribų, kurios driekiasi visur, per kiekvieną jos as- 
pektą, sisteminė kultūros vienovė reiškiasi per kultūrinio 
gyvenimo atomus, kaip saulė atsispindi kiekviename jo la- 
še. Kiekvienas kultūrinis aktas iš esmės funkcionuoja ant 
ribų: čia glūdi jo rimtis bei reikšmė; atitrauktas nuo ribų, 
jis praranda pagrindą, tampa tuščias, kaprizingas, išsigims- 
ta ir miršta. 

Dėl to galime kalbėti apie konkretų kiekvieno kultūros 
reiškinio, kiekvieno kultūrinio akto sistemiškumą, apie jo au- 
tonomišką priklausomybę - arba dalininkišką autonomiją. 

Tik būdamas konkrečiai sistemiškas, t. y. tiesiogiai su- 
sietas ir orientuotas kultūros vienovėje, reiškinys nustoja 
būti tiesiog esamas, nuogas faktas, įgyja vertę, prasmę, tam- 
pa tarsi kokia monada, atspindinčia viską ir atsispindinčia 
visame kame. 

Ir iš tiesų: nė vienas kultūrinis kūrybos aktas nesusi- 
duria su visiškai vertybei indiferentiška, visiškai atsitiktine 
ir nesutvarkyta materija (materija ir chaosas apskritai są- 
lyginės sąvokos), bet visada su kažkuo, kas jau įvertinta ir 
kaip nors sutvarkyta, ko atžvilgiu jis turi atsakingai užim- 
ti savo vertybinę poziciją. Pažinimo aktas tikrovę atranda 
jau apdorotą ikimokslinio mąstymo sąvokomis, bet svar- 
biausia — jau įvertintą ir organizuotą etiniu poelgiu: prak- 
tiniu, socialiniu, politiniu; randa ją jau įtvirtintą religiškai, 
pagaliau pažinimo aktas remiasi estetiškai organizuotu ob- 
jekto pavidalu, objekto matymu. 

Taigi tai, ką pažinimas atranda iš anksto, nėra res nul- 
lius*, o etinio poelgio (visų jo pavidalų) bei estetinio ma- 
tymo tikrovė. Tad pažinimo aktas turi surasti šios tikrovės 
atžvilgiu savo poziciją, kuri, žinoma, neturi virsti atsitikti- 
niu susidūrimu, bet gali ir turi būti sistemiškai pagrįsta re- 
miantis pažinimo bei kitų sričių esme. 

Tą patį reikia pasakyti ir apie meninį aktą: ir jis gyvuo- 
ja bei veikia ne tuštumoje, o įtemptoje vertybinėje abipusės 
veikmės atmosferoje. Meno kūrinys kaip daiktas yra ramiai 
bei abejingai atribotas erdviškai bei laikiškai nuo visų kitų 
daiktų: statula arba paveikslas išstumia iš užimamos erd- 
vės visa kita; knyga skaityti pradedama tam tikru metu, 
skaitymas trunka keletą valandų, užpildo jas ir tam tikru 
metu baigiasi, be to, ir pati knyga tvirtai įrišta viršeliu. Tuo 
tarpu gyvas bei meniškai reikšmingas kūrinys tėra įtemp- 
toje bei aktyvioje abipusėje veikmėje su atpažinta bei įver- 
tinta tikrove. Kūrinys gyvas bei reikšmingas kaip meninis, 
žinoma, ir ne mūsų psichikoje; čia jis taip pat esti tik em- 
piriškai, kaip psichinis procesas, laikiškai lokalizuotas bei 
psichologiškai dėsningas. Gyvas ir reikšmingas jis tėra pa- 


* niekieno daiktas (Iot.). 

saulyje, kuris taip pat gyvas bei reikšmingas pažintiniu, 
socialiniu, politiniu, ekonominiu, religiniu aspektu. 

Įprastas tikrovės ir meno arba gyvenimo ir meno suprie- 
šinimas bei siekimas rasti juos siejantį ryšį — visiškai teisė- 
tas, bet reikia tiksliau moksliškai formuluoti. Menui prieš- 
priešinama tikrovė tegali būti pažinimo bei etinio poelgio, 
visų jo atmainų, tikrovė: gyvenimo - ekonominės, sociali- 
nės, politinės ir vadinamosios moralinės praktikos - tikrovė. 

Reikia pasakyti, jog įprastiniame mąstyme menui prieš- 
priešinama tikrovė - tokiais atvejais, beje, mėgstama vartoti 
žodį gyvenimas - yra jau iš esmės estetizuota: tai jau meni- 
nis tikrovės pavidalas, tik jis hibridinis ir nepatvarus. Labai 
dažnai, smerkiant naująjį meną užjo atotrūkį nuo tikrovės, 
iš tikrųjų jam priešpriešinamas senasis, „klasikinis menas“, 
įsivaizduojant, jog tai kokia nors neutrali realybė. Tačiau 
estetiškumui kaip tokiam reikia visiškai griežtai ir aiškiai 
priešpriešinti dar neestetizuotą ir, vadinasi, nesuvienytą 
pažinimo bei poelgio realybę; būtina atminti, jog konkrečiu 
ir vientisu gyvenimu arba tikrove ji tampa tik estetinės in- 
tuicijos dėka, o užduotąja sistemine vienove - per filosofi- 
nį pažinimą. 

Reikia taip pat saugotis neleistinos, metodiškai nepa- 
grįstos redukcijos, kai savivališkai išskiriamas tik kuris nors 
vienas neestetinio pasaulio aspektas: pavyzdžiui, gamtos, 
suprantamos kaip gamtos moksluose, būtinybė priešprie- 
šinama menininko laisvei bei vaizduotei arba itin dažnai 
akcentuojamas vien socialinis arba politinis aspektas, o kar- 
tais net naivi ir nepatvari gyvenimo praktikos realybė. 

Verta taip pat vienąkart ir visiems laikams atminti, kad 
jokios tikrovės savyje, jokios neutralios tikrovės priešpriešinti me- 
nui negalima: ėmę apie ją kalbėti bei kam nors priešpriešinti, jau 
kaip nors ją apibrėžiame bei vertiname; reikia tik būti sąžiningam 
pačiam su savimi ir suprasH savojo vertinimo intenciją. 

Visa tai galima trumpai išreikšti taip: tikrovę galima prieš- 
priešinti menui tik kaip kažką gera arba kažką teisinga - grožiui. 

Kiekvienas kultūros reiškinys yra konkretus ir sistemi- 
nis, t. y. užima tam tikrą poziciją kitų iš anksto atrandamų 
kultūrinių pozicijų tikrovės atžvilgiu ir taip pritampa prie 
užduotosios kultūros vienovės. Tačiau pažinimo, poelgio 
ir meno kūrybos santykiai su iš anksto atrandama tikrove 
labai skiriasi. 

Pažinimas nepriima būties etinio įvertinimo bei estetinio įfor- 
minimo, juos atmeta; šia prasme pažinimas tarsi nieko iš 
anksto neranda ir pradeda nuo pradžių, arba, tiksliau, visa, 
kas reikšminga, išskyrus pažinimą, priskiriama istorinio, 
psichologinio, asmeninio biografinio ir kitokio faktiškumo 
sričiai, kuri paties pažinimo požiūriu esti atsitiktinė. 

Į patį pažinimą iš anksto įvertinta bei estetiškai įformin- 
ta duotis neįeina. Nuo moksliškai pažįstamos tikrovės nu- 
rengiamas visas vertybinis apvalkalas, kad ji taptų pažini- 
mui plika ir gryna tikrove, kur suvereni tėra tiesa. Į teigia- 
mą abipusę veikmę kultūros vienovėje atsižvelgiama tik 
sisteminės filosofijos rėmuose pažinimo apskritai atžvilgiu. 

Yra vientisas mokslo pasaulis, vientisa pažinimo tikro- 
vė, anapus kurios niekas negali tapti pažintiniu požiūriu 
reikšminga; ši pažintinė tikrovė neišbaigta ir visuomet at- 
vira. Visa, kas pažintina, nustato pats pažinimas ir, mbiniu 
atveju, nustato visapusiškai: visa, kas priešinasi, tarsi kovo- 
ja su pažinimu objekte, kas jame dar nepažinta, priešinasi 
tik pažinimui kaip grynai pažintinė problema, o ne kaip 
kas nors vertinga anapus pažinimo - kas nors gera, šven- 
ta, naudinga ir pan., - su tokiu vertybiniu pasipriešinimu 
pažinimas nesusiduria. 

Žinoma, etinis poelgis bei grožis patys tampa pažini- 
mo objektais, tačiau jie anaiptol neprimeta pažinimui savo 
vertinimų bei dėsnių; kad taptų pažintiniu požiūriu reikš- 

mingi, jie turi visiškai paklusti jo vienovei bei jo dėsniams. 

Būtent taip, visiškai neigiamai, pažintinis aktas Žiūri į iš 
anksto atrandamą poelgio bei estetinės žiūros tikrovę ir taip 
iki galo realizuoja savąjį savitumą. 

Šis pagrindinis pažinimo bruožas lemia ir kitas jo savy- 
bes: pažintinis aktas paiso tik iš anksto atrandamos, prieš 
jį mąstytos pažinimo minties ir neužima savarankiškos po- 
zicijos poelgio bei meno kūrybos, kaip istorinių konkrety- 
bių, atžvilgiu. Maža to, atskirame, individualiame mokslo 
kūrinyje pažinimo akto bei jo raiškos atskirumas, unikalu- 
mas paties pažinimo požiūriu yra nereikšmingi: pažinimo 
pasaulyje iš principo nėra atskirų aktų bei atskirų kūrinių; rei- 
kia pažvelgti kitu žvilgsniu, norint rasti prieigą ir suaktua- 
linti istorinį pažinimo akto bei mokslo kūrinio atskirumą, 
išbaigtumą ir individualumą. Tuo tarpu meno pasaulis — 
tai matysime vėliau - turi esmiškai skilti į atskiras, savaran- 
kiškas ir individualias visumas - meno kūrinius, iš kurių 
kiekvienas užima savarankišką poziciją pažinimo bei po- 
elgio tikrovės atžvilgiu. Tai rodo meno kūriniui būdingą 
istoriškumą. 

Kiek kitaip su iš anksto atrandama pažinimo bei esteti- 
nio matymo tikrove sąveikauja etinis poelgis. Ši sąveika 
paprastai apibrėžiama kaip privalomybės santykis su tikro- 
ve; dabar neketiname gvildenti šios problemos, tik atkreip- 
sime dėmesį, jog ir čia santykis yra neigiamas, nors kitoks 
negu pažinimo atveju“. 


* Privalomybės santykis su būtimi yra konfliktinis. Pažinimo pasau- 
lio viduje joks konfliktas neįmanomas, nes jame neįmanoma sutikti nie- 
ko, kas būtų kitos vertybinės prigimties. Į konfliktą gali įsitraukti ne 
mokslas, o mokslininkas, be to, ne ex cathedra, o kaip etinis subjektas, 
kuriam pažinimas yra pažinimo poelgis. Privalomybės ir būties atotrū- 
kis reikšmingas tik iš privalomybės vidaus, t. y. etiškai besielgiančiai 
sąmonei. 

Pereisime prie meno kūrybos. 

Pagrindinė estetiškumą nuo pažinimo bei poelgio aiškiai ski- 
rianti ypatybė yra jo receptyvumas, geranoriškumas: iš anksto 
estetiniu aktu atrandama, atpažinta ir poelgiu įvertinta tikrovė 
Įeina į kūrinį (tiksliau - į estetinį objektą) ir jame tampa būti- 
nu konstitucijos aspektu. Dėl to galima sakyti: iš tiesų, gyveni- 
mas yra ne tik anapus meno, bet ir jame, jo viduje, išlaikydamas 
visą savo vertybinį svorį: socialinį, politinį, pažintinį ir kitokį. 
Menas turtingas, jis ne skurdus ir ne specialus; meninin- 
kas yra specialistas tik kaip meistras, t. y. tik medžiagos 
atžvilgiu. 

Žinoma, estetinė forma perkelia šią atpažintą bei įver- 
tintą tikrovę į kitą vertybinę plotmę, įtraukia į kitą vieno- 
vę, iš naujo ją pertvarko: individualizuoja, konkretizuoja, 
izoliuoja ir išbaigia, bet nepaneigia to, kas joje atpažinta ir įver- 
tinta. Būtent į tai, kas jau atpažinta bei įvertinta, yra nu- 
kreipta išbaigiamoji estetinė forma. 

Estetinė veikla nesukuria absoliučiai naujos tikrovės“. 
Skirtingai negu pažinimas bei poelgis, kurie sukūrė gamtą 
bei žmonių sociumą, menas apdainuoja, gražina, prisimena 
iš anksto atrandamą pažinimo bei poelgio realybę - gam- 
tą bei Žmonių sociumą, praturtina bei papildo ją, i7 pirmiau- 
sia menas sukuria konkrečią bei intuityvią šių dviejų pasaulių 
vienovę — perkelia žmogų į gamtą, kuri suprantama kaip esteti- 
nė jo aplinka, - sužmogina gamtą ir natūralizuoja žmogų. 

Tai, kad etiniai bei pažintiniai turiniai priimami į esteti- 
nį objektą, rodo savotišką estetiškumo gerumą, jo tyrumą: jis 
tarsi nieko nesirenka, neatskiria, neneigia, nieko neatstu- 
mia ir nuo nieko neatsiriboja. Šis visiškai neigiamas požiū- 


* Žinoma, šis tarsi antrinis estetiškumo pobūdis nė kiek nesumen- 
kina jo savarankiškumo ir savitumo etikos bei pažinimo atžvilgiu; esteti- 
nė veikla sukuria savą tikrovę, kurioje pažinimo bei poelgio tikrovė yra 
priimama ir pakeičiama: čia glūdi estetiškumo savitumas. 

ris mene reiškiasi tik medžiagos atžvilgiu; jai menininkas 
griežtas ir negailestingas: poetas be gailesčio atmeta Žo- 
džius, formas bei posakius ir pasirenka tik kai ką, marmu- 
ro skeveldros lekia iš po skulptoriaus kalto, tačiau vidinis 
žmogus ir kūniškas Žmogus dėl to tik praturtėja: etinį žŽmo- 
gų praturtina teigiamai įtvirtinamas gamtiškumas, gamti- 
nis Žmogus praturtinamas etiškai. 

Beveik visos (ne religinės, žinoma, 0 grynai pasaulieti- 
nės) geros, priimančios ir praturtinančios, optimistinės 
žmogaus mąstymo apie pasaulį bei žmogų kategorijos yra 
estetinės. Estetinė yra ir neatskiriama šio mąstymo tenden- 
cija — įsivaizduoti tai, kas privalu ir užduota, kaip tai, kas 
jau kažkur duota ir esama. Tai mitologinį, didele dalimi ir 
metafizinį mąstymą sukūrusi tendencija. 

Meno kuriama nauja forma - tai naujas vertybinis santy- 
kis su tuo, kąjau įtvirtino pažinimas bei poelgis: mene mes 
viską atpažįstame ir viską prisimename (pažinimo veiks- 
mu nieko neatpažįstame ir nieko neprisimename, nors 
Platonas ir teigia kitaip). Tačiau būtent dėl to mene toks 
reikšmingas naujumo, originalumo, netikėtumo, laisvės as- 
pektas, nes būtent čia yra fonas, kuriame galima suvokti 
naujumą, originalumą, laisvę, tas fonas - tai atpažįstamas 
ir išgyvenamas pažinimo bei poelgio pasaulis, būtent jis pa- 
sirodo ir skamba mene naujai, būtent jo atžvilgiu meninin- 
ko veikla suvokiama kaip laisva. Pažinimas bei poelgis yra 
pirminiai, t. y. jie čia pat sukuria savo objektą: tai, kas pa- 
žinta, nėra atpažinta bei prisiminta naujoje šviesoje, o išky- 
la pirmąkart; ir poelgis veržiasi link to, ko dar nėra: čia vis- 
kas iš pat pradžių nauja, ir dėl to nėra naujumo, viskas — 
ex origine, dėl to nėra originalumo. 

Minėta estetiškumo ypatybė - kad teigiamai priimamos 
bei suvienijamos gamta ir socialinė žmonija - paaiškina ir 
savitą estetiškumo santykį su filosofija. Filosofijos istorijo- 

je matome nuolatinę tendenciją pakeisti sisteminę pažini- 
mo bei poelgio užduoties vienovę konkrečia intuityvia ir tarsi 
jau duota, esama estetinės žiūros vienove. 

Juk ši konkreti ir gyva pažinimo bei etinio poelgio, bū- 
ties ir privalomybės vienovė duota mūsų tiesioginei patir- 
čiai, mūsų intuicijai; ar ne šios intuityvios vienovės ieško 
filosofija? Čia glūdi iš tikrųjų didelė pagunda mąstymui, 
kuris greta didelio filosofijos mokslo vieškelio sukūrė para- 
lelius, bet ne kelius - o izoliuotus individualių meninių ir 
filosofinių intuicijų (kartais savaip genialių) plotus*. Šio- 
mis estetizuotomis intuityviomis įžvalgomis atrandama 
kvazifilosofinė vienovė santykiauja su pasauliu bei kultū- 
ra taip, kaip estetinės formos vienovė santykiauja su turi- 
niu meno kūrinyje**. 

Vienas iš svarbiausių estetikos uždavinių - rasti prieigą 
prie estetizuotų filosofemų, sukurti intuityviosios filosofijos 
teoriją remiantis meno teorija. Materialioji estetika mažiau- 
siai pajėgi įgyvendinti tokį uždavinį: ignoruodama turinį, 
ji neturi kaip prieiti prie meninės intuicijos filosofijoje. 

Pažinimo bei etinio poelgio tikrovę, kuri atpažinta bei įver- 
tinta įtraukiama į estetinį objektą ir jame apdorojama - konkre- 
čiai intuityviai suvienijama, individualizuojama, konkretizuo- 
jama, izoliuojama bei išbaigiama, t. y. visapusiškai ir meniškai 


* Kita savotiška intuityvios estetinės pažinimo bei poelgio vieno- 
vės atmaina yra mitas, daug artimesnis menui negu intuityvioji filoso- 
fija, nes jame etinis aspektas pranoksta pažintinį, ir šiaip beveik visiškai 
nediferencijuotą, be to, čia didesnė nei intuityviojoje filosofijoje esteti- 
nio įforminimo laisvė (stipresnis ir mitinio įvykio izoliacijos aspektas, 
nors, žinoma, daug silpnesnis nei mene, stipriau reiškiasi estetinė sub- 
jektyvacija bei personifikacija bei kai kurie kiti formos aspektai). 

** Kaip pagalbine priemone, tarsi brėžiniu geometrijoje, ir kaip eu- 
ristine hipoteze filosofija gali naudotis intuityviu vienovės vaizdiniu; 
taip pat gyvenime mes veikiame nuolat pasitelkdami panašius intui- 
tyvius vaizdinius. 


346 


II. Turinio problema 


įforminama naudojantis tam tikra medžiaga, mes, visiškai sutik- 
dami su tradicine šio žodžio vartosena, vadiname meno kūrinio 
(tiksliau, estetinio objekto) turiniu. 

Turinys yra būtinas konstitutyvus estetinio objekto aspektas, 
su kuriuo koreliuoja meninė forma, anapus šios koreliacijos ap- 
skritai neturinti jokios prasmės. 

Nesusieta su turiniu, t. y. su pasauliu bei jo aspektais, 
pasauliu, kaip pažinimo bei etinio poelgio objektu, forma 
negali būti estetiškai reikšminga, negali atlikti pagrindinių 
savo funkcijų. 

Autoriaus - menininko poziciją bei meninį uždavinį ga- 
lima ir reikia suprasti pasaulyje susietai su visomis paži- 
nimo bei etinio poelgio vertybėmis. Medžiagai nereikia nei 
suvienijimo, nes joje nėra pertrūkių, nei išbaigimo, kuriam 
ji indiferentiška, kad jai to reikėtų, ji turi pritapti prie pras- 
mingo vertybinio poelgio. Suvienijama, individualizuoja- 
ma, įgauna vienovę, izoliuojama ir išbaigiama yra visapu- 
siškai patirta vertybinė tikrovės sudėtis, tikrovės įvykis. 

Estetiškai reikšminga forma išreiškia santykį su pažini- 
mo bei poelgio pasauliu, tačiau šis santykis ne pažintinis 
ir ne etinis: menininkas nesikiša į įvykį kaip tiesioginis jo 
dalyvis - tuomet jis taptų pažįstančiuoju bei etiškai besiel- 
giančiuoju, - jis užima esmišką poziciją anapus įvykio kaip 
žiūros subjektas, nesuinteresuotas, bet suprantantis vertybinę 
įvykio prasmę; ne išgyvenantis, o įsigyvenantis į jį: mat ana- 
pus vertinimo neįmanoma paversti įvykio žiūros objektu 
būtent kaip įvykio. 

Ši transgrediencija (bet ne indiferencija) leidžia meniniam 
aktyvumui įvykį iš išorės suvienyti, įforminti bei išbaigti. Iš 
paties pažinimo bei poelgio vidaus atlikti šį suvienijimą ir 
išbaigimą iš principo neįmanoma: nei pažinimas, likdamas 
ištikimas sau, gali susivienyti su privalomybe, nei privalo- 
mybė, likdama savimi, susivienyti su tikrove - reikia esmi- 

nės vertybinės pozicijos anapus pažįstančios bei privalo- 
mybei paklūstančios ir besielgiančios sąmonės. Užėmus šią 
poziciją būtų galima atlikti suvienijimą bei išbaigimą, kuris 
iš paties pažinimo bei poelgio vidaus taip pat neįmanomas. 

Estetinė intuityviai suvienijanti ir išbaigianti forma iš 
išorės nužengia į turinį, kaip potencialiai nevientisą ir nuo- 
latos užduotą bei stokojantį (natūraliai šis nevientisumas 
bei stoka reiškiasi ne mene, o etiniame gyvenime), ir per- 
kelia jį į naują vertybinę atsietos bei išbaigtos, vertybiškai 
savyje nurimusios būties - grožio plotmę. 

Forma, apimdama turinį iš išorės, jį suišorina, t. y. įkūni- 
ja, - taigi tradicinė klasikinė terminologija čia lieka iš es- 
mės teisinga. 

Šiuolaikinė poetika turinio priklausymą estetiniam 
objektui neigia dviem būdais, kurie, beje, ne visada aiškiai 
formuluojami ir griežtai skiriami: 1) turinys tėra formos as- 
pektas, t. y. pažintinės bei etinės vertybės meno kūrinyje 
turi vien formalią reikšmę; 2) turinys tėra medžiagos as- 
pektas. Antrą atvejį trumpai aptarsime kitame skyriuje, 
skirtame medžiagai. Dabar sustosime ties pirmuoju. 

Pirmiausia reikia atkreipti dėmesį, jog meno kūrinyje 
turinys yra visas įformintas, įkūnytas, priešingu atveju jis 
tėra meninėje visumoje neištirpintas ir dėl to nevykęs pro- 
zaizmas. Neįmanoma išskirti kokio nors realaus meno kū- 
rinio aspekto, kuris ir būtų grynas turinys, kaip, beje, rea- 
liter* nėra ir grynos formos: turinys ir forma neatskiriamai 
persmelkia vienas kitą, tačiau estetinė analizė jų neturėtų 
ir suplakti, nes tai skirtingų plotmių reiškiniai; tam, kad 
forma turėtų grynai estetinę reikšmę, jos apimamas turi- 
nys turi turėti potencialią pažintinę bei etinę vertę, formai 
reikia neestetinio turinio svarumo, be kurio ji negalėtų re- 


* realiai (lot.). 


348 


II. Turinio problema 


alizuoti savęs kaip forma. Tačiau ar galima dėl to sakyti, 
jog turinys yra grynai formalus aspektas? Nekalbant jau 
apie visišką loginį - terminologinį - kazusą, kai terminas 
forma vartojamas visiškai neigiant turinį — juk formos 5ą- 
voka koreliatyvi turiniui, kuris kaip tik nėra forma. Kartu 
iškyla ir dar svarbesnis metodinis pavojus: šiuo atveju tu- 
rinys suprantamas kaip sąlyginis formos atžvilgiu - neva 
formai nesvarbi pažintinė bei etinė turinio vertė, kuri me- 
niniame objekte laikoma visiškai atsitiktine; forma turinį 
daro visiškai reliatyvų - tokia yra tvirtinimo, esą turinys — 
tai formos aspektas, prasmė. 

Reikia pasakyti, jog mene iš tiesų pasitaiko panašių at- 
vejų: forma gali prarasti pirminį santykį su turiniu bei jo pa- 
žintine ir etine verte, turinys gali būti sumenkintas iki gry- 
nai formalaus aspekto; toks turinio susilpninimas pirmiausia 
sumenkina ir meninę formos vertę: forma netenka vienos 
iš svarbiausių funkcijų - intuityviai suvienyti pažintinius 
bei etinius aspektus, o šioji funkcija labai svarbi, ypač žo- 
džio kūryboje; susilpnėja ir izoliacijos bei išbaigimo funk- 
cija. Vis dėlto ir panašiais atvejais turime reikalą su turiniu 
kaip konstitutyviu meno kūrinio aspektu (juk kitaip apskri- 
tai nebūtų meno kūrinio), bet šis turinys perimtas iš antrų 
rankų, sumenkintas, o dėl to ir forma sumenkusi: tiesiog su- 
siduriame su vadinamąja literatūra. Ties šiuo reiškiniu ver- 
tėtų stabtelėti, nes kai kurie formalistai linkę laikyti „Litera- 
tūrą“ apskritai vienintele meno rūšimi. 

Esti kūrinių, kurie iš tiesų neturi nieko bendra su pa- 
sauliu, o vien su žodžiu „pasaulis“ literatūros kontekste, 
kūrinių, kurie gimsta, gyvuoja ir miršta žurnaluose, lieka 
šiuolaikinių periodinių leidinių puslapiuose, niekaip mū- 
sų neišveda užjų ribų. Pažintinį bei etinį turinį, kuris jiems 
vis dėlto būtinas kaip konstitutyvus meno kūrinio aspek- 
tas, jie ima ne iš pažinimo bei etinės veiklos tiesiogiai, o iš 

kitų meno kūrinių arba kuria jį pagal analogiją su jais. Svar- 
bu, aišku, ne tai, jog esama meninių įtakų arba tradicijų, 
kurios reiškiasi ir didžiajame mene, svarbus vidinis san- 
tykis su nusavinamu turiniu: tuose meno kūriniuose, apie 
kuriuos kalbame, turinys ne atpažįstamas ir išgyvenamas, 
o nusavinamas vadovaujantis išoriniais, grynai „literatū- 
riniais“ sumetimais; juose meninė forma su turiniu, kaip 
pažintiniu ir etiniu požiūriu svariu, akis į akį nesusiduria, 
greičiau čia vienas literatūros kūrinys susiduria su kitu — 
mėgdžiojamu arba „sukeistinamu“, kurio fone jis „junta- 
mas“ kaip naujas. Šiuo atveju forma tampa abejinga turi- 
niui bei jo tiesioginei neestetinei vertei. 

Be išankstinės pažinimo bei poelgio tikrovės, žodžio 
menininkas atranda ir literatūrą: tenka kovoti su senomis 
literatūros formomis arba dėl jų, naudotis jomis bei jas de- 
rinti, įveikti jų pasipriešinimą arba jomis pasiremti. Tačiau 
visą šį procesą, šią kovą grynai literatūrinio konteksto ri- 
bose pagrindžia svarbesnė ir lemiama pirminė kova su pa- 
žinimo bei poelgio tikrove: kiekvienas menininkas savojoje 
kūryboje, jeigu ji reikšminga ir rimta, yra tarsi pirmasis meni- 
ninkas, jam tiesiogiai tenka užimti estetinę poziciją ikiestetinės 
pažinimo bei poelgio tikrovės atžvilgiu bent jau jo grynai asme- 
ninės etinės biografinės patirties ribose. Nei meno kūrinys 
ir jo visuma, nei kuris nors jo aspektas negali būti suprasti 
remiantis vien abstrakčiais literatūriniais dėsniais, būtina 
atsižvelgti ir į prasmę, t. y. į galimus pažinimo bei poelgio 
dėsningumus, nes estetiškai reikšminga forma apima ne 
tuštumą, o besipriešinantį, pagal savus dėsnius veikiantį 
prasminį gyvenimo intencionalumą. Meno kūrinyje veikia 
tarsi dvi valdžios ir dvi šių valdžių nulemtos santvarkos: 
kiekvienas aspektas reiškiasi dviejose vertybinėse siste- 
mose - turinio ir formos, nes kiekviename reikšminiame 
aspekte abi šios sistemos susitinka, sukurdamos esminę ir 

vertybiškai įtemptą sąveiką. Tačiau, aišku, estetinė forma 
visapusiškai apima potencialų vidinį pažinimo bei poelgio 
dėsningumą, priverčia jį paklusti savo vienovei: tik tokiu 
atveju galime kalbėti apie meno kūrinį. 

Kaip turinys realizuojamas meno kūryboje bei Žžiūroje 
ir kokie jo estetinės analizės uždaviniai bei tikslai? Šias 
estetikos problemas turime čia trumpai aptarti. Tolesnės 
mūsų pastabos nebus išsamiai išskleistos, tik atkreipsime 
dėmesį į problemą; be to, čia visiškai nenagrinėsime, kaip 
naudojantis tam tikra medžiaga turinys realizuojamas 
kompoziciškai. 

1) Būtina aiškiai skirti pažintinį bei etinį aspektą, kuris 
iš tikrųjų yra turinys, t. y. konstitutyvus esamo estetinio 
objekto aspektas, nuo tų teiginių bei etinių vertinimų, ku- 
riuos apie turinį galima suformuluoti ir išsakyti, bet kurie 
į estetinį objektą neįeina. 

2) Turinys negali būti vien pažintinis, visiškai neturėti 
etinio aspekto; maža to, galima sakyti, etinei prasmei turi- 
nyje skiriama esminė pirmenybė. Grynosios sąvokos bei 
grynojo teiginio atžvilgiu meninė forma negali savęs rea- 
lizuoti: grynai pažintinis aspektas meno kūrinyje liks neiš- 
vengiamai izoliuotas kaip neištirpintas prozaizmas. Visa, 
kas pažinta, turi būti susieta su pasauliu, kuriame atlieka- 
mas Žmogaus poelgis, turi įgyti esminį ryšį su besielgiančia 
sąmone, tik taip pažintinis turinys gali būti įtrauktas į me- 
no kūrinį. 

Būtų neteisingiausia įsivaizduoti turinį kaip pažintinę 
teorinę visumą, kaip mintį arba idėją. 

3) Etinį turinio aspektą meno kūryba bei žiūra įvaldo 
tiesiogiai įsigyvenimo arba įsijautimo bei vertinimo būdu, bet 
visai ne per teorinį supratimą bei aiškinimą, kurie tegali 
būti įsijautimo priemonė. Etinis tėra pats poelgio (minties, 
veiksmo, jausmo, noro ir kt. poelgio) įvykis, kaip jis gyvai 

suvokiamas pačios besielgiančios sąmonės; būtent šį įvykį iš iš- 
orės ir išbaigia meninė forma, bet jokiu būdu ne teorinę 
transkripciją — etinius postulatus, dorovines normas, sen- 
tencijas, teisminius vertinimus ir kt. 

Teoriškai transkribuojamas, formuluojamas etinis po- 
elgis jau perkeliamas į pažintinę plotmę - paverčiamas ant- 
riniu aspektu, tuo tarpu meninė forma (pavyzdžiui, forma, 
realizuojama pasakojant apie poelgį, poelgio epinės heroi- 
zacijos poemoje forma arba lyrinio įkūnijimo forma ir pan.) 
susiduria su poelgiu, pirmine etine jo prigimtimi, kuri įval- 
doma įsigyvenant į valinę, jaučiančią ir veikiančią sąmo- 
nę, tuo tarpu pažinimas, kaip antrinis aspektas, šiuo atveju 
tegali būti pagalbinė priemonė. 

Būtina pabrėžti, jog menininkas bei žiūros subjektas 
įsigyvena anaiptol ne į psichologinę sąmonę (į ją ir ne- 
įmanoma įsigyventi tikslia šio žodžio prasme), bet į etiškai 
nukreiptą, besielgiančią sąmonę“. 

Kokie gi estetinės turinio analizės uždaviniai bei gali- 
mybės? 

Estetinė analizė, niekaip neišeidama už estetinio objek- 
to ribų, pirmiausia turi atskleisti šiam objektui imanentiš- 
ką turinio sudėtį, kaip ji realizuojama kūryboje bei žiūroje. 

Sustosime prie pažintinio turinio aspekto. 

Pažintinio sužinojimo aspektas ištisai reiškiasi meno 
kūryboje bei Žiūroje, tačiau dauguma atvejų jo neįmano- 


* Įsijautimas bei užjaučiantis bendras su objektu vertinimas savaime 
dar nėra estetiniai. Įsijautimo akto turinys yra etinis: tai gyvenimiška 
praktinė arba dorovinė vertybinė kitos sąmonės pozicija (emocinė-vali- 
nė). Šis įsijautimo akto turinys gali būti įprasmintas ir apdorotas skirtin- 
gai: galima jį paversti pažinimo (psichologinio arba filosofinio-etinio) 
objektu, jis gali lemti etinį poelgį (dažniausiai pasitaikanti įsijautimo 
turinio įprasminimo forma: simpatija, užuojauta, pagalba), ir pagaliau 
galima jį paversti estetinio išbaigimo objektu. Vėliau mums teks ilgiau 
sustoti prie vadinamosios „įsijautimo estetikos“. 

ma atskirti nuo etinio aspekto ir išreikšti adekvačiu teigi- 
niu. Potenciali pažinimo pasaulio vienovė bei reikmė tarsi 
spindi kiekviename estetinio objekto atome ir, iki galo ne- 
aktualizuota pačiame kūrinyje, prisišlieja prie etinio siekio 
plotmės, taip sukurdama intuityvią šių dviejų plotmių vie- 
novę, kuri, kaip jau sakėme, apskritai yra esminis estetišku- 
mo bruožas*. Todėl už kiekvieno poetinio kūrinio žodžio, 
kiekvienos frazės juntama potenciali prozinė reikšmė, pro- 
zinis nuokrypis, t. y. galimas ryšys su pažinimo vienove. 

Pažintinis aspektas tarsi nušviečia estetinį objektą iš vi- 
daus, kaip blaivi vandens čiurkšlė įsimaišo į etinės įtampos 
bei meninio išbaigimo vyną, tačiau šis aspektas toli gražu 
ne visada sutirštėja ir sukonkretėja iki konkretaus teiginio: 
viskas nuolatos atpažįstama ir sužinoma, bet toli gražu ne 
viskas įvardijama adekvačia sąvoka. 

Jeigu nebūtų šio visa persmelkiančio sužinojimo, estetinis 
objektas, tai, kas meniškai kuriama bei suvokiama, iškristų 
iš viso patirties — ir teorinės, ir praktinės - konteksto, kaip 
iš atminties iškrenta visiškos narkozės būsenos turinys, ku- 
rio nėra kaip prisiminti, apie kurį nėra ką pasakyti ir kurio 
neįmanoma įvertinti (galima įvertinti būseną, bet ne jos tu- 
rinį), taip ir meno kūryba bei Žiūra, netekusios ryšio su gali- 
ma pažinimo vienove, pažinimo neperskrostos ir nepažin- 
tos iš vidaus, taptų izoliuota amnezija, apie kurią galima 
sužinoti, kad ji buvo, tik post factum iš laiko pertrūkio. 

Ši vidinė estetinio objekto nušviestis žodžio mene iš su- 
žinojimo gali virsti tikruoju pažinimu bei giliais patyrimais, 
kuriuos galima aptarti estetinėje analizėje. 

Tačiau išskyręs estetinio objekto turinyje vieną ar kitą 
pažintinį aspektą, pavyzdžiui, grynai pažintinį Ivano Ka- 

* Vėliau aptarsime autoriaus kūrybinės asmenybės vaidmenį kaip 
konstitutyvaus meninės formos aspekto, kurio veiklos vienovėje ir su- 


sivienija pažintinis bei etinis aspektai. 

ramazovo samprotavimą apie vaikų kančias, apie dievo 
pasaulio nepriėmimą ir kt., arba filosofinius istorinius bei 
sociologinius Andrejaus Bolkonskio teiginius apie karą, as- 
menybės vaidmenį istorijoje ir pan., tyrinėtojas turi atminti, 
kad visi šie pažintiniai turiniai, kad ir kokie būtų reikšmingi 
savaime, neiškyla estetiniame objekte kaip vien pažintiniai 
ir kad ne sujjais susieta bei ne juos tiesiogiai išbaigia meninė 
forma. Šie minties laimėjimai būtinu ryšiu susiję su etiniu 
turinio aspektu, su poelgio bei įvykio pasauliu. Pavyzdžiui, 
minėtos Ivano Karamazovo mintys turi jį charakterizuoti, 
yra būtinas moralinės gyvenimiškosios Ivano pozicijos as- 
pektas, jos susijusios su etine bei religine Aliošos pozicija 
ir taip įtrauktos į įvykį, į kurį nukreipta išbaigiamoji meni- 
nė romano forma; Andrejaus Bolkonskio teiginiai taip pat 
išreiškia jo etinę asmenybę bei jo gyvenimiškąją poziciją ir 
yra įpinti į vaizduojamą ne tik jo asmeninio, bet ir sociali- 
nio bei istorinio gyvenimo įvykį. Taigi pažintinis tiesos as- 
pektas įeina į etinį vyksmą. 

Jeigu visi šie teiginiai nebūtų vienaip ar kitaip susieti 
su konkrečiu Žmogaus poelgiu, jie ir liktų izoliuoti prozaiz- 
mai; taip kartais atsitinka Dostojevskiui, būna ir Tolstojaus 
kūryboje, pavyzdžiui, romane „Karas ir taika“, kurio pa- 
baigoje pažintiniai filosofiniai bei istoriniai samprotavimai 
visiškai nesisieja su etiniu įvykiu ir virsta teoriniu traktatu. 

Kiek kitaip su etiniu įvykiu susiejamas pažintinis aspek- 
tas aprašymuose, reiškinius aiškinant kaip gamtos moks- 
luose bei psichologijoje ir kt. Tačiau paaiškinti visus įma- 
nomus būdus, kaip estetinio objekto turinyje siejami etiniai 
bei pažintiniai aspektai, nėra mūsų darbo tikslas. 

Akcentuojant pažintinio aspekto ryšį su etiniu, vis dėl- 
to reikia atkreipti dėmesį, kad etinis įvykis nereliatyvizuoja 
į jį įeinančių samprotavimų ir nėra abejingas jų pažintinei 
gelmei, svarbai bei teisingumui. Pavyzdžiui, Dostojevskio 

meniškai išbaigtiems ir įformintiems moraliniams „žmo- 
gaus iš pogrindžio“ gyvenimo įvykiams būtina pažintinė 
gelmė, kad būtų nuosekliai atskleista jo pasaulėžiūra — es- 
minis jo gyvenimiškos pozicijos aspektas. 

Išskyrusi, kiek tai įmanoma ir reikalinga, teorinį turinio 
aspektą kaip svarbų grynai pažintiniu požiūriu, estetinė 
analizė turi suvokti jo ryšį su etiniu aspektu bei jo funkciją 
turinio vienovėje; tačiau, aišku, išskirtą pažintinį aspektą 
galima paversti ir nuo meno kūrinio nepriklausomos te- 
orinės analizės bei vertinimo objektu, priskiriant jį jau ne 
turinio bei estetinio objekto visumai, 0 grynai pažintinei 
kurių nors filosofinių pažiūrų (paprastai autoriaus) vieno- 
vei. Tokie darbai turi didelę mokslinę filosofinę bei isto- 
rinę kultūrinę vertę, tačiau jie jau tiesiogiai nesusiję su es- 
tetine analize ir turi būti aiškiai nuo jos skiriami; savitos 
tokių darbų metodikos čia nenagrinėsime. 

Pereikime prie uždavinių, keliamų turinio etinio aspek- 
to analizei. 

Jos metodika kur kas sudėtingesnė: estetinė analizė, 
kaip mokslinė, turi kaip nors transkribuoti etinį aspektą, 
kurį Žiūra įvaldo įsigyvenimo (įsijautimo) bei bendro su ob- 
jektu vertinimo būdu; atliekant šią transkripciją, tenka at- 
siriboti nuo meninės formos, ir pirmiausia nuo estetinės 
individuacijos: būtina atskirti grynai etinę asmenybę nuo 
meninio jos įkūnijimo bei individualią estetiškai reikšmin- 
gą sielą - nuo kūno, būtina atsiriboti ir nuo visų išbaigia- 
mųjų aspektų. Atlikti tokią transkripciją sunku, o kai ku- 
riais atvejais (pavyzdžiui, analizuojant muziką) apskritai 
neįmanoma. 

Etinį kūrinio turinį galima perteikti bei iš dalies transk- 
ribuoti perpasakojant: apie kūrinyje meniškai išbaigtą išgy- 
venimą, poelgį bei įvykį galima papasakoti kitais žodžiais. 
Toks perpasakojimas, jei jo tikslas metodiniu požiūriu su- 

prantamas deramai, gali daug duoti estetinei analizei. Iš 
tiesų, nors perpasakojimas dar išlaiko meninę — pasakoji- 
mo formą, tačiau ją supaprastina ir paverčia paprasčiausia 
įsijautimo priemone, kiek įmanoma atsiribodamas nuo vi- 
sų izoliuojamųjų, išbaigiamųjų ir raminamųjų formos funk- 
cijų (atsiriboti nuo jų visiškai pasakojimas, aišku, negali); 
dėl to, nors įsijautimas sumenksta ir nublanksta, aiškiau 
iškyla grynai etinis, neišbaigtas būties įvykio vienovei pri- 
klausančio turinio pobūdis, aiškiau pasimato tie jo ryšiai su 
vienove, nuo kurių atitraukdavo forma; tai padeda perkel- 
ti etinį aspektą į pažintinių samprotavimų formą - etinių 
(siaurąja prasme), sociologinių ir kitokių, t. y. įgalina gry- 
nai teorinę jo transkripciją tuo mastu, kuriuo ji įmanoma. 

Daugelis literatūros kritikų bei istorikų gebėjo meistriš- 
kai išryškinti etinį aspektą pasitelkdami metodiškai apgal- 
votą pusiau estetinį perpasakojimą. 

Grynoji teorinė transkripcija apskritai negali įvaldyti vi- 
sos turinio etinio aspekto pilnatvės, kuri prieinama tik įsi- 
jaučiant, bet ji gali ir turi to siekti kaip niekuomet nepasie- 
kiamos savo galimybių ribos. Etinis įvykis įvyksta arba yra 
estetiškai kontempliuojamas, bet negali būti adekvačiai te- 
oriškai suformuluotas. 

Kiek įmanoma metodiškai perrašiusi forma išbaigiamą 
etinį turinio aspektą, estetinė analizė, neišeidama už kūri- 
nio ribų, turi suvokti viso turinio reikšmę estetinio objekto 
visumoje, t. y. būtent kaip šios meninės formos turinį, o for- 
mą - būtent kaip šio turinio formą. Tačiau etinį aspektą, 
kaip ir pažintinį, galima atskirti ir paversti savarankiško 
filosofinio-etinio arba sociologinio tyrinėjimo objektų; gali- 
ma paversti ir aktualių moralinių arba politinių vertinimų 
objektu (antrinių vertinimų, o ne pirminių, būtinų ir esteti- 
nėje žiūroje); taigi sociologinis metodas ne tik socialiniu as- 
pektu transkribuoja estetinėje žiūroje išgyvenamą ir verti- 


356 


II. Turinio problema 


namą etinį įvykį, bet išeina ir už objekto ribų bei įtraukia 
įvykį į platesnius socialinius ir istorinius kontekstus. To- 
kie darbai gali turėti didelę mokslinę reikšmę, literatūros 
istorikui jie net būtini, bet jie tiesiogiai nesusiję su estetine 
analize. 

Tiesiogiai su estetine analize nesusijusi ir psichologinė 
etinio aspekto transkripcija. Meno kūrybai bei Žiūrai rūpi 
etiniai subjektai, besielgiančios asmenybės ir etiniai bei so- 
cialiniai jų santykiai (į juos vertybiškai nukreipta juos iš- 
baigianti meninė forma), o ne psichologiniai subjektai ir ne 
psichologiniai jų santykiai. 

Kol kas per daug nesiplečiant būtina atkreipti dėmesį, 
kad kai kuriais atvejais, pavyzdžiui, suvokiant muzikos 
kūrinį, metodiniu požiūriu visiškai leistina intensyviai įsi- 
gilinti į etinį aspektą, tuo tarpu ekstensyviai plėsdami jo 
ribas suardytume meninę formą; etinio aspekto gelmė netu- 
ri ribų, kurios galėtų būti tendencingai pažeistos: kūrinys 
nenulemia ir negali nulemti etinio aspekto gelmės masto. 

Kokiu mastu turinio analizė gali būti griežtai mokslinė 
bei tapti visuotinai reikšminga? 

Iš principo įmanoma pasiekti didelio moksliškumo, 
ypač kai atitinkamos disciplinos - filosofinė etika bei socia- 
liniai mokslai —- pačios pasieks pakankamo moksliškumo, 
bet faktiškai analizuoti turinį itin sunku, o tam tikro subjek- 
tyvumo išvengti apskritai neįmanoma, tai lemia pati este- 
tinio objekto specifika. Tačiau mokslinis tyrinėtojo taktas 
visada gali išlaikyti ją deramose ribose bei priversti atsi- 
žvelgti į tai, kas analizėje subjektyvu. 

Kalbant bendrais bruožais, tokia yra turinio analizės 
metodika. 


357 


III. MEDŽIAGOS PROBLEMA 


Svarstant medžiagos vaidmenį estetiniame objekte, reikia 
žiūrėti į ją kaip į visiškai tiksliai moksliškai suprantamą 
konkretybę, nepritraukiant jokių šiai konkretybei nebūdin- 
gų aspektų. Dviprasmybių kalbant apie medžiagą žodžio 
estetikoje pasitaiko ypač dažnai: žodis suprantamas kaip 
tik nori, net kaip „žodis, kuris buvo pradžioje“. Žodžio 
metafizika - tiesa, gana subtiliomis formomis —- ypač daž- 
nai reiškiasi pačių poetų poetikos tyrinėjimuose (pas mus 
V. Ivanovas, A. Belas, K. Balmontas): poetas Žodį ima jau 
estetizuotą, bet estetinį aspektą mąsto kaip kylantį iš pa- 
ties žodžio esmės ir taip paverčia jį mitiniu arba metafizi- 
niu esiniu. 

Priskyrus žodžiams visa, kas būdinga kultūrai, t. y. vi- 
sas kultūrines vertes — pažintines, etines bei estetines, po 
to gana lengvai prieinama išvada, kad, be žodžio, kultūroje 
apskritai nieko nėra, kad visa kultūra yra kalbinis reiški- 
nys, kad ir mokslininkas, ir poetas susiduria tik su žodžiu. 
Tačiau ištirpindami logiką bei estetiką arba bent tik poeti- 
ką lingvistikoje, prarandame ir logikos bei estetikos, ir ling- 
vistikos fenomenų savitumą. 

Suprasti žodžio vaidmenį pažinime, meno kūryboje, ir 
būtent - poezijoje (o šiuo atveju pirmiausia ji mus domina), 
galima tik supratus jo grynai lingvistinę prigimtį visiškai 
nepriklausomai nuo tikslo pažinti meno kūrybą, religinį 
kultą ir kt. sritis, pasitelkiančias žodį savo tikslams. Žino- 
ma, lingvistika nelieka abejinga mokslo, meno, kulto kal- 
bos ypatybėms, bet jai tai grynai lingvistinės pačios kalbos 
ypatybės, tuo tarpu norėdama suprasti jų reikšmę menui, 

mokslui bei religijai, ji negali išsiversti be estetikos, pažini- 
mo teorijos ir kitų filosofinių disciplinų direktyvų, panašiai 
kaip pažinimo psichologija turi remtis logika bei gnoseo- 
logija, o meno kūrybos psichologija — estetika. 

Lingvistika tėra mokslas tiek, kiek perpranta savo ob- 
jektą — kalbą, į kurią žiūri kaip į grynai lingvistinį reiškinį. 
Vienetinis konkretus pasakymas visada duotas vertybinia- 
me prasminiame kultūros kontekste - mokslo, meno, politi- 
kos ir kt. - arba vienetinės asmeninės gyvenimo situacijos 
kontekste. Tik šiuose kontekstuose atskiras pasakymas 
funkcionuoja prasmingai: yra teisingas arba melagingas, 
gražus arba nevėkšliškas, nuoširdus arba koketiškas, atvi- 
ras, ciniškas, autoritetingas ir pan. - neutralių pasakymų 
nėra ir negali būti; tačiau lingvistika mato juos vien kaip 
kalbos reiškinius, priskiria juos tik kalbai, bet anaiptol ne są- 
vokų, gyvenimo praktikos, istorijos, asmens charakterio ar 
pan. vienovei. 

Kad ir kokia būtų vieno ar kito istorinio pasakymo vertė 
mokslui, politikai, asmeniniam kokio nors individo gyveni- 
mui, lingvistikai tai nėra poslinkis prasmės srityje, naujas 
požiūris į pasaulį, nauja meninė forma, nusikaltimas ar do- 
rovinis žygdarbis jai tai tėra kalbos reiškinys, galbūt nauja 
kalbinė konstrukcija. Ir žodžio prasmė bei jo daiktinė reikšmė 
jai tėra lingvistiškai suprantamo žodžio aspektas, pagrįstai iš- 
trauktas iš prasminio bei vertybinio kultūros konteksto, ku- 
riame žodis buvo pasakytas. 

Tik taip: iz0liuodama bei išlaisvindama grynai kalbinį žo- 
džio aspektą ir kurdama naują kalbinę vienovę bei tam tikrus 
jos poskyrius, lingvistika metodiškai perpranta savo objek- 
tą - nelingvistinėms vertybėms indiferentišką kalbą (arba, 
kitaip tariant, sukuria naują grynai lingvistinę vertybę, su 
kuria ir sieja bet kurį pasakymą). 

Tik nuosekliai vaduodamasi iš metafizinio nuokrypio 

(substancializacijos bei žodžio sudaiktinimo), iš logizmo, 
psichologizmo, estetizmo, lingvistika priartėja prie savo ob- 
jekto, metodiškai jį konstituoja ir taip tampa mokslu. 

Dar ne visur vienodai lingvistika sugebėjo metodiškai 
įvaldyti savo objektą: vos pradeda perprasti jį sintaksėje, 
labai mažai kol kas padaryta semasiologijos srityje, visiš- 
kai neišplėtota sritis, turinti tyrinėti dideles žodžių visu- 
mas: ilgus pasakymus gyvenime, dialogą, šneką, traktatą, 
romaną ir pan., nes ir šie pasakymai gali ir turi būti api- 
brėžti ir tyrinėjami grynai lingvistiškai, kaip kalbos reiš- 
kiniai. Šių reiškinių analizės poetikose bei retorikose, taip 
pat šiandieniame jų variante - šiuolaikinėje poetikoje - ne- 
gali būti laikomos mokslinėmis dėl to, jog, čia, kaip sakyta, 
painiojamas lingvistinis požiūris ir visiškai jam svetimi — 
loginis, psichologinis, estetinis. Didelių žodinių visumų 
sintaksė (arba kompozicija, kaip lingvistikos sritis, besiski- 
rianti nuo į meninį arba mokslinį uždavinį atsižvelgiančios 
kompozicijos) tebelaukia, kada bus pagrįsta: iki šiol lingvis- 
tika moksliškai dar nepasistūmėjo toliau sudėtinio sakinio; 
tai pats ilgiausias lingvistikos moksliškai išnagrinėtas kal- 
bos reiškinys: susidaro įspūdis, tarsi grynai lingvistinė kal- 
ba čia staiga baigiasi ir iš karto prasideda mokslas, poezija 
ir kt., tuo tarpu lingvistinę analizę būtų galima tęsti, kad ir 
kaip tai būtų sunku bei norėtųsi pasinaudoti nekalbiniais 
požiūriais. 

Tik kai lingvistika perpras savo objektą iki galo ir su visu 
metodiniu grynumu, ji sugebės produktyviai darbuotis ir 
žodžio kūrybos estetikos labui, savo ruožtu be baimės nau- 
dodamasi ir jos paslaugomis; iki tol „poetinė kalba“, „vaiz- 
dinys“, „sąvoka“, „teiginys“ ir pan. terminai ją gundys bei 
kels didelį pavojų; ir ji ne be reikalo turi jų prisibijoti: per- 
nelyg ilgai jie drumstė ir dar tebedrumsčia metodinį šio 
mokslo grynumą. 


360 


III. Medžiagos problema 


Taigi ką estetiniam poezijos objektui reiškia griežtai ling- 
vistiškai suprantama kalba? Čia klausiame visai ne apie po- 
etinės kalbos lingvistines ypatybes, kaip kartais linkstama 
aiškinti šią problemą, bet apie lingvistinę kalbą kaip apie 
poezijos medžiagą, o tai jau grynai estetinė problema. 

Poezijai, kaip ir sąmonei bei etiniam poelgiui ir jo ob- 
jektyvacijai teisėje, valstybėje ir kt., kalba tera techninis as- 
pektas; šiuo atveju kalba reikšminga poezijai visiškai tiek 
pat, kiek vaizduojamiesiems menams reikšminga gamtos 
mokslų gamta kaip medžiaga (o ne turinys) - fizikos ir ma- 
tematikos erdvė, masė, akustikos garsas ir kt. 

Tačiau poezija techniškai naudojasi lingvistine kalba vi- 
sai kitaip: kalba reikalinga poezijai visa, visapusiškai, visi jos 
aspektai, tik poezija nelieka abejinga nė vienam lingvistinio žo- 
džio niuansui. 

Išskyrus poeziją, nė vienai kultūros sričiai nereikia visų 
kalbos galimybių: pažinimui visiškai nesvarbus garsinis 
žodžio savitumas kokybiniu bei kiekybiniu aspektu, nerei- 
kia visos intonacijų įvairovės, artikuliavimo padargų juti- 
mo ir kt. Tą patį galima pasakyti ir apie kitas kultūrinės 
kūrybos sritis: visos jos neapsieina be kalbos, bet nepasi- 
naudoja ja maksimaliai. 

Visos kalbos galimybės atsiskleidžia tik poezijoje, nes 
čia jai keliami didžiausi reikalavimai: visi kalbos aspektai 
įtempti iki kraštutinumo, išnaudojamos visos galimybės; 
poezija tarsi išspaudžia iš kalbos visas sultis ir priverčia 
pranokti save. 

Tačiau, būdama labai reikli kalbai, poezija vis dėlto kal- 
bą, kaip tam tikrą lingvistinę konkretybę, įveikia. Ji niekuo 
neišsiskiria iš kitų menų: meno kūryba medžiagos atžvilgiu 
reiškiasi kaip šios įveika. 

Taigi kalba, kaip lingvistinė konkretybė, į estetinį žodžio meno 
objektą neįeina. 

Taip yra visuose menuose - skirtingai negu turinys, 
neestetinė medžiagos savastis neįeina į estetinį objektą: 
neįeina fizikos ir matematikos erdvė, geometrijos linijos ir 
figūros, dinamikos judesys, akustikos garsas ir kt.; su jais 
susiduria estetika bei menininkas kaip meistras, bet nieko 
bendra neturi pirminė estetinė žiūra. Šiuos du aspektus rei- 
kia aiškiai skirti: dirbdamas menininkas susiduria ir su fi- 
zikos, ir su matematikos, ir su lingvistikos fenomenais, es- 
tetikas — ir su fizika, ir su matematika, ir su lingvistika, bet 
visas šis milžiniškas menininko atliekamas bei estetikos ty- 
rinėjamas techninis darbas, be kurio nebūtų meno kūrinių, 
neįeina į estetinėje žiūroje kuriamą estetinį objektą, t. y. ap- 
skritai į estetinę būtį, į galutinį kūrybos tikslą: visa tai at- 
metama meninės pagavos akimirką, kaip kad nuimami pa- 
stoliai, kai pastatas baigtas“. 

Siekdami išvengti nesusipratimų, pateiksime visiškai 
tikslų technikos mene apibrėžimą: techniniu aspektu mene 
vadiname visa tai, kas būtina kuriant meno kūrinį kaip gamtos 
mokslų arba lingvistikos konkretybę (kuriant užbaigtą meno kū- 
rinį kaip daiktą), bet kas tiesiogiai neįeina į estetinį objektą, nėra 
meninės visumos komponentas; techniniai aspektai — tai meni- 
nio įspūdžio veiksniai, bet ne estetiškai reikšmingos šio įspūdžio 
turinio - estetinio objekto - dalys. 

Tad ar turime meno objekte justi žodį kaip lingvistinę 
konkretybę, ar turime justi morfologinę žodžio formą bū- 
tent kaip morfologinę, sintaksinę, semantinę seką - kaip se- 
mantinę? Ar turime poetinę visumą meninės žiūros metu 
suvokti kaip žodžius, o ne kaip užbaigtą tam tikro įvykio, 
tam tikro siekimo ir vidinės įtampos visumą? 

* Iš to negalima daryti išvados, jog estetinis objektas išbaigtu pavi- 
dalu egzistuoja kažkur ir kažkaip anksčiau, negu sukuriamas kūrinys, 


ir nepriklausomai nuo jo. Tai, be abejo, visiška nesąmonė. 

Žinoma, lingvistinė analizė aptiks žodžius, sakinius ir 
kt.; fizikinė analizė aptiktų popierių, tam tikros cheminės 
sudėties tipografinius dažus arba garso bangų fizinę kon- 
kretybę; fiziologas matytų tam tikrus procesus suvokimo 
organuose bei nervų centruose; psichologas - atitinkamas 
emocijas, klausos pojūčius, vizualinius vaizdinius ir kt. Vi- 
sų šių mokslo specialistų, ypač lingvisto, atradimų (daug 
mažiau - psichologo atradimų) prireiks estetikui nagrinė- 
jant kūrinio struktūrą kaip ikiestetinę konkretybę; tačiau 
ir estetikui, ir bet kuriam meninės žiūros subjektui aišku, 
kad visi šie aspektai neįeina į estetinį objektą, kuriam ski- 
riamas mūsų tiesioginis estetinis vertinimas (nuostabu, gilu 
ir kt.). Visus šiuos aspektus estetikas akcentuoja bei aiški- 
na tik papildomais moksliniais teiginiais. 
Jeigu pabandytume nusakyti Puškino kūrinio „Prisimi- 
nimas“ estetinio objekto sudėtį: 


Kori1a 1193 cMepTHOTO YMOJIKHET II[YMHbIH JEHb 
H Ha HeMbIe CTOFHa rpala 

Monynpo3pauHaa HangxxeT HOWH TEHb... 

Kai mirtingajam nutils diena triukšminga 

Ir nebylias miesto gatves 

Pusiau skaidrus užguls nakties šešėlis... 


pasakytume, kad į jį įeina miestas, naktis, prisiminimai, ap- 
gailestavimas bei kt. Su šiomis vertybėmis tiesiogiai susidu- 
ria mūsų meninis aktyvumas, į juos linksta estetinė mūsų 
dvasios intencija: šiame kūrinyje estetiškai įformintas bei 
išbaigtas etinis prisiminimo bei apgailestavimo įvykis (su 
meniniu įforminimu susijęs ir izoliacijos bei prasimanymo, 
arba nevisiško tikroviškumo, aspektas), bet anaiptol ne žo- 
džiai, fonemos, morfemos, ne sakiniai ir ne semantinės se- 
kos: jie lieka anapus estetinės pagavos turinio, t. y. anapus 
meno objekto, ir jų gali prireikti tik vėlesniame mokslinia- 

me estetiko darbe, kai kyla klausimas, kaip ir kokios ikies- 
tetinės išorinio kūrinio struktūros lemia esamą meninės 
pagavos turinį. 

Kad nustatytų, kokią reikšmę estetiniam objektui turi 
medžiaga bei jos organizacija, sudaranti išorinį kūrinį, es- 
tetika turi apibrėžti imanentinę meninės žiūros sudėtį, t. y. 
estetinį objektą, kaip estetiškai gryną, tai darydama, dėl po- 
ezijos ji neišvengiamai padarys išvadą, kad kalba, kaip ling- 
vistinė konkretybė, į estetinį objektą neįeina, ji lieka ana- 
pus, tuo tarpu patį estetinį objektą sudaro meniškai įformintas 
turinys (arba turininga meninė forma). 

Milžiniško darbo, kurį menininkas atlieka su žodžiu, 
galutinis tikslas yra kalbos įveika, nes estetinis objektas 
atsiranda ant žodžių ribų, ant pačios kalbos ribų; tačiau ši 
medžiagos įveika yra grynai imanentinė - menininkas išsi- 
laisvina iš kalbos kaip lingvistinės konkretybės ne neigda- 
mas, o imanentiškai ją tobulindamas: jis tarsi nugali kalbą jos 
pačios kalbiniu ginklu, tobulindamas kalbą lingvistiškai 
priverčia ją pranokti pačią save. 

Ši imanentinė kalbos įveika poezijoje visiškai skiriasi 
nuo grynai negatyvaus jos įveikimo pažinimo srityje: algeb- 
rizacijos, santrumpų, sutartinių ženklų vartojimo vietoj 
žodžių ir pan. 

Kaip imanentinę įveiką galima formaliai apibrėžti santykį ne 
tik su poezijos, bet ir su visų menų medžiaga. 

Kad žodžio kūrybos estetika suprastų poeto kūrybos 
techniką remdamasi teisingai suprantamu medžiagos vaid- 
meniu meno kūryboje bei atsižvelgdama į estetinio objekto 
savitumą, ji turi lingvistiškai suprantamą kalbą ne perženg- 
ti, bet pasinaudoti visu lingvistikos darbu. 

Kaip jau sakėme, estetinis objektas, kaip meninės žiūros 
turinys, bei jo architektonika yra visiškai naujas būties dari- 
nys, ne gamtos mokslų, ne psichologijos ir, žinoma, ne ling- 

vistikos: tai savita estetinė būtis, iškylanti ant kūrinio ribų 
įveikiant jo daiktinę ir medžiaginę, ikiestetinę konkretybę. 

Poetiniame kūrinyje žodžiai, viena vertus, susiklosto į 
sakinio, periodo, skyriaus, akto ir kt. visumą, kita vertus, 
sukuria herojaus išorės, jo charakterio, situacijos, aplinkos, 
poelgio ir pan. visumą, galiausiai - estetiškai įforminto bei 
išbaigto etinio įvykio visumą, kartu jie liaujasi buvę žodžiais, 
sakiniais, eilute, skyriumi ir pan.: estetinio objekto, arba me- 
ninės užduoties, realizacija yra toks procesas, kai lingvistiš- 
kai bei kompoziciškai suprantama žodžių visuma nuosek- 
liai paverčiama architektonine estetiškai užbaigto įvykio 
visuma, be to, visi kalbiniai lingvistinės bei kompozicinės 
organizacijos ryšiai paverčiami nekalbiniais architektoni- 
niais įvykio santykiais. 

Išsamiau nagrinėti estetinį objektą bei jo architektoni- 
ką neįeina į mūsų darbo uždavinius, čia tik trumpai palie- 
sime tuos nesusipratimus, kuriuos šiuolaikinės rusų poeti- 
kos dirvoje subrandino vaizdinio teorija ir kurie tiesiogiai 
susiję su estetinio objekto teorija. 

Potebnios estetikos „vaizdinys“ mums atrodo nepriim- 
tinas dėl to, kad su juo nuolat asocijavosi daug nereikalingų 
bei neteisingų dalykų, ir nors vaizdinio tradicija pakanka- 
mai sena bei gerbtina, poetikai vertėtų jo atsisakyti. Tačiau 
kai kurių formalistų pateikta ir ypač nuosekliai V. M. Žir- 
munskio išplėtota vaizdinio, kaip pagrindinio poetinės kū- 
rybos aspekto, kritika metodiniu požiūriu mums atrodo vi- 
siškai netinkama, bet užtat gana tipiška šiuolaikinei rusų 
poetikai. 

Vaizdinys čia kritikuojamas dėl to, jog meninės paga- 
vos metu suvokiant poetinį kūrinį mums iškyla ne aiškūs 
objektų, apie kuriuos kalbama, vizualiniai vaizdiniai, o tik 
atsitiktiniai nepatvarūs bei subjektyvūs vizualinių vaizdi- 
nių fragmentai, iš kurių, žinoma, neįmanoma sudėlioti es- 

tetinio objekto. Taigi aiškių vaizdinių nesusidaro ir net iš 
principo negali susidaryti: pavyzdžiui, kaip turėtume įsi- 
vaizduoti „miestą“ iš cituoto Puškino eilėraščio - kaip už- 
sienio ar Rusijos miestą, didelį ar mažą, kaip Maskvą ar Pe- 
terburgą? Tai paliekama subjektyviai kiekvieno savivalei, 
kūrinys nepateikia mums jokių nuorodų, būtinų susidaryti 
vienetinį konkretų vizualinį miesto vaizdinį. Tačiau jei taip, 
menininkas apskritai neturi nieko bendra su objektu, o vien 
su žodžiu, šiuo atveju — su žodžiu „miestas“, ne daugiau. 

Menininkas susiduria tik su žodžiais, nes vien žodžiai yra 
tam tikra neginčijama kūrinio konkretybe. 

Panašūs samprotavimai itin būdingi materialiajai este- 
tikai, kuri, be to, nėra visiškai laisva ir nuo polinkio į psicho- 
logizmą. Pirmiausia vertėtų pabrėžti, kad visiškai tą patį 
būtų galima teigti ir apie pažinimo teoriją (tai ne kartą ir 
daryta): ir mokslininkas susiduria tik su žodžiu, o ne su ob- 
jektu ar sąvoka, juk analogiškomis priemonėmis nesunkiai 
galima parodyti, kad jokių sąvokų mokslininko psichiko- 
je nėra, o vien trapūs, subjektyvūs ir atsitiktiniai vaizdinių 
junginiai bei fragmentai; čia prikeliamas ir meno kūrybai 
taikomas ne kas kita kaip senasis psichologinis nominaliz- 
mas. Tačiau galima taip pat įtikinamai parodyti, kad me- 
nininko bei mokslininko psichikoje nesama ir žodžių, kaip 
lingvistinės konkretybės, maža to - psichikoje nėra nieko, 
išskyrus psichinius darinius, kurie iš esmės subjektyvūs ir 
bet kurios prasminės srities —- pažintinės, etinės ar esteti- 
nės - atžvilgiu vienodai atsitiktiniai. Psichiką reikia supras- 
ti vien kaip psichiką - empirinio psichologijos mokslo ob- 
jektą, kurį šis mokslas metodiškai bei nuosekliai konstituoja 
ir kuris turi savo vidinius grynai psichologinius dėsnius. 

Tačiau nors psichikoje viskas tėra psichologiška ir visiš- 
kai neįmanoma adekvačiai išgyventi gamtos, cheminio ele- 
mento, trikampio ir pan., egzistuoja objektyvieji mokslai, 

kur susiduriame ir su gamta, ir su elementu, ir su trikam- 
piu, be to, mokslinis mąstymas susiduria su pačiais šiais ob- 
jektais, yra į juos nukreiptas ir aptaria jų ryšius. Ir poetas 
mūsų pavyzdyje susiduria su miestu, prisiminimu, apgai- 
lestavimu, su praeitimi bei ateitimi kaip su etinėmis bei este- 
tinėmis vertybėmis, be to, jis yra estetiškai atsakingas, nors 
jo sieloje jokių vertybių nėra, o tėra psichiniai išgyvenimai. 
Taigi šio kūrinio estetinio objekto komponentai yra „miesto 
gatvės“, „nakties šešėlis“, „prisiminimų gaudesys“ ir kt., 
bet ne vizualiniai vaizdiniai, ne psichiniai išgyvenimai ir ne žo- 
džiai. Be to, menininkas susiduria būtent su „miestu“ (rpan): 
atspalvis, reiškiamas bažnytinės slavų kalbos forma ir sie- 
jamas su etine bei estetine miesto verte, suteikia jam dides- 
nės svarbos, tampa konkrečios vertybės charakteristika ir kaip 
toks įeina į estetinį objektą, t. y. įeina ne lingvistinė forma, 0 
jos vertybinė reikšmė (psichologinės pakraipos estetika pa- 
sakytų - šią formą atitinkantis emocinis-valinis aspektas). 

Šie komponentai sukuria estetiškai įforminto bei užbaig- 
to, vertybiškai svaraus gyvenimo įvykio vienovę (anapus 
estetinės formos jis būtų etinis įvykis, iš principo negalintis 
būti išbaigtas iš savo vidaus). Šis etinis bei estetinis įvykis 
yra visiškai konkretus ir meniniu požiūriu vienareikšmis, jo 
komponentus galime vadinti ir vaizdiniais, turėdami ome- 
nyje ne vizualinius vaizdinius, o įformintus turinio aspektus. 

Būtina atkreipti dėmesį, jog, ir vaizduojamuosiuose me- 
nuose nepavyks pamatyti vaizdinio: visiškai neįmanoma tik 
akimis pamatyti pavaizduoto Žmogaus kaip žmogaus - kaip 
etinės bei estetinės vertybės, kaip vaizdinio, pamatyti jo kū- 
no kaip vertybės, išorės ir pan.; apskritai norint ką nors pa- 
matyti, ką nors išgirsti, t. y. ką nors daiktiškai konkretaus 
arba vertybiškai reikšmingo, svaraus, Parmenido žodžiais 
tariant, nepakanka vien išorinių juslių, nepakanka vien „e- 
regės akies bei griaudinčios ausies“. 

Taigi estetinis komponentas - kol kas jį vadinsime vaizdiniu — 
nėra nei sąvoka, nei žodis, nei vizualinis vaizdinys, tai savitas este- 
tinis darinys, poezijoje realizuojamas žodžiu, vaizduojamuosiuo- 
se menuose — vizualiai suvokiama medžiaga, bet niekur nesutam- 
pantis nei su medžiaga, nei su kokia nors materialia kombinacija. 

Visus į ką tik išnagrinėtąjį panašius nesusipratimus, 
kylančius kalbant apie nekalbinį, apskritai nematerialų 
estetinį objektą, galiausiai galima paaiškinti visiškai ne- 
pagrįstu siekimu rasti grynai empirinį, net erdviškai bei 
laikiškai - kaip daiktas - lokalizuotą estetinio objekto ekvi- 
valentą arba net pažintiniu siekimu estetinį objektą suem- 
pirinti. Meno kūryboje yra du empiriniai aspektai: išorinis 
materialus kūrinys ir psichinis kūrybos bei pagavos pro- 
cesas - pojūčiai, vaizdiniai, emocijos ir kt.; pirmuoju atve- 
ju susiduriame su gamtos mokslų, matematikos arba ling- 
vistikos reiškiniais, antruoju — su grynai psichologiniais 
(asociatyvus ryšys ir pan.). Už jų kabinasi tyrinėtojas, bi- 
jantis kaip nors peržengti jų ribas, nes paprastai mano, kad 
toliau tėra metafizinės arba mistinės esatys. Tačiau pastan- 
gos visiškai suempirinti estetinį objektą visuomet būna ne- 
sėkmingos ir, kaip parodėme, metodiniu požiūriu visiškai 
neleistinos: svarbu suprasti būtent estetinio objekto bei gry- 
nai estetinio jo aspektų santykio, t. y. jo architektonikos, 
savitumą, o to nepajėgia padaryti nei psichologija, nei ma- 
terialioji estetika. 

Visiškai neverta nuogąstauti dėl to, kad estetinio objek- 
to negalima rasti nei psichikoje, nei materialiame kūriny- 
je; dėl to jis netampa kokiu nors mistiniu arba metafiziniu 
esiniu; taip pat yra ir su įvairialypiu poelgio pasauliu bei 
etine būtimi. Kur yra valstybė? Psichikoje, fizikos ir mate- 
matikos erdvėje, konstitucinių aktų popieriuose? Kur yra 
teisė? Ir vis dėlto esame atsakingi ir už valstybę, ir už teisę, 
maža to - šios vertybės įprasmina bei organizuoja ne vien 

empirinę medžiagą, bet ir mūsų psichiką, leisdamos mums 
įveikti jos pliką psichinę subjektyvybę. 

Ta pati tendencija neestetiškai suempirinti bei psicholo- 
gizuoti meninį objektą paaiškina anksčiau minėtas pastan- 
gas suprasti turinį kaip medžiagos - žodžio aspektą: prika- 
bintas prie žodžio kaip vienas iš jo aspektų greta fonemos, 
morfemos ir kt., turinys atrodo moksliškai apčiuopiames- 
nis, daiktiškesnis. 

Prie klausimo apie turinį, kaip būtiną konstitutyvų as- 
pektą, daugiau negrįšime, tik pasakysime, jog teminį aspek- 
tą, kurio vieni menai neturi, o kiti turi, paprastai linkstama 
suprasti vien kaip objekto diferencijuotumą bei pažintinį 
konkretumą (iš tikrųjų būdingą ne visiems menams), bet 
šis aspektas jokiu būdu neapima viso turinio. Tuo tarpu kai 
kuriais atvejais (V. M. Žirmunskio darbuose, nors jam ne- 
svetima ir pirmoji, siauresnė tematikos samprata) šiuolai- 
kinė poetika tematika laiko beveik visą estetinį objektą, vi- 
są nemedžiaginę architektoninę įvykio struktūrą. Nekritiš- 
kai įsivestas estetinis objektas tokiu atveju įspraudžiamas 
į lingvistiškai apibrėžtą žodį ir traktuojamas greta fonemos, 
morfemos ir kitų aspektų, taip, aišku, iš pagrindų iškreipia- 
mas jo grynumas. Tačiau kaip bendroje vienovėje suderinti 
teminį įvykio pasaulį (įformintą turinį) su lingvistiškai api- 
brėžtu žodžiu, —į šį klausimą poetika neatsako, net nekelia 
jo principingai. Tuo tarpu itin plačiai suprantamas teminis 
pasaulis bei lingvistinis žodis priklauso visiškai skirtingoms 
plotmėms ir sistemoms. Vertėtų pridurti, jog kaip tematika 
suprantamas estetinis objektas bei turinys pernelyg teori- 
zuojami: nuvertinamas etinis aspektas bei jį atitinkantys 
jausmai, apskritai neskiriamas grynai etinis aspektas ir pa- 
žintinė jo transkripcija. 

Tokia yra medžiagos reikšmė meno kūryboje: nors me- 
džiaga, būdama materiali ikiestetinė konkretybė, kaip 


369 


Turinio, medžiagos ir formos problema 


reikšmingas estetinis komponentas į estetinį objektą nejei- 
na, tačiau jį kuriant yra būtina kaip techninis aspektas. 

Dėl to negalima manyti, jog estetikoje materialios kū- 
rinio struktūros (kaip grynai techninės) tyrinėjimui turėtų 
būti skirta kukli vieta. Specialiojoje estetikoje medžiagos 
tyrinėjimai itin vertingi, tokie pat vertingi kaip meninin- 
kui bei estetinei Žiūrai vertingas pats materialus kūrinys 
ir jo sukūrimas. Mes visiškai galime prisidėti prie teiginio: 
„technika mene yra viskas“, - suprasdami jį taip, jog este- 
tinis objektas realizuojamas tik sukuriant materialų kūri- 
nį (estetinė Žiūra ne mene, pavyzdžiui, stebint gamtą, dėl to 
ir hibridiška, kad čia neįmanoma bent kiek tobuliau orga- 
nizuoti medžiagą); iki tol bei nepriklausomai nuo sukūri- 
mo estetinis objektas neegzistuoja, jis apskritai realizuoja- 
mas tik kartu su kūriniu. 

Kalbant apie meno kūrybą, žodžiui „technika“ nereikia 
suteikti kokios nors odiozinės reikšmės: technika čia nega- 
li ir neturi atitrūkti nuo estetinio objekto, kuris ją įkvepia 
ir stimuliuoja, todėl meno kūryboje technika visai nėra me- 
chaninė, tokia ji gali pasirodyti tik iš nevykusios estetinės 
analizės, kuri pražiūri estetinį objektą, paverčia techniką 
savitiksle ir atplėšia ją nuo prasmės. Mėginant atsverti to- 
kius tyrinėjimus, reikia pabrėžti grynai techninį, pagalbi- 
nį kūrinio medžiagos organizavimo pobūdį, bet ne tam, 
kad ją sumenkintume, o atvirkščiai, kad įprasmintume bei 
atgaivintume. 

Taigi deramai suvokus medžiagos reikšmę, materialio- 
sios estetikos darbai netaps nereikalingi ir jų vertė nė kiek 
nesumažės, o šiems darbams bus suteikti principai bei tei- 
singa metodinė kryptis, tačiau, aišku, savo pretenzijų išsemti 
meno kūrybą jie turi atsisakyti. 

Būtina atkreipti dėmesį, jog kalbėdama apie kai kuriuos 
menus estetinė analizė turi apsiriboti ir nagrinėti beveik 

vien techniką, aišku, suprantamą metodiškai, - tokia yra 
muzikos estetikos padėtis. Apie estetinį muzikos objektą, 
iškylantį ant akustinio skambesio ribų, estetinė atskirų kū- 
rinių analizė, galinti tik bendriausiais bruožais apibūdin- 
ti jų savitumą, beveik neturi ką pasakyti. Samprotavimai, 
kuriais analizė aplenkia muzikos kūrinio medžiagos kom- 
poziciją, daugeliu atvejų esti subjektyvūs: jie virsta laisvu 
kūrinio poetizavimu, atsainiais metafiziniais arba grynai 
psichologiniais samprotavimais. 

Įmanomas visiškai savitas metodiškai apgalvotas sub- 
jektyvus filosofinis muzikos kūrinio aiškinimas, galintis 
turėti didelę kultūrinę reikšmę, bet, žinoma, jis nebus moks- 
linis tikslia šio žodžio prasme. 

Pateikti medžiagos kompozicijos analizės metodikos, 
kad ir bendriausiais bruožais, kaip darėme kalbėdami apie 
turinio analizės metodiką, čia apskritai negalime; tai galima 
padaryti tik išsamiau susipažinus su kompoziciją lemian- 
čiu estetiniu objektu bei jo architektonika. Taigi turime ap- 
siriboti tuo, kas pasakyta. 

Meninė forma yra turinio forma, bet visa realizuota per 
medžiagą, tarsi pritvirtinta prie jos. Todėl formą reikia su- 
prasti ir ištyrinėti dvejopai: 1) kaip grynojo estetinio objekto 
architektoninę formą, vertybiškai nukreiptą į turinį (poten- 
cialų įvykį) bei su juo susietą, ir 2) kaip kūrinio medžiagos 
kompozicinę visumą (formos technika). 

Tyrinėjant antrąja kryptimi, forma jokiu būdu negali bū- 
ti aiškinama kaip medžiagos forma (tai būtų iš esmės klai- 
dinga), bet tik kaip realizuota ja naudojantis ir taip, be savo 
estetinio tikslo, nulemta ir šios medžiagos prigimties. 

Šis skyrius yra trumpas įvadas į formos, kaip architekto- 
ninės formos, estetinės analizės metodiką. Forma pernelyg 
dažnai suprantama vien kaip „technika“; tai menotyroje 
būdinga ir formalizmui, ir psichologizmui. Tuo tarpu mes 
formą suprantame grynai estetiškai, kaip meniškai reikš- 
mingą formą. Pagrindinis klausimas, keliamas šiame sky- 
riuje, yra, kaip forma, realizuota naudojantis medžiaga, vis 
dėlto tampa turinio forma, vertybiškai santykiauja su juo, 
arba, kitaip tariant, kaip kompozicinė forma (medžiagos 
organizacija) realizuoja architektoninę formą - pažintinių 
ir etinių vertybių derinį? 

Forma išdaiktinama ir iškeliama už kūrinio, kaip orga- 
nizuotos medžiagos, tik kai ji išreiškia vertybiškai apibrėž- 
tą kūrybinį estetiškai veiklaus subjekto aktyvumą. Šį for- 

"mos aktyvumo aspektą, apie kurį jau buvome užsiminę 
(pirmame skyriuje), čia reikia aprašyti išsamiau“. 


* Forma menotyroje gana dažnai suprantama kaip aktyvumo išraiš- 
ka, bet tvirtai pagrįsti ją galima tik sistemiškai orientuotoje estetikoje. 

Formoje atrandu save, savo produktyvų vertybiškai įfor- 
minantį aktyvumą, aš gyvai juntu savo objektą kuriantį jude- 
sį, be to, ne vien pirminėje kūryboje, ne tik pats kurdamas, 
bet ir suvokdamas meno kūrinį: turiu tam tikru mastu pasi- 
justi formos kūrėjas, kad apskritai realizuočiau meniškai reikš- 
mingą formą. 

Tuo meninė forma iš esmės skiriasi nuo pažintinės; pas- 
taroji neturi kuriančio autoriaus: pažintinę formą aptinku 
objekte, nejaučiu joje nei savęs, nei savo kūrybinio akty- 
vumo. Tai lemia savotišką pažintinio mąstymo būtinybę: 
jis aktyvus, bet savo aktyvumo nejunta, nes jutimas tegali 
būti individualus, asmeniškas, arba, tiksliau, mano aktyvu- 
mo jutimas neįeina į objektinį mano mąstymo turinį, lieka 
anapus jo kaip subjektyvus psichologinis priedas, ne dau- 
giau: mokslas, kaip objektyvi objektinė vienovė, neturi kuriančio 
autoriaus“. 

Kuriantis autorius yra konstitutyvus meninės formos 
aspektas. 

Kad suvokčiau formą estetiškai, turiu ją išgyventi kaip 
savo aktyvų vertybinį santykį su turiniu: formoje ir forma 
aš dainuoju, pasakoju, vaizduoju, forma išreiškiu savo mei- 
lę, savo pritarimą arba priėmimą. 

Turinys pasirodo formai kaip kažkas pasyvaus ir nuo 
jos priklausomo, kaip tai, kas receptyvu ir priima, kas api- 
mama, įtvirtinama, mylima ir kt.; kai tik liaujuosi buvęs per 
formą aktyvus, formos nuramintas ir išbaigtas turinys tuoj 
pat ima maištauti ir tampa svarbus grynai pažintiniu bei 
etiniu požiūriu, t. y. meninė Žiūra baigiasi ir virsta grynai 
etiniu įsigyvenimu arba pažintiniu samprotavimu, teori- 

* Mokslininkas kaip autorius aktyviai organizuoja tik išorinę dės- 
tomos minties formą; mokslo kūrinio savarankiškumas, užbaigtumas 


ir individualumas, išreiškiantis subjektyvų estetinį kūrėjo aktyvumą, 
neįeina į pažinimo pasaulį. 

niu sutikimu arba nesutikimu, praktiniu pritarimu arba 
atmetimu ir kt. Taip nemeniškai skaitant romaną galima 
prislopinti formą ir aktyvų padaryti turinį, jo pažintinę pro- 
bleminę arba praktinę etinę intenciją: galima, pavyzdžiui, 
įsijausti į herojų nuotykius, jų gyvenimo sėkmes bei ne- 
sėkmes; galima ir muziką paversti paprasčiausiu savo sva- 
jonės, savo elementarios etinės įtampos akompanimentu, 
pirmiausia ją akcentuojant. 

Jeigu ką nors matome arba girdime, meninės formos dar 
nesuvokiame; tai, kas matoma, girdima, tariama, reikia pa- 
daryti savo aktyvaus vertybinio santykio išraiška, reikia to, 
kas matoma, girdima ar tariama, atžvilgiu pasidaryti kūrėju ir 
taip įveikti medžiaginį, nekūrybiškai konkretų formos po- 
būdį, jos daiktiškumą: ji liaujasi buvusi anapus mūsų kaip 
pagal pažinimo principus sutvarkyta medžiaga ir tampa į 
turinį prasiskverbiančio bei jį perkuriančio vertybinio akty- 
vumo išraiška. Taigi skaitydamas arba klausydamasis po- 
etinio kūrinio, nepalieku jo anapus savęs kaip kito Žmogaus 
pasakymo, kurį reikia paprasčiausiai išgirsti ir kurio reikš- 
mę- praktinę arba pažintinę - reikia paprasčiausiai supras- 
ti; bet tam tikru mastu paverčiu jį savo paties pasakymu 
apie kitą, nusavinu ritmą, intonaciją, artikuliacinę įtampą, 
vidinę pasakojimo gestikuliaciją (kuriamuosius judesius), 
vaizduojamąjį metaforos aktyvumą ir kt., kaip adekvačią 
mano paties vertybinio santykio su turiniu išraišką, t. y. su- 
vokimo metu orientuojuosi ne į žodžius, fonemas ar ritmą, 
o kartu su žodžiais, su fonema, su ritmu esu aktyviai kreipia- 
mas į turinį, kurį apimu, formuoju ir išbaigiu (pati forma, 
paimta atsietai, nėra sau pakankama, ji daro sau pakanka- 
mą forminamą turinį). Aktyvus tampu per formą ir forma 
užimu vertybinę poziciją anapus turinio (kaip pažintinio bei eti- 
nio kryptingumo), būtent tai leidžia išbaigti turinį bei įgy- 
vendinti visas estetines formos funkcijas turinio atžvilgiu. 

Taigi forma išreiškia aktyvų vertybinį kuriančio auto- 
riaus bei suvokėjo (kartu kuriančio formą) santykį su turi- 
niu; visi kūrinio aspektai, kurie mums leidžia pajusti save, 
savo vertybinį aktyvumą turinio atžvilgiu ir kurių medžia- 
giškumas įveikiamas šiuo aktyvumu, sietini su forma. 

Tačiau kokiu būdu forma, kaip žodžiu reiškiamas sub- 
jektyvus ir aktyvus santykis su turiniu, gali tapti kuriančia 
forma, išbaigiančia turinį? Kas paverčia kalbinį aktyvumą, 
apskritai aktyvumą - realiai neperžengiantį materialaus kūri- 
nio ribų, tik jį kuriantį bei organizuojantį, - pažintinius bei 
etinius turinius forminančiuoju ir, be to, pasitelkiant formą 
juos išbaigiančiu aktyvumu? 

Čia turime trumpai paliesti pirmiausią formos funkciją 
turinio atžvilgiu - izoliaciją, arba atsietį. 

Izoliacija, arba atsietis, santykiauja ne su medžiaga ir 
ne su kūriniu kaip daiktu, o su jo reikšme, turiniu, išlaisvi- 
namu nuo ryšių su gamtos bei etinio būties įvykio vieno- 
vėmis. Nutraukiant šiuos ryšius, nepanaikinamas išanks- 
tinis izoliuotojo turinio pažintumas bei etinis jo vertinimas: 
tai, kas atsieta, atpažįstama proto bei valios atmintimi, ta- 
čiau atsietybę tampa įmanoma individualizuoti ir išbaigti, 
nes jos negalima individualizuoti, kai ji stipriai susieta bei 
įtraukta į gamtos vienovę, taip pat jos neįmanoma išbaig- 
ti vientisame nesulaikomai tampančiame būties įvykyje: 
kad būtų įmanoma turinį išbaigti, jį reikia atsieti nuo įvy- 
kio ateities (paversti sau pakankama esatimi, savyje ryman- 
čia dabartimi). 

Kūrinio turinys - tai tarsi vientiso atviro būties įvykio 
atkarpa, izoliuota bei forma atsieta nuo atsakomybės įvy- 
kio ateities atžvilgiu ir dėl to kaip visuma sau pakankama 
bei rami, išbaigta, į savo ramybę bei savo sau pakankamy- 
bę priglaudusi ir izoliuotąją gamtą. 

Izoliuojant iš gamtos vienovės pašalinami visi daiktiniai 

turinio aspektai. Daiktinė forma apskritai pirmąkart pasi- 
rodė gamtos mokslų gamtos koncepcijoje: anapus jos objek- 
tą suvokti tegalima personifikuotai bei mitologiškai - kaip 
gyvenimo įvykio galią bei dalyvį. O izoliacija vėl išdaikti- 
na: izoliuotas daiktas būtų contradictio in adjecto. 

Vadinamoji išmonė mene tėra teigiama izoliacijos iš- 
raiška: izoliuotas daiktas yra kartu ir pramanytas, t. y. ne- 
tikras gamtos vienovėje bei nedalyvavęs būties įvykyje. 
Neigiamu aspektu išmonė sutampa su izoliacija; teigiamas 
išmonės aspektas pabrėžia formai būdingą aktyvumą, au- 
torystę: prasimanydamas aš intensyviau jaučiu save kaip 
aktyviai prasimanantį objektą, jaučiu iš mano transgre- 
dientiškumo kylančią laisvę netrukdomai forminti ir išbai- 
ginėti įvykį. 

Pramanyti galima tik tai, kas įvykyje vertinga bei reikš- 
minga subjektyviai, kas reikšminga žmogui, bet ne daiktą: 
pramanytas daiktas yra contradictio in adjecto. 

Muzikoje izoliacijos bei išmonės taip pat negalima ver- 
tybiškai sieti su medžiaga: izoliuojamas ne akustinis gar- 
sas ir išgalvojamas ne matematinis kompozicinės tvarkos 
mastelis. Atsiejamas ir negrįžtamai perkuriamas dvasios 
įvykis, vertybinė įtampa, kuri dėl to nekliudomai įsisiūbuo- 
ja ir gali tapti raminamai išbaigiama. 

Vadinamasis formalistų sukeistinimas iš esmės yra ne 
iki galo metodiškai aiškiai suvokta izoliacijos funkcija, dau- 
guma atvejų neteisingai siejama su medžiaga: esą žodis su- 
keistinamas, suardant jo įprastinę semantinę seką; kartais, 
beje, sukeistinimas siejamas ir su objektu, bet aiškinamas 
vulgariai psichologiškai: neva objektas suvokiamas ne- 
įprastai (įprastinis suvokimas, žinoma, yra toks pat atsitik- 
tinis bei subjektyvus kaip ir neįprastas). O iš tiesų objek- 
tas, vertybė bei įvykis izoliuojami tada, kai jie išvedami iš 
būtinojo pažintinio bei etinio konteksto. 

Pirmiausia izoliacija apskritai leidžia realizuoti meni- 
nę formą, nes pasidaro įmanomas nepažintinis ir neetinis 
santykis su įvykiu, tampa įmanoma laisvai formuoti turinį, 
atpalaiduojamas mūsų aktyvus į objektą ir turinį nukreip- 
tas jutimas bei visos kūrybinės šio jutimo energijos. Taigi 
izoliacija yra neigiama sąlyga formai tapti asmeniška, sub- 
jektyvia (bet ne psichologiškai subjektyvia), ji leidžia ku- 
riančiam autoriui tapti konstitutyviu formos aspektu*. 

Kita vertus, izoliacija atskleidžia ir išryškina medžiagos 
bei jos kompozicinės sąrangos svarbą — medžiaga tampa 
sąlyginė: apdorodamas medžiagą, menininkas apdoroja 
iz0liuotosios tikrovės vertybes ir taip ją imanentiškai, ne- 
išeidamas už jos ribų įveikia. Žodis, pasakymas jau nebe- 
laukia ir nebegeidžia kokios nors tikrovės anapus savęs: 
veiksmo arba kokio nors tikrovės atitikmens, t. y. realiza- 
cijos tikrovėje arba patikrinimo ar patvirtinimo, kuris pa- 
dėtų įveikti subjektyvumą. Žodis savarankiškai perkelia 
išbaigiamąją formą į turinį: taip prašymas lyrikoje (orga- 
nizuotas estetiškai) ima darytis sau pakankamas, jam ne- 
bereikia patenkinimo (jis tarsi pasitenkina savo išraiškos 
forma), maldai nebereikia išgirsti galinčio dievo, skundui 
nebereikia pagalbos, atgailai —- atleidimo ir pan. Forma, 
naudodamasi vien medžiaga, pakylėja bet kokį įvykį bei 
etinę įtampą iki tapsmo pilnatvės. Naudodamasis vien 
medžiaga, autorius užima kūrybinę, produktyvią poziciją 
turinio (pažintinių bei etinių vertybių) atžvilgiu; autorius 
tarsi įžengia į izoliuotą įvykį ir tampa kūrėju, bet netampa 
jo dalyviu. Taigi izoliacija padaro žodį, pasakymą, apskri- 
tai medžiagą (akustikos garsą ir kt.) formaliai kūrybinius. 

Kaip kūrybinė menininko bei suvokėjo asmenybė įžengia 


* Izoliacija - tai, žinoma, ir pirmas šio aktyvumo produktas; izolia- 
cija — tarsi aktas, kuriuo įžengiama į autoriaus valdas. 

į medžiagą - žodį ir kuriuos jo aspektus įvaldo pirmiausia? 
Mes skiriame tokius žodžio (kaip medžiagos) aspektus*: 
1) garsinis žodžio pavidalas, muzikinis jo aspektas; 2) daik- 
tinė žodžio reikšmė (visi jos niuansai ir variantai); 3) žodi- 
nio junglumo aspektas (visi grynai žodiniai santykiai bei 
koreliacijos); 4) intonacinis (psichologinėje plotmėje - emo- 
cinis-valinis) žodžio aspektas, vertybinis žodžio intencio- 
nalumas, reiškiantis kalbančiojo vertinimų įvairovę; 5) Žžo- 
dinio aktyvumo jutimas, tariant reikšmingą garsą (visa mo- 
torika — artikuliacija, gestas, veido mimika ir kt. - bei visas 
vidinis mano asmenybės, kuri žodžiu, pasakymu aktyviai 
užima tam tikrą vertybinę bei prasminę poziciją, intencio- 
nalumas). Pabrėžiame, jog čia kalbame apie pojūtį, kaip 
atsiranda reikšminis žodis: tai ne pliko fizinio judesio, iš 
kurio kyla fizinis žodžio faktas, pojūtis, bet jutimas, kaip 
atsiranda prasmė bei vertinimas, kaip juda bei užima pozi- 
ciją visuminis Žmogus, judesys, į kurį įtrauktas ir organiz- 
mas, ir prasminis aktyvumas, nes ir žodžio kūnas, ir Žo- 
džio dvasia atsiranda kaip konkreti vienovė. Pastarasis, 
penktasis aspektas atspindi keturis pirmuosius; jis yra ta 
dimensija, kuria žodis susijęs su kalbančiojo asmeniu (gar- 
so, prasmės, žodžių junginių ir vertinimo jutimas). 
Formuojantis kuriančio autoriaus bei žiūros subjekto 
aktyvumas įvaldo visus kūrybinio žodžio aspektus: jais 
naudodamasis jis gali realizuoti į turinį nukreiptą išbaigia- 
mąją formą; kita vertus, jų visų reikia ir turiniui išreikšti; 
kiekviename aspekte kūrėjas bei žiūros subjektas junta 
savo aktyvumą —besirenkantį, kuriantį, apibrėžiantį, išbai- 
giantį - ir tuo pat metu jaučia kažką, kas duota šiam aktyvu- 
mui ir į ką jis nukreiptas. Tačiau pagrindinis, tarsi formuo- 


* Lingvistinį Žodį šiuo atveju vertiname pagal jo galimybes kom- 
poziciškai realizuoti meninę formą. 

jančiųjų energijų židinys, žinoma, yra penktasis aspektas, 
po to pagal svarbumą - 4-asis, t. y. vertinimas, 3-iasis - ŽO- 
džių ryšiai, 2-asis - reikšmė ir pagaliau 1-asis - garsas, kuris 
tarsi sutelkia į save visus kitus aspektus ir įprasmina žodžio 
vienovę poezijoje. 

Kai pasakymas pažintinis, lemiamas vaidmuo tenka 
daiktinei, objektinei žodžio reikšmei, siekiančiai rasti bū- 
tiną vietą objektyvioje pažinimo objektų vienovėje. Ši ob- 
jektų vienovė valdo ir lemia viską, kas susiję su pažintiniu 
pasakymu, bei be gailesčio atmeta visa, kas su juo nesusi- 
ję. Pirmiausia nesvarbus tampa jausmas, kad pasakymu už- 
ėmei aktyvią poziciją: šis pojūtis neturi ryšio su objektų vie- 
nove, nepersmelkia jos kaip kuriančioji subjektyvi valia bei 
jausena, ir jis mažiausiai pajėgtų užtikrinti pažintinio pa- 
sakymo vienovę. 

Aktyvus žodžio jutimas atliekant žodžio poelgį (nuosp- 
rendis, sutikimas, atleidimas, maldavimas) visai nieko ne- 
lemia, žodžio poelgis susijęs su etiniu įvykiu ir tik jame rei- 
kalingas bei privalus. 

Pojūtis, kad reikšminis pasakymas sukuriamas aktyviai, 
formuojančiu centru, formos vienovės ištakomis tampa tik 
poezijoje. 

Iš šio branduolio, kuriame juntamas kūrimo aktyvumas, 
pirmiausia prasikala ritmas (plačiausia šio žodžio prasme - 
ir poetinis, ir prozinis) bei apskritai bet kokia neobjektinio 
pasakymo organizacija, sugrąžinanti kalbantįjį į ji patį, į jo veik- 
liai kuriančią vienovę. 

Panašumų kartojimusi pagrįstą tvarką, net jei kartojasi 
tapačios prasminės dalys, sudaro į save sugrįžtančio, nuo- 
latos save užčiuopiančio aktyvumo vienovė; svorio cent- 
ras - ne grįžtanti prasmė, 0 šią prasmę sukuriančio vidinio 
ir išorinio (sielos ir kūno) judesio pasikartojimas. 

Visų formą realizuojančių kompozicinių aspektų vie- 

novę ir pirmiausia kalbinės kūrinio visumos vienovę (kaip 
formalią) grindžia ne kas arba apie ką kalbama, o tai, kaip 
kalbama, prasmingo kalbėjimo veiklos jutimas. Šioji veik- 
la visąlaik turi būti juntama kaip vientisa - nepriklausomai 
nuo objektinės bei prasminės savo turinio vienovės; karto- 
jasi, grįžta, užmezga ryšius ne prasmės aspektai — objekty- 
vūs, t. y. visiškai atsieti nuo kalbančiojo subjekto asmeny- 
bės, o kryptingas aktyvumas, gyvas savo veiklos jutimas. 
Veikla nepraranda savęs objekte, ji visąlaik ir nuolatos jun- 
ta savo vidinę subjektyvią vienovę - savo kūno bei sielos 
įtampą: ne objekto ar įvykio vienovę, o objekto bei įvykio aprė- 
pimo, apėmimo vientisumą. Todėl kūrinio pradžia bei pabaiga — 
žvelgiant formos vienovės aspektu — yra veiklos pradžia 
bei pabaiga: aš pradedu ir aš baigiu. 

Objektyvi pažinimo vienovė neturi pabaigos (pozityvia 
šio žodžio prasme): pradeda ir baigia mokslininkas, o ne 
mokslas; mokslinio traktato pradžia, pabaiga ir daugelis 
kompozicinių dalių atspindi autoriaus - subjekto veiklą, 
tai iš esmės estetiniai aspektai, nepatenkantys į atviro, be- 
galinio ir bepradžio pažinimo pasaulio vidų. 

Bet koks kompozicinis žodžių masės skaidymas - sky- 
riai, pastraipos, strofos, eilutės, žodžiai — išreiškia formą 
vien kaip jos dalys. Kalbinės kūrimo veiklos etapai yra vien- 
tisos įtampos periodai, jie neišbaigia paties turinio ir neatsi- 
randa iš jo vidaus, bet aktyviai jį aprėpia iš išorės ir atsiranda 
iš autoriaus į turinį nukreiptos veiklos. Jie, žinoma, pers- 
melkia turinį ir adekvačiai estetiškai jį įformina, bet neprie- 
vartauja. 

Taigi estetinės formos vienovę lemia veikiantis visu- 
minis žmogus, kurio atrama yra jis pats, veikli jo sielos bei 
kūno pozicija. Kai tik vienovės pagrindas perkeliamas į 
veiklos turinį - į objektinę pažinimo bei prasminę įvykio 
vienovę, - estetinė forma sunyksta; savo formuojamąją 

galią praranda ritmas, išbaigiamoji intonacija bei kiti for- 
malūs aspektai. 

Tačiau ši save juntanti ir savąją vienovę valdanti veikla, 
kurdama reikšminį garsažodį, nėra sau pakankama, nepa- 
sitenkina vien savimi, bet peržengia organizmo bei psichi- 
kos ribas, kreipiasi už savęs, nes tai ji myli, išaukština, su- 
menkina, apdainuoja, aprauda ir kt., ji išreiškia vertybiškai 
konkretų santykį (psichologinėje plotmėje turintį tam tikrą 
emocinį-valinį toną). Juk sukuriamas ne tiesiog garsas, o 
reiškiantis garsas; žodžio kūrybos veikla apima ir žodžio 
intonaciją bei vertybiškai per ją reiškiasi, ji įtraukia vertini- 
mą į aktyvų intonacijos jutimą*. Intonacinį žodžio aspektą 
suprantame kaip kalbos gebėjimą išreikšti visą vertybinių 
kalbančio asmens santykių su pasakymo turiniu įvairovę 
(psichologinėje plotmėje ją atitinka emocinių-valinių kal- 
bančiojo reakcijų įvairovė), be to, nepriklausomai nuo to, 
ar šis žodžio aspektas išreiškiamas realiai intonuojant, ar 
tik yra jo galimybė, vis tiek jis estetiškai svarbus. Autoriaus 
aktyvumas išreiškia aktyvų vertinimą, paliečiantį visus Žo- 
džio aspektus: žodis keikia, myluoja, yra abejingas, sumen- 
kina, puošia ir pan.** 

Paskui kuriantis aktyvumas įvaldo reikšminius žodžių 
ryšius (palyginimas, metafora; kompozicinis sintaksinių ry- 
šių, pakartojimų, paralelizmų, klausiamosios formos nau- 
dojimas; kompozicinė hipotaksinių ir parataksinių ryšių 
vartosena ir kt.): rišlumą steigiančio aktyvumo jutimas ir čia yra 


* Ta tvarka, kuria žodžio aspektus įvaldo autorius bei žiūros subjek- 
tas ir apie kurią kalbame toliau, anaiptol neatspindi tikrojo suvokimo 
bei kūrimo nuoseklumo. 

** Čia kalbama apie grynai estetinę vertybinę autoriaus intonaciją, 
o ne etinę, vadinamąją realistinę tikrojo arba potencialaus veikėjo - he- 
rojaus intonaciją, nes jis išgyvena įvykius suinteresuotai etiškai, bet ne 
estetiškai. 

organizuojamoji galia, bet tai jau vertybiškai sukonkretėjęs 
jutimas. Pavyzdžiui, palyginimas arba metafora jau remia- 
si aktyviu vertinimu, taigi ryšius užmezga žodžių intona- 
cijos, aišku, neindiferentiškos objektinei reikšmei (psicho- 
loginėje plotmėje metafora, palyginimas ir kiti poetizuoti 
kalbiniai santykiai grindžiami abipusiu emociniu-valiniu 
žodžių junglumu bei giminingumu)); vienovę sukuria ne lo- 
ginė mintis, bet vertinantis aktyvumas. Tai nėra jaučiantį 
ir valią reiškiantį subjektą atmetantys būtinieji objektiniai 
ryšiai, kuriems to subjekto nereikia, bet grynai subjekty- 
vūs ryšiai, kuriems reikia subjektyvios jaučiančio valinio 
žmogaus vienovės. Tačiau metafora bei palyginimas su- 
ponuoja ir galimą objektinį bendrumą bei ryšį, ir etinio įvy- 
kio kontekstą, kurių fone juntamas jų kuriamasis aktyvu- 
mas: metafora bei palyginimas apima pažintinę bei etinę 
intenciją, jais reiškiamas vertinimas ima iš tikrųjų formuo- 
ti objektą bei jį išdaiktina. Atsieta nuo ryšius nustatančio 
bei formuojančio autoriaus aktyvumo, metafora miršta, 
liaujasi būti poetinė arba tampa mitu (kaip įprasta kalbos 
metafora ji gali puikiai tikti ir pažintiniam pasakymui). 
Kad sintaksiniai žodžių ryšiai taptų kompoziciniai ir 
meno objekte realizuotų formą, juos visus turi persmelkti 
vieningas juos siejantis aktyvumas, nukreiptas į objektinius 
bei prasminius pažintinius arba etinius santykius, kurių 
vienovę jie realizuoja. Sintaksinius ryšius turi persmelkti 
vieningas įtampos bei formuojamosios aprėpties jutimas, 
pažintinio bei etinio turinio aprėpimo iš išorės vienovė. 
Objektinę, daiktinę žodžio reikšmę taip pat apgaubia 
aktyvaus reikšmės rinkimosi jutimas, savitas kuriančiojo sub- 
jekto prasminio iniciatyvumo pojūtis (iniciatyvos nėra paži- 
nime, kur neįmanoma būti pradedančiajam, kur aktyvaus 
rinkimosi pojūtis nukeliamas anapus pažįstamo pasaulio 
ribų). Tačiau šis atrankos jutimas nukreiptas į tai, iš ko renka- 

masi, apima pažintinę bei etinę to, kas atrenkama, savastį. 

Galų gale aktyvumo jutimas užvaldo ir garsinį žodžio 
pavidalą. Grynai akustinės žodžio savybės poezijoje turi 
palyginti nedidelę reikšmę. Akustinį garsą gimdantis ju- 
desys (aktyviausias artikuliacijos organuose, bet apiman- 
tis ir visą organizmą), kuris arba iš tikrųjų realizuojamas 
skaitant, arba į kurį įsigyvenama klausantis, ar kuris pati- 
riamas vien kaip potencialus, yra kur kas svarbesnis netgi 
už tai, kas girdima - garsas įgyja pagalbinę funkciją ska- 
tinti jį atitinkančius judesius, tampa prasmės ir reikšmės 
nuoroda arba grindžia garsinio žodžio tęstinumo reikalin- 
gą, bet jo kokybinei garsinei sudėčiai abejingą intonaciją, 
taip pat ritmą, kuris, žinoma, yra dinaminis pradas. Roma- 
ne (apskritai didesnės apimties prozos visumose) fonema 
savo pagalbines funkcijas - ką nors reikšti, skatinti judesį, 
būti intonacijos pagrindu —beveik perleidžia grafemai. Tuo 
poezija iš esmės skiriasi nuo muzikos. Muzikoje garsą ku- 
riantis judesys yra antrinis, palyginti su akustiniu skam- 
besiu, išskyrus vokalinę muziką, šiuo atžvilgiu dar artimą 
poezijai, nors joje akustinis aspektas vis dėlto nepalygina- 
mai svarbesnis. Tačiau vokalinėje muzikoje kuriamasis ju- 
desys dar organiškas, ir galima sakyti, jog aktyviai kuriantis 
vidinis kūrėjo-atlikėjo-klausytojo kūnas kaip aspektas įsi- 
traukia į meninę formą. 

Instrumentinėje muzikoje garsą gimdantis judesys jau 
beveik neorganiškas: braukimas stryku, klavišus liečianti 
ranka, įtampa, būtina grojant pučiamaisiais instrumentais, 
ir kt. lieka beveik anapus formos, ir tik šį judesį atitinkanti 
įtampa, sakytum, panaudotos energijos galia, visiškai at- 
sieta nuo vidinio organiško liečiančios arba judančios ran- 
kos pojūčio, patenka į garsą bei jo apvalyta pagaunama pra- 
smingos klausos, tarsi nepriklausomai nuo organizmo bei 
vertybinį ir reikšminį garsą kildinančio daikto-instrumen- 

to išreiškia vidinį Žmogaus aktyvumą bei įtampą. Muzi- 
koje visi kompoziciškai reikšmingi aspektai reiškiasi akus- 
tiniu garsu; taigi poezijoje formą realizuojantis autorius yra 
kalbantysis, o muzikoje - tiesiogiai skambantysis, bet 
anaiptol ne skambinantysis pianinu, griežiantysis smuiku 
ir pan. (t. y. ne tas, kuris garsą išgauna instrumentu); ku- 
riamasis muzikinės formos aktyvumas yra paties reikš- 
minio skambėjimo, paties vertybiškai sklindančio garso 
aktyvumas. 

Vertėtų pripažinti, kad terminas „instrumentuotė“, reiš- 
kiantis kokybinę garsinės medžiagos organizaciją poezijoje, 
itin nevykęs; juk organizuojamas ne akustinis žodžių pavi- 
dalas, bet artikuliacija, motorika; o ši artikuliacijos tvarka 
atsispindi ir garsinėje (kaip ir grafinėje) struktūroje. 

Vidinis kuriantysis organizmas ne visose poezijos rūšy- 
se reikšmingas vienodai: jis maksimaliai svarbus lyrikoje, 
kur iš savęs garsą kuriantis ir savo produktyvios įtampos 
vienovę juntantis kūnas įeina į formą; romane vidinis or- 
ganizmas prie formos pritampa minimaliai. 

Žinoma, ir romane žodį kuriantis aktyvumas yra dina- 
minis formos pradas (jeigu romanas iš tiesų meninis), bet 
šis aktyvumas beveik visai neturi organiškų, kūniškų as- 
pektų: tai grynai dvasinė kūryba, reikšmes, ryšius, verty- 
binius santykius parenkantis aktyvumas; kitaip sakant, 
išbaigiamosios dvasinės žiūros bei didelių kalbinių vi- 
sumų - skyrių, dalių, pagaliau viso romano - vidinė ap- 
rėpimo įtampa. Ypač reikšmingas įtemptos vertybinės at- 
minties aktyvumo, emocinės atminties pojūtis. Čia į formą 
įžengia konstitutyvus jos aspektas, vidujybiškai aktyvus 
kuriantis Žmogus: matantis, girdintis, vertinantis, siejantis, 
atrenkantis (nors tikrovėje fiziologinio išorinių pojūčių bei 
kūno organų įsitempimo nėra), vientisas savo aktyvumo 
jutimu visame romane, pradedantis ir baigiantis jį kaip pro- 

duktyvios ir prasmingos savo vidinės įtampos visumą“. 

Formos vienovė - tai aktyvios vertybinės kūrėjo-auto- 
riaus pozicijos, įgyvendinamos žodžiu (žodžiu užimama 
pozicija), bet susietos su turiniu, vienovė. Ši vien žodžiu 
užimta pozicija tampa produktyvi ir kūrybiškai išbaigia 
turinį jį izoliuodama, t. y. paversdama netikrovišku (filoso- 
finiu požiūriu tiksliau sakyti — paverčia jį ypatinga, grynai 
estetine tikrove). Izoliacija yra pirmasis formą kuriančios 
sąmonės žingsnis, pirma formos dovana turiniui, daranti 
apskritai įmanomas visas kitas pozityvias, praturtinančias 
formos dovanas. 

Visi kompoziciškai formą realizuojantys žodžio aspek- 
tai išreiškia kūrybinį autoriaus santykį su turiniu: prie me- 
džiagos prišlietas ritmas iškeliamas už jos ribų ir kūrybiš- 
kai sąveikaudamas su turiniu jį persmelkia, perkelia į naują 
vertybinę plotmę - estetinę būtį; kalbinę medžiagą organi- 
zuojanti romano forma, išreiškianti autoriaus požiūrį, su- 
kuria architektoninę formą, kuri sutvarko ir išbaigia įvykį 
nepriklausomai nuo vientiso, visuomet atviro įvykio. 

Čia glūdi išskirtinis estetinės formos savitumas: ji yra 
mano organiškas vertinantis ir prasmę suteikiantis akty- 
vumas, ir kartu — man pasirodančio įvykio bei jo dalyvio 
(asmenybės, jo kūno bei sielos) forma. 

Save kaip kūrėją vienetinis subjektas (žmogus) patiria 
tik mene. Pozityviai subjektyvi kūrybinė asmenybė yra kon- 
stitutyvus meninės formos aspektas, čia jos subjektyvumas 
savitai objektyvuojamas, tampa kultūriškai reikšmingu, 
kūrybiniu subjektyvumu; taip pat čia realizuojama savita 


* Šį kuriamąjį autoriaus - formos kūrėjo - aktyvumą reikia griežtai 
skirti nuo pasyvaus mėgdžiojamojo judesio - tikro arba potencialaus, — 
kurio kartais reikia etiniam įsijautimui, įsigyvenimui. Juos skirti būtina 
taip pat, kaip būtina skirti etinę intonaciją nuo išbaigiamosios estetinės 
intonacijos. 


385 


Turinio, medžiagos ir formos problema 


organiško (kūniško) bei vidinio (turinčio sielą bei dvasią) 
žmogaus vienovė, bet tai iš vidaus patiriama vienovė. Au- 
torius, kaip konstitutyvus formos aspektas, - tai organizuo- 
tas aktyvumas, sklindantis iš visuminio Žmogaus, įgyven- 
dinančio savo užduotį ir anapus savęs nematančio nieko, 
kas galėtų jį išbaigti, be to — viso Žmogaus, nuo galvos iki 
kojų: jis reikalingas visas —- alsuojantis (ritmas), judantis, re- 
gintis, girdintis, prisimenantis, mylintis ir suprantantis*. 

Šis iš vidaus organizuotas kūrėjo asmenybės aktyvumas 
visiškai skiriasi nuo iš išorės organizuotos pasyvios herojaus 
asmenybės, žmogaus, kaip kūniškai bei dvasiškai konkre- 
taus meninės žiūros objekto: jo konkretybė yra regima bei 
girdima, įforminta konkretybė, tai žmogaus įvaizdis, su- 
išorinta bei įkūnyta jo asmenybė, tuo tarpu kūrėjo asme- 
nybė - nematoma ir negirdima, ji išgyvenama iš vidaus bei 
organizuojama kaip matanti, girdinti, judanti, prisimenan- 
ti, ne kaip įkūnytas, o kaip įkūnijantis ir jau po to įformin- 
tame objekte atsispindintis aktyvumas. 

Estetinis objektas — tai kūrinys, į kurį įeina ir autorius: 
jame kūrėjas randa save ir įtemptai junta savo kūrybinį ak- 
tyvumą, arba kitaip: tai kūrinys, kaip jis atrodo laisvai ir 
su meile jį sukūrusio kūrėjo akimis (tiesa, tai nėra kūryba 
iš nieko, ji suponuoja pažinimo bei poelgio tikrovę ir ją tik 
pakeičia bei įformina). 


Pagrindinis estetikos uždavinys - tyrinėti estetinį objektą, 


jo savitumą. Be to, estetinis objektas negali būti pakeičia- 
mas kokia nors jo realizacijos kelio atkarpa, pirmiausia jį 

* Tik metodiškai griežtai supratus bei išnagrinėjus autorių kaip es- 
tetinio objekto aspektą, išryškėja pagrindas sukurti psichologinio, biog- 
rafinio bei istorinio jo tyrinėjimo metodiką. 

reikia suprasti sintetiškai, visą, suprasti formą ir turinį kaip 
esmiškai ir neišvengiamai susietus: formą - kaip turinio for- 
mą, ir turinį - kaip formos turinį, suprasti jų abipusio santy- 
kio savitumą bei dėsnius. Tik tai supratus bei tuo remiantis 
galima rasti teisingą kryptį, kaip analizuoti kūrinį estetiškai. 

Iš visko, ką pasakėme, turėtų būti aišku, kad estetinis 
objektas nėra daiktas, nes jo forma (tiksliau, turinio forma, 
nes estetinis objektas yra įformintas turinys), kurioje juntu 
save kaip aktyvų subjektą, į kurią įžengiu kaip būtinas 
konstitutyvus jos aspektas, žinoma, negali būti daikto, ob- 
jekto forma. 

Meniškai kuriama forma pirmiausia įformina Žmogų, 
o pasaulį — tik kaip Žmogaus pasaulį: arba jį sužmogina, 
sugyvina, arba susieja su žmogumi tokiu tiesioginiu verty- 
biniu ryšiu, kad pasaulis greta jo praranda savo vertybinį 
savarankiškumą, tampa vien vertingo Žmogaus gyvenimo 
aspektu. Todėl šis formos santykis su turiniu estetinio ob- 
jekto vienovėje yra savitai asmeniškas, o estetinis objektas 
yra tam tikras savitai realizuotas įvykis, kur sąveikauja kū- 
rėjas bei turinys. 

Žodžio meno kūryboje įvykinis estetinio objekto pobū- 
dis ypač aiškus - abipusiai formos bei turinio santykiai čia 
beveik dramatiški, autorius (žmogus, turintis kūną, sielą 
ir dvasią) ypač akivaizdžiai įžengia į objektą; aišku, kad for- 
ma bei turinys ne tik neišskiriami, bet ir nesuliejami, tuo 
tarpu kituose menuose forma labiau persmelkia turinį, tar- 
si sudaiktėja jame, ir ją sunkiau atskirti nuo turinio bei iš- 
reikšti kaip abstrahuotą atskirybę. 

Taip atsitinka dėl poezijos medžiagos - žodžio, kuriuo 
autorius (kalbantis žmogus) gali tiesiogiai užimti savo kū- 
rybinę poziciją, o kituose menuose į kūrybos procesą kaip 
techniniai tarpininkai įtraukiami svetimkūniai: muzikos in- 
strumentai, kaltas ir kt.; be to, medžiaga viso aktyvaus žmo- 

gaus neužvaldo visapusiškai. Pereidamas per visus šiuos 
svetimkūnius tarpininkus, kuriančio autoriaus aktyvumas 
specializuojasi, tampa vienpusis ir dėl to sunkiau atskiria- 
mas nuo turinio, kurį įformina. 

Michailas Bachtinas (1895-1975) yra vienas iš autorių, ku- 
rių idėjos aktualios kultūrai šiandien. Lietuvoje Bachtiną 
dažniau mini filologai, nes dauguma šio autoriaus darbų 
skirti estetikai. Kai kurie Lietuvos filosofai apskritai linkę 
laikyti jį veikiau filologu. Toks požiūris, aišku, priklauso 
nuo įsivaizdavimo, kas yra „tikra“ filosofija, kita vertus, 
reikia pripažinti, jog daugelis Bachtino idėjų buvo vertin- 
gos kaip tik filologijai — ir Rusijoje, kur jo darbų studijos 
išsiplėtojo į atskirą šaką, bachtinologiją, ir Vakaruose, ypač 
Prancūzijoje, kur juos vertė bei populiarino Todorovas ir 
Kristeva. Ten Bachtinas dabar minimas greta kitų interteks- 
tualumo teorijos pirmtakų. Formuojantis šiai teorijai turė- 
jo įtakos polifonijos samprata, išskleista filosofo darbuose 
„Dostojevskio poetikos problemos“! bei „Žodis romane““, 
taip pat poetinio žodžio ambivalencijos koncepcija, plėto- 
jama knygoje „Francois Rabelais kūryba ir Viduramžių bei 
Renesanso liaudies kultūra“"“. Kalbant apie šiuos darbus, į 
Bachtiną žiūrima plačiau - kaip į kultūrologą, atskleidžian- 
tį ne tik literatūros mokslui svarbių dalykų apie atskirus 
rašytojus bei žanrus, bet ir kuriantį naujas kultūros kon- 
cepcijas, iš naujo permąstantį sąvokas: polifonija, dialogas, 
balsas, karnavalas... Bachtino tekstuose šie žodžiai įgijo 


" baxruH M., IIpo6aemoi no3muku ĮĮocmoeeckoe0, M., 1979 (jau išvers- 
ta į lietuvių kalbą: Bachtin M., Dostojevskio poetikos problemos, V., 1996). 

? bBaxruH M., „CnoBo B pomaHe“, in: Bonpocu Aumepamypo Uu 3 memuKu, 
M., 1975. 

> baxruH M., Teopuecmeo Opancya Pa6ie u napoOKaa KyAbMypa cpedne- 
sekosba u Peneccanca, M., 1965. 

naują prasmę. Daug kur net darosi madinga juos vartoti 
„bachtiniškai“, nors tyrinėtojai iki šiol nesutaria, kaip su- 
prasti pagrindines filosofo vartotas sąvokas. Tokiomis ap- 
linkybėmis simptomiška, kad atskiros jo mintys atitraukia- 
mos nuo filosofinio branduolio ir permąstomos kituose 
kontekstuose, o svarbiomis laikomos tik atskiriems rašy- 
tojams (Dostojevskiui, Rabelais) skirtos studijos, neatsižvel- 
giama į teorinius darbus, kuriuose filosofas apibrėžė ben- 
drosios estetikos ir literatūros mokslo santykį. 

Pats Bachtinas save laikė pirmiausia filosofu (,„mąs- 
tytoju“), kaip filosofas svarstė ir literatūros mokslui svar- 
bias problemas. Šioje srityje jis yra taip pat sekėjų turintis 
autoritetas (pvz., „vokiškuoju Bachtinu“ vadinamas jo idė- 
jas plėtojantis fenomenologas Bernhardas Waldenfelsas), 
bet taip atsitiko palyginti neseniai. Ilgą laiką didelė dalis 
Bachtino filosofinio palikimo plačiajai visuomenei buvo 
neprieinama. Šiandien leidžiami jo raštai, kur įtraukti net 
darbiniai užrašai, tačiau iškilo kita problema: periodinė- 
se Bachtino kūrybos studijoms skirtose filosofų konfe- 
rencijose Rusijoje ir Vakaruose tebėra pabrėžiama, jog šio 
autoriaus temų ir interesų ratas labai platus, daugelis su- 
manymų neįgyvendinta, dėl to sunku apčiuopti Bachtino 
filosofijos visumą. 

Kartais, kalbant apie esminį šio filosofo neaprėpiamu- 
mą, apeliuojama į jo plėtotą dialogo idėją. Pasak Bachtino, 
tekstas, kartą išėjęs „į platų kultūros vieškelį“, tampa ne- 
nutrūkstamo dialogo žadintoju, nuolatos provokuojančiu 
kito mintį. Kartu išryškėja jo paties vertė - pamatinis dia- 
logiškumas, būdingas ne visiems rašiniams. Dėl to sako- 
ma, jog ir šios minties autorius sukūrė dialogui provokuo- 
jančius tekstus*. 


* M. Foucault tokius tekstus vadina „diskursyvumo steigėjais“. 

Kiti teigia, jog Bachtinas aplenkė savo istorinį laiką - jo 
filosofijoje atsispindi visa šiuolaikinė kultūra, todėl, nesant 
reikiamo objektyvaus nuotolio, dar negalime kalbėti apie 
patį Bachtiną. 

Kita vertus, ši filosofija atrodo „neaprėpiama“ dėl teks- 
tologinių problemų bei rašymo stiliaus (dėl to ypač sunku 
skaityti darbą „Poelgio filosofija“). Kartais stebimasi, ko- 
dėl Bachtino estetikoje autoriaus bei herojaus santykis dar 
vadinamas formos bei turinio, dvasios bei sielos santykiu: 
kodėl galiausiai neapsisprendžiama ir nepasirenkama, 
kuria iš šių sąvokų porų apibrėžti meno kūrinio esmę. Toks 
rašymo būdas nėra jaunatviško nebrandumo požymis 
(darbai, spausdinami šioje rinktinėje, parašyti maždaug 
trisdešimtmečio Žmogaus): suvokus Bachtino mąstymo 
savitumą paaiškėja, kodėl iš daugelio pagrečiui vartojamų 
sąvokų negalima pasirinkti vienos. Šiomis sinoniminėmis 
kategorijomis apibrėžiamas tas pats objektas, tačiau filo- 
sofas skiria plotmes, kuriose jos atveria skirtingas kūrinio 
dimensijas. Kaip tik tokia minties dėstymo forma daro 
Bachtiną „sunkiai apčiuopiamą“. Meno kūrinys, pasak 
Bachtino, yra daugiaaspektis esinys. Skirtingas jo plotmes 
filosofas aprašo skirtingomis sąvokomis (metakalbomis), 
be to, vartoja jas pagrečiui, nes kalba ir apie santykius tarp 
jomis konceptualizuojamų plotmių, pvz., tarp kūrinio kal- 
bos struktūros bei jos išorinio santykio su sakytoju. Su tuo 
susijusios Bachtino skaitymo ir komentavimo problemos. 


DIALOGO FILOSOFIJA, NEOKANTIZMAS, 
FENOMENOLOGIJA 


Mėginant rasti Bachtinui vietą filosofijos krypčių lentelė- 
je, paprastai kaip pagrindinė problema akcentuojamas jau 
minėtas dialogas. Todėl Bachtinas skiriamas prie dialogo fi- 

losofijos tradicijos (ypač dažnai lyginamas su Martinu Bu- 
beriu). Tačiaujo filosofija plėtojosi nepriklausomai nuo šios 
tradicijos, su kuria pats filosofas tiesioginio ryšio neturė- 
jo, taip pat yra kalbant apie Bachtino sąsajas su fenomeno- 
logija — tipologinį bendrumą su šiomis filosofijomis tyri- 
nėtojai pastebėjo vėliau. Tiesioginis Bachtino filosofijos 
kontekstas — jo darbuose nuolatos minimas Kantas bei 
neokantininkai; šioje knygoje publikuojamuose trečiojo 
dešimtmečio kūriniuose dažniausiai apeliuojama į neo- 
kantininkus Rickertą ir Coheną - filosofo amžininkus, su 
kuriais jis ginčijasi įvairiais klausimais (tai iš dalies lėmė 
Bachtino filosofinę kalbą). 

Kita vertus, neokantizmo fone formuluojamas savo 
mintis filosofas laikė radikaliai naujomis (dėl to daugelyje 
vietų justi poleminis patosas). Šį naujumą, formuluojant 
metaforiškai, galima apibrėžti kaip dialogo filosofijos skie- 
pą neokantizmui. Pavyzdžiui, Rickertas, kaip ir Bachtinas, 
mąsto vertybės problemą, bet nesieja jos su konkrečiu ver- 
tinimo veiksmu bei vertinančiu subjektu, - neokantininkai 
kuria visiems bendrų vertybių hierarchiją. Bachtinas at- 
virkščiai — sieja vertybes ne su „kultūros sąmone“ arba „5ą- 
mone apskritai“, kaip Rickertas, o su konkrečia vertinan- 
čia asmenybe - vertybiniu pasaulio centru, iš kurio kyla 
vertinimo įvykis. Todėl žmogus Bachtinui nėra abstraktus 
ar transcendentalinis eg0, o konkretus asmuo pasaulyje. 
Remdamasis realaus žmogaus gyvenimo patirtimi, filoso- 
fas atmeta ir solipsizmą, nes pripažįsta išskirtinę kito vertę 
bei svarbą formuojantis aš, gyvenančiam ir suvokiančiam 
save kitų pasaulyje. Žmogaus būtis yra dialoginis bendrabūvis. 
Tokiame kontekste pasirodančios pagrindinės Bachtino 
kategorijos aš-sau, kitas-man, aš-kitam reiškia ką kita negu 
ankstesnėje jų vartojimo tradicijoje (į kurią čia nesigilinsi- 
me).Visų šiomis kategorijomis įvardijamų santykių centras 

yra aš, turintis užimti kitų pasaulyje savo poziciją: tada žmo- 
gus elgiasi bei vertina iš savo vienatinės vietos būtyje (erd- 
vėje bei laike, suvokdamas vertybinį savo egzistencijos 
aspektą) ir neturi alibi - galimybės pateisinti savo neatsa- 
kingumą. Asmeninės būties vienatinumo savivoka lemia 
individo santykį su savimi ir kitais. Iš šios temos atsišako- 
ja etinė atsakomybės problema, kuri svarbiausia jau pirma- 
me nedideliame Bachtino tekste „Menas ir atsakomybė“, 
specialiai gvildenama ankstyvajame kūrinyje „Poelgio fi- 
losofija“. 

Atsakomybės problema iš pirmo žvilgsnio atrodo su- 
sijusi vien su rusišku kontekstu, nes amžiaus pradžios ru- 
sų filosofija apskritai itin linkusi į etiką bei religiją (metafi- 
ziką). Šios temos svarbios ir Bachtinui, tačiau jo darbuose 
nesvarstoma, ko iš Žmogaus norėtų Dievas arba kokiomis 
vertybėmis būtų geriau vadovautis visiems Žmonėms, 
nepriklausomai nuo konkretaus žmogaus, kuris, kaip sa- 
kėme, turi pats pasirinkti atsakingą poziciją kiekvienoje 
gyvenimo situacijoje. Kalbėti apie vertybes atsietai nuo 
konkretaus vertinimo veiksmo yra beprasmiška (kaip ir 
kalbėti apie pasaulį be žmogaus), todėl abstrakčias verty- 
bines (etines) normas Bachtinas supranta kaip transcen- 
dentalinius teiginius, kurių prasmė atsiskleidžia tik kon- 
krečiu jų pripažinimo arba atmetimo veiksmu - tik santy- 
kis su vertybe padaro ją vertybe konkrečiam Žmogui. Be 
to, tai egzistencinis, mirtingas subjektas, kurio gyvenimo 
vertybinis svoris jam pačiam ryškėja nuolatinėje pabaigos 
nuojautoje. Tuo Bachtino filosofija siejasi su Heideggeriu. 
Interpretuodamas subjektą kaip žmogų pasaulyje, kūniškai uži- 
mantį jame konkrečią erdvinę bei laikinę poziciją, keldamas inter- 
subjektyvumo problemą, Bachtinas prisišlieja prie fenomenolo- 
ginės filosofijos tradicijos. Tad kalbant apie Bachtiną, matyt, 
reikėtų pirmiausia šių trijų kontekstų: dialogo filosofijos, 

neokantizmo, fenomenologinės (ir jos tąsos - gyvenimo, ar- 
ba egzistencializmo) filosofijos. 

Be Buberio ir kitų dialogistų, dažniausiai Bachtinas 
gretinamas su Heideggeriu ir Husserliu, kurių filosofijoje 
mąstomas aš sąmonės nukreiptumas į pasaulį, pamatinės 
santykio su išgyvenime sučiuoptu objektu struktūros - 
būdai, kuriais daiktai duoti subjekto sąmonei. 

Šia linkme plėtodamas savo mintį, atsakomybę, pasi- 
reiškiančią Žmogaus poelgiais pasaulyje - būties įvykyje, 
Bachtinas suvokia ne kaip metafizinę problemą. Vien pa- 
klusdamas išorinei normai (religijos priesakams), žmogus 
taptų pasyvus ir netektų savo vienatinės vietos gyvenime, 
dėl to savosios egzistencijos faktiškumą reikia nuolatos pa- 
grįsti kiekvienu objekto atžvilgiu aktyviu poelgiu. Panašiai 
kategorinis imperatyvas - privalomybė - kyla ne iš normos, 
kaip metafizinio transcendentalinio teiginio: jei universa- 
liai normai (įstatymui, papročiui) tik paklūstama, atsako- 
mybė iš savosios vietos būtyje nepasireiškia, nes būtinybė 
laikytis įstatymo mane pasyvų užvaldo. Normą reikia pri- 
pažinti arba atmesti konkrečioje gyvenimo situacijoje, kai 
patiriamas vidinis poelgio poreikis. Tokiu būdu percen- 
truodamas normos ir subjekto santykį, Bachtinas išryškina 
aplinkybes, kuriomis subjektas reiškiasi gyvenime objekto 
bei jam išorinės normos atžvilgiu — etinį santykį interpre- 
tuoja kaip subjekto patirtį ir aprašo kaip fenomenologinę 
struktūrą: tai toks santykis su objektu, kai aš jį suvokiu kaip 
keistiną (po to užklausiamas ir santykis su norma kaip man 
išoriniu teiginiu) arba tampu normos atžvilgiu pasyvus ir 
elgiuosi kaip visi (ši situacija analogiška Heideggerio vei- 
kale „Būtis ir laikas“ aprašomam žmogiškosios būties nuo- 
puoliui?). Abiem atvejais mano santykis su norma (kaip ir 


“ Pvz., Bachtinas, kaip ir Heideggeris, kelia žmogaus ir technikos 


394 


Vienišoji estetika 

su bet kuriuo kitu objektu) yra mano vienatinio gyvenimo 
įvykis (co6biTHe). Bachtinas akcentuoja šio įvykio negrįžta- 
mumą, vienkartiškumą, lemiamą mano vienatinės vietos 
gyvenime, kurioje šiomis konkrečiomis aplinkybėmis esu 
tik aš. Kita įvykio reikšmė išryškėja percentruojant kirtį: 
co6sITHė yra įvykis kaip būtis su (Mitsein) — taip pabrėžia- 
mas nuolatinis mano nukreiptumas į objektą (nes sąmonė 
niekada nebūna „tuščia“). 

Šioje vietoje ypač išryškėja Bachtino filosofijos artumas 
fenomenologijai. Kai kurie bachtinologai akcentuoja, jog fi- 
losofo vartojama įvykio sąvoka koreliuoja su Husserlio iš- 
gyvenimu (Erlebnis). Kita vertus, tai nėra visai tiksli analo- 
gija. Husserlis, aišku, nekelia atsakomybės problemos (bent 
jau tokiu būdu, kaip Bachtinas), nes jo filosofija remiasi gry- 
nąja pažinimo subjekto patirtimi, todėl etinė atsakomybės 
problema jo kontekste atrodytų kaip svetimkūnis. Trum- 
pam sustosime prie šio skirtumo, nes per jį geriausiai ma- 
tomas Bachtino savitumas Vakarų filosofijos kontekste. 

Maždaug tuo metu, kai Bachtinas rašė šioje knygoje 
spausdinamus tekstus, Husserlis kūrė fenomenologijos 
projektą. Vokiečių filosofas pradėjo nuo fenomenologi- 
nės redukcijos, kurios rezultatas — transcendentalinis eg0, 
keliantis tikslą suvokti daiktą „koks jis yra“. Husserlis ti- 
kėjosi „išgryninti“ savo požiūrį į objektą bei išvengti visų 
gyvenimiškų (apriorinių) nuostatų jo atžvilgiu. Tokia jo fe- 
nomenologinės redukcijos intencija, kai suskliaudžiama 
natūralistinė nuostata ir objektas pasirodo pojūčiams neva 
grynas. Fenomenologijos pradininko mokinys Heidegge- 
ris kritikavo savo mokytoją dėl to, kad transcendentalinis 
ego steigiamas anapus realaus gyvenimo laiko (kurio patir- 


galių santykio problemą ir konstatuoja, jog, Naujaisiais laikais žmonija 
tampa pavaldi technikai, besiplėtojančiai pagal savus imanentinius dės- 
nius, jau nepriklausomus nuo Žmogaus. 

tis tampa jo paties filosofavimo ištakomis). Dėl to vėlyvuo- 
siuose Husserlio darbuose transcendentalinis subjektas mo- 
difikavosi į subjektą gyvenamajame pasaulyje (Lebenswelt). 

Bachtino filosofavimas prasideda maždaug ten, kur 
Husserlis baigia ir kur pradeda Heideggeris. Jo filosofijoje 
subjektas iš pat pradžių nėra transcendentalinis ego. Tai gy- 
venimo laike veikiantis mirtingas Žmogus, nesusiaurintas 
iki grynos gnoseologinės funkcijos. Todėl ir pažinimo sub- 
jektas, Bachtino supratimu, turi būti pirmiausia etinė asme- 
nybė, nes atsakomybė, šiame kontekste reiškianti tą pat, kas 
Heideggerio tekstuose vadinama autentiška žmogaus bū- 
timi, yra pažinimo sąlyga.* Taip reiškiasi filosofo poreikis 
mąstyti subjekto visumą nesuprastintoje gyvenimo situa- 
cijoje, iš šio poreikio kyla Naujaisiais laikais suvešėjusios 
metafizikos („monologizmo“) kritika. 

Metafiziką Bachtinas kritikavo pirmiausia kaip g105e0- 
loginę sąmonę, arba „sąmonę apskritai“, kuri jam atrodė 
nesąžininga, nes per savo prizmę matomą suprastintą 
pasaulį mėgina pateikti kaip „tikrąjį“ pasaulį („kuriame 
gyvename“), galiausiai pamiršdama, jog, steigiant discip- 
liną, kurios rėmuose mąstoma, buvo atsiribota nuo egzis- 
tencinės patirties visumos (išgryninant objektą specialiai 
susiaurintas matymas). Visos gnoseologinės disciplinos 
(socialiniai mokslai, psichologija, lingvistika...) Bachtinui 
atrodo pateisinamos tiek, kiek suvokia savo ribas ir jų ne- 
pamiršta, bet vos jos ima ambicingai manyti, jog gali pa- 
aiškinti visą pasaulio esinių įvairovę, teorinė sąmonė ati- 


* Taip pat Bachtino estetikoje autorius (estetinis subjektas) yra ne 
tik technine veikla užsiimantis formos kūrėjas, bet ir etinė asmenybė, 
ir pažinimo subjektas tuo mastu, kuriuo kūryboje reiškiasi pažinimas. 
Visus šiuos aspektus Bachtinas skiria, bet laiko juos neatsiejamais rea- 
liai vykstančiame estetiniame kūrybos veiksme, kurį suvokia kaip vien- 
H15ą ir vienatinį būties įvykį. 

trūksta nuo kultūros vienovės (kurioje turi apibrėžtą vietą) 
ir tampa spekuliatyvi. Taip atsitiko su lingvistika, kuri ėmė- 
si spręsti poetikos problemas. Dėl to kritikuojamas Freudas, 
visą kultūros įvairovę perkeliantis į psichiką“. Naujaisiais 
laikais visi būties klausimai suvedami į kalbos problemą, 
tad pagrindinė disciplina tampa kalbotyra, kuri jau pati 
nesuvokia savo ribų; atitinkamai kitos disciplinos prade- 
da suvokti savo objektą kaip vien kalbos reiškinį. 

Tokiam teoriniam protui Bachtinas priešpriešina prakti- 
nį protą, O iš visų jo aspektų išskiria etinį, nes XIX-XX a. 
etika tapo atskira disciplina, ir etika liko sau, o visos kitos 
kultūros sritys - sau. Atsiranda siauri tam tikrų sričių spe- 
Cialistai, kurių „specialieji“ veiksmai paklūsta vienos ar 
kitos srities mąstymo bei elgimosi inercijai: mokslininkas 
pamiršo apie asmeninę atsakomybę, dėl to kyla neatsakin- 
gumas kuriant bei elgiantis, atsiranda klaidingas mąsty- 
mas, nes nuo atsakomybės atitrūkusi mintis tapo savitikslė. 

Fenomenologinę Husserlio redukciją Bachtino konteks- 
te galima suprasti kaip atsakingą pažinimo subjekto poel- 
gį, kuriuo įsisąmoninamos subjektyvybės ribos - kad daik- 
tai nėra mums duoti kaip dieviškai sąmonei vienu kartu 
visais profiliais, kad jų suvokimą riboja mūsų egzistencijos 
ribos; tad šiuo veiksmu, skirtingai negu kritikuojamais at- 
vejais, įsisąmoninamas savo požiūrio redukcionizmas. Ta- 
čiau pažintinė Husserlio intencija skiriasi nuo Bachtino pro- 
jekto: norint išgryninti požiūrį (pamatyti daiktą „koks jis 
yra“), Bachtino manymu, kaip tik nutolstama nuo daikto, 
koks jis pasirodo gyvenime; kalbant apie objektą, svarbus 
ne grynas, O tikras jo suvokimas, tuo tarpu teorinė žiūra 
nutolo nuo realaus daikto matymo iš savo vietos savo laike. 


" Apie tai žr. BonomunHuos B. H., Opeūduzu. Koumuveckuū ouepk. Jl., 1927. 
Vološinovas priklausė Bachtino aplinkai. Manoma, jog šią knygą pa- 
rašė Bachtinas. 

Ši mintis svarbi kalbant apie estetinę žiūrą, kai patiria- 
mas ne grynas ir juo labiau ne vien juslėms duotas fizinis 
esinio pavidalas. Matomas objektas niekada nėra prieina- 
mas vien akims. Bachtinas pateikia tokį pavyzdį: tarkime, 
priešais mus — visų pasmerktas kenčiantis žmogus. Maty- 
mas skiriasi, jeigu jį mylime arba nekenčiame. Juslinis su- 
vokimas nuo to neišsikreipia (aš ir kitas regime tą patį žmo- 
gų toje pačioje fizinėje situacijoje), be to, nebūtinai veikia 
koks nors etinis tendencingumas, kai karštligiškai norime 
jį išteisinti arba nuteisti nepaisydami objektyvių faktų. Ma- 
tymas iš esmės skiriasi dėl mano ir smerkiančiojo vertybi- 
nio santykio su tuo žmogumi. Taip pat gali skirtis santykis 
su kėde, kubu ir kitais pasaulio esiniais (apie tarsi neutra- 
lų visiems bendrą matymą ir galima kalbėti tik tada, kai 
kėdė arba kubas suvokiami išgalvotomis steriliomis labo- 
ratorijos aplinkybėmis, kokių gyvenime apskritai nebūna). 
Tad nepakanka fiziškai atsistoti į kito vietą, kad pamaty- 
tume kitą objekto profilį neva kito akimis, nes neįmanoma 
panaikinti esminės mano ir kito skirtybės. 


ESTETIKA 


„Mano“ ir kito žmogaus realus santykis aprašytas Bach- 
tino estetikos darbuose, kurie yra, matyt, pirmieji mėgi- 
nimai fenomenologiškai aprašyti kūrybos (bei kūrinio 
suvokimo) patirtį. Šie tekstai buvo rašomi taip pat polemi- 
zuojant. Bachtino kūrybos teorija atsirado atsiribojant nuo 
visų ankstesnių estetikų, skiriamų į du tipus - ekspresinę 
1r impresinę. Pirmoji siejama su įsijautimo teorija (jos kri- 
tika pateikiama darbo „Autoriaus ir herojaus“ skyriuje 
„Herojaus laiko forma“), antroji - su mintimi, jog autorius 
kurdamas apdoroja vien kalbą ir neturi nieko bendra su 
„gyvenimu“. Kaip antrosios pakraipa išskiriamas forma- 

lusis metodas, kuriam Rusijoje atstovavo Bachtino am- 
žininkai formalistai. Polemikai su jais skirtas atskiras 
straipsnis „Turinio, medžiagos ir formos problema žodžio 
meno kūryboje“. Iš panašių pozicijų formalizmas kriti- 
kuojamas Bachtino aplinkos mokslininko Medvedevo 
knygoje „Formalusis metodas literatūros moksle“? Pozi- 
tyvizmo kritika Bachtinui atrodė tokia filosofiškai pa- 
žeidžiama, kad nuodugnesnės jos analizės jis net nesiėmė. 

Visų šių estetikų patirtis filosofui pravertė - kritikuo- 
damas pirmiausia jų ribotumą (redukcionizmą), iš kurio 
išplaukia neteisingos išvados, ir naudodamasis jų atradi- 
mais, Bachtinas sukūrė visiškai savitą estetiką, kurioje ir 
įsijautimo koncepcija, ir formalistinės kalbos tyrimų stu- 
dijos, ir biografinis autoriaus empirizmas įgijo aiškias ri- 
bas bei naują konceptualią vertę. Visa kritikuotoji estetika 
buvo taip integruota į naują projektą, kad tapo neatpažįs- 
tama: pagrindinės Bachtino kategorijos nėra sistemingai 
vartojamos jokiuose kitų autorių tekstuose. 

Ši estetika liko vieniša dėl kelių priežasčių. Pirmiausia 
dėl to, kad Rusijoje literatūrologija pasuko ir plėtojosi kito- 
mis kryptimis. Socializmo santvarkoje įsitvirtino ideologi- 
nėmis prielaidomis grindžiamas literatūros mokslas. Jam 
priešpriešą sudarė formalioji estetika - struktūralizmas ir 
semiotika, kurių pamatiniai postulatai Bachtinui buvo ne- 
priimtini dėl tų pačių priežasčių, kaip ir formalizmas. (Pa- 
radoksalu, jog būtent šiai estetikai filosofo mintys buvo 
aktualiausios: struktūralizmas plėtojosi atrasdamas savo 
teorines spragas ir permąstydamas būtent tai, ko kritikuo- 
damas formalizmą pasigedo Bachtinas'.) Be to, Bachtino 


* Meneenes Il. H., Dopuaisuuūu Memoo 6 Aumepamypoeedenuu. Kpu- 
mu4eckoe 66€0ehue 6 Coyuoioeuweckywo noamuKy, Jl., 1928. Manoma, jog 
Bachtinas prisidėjo prie šios knygos arba net pats ją parašė. 

“ Tai atskleista rusų semiotiko V. Ivanovo straipsnyje, iš kurio ma- 


399 


Darius Kovzan 


estetikos vienišumą galima sieti su tuo, jog, dėstydamas 
bendruosius estetikos principus, jis vis dėlto nesukūrė li- 
teratūros mokslo metodo. Tuo tarpu kaip tik dėl taikomo- 
jo aspekto patrauklus struktūralizmas. Pastaruoju metu 
Rusijoje Bachtinas aktualus skirtingoms literatūrologijos 
pakraipoms (nors nuodugniau jo palikimas tyrinėjamas 
Vakaruose). 

Pirma, kuo Bachtinas skiriasi nuo struktūralizmo ir ap- 
skritai naujojo, kaip jis pasakytų, „teorizmo“, yra teksto 
samprata. Etinis kūrybos poelgis gali būti reiškiamas teks- 
tu, tad teksto disciplinos nagrinėja poelgio produktą - žen- 
klą, kurio atžvilgiu jį sukūręs poelgis yra išorinis logosas. 
Taigi logosas pasirodo kaip ženklas (lingvistinis vienetas) 
ir kartu kaip kažkas daugiau, kas ženklu tik reiškiasi. Šias 
dvi plotmes Bachtinas aiškiai skiria, tad yra tekstas ir yra teks- 
to kūrimo (bei suvokimo) poelgis, su šiuo tekstu nesutampantis. 
Ženklus kuriantis poelgis turi etinę prasmę, kurios negali- 
ma rekonstruoti vien iš teksto ir kuri nesutampa su jo reikš- 
mėmis. Tad pasaulio esinių įvairovė nėra vien tekstai (žen- 
klai) ir jų reikšmės. Kita vertus, nagrinėti tekstus būtina, 
suvokiant juos tik kaip kūrybos poelgio produktą - tai at- 
skirų teksto disciplinų darbas, kurios turi deramai suprasti 
savo kompetencijos ribas. 

Visai kita sritis - meno kūrinių, kurie jau yra daugiau 
negu tekstai, analizė. Reikšminis ženklas yra meno kūri- 
nio komponentas, bet, atliekant estetinę analizę, Bachtino 
nuomone, analizuotinas suvokėjo santykis su tekstu. Tai- 
gi estetinės analizės objektas, pasak Bachtino, yra ne tekstas, o 
santykis su tekstu - estetinis įvykis. Mąstydamas taip su- 


tyti, kaip smarkiai filosofas lenkė savo laiko mokslinę mintį: HBanos 
B., „3HaueHne Haeū M. M. BbaxTHHa O 3HaKė, BbBICKa3bIBAHHH H JMAJIOTE 
14 COBPeMEHHOKH CeMHOTHKH“, in: ŽpyOKM no 3HaKO86LM CucmemawM. VI, 
Tapry, 1973, c. 544. 

prantamą objektą, Bachtinas skiria tris fenomenologines aš 
santykio su juo plotmes: pažintinį, etinį ir estetinį santykį. 
Atitinkamai visa kultūra skyla į tris sritis: pažinimą, etiką 
ir estetiką. 

Ši trinarė skirtis perimta iš Kanto ir plėtojama daugelio 
Bachtino amžininkų filosofų (neokantininkų) darbuose (be 
to, šis trejetas atitinka klasikinę tiesos, gėrio ir grožio bei 
krikščionišką sielos, dvasios ir kūno trejybę). Meno kūryba 
išskiriama iš kitų kultūrinės kūrybos sričių, nes joje tampa 
aktualūs visi Žmogaus patirties aspektai. Visas pasaulis su 
savo įvairove (etiniais poelgiais, estetine Žiūra ir pažinimu) 
gali tapti meno kūrinio turiniu (vaizdavimo objektu). Taip 
reiškiasi pamatinis estetikos receptyvumas - ji viską pri- 
1ma (nieko neatmeta). Tuo menas skiriasi ir nuo pažinimo, 
kuris atmeta viską (natūralistinę nuostatą), išskyrus anks- 
tesnę mokslo tradiciją (o kartais ir ją), kad galėtų pažinti, 
ir nuo etikos (žmogaus poelgiai aktyviai keičia pasaulį, 
kurio esiniai jam pasirodo kaip keistini objektai). Pažini- 
mą ir etiką Bachtinas supriešina su estetika, nes jiems svarbi 
užduotis, o menui - duotis. 

Etinis subjektas tiesiogiai įsitraukia į pasaulio įvykius 
ir juose dalyvauja, dėl to nemato jo duoties, nes etinė nuo- 
stata objekto atžvilgiu reiškiasi kaip užduotis ir besielgian- 
tysis išskiria tik tuos objekto aspektus, kurie svarbūs kaip 
poelgio tikslas (jam objektas užduotas, o ne duotas). Taip pat 
pažinimo subjektas mato tik kai kuriuos pasaulio aspek- 
tus, svarbius jo gnoseologiniam uždaviniui (redukuoda- 
mas kitus). Estetinė Žiūra skiriasi tuo, kad jos užduotis yra 
pamatyti objekto duotį, nieko neredukuojant iš jo visumos. 
Kūrėjas pasaulio įvykiuose tiesiogiai nedalyvauja, bet su- 
randa su jo esiniu tokį santykį, kai juos skiriantis nuotolis 
tampa galimybe pamatyti objekto visumą. 

Šiam „nuotoliui“ įvardyti Bachtinas vartoja iš J. Kono 

perimtą transgredientiškumo sąvoką, kuri reiškia objekto 
atžvilgiu užimamos žiūros subjekto pozicijos išoriškumą bei 
matymo perteklių. Kuriantis autorius yra vaizduojamo pa- 
saulio išorėje: objekto atžvilgiu transgredientiškumas yra 
savotiška rampa, kurios kūrėjas (ir suvokėjas) negali per- 
žengti, nenusižengdamas meninės komunikacijos tai- 
syklėms (negalima užlipti ant scenos ir padėti kenčiančiam 
veikėjui); be to, autorius visada mato ir žino kažką, ko jo 
herojus — kūrinio pasaulio centras — apie save ir savo gy- 
venamąjį pasaulį Žinoti iš principo negali. Taigi anapus 
„Tampos“ lieka pasaulis, pamatytas (įformintas) ir išreikš- 
tas žodžiu (medžiaga), tapsiantis meno kūrinio turiniu. Atsi- 
randa dar viena trinarė skirtis: turinys, forma ir medžiaga. 

Forma yra autoriaus žvilgsnis į tai, kas taps aprašymo 
objektu, plačiąja prasme - į pasaulį, gyvenimą. Būtent šis 
autoriaus-formos santykis su gyvenimu-turiniu apibrėžia- 
mas kaip transgredientiškumas. Turinio ir formos santy- 
kis sukuria meno kūrinio architektoniką, kuri yra estetinės 
analizės objektas (ne tekstas, o autoriaus —ir vėliau įjo vietą 
atsistojančio skaitytojo - požiūris į pasaulį). Medžiaga - tai 
raiškos priemonės (žodžio mene - kalba, kurią analizuoti 
Bachtinas palieka teksto teorijų kompetencijai). 

Estetikos problematika tiesiogiai susijusi su formos ir 
turinio santykiais, todėl svarbu, kokia šių sąvokų vartojimo 
tradicija Bachtinas remiasi. 


MIMEZĖ IR POETINĖ FUNKCIJA 


Autorius laikomas forma dėl to, kad forma - tai ne tik kū- 
rybos rezultato (pasakymo) dimensija, suprantama kaip 
materialią raišką turinti teksto dalis (neva formą tekste ga- 
lima mechaniškai atskirti nuo turinio, iš anksto susitarus 
dėl kriterijų, pagal kuriuos šį veiksmą reikia atlikti). Formos 

ir autoriaus sąvokos yra sinoniminės, nes Bachtinas forma 
laiko nekalbinį turinio įforminimo veiksmą, per kurį reiš- 
kiasi autoriaus požiūris į pasaulio esinį (vėliau skaitytojas 
suvokia pavaizduotą pasaulį, vadovaudamasis kūrinyje 
atsispaudusia forma kaip autoriaus požiūrio nuoroda). Be 
to, pats įforminimo aktas atliekamas pasaulyje, kurio esi- 
nys atvaizduojamas. Taigi įforminimas yra pasaulio atvaiz- 
davimas — mimezė, kuriai priklauso du vienas kitą papil- 
dantys aspektai: tai ir mėgdžiojimas, ir šiame mėgdžiojime 
pasireiškiantis prasimanymas (išmonė). Šį savo estetikos 
aspektą Bachtinas vadina izoliacija: kuriant meno veikalą 
jame vaizduojamas pasaulis izoliuojamas ir tampa formos 
turiniu. Izoliavimo veiksmu daiktas (pasaulis) perkeliamas 
į formą, dėl to jis nustoja buvęs daiktas ir tampa turiniu 
(izoliuotas daiktas, anot Bachtino, būtų contradictio in ad- 
jecto). Kita vertus, kūrinyje vaizduojamus objektus (kurie 
jau yra ne daiktai, žmonės ir t. t.) suvokiame kaip „pasau- 
lį“. Dėl to menui būdingas toks vidinis prieštaravimas: 
„izoliuotas daiktas“ atrodo tikroviškas, nors akivaizdus 
jo sukurtumas. Kitaip sakant, jo esmę sudaro fiktyvumas, 
kitaip jis būtų ne menas, 0 gyvenimas arba mitas. Taigi es- 
tetinio požiūrio esmė reiškiasi kaip vaizduojamo objekto 
(pasyvaus turinio) visumos matymas (aktyvi forma) - au- 
toriaus požiūris į pasaulį. 

Kita vertus, kūrinys vertinamas ne tik dėl turinio fikty- 
vumo, kuris pasirodo kaip tariamas gyvenimas, matomas 
per jį izoliuojančią (prasimanančią, iškreipiančią) formą. 
Skaitytojas kūrinyje vertina ne vien vaizduojamus objektus, 
forma irgi tampa savarankišku estetinės pagavos aspektu. 
Tai reiškia, jog, suvokiant meno kūrinį, taip pat juntamas 
įforminimo (literatūros kūrinyje - kalbėjimo) būdas. Šioje 
plotmėje, kaip Bachtinas pats sako, izoliacija sutampa su 
formalistų sukeistinimu (ocrTpaneHnne). Tai jau naujosios es- 

tetikos bruožas, kai kūrinys vertinamas ne vien kaip mi- 
mezės produktas - pasaulio atvaizdas, bet ir kaip autoriaus 
vidujybės atspaudas. Mat bet kuris kūrinys išreiškia ir kū- 
rėjo požiūrį, jausmus bei vertybes tuo būdu, kuriuo auto- 
rius pasaulį mato. Šioje plotmėje formos samprata sutampa 
su poetinės funkcijos apibrėžimu, kai informatyviu laiko- 
mas kalbėjimo būdas (naujas kodas)'“. O tai jau ne mimeze, 
mat Platonas, apibrėždamas poeziją (šiuolaikine prasme — 
literatūrą) kaip mimezę, lyrikos, kurioje ne atvaizduojamas 
išorinis pasaulis, o reiškiami kalbančiojo jausmai ir tampa 
svarbesnis jų raiškos būdas, menu nelaiko. Pagal tą pačią 
logiką Aristotelis lyriką apmąsto ne „Poetikoje“ (greta epo 
ir dramos), o „Retorikoje“. Taigi suprasdamas formą, kaip 
ji mąstoma estetikoje nuo romantizmo, Bachtinas iš dalies 
suartėja su formalistais!! (ir apskritai materialiąja estetika). 


FORMA, TURINYS IR MEDŽIAGA 


Tačiau formalizme formos sąvoka koreliuoja tik su medžia- 
ga. Bachtino estetikoje forma gretinama, viena vertus, su 
medžiaga (kalba), kita vertus —- su turiniu. Apie tai kalba- 
ma šioje knygoje publikuojamame straipsnyje „Turinio, 
medžiagos ir formos problema žodžio meno kūryboje“. 

Iš pirmo žvilgsnio toks trijų kūrinio aspektų - turinio, 
medžiagos ir formos - skyrimas atrodo senamadiškas. Be 
to, šias kategorijas Bachtinas apibrėžė tarsi atsitiktinai - tik 
polemizuodamas su materialiąja estetika (formalistais). Ta- 
čiau polemiškai plėtojamos jo mintys gali būti aktualios ir 
šiandien. 

W dko6coH P., „JInHrBMcTMKAa H NM03THKA“, in: Cmpykmypaiu3M: „30“ Uu 
„npomus“. M., 1975. 


"' Apie senąją (fictio) ir naująją (dictio) estetikas žr. Genette G., Fic- 
tion et diction, Paris, Seuil, 1991. 

Bachtinas mano, jog, kalbant apie meno kūrinį, dvinarė 
medžiagos ir formos skirtis neteisinga, nes formai prieš- 
priešinama medžiaga suprantama dvejopai - ir kaip ling- 
vistinis žodis, ir kaip „gyvenimas“ (visa kūrėjui svarbi 
ikitekstinė pasaulio duotis), dėl to daro išvadą, jog forma- 
lizmo teorijoje medžiaga yra per menkai diferencijuota ka- 
tegorija, mat neaišku, kaip joje turinys (gyvenimo duotis) 
„prilimpa“ prie lingvistinio žodžio, kalbos ir gyvenimo 
santykis lieka iš esmės neapmąstytas: sukeistinimas su- 
prantamas ir kaip „įprasto gyvenimo“, ir kaip automati- 
zuotos kalbėjimo manieros sukeistinimas. Taigi formaliz- 
me šios plotmės suplakamos į viena. 

Šiandien ši Bachtino pastaba tebėra aktuali, nes semio- 
tika taip pat pripažįsta dvinarę - signifikanto bei signifi- 
kato - opoziciją. Struktūralizmas ir semiotika tikisi įveikę 
klasikinę formos bei turinio traktuotę teigdami abiejų narių 
neatsiejamumą: tuomet negalima sakyti, jog tas pats turi- 
nys gali būti išreiškiamas skirtingomis formomis, nes signi- 
fikantas neatskiriamas nuo signifikato, kuris anapus konk- 
rečios formos nėra tas pats turinys (analizuojant literatūrą 
tai ypač svarbi mintis). Vadinasi, signifikatas - ženklo turi- 
nys - iš tiesų nesusijęs su „gyvenimu“, nes jis neatskiria- 
mas nuo signifikanto, o jų abiejų vertė, anot Saussure o, 
išryškėja lingvistinių skirčių sistemoje — kalboje. Dėl to 
semiotika, kalbėdama apie meno kūrinį, mato vien tekstą, 
kuris, atliekant struktūros analizę, nė akimirką netampa 
langu į pasaulį, neparodo nieko, išskyrus analizuojamą kal- 
bą (taip pat yra analizuojant kitokius ženklus). Formaliz- 
me turinys su medžiaga suplakami, o semiotikoje turinio 
plotmė apskritai nunyksta. 

Taigi teksto teorijos užsibrėžia kompetencijos ribą, kai, 
neišeidamos už jos (pasilikdamos kalbos problematikos 
lauke), negali pasakyti, kuo skiriasi literatūros kūriniai nuo 

kitų tekstų. Esama daugybės mėginimų apibrėžti „litera- 
tūriškumą“ pagal kalbos požymius, bet jie niekada nesu- 
tampa su vien kalbinėmis tekstų charakteristikomis - neap- 
sieinama be tekstą supančio konteksto ir komunikacijos 
studijų (tai labai plati ir dar opi problema, kurią spren- 
džiant vis plečiamos teksto sampratos ribos). 

Bachtinas kalbos klausimą meno kūryboje sprendžia 
panašiai kaip Heideggeris, kuris skiria medžiagą kaip tai, 
kuo vaizduojama (spalvas, garsus, žodžius...), nuo to, kas 
vaizduojama (pasaulio). Kaip medžiagos ir formos san- 
tykis, anot Heideggerio, atsiranda tik dirbinys (kuris ne- 
parodo pasaulio), o ne meno kūrinys!*. Taigi meno kūri- 
nys negali atsirasti vien iš kalbos, nes menininkas kalba 
naudojasi kaip raiškos priemone, ojo kūrybinis aktyvumas 
nukreiptas ne į medžiagą, bet į pasaulio vertybes, kurios 
jam svarbios kaip pasaulyje gyvenančiam Žmogui. 

Gali pasirodyti, jog ši problema scholastinė, kad čia kal- 
bama tik apie sąvokų prioritetus, bet Bachtinui ji labai svar- 
bi: juk jeigu teigiama, kad kūryba susijusi tik su kalba bei 
jos vidinėmis reikšmėmis, kad kūrėjas tik „kombinuoja“ 
kalbos galimybes, tuomet negali būti jokios menininko at- 
sakomybės ir iš esmės —- kūrybos, kuri yra žmogaus-for- 
mos santykis su gyvenimu-turiniu, o ne su kalba. Teigiant 
priešingai, prasilenkiama su estetinės kūrybos tikrove: iš- 
eina, jog kūrėjas, kaip ironizuodamas teigia Bachtinas, 
„gyvena kalbos pasaulyje“ ir „kuria kalbą iš kalbos“. Filoso- 
fas remiasi kuriančiųjų patirtimi, kuri išreikšta tokiais po- 
etų posakiais kaip „apdainuoti, išaukštinti gyvenimą“, — 
-1š jų matyti, jog kūrybinis autoriaus aktyvumas nukreip- 
tas į pasaulį, o ne į kalbą. Materialiosios estetikos atstovai 


"* Heidegeris M., „Meno kūrinio prigimtis“, in: Grožio kontūrai. V., 
1980, p. 211 irt. 

teigia, kad tokios formuoluotės tėra metaforos, nes iš tiesų 
rašytojas nieko neapdainuoja, o tik „dirba su kalba“. Bach- 
tino supratimu, vien su kalba įtempto kūrybinio santykio 
būti negali, mat kalba (kaip ir garsais - muzikoje - bei spal- 
vomis - dailėje) santykis su pasauliu, kuriame kūrėjas 
gyvena ir kuris dėl to jam rūpi, tik išreiškiamas (kūrybos 
procese patiriamas ir kalbos pasipriešinimas, bet tai kito 
lygmens bei kitokio pobūdžio konfliktas). Tad, Bachtino 
supratimu, formalioji estetika neteisi, kai analizuodama 
kalbą suponuoja, jog kaip kūrinys analizuojamas, taip jis 
buvo sukurtas: jog meno kūrinys tėra ženklas ir niekas 
daugiau. Bachtinas primena, jog materialioji estetika tik ana- 
lizuoja meno kūrinį kaip ženklą. Pasilikdama savo ribose ji rei- 
kalinga, bet neturi kelti savo kompetencijos ribas peržen- 
giančių klausimų, nes negali į juos atsakyti: analizuodama 
meno kūrinius kaip tekstus, materialioji estetika nepajėgi 
spręsti bendrosios estetikos problemas. 


BALSAS IR KODAS 


Žvelgiant iš dabarties pozicijų, išryškėja kūrybinga įtam- 
pa tarp Bachtino estetikos bei intertekstualumo teorijos. Ši 
tema aktuali mąstant subjektyvybės problemą literatūros 
diskurse. 

Plėtodamas intertekstualumo idėjas, prie radikaliau- 
sių išvadų priėjo Barthes, kuris atmetė autoriaus mitą" 
bei kūrinio sampratą, postuluodamas naują tyrimų objek- 
tą — tekstą!'*. Intertekstualume tekstas suprantamas kaip 
skaitymo produktas“, per jį reiškiasi kultūros patirtis (ko- 


6 Barthes R., Le Plaisir du texte, Paris, Seuil, 1979. (Bartas R., Teksto 
malonumas, V., 1991, p. 274—316.) 

K Barthes R., Le bruissement de la langue, Paris, Seuil, 1984, p. 69-78. 

"5 Kitose koncepcijose akcentuojamas aktyvus interteksto vaidmuo 

dai)!“, nes tekstas yra vieta, kurioje nebelieka konkretaus 
sakytojo: kalba kultūra, o vienas ar kitas pasakymas gali 
sietis su skirtingais (inter)tekstais!'. 

Bachtinas šią problemą suvokė kitaip: meno kūrinys — 
tai vieta, kur konkretus pasakymas (Bbicka3bIBaHHe) neatsie- 
jamas nuo sakytojo. Lyrikoje iš esmės vienas sakytojas — 
lyrinis subjektas, dėl to ji - monologiškiausias žanras (lyrinio 
subjekto kalboje gali atsirasti svetimas žodis, bet taip būna 
retai). Bachtino nuomone, lyrikos esmė, kaip ir Platono filo- 
sofijoje, - ekspresija (jausmų raiška). (Tokia lyrika daugiau- 
sia ir buvo iki pat XX a. pradžios, kai filosofas rašė savo 
estetikos darbus; vėliau ji drąsiau naudojo kito žodį ir tapo 
„proziškesnė“ ,t. y. dialogiškesnė.) Prozoje, ypač romane, Žo- 
dis, anot Bachtino, dažniausiai nėra grynoji pasakotojo sa- 
viraiška - jis tampa dvibalsis, kai kalba kitas - personažas, 
dažnai prabylantis net kitokiu socialiniu dialektu negu pa- 
sakotojas!*. Tad veikėjo žodis, kurį užrašo autorius, vienu 
metu yra ir veikėjo žodis, ir to, kuris jį pateikia. Atitinka- 
mai žodis tampa tribalsis, kai vieno personažo pasakyme 
atsiranda menamas kito personažo žodis. Pasakymų „kla- 
jojimas“ iš vieno sakytojo pas kitą, Bachtino supratimu, me- 
no kūryboje atspindi žmogaus egzistencijos dialogiškumą: 
pirmus žodžius gauname iš motinos, vėliau, gyvendami 
žmonių pasaulyje, kalbame jų kalba (kito žodis tampa nu- 


'* Su šia nevaržoma perskaitymo laisve R. Barthes'as sieja teksto 
malonumą. 

"" Daugeliu atvejų problemiška pati „interteksto“ sąvoka, nes kitas 
tekstas yra tekstas. Intertekstas, pagal tiesioginę šio žodžio reikšmę, tu- 
rėtų būti tai, kas tarp tekstų (J. Derrida „intervalas, nesatis“, M. Fou- 
cault „diskusyvinės strategijos“ ir pan.). 

Iš BaxTrHH M., „CaoBo B pomaHe“, in: Bonpocbi aumepamypoi U X memuku, 
M., 1975. 


generuojant tekstą, atitinkamai užsiimama intertekstų rekonstrukcija, 
bet tai nekeičia pačios intertekstualumo esmės. 

savintu kito pasakymu - mano žodžiu). Tačiau kitų pasaky- 
mai tampa mūsų pasakymais tik tada, kai jie turi vertybi- 
nę prasmę mums (priešingu atveju žodis neįeina į dialogą, 
suprantamą kaip esminė Žmogaus būties forma). Romane 
balsas yra architektonikos aspektas, neatskiriamas nuo 
konkretaus sakytojo (vieno ar kito veikėjo; taip pat funk- 
cionuoja kolektyvinio sakytojo - minios - balsas, ir pasako- 
tojo kalba daugiau ar mažiau skiriasi nuo veikėjų kalbos). 
Visų šių balsų polilogas sudaro romano polifoniją. Galima 
sakyti, Bachtinas atskleidžia romane dramos principą. 

Toks balsų skyrimo būdas nesutampa su kodų ribomis 
interteksto teorijose. Balsai skiriami kaip skirtingų sakyto- 
jų pasakymai kūrinyje, kodai - kaip teksto vienetai, nesu- 
siję su konkrečiais kalbėtojais. Kūrinys - formos vienovę 
(autorių-formą]) turinti visuma, tekstas neturi ribų (nes ne- 
turi autoriaus). Bachtino supratimu, sąsajos ir tegali būti 
atsitiktinės tekste, nes pati kalba nevertybiška anapus sa- 
kytojo (ją konsoliduoja gramatiniai ryšiai), tačiau kūrinyje 
asociacijos atsitiktinės būti negali, nes jame siejasi tik tai, 
kas turi vertybinę prasmę pasakotojui ir herojams. Atitin- 
kamai skaitytojui vienos ar kitos meno kūrinio atkarpos 
asocijuojasi su tuo, kas vertybiškai svarbu jam. 

Ši mintis ypač akcentuojama Bachtino tradiciją tęsian- 
čio Waldenfelso tekstuose, kuris balsą sieja su atsaku, atsa- 
kymu (vok. Antwort). Šių žodžių šaknis bendra su etine atsa- 
komybės sąvoka - Verantwortung (rusiškai taip pat: OTBeT — 
OTBETCTBEHHOCT6). Tokia etimologinė sąsaja, kalbant apie 
Bachtiną, labai iškalbinga: atsakome (atsiliepiame, perima- 
me kito žodį) tik tada, kai dalyvauja mūsų atsakomybė, o 
ne atsitiktinai. Ko nors sužinojimas iš kito ir mane įpareigo- 
ja (atsakyti), dėl to santykis su kito žodžiu (kai pasakymas 
suvokiamas arba perimamas) negali būti indiferentiškas ir 
visada įgyja mano vertinimą. Taip reiškiasi mano atsakin- 

gumas iš vienatinės vietos būtyje, jeigu neturiu alibi (nesi- 
elgiu nereflektyviai). Tad jeigu, kaip Bachtinas, tikėsime, 
jog santykis su kito žodžiu nėra atsitiktinis, intertekstualu- 
mas, deklaruodamas priešingus principus, prasilenkia su 
patirties tikrove: siejasi ne tai, kas sietina remiantis išori- 
niu signifikantų panašumu ar giluminiu signifikatų izo- 
morfizmu (kalboje), o tik tai, kas svarbu personažų santykio 
įvykyje arba skaitytojo asmeniniame santykyje su kūrinio 
pasakymais. 

Daug artimesnė Bachtinui būtų Genette'o naratologija, 
kur pasakymai siejami su sakytoju. Dėl to šiai teorijai svar- 
bu, kas žodžio sakytojas (modalumas), o pasakymų (pagal 
Bachtiną - balsų) perskyros atsekamos kūrinio struktūro- 
je!?. Tokiu būdu naratologiškai aprašoma viena iš teksto 
plotmių (Bachtino atitikmuo būtų - polifoninė). 

Kita plotmė - architekstas, kuris, anot Genette'o, reiš- 
kia žanrinę teksto priklausomybę istoriniam formų tipui“". 
Bachtinui ši tema buvo taip pat labai svarbi. Architeksto 
disciplinos ilgesys matomas jau čia spausdinamuose anks- 
tyvuosiuose darbuose, kur sakoma, kad lingvistika, ne- 
pasistūmėjusi toliau sakinio, turėtų nagrinėti ir didesnes 
tekstines visumas. Iš esmės ši tema aptarta vėlesniame 
straipsnyje „„Kalbėjimo žanrų problema“.*' Bachtinas žan- 
rą apibrėžia kaip vertybinę vienovę: kalbame ne sakiniais 
(lingvistikos vienetais), o pasakymais, išreiškiančiais mintį. 
Buitinis pokalbis - taip pat žanras, kuriame pasakymai ski- 
riami tuo pačiu principu: kur baigiasi vieno sakytojo rep- 
lika, prasideda kito pasakymas. Šioje plotmėje replikų skai- 
dymas pagal modalumą sutampa su balsų perskyromis. 

S Genette G., Discours du rėcit, Paris, Seuil, 1983. 

2 Genette G., Introduction a Varchitexte, Paris, Seuil, 1979. 


21 BaxTHH M. M., 3cmemuka ca06ecHo20 meopuecmea, M., 1986, 
c. 250-296. 

Kita vertus, tokia tėra išorinė dialogo forma. „Tikrasis“ 
dialogas (ir polifonija), pasak Bachtino, mezgasi tik kai sa- 
kytojai perima vienas kito žodžius ir atsiranda dvibalsis pa- 
sakymas (vidinės balsų perskyros vieno sakytojo tekste). 
Tada dialoge pasireiškia pamatinis būties kultūroje princi- 
pas - dialogiškumas, be kurio pokalbiai virstų nesusikalbė- 
jimu (susvetimėjimu) arba dialektika (vartojamos tos pa- 
čios sąvokos, nors vertybinio santykio su kito pasakymu 
gali nebūti). Ši vidinio dialogiškumo problema Genette'o 
naratologijoje nekeliama. 


AUTORIUS IR HEROJUS 


Ką tik aptartos problemos gali būti laikomos pagrindinė- 
mis Bachtino temomis. Mes jas pateikėme daugiau kaip po- 
leminius aspektus, tačiau kalbant apie darbus, iš kurių su- 
daryta ši knyga, apibrėžiant Bachtino estetikos esmę kaip 
konceptualią visumą, svarbiausios yra autoriaus ir herojaus 
sąvokos. Šias kategorijas reikia suprasti visai kitaip, negu 
jas aiškina pozityvistai, autorių ir herojų traktuojantys biog- 
rafiškai bei deterministiškai. Be to, autorius, skirtingai ne- 
gu teksto teorijose, nėra pasakotojas, atitinkamai herojus 
nėra kalbinė teksto instancija. 

Bachtino estetikoje skiriamos dvi plotmės: estetinė (kū- 
rinio architektonika, formos ir turinio vienovė), kurioje au- 
toriaus ir herojaus santykis interpretuojamas kaip dviejų 
gyvų Žmonių susitikimas gyvenime (jo rezultatas yra kūri- 
nys), ir kalbinė plotmė, kai autorius skirtinguose tekstuose 
personifikuojamas kaip skirtingas pasakotojas, 0 iš gyve- 
nimo paimtas herojus (potencialus herojus, gyvas žmogus) 
tampa kūrinio veikėju (realizuotu herojumi). Šiuolaikinė na- 
ratologija analizuoja tik antrąją plotmę (pasakotoją ir rea- 
lizuotą herojų). Bachtinas kalba apie abiejų plotmių santy- 

kius ir pirmiausia apie tiesiogiai estetinius intersubjektinius 
kūrėjo (autoriaus) santykius su žmogumi (herojumi), kuris 
kūrybos veiksmu realizuojamas kaip meno kūrinio turinys 
(todėl „izoliuotas žmogus“ kūrinyje jau nebėra žmogus, nes 
jis, kaip ir „izoliuotas daiktas“, būtų contradictio in adjecto), 
o kuriančio autoriaus požiūris tampa forma. Taigi Bachti- 
no estetika nėra naratologija, analizuojanti grynai kalbinius 
santykius, bet nėra ir metafizinė filosofija, nes autoriaus ir 
herojaus santykis suprantamas ne kaip vienio santykis su 
savo emanacija (tokiu atveju panaikinama esminė mano ir 
kito skirtis: sakoma, jog herojus atsiranda iš autoriaus). 

Per kūrybos veiksmą autoriaus santykis su herojumi 
(kitu žmogumi) realizuojamas estetinėmis (architektoninė- 
mis) formomis ir kalbinėmis (kompozicinėmis) formomis (ši 
priešprieša išplaukia iš ankstesnės estetinio ir kalbinio 
lygmenų skirties). Taigi estetinė meno kūrinio esmė susijusi 
su autoriaus ir herojaus — dviejų žmonių - gyvenimišku susiti- 
kimo įvykiu, kuris meno kūrinio architektonikoje atsispaudžia 
kaip formos bei turinio santykis. O skaitytojas, suvokdamas 
estetinę formos ir turinio santykių prasmę, iš meno kūri- 
nio mato, kaip vienas žmogus —- autorius — suvokia kitą 
žmogų - herojų - erdvėje ir laike bei kaip jį vertina. Šio po- 
žiūrio fenomenologija atskleidžiama trijuose pagrindinio 
darbo apie meno kūrybą „Autorius ir herojus estetinėje 
veikloje“ skyriuose: „Herojaus erdvės forma“, „Herojaus 
laiko forma“ ir „Herojaus prasmės forma“. 

Pirmame skyriuje (Herojaus erdvės forma) aprašoma, kaip 
kūrėjas suvokia herojaus kūną. Šis požiūris priklausys nuo 
to, kas yra herojus. Išpažintiniame kūrinyje herojus gali bū- 
ti pats autorius (dėl to atsiranda rašančiojo susidvejinimas, 
susvetimėjimas su savimi, net jeigu kalbama pirmu asme- 
niu). Čia kūno matymas negali būti išsamus, nes savęs ne- 
matome, o jeigu ir matome veidrodyje arba nuotraukose, 

mums sava išorė prieinama tik kaip kito išorė ir „neapima“ 
vidinio savęs suvokimo (mūsų vidinio kūno). Dėl to, net 
jeigu išpažintyje aprašoma sava išorė, tai visada esti „tuš- 
čias“ kūnas, kurio vidinės būsenos pateikiamos atsietai nuo 
išorinio pavidalo ir tarsi „netelpa“ jame. 

Visai kitoks santykis su tiesiogiai patiriamu kito kūnu, 
kuriame gyvenantis Žmogus mums pasirodo kaip išorės 
ir vidaus vienovė: jo kūną, skirtingai negu išpažinties at- 
veju, matome pasaulyje apimantį herojaus vidų - sielą - ir 
apimamą pasaulio fono, kuriame tampa raiškūs išorės kon- 
tūrai. Taigi išpažintyje herojaus kūnas neišreiškiamas kaip 
plastinė vienovė ir nematomas kaip visuma, 0 rašant apie 
kitą, išorės raiška iškyla kaip paveikslas. Analogiškai Bach- 
tinas mąsto autoriaus santykį su herojaus kūnu skirtingo- 
se literatūrinėse formose ir net suponuoja, jog kituose me- 
nuose (tapyboje) visada galima atskirti autoportretą nuo 
portreto pagal vaizduotojo santykį su vaizduojamojo išore. 

Antrame skyriuje (Herojaus laiko forma) kalbama apie 
„sielą“ (ją šiuolaikinėje fenomenologijoje iš dalies atitinka 
vidinis kūnas, taigi praeitame skyriuje kalbama apie išorinį 
kūną). Čia daroma tokia perskyra: mano vidinis kūnas vi- 
sada yra aš-sau - dvasia (1yx), kito Žmogaus vidinis kūnas 
yra kito-vidus-man - siela (1y1ma). Kyla klausimas, kaip pri- 
einama kito (herojaus) siela (mano patirčiai kito vidus, su- 
prantamas kaip vidinis kūnas, neprieinamas - jo vidujybė 
reiškiasi tik per išorę, kurią suvokiame jusliškai). Bachti- 
nas siela laiko „kito vidaus išorę“, kuri nėra vidinis kito sa- 
vęs suvokimas (jo santykiui su savimi įvardyti vartojama 
dvasios sąvoka). Siela — tai jo vidaus išorė, kurią matau aš. 
Taigi meno kūryboje siela yra ta herojaus išorės dimensi- 
ja, kuria jis pasirodo kitam (autoriui) kaip ne vien kūnas 
(daiktas), o kaip sielą turintis kūnas. 

Ši kito vidaus išorė skiriama nuo kūno išorės kaip kito 

akis skiriasi nuo žvilgsnio, kuriuo išorėje reiškiasi jo vidus. 
Atitinkamai kito veiksmas, prieinamas per jo kūno maty- 
mą, skiriasi nuo paties kūno kaip plastinę vienovę turinčio 
daikto. Taigi siela yra savitas „subtilusis“ kūnas, kuris reiš- 
kiasi kaip gyvo daikto (būtybės) efektas-kitam. 

Dvasia gyvena užduotimi (visada nukreipta į objektus, 
nepatirdama savo nukreiptumo, o tik objektus), siela ma- 
toma kaip duotis (kitas mato mano nukreiptumą į objektą). 
Aš savo sielos niekada nematau, nes esu į objektus nukreip- 
ta dvasia, o tik kitas mato manyje sielą, pats būdamas sau 
dvasia (atitinkamai aš matau jo sielą). Bachtinas pateikia 
pavyzdį: kai aš kenčiu, išgyvenu tik sielotis verčiantį kan- 
čios objektą, o kitas mato mano kančią. Taigi aš ir kitas iš 
savo vietos visada regime skirtingus dalykus. Herojus yra 
žmogus, kuris gyvena kaip dvasia (patirianti kančios ob- 
jektą), o autorius jį suvokia kaip sielą (mato jo kančią). 

Herojus, kaip ir žmonės gyvenime, elgdamasis kiekvie- 
ną savo gyvenimo akimirką išgyvena tik dabartį, iš kurios 
nukreiptas į objektus, matomus kaip ateityje keistinus; net 
tada, kai herojus save reflektuoja, jam neprieinamas pats 
refleksijos veiksmas, kurio užduotis - ateityje pamatyti sa- 
vo praeitį. Autorius vidinį herojaus kūną (ir savirefleksiją) 
mato iš šalies laike, kur visa niekada pačiam herojui nenu- 
trūkstanti (amžinoji) dabartis išsidėsto laiko sekoje, turin- 
čioje praeitį, dabartį ir ateitį — tai ir yra herojaus laiko visu- 
ma, kuri prieinama tik kito žvilgsniui. Ši išvada daroma re- 
miantis patirties fenomenologija: kito žmogaus gyvenimo 
laikas suvokiamas kitaip negu savo gyvenimo. 

Savitas kito vidaus raiškos matmuo - jo tiesioginė kal- 
ba, kuria jis taip pat reiškiasi kaip gyvas ir savarankiškas 
subjektas, kitaip negu tada, kai autorius aprašo herojų iš 
išorės ir kalba ne užjį, o apie jį. Kai herojus kalba tarsi pats, 
susidaro įspūdis, jog išreiškia save netarpininkaujant au- 

toriui (tokius atvejus Bachtinas specialiai nagrinėja Dosto- 
jevskio kūrybai skirtoje knygoje). Ypač komplikuotos este- 
tinės formos, kuriose fiksuojamos herojaus mintys (vidinė 
kalba). Tokiu atveju autorius yra „visažinis“, be to, tampa 
akivaizdus estetinio fantazavimo aspektas: autorius patei- 
kia tai, kas negali būti duota jusliškai patiriant kitą žmogų. 

Kaip tik čia akivaizdžiausiai išryškėja estetinio santy- 
kio su kitu žmogumi savitumas, kuris netiesiogiai reiškia- 
si ir anksčiau aprašytais atvejais. Aiškindamas tokias este- 
tines formas, Bachtinas pasinaudoja ekspresinės estetikos 
patirtimi ir sako, jog herojaus vidaus išorė - siela - prieina- 
ma įsijaučiant: kalbėti už kitą autorius gali tik į jį įsijausda- 
mas. Dėl to net kūrinio herojumi tampantis daiktas visada 
yra personifikuojamas, o sugyvinimas (sielos matymas) iš- 
reiškia estetinio požiūrio esmę. Vadinasi, kitas estetiniam 
autoriaus žvilgsniui negali neturėti sielos matmens, nega- 
li būti pavaizduotas kaip visiškas daiktas, dėl to ir meno 
kūrinių herojais tampantys daiktai visada turi sielą. Tad 
nieko keista, jeigu autorius užrašo herojaus mintis, nes taip 
pat meno kūryboje prakalbinamas medis arba akmuo, ku- 
rių vidus autoriui yra nejų siela-sau (dvasia, kurios jie netu- 
ri), o siela-kitam — autoriui, kuris į juos visus tam tikru mastu 
„Asijaučia“ (juos sugyvina). 

Taigi priklausomai nuo to, kaip smarkiai įsijaučiama, 
meno kūrinyje gali būti daugiau ar mažiau atskleista hero- 
jaus dvasia: kalbantis herojus (kai pateikiama tiesioginė jo 
kalba) nėra apibūdinamas iš išorės, o, kaip sako Bachtinas, 
„atsigręžia veidu“ į autorių (bei skaitytoją). Tokiu atveju 
autoriaus požiūris tarsi nejuntamas (autorius-forma tarsi 
netarpininkauja), herojus tarsi pateikia save ir reiškiasi kaip 
savo formos kūrėjas. Panašiai yra išpažintiniame kūrinyje, 
kai jis rašomas pirmu asmeniu: herojaus kūno nematome, 
ojo vidus atsiskleidžia kaip dvasia (per paties herojaus, o 

ne autoriaus požiūrį). Kita vertus, kiek vidinis herojaus kū- 
nas (dvasia) atsiskleidžia per savo akiratį, priklauso būtent 
nuo autoriaus, kuris nesivadovauja klasikinio vaizdavimo 
taisyklėmis ir, kiek gali, atsiriboja nuo savo transgredien- 
tinės pozicijos, kad pamatytų pasaulį kito Žmogaus - hero- 
jaus akimis. Tokiu atveju net gali pasirodyti, jog apskritai 
nebelieka esminio meną skiriančio požymio - transgredien- 
tiškumo, bet jeigu jo neliktų, kūrinys nebūtų formos ir tu- 
rinio vienovė (būtų nemeninė išpažintis - dienoraštis, o 
Dostojevskio romanai virstų atskiromis tarpusavyje nesi- 
siejančiomis herojų kalbomis). Transgredientinė autoriaus 
pozicija šiuose kūriniuose išnaudojama, bet kitaip negu kla- 
sikiniame romane (dėl to Dostojevskis yra formos novato- 
rius): įsijaučiant į herojų kalbama iš jo vidaus (už jį), o iš 
išorės herojaus kalbėjimas matomas ir kūrinio visumoje (ar- 
chitektonikoje); tada vidinė herojaus saviraiška siejasi su 
kitų herojų sakomomis mintimis ir tampa romano visumos 
dalimi. Taigi kūrybinis autoriaus požiūris mobilus: kūrė- 
jas žvelgia į vaizduojamąjį pasaulį ir pasakotojo akimis, ir 
veikėjų, kita vertus, tai visada matymo perteklių išsaugan- 
tis transgredientinis žiūros subjektas. 

Kaip pasaulio atžvilgiu išorinis stebėtojas, autorius su- 
vienija visus kūrinio aspektus. Kūrinyje gali nuolatos keis- 
tis sakytojai, pasakojimo laikas ir vieta, visų šių dalių ir as- 
pektų derinys architektonikoje nėra padrikas tik dėl to, kad 
yrajuos siejanti formos - autoriaus žvilgsnio - vienovė. Kū- 
rėjo požiūris į herojų gali būti skirtingas, todėl esti skirtin- 
gos meninės formos. Apie tai kalbama trečiame skyriuje 
(Herojaus prasmės forma). Pavyzdžiui, satyros kūrinyje au- 
toriaus požiūris į Žmogų ironiškas — herojus pateikiamas 
daugiau kaip kūnas, į jo sielą giliau nepažvelgiama, nes, 
būdamas ironiškas, autorius yra nešališkas (neįsijaučia į 
herojų, nenori jo suprasti). Tokiu atveju herojaus gyveni- 

mas suvokiamas kaip komiškas „nesusipratimas“. Taigi sa- 
tyra yra jau prasminis santykis su herojaus kūnu bei siela, 
nes pateikiama herojaus gyvenimo (arba to gyvenimo at- 
karpos) prasmė. 

Tą patį Žmogaus gyvenimo įvykį galima suvokti skir- 
tingai: ir kaip komediją, ir kaip tragediją. Vadinasi, hero- 
jaus gyvenimo visuma matoma skirtingai priklausomai 
nuo to, kokią prasmę šiam gyvenimui suteikia autorius: 
žmogų galima išaukštinti (herojinė poema), pagailėti (sen- 
timentalistinis romanas), išjuokti (buitinė komedija). Visos 
šios architektoninės (vertybinės) formos atsiranda iš verty- 
binio autoriaus matymo, kuris išreiškiamas kompozicinėmis 
(nevertybinėmis) formomis: poema, romanas, drama. 

Taigi kūnas, siela ir prasmė yra trys herojaus būties di- 
mensijos, kurios skaitytojui prieinamos per autoriaus po- 
žiūrį. Autoriaus, kaip estetinio subjekto, tikslas, pasak 
Bachtino, — surasti herojaus (žmogaus) atžvilgiu savo po- 
žiūrį ir nuosekliai jį išreikšti. Vaizduojamam pasauliui 
transgredientiškas kūrėjas jo atžvilgiu yra savotiškas lo- 
gosas, iš kurio atsiranda kūrinio visuma. Tačiau realiai au- 
torius niekada nėra iki galo nuoseklus: jis žiūri į herojų tai 
jo paties akimis, tai iš išorės, gali vietomis iš jo pasityčioti, 
o paskui pagailėti. Kūrinys yra laike suvokiama visuma, 
kurioje ištisai reiškiasi autoriaus požiūris, bet nebūtinai vie- 
nodai nuo pradžios iki galo. Dėl to kūrinys nėra metafizi- 
nis vienis, kuriame išreiškiama viena autoriaus idėja arba 
pažiūros (kaip mano pozityvistai). Kūrinyje juntamas au- 
toriaus požiūrio į herojų bei pasaulį, kuriame jis gyvena, 
vyksmas. Šiam požiūriui, kurio siekis yra pamatyti hero- 
jaus visumą (transgrediencija), konstitutyvus tik vienas 
esminis ir nekintamas dalykas: net tada, kai iš herojaus be 
gailesčio tyčiojamasi ir atskleidžiama visiška jo menkystė, 
autorius savo herojų myli. 

Estetinės autoriaus meilės herojui idėją Bachtinas grin- 
džia pačiu kūrybos veiksmo faktiškumu: kad ir koks he- 
rojus būtų niekingas, kūrinio apie jį faktas liudija, jog au- 
torius į jį atkreipė dėmesį, vadinasi, suteikė jam tai, ko pats 
herojus pamatyti negali: kūną (kurio aš pats nematau), sielą 
(pats save suvokiu kaip dvasią) ir prasmę (tik kito požiūris 
į mano gyvenimą suteikia jam prasmę, nes man nėra duotos 
viso Mano gyvenimo ribos - gimimas ir mirtis, aš visada 
dar turiu gyventi toliau). Tik kitas gali duoti žmogui šiuos 
dalykus, vadinasi, pats kūrybos veiksmas (net jeigu auto- 
rius kaip žmogus niekina savo herojų, o visa jo kūryba — 
vienos erezijos) yra dovanojimas. Priešingu atveju išeina ne 
meno kūrinys, o poleminis straipsnis, teorinis traktatas ar- 
ba pamokslas, kuriam herojaus nereikia (herojus tampa 
savotišku pašnekovu ar oponentu, nebelieka transgredien- 
cijos). Meno kūryba atsiranda tik iš transgredientinio mylinčio 
santykio su herojumi. Šioje plotmėje autorius primena dievą, 
kuris, būdamas pasauliui išorinė dvasia, dovanoja žmogui 
kūną ir sielą. Pasaulietinėje plotmėje šis santykis yra gry- 
nai fenomenologinis: aš pamatau kitame žmoguje tai, ko 
jis pats pamatyti iš principo negali. Be to, autoriaus ir he- 
rojaus santykiai skiriasi nuo tekstinių santykių tarp kalbi- 
nių instancijų — pasakotojo ir veikėjo kaip teksto aktantų, 
priklausančių teksto plotmei. Tekste gali būti tik sukurtas 
(aprašytas) veikėjus siejantis santykis, o kūrinys atsiranda 
iš tikro autoriaus požiūrio į žmogų (žmones), kurį jis su- 
tinka gyvenime. 

Su tuo susijusi Bachtino mintis, jog herojus „sukuria- 
mas“, bet ne „išgalvojamas“. Analizuojant veikėją kaip 
aktantą tekstinėje plotmėje, gali pasirodyti, jog jis su gy- 
venimu neturi nieko bendra. Šioje plotmėje iš tiesų veikia 
imanentiniai kūrinio pasaulio dėsniai, besiskiriantys nuo 
pasaulio, kuriame gyvename, logikos, todėl galima pama- 

nyti, jog herojus, priešingai negu teigia Bachtinas, nėra 
paimtas „iš gyvenimo“, o kaip tik „išgalvotas“. Tačiau pra- 
simanymas, kaip jau sakėme, mimezės teorijos kontekste 
tėra atvaizdavimo aspektas. Naujosios estetikos teorijose 
prasimanymas įtraukiamas į sukeistinimo uždavinį: hero- 
jaus bei jį supančio pasaulio „netikroviškumas“ išreiškia 
autoriaus požiūrį į žmogų bei jo gyvenimą. O kadangi au- 
torius mato pasaulį iš savo vietos, jis jį aprašo kitaip negu 
kiti ir negu jį matome mes (taigi skaitydami meno kūrinį, 
matome pasaulį kito akimis). Dėl to herojus „sukuriamas“, 
o ne „išgalvojamas“: išgalvoti - tai pateikti kažką, ko iki tol 
nebuvo, sukurti - tai sukeistinti kažką iki tol būta, atvaizduoti 
ji prasimanant. Herojus yra visada iš anksto susijęs su gy- 
venimu ir neatsiranda iš kalbos, kuria santykis su juo tik 
išreiškiamas (raiška yra techninė veikla, kuria kūrėjas atsi- 
skleidžia kaip geras arba blogas meistras). Iš santykio tik 
su kalba, Bachtino teigimu, atsiranda vien blogi kūriniai, ku- 
rie ir yra intertekstiniai reiškiniai. Kaip tik tokie kūriniai yra 
vien tekstai, sukurti kalbos (literatūros) pasaulyje anapus 
santykio su žmonėmis bei gyvenimu. Pasak Heideggerio, 
tokie kūriniai negali nieko parodyti (neparodo pasaulio), 
nes jie yra dirbiniai: tokie tekstai neturi turinio plotmės, nes 
jų reikšmė perimama kartu su lingvistiniu žodžiu, nusižiū- 
rėtu iš ankstesnių tekstų. 

Beje, tai nereiškia, jog, pavyzdžiui, postmodernizmo li- 
teratūra, deklaruojanti pamatinį savo intertekstualumą, yra 
pagal apibrėžimą bloga: citata joje gali funkcionuoti kaip 
svetimas žodis, įtrauktas į kūrinį ne atsitiktinai, o kaip atsa- 
kas į kito pasakymą. Tada yra dialogas. Tik kai tekstas kombi- 
nuojamas iš citatų (anapus santykio su gyvenimu), postmo- 
dernizmo, kaip ir kitų literatūros srovių, tekstai neišreiš- 
kia autoriaus santykio su herojumi ir nėra kūryba (o vien 
techninė meistro veikla). 

Tokiu pat principu citata funkcionuoja moksliniame 
diskurse. Mokslininko darbe, tarkim, Platonui gali būti su- 
teikta balso teisė: citatą supantis kontekstas yra atsakas į 
Platono mintį. Bet taip būna ne visada: kartais citata gali 
būti inkrustuota į tekstą taip, kad nesisieja su rašančiojo 
mintimis vidiniais saitais; tada mokslininko darbas tampa 
panašus į blogo menininko kūrinį (nėra dialogo, tėra inter- 
tekstualumas). Tad ką nors kurdamas autorius pirmiausia 
turi pasijusti gyvenantis žmonių, o ne tekstų pasaulyje, sa- 
vo darbe išreikšti santykį su konkrečiais žmonėmis (verty- 
binį požiūrį į Platono mintį). Tokia yra bet kokios kūrybos 
siekiamybė: autorius turi suprasti, kad gyvena Platono, 
Goethe'ės, Freudo pasaulyje. Po Kristaus gyvenimo ir mir- 
ties įvykio, Bachtino teigimu, šis pasaulis negali būti toks, 
koks buvo iki tol, aš turi užimti šio įvykio atžvilgiu asme- 
ninę poziciją. 

Kadangi kūrėjas išreiškia santykį su žmogumi, kūrybo- 
je pasireiškia pamatinis kultūros antropocentrizmas. Bet 
kokia kūryba yra žmogaus aktas, įtvirtinantis kitą žmogų 
pasaulio centre. Pats kūrybos aktas liudija, jog žmogus gy- 
vena kitų ir dievo pasaulyje. 


DOSTOJEVSKIS IR RABELAIS 


Rašydamas apie literatūrą, Bachtinas išskiria du autorius — 
Rabelais ir Dostojevskį. 

Dostojevskis, Bachtino supratimu, išreiškė dialogo idėją 
menine forma: jo kūriniuose herojai nėra aprašomi išoriš- 
kai, o daugiausia patys kalba (diskutuoja teologinėmis te- 
momis, išsako savo požiūrį į kitus personažus). Tad apie 
juos daugiau sužinome ne iš pasakotojo, o iš jų tiesioginės 
kalbos; tai sąmonės, kurios tarsi atsispindi viena kitoje ir 
kalba viena kitos kalba (reflektyvios asmenybės). Tokia 

forma yra nauja architektoninė forma, iki Dostojevskio 
niekieno taip nuosekliai neišplėtota. Mat buvo išpažinti- 
nių kūrinių, kuriuose vienas personažas atskleidžia savo 
požiūrį į pasaulį (kaip lyrikoje), bet niekas nepavaizdavo 
sąmonių dialoginio įvykio. Bachtinas pastebėjo, kad tokia for- 
ma daug labiau atitinka realius žmonių santykius gyveni- 
me, negu juos aprašant iš išorės (kaip daugumoje klasikinių 
romanų). Todėl galima net sakyti, jog, analizuodamas Dos- 
tojevskį, Bachtinas atrado dialogo idėją: visažinis klasiki- 
nio romano autorius žvelgia į žmones iš anapus gyvenimo 
ir vaizduoja herojų sielas, 0 mes gyvename kaip dvasios, 
suvokiame pasaulį panašiai kaip Dostojevskio veikėjai. Nuo 
Dostojevskio skaitymų prasideda Bachtino dialogo filosofija. 

Rabelais kūriniuose atskleista karnavalo idėja svarbi 
ideologiniu aspektu: Viduramžių ir Renesanso kultūroje 
karnavalas buvo legitimuotas laikas ir erdvė, kai apsiverčia 
ideologinė hierarchija (išaukštinamas juokdarys, išjuokia- 
mas popiežius). Įprastos hierarchijos atžvilgiu karnavalo 
veiksmas yra parodija“. Tuomet aukšta ir žema tampa am- 
bivalentiškomis kategorijomis ir paaiškėja, jog legitimuo- 
tos laisvės atžvilgiu santvarka yra prievarta. Todėl karna- 
vale skamba paprastai balso teisės neturintis (represuotas) 
liaudies - kito - balsas. Rabelais kūryboje šiam prasčiokiš- 
kam žodžiui suteikiama laisvė reikštis, atiinkamai kano- 
nu literatūroje reiškiasi kitos klasės prievarta, įteisinanti tik 
aukštąjį stilių. Šioje ideologinėje plotmėje Bachtino kūrinys 
„Francois Rabelais kūryba ir Viduramžių bei Renesanso 
liaudies kultūra“ reiškia meno demokratizacijos siekį, pa- 
gal kurį vienodai galima alternatyvioji estetika - kitos kla- 
sės kalba. Manoma, jog dėl to Bachtinas galėjo šį savo kū- 


" bpeūnen6epr O., „MponcxoxnenKne napoiuu“, in: Pycckaa Aume- 
pamypa XX seka 6 3epKa1e napoduu, M., 1993, c. 392—104. 

rinį išspausdinti 1965 m. Iš tiesų šios knygos prasmė daug 
platesnė: kito žodis, kaip ideologinė kategorija, - tai nieka- 
da neišnykstantis reiškinys. Per spalio perversmą Rusijoje 
susikeitė vietomis oficialus ir alternatyvus žodis, neseniai 
įvyko dar vienas virsmas. Karnavalo metafora išreiškia lais- 
vo žodžio utopiją, kai išnyksta vertybinė savo ir svetimo žo- 
džio skirtis kaip skirtumas tarp aukšta ir žema, nors anapus 
karnavalo visada bus kitas, kuris nematomas, nes atsiduria 
hierarchijos apačioje. Bachtinui, kaip žmogui, ši problema 
buvo aktuali dėl to, kad socializmo santvarkoje jis buvo ne- 
galėjęs spausdintis marginalas. Šioje knygoje pateikiame 
tekstus, kurie dėl to ilgą laiką buvo tik rankraščiai. 


1134 


Ankstyvieji Bachtino estetikos darbai problemiški dėl ke- 
lių priežasčių. Pirmiausia autorius pats jų nepublikavo ir, 
kaip matyti, nesirengė to daryti. Pasakojama, kad kai 5-ame 
dešimtmetyje rusų intelektualai aplankė Bachtiną Sarans- 
ke (Mordovijoje), kone tremties sąlygomis gyvenantis fi- 
losofas darėsi iš jų suktines. Tada šie juodraščiai ir buvo 
išgelbėti: liko tai, kas nesurūkyta (dėl to trūksta pirmų pus- 
lapių). Bachtinas nesispausdino kelis dešimtmečius. Kaip 
matyti iš vėlesnių užrašų, per tą laikotarpį pasikeitė jo po- 
žiūris į anksčiau svarstytas problemas. Be to, smarkiai pa- 
kito mokslo kalba, jos sąvokynas (pvz., „teksto“ sąvoką vė- 
lyvuosiuose darbuose Bachtinas vartoja jau kitaip). Kita 
vertus, vėlyvuosiuose juodraščiuose konspektiškai apmes- 
tas planuojamos rašyti estetikos projektas ir grįžtama prie 
ankstyvuosiuose tekstuose plėtotų temų, tik jau kituose 
kontekstuose. Visi šie projektai, deja, nebuvo realizuoti. 
Tad, galima sakyti, šioje knygoje išversti per atsitiktinu- 
mą išlikę tekstai sudaro pačią Bachtino filosofijos esmę. Tik 

atsižvelgiant į juos galima adekvačiai suprasti vėliau arba 
maždaug tuo pat metu rašytus darbus (knygą „Dostojevs- 
kio poetikos problemos“). Tekste „Poelgio filosofija“ su- 
formuluotas bendras filosofijos projektas, kurio viena iš da- 
lių (greta planuojamų parašyti darbų apie etiką, religiją ir 
politiką) turėjo būti estetika. Manoma, jog šis projektas iš 
dalies įgyvendintas rašant kūrinį „Autorius ir herojus“ (tik- 
ras pavadinimas nežinomas, gal jo net nebuvo, esamą ant- 
raštę sugalvojo Bočiarovas). Abu darbai parašyti trečiojo 
dešimtmečio viduryje (tiksli data nežinoma). Maždaug tuo 
pat metu išspausdintas darbas „Turinio, medžiagos ir for- 
mos problema žodžio meno kūryboje“. Nors šie tekstai tė- 
ra didelio projekto dalis ir problemiška įsivaizduoti tą visu- 
mą, kuriai jie turėjo priklausyti, bendrą Bachtino estetikos 
vaizdą iš jų galima susidaryti. 

Visi estetikos temomis rašyti darbai turi atskirą proble- 
minį lauką, bet ir siejasi tarpusavyje. Daugelis temų vari- 
juojamos skirtinguose kontekstuose, daug artimų vietų 
(taip yra dėl to, kad perrašomos mintys iš ankstesnių juod- 
raščių, kurių neketinta publikuoti); teksto „Poelgio filosofi- 
ja“ pabaigoje ir „Autorius ir herojus“ pradžioje analizuoja- 
mas tas pats Puškino eilėraštis... Iš visų šių variacijų matyti, 
kad probleminis Bachtino filosofijos branduolys trečiojo de- 
šimtmečio viduryje jau išsikristalizavęs, bet, kadangi tai tik 
juodraščiai, patartina į juos žvelgti labiau kaip į gyvą min- 
ties procesą, o ne galutinius teiginius, t. y. nedogmatiškai. 
Gal tai ir reiškia — skaityti dialogiškai: klausti, problemin- 
ti, versti į šiandienos kalbą. 


+414 


Bachtino ryšiai su Lietuva nėra itin reikšmingi, bet reikia 
pasakyti, jog biografinių sąsajų esama. Filosofas gimė ban- 

ko tarnautojo šeimoje Rusijos mieste Oriole. Vilniuje buvo 
vienas iš šio banko padalinių, dėl jo reikalų 1905 m. Bach- 
tinų šeima persikėlė į Vilnių. Čia Bachtinas iki 1912 m. mo- 
kėsi Vilniaus 1-ojoje gimnazijoje. Kaip rašo biografai, mies- 
tas žavėjo būsimą filosofą savo ilgaamžėmis tradicijomis, 
architektūra ir kultūrų samplaika“. Lietuvos intelektualai 
šį Bachtino gyvenimo periodą sieja su polifonijos sampra- 
ta (Vilnius buvo margaspalvis daugiatautis miestas) - tai 
metaforinis perkėlimas. Kokio nors tiesioginio pėdsako 
Bachtino darbams Lietuvos kultūra nepadarė. 


“= KonkKH C. C., KoHkuna JI. C., Muxaui Baxmun. Cmpanuui XCu3HU U 
meopuecmea, Capancxk, 1993, c. 34-38. 

MENAS IR ATSAKOMYBĖ 


Straipsnis pirmą kartą spausdintas almanache „Denj iskusstva“ („len 
HCKyccTBa“, HeBenb, 1919, 13 cenT7a6pa). Manoma, jog tai pirmas M. Bach- 
tino straipsnis spaudoje. 


! Citatos iš A. Puškino eilėraščio „Poetas ir minia“ („IMo3T H ToAna“): 
„He 114 xHTežcKoOro BonNHeHbAa, / He 113 kopbicTH, He 114 6HTB, / Mai 
POXIEHbI UIA BAOXHOBEHbA, / Lia 3ByKOB C1a1KMX H MOJIHTB“. 


POELGIO FILOSOFIJA 


Rusiškas teksto originalas parengtas spaudai pagal M. Bachtino archyve 
išlikusį rankraštį (manoma, jog parašytas 1920-1924 m.). Tekstą suda- 
ro dvi dalys. Pirmoji (pagal numeraciją nustatyta, jog trūksta pirmų 8 
jos puslapių) primena įvadą dideliam filosofijos darbui, kurį, kaip ga- 
lima spręsti iš tekste pateikto plano, turėjo sudaryti keletas skyrių. Po 
įvadinės dalies prasideda pirmas skyrius, užimantis 16 rankraščio pus- 
lapių (nebaigtas). Antras skyrius turėjo būti skirtas estetikai, trečias — 
politinei etikai, ketvirtas - religijai. Galima manyti, jog tuo pačiu 1920- 
1924 m. laikotarpiu parašytas kūrinys „Autorius ir herojus estetinėje 
veikloje“ yra antras sumanyto projekto skyrius (estetika). Tačiau gali 
būti, kad darbas apie autorių ir herojų rašytas kaip atskiras ir savaran- 
kiškas kūrinys, kuriame pasinaudota taip ir nepublikuotu „Poelgio fi- 
losofijos“ rankraščiu (abiejuose tekstuose daug panašių vietų, pateikia- 
ma to paties Puškino eilėraščio analizė). 

Skaitant reikia turėti omenyje, jog Bachtinas savo rankraščio nereda- 
gavo - pats nerengė jo spausdinti, o rusiško teksto redaktoriai ne visą 
tekstą įstengė įskaityti (vertime klaustukais laužtiniuose skliaustuose, 
kaip ir rusiškame tekste, nurodoma, dėl kurių žodžių ar frazių redak- 
toriai suabejojo, santrumpa neįsk. pažymėtos vietos, kurių apskritai ne- 
pavyko įskaityti). Kai kurios teksto vietos neišplėtotos - pagrindinės 
mintys išdėstytos tezėmis. 


! Janas (Janus) — viena seniausių romėnų dievybių - durų, vėliau ap- 
skritai įėjimo ir išėjimo, pradžios ir pabaigos dievas. Vaizduotas su dviem 

veidais, atgręžtais į priešingas puses: vienu žvelgiančiu į praeitį, kitu — 
į ateitį, vėliau vienas veidas vaizduotas jaunas, kitas - senas. Šiame 
Bachtino tekste Jano figūra pavaduoja filosofinę „dvigubo veidrodžio“ 
metaforą, taikomą Žmogaus minčiai nusakyti: mintis niekada neatspin- 
di vien objekto, kurį siekia pažinti, bet parodo ir pažinimo subjektą. 

* Terminu „specialus“ Bachtino tekste nurodomas reiškinio priklau- 
symas kuriai nors kultūros sričiai. Tad kalbant apie gyvenimo ir kul- 
tūros atotrūkį, specialiąja atsakomybe laikoma specialisto atsakomybė, 
kuri supriešinama su nuo jos nepriklausoma arba nunykusia viso žrmo- 
gaus atsakomybe (arba atsakomybe apskritai). 

> Edmundas Husserlis (1859-1938) minimas dėl parafrazuojamos 
jo minties, jog įsipareigojimas siekti tiesos negali kilti iš pačios gnose- 
ologijos. Bachtinas taip pat tvirtina, jog poelgio privalomybė nekyla 
iš etikos. Husserlio fenomenologijoje siekiama išlaikyti „išgyvenimo“ 
(Erlebnis) bei jo intencijoje sučiupto objekto vienovę. Jo vartojamam „iš- 
gyvenimo“ terminui (turinčiam visai ne psichologinę prasmę) artimos 
pagrindinės Bachtino sąvokos — „įvykis“, „poelgis“. Tačiau Bachtinas, 
kalbėdamas apie „įvykį“, pabrėžia etinę atsakomybės problemą, kuri 
Husserliui nesvarbi. 

* Kantas savo darbą lygina su Koperniko kosmologijoje atliktu uni- 
versumo centro perslinkimu. Žr. Kant I., „Antrojo leidimo pratarmė“, 
in: ibid., Grynojo proto kritika, Vilnius: Mintis, 1996, p. 40. 

3 Žodis „istorinis“ šiuo atveju vartojamas kaip filosofinis terminas, 
artimas vokiečių filosofijos sąvokai geschichtlich, kuri skiriama nuo histo- 
risch (Heideggeris ir jo sekėjai juos supriešina kaip antonimus). Prasmi- 
niai žodžio geschichtlich atspalviai ryškėja gretinant su giminišku žodžiu 
Geschehen, kuris atitinka Bachtino „įvykį“. Bachtino amžininkų vokiečių 
tekstuose Geschichte reiškia negrįžtamą ir nepakartojamą egzistencinį 
vyksmą, kuris supriešinamas su schematizuota Historie. 

* Teorinės sąmonės kritika Bachtino kontekste asocijuojasi su filo- 
sofui svarbia dialogo ir monologo skirtimi. Principinis žodžio dialo- 
giškumas (dvibalsiškumas) yra tema, iš kurios kyla ir racionalizmo 
„prietarų“ kritika, ir mintis, jog negalima polifonijos suvesti į dialekti- 
ką (žr. Bachtin M., Dostojevskio poetikos problemos, Vilnius: Baltos lan- 
kos / ALK, 1996). Skirtinguose darbuose plėtodamas šią skirtį, Bach- 
tinas atsiriboja ne tik nuo grynųjų monologistų Fichte's bei Hegelio, 
bet ir nuo sau giminingų mąstytojų. Šioje teksto vietoje polemizuojama 
su neokantininkais, kurie (pvz., Cohenas) kritikavo Fichte, supriešinantį 
aš su išoriniu pasauliu, o ne su kitais aš, tu arba mes, tačiau tvirtinusiais 
visų aš bendrumą ir dėl to numaniusiais esant „sąmonę apskritai“, „kul- 
tūros sąmonę“. Kritikuodamas neokantininkus, aš ir kito skirtų savo dar- 
buose Bachtinas laikė radikaliai antimonologistine ir dėl to nauja. 

“ „Pirmoji filosofija“ - Aristotelio terminas tolesnį filosofavimą grin- 
džiančiai fundamentaliajai ontologijai nusakyti. 

* Ontologinis įrodymas - tai toks argumentavimas, kai Dievo bu- 
vimas išvedamas iš Dievo sąvokos. Pirmiausia pasiūlė Anzelmas 
Kenterberietis (1033-1109), papildė ir giliau apmąstė R. Descartes'as 
(1596-1650). Ontologinis įrodymas paneigtas „Grynojo proto kritiko- 
je“ (žr. Kant I., Grynojo proto kritika, Vilnius: Mintis, 1996, p. 212 ir t.). 
Bachtinas cituoja ne visai tiksliai - Kantui svarbu, kad dešimt „tikrų“ 
talerių nėra daugiau nei dešimt talerių prote, kad jų tikrumas nieko ne- 
duoda, o Anzelmas manė priešingai - kad tai, kas tikra, yra „daugiau“ 
už tai, kas tėra mintyse. 

* Bachtinas nori pasakyti, kad Platono filosofijoje, supriešinant tikro- 
sios esaties patvarumą bei regimybės trapumą, siekiama ne tik konsta- 
tuoti ontologinių plotmių skirtį, kartu vyra skatinama Žmogaus nuosta- 
ta šių plotmių atžvilgiu: iš žmogaus laukiama aktyvaus pasirinkimo 
(Bachtinas pasakytų - „poelgio“) - jis turi nusigręžti nuo regimybės ir 
siekti tiesos. 

'' Henri Bergsonas (1859-1941) - XX a. filosofas, po XIX a. filosofi- 
nio materializmo ir pozityvizmo ypač imponavęs dėl laisvo mąstymo, 
daręs didelę įtaką poetams (tarp jų Pauliui Valery). 

"Jloccknū H. O., Hymyumuenaa bunocobua Bepecona. 3-e n3n. Mr., 1922. 

'* Įsijautimas (vok. k. Einfiihlunę) - gyvenimo filosofijos terminas, 
prieš tai vartotas Herderio bei romantikų. 

5 Žr. Schopenhauerio mintis apie muzikos suvokimą 3-iojoje kū- 
rinio „Pasaulis kaip valia ir vaizdinys“ knygoje, taip pat papildoma- 
me 39-ame šios knygos skyriuje „Apie muzikos metafiziką“ (Schopen- 
hauer A., Pasaulis kaip valia ir vaizdinys, Vilnius: Pradai, 1995). 

"* Durėe (pranc.) - „trukmė“; ėlan vital (pranc.)- „gyvenimo polėkis“; 
abi sąvokos iš Bergsono filosofijos. 

P Hermannas Cohenas (1842-1918) - žymiausias Marburgo mokyk- 
los filosofas. Bachtinas kritikavo Coheną kaip vieną iš „įsijautimo este- 
tikos“ teoretikų, nors pripažino, jog, samprotaujant nenuosekliai, jam 
pavyko prieiti prie produktyvių išvadų, Bachtinui buvo artima Cohe- 
no „estetinė meilės“ koncepcija. 

'6 Ex cathedra (lot.) - „iš katedros“, t. y. pasitelkiant autoritetą. Po- 
sakis paprastai taikomas Romos popiežiui, kuris, pagal Vatikano I Su- 
sirinkimo formuluotę, visateisiškai kalba tik ex cathedra. 

V Evangelijoje etinis elgesys grindžiamas asmenine meile davusiajam 
priesaką: „Jeigu mane mylite, jūs laikysitės mano įsakymų“ (Jn 14, 15). 

Iš Heinrichas Rickertas (1863—1936) - svarbiausias neokantinės Ba- 
deno mokyklos atstovas. Per žurnalą „Logos“ Rickerto įtaka buvo junta- 
ma ikirevoliucinėje Rusijoje. Rickertas apibrėžė kultūrą kaip specifinę 

žmogaus patirties sritį, kurioje visi esiniai susiję su vertybėmis. Būtent 
vertybės lemia individualius esinių skirtumus, todėl kokybių gausoje 
išskiriama tai, kas „unikalu“. Kita vertus, aiškino vertybes kaip būtį 
grindžiantį principą ir siejo su hipotetine vienio sąmone, išskyrė ke- 
lias vertybių kategorijas. Bachtinas kritikuoja Rickertą, nes pats vertybes 
sieja su konkrečiai veikiančiu žmogumi, kurį laiko vertybiniu pasau- 
lio centru. Dėl to vertybės kategorija Bachtino filosofijoje neatsiejama 
nuo vertinimo veiksmo. 

* Bachtinas turi omenyje Nietzsche'i būdingus antiplatoniškus bei 
antikrikščioniškus motyvus, kuriais „gyvenimo“ regimybė bei taria- 
mybė supriešinama su neregimos ir amžinos dvasinės būties „tikruoju 
pasauliu“. Nietzsche pripažįsta tik gyvenimo iliuziją, kurią ir suvokia 
būtent kaip iliuziją. Jis absoliutizuoja beprasmį „gyvenimą“, iš kurio 
kyla orginė ekstazė, dėl to pasitelkiamas graikų orgijų dievo Dionizo 
įvaizdis. 

* Plg. Nikolajaus Berdiajevo mintis apie L. Tolstojų: „Jis buvo ni- 
hilistas istorijos ir kultūros atžvilgiu, buvo nihilistas savo kūrybos 
atžvilgiu. [...] Dorovinės bei religinės Tolstojaus abejonės dėl kultūros 
bei kultūrinės kūrybos pagrįstumo buvo grynai rusiškos, tai rusiška 
tema, kuri tokiu pavidalu nekeliama Vakaruose. Tolstojui trūko ne nau- 
jos kultūros, o naujo, kokybiškai kitokio gyvenimo. Jis norėjo liautis 
kūręs tobulus meno kūrinius ir imtis tobulo gyvenimo kūrybos. To pa- 
ties siekė ir N. Gogolis, kaip ir N. Fiodorovas. Iškiliausi Rusijos žmo- 
nės troško geresnio, tobulo gyvenimo. O nihilistinis požiūris į kultūrą 
dažniausiai būdavo tik kita šio troškimo pusė. Tolstojus demaskavo 
Dievą pamiršusią civilizaciją, kuri yra neišvengiamas nuo gyvenimo 
atsiskyrusios kultūros padarinys. [...] Tolstojus jautė, kad gyvenime 
tikslus užgožė priemonės, gyvenimo esmę užstojo gyvenimo antura- 
žas. Šio civilizacijos melo demaskavimas yra didžiulis Tolstojaus nuo- 
pelnas“ (bepaaes H. A, Ousocodua meopuecmea, Ky1bmMypos, UCKyYCCM6a, 
T. 2, M.: KckyccTBo, 1994, c. 459—460). 

2! Žodžiu „transgredientiškumas“ verčiama Bachtino sąvoka 6ne- 
HaxoOUMOCmo, Šioje teksto vietoje reiškianti autoriaus išoriškumą kūri- 
nio turiniui. Darbe „Autorius ir herojus estetinėje veikloje“ Bachtinas 
autoriaus ir herojaus santykį aiškina kaip formos ir turinio santykį, for- 
mą - kaip turinio išorybę, šiam santykiui įvardyti pasitelkia Jono Ko- 
no sąvoką „transgredientiškumas“, kuri yra visiškas rusiško žodžio 
6HeHaxOJUMOCMo sinonimas. Vėliau Bachtinas žodžio „transgredientišku- 
mas“ atsisakė. Jonas Konas „transgredientiškumo“ terminą vartojo kaip 
„transcendencijos“ pakaitalą, vengdamas nereikalingų pastarojo termi- 
no keliamų asociacijų. Bachtinas ankstyvuosiuose šioje rinktinėje spaus- 
dinamuose darbuose vartoja abu terminus, tik „transgredientiškumą“ 

vartoja realiam („inkarnuotam“) būties įvykyje susitinkančių dalyvių 
santykiui nusakyti, o „transcendentiškumą“ kalbėdamas apie religines 
patirtis arba abstraktiems loginiams santykiams įvardyti. 
2 Čia ir toliau (sk. „Autorius ir herojus estetinėje veikloje“) cituoja- 
mas Liudo Giros vertimas. Pirmos dvi šio eilėraščio kito varianto eilu- 
tės išverstos pažodžiui. 


AUTORIUS IR HEROJUS ESTETINĖJE VEIKLOJE 


Šis darbas Bachtino archyve išliko ne visas: nėra jo pradžios (išliko tik 
pirmo skyriaus fragmentas), nežinoma, kaip autorius darbą pavadino 
(pirmame leidime jam pavadinimą sugalvojo Bočiarovas), tačiau iš iš- 
likusių pagrindinių dalių galima susidaryti gana išsamų šio didelio 
Bachtino veikalo vaizdą. 

Darbas rašytas pirmoje 3 dešimtmečio pusėje arba viduryje ir ne- 
baigtas. Rankraštyje po skyriaus „Autoriaus problema“ įrašytas kito 
skyriaus pavadinimas - „Autoriaus ir herojaus problema rusų litera- 
tūroje“, po kurio tekstas baigiasi. Problematika susijusi su kitais dviem 
3 dešimtmečio Bachtino darbais: straipsniu „Turinio, medžiagos ir for- 
mos problema žodžio meno kūryboje“ (1924) bei knyga „Dostojevskio 
kūrybos problemos“ (1929). Svarbiausia 1924 m. straipsnio mintis - žo- 
džio kūrybos estetika turi būti grindžiama bendrąja filosofine estetika; 
tokia pat pozicija ir šiame darbe. 


' Pavelas Anenkovas (1812-1887) - rusų literatūros kritikas, prozi- 
ninkas, memuaristas. Parengė pirmą mokslinį Puškino „Raštų“ leidimą 
(1855-1857) su gausiomis tekstologinėmis nuorodomis. 

* Jambiniu trimetru parašytos dialoginės graikų tragedijų dalys. 

> Barry Cornwall (tikras vardas - Bryanas Walleras Procteris, 1787— 
1874) - anglų poetas romantikas, parašė tragedijų, išleido eilėraščių rin- 
kinį „Anglų giesmės“. Puškinas yra vertęs šio poeto eilėraščių. 

* HBanos Bav.. Cmuxomeopenua u no3Mu, JI., 1978, c. 262. 

5 Čiackis - pagrindinis A. Gribojedovo pjesės „Vargas dėl proto“ 
(„Tope or yma“) veikėjas. Levinas - Tolstojaus romano „Ana Karenina“ 
personažas. 

* Plg., kaip 1920 m. rusų literatūros paskaitose Bachtinas kalba apie 
romantinį Byrono herojų: „Byrono kūrybai būdinga, kad herojus pa- 
vaizduotas kitaip negu kiti personažai. Jie gyvena skirtingose plotmėse. 
Herojų Byronas vaizduoja lyriškai, iš vidaus, kitus veikėjus - epiškai, 
jie gyvena išorinį gyvenimą. Savo paties išorės pamatyti neįmanoma. 
Bet žvelgdami į kitus pirmiausia susiduriame su jų išorine raiška“. Apie 

Dostojevskį: „Mūsų svajonės pasaulis, kai galvojame apie save, yra itin 
savitas: prisiimame herojaus ir autoriaus vaidmenis, be to, vienas iš jų 
kontroliuoja kitą. Dostojevskio kūryboje matome tą patį. Visąlaik esa- 
me su herojumi, įsigiliname į jo išgyvenimus. Ne matome herojų, o iš- 
gyvename kartu su juo“. 

" C. G. Jungas apibūdina kaukę (Persona) kaip „tai, kas žmogus iš 
esmės nėra, bet kuo jis pats ir kiti žmonės jį laiko“ (Jung C. G., Gestal- 
tungen des Unbewussten, Zūrich, 1950, S. 55). 

* Rembrandto „Autoportretas su Saskija“. 

* Pvz., Vrubelio autoportrete. 

10 „Mon portrait“ - Puškino licėjaus laikotarpio eilėraštis, parašy- 
tas prancūzų kalba. 

"| Irtenjevas - Tolstojaus biografinės trilogijos „Vaikystė. Paauglystė. 
Jaunystė“ herojus. 

'* Pagal romantinės ironijos sampratą, kurią išplėtojo F. Schlegelis, 
genialusis aš išsilaisvina iš visų normų bei vertybių, iš visų savo objek- 
tyvacijų ir ribotumo, pakyla virš savęs. 

5 Rickerto filosofijoje sąmonė - galutinė realybė, tačiau ji ne asme- 
ninio individo sąmonė, 0 visuotinė ir visiems Žmonėms tapati. 

* Plg., kaip apibūdinamas antikos požiūris į kūną kn.: ABepunieB 
C. C., Iloamuka pannesuzanmuucKoG Aumepamypu, M., 1977, c. 62. 

5 Tuo metu, kai buvo rašomas šis darbas, vėlyvas (neva VI a. pr. 
Kr.) orginio Dionizo kulto atėjimas iš Trakijos nekėlė abejonių, tačiau 
šiandien nustatyta, kad šis kultas kilo iš Kretos ir Mikėnų. 

'6 Tai ne stoikų, o kiniko Diogeno citata: „Norėdamas visapusiškai 
užsigrūdinti, vasarą jis išsiritindavo į karštą smėlį, o žiemą apkabinda- 
vo apsnigtas statulas“ (Diogenas Laertijas, VI, 2, 23). 

" Pvz., Zenonas Kitijietis gailestį mini greta pavydo, priešiškumo, 
pavyduliavimo kaip nepageidautiną sielos būseną (Diogenas Laerti- 
jas, VII, 1, 3). 

!5 Neoplatonikų mokyklos pagrindėjo Plotino gyvenimo aprašy- 
mas, kurį parašė jo mokinys Porfirijas, pradedamas žodžiais: „Plotinas, 
filosofas, kurio amžininkai mes buvome, tarsi gėdijosi, kad gyvena kū- 
ne“ (Porfirijas, Vita Plotini, 1). 

" Bachtino požiūrį į ankstyvosios krikščionybės genezę bei tolesnę 
raidą iš dalies lėmė bendros XX a. mokslo, filosofijos, istorinės bei kul- 
tūrinės eseistikos nuostatos (kai kuriuos autoritetus - klasikinės filolo- 
gijos profesorių F. F. Zelinskį ir vokiečių liberaliosios protestantiško- 
sios teologijos specialistą A. Harnacką - nurodo pats Bachtinas), tačiau, 
žvelgiant „vidinio“ bei „išorinio“ kūno (aš-sau bei aš-kitam) skirties as- 
pektu, atsiskleidžia savitas Bachtino požiūris į krikščionybę bei jos 
mokslinius aiškinimus. 

“" Plg. Senajame Testamente: „Nedirbsi sau drožinio nei jokio pa- 
veikslo, panašaus į tai, kas yra aukštai danguje, čia, žemėje, ir vande- 
nyse po žeme“ (Iš 20, 4). 

*! Senajame Testamente Jahvė sako Mozei: „...žmogus negali pama- 
tyti mane ir likti gyvas“ (Iš 33, 20), taip pat: „ir tarė savo žmonai: „Mes 
tikrai mirsime, nes matėme Dievą“ (Ts 13, 22). Naujajame Testamen- 
te apie šias Senojo Testamento vietas sakoma: „Baisu pakliūti į gyvojo 
Dievo rankas!“ (Žyd 10, 31). 

= Mintis, plėtojama Naujajame Testamente, apaštalo Pauliaus laiš- 
kuose: „Kaip vienas kūnas turi daug narių, 0 visi nariai, nepaisant dau- 
gumo, sudaro vieną kūną, taip ir Kristus. Mes visi buvome pakrikštyti 
vienoje Dvasioje, kad sudarytume vieną kūną, visi žydai ir graikai, ver- 
gai ir laisvieji; ir visi buvome pagirdyti viena Dvasia“ (1 Kor 12, 12-13). 
Todėl krikščionio ir Kristaus vienybė ne tik dvasinė, bet ir kūniška: „Kū- 
nas skirtas ne ištvirkavimui, bet Viešpačiui, o Viešpats - kūnui. ...Tad 
šlovinkite Dievą savo kūnu!“ (1 Kor 6, 13-20). Tokia vienybė galiausiai 
reiškiasi kūno vienišumo įveika bendrame sutuoktinių gyvenime, kur 
vyras ir moteris „taps vienu kūnu“ (Pr 2, 24). Tačiau tai nereiškia, jog 
nereikia saugoti kūno skaistumo: „Argi nežinote, kad jūsų kūnai yra 
Kristaus nariai? Tad nejaugi aš, ėmęs Kristaus narius, paversiu juos kek- 
šės nariais? Nieku būdu! Ar nežinote, kad tas, kuris susijungia su kek- 
še, tampa vienu kūnu su ja? Ir du taps, - sako Raštas, - vienu kūnu. Taip 
pat, kas susijungia su Viešpačiu, tampa viena dvasia su juo. Sergėkitės 
ištvirkimo! Jokia kita žmogaus daroma nuodėmė nepaliečia kūno, o iš- 
tvirkaujantis nusideda savo kūnui“ (1 Kor 6, 15-18). 

2 Laiške Efeziečiams (Ef 5, 22-33) kalbama apie Kristaus ir Baž- 
nyčios (t. y. visos krikščionių bendruomenės) santykius kaip apie ide- 
alius vyro ir žmonos santykius. Dangiškoji Jeruzalė, simbolizuojan- 
ti Šventiškąją Bažnyčią (t. y. tikinčiųjų bendruomenę amžinybėje), 
Apreiškime taip pat ne kartą vadinama Avinėlio - Kristaus sužadė- 
tine: „...prisiartino Avinėlio vestuvės ir jo nuotaka pasirengusi“ (Apr 
19, 7); „Ir aš išvydau šventąjį miestą - naująją Jeruzalę, nužengiančią iš 
dangaus nuo Dievo; ji buvo išpuošta kaip nuotaka savo sužadėtiniui“ 
(Apr 21, 2). 

* Tęsdamas dar ankstyvosios krikščionybės mąstytojų (ypač Gri- 
galiaus Nysiečio) tradiciją, Bernardas Klervietis homilijose Senojo Tes- 
tamento Giesmių giesmei kūniškus vaizdinius aiškina kaip ugningos 
dvasinės meilės dievui išraišką. 

“ Pranciškaus Asyžiečio mistikoje gamta - žmogaus meilės besi- 
šaukiantis paslaptingas pasaulis, velnių gundymai žmogaus neveikia 
ir kelia vien juoką. Pranciškus personifikavo saulę ir mėnulį, ugnį ir 
vandenį, krikščioniškas dorybes ir mirtį ir kreipėsi į juos kaip į brolius 


433 


Paaiškinimai 
ir seseris, Visą pasaulį suprato kaip dievo kūrinių bendriją, kurioje žmo- 
gus neatskiriamas nuo gamtos. Šiai brolijai priklauso ir „brolio Asilo“ 
figūra, taip Pranciškus vadino savo kūną, kuris asketiškai ribojamas, 
bet neatstumiamas ir neniekinamas. Taigi būtent nuo Pranciškaus jun- 
tamas poreikis reformuoti Viduramžių kultūrą, dėl to jis laikomas ita- 
lų Renesanso pirmtaku, įkvėpusiu Giotto bei Dantę. 

26 „Rojus“, XXXI-XXXII. Poemos tekste nėra tokios vietos, kuriai 
tiesiogiai tiktų Bachtino pasakymas; šiuo atveju veikiau apibendrina- 
ma keletas Dantės minčių. 

"7 Žr. šio darbo 43 paaiškinimą. 

?8 Iki 1848 m. revoliucijos „Jaunoji Vokietija“ skelbė vadinamąją 
„kūno reabilitaciją“ (įkvėptą jau romantikų); taip pat žr. ezoterinė ly- 
ties mistika Novalio kūryboje („Fragmentai“), jausminis pradas skan- 
dalingame Schlegelio romane „Liucinda“ (1799). Iki tol jausmingumui 
gyvenime bei kultūroje buvo skiriama jei ir svarbi (pvz., rokoko buity- 
je), bet aiškiai reglamentuota vieta; romantizmas šią tvarką pakeitė. 

* Augustinas teigė, kad Dievo malonė lot. k. vadinama gratia dėl 
to, kad gaunama gratis. 

? Nuodugni „impresinės estetikos teorijos“ analizė pateikta P. N. 
Medvedevo knygoje Dopmancusiū memod 8 Aumepamyposedenuu: Kpumu- 
ųeCK0e 66€0ehHue 6 CouuonoeuuecKyKO noamuKy, JleHuHrpai, IlpuGoū, 1929, 
c. 59-76. 

* Išorinis priedas (pranc.). 

?2 Gimė tokiais metais po Kristaus (lot.). 

? Mirė tokiais metais po Kristaus (lot.). 

> Antikos eilėdaros terminai („pakilimas“ ir „nuleidimas“), žymė- 
ję silpną, nekirčiuotą, ir stiprią, kirčiuotą, pėdos dalį. 

“ Atsietieji nariai (lot.). 

35 Žr. V. Žukovskio eilėraštį „Kenanne“ („Noras“). 

37 Citata iš F. Tiutčevo eilėraščio „Silentium““. 

* Sofija (gr. sophia - išmintis) - teologiškai aiškinama kaip Dievo 
kūnas ir viso kūniško bei materialaus pasaulio anapus dievo pirma- 
vaizdis - sukurtojo pasaulio ideali substancija, kūrinijos protas, kūri- 
nijos dvasingumas. Sofijos figūra svarbi dar neoplatonizme (apie tai 
žr. JloceB A. D., Hcmopua aumuunoū 3-memuxku. Ilo30nuū 3a1unu3m, MockBa, 
1980, c. 398—400; Tonopos B. H., „lpesnerpeueckaa sophia: MpoHcxoxAe- 
HH€ CJIOBa H eTO BHYTPEHHHH CMBICT“, In: Akmuynaa GaikanucmuKa. MockBa, 
1978, c. 46-50), Senojo Testamento psalmėse, II-III a. po Kristaus teo- 
sofų ir gnostikų tekstuose. XIX-XX a. rusų religinėje filosofijoje (V. So- 
lovjovo, P. Florenskio, S. Bulgakovo ir kt.). Sofija mąstoma nedogma- 
tiškai, todėl šių koncepcijų nepriima Stačiatikių bažnyčia. 

* Pagal prasmę artimi Evangelijos tekstai: parabolė apie muitinin- 

ką (Lk 18, 13), kanaanietės epizodas (Mt 15, 27), pasakojimas apie ap- 
sėsto berniuko tėvą, kuris „sušuko: „Tikiu! Padėk mano netikėjimui!““ 
(Mk 9, 24). 

* Ps 50 (51), 9-12. 

+1 Žr. BaxrHH M. M., /Ipo6aeMbs meopuecmea Įlocmoeeckoz0, JieHKHTpaI, 
IMpuGoū, 1929. 

** Prancūzų filosofo scholasto, teologo ir poeto Abelardo (1079- 
1142) autobiografija „Mano vargų istorija“. 

* „Secretum“ („Slaptos mintys“), kiti pavadinimo variantai „De con- 
temptu mundi“ („Apie pasidygėjimą pasauliu“), „De secreto conflictu 
curarum mearum“ („Apie slaptą mano rūpesčių ginčą“) -— 1342-1343 m. 
parašytas ir 1353-1358 m. pataisytas Petrarcos dialogas, kuriame daly- 
vauja pats Petrarca, personifikuota Tiesa ir šv. Augustinas. Dialoge gin- 
čijamasi dėl Petrarcos gyvenimo būdo; Tiesa ir Augustinas (iš dalies ir 
pats Petrarca) smerkia tokį nuodėmingą gyvenimą, tačiau gindamasis 
Petrarca suvokia savo gyvenimą kaip objektyvią duotį, kurios neįma- 
noma pakeisti. 

* Darbai (lot.). 

*5 „Saldus naujasis stilius“ - Toskanoje susiklostęs meilės lyrikos 
stilius, laikomas tarpine grandimi tarp Viduramžių trubadūrų ir Re- 
nesanso lyrikos. 

* Svarbiausias Petrarcos gyvenimo įvykis buvo vainikavimas lau- 
rų vainiku Kapitolijuje. Dėl to lyrikoje mylimosios vardas asocijuoja- 
mas su „lauru“ kaip šlovės simboliu. 

* Plg. su mintimi iš straipsnio „Turinio, medžiagos ir formos pro- 
blema žodžio meno kūryboje“: „Esti kūrinių, kurie iš tiesų neturi nie- 
ko bendra su pasauliu, o vien su žodžiu „pasaulis“ literatūros kontekste, 
kūrinių, kurie gimsta, gyvena ir miršta žurnaluose, lieka šiuolaikinių 
periodinių leidinių puslapiuose, niekaip mūsų neišveda už jų ribų“. 


TURINIO, MEDŽIAGOS IR FORMOS PROBLEMA 
ŽODŽIO MENO KŪRYBOJE 


Šį straipsnį maždaug 1924 m. viduryje Bachtinas parašė specialiai žur- 
nalui „Russkij sovremennik“. 

